
SCELERAȚII 


Într-un moment când Ucraina și Bielorusia 
sângerau încă din greu de pe urma agresiunii, dar 
eroica armată sovietică începuse să le aplice 
invadatorilor loviturile necruțătoare care aveau să le 
aducă sfârșitul, într-un moment în care Anglia își mai 
amintea raidurile asupra Londrei, iar Franţa trăia 
martiriul ocupației, dar comandamentul aliat 
prepara, sub conducerea generalului Dwight 
Eisenhower, marea armadă a debarcării în 
Normandia, într-un moment de apogeu al suferințelor 
popoarelor europene, dar în care lupta antifascistă 
organizată pe scară națională întețea flacăra 
speranței, într-un moment când forțele cele mai 
active ale poporului român — partidul comunist și 
clasa muncitoare — intensificau mișcarea de rezistență 
a ţării întregi, pregătind ziua cea mare a eliberării de 
dictatura antonesciană şi de dominația hitleristă, 
conducătorii celor trei puteri ale coaliției antifasciste 
hotărau soarta celor ce aprinseseră incendiul 
mondial — stăpânii celui de-al III-lea Reich, care se 
voiseră și se crezuseră stăpânii lumii. Pentru întâia 
oară în analele justiției se anticipa crearea unui 
tribunal internațional care să judece și să condamne 
crimele de război, crimele împotriva păcii şi crimele 
împotriva umanităţii pe care le săvârşiseră liderii 
hitleriști, vinovaţi de moartea și de exterminarea a 
zeci de milioane de oameni, de suferințele atroce și 
de pierderile incalculabile îndurate de zeci de 


popoare. Căpetenia sceleraţilor care fabricaseră o 
lume în care „imposibilul” era întotdeauna „posibil”, 
iar „coşmarul devenea realitate cotidiană”, care 
inventaseră ceea ce nu a existat încă — organizarea în 
masă a înjosirii umane —, s-a sustras mâniei drepte a 
popoarelor sinucigându-se, dezonorant, în subsolul 
cancelariei Reichului și oferind poporului german, pe 
care-l adusese pe culmile tragediei, o jalnică imagine 
finală a mitului fihrerului. Marea majoritate a 
echipei hitleriste de guvernare a compărut însă în 
fața Tribunalului internațional de la Nürnberg, 
oferind întregii lumi spectacolul abjecţiei, cinismului 
şi amoralităţii celor ce puseseră la cale încarcerarea 
condiției umane. 

De atunci și până în zilele noastre o întreagă 
literatură -— sute și mii de titluri —, în cele mai diverse 
genuri și de cele mai diferite orientări, s-a consacrat 
anatomiei nazismului. Sub avalanșa acestei imense 
bibliografii, incluzând documente, memorii, analize 
filozofice, economice, politice, militare, sociologice, 
reportaje istorice, aproape cu greu mai răzbat aspecte 
inedite. Lucrarea de care ia acum cunoștință cititorul 
român, „Stăpânii celui de-al III-lea Reich”, datorită 
unuia dintre cei mai cunoscuţi analiști vest-germani 
ai fenomenului reprezentat de naţional-socialism, 
Joachim Fest, poate fi integrată tocmai în această 
categorie a volumelor de real interes prin zonele de 
tenebre pe care le dezvăluie. 

Joachim Fest și-a conceput cartea sub forma 
unui fişier al criminologiei moderne, construindu-și 
studiul nu pe diagrama istorică a anilor național- 


socialiști din istoria Germaniei, ci pe datele personale 
ale celor care s-au aflat la cârma statului și partidului 
nazist. Anamneza unui regim care a împins omenirea 
spre cea mai cumplită catastrofă are deci nu proporții 
economice, politice, militare, sociale, ci omenești. 
Pentru că rezultatul  uriașei investigații şi 
documentări a autorului îl constituie o galerie de 
portrete. De altfel, inițial, Joachim Fest a început 
cercetările pentru o serie de emisiuni radiofonice 
care prezentau biografiile sceleraților conducători ai 
nazismului. Prin fața lectorului se vor perinda deci 
chipurile lui Hitler, Göring, Goebbels, Heydrich, 
Himmler, Bormann, Röhm, von Papen, Rosenberg, 
Ribbentrop, Hess, Speer, figura generalului X, a 
profesorului Y, a femeii, a funcţionarului, tipizat prin 
comandantul Auschwitzului, Rudolf Höss. De la 
prima şi până la ultima informație pe care o 
furnizează cartea, cititorul își poate da seama că cei 
cărora opinia publică le privea chipurile 
înspăimântate la procesul de la Nürnberg nu erau 
altceva decât o bandă de gangsteri și de criminali. 
Acei gangsteri şi acei criminali însă datorită cărora, 
după cum remarcă Fest, „terorismul devenise o 
instituție dotată cu un aparat perfect organizat”. 
Întreaga carte demonstrează - ceea ce implică 
convingerile anti-naziste ale autorului - cum au 
organizat asasinii din fruntea ierarhiei național- 
socialiste domnia terorii. Şi autorul demonstrează de 
asemenea că terorismul ca doctrină de stat a fost și 
legătura organică dintre stăpânii celui de-al III-lea 
Reich. Fest supune analizei caracterul și 


temperamentul fiecăruia dintre ei. Întâmplări din 
copilărie sau scrisori de amor, mărturisiri făcute 
prietenilor sau articole din presă, complexe psihice 
sau defecte și infirmități fizice, jurnale intime sau 
caziere juridice ori genealogice, sute și mii de 
amănunte sau de fapte esenţiale recompun sinistrele 
figuri. Sunt multe trăsături revelatoare pentru 
sistemul de dictatură instaurat de teroriștii hitleriști, 
sunt numeroase dezvăluirile privind mecanismul 
puterii fasciste, sunt odioase complicitățile, intrigile 
şi rivalitățile personajelor care au exercitat tirania 
hitleristă. Prin ele însele, toate aceste dovezi 
patologice ale fenomenului  naţional-socialist 
îndeamnă la reflecţii și exprimă condamnarea pe care 
autorul o rosteşte faţă de sângeroasa dictatură a celor 
mai reacționare cercuri ale imperialismului german. 
Parcurgând paginile cărţii lui Fest îți vin în minte 
filmele „Procesul de la Nürnberg” și „Adevărata față 
a fascismului”, care, alături de  stigmatizarea 
nazismului, reclamă partea de responsabilitate a 
celor care, în Germania sau în afara Germaniei, s-au 
complăcut în a-l ignora sau chiar în a-l aplauda. Și 
din acest punct de vedere cartea lui Fest îndeamnă la 
reflecţii şi adaugă prețioase mărturii pentru 
întelegerea fenomenului istoric al ascensiunii 
fascismului, față de care, în multe ţări și chiar în 
Germania, numeroase personalități avertizau cu toată 
gravitatea, după cum o făceau cu extremă 
responsabilitate partidele comuniste prin repetate 
luări de poziţie în fruntea mișcărilor antifasciste. 
Atunci când drama istoriei adevărate este 


reconstituită, optica psihologică pe care se bizuie 
lucrarea lui Fest — deși, fără îndoială, utilă și chiar 
necesară —, lasă în umbră un întreg context de cauze 
şi efecte fără de care o epocă, dar mai cu seamă una 
atât de complexă, nu-și poate afla evaluările și 
proporțiile corespunzătoare. Libertatea autorului de a 
opta pentru oricare dintre modalitățile de natură să-i 
valorifice mai pătrunzător cercetările, ca și alegerea 
unghiului de vedere care să slujească demonstraţiei 
lui sunt pentru noi, e de la sine înţeles, în afara 
discuţiei. Ceea ce ne îndeamnă și ne obligă la o 
comentare sau, mai exact, la o precizare sunt câteva 
dintre concluziile care, cu voia sau fără voia 
autorului, răzbat spre cititor, lăsându-i întrebări fără 
răspuns, iar uneori sugerându-i un tablou întrucâtva 
palid în raport cu realitatea istorică. Suntem 
conștienți că o expunere exhaustivă a fenomenelor 
istorice a devenit, la dimensiunile atinse în prezent 
de cercetarea științifică, inoportună și, de asemenea, 
că, deşi  concordând în esență, opiniile de 
condamnare a nazismului pot fi formulate diferit. 
Câteva criterii ni se par însă primordial a fi 
respectate și asupra lor vrem să atragem atenţia în 
portretistica lui Joachim Fest. De altfel, de multe ori 
de-a lungul lecturii, aceste criterii transpar ele însele 
în directă contradicţie cu unele afirmaţii ale 
autorului. 

În încercarea de sinteză cu care-şi încheie 
volumul, Fest ţine să sublinieze că munca sa a avut 
efectul de a proiecta o gamă aproape completă a 
slăbiciunilor, carențelor și imperfecțiunilor sufletului 


omenesc. Și, într-adevăr, recurgând la o minuțioasă 
analiză psihologică, autorul descrie în amănunt 
egocentrismul, megalomania, ura față de oameni, 
lașitatea, incredibila incapacitate intelectuală a 
fuhrerului, hedonismul lui Göring, amoralitatea lui 
Goebbels, lipsa de personalitate a lui von Papen sau 
Ribbentrop, perfidia lui Bormann sau Himmler, 
lichelismul lui von Schirach și alte asemenea trăsături 
ale firii camarilei hitleriste, zugrăvindu-i cu talent 
publicistic şi analitic până în cele mai ascunse tainiţe 
ale sale. Şi ajunge în chip logic la concluzia că a avut 
de-a face cu caractere pe cât de neînsemnate, pe atât 
de lipsite de scrupule. Cronicarul acestei epoci, scrie 
el, rămâne uluit în fața problemei care i se pune — de 
a arăta cum o asemenea incapacitate, mediocritate și 
nimicnicie au putut genera asemenea consecințe. De 
la Hitler la Heydrich, de la Goebbels la Rosenberg 
avem de-a face cu indivizi stăpâniţi în permanenţă de 
patimile și instinctele lor, cocoţându-se spre putere. 
Nu se poate să contești adevărul expus argumentat de 
către Fest. Dar el oferă o prea limitată viziune asupra 
istoriei. Este pe deplin cert că în vârful piramidei 
naziste se cățărase un grup de psihopaţi. Poate chiar 
că, sub o prismă medicală privite, și aceste deformări 
caracterologice, refulări și instincte dezlănțuite au 
contribuit la a-i face să acționeze laolaltă într-un 
total dispreţ faţă de om și umanitate. Dar între 
elementul subiectiv şi cel obiectiv există o 
indisolubilă condiționare în istorie. Patologia lor nu 
explică coșmarul pe care l-au declanșat pe scena 
istoriei. Personajele cărții lui Fest — cărora li se lasă 


intacte și calitățile de care au făcut dovadă în sinistra 
lor activitate -au fost nu numai ființe declasate, 
descompuse sau fanatice, ci și conducătorii partidului 
național-socialist, ai celui de-al III-lea Reich, ai SS- 
ului şi Gestapoului, ai coloanei a V-a, ai lui 
Aussenpolitiche Amt. În această calitate ei şi-au 
arogat dreptul de viață și de moarte nu numai asupra 
poporului german - care, după cum susține Fest, nu 
s-a sustras dominaţiei clicii hitleriste —, ci și asupra 
celorlalte popoare din Europa și din lume. Ei nu au 
fost o simplă adunătură de gangsteri și de criminali, 
ci adevăraţi „rinoceri”, și au fost judecaţi nu de un 
tribunal oarecare, ci de un tribunal internațional 
pentru vinovăția nu faţă de o persoană sau de mai 
multe, ci față de întreaga umanitate, care a 
reprezentat acuzarea în acest proces. Citind cartea lui 
Fest rămâi cu impresia unei anatomii în care se văd 
foarte bine muşchii și oasele, dar rămân ascunși 
nervii. Fenomenul puterii, omniprezent în toate 
portretele conducătorilor fascişti, ajunge să fie 
fetișizat. Nu a fost vorba de o preluare a puterii și 
apoi de o luptă pentru putere, ca o întrecere în sine, 
ci cu scopuri bine conturate. Ni se pare că tocmai 
exercitarea puterii ar fi fost aspectul cel mai revelator 
al caracterologiei prezentate, iar întreaga biografie 
heredo-colaterală — fundalul pe care se manifestau 
actorii acestei piese. Exercitarea puterii și mobilurile 
puterii, confecţionarea puterii şi consecinţele puterii 
sunt întrebări pe care cartea lui Fest le suscită și le 
lasă fără răspuns. 

O a doua serie de întrebări apare din modul în 


care Fest interpretează comportamentul liderilor 
naziști. Este incontestabil că istoria acestui secol a 
diagnosticat nazismul drept forma cea mai organizată 
şi atroce a fascismului. Și Fest se referă deseori la 
aspectele cele mai negative ale fascismului care a 
coborât asupra culturii germane, a nopţii de groază a 
spiritului. Dar totodată el vorbește despre 
predispoziția poporului german şi de o întreagă 
evoluţie a gândirii și politicii în această țară, care a 
pregătit îndelung accesul la putere al fascismului. 
Desigur, istoricii germani sunt cei mai în măsură să 
aprecieze pactul de culpabilitate al acestei naţiuni cu 
regimul hitlerist. În ceea ce priveşte mecanismul 
dictaturii fasciste, el este o problemă prea serioasă 
pentru a putea fi calificat, în primul rând prin 
psihopatologia conducătorilor naziști şi inerția 
maselor în adoptarea modului de viață şi acțiune 
impus de național-socialişti. A accepta această 
explicație a psihologiei pasive a maselor și a rolului 
conducătorilor dictatoriali ar însemna a prezenta 
unilateral adevărul istoric. Cu toate că Fest consideră 
criza economică din 1929-1933 drept unul dintre 
factorii care nu trebuiau citați a fi contribuit la 
triumful nazismului, deoarece ar reprezenta nu o 
cauză, ci un simptom al falimentului societății 
germane, genealogia celui de-al III-lea Reich nu se 
poate dispensa tocmai de analiza unor asemenea 
factori. Chiar autorul relevă în câteva rânduri 
sprijinul financiar care a permis lui Hitler să înceapă 
marșul pentru acapararea puterii în împrejurările 
prăbuşirii Republicii de la Weimar, ale dificultăților 


crescânde cărora avea să le facă față poporul german. 
Fără a schematiza procesul propulsării fascismului în 
Germania, nu trebuie subestimată condiţionarea sa 
social-istorică de o masivă infuzie de capital. O 
extrem de subtilă și complexă împletire de 
împrejurări economice, politice, militare, naționale și 
internaționale au determinat puterea de penetraţie a 
național-socialismului. Dincolo de această ecuaţie 
secretă fundamentală începe ecuația socială a 
fascismului, care are multe din datele indicate de 
Fest. Și tocmai de aceea surprinde absența unor 
personaje centrale, care nu sunt amintite decât 
sporadic în carte: financiarul-industriașul, două figuri 
fără de care istoria hitlerismului nu poate fi explicată 
şi înțeleasă. 

În sfârșit, din portretistica lui Fest cititorul află 
despre  „sensibilitatea”  călăului  Varşoviei, Hans 
Frank, care se voia un om dur, despre „gafele” lui 
Joachim von Ribbentrop, despre „slăbiciunile” de 
filistin ale lui Henrich Himmler, despre „nevrozele” 
lui Julius Streicher, despre temperamentul de copil 
mare al lui Göring, despre Rudolf Hess, obsedat și 
nehotărât, și multe alte amănunte ale felului de a fi al 
stăpânilor celui de-al III-lea Reich. 

Dar el ia cunoștință cu oarecare scepticism de 
drama ministrului armamentului Reichului, Alfred 
Speer; Fest descrie deosebirile dintre spiritul acestui 
arhitect rafinat, fascinat de posibilitățile tehnocraţiei, 
şi grosolănia și incapacitatea liderilor naziști, pe care, 
cu excepţia lui Hitler- admirat cu un fanatism 
desăvârșit —, Speer îi dispreţuia. Sunt citate și 


memorandumurile, din ce în ce mai severe, pe care 
Speer le-a adresat lui Hitler în ultimii ani ai 
războiului și în baza cărora pedeapsa sa la Niirnberg 
a fost cea mai blândă. Este adevărat că Speer se 
deosebea de ceilalți membri ai guvernului hitlerist 
prin întreaga sa formaţie intelectuală, prin evidentele 
sale însuşiri profesionale, prin luciditatea spiritului 
său, conștient de prăbușirea Germaniei, şi că el și-a 
asumat cu curaj civic rolul de Casandră, prevestind 
fuhrerului sfârșitul. Dar tot atât de adevărat este că, 
așa cum îl consideră și Hugh R. Trevor-Roper, 
cunoscutul istoric englez, Speer poartă toate 
responsabilităţile pentru crimele naziste, deoarece 
„timp de zece ani s-a aflat în inima puterii politice... 
fără a întreprinde însă nimic”. Nu trebuie adăugat 
decât un amănunt: de la organizarea parăzilor naziste 
cu efecte grandioase, Speer a trecut la organizarea 
producţiei de război. Și nimeni altul decât Speer nu 
este vinovat că, datorită ingeniozităţii sale, producţia 
de armament hitleristă a atins apogeul în 1944, în 
condiţiile în care războiul se mutase pe teritoriul 
german, ea ajungând, de la 9540 de avioane fabricate 
în 1941, la 34350 în acel an, iar la tancuri grele de la 
2900 la 17300. 

Judecata de valoare indulgentă aplicată de Fest 
în cazul lui Alfred Speer ne obligă la o precizare. În 
virtutea determinismului istoriei, oamenii nu rămân 
cum sunt, o simplă sumă aritmetică a defectelor și 
inteligenţei. Ei devin, în raport cu timpul, 
împrejurările, situaţiile în care sunt chemaţi să 
acţioneze,  exponenți ai legilor istoriei, ai 


dramaticelor și violentelor conflicte dintre forțele 
progresului și cele ale reacţiunii. 

Ajungem, în sfârșit, la capitolul în care autorul s- 
a lăsat sedus și copleșit de o serie întreagă de 
elemente istorice veridice, dar totuși superficiale. 
Este capitolul consacrat relaţiilor dintre Wehrmacht 
şi regimul hitlerist. Pentru Fest imaginea acestor 
relaţii apare cea exprimată de însuși Hitler: „Înainte 
de a deveni cancelar al Reichului credeam că Marele 
stat-major putea fi asemuit cu un dulău pe care 
trebuie să-l ţii bine de zgardă, pentru că altminteri 
este gata să se arunce asupra oricui. De când am 
devenit însă cancelar al Reichului, am fost nevoit să 
constat că n-are nici una din trăsăturile unui dulău. 
Acest Mare stat-major m-a stânjenit necontenit în tot 
ceea ce voiam să întreprind. El s-a opus reînarmării, 
ocupării Renaniei, intrării în Austria, ocupării 
Cehoslovaciei și, în cele din urmă, s-a manifestat și 
împotriva războiului din Polonia. El m-a sfătuit să nu 
încep războiul împotriva Rusiei. Eu am fost acela 
care a trebuit să asmut mereu dulăul”. Ocupându-se 
de spiritul de castă, de realismul cu care O.K.W.-ul 
aprecia aventurismul hitlerist (se subliniază că nu din 
scrupule ofițerii nu-l iubeau pe Hitler), de 
„Trezistența” unor generali, de pervertirea militarilor 
de către nazism, de dificultățile situaţiei în care nu 
puteau alege între a se aventura și a se revolta, Fest 
atenuează culpa complicităţii generalilor. După Fest, 
vina lor constă în faptul că, în faţa hotărârilor 
criminale ale lui Hitler, cu câteva excepții, nimeni n- 
a protestat și n-a încercat să se opună. Or, Hitler a 


dezlănțuit agresiunile sale numai cu ajutorul 
comandamentului Wehrmachtului. O.K.W.-ul a fost 
instrumentul direct prin care Hitler spera să domine 
lumea. Iar O.K.W.-ul nu numai că s-a închinat zeului 
Marte, dar s-a întrecut pe sine în zelul cu care a 
pornit la distrugerea Europei. 

Naţional-socialismul a avut cel mai antiuman și 
reacționar program ideologic, și nu se poate 
confunda primitivismul acestei filozofii cu inexistența 
ei ca sistem elaborat. Atât de numeroasele citate pe 
care le foloseşte Fest edifică de la sine pe cititor 
asupra ideologiei naziste. Declaraţia lui Hitler: 
„Forţa, iată motorul istoriei” rezumă esenţa gândirii 
fasciste. Personajele acestei cărți s-au făcut 
instrumentele forței, și tocmai în dezlănțuirea și 
executarea agresiunilor hitleriste s-a dezvăluit 
întregul lor caracter criminal. Diavolul propagandei 
naziste, Goebbels, spunea: „Istoria ne va considera 
drept cei mai mari oameni de stat ai tuturor 
timpurilor sau drept cei mai mari criminali”. După 
cum se ştie, ultimul calificativ a fost însuşit în 
sentința de la Nürnberg. 

Adevărul istoric conferă omenirii dreptul legitim 
ca și astăzi, după un sfert de secol de la prăbușirea 
celui de-al III-lea Reich, să privească înapoi cu mânie. 


CRISTIAN POPIȘTEANU 


Tatălui meu 


„Pădurea are nevoie de veacuri ca să se 
împlinească, dar de ars, arde într-o noapte”. 


Georges Sorel 


„Nici o naţiune n-o să-şi frigă de două ori degetele. 
Trucul celui care a vrăjit șobolanii din Hameln se 
prinde numai o dată”. 


Adolf Hitler 


CUVÂNT ÎNAINTE 


Copacul în care şade bufnița Minervei are multe 
ramuri. Portretele reunite în acest volum își datoresc 
existența, din punct de vedere strict profesional, unei 
împrejurări mai curând fortuite. În versiunea lor 
iniţială au constituit o parte dintr-o amplă serie de 
emisiuni radiofonice despre istoria recentă a 
Germaniei, scrisă de autor pentru postul de radio 
german din Berlinul occidental. Ne-a îndemnat la 
aceasta consideraţia, întărită de multe sugestii venite 
şi din public, că s-ar impune cercetarea fundalului 
psihologic și a personalităţii conducătorilor naziști, în 
mare măsură neglijate până acum în literatura 
istorică a epocii. 

Încă în cursul lucrărilor pregătitoare a devenit 
limpede că limitarea exclusiv la profilul personal al 
figurilor conducătoare din cel de-al III-lea Reich, la 
stările pasionale care au determinat drumul lor 
politic, la motivările comportamentului lor etc. ar 
îngusta în mod inutil, ba chiar inadmisibil, tema. În 
consecinţă, am încercat să dăm fiecărui portret cadrul 
şi fundalul corespunzător. Astfel, în legătură cu 
Ribbentrop au fost analizate câteva caracteristici 
esenţiale ale politicii externe a regimului nazist; 
personajul Bormann a suscitat câteva reflecţii în 
legătură cu structura grupului conducător al 
Reichului hitlerist; Himmler a prilejuit diferite 
observaţii asupra naturii și obiectivelor statului SS- 
ist, iar Goebbels a îndemnat la examinarea 


maximelor, postulatelor şi stilului propagandei 
naziste. Dincolo de caracteristicile individuale, 
fiecare portret urmărește, așadar, să situeze 
personajul evocat în tabloul general al celui de-al III- 
lea Reich. Numai studiul asupra lui Hitler, alcătuit 
din cinci părți, încearcă să dea o imagine a 
ansamblului evenimentelor survenite în aceşti 
douăzeci şi cinci de ani care constituie fundalul 
istoric comun ascensiunii și rolului tuturor actorilor 
prezentați aici, fără a neglija însă sarcina inițială, cea 
biografică. Deși acest procedeu a impus, în mod 
necesar, o oarecare sistematizare a expunerii, aceasta 
n-are pretenția de a oferi o explicație exhaustivă a 
dominaţiei naziste. Pretențiile ei sunt mai modeste. 
După cum portretele însele, respectând regulile artei, 
încearcă să se limiteze la trăsăturile esenţiale și să 
ignoreze restul, și în evocarea corelaţiilor dintre 
evenimente autorul s-a străduit să facă vizibile 
anumite aspecte care i-au părut importante în 
ideologia și realitatea celui de-al III-lea Reich. 

Ne-am propus îndeosebi să prezentăm, pe cât 
posibil, trăsăturile esenţiale ale regimului, pentru ca 
imaginea dobândită de cititor la sfârșitul lecturii să 
depășească cu mult cadrul îngust al protagoniștilor 
asupra cărora ne-am fixat. De aceea am socotit util să 
ne ocupăm, în afară de personajele proeminente, și 
de comportarea unor grupuri, în măsura în care nu 
sunt suficient reprezentate prin figura unui anumit 
individ. Este cazul generalilor, al așa-numiţilor 
intelectuali, ca și al femeilor, care au jucat un rol 
incontestabil în istoria ascensiunii lui Hitler și, 


implicit, a mișcării naziste. Aşadar, pentru 
caracterizarea chipului celui de-al III-lea Reich ne-am 
folosit atât de fizionomii individuale, cât și de 
fizionomii sociale. 

Unele personaje de prim rang din aparatul de 
conducere al celui de-al III-lea Reich, deși ar fi 
prezentat un anumit interes în cadrul unui studiu pe 
cât posibil complet, întrucât nu aduc nici un element 
nou sau care să nu fi fost evocat în legătură cu 
vreunul dintre partenerii lor din conducere, n-au mai 
constituit obiectul unui capitol aparte. Acesta a fost, 
bunăoară, cazul lui Robert Ley. Pentru a da o 
imagine aproximativ completă a regimului, ar fi 
trebuit să consacrăm un capitol special importanței 
elementului pretins „socialist” din cadrul doctrinei 
naziste, măsurilor luate de regim pentru a asigura de 
lucru  șomerilor- măsuri care și azi  suscită 
comentarii favorabile - și, în sfârșit, politicii sociale 
şi economice a regimului. Dar lui Robert Ley, 
personalitate nevolnică, trufașă și grosolană totodată, 
și în fond destul de ștearsă, nu merită să i se consacre 
un capitol special, mai ales că multe din trăsăturile 
lui se suprapun în mare măsură celor ale altor acoliți 
ai lui Hitler. La fel se petrec lucrurile și cu Julius 
Streicher, Fritz Sauckel sau Wilhelm Frick. De 
asemenea — dar, firește, în virtutea altor criterii — am 
renunțat la un portret al lui Hindenburg, această 
figură inexplicabil de supraapreciată, exemplu de-a 
dreptul clasic pentru procesul de  mitificare, 
determinat de împrejurări extrem de ciudate, al unei 
figuri mediocre și incapabile. Astfel și el, „bătrânul 


feldmareșal din marele război”, reprezintă, în felul 
lui, alături de „soldatul necunoscut” din același 
război, una dintre trăsăturile specifice ale imaginii 
celui de-al III-lea Reich. În plus, tabloul grupurilor 
sociale s-ar mai fi putut completa cu un studiu 
referitor la comportarea partidelor, a aparatului de 
stat, a juriștilor şi a bisericilor; sau, în sfârşit, cu cel 
al industriașilor, deşi tocmai acest exemplu este 
edificator pentru modul în care am făcut selecția. 
Căci, în ciuda ajutorului fără îndoială nefast dat lui 
Hitler de aceste cercuri, sumele imense ale 
comanditarilor — cei mai mulți recrutați dintre 
magnații industriei grele — au contribuit mai puţin la 
netezirea drumului viitorului stăpân al celui de-al III- 
lea Reich decât milioanele de nemulțumiți, 
dezamăgiţi și obsedați de teama declasării sociale. 
Copleșiţi de greutățile momentului, ei au abdicat de 
la raţiunea politică și de la dorinţa de a raţiona, 
pentru a se lăsa captivaţi, cu o frenezie crescândă, de 
cultul „mântuitorului” creat în mod premeditat în 
jurul persoanei „fiihrerului”. Astfel trebuie subliniat 
în primul rând că eșecul grupurilor enumerate mai 
sus a corespuns, în general, eșecului întregului popor. 
Există primejdia ca, accentuând comportarea 
condamnabilă a anumitor grupuri sociale, cel puţin 
în acest cadru, să se încurajeze tendințele, dăinuind 
oricum în stare latentă, de a arunca asupra altora 
întreaga responsabilitate și de a diminua și mai mult 
conștiința răspunderii care revine, indiscutabil, 
întregului popor german în evenimentele din această 
perioadă. 


În sfârșit, trebuie să relevăm faptul că termenul 
de al III-lea Reich, folosit aici atât în titlu, cât și în 
lucrare, este susceptibil de critică, întrucât la o 
analiză exigentă se dovedește a nu fi riguros exact. 
Regimul nazist, după ce a proclamat în cursul anului 
1933 „al III-lea Reich”, și-a luat, ca o expresie a 
tendinţelor sale expansioniste, denumirea de „Marele 
Reich german”. lar la apogeul puterii sale, atunci 
când conducătorii elaborau proiectele lor nebuneșşti 
de hegemonie mondială, s-a intitulat „Marele Reich 
germanic”. Totuși, dacă noţiunea de „al III-lea Reich” 
urmărea nu numai să exprime un element numeric, 
ci, așa cum a fost efectiv cazul, să uzurpeze 
nostalgiile și speranţele într-un paradis milenar, legat 
de „noua venire”, denumirile ulterioare conţin și ele 
ceva din rezonanţa mistică a formulei iniţiale. Și cel 
de-al III-lea Reich, chiar pervertit și subordonat într- 
un mod ciudat de contradictoriu de monstruoasa 
voință de putere ce domina totul, continua să fie 
obiectul și izvorul aspirațiilor, al setei îndârjite de 
prestigiu și al crimelor regimului, ca și al freneziei 
partizanilor lui, iar în anumite momente aproape a 
întregului popor german indus în eroare. 

Această lucrare își propune să aducă o 
contribuţie la studiul problemei receptivității omului 
modern la ideile dictatoriale,  antidemocratice. 
Întrebarea este dacă nu cumva premisele speciale 
incluse în structurile istorice, sociale, psihologice ale 
unui anumit popor oferă doar o rigoare mai mare și o 
amprentă specifică tendinţelor dictatoriale 
antidemocratice. 


În ultimă instanță răspunsul la această problemă 
îl pot da mai curând oamenii decât cărţile. 


PARTEA ÎNTÂI - DE LA CĂMINUL DE 
BURLACI LA CANCELARIA REICHULUI: 
CALEA LUI ADOLF HITLER 


CAPITOLUL 1 - Perioada de incubație 


Ascensiunea lui Hitler, „bietul pârlit” din 
Braunau, apoi locatarul unui cămin de burlaci din 
Viena, ajuns până la urmă stăpânul Germaniei şi al 
unei părți din lume, reprezintă una dintre carierele 
cele mai uluitoare și mai îngrijorătoare existente în 
istorie. Ea a fost posibilă datorită îmbinării 
extraordinare și unice a unor factori individuali cu 
alții, general-istorici. Lumea deosebit de fragilă și 
nevrozată de după primul război mondial, al cărei 
dezechilibru a fost rezultatul prăbușirii brutale a 
orânduirii tradiţionale, dificultățile de adaptare la 
noile forme politice, declasarea economică și socială 
a unor largi pături ale populaţiei şi, legate de acestea, 
frica de viaţă tot mai răspândită, descumpănirea în 
faţa unei epoci în plin haos, refugierea unor mase 
mereu mai mari în sferele iraționalului, o tendinţă de 
eliberare din constrângerea raţiunii și, în sfârșit, o 
predispozitie din ce în ce mai accentuată pentru 
mituri, toate acestea ar fi dus oricum la crize și 
situaţii critice; dar fără persoana lui Hitler n-am fi 
asistat poate la asemenea paroxisme și la exploziile 
de barbarie care le-au urmat. Multă vreme el a părut 
unora personajul ce poate rezolva toate nedreptăţile 
naționale, morale și sociale; în cele din urmă a ajuns 
să treacă pentru foarte mulți drept mântuitorul care 
făgăduia să dea istoriei Germaniei- atât de des 
pornită, cu urmări tragice, pe făgașuri greșite — o 
nouă și fericită întorsătură. În ultima perioadă a 
Republicii de la Weimar, când în turneele sale prin 


țară, devenite celebre, gonea de la o manifestaţie la 
alta, dădea câte-odată dispoziţii ca avionul să se 
rotească de câteva ori încet deasupra locului unde era 
convocată adunarea. Avionul iluminat, conturându-se 
în noapte, mulțimile care așteptau răbdătoare pe 
întuneric, ore în şir, deznădăjduite, descurajate, dar 
așteptau totuși în ceasul acela pe omul care cobora 
spre  ei-aceasta este una dintre imaginile 
impresionante ale mitului lui Hitler. De-a lungul 
întregii istorii a mișcării naziste, în perioada de 
ascensiune, ca și în aceea de triumf, până la sfârşitul 
catastrofal mereu amânat, el a fost organizatorul 
partidului, creatorul ideologiei lui, tacticianul care 
înfăptuia aspiraţiile lui spre putere, oratorul care 
răscolea masele: führer (conducător), considerat 
mântuitor și eliberator. Spre el se îndreptau mase 
largi, împinse de nevoia de a crede, de dorința de a 
scăpa de răspundere. Când Hans Frank, privind în 
urmă, afirma: „A fost regimul lui Hitler, politica lui 
Hitler, dictatura lui Hitler, victoria lui Hitler, 
înfrângerea lui Hitler și nimic altceva”, el 
destăinuia prin aceasta, pe lângă intenția apologetică, 
ce anume a constituit secretul şi mecanismul 
influenţei exercitate de nazism. Istoria ascensiunii lui 
Hitler de la modestul cămin de burlaci la cancelaria 
Reichului este aceea a proiectării unui eșec 
individual asupra unui popor întreg. Hitler avea față 
de mase un avans, în măsura în care, pentru a birui 
nemulțumirile personale, umilințele și decepţiile cu 
care i-a fost presărat drumul tinereţii, găsise cu multă 
vreme mai înainte formulele pe care în cele din urmă 


avea să le ofere poporului. 

Pentru a evoca viaţa lui Hitler trebuie să ne 
întoarcem cu mult înapoi, înainte de nașterea sa. 
Delicateţea ce trebuie arătată atunci când este vorba 
de originea unui om nu-şi are aici rostul, întrucât 
Adolf Hitler, care făcuse din dovada originii ariene 
un criteriu de viaţă și de moarte pentru milioane de 
oameni, nu poseda pentru sine un asemenea 
document. El nu știa cine a fost bunicul său. Nici 
cercetările aprofundate întreprinse până acum nu au 
reușit să facă lumină deplină asupra originii sale 
obscure și tulburi, învăluită în mod intenţionat în 
legende. Relatările provenite din surse naziste au 
trecut cu ușurință peste aceste amănunte, scoțând în 
evidenţa faptul că populaţia așa-numitei regiuni 
Waldviertel, din care-şi trage Hitler obârșia, „încă din 
perioada migrațiunii popoarelor... a fost întotdeauna 
de stirpe germană”, sau, şi mai general, că Hitler, 
„prin strămoșii săi..., avea în sângele lui puternicele 
forţe ale acestui pământ granitic german”. 

În casa micului proprietar de pământ 
Trummelschlager din Strones, slujnica Maria Anna 
Schickelgruber, nemăritată, în vârstă de 41 de ani, a 
născut la 7 iunie 1837 un fiu. Tatăl copilului a fost și 
a rămas necunoscut. În jurul misterului privind 
identitatea sa s-au făcut cele mai fanteziste 
presupuneri. Parţial confirmată şi în întregime 
necontroversată este, în această privință, relatarea lui 
Hans Frank din depoziţia lui la procesul de la 
Niirnberg. Potrivit acestei mărturii, Hitler ar fi primit 
în 1930 o scrisoare de la fiul unui frate vitreg, scrisă 


probabil în scop de șantaj, în care semnatarul făcea 
aluzii obscure privitoare la „anumite împrejurări 
foarte precise ale istoriei familiei noastre”. Frank, 
care primise misiunea să facă o anchetă discretă în 
această problemă, ajunsese la următoarea concluzie: 

„Tatăl lui Hitler a fost copilul nelegitim al unei 
bucătărese numite Schickelgruber, originară din 
Leonding, în apropiere de Linz, care lucra la o familie 
din Graz. Această femeie, pe nume Schickelgruber, 
bunica lui Adolf Hitler, în momentul când a adus pe 
lume copilul (mai exact când a rămas însărcinată. — 
Nota aut.), se afla în serviciu în casa unui evreu cu 
numele de Frankenberger. Acest Frankenberger a 
plătit pentru fiul său, care pe atunci — în cel de-al 
patrulea deceniu al secolului trecut — avea 19 ani, o 
pensie alimentară femeii Schickelgruber de la 
nașterea copilului până când acesta a împlinit 14 ani. 
Familia lui Frankenberger a întreținut timp de mulți 
ani corespondență cu bunica lui Hitler, 
corespondenţă din care rezulta că cei interesaţi știau 
şi recunoșteau tacit că fiul femeii Schickelgruber 
fusese conceput în împrejurări care obligau familia 
Frankenberger să-i plătească o pensie 
alimentară...” 12. 

Fiul Mariei Anna Schickelgruber, a fost 
încredințat, foarte curând, spre îngrijire unui țăran, 
Johann Nepomuk Hiedler, viitorul cumnat al mamei 
sale. Până la împlinirea vârstei de 40 de ani, el s-a 
numit Alois Schickelgruber, pentru ca apoi să-și 
schimbe numele, fără îndoială la îndemnul tatălui 
său adoptiv și graţie incorectitudinii preotului paroh 


din D6llersheim, care ţinea registrul de stare civilă. 
Începând din ianuarie 1877, Alois Schickelgruber s-a 
numit Alois Hitler. Nimeni nu ar putea spune ce 
reacţii a provocat descoperirea acestor fapte fiului, 
care se pregătea tocmai să cucerească puterea în 
Germania; sunt anumite indicii însă care ne fac să 
credem că dușmănia mocnită nutrită dintotdeauna 
faţă de tatăl său s-a transformat de aci înainte într-o 
ură fățişă. În mai 1938, la numai câteva luni de la 
anexarea Austriei, el a decis transformarea localităţii 
Dollersheim şi a împrejurimilor ei în teren de 
manevre. Locul de naștere al tatălui său și cimitirul 
în care odihnea bunica sa fură făcute una cu 
pământul de tancurile Wehrmachtului. 

Alois  Schickelgruber-Hitler învăță mai întâi 
meseria de cizmar, iar mai târziu intră funcţionar în 
administraţia financiară austriacă. Dând dovadă de 
ambiţie și sârguință, reuși să urce până la gradul de 
oficiant superior în serviciile vamale cezaro-crăiești, 
treapta cea mai înaltă pe care o putea atinge ţinând 
seama de nivelul său de pregătire. Era, fără îndoială, 
un om serios și conştiincios; s-a însurat de trei ori și 
își asigurase o oarecare situație materială, deși fiul 
său, rău intenţionat, afirma contrariul. Din cea de-a 
treia căsătorie a sa s-a născut, la 20 aprilie 1889, la 
Braunau pe Inn, un fiu care a fost botezat cu numele 
de Adolf. 

Informaţii privind copilăria și tinereţea lui Hitler 
sunt relativ puţine. Potrivit legendelor tesute de el 
însuși, care, înfrumuseţate mai târziu, o dată cu 
deificarea fiihrerului, ţinteau să dea impresia unei 


genialități mișcătoare și precoce, fusese comandantul 
întotdeauna victorios al bătăliilor de pe pășunile 
satului și întocmea pentru camarazii de joacă 
planurile bine gândite ale unor explorări aventuroase 
sau ale unor isprăvi de o îndrăzneală nebună. 
Pretinsul său entuziasm pentru viaţa militară, 
aptitudinea sa pentru istorie, care, după cum afirmă 
el însuși, au permis încă şcolarului „să priceapă și să 
sesizeze sensul istoriei”, au dat imaginii copilăriei, la 
fel ca naționalismul entuziast, retușul care prevestea 
viitorul; cu povestea despre „copilul orfan și sărac, 
care de la vârsta de 17 ani a fost nevoit să plece în 
străini spre a-și câștiga existența”, întreaga naraţiune 
a primit un adaos emoţional plin de efect. Ulterior s-a 
dovedit că această poveste a fost aproape în 
întregime născocită. De fapt, Adolf Hitler a fost un 
elev vioi, cu posibilități medii, ale cărui aptitudini au 
fost însă puternic influențate de inadaptabilitatea 
timpurie față de autodisciplină și de atracţia pentru o 
viață ușoară și dezordonată. Aprecierile făcute de 
dascălii școlii elementare îl mai prezintă ca pe un 
elev bun, pentru ca, în perioada ulterioară, a 
frecventării timp de cinci ani a liceului, să rămână în 
două rânduri repetent şi o dată corigent. Certificatele 
şcolare notează  sârguința la învățătură ca 
„inconstantă”, în timp ce la matematică, ştiinţele 
naturii, limba franceză-și până și la limba 
germană - este notat cu „insuficient”. 

La istorie, unde, chipurile, era mult mai avansat 
decât clasa sa, calificativul din certificatul școlar din 
septembrie 1905 era numai „suficient”. Doar la 


gimnastică a reușit să obțină calificativul 
„excepţional”. 

În cele din urmă, rezultatele generale fiind atât 
de nesatisfăcătoare, este nevoit să renunţe la 
continuarea învăţăturii. Ulterior, Hitler a prezentat 
acest eșec ca un deliberat împotriva încercărilor 
tatălui său de a-l sili să se îndrepte spre cariera de 
funcţionar. Dar şi această afirmaţie s-a dovedit între 
timp falsă, deoarece tatăl său murise cu doi ani mai 
înainte ca el să părăsească școala, iar mama, 
bolnăvicioasă, nu putea opune acestui băiat 
încăpățânat şi irascibil decât îngrijorarea ei 
exprimată fățiș în legătură cu viitorul lui. 

Adolf Hitler își propune să devină pictor. S-ar 
părea că această alegere a fost determinată de 
reprezentarea confuză pe care și-o putea făuri acest 
fiu de mic-burghez provincial despre lipsa de 
constrângeri a vieţii de artist, și, totodată, de dorința 
sa de a scăpa, pe această cale, de cerinţele și 
greutățile învățării unei meserii. Fapt este însă că 
tânărul de 16 ani nu întreprinde deocamdată nimic 
serios pentru atingerea obiectivului dorit, chipurile, 
cu atâta pasiune. 

Mama lui, imediat după moartea soţului, își 
vinde casa din Leonding și se mută într-o locuință la 
Linz, unde va sta și fiul, ducând o viaţă trândavă, 
făcând vagi încercări în domeniul picturii, schițând 
cu stângăcie planurile unor vile somptuoase și ale 
unor clădiri în stil mare. Câtva timp va lua și lecţii de 
pian, dar se va dezgusta repede și va renunţa la ele. 
Frecventa cafenelele, teatrul și opera, ducând o viață 


pe jumătate de rentier, pe jumătate de secătură, 
graţie pensiei de văduvă a mamei sale. Refuza orice 
muncă fixă, orice slujbă care să-i dea posibilitatea să 
câștige o pâine, după cum se exprima cu dispreţ. Încă 
din această perioadă manifestă un interes cu totul 
deosebit pentru muzica lui Richard Wagner, care avu 
o ciudată înrâurire asupra lui. Posedat de un 
entuziasm din ce în ce mai puternic pentru ea, dacă e 
să dăm crezare afirmațiilor prietenului său vremelnic 
din tinerețe, August Kubizek, el se lăsa antrenat de 
această muzică într-un univers ireal, pe care în cele 
din urmă îl concepu alături și pe deasupra vieţii 
terestre, faţă de ale cărei exigențe nu vădea decât 
nepăsare și dispreț. Kubizek ne-a mai relatat și 
extazul de care a fost cuprins Hitler după ce au 
asistat împreună la un spectacol cu opera „Rienzi” de 
Wagner. Despre cele întâmplate după reprezentația 
operei wagneriene, care are ca subiect destinul lui 
Cola di Rienzo, tribun popular și răzvrătit de la 
sfârşitul evului mediu, Kubizek scrie: „Cuvintele 
țâșneau din gura lui ca un puhoi de ape ce năvălesc 
prin spărtura digului. El zugrăvea în faţa mea, 
folosind imagini grandioase şi tulburătoare, viitorul 
lui și al poporului său”. În 1939, atunci când 
Kubizek, aflându-se la Bayreuth, i-a reamintit lui 
Hitler scena, acesta i-ar fi declarat cu toată 
seriozitatea: „În ceasul acela a început!...”43). 

Plin de încredere în vocaţia sa deosebită, Adolf 
Hitler hotărî în 1907 — între timp împlinise 19 ani — 
să plece la Viena pentru a solicita primirea sa în 
clasa de pictură a Academiei de arte frumoase; proba 


de desen fiind apreciată ca nesatisfăcătoare, fu 
respins. Scurtă vreme după aceea decedă și mama lui. 
„Cinci ani de mizerie și jale — a apreciat el mai târziu, 
pe un ton lăcrimos, anii grei petrecuţi la Viena, acest 
oraș al huzurului. — Cinci ani, în care a trebuit să-mi 
câștig pâinea, la început ca muncitor necalificat, iar 
mai târziu ca zugrav amărât;, o pâine cu adevărat 
mizerabilă, care nu era niciodată îndestulătoare 
pentru a-mi astâmpăra pur și simplu foamea. Foamea 
a fost pe atunci însoţitorul meu credincios, singurul 
care nu mă părăsea aproape niciodată”. Totuşi, s-a 
constatat că nici această relatare nu corespunde 
adevărului. O evaluare exactă a veniturilor sale a 
dovedit că din partea ce i-a revenit din moștenirea 
tatălui său, din ce-i lăsase mama, dintr-o pensie de 
orfan pe care o încasa în mod fraudulos, precum și 
dintr-un ajutor lunar de care se pricepuse să facă rost 
de la o mătușă dispunea în fiecare lună de un venit 
de aproape 100 de coroane. 

Mai făcu și o a doua încercare de a pătrunde la 
Academia de arte, dar schiţele sale fură considerate 
nesatisfăcătoare şi nu fu primit nici la examen. 
Continuă totuși să ducă viaţa de boem cu care se 
obișnuise. August Kubizek, care în perioada 
studenţiei la Conservator a împărțit un timp camera 
cu Hitler, ne-a descris deosebit de plastic această 
perioadă din existenţa viitorului stăpân al Reichului. 
Hitler avea obiceiul să se scoale către amiază; după o 
plimbare prin parcul Schönbrunn, se lăsa pradă, până 
noaptea târziu, unor proiecte gigantice și absurde, 
unde incompetenţa rivaliza cu încăpăţânarea omului 


care pretinde că știe mai mult decât ceilalți. 

Proiecta reconstruirea Hofburgului, ale cărui 
acoperișuri de ţiglă îi displăceau; schița planurile 
unor săli de concerte, ale unor teatre, muzee și 
castele. Paralel cu atacurile îndreptate împotriva 
funcţionarilor, a membrilor corpului didactic sau a 
proprietarilor de imobile, elabora proiecte de reforme 
sociale sau se complăcea să imagineze o nouă 
băutură naţională. Deși lipsit de cunoștințe muzicale, 
într-o bună zi se apucă să scrie opera „Wieland 
fierarul”, temă la care reflectase Wagner. Încercă să 
scrie drame, pentru subiectele cărora recurgea la 
vechile legende germane, deși era incapabil să 
redacteze o scrisoare fără s-o împestrițeze cu greșeli 
grosolane de ortografie. Niciodată nu ducea vreun 
lucru la bun sfârșit. Avea un temperament 
extraordinar de neechilibrat, cu accese de exaltare 
înflăcărată, care alternau brusc cu momente de 
adâncă deprimare, în cursul cărora, simțindu-se 
învrăjbit cu întreaga lume, pomenea de „capcanele” 
pe care lumea înconjurătoare „i le întindea cu 
rafinament cu singurul scop de a-i împiedica 
ascensiunea”. 

Se pare că în primăvara anului 1909, economiile 
lăsate de părinți s-au epuizat şi, deoarece continua să 
se dovedească incapabil să ducă o viaţă normală, a 
început decăderea. Cea mai mare parte a verii a 
petrecut-o pe băncile parcului municipal, pentru ca 
apoi să găsească adăpost la azilul din Meidling. Mai 
târziu Hitler avea să declare că a lucrat ca muncitor 
în construcţii și că această activitate ar fi coincis 


chiar cu trezirea sa politică. Dar şi această afirmaţie, 
ca multe altele, s-a dovedit falsă. Potrivit mărturiei 
unui vagabond cu numele de Reinhold Hanisch, cu 
care legase prietenie la Meidling, Hitler purta pe 
vremea aceea o redingotă care-i ajungea până sub 
genunchi — cadou de la un evreu ungur cu numele de 
Neumann, pensionar și el al acelui azil, cu care 
întreținea legături de prietenie — și „o pălărie melon, 
ţeapănă, neagră și soioasă, pe o chică nepieptănată. 
O barbă creaţă și zbârlită îi încadra faţa”. 

Hanisch ni-l descrie și el pe Hitler ca pe un 
individ leneș și lunatic. În timp ce până și el reuşea, 
datorită unor munci ocazionale, să se menţină la 
suprafaţă, Hitler, care continua să încaseze cele 24 de 
coroane reprezentând „pensia de orfan”, sub motiv că 
era student la Belle-Arte, încerca să-și mărească 
veniturile prin cerșit, atunci când nu se lăsa pradă 
unei trândăvii totale. Prietenul său îl îndemna să 
caute împreună cu el de lucru, dar mai întotdeauna 
zadarnic. „În unele zile — avea să declare mai târziu 
Hanisch — Hitler refuza pur și simplu să lucreze. Se 
ducea atunci la azilurile populare, trăind din ciorba și 
pâinea care i se dădeau, și purta discuţii politice, 
ceea ce de multe ori provoca certuri violente”. Într-o 
zi Hanisch l-a întrebat pe Hitler ce meserie învățase. 
Acesta i-a răspuns că era pictor. „Crezând că este 
zugrav — povestește Hanisch —, i-am spus că trebuie 
să câștige bani destul de ușor cu această meserie. 
Hitler a fost foarte jignit și mi-a răspuns că el nu face 
parte din această categorie de pictori, adică zugravi. 
El era un artist cu studii superioare”. Hanisch, 


viclean, îi propuse atunci camaradului său o 
colaborare. Cei doi îşi mutară sediul la căminul de 
burlaci din Brigittenau, unde, instalaţi în sala de 
lectură a căminului, Hitler începu să deseneze cărți 
poștale pe care Hanisch, făcând pe orbul sau pe 
ofticosul, le vindea seara prin cârciumile de la 
periferie. Câștigul era, bineînțeles, împărțit pe din 
două. 

Mutarea de la azil la căminul de burlaci a 
reprezentat pentru Hitler un soi de promovare în 
ierarhia drojdiei societăţii. Dar şi aici se afla tot în 
mijlocul rătăciţilor și al dezrădăcinaţilor. Printre 
epavele statului austro-ungar, cu numeroase 
naționalități care populau azilurile şi căminele 
orașului, puteau fi întâlniți aristocrați maghiari în 
mizerie, comercianţi faliți, declasați provenind din 
provinciile italiene, mici slujbaşi, spioni, cămătari, 
artiști ratați şi evrei veniți de prin provinciile 
răsăritene ale imperiului, care încercau să urce din 
greu treptele societății, făcându-se  telali sau 
vânzători ambulanți. În această lume morbidă, 
dezgustătoare, emanând invidie, rea-voinţă și egoism, 
unde fiecare pândea cu nerăbdare ocazia de a 
parveni, garantată prin disprețul faţă de ceilalți, și-a 
găsit Hitler în anii ce au urmat mediul de viaţă și de 
formare. Acesta a fost decorul în care şi-a făurit 
concepția sa despre oameni şi societate, aici şi-a trăit 
el primele impresii politice, înfruntându-le singur, cu 
resentimentul crescând, ura și complexul de 
neputinţă ale declasatului. 

Lumea de vis și fantezie pe care o zămislise în 


speranțele sale de artist irosite în vagabondaj se 
regăsea aici răsturnată ca într-o oglindă, la fel de 
departe de viaţa reală, spre care își afla tot mai greu 
drumul. Și Kubizek înregistrase, speriat, în repetate 
rânduri, trăsăturile de apucat ale prietenului său, 
bruştele accese de furie nestăpânită, reacţiile violente 
şi capacitatea lui de a urî. Lipsa lui crescândă de 
comunicativitate, incapacitatea de a-şi împărtăși 
ideile şi sentimentele făceau ca materialul 
conflictelor să fie tot mai interiorizat, ducând la noi 
şi tot mai intense drame interioare, mărind zona 
moartă ce-l înconjura și care a dat biografiei sale 
până la capăt, chiar și atunci când a triumfat asupra 
a sute de mii de oameni, ciudata ei amprentă de 
însingurare. Mai încerca el din când în când să-i 
antreneze pe colocatarii căminului în violente discuții 
politice, dar nu găsea aprobare, ba adeseori era luat 
în râs. Zile în șir şedea îmbufnat, pradă fără scăpare 
tensiunilor și crispărilor sale interioare, rumegând 
asupra sorții sale nedrepte. Cu acel amestec de 
autocompătimire şi de supraapreciere paranoică a 
propriei sale persoane, care-l caracteriza, Hitler 
interpreta lumea înconjurătoare nu din punctul de 
vedere al unui pictoraş ratat, ci din acela al unui 
geniu violent nedreptătit. 

Felul de viață și experiența acestor şase ani 
petrecuți la Viena au marcat, desigur, în mod decisiv 
caracterul lui Hitler. El însuși o va recunoaște mai 
târziu. 

„În această epocă mi s-au conturat o imagine și o 
concepţie despre lume (,Weltanschauung”) care au 


devenit temelia de nezdruncinat a acţiunilor mele 
viitoare. La ce mi-am făurit astfel atunci învățătura 
ulterioară nu a trebuit să mai adauge decât prea 
puţin, iar de modificat n-a trebuit să modific nimic. 
Dimpotrivă”!4. 

De fapt, concepţia sa despre lume nu era 
rezultatul  meditaţiilor sale personale, cu toate 
eforturile pe care le-a făcut ulterior pentru a nega 
orice influenţe decisive şi pentru a adăuga imaginii 
unui führer dăruit de zei pe aceea a unui gânditor 
fără predecesori intelectuali, care datorează 
concepția sa despre lume dialogului nemijlocit cu 
„Spiritul”. Pe de altă parte, Hitler a notat că în 
perioada anilor petrecuți la Viena ar fi citit „nesfârșit 
de mult, într-un mod deosebit de aprofundat”. Dacă 
această afirmaţie se referea la studiul marxismului, 
cu care se lăudase, ulterior el a negat-o singur în mod 
involuntar, înfăţișând-o ca mincinoasă, deoarece, 
într-un alt loc din cartea sa de confesiuni, „Mein 
Kampf”, spune că o conferință a lui Gottfried Feder l- 
a pus „pentru prima dată” în viaţa sa în contact cu 
anumite probleme economice. La fel de demascator 
sună descrierea convertirii sale la antisemitism. Ar fi 
încercat, scrie el reamintindu-și trecutul, „ca 
întotdeauna în asemenea împrejurări”, să-și rezolve 
îndoielile „recurgând la cărți”. „În această perioadă 
mi-am cumpărat cu câţiva gologani primele broșuri 
antisemite”. Această confuzie între „cărți? și 
„broșuri” este cu atât mai demascatoare cu cât, de 
fapt, era vorba, mai mult ca sigur, de broșuri de 
foarte proastă calitate, foarte răspândite, pe care 


întemeietorul  „ariosophiei”, Jörg Lanz von 
Liebenfels, le intitula: „Ostara. — Scrisoare-circulară a 
celor care apără drepturile omului blond” şi care 
puteau fi găsite în tutungeriile din Viena. Ceea ce 
prezenta Hitler drept concepția sa personală despre 
lume nu era de fapt altceva decât suma clișeelor la 
modă în Viena acelui sfârșit de secol. 

Konrad Heiden nota că ostilitatea față de 
socialism și antisemitismul erau pe atunci „la modă 
în sânul claselor conducătoare; aceste sentimente 
erau de bonton în cercurile burgheze, în rândurile 
cărora ar fi dorit să se integreze Hitler” sau cărora 
pretindea că le aparține, cu necazul resimţit de micul 
burghez proletarizat, conştient de valoarea sa. 

Tendinţe asemănătoare își croiau drum în 
partidul pangerman al lui Georg von Schönerer, care 
mai adăuga la ele o nuanță naționalistă și 
pangermanistă, preconizând totodată unirea la Reich 
a cetățenilor de origine germană din cadrul 
monarhiei austro-ungare. Omul care l-a impresionat 
în mod vădit cel mai puternic pe Hitler a fost 
primarul Vienei, Karl Lueger, „idolul băcanilor şi al 
portarilor, al femeilor și al popilor”, pe care Hitler l-a 
descris ca pe „cel mai mare primar german al tuturor 
timpurilor”. Admira în el pe demagogul suplu, cu 
multe cunoștințe, care se pricepea să împace, cu 
deosebită abilitate, obiectivele sale politice cu 
convingerile şi sentimentele dominante sociale, 
antisemite și creștine ale epocii, stăpânind cu un rar 
rafinament metodele de influențare a maselor. 
Această magmă informă de idei găunoase a luat la 


Hitler o nuanţă personală prin adăugarea unui 
darwinism primitiv, care reflecta experiențele trăite 
la căminul de burlaci. 

Teoriile privind rasa ariană au devenit în curând 
nucleul tot mai solid al antisemitismului său; arianul 
era „imaginea supremă a stăpânului” și, așa cum în 
trecut fusese întruparea celor mai nobile realizări ale 
culturii şi civilizației, tot astfel pe viitor, potrivit 
planului creator al providenţei, va fi sortit măreției și 
dominaţiei. Stăpânit de sentimente de ură și 
răzbunare, caracteristice individului mediocru, Hitler 
vedea în evreu, cu o insistenţă crescândă, principiul 
distrugerii şi al răului, care caută să-și asigure 
hegemonia mondială prin metode specifice: corupţie 
sistematică, spurcare premeditată a rasei şi otrăvirea 
metodică a vieţii publice. „Căci-va declara mai 
târziu Hitler —-a existat oare vreo murdărie, vreo 
infamie, în indiferent ce formă, îndeosebi în viața 
culturală, la care să nu fi luat parte măcar un evreu?” 
Presa, arta, prostituția, specula cu pământurile, 
sifilisul, capitalismul, marxismul, dar şi pacifismul, 
internaţionalismul sau liberalismul — toate acestea nu 
erau decât camuflaje ale unei conspirații mondiale, în 
spatele cărora se ascundea silueta veșnicului evreu. 
Ultimul obstacol în faţa proiectelor acestuia îl 
constituia poporul german, datorită purității sângelui 
său arian; înfrângerea lui în această înfruntare 
gigantică ar fi însemnat victoria omului bastard, 
sfârşitul oricărei civilizaţii și denaturarea planului 
Creaţiei; era necesar să fie oprită această evoluţie a 
lucrurilor. 


Raporturile lui Hitler cu femeile au fost, de 
timpuriu, marcate de stângăcie și de nervozitate 
neîndemânatică, cum se poate constata din evocările 
sale privitoare la „Ștefania”, idolul romantic al 
tinereții lui, cât și din stările sale sufletești ulterioare, 
care oscilau între aversiune și adoraţie isterică. Din 
paginile cărții sale „Mein Kampf”, în care Hitler se 
exprimă pe larg asupra antisemitismului său, 
duhnește obscenitatea, acea atitudine abia voalată de 
„studii în domeniul sexualității” cu care se 
camuflează de obicei lucrările pornografice!5). 

Cu monotonia penibilă a obsedatului, Hitler 
revine neîncetat la aceste halucinaţii obscene, chinuit 
în mod vădit de opreliștile izvorâte din adâncurile 
unei conștiințe tulburi și îmbâcsite de complexe, 
pentru care „femeia și sexul au rămas în domeniul 
unei imaginaţii febrile și vinovate... Ideea sa politică 
principală reprezintă o raţionalizare stupidă a acestei 
obsesii: un univers dement în care «istoria, politica și 
lupta popoarelor pentru viață» se desfășoară exclusiv 
în cadrul unor imagini de împerechere, desfrâu, 
incest, selecție naturală, încrucișare, bastardizare, 
reproducere înnobilată sau degradată a protoplasmei, 
deflorare, violare și vânare a femelei- istoria 
universală devenind o orgie a rutului, în cursul 
căruia niște suboameni bestiali și diabolici pândesc 
femela cu păr auriu”!6). 

Cu motive asemănătoare, plăsmuiri ale unei 
febre a minţii, a explicat Hitler de ce a părăsit până 
la urmă Viena, după ani de vegetare și visare, de 
divagaţii intelectuale, de refugiere într-o lume 


imaginară și extravagantă: „Acest oraș gigantic mi se 
părea a fi întruchiparea crimei împotriva rasei”. Și 
mai era, afirma el, și dorința „de a avea parte de 
fericirea de a fi şi de a acţiona la locul unde trebuia 
să se realizeze într-o zi cea mai arzătoare aspirație a 
inimii mele: alipirea patriei mele mult iubite la patria 
comună, Reichul german”. Or, actele militare ale lui 
Hitler, care au fost regăsite (şi pe care el le căutase, 
dar fără succes, imediat după intrarea trupelor 
germane în Austria), demonstrează că de fapt el 
făcuse totul pentru a se sustrage serviciului militar. 
Pentru a ascunde adevărul, Hitler nu numai că s-a 
declarat la poliția din München drept apatrid, dar şi-a 
falsificat în autobiografia sa data plecării din Viena: 
el nu a părăsit capitala austriacă în primăvara anului 
1912, ci abia în mai 1913. Fiind în cele din urmă 
descoperit de autorităţi, trimise „magistratului din 
Linz, divizia a Il-a”, o lungă scrisoare concepută pe 
un ton plângăreţ, care nu vădea numai că tot nu 
cunoștea încă limba și ortografia germană, dar lăsa să 
se întrevadă faptul că ducea mai departe aceeași 
viață de boem ca odinioară la Viena. Își petrecea 
majoritatea timpului umblând haihui prin cafenelele 
orașului, înfulecând în grabă și indispus mari 
cantități de prăjituri, ascunzându-se pe după maldăre 
de ziare răvășite, de unde izbucnea, când și când, în 
fața altor clienţi ai cafenelei, în monologuri iritate 
despre iudaism, social-democraţie sau naționalism, 
pentru a recădea apoi în stările lui de meditaţie 
tenebroasă. Repulsia sa faţă de orice fel de muncă 
ordonată rămăsese în continuare categorică. Scotea 


un câștig nesigur din vânzarea ocazională a unor 
schițe, afişe sau mici acuarele pe motive 
miincheneze. „În felul acesta — scria el magistratului 
din Linz — veniturile mele sunt foarte modeste, 
tocmai atât cât să-mi pot asigura existenţa. Ca 
dovadă vă depun certificatul asupra impozitului”. 
Continua să viseze la cariera de arhitect, „într-un 
cadru mai mic sau mai mare, după cum mi l-ar fi 
hărăzit destinul”. Josef Greiner, care-l cunoscuse la 
Viena, îl întrebă într-o zi despre planurile sale de 
viitor. Hitler îi răspunse că, întrucât războiul va 
izbucni mai mult ca sigur, puţin importă dacă are sau 
nu vreo meserie. 

Acest presentiment era întemeiat. S-a păstrat 
întâmplător o fotografie înfățișându-l pe Hitler la 1 
august 1914, cu prilejul proclamării stării de război, 
în mijlocul mulțimii entuziasmate din Piaţa Odeon 
din Miinchen. Faţa lui poate fi ușor identificată: cu 
gura întredeschisă, cu ochii strălucitori. Are, în 
sfârşit, o ţintă, întrevede un viitor: „Orele acelea — 
scrie el mai târziu — mi-au apărut ca o izbăvire de 
supărătoarele sentimente din vremea tinereţii. Nu mi- 
e rușine să o spun nici astăzi că, stăpânit de un 
entuziasm furtunos, am căzut în genunchi și am 
mulțumit cerului din adâncul inimii...” Pentru că 
acest război a însemnat posibilitatea salvatoare de a 
înfrânge izolarea, indispoziţiile și eșecurile vieţii sale. 
Din mizeria urii sale fără ţintă, a sentimentelor sale 
neînțelese, a depresiunilor și exaltărilor a putut, în 
sfârşit, să se refugieze în sânul unei mari comunități. 
Pentru prima dată în viaţă i se dădură sarcini de 


rezolvat, putu să se simtă solidar cu oamenii, să se 
identifice cu forța şi prestigiul unei instituţii 
puternice; pentru prima dată Adolf Hitler, în vârstă 
de 25 de ani, fără profesie, locatar de ani de zile al 
unui cămin de burlaci şi pictor ocazional de cărți 
poștale ilustrate, își află locul. Războiul a fost pentru 
el o trăire intensă care a contribuit hotărâtor la 
formarea lui. El însuși a declarat mai târziu cu 
aroganţa studentului ratat: „Războiul predispune la o 
meditație adâncă asupra a tot ce este omenesc. Patru 
ani de război dau mai multe cunoştinţe despre 
problemele vieții decât treizeci de ani de 
universitate”. 

Într-adevăr, celor patru ani cât a servit ca agent 
de legătură pe lângă statul-major al regimentului, le 
datorează imboldurile esenţiale care i-au determinat 
viaţa. În foarte edificatorul capitol 6 din „Mein 
Kampf”, care compară lipsurile propagandei de război 
germane cu calităţile propagandei aliaţilor și 
dezvoltă o concepţie proprie despre „războiul 
psihologic”, Hitler lasă să se vadă cât de exclusiv 
concepe războiul, dincolo de teoriile sale antisemite 
(care aveau să se precizeze între timp), față de 
conjuraţia urzită de dușmanul universal împotriva 
Reichului german, ca o înfruntare între două tehnici 
de propagandă. Diferitele elemente care 
constituiseră, încetul cu încetul, treptele înţelegerii 
de către el a lucrurilor: opera „Rienzi”, persoana lui 
Karl Lueger, agitația social-democrată, fără să uităm 
propria lui experienţă de pictor de afișe, începeau să 
se adune într-o schemă în care învățase să încadreze 


evenimentele politice: numai poporul neștiutor, 
pomenit întotdeauna cu dispreţ, luptă pentru idei, în 
timp ce, în realitate, metodele folosite pentru 
difuzarea lor sunt cele care asigură puterea sau 
condamnă la neputinţă. Încă de pe acum se 
conturează premisele a ceea ce va deveni „doctrina 
secretă” a celor mai apropiaţi colaboratori ai lui 
Hitler și reţeta cinică a ascensiunii sale — dar și cauza 
prăbușirii lui. 

Desigur, caporalul posac şi plin de complexe din 
regimentul List era încă departe de a fi ajuns la 
siguranța cu care va aplica mai târziu aceste teorii; 
dar acestea îi dădeau de pe acum sentimentul 
superiorității sale lăuntrice, conștiința, pentru prima 
dată întemeiată, nu numai întunecat-volitivă ca până 
atunci, a unei cunoașteri mai temeinice a realităţii. 
Camarazii, cărora voia să le împărtășească, în 
izbucniri pasionate, teoriile sale, zâmbeau în fața 
insistenței  emfatice manifestate în legătură cu 
războiul, de a cărui soartă se socotea răspunzător, dar 
nimeni nu se apropia de el: el era originalul, 
„scrântitul”, cum relatează aproape toți. Rămânea 
adeseori așezat „într-un colț, cu casca pe cap, 
cufundat în gândurile sale, și nimeni dintre noi nu 
reușea să-l scoată din această apatie”(7. Era, fără 
îndoială, curajos, căci a fost în două rânduri rănit și 
decorat cu Crucea de fier clasa I şi clasa a I-a. Cu 
toate acestea nu ajunse decât la gradul de caporal. 
Plutonierul lui din acea vreme a declarat o dată că 
superiorii lui Hitler erau cu toţii de acord că nu putea 
fi avansat subofițer acest om, neîndoielnic curajos, 


dar cu un caracter dintre cele mai curioase. Socoteau 
că nu va fi în stare să se facă respectat. 

Sfârşitul războiului aduse cu sine lucrul de care 
se temuse tot timpul curajosul agent de legătură 
Adolf Hitler: întoarcerea la viaţa civilă, la 
înspăimântătoarea viaţă normală, de care el, omul 
fără patrie, fără profesie, fără familie, fără un scop în 
viață, nu putea avea parte. Desigur, războiul îl 
înăsprise, îi dăduse oarecare experiență și-i oferise 
primele confirmări ale posibilităților sale. Dar aceasta 
nu era în fond decât încă o experiență făcută la 
periferia vieţii reale, chiar dacă Hitler o considera ca 
viaţa însăși și găsea în ea justificarea acelei filozofii a 
luptei care-i devenise proprie încă de pe vremea 
căminului de burlaci. Până într-al 30-lea an de viață 
nu cunoscuse decât aspectele „nereale”, laterale și 
inferioare ale realităţii. Încă de băiat, povestea el, s-a 
necăjit că ar fi venit prea târziu pe lume și a 
considerat epoca de „liniște și ordine” ce părea că se 
deschide înaintea sa ca o infamie nemeritată a 
destinului. Dar până la urmă destinul i s-a arătat 
binevoitor. În haosul prăbușirii şi al perioadei 
postbelice, Germania lua aspectul unui gigantic 
cămin de burlaci. Ţara era populată de o mare 
mulțime de oameni dezrădăcinaţi, pe care războiul cu 
repercusiunile sale economice și sociale îi aruncase la 
periferia societăţii. În cadrul falimentului pe care-l 
dădea o întreagă orânduire, tipul ratatului vedea 
deschizându-se în faţa lui posibilitățile unui nou 
start. Punctul zero la care se pomenise aruncată 
societatea oferea existențelor aflate și ele la acest 


punct șansa lor istorică. 

Aceasta a fost ora lui Adolf Hitler. Perioada de 
incubație era terminată. În macerarea surdă a anilor 
scurşi, diferiții fermenti; ura, visurile halucinante, 
delirul morbid se transformaseră în chip misterios. 
Acum se vădeau roadele. În ultima frază din capitolul 
consacrat revoluţiei din noiembrie, Hitler scria: 
„Cât despre mine, m-am hotărât să devin politician”. 


CAPITOLUL al II-lea - Toboșarul 


Din masa anonimă a armatelor germane învinse 
şi reîntoarse în ţară se desprinde, pentru prima oară, 
neclar şi mai degrabă șters, chipul „soldatului 
necunoscut al războiului mondial” — Adolf Hitler. La 
unul din cursurile pentru „o gândire naţională”, 
organizate la începutul anului 1919 de secţia de 
informaţie şi propagandă a comandamentului 
comandoului de armată 4 bavarez, sub conducerea 
activului căpitan Mayr, Hitler era prezent ca „unul 
dintre acei veșnici locatari ai cazărmilor care nu știu 
unde să se ducă, un caporal cu fața gălbejită, trasă, 
încruntată, decorat cu Crucea de fier clasa I, atât de 
rară printre oamenii din trupă”(9. Zilele revoluţiei 
din anul 1919 le petrecuse într-un spital militar din 
Pasewalk, unde, va scrie el mai târziu, „mi-am vârât 
capul fierbând de amărăciune și ruşine sub pătură și 
pernă... Nu mai plânsesem din ziua în care mă 
aflasem la mormântul mamei..., acum însă n-am avut 
încotro... în acele nopţi a crescut în mine ura, ura 
împotriva celor răspunzători de acest eveniment”(10). 

Ura aceasta, care începuse să răbufnească din el, 
îi susținea primele încercări oratorice, încă şovăitoare 
şi stângace. Starea sa de excitare, vehemenţa cu care 
se amesteca în discuţiile cursanților nu au întârziat să 
atragă atenţia superiorilor asupra persoanei sale. Ca 
urmare, numele său apare pentru întâia oară într-una 


dintre primele liste ale eventualilor „oameni de 
încredere”. Puțin mai târziu, Hitler primește prima sa 
misiune. Într-o listă din 22 iulie 1919, care cuprindea 
numele membrilor unei așa-numite „echipe de 
lămurire” pentru lagărul de tranzit din Lechfeld, 
apare sub nr. 17 „infanteristul Adolf Hitler”. Echipa 
avea misiunea să influențeze, în spirit antisocialist și 
şovin, soldaţii care se întorceau acasă și era totodată 
gândită să fie pentru membrii ei un fel de „curs 
practic pentru oratori și agitatori”. 

Acestea au fost perioada şi mediul în care și-a 
acumulat Hitler primele sale experiențe politice și 
psihologice. „Doctrina” sa, prezentată de el ulterior 
ca rezultatul unor neîncetate și amare frământări, ca 
iluminarea izolatului în ceasurile întunecate ale 
îngrijorării, şi-a găsit în realitate mai ales aici un 
conținut actual; aici s-au conturat pentru prima dată 
structurile oportuniste ce-au ajutat conglomeratul 
preexistent de idei fixe să ia acea formă caracteristică 
care s-a dat mai târziu drept „ideologia național- 
socialistă”. Pe fețele soldaţilor întorși acasă după anii 
războiului, cu sentimentul că li se răpise prin 
înșelătorie tot ce dăduse măreție și înțeles tinereții 
lor — sacrificiile, victoriile, eroismul și speranţa —, el 
citi mânia și dădu spiritului lor agresiv, încă orb și 
fără obiect, imaginea clară a inamicului. În centrul 
exerciţiilor sale oratorice, ale căror caracteristici 
esențiale, după spusele martorilor, erau un 
„fanatism” pasionat şi „simplismul” expunerii, găsim, 
așadar, atacurile împotriva „rușinii de la Versailles”, 
împotriva „conspirației mondiale iudeo-marxiste” și 


împotriva acelui grup pe care îl va desemna mai 
târziu sub expresia, devenită populară, a 
„criminalilor din noiembrie”. 

Activitatea contrarevoluţionară, în cadrul căreia 
își făcea Hitler primii săi pași nesiguri pe scena 
politică, se sprijinea pe premise specific bavareze. 
După frământările din 1918, societatea bavareză, în 
plin haos, căutând pe cei răspunzători de nenorocirile 
ei, era înclinată să considere pe purtătorii de cuvânt 
ai experienței revoluționare (printre care se aflau și 
evrei) drept promotorii unei uriașe conspirații și să 
arunce asupra lor răspunderea dezastrului. 

Comandoul 4 al Reichswehrului a apărut la 
început la Miinchen ca factorul de ordine care, 
dincolo de problemele militare, revendica şi 
competenţe politice și administrative. Oamenii săi de 
încredere observau și controlau cu grijă activitatea 
celor peste cincizeci de partide și grupări politice din 
München. Mulțimea lor era mărturia atât a confuziei 
conștiinței publice, ajunsă aproape în pragul crizei, 
cât şi a preocupărilor sectare manifestate de ele, și 
vădite în parte şi în denumirea lor. 

În calitatea sa de om de încredere, Hitler primi 
misiunea să ia parte, la 12 septembrie 1919, la o 
întrunire a partidului muncitoresc german. Acesta 
fusese întemeiat de un mecanic. Anton Drexler, și de 
un gazetar sportiv, Karl Harrer. Partidul îşi reunea 
săptămânal puţinii adepți- muncitori, meseriaşi, 
mic-burghezi — în braseria „Sternecker”, „în vederea 
discutării și studierii problemelor politice”. Aceste 
reuniuni se desfășurau sub semnul traumatismului 


provocat de războiul pierdut, al unei stări de spirit 
antisemite şi al lamentărilor privind dispariţia 
„ordinii, dreptului şi bunelor moravuri”. În 
„directivele” sale, partidul se făcea ecoul unor idei 
foarte răspândite despre un socialism național, plasat 
în mod exclusiv sub conducerea unor șefi germani, 
care urmărea „înnobilarea muncitorului german”; în 
locul socializării preconiza participarea muncitorilor 
la beneficiile întreprinderii, reclama crearea unei 
comunități a poporului și formula drept „datorie și 
sarcină” a sa „educarea membrilor săi și ridicarea lor 
la o concepţie elevată despre lume”. Nu era un partid 
în sensul propriu al cuvântului, ci mai degrabă tipul 
de grupare atât de caracteristic Miinchenului acelei 
epoci, amestec de societate secretă și de reuniune 
serală în jurul halbelor de bere, și care nu apărea în 
viaţa publică. Fantaști anonimi se adresau celor 30 
sau 40 de persoane adunate; se discuta despre 
rușinea și renașterea Germaniei, ori se scriau cărți 
poștale unor asociații cu concepții asemănătoare din 
nordul Germaniei. 

La 12 septembrie, Gottfried Feder tinu o 
cuvântare cu tema: „Cum și cu ce fel de mijloace 
poate fi îndepărtat capitalismul”. Când un participant 
la adunare a cerut, în cursul discuţiilor care au urmat 
expunerii, separarea Bavariei de restul Reichului, el 
fu atacat atât de vehement de Hitler, încât Drexler îi 
şopti vecinului său: „A naibii gură are ăsta! Ar putea 
să ne fie util!” După puţin timp Hitler părăsi 
„plicticoasa adunare”, dar Drexler fugi după el și-l 
rugă să revină. Îi mai dădu și o lucrare elaborată de 


el, scrisă de mână, intitulată „Trezirea mea politică”, 
şi, la numai câteva zile după aceea, dispuse să i se 
înmâneze lui Hitler, fără ca acesta să o fi cerut, 
carnetul de membru nr. 555. Cum Hitler nu știa nici 
el ce să facă, mai participă la câteva adunări. 

La insistenţele lui, micul partid riscă organizarea 
unei adunări, la 16 octombrie 1919, într-una din cele 
mai vestite berării din München. Participară 111 
persoane, iar Hitler luă pentru prima dată cuvântul în 
public în calitate de al doilea vorbitor al serii. Într-un 
şuvoi de cuvinte dădu frâu liber amărăciunilor 
acumulate, sentimentelor mereu reprimate de ură și 
neputinţă ale solitarului; înlăturând parcă printr-o 
explozie constrângerile și agitația anilor trecuți, 
cuvintele, imaginile halucinante și acuzaţiile i se 
îngrămădeau la gură; lac de sudoare, vorbi până la 
epuizare. Se abandonă fără rezervă inspiraţiei sale. 
„După 30 de minute, oamenii din mica sală erau 
electrizaţi” și Hitler, triumfător, luă cunoștință de un 
fenomen copleșitor și eliberator: „Ceea ce simţisem în 
sinea mea, fără să o fi știut, a fost confirmat de 
realitate: «Ştiam să vorbesc!»” 11, 

Hitler a subliniat mai târziu în repetate rânduri 
superioritatea cuvântului vorbit asupra celui scris și, 
sub impresia marii, liberatoarei experienţe a puterii 
sale retorice, l-a supraapreciat unilateral, explicând 
toate marile răsturnări ale istoriei prin „forţa magică 
a făcliei incendiare a cuvântului aruncat în mase”. În 
fapt, de la începutul activităţii sale politice a și 
respectat în mod consecvent acest principiu, și 
această mentalitate s-a manifestat și în rolul relativ 


restrâns ce i-a revenit întotdeauna presei partidului 
hitlerist. O listă a manifestărilor partidului, în ale 
cărui prime rânduri trecea el acum cu repeziciune, îl 
citează de treizeci şi unu de ori ca vorbitor în cel 
dintâi an de când i se descoperise calitatea de orator; 
apărea tot mai frecvent și la intervale tot mai scurte 
în public. Lista oglindește limpede beţia crescândă de 
care era cuprins, nevoia de autoafirmare ce-l 
îndemna mereu la noi apariţii în public. După anii 
îndelungaţi de abstinență, aceasta îi dădea un 
sentiment de împlinire, care-l umplea de orgoliu. 
Temele erau întotdeauna aceleași; douăzeci și două 
din cuvântările sale se referă la Tratatul de la 
Versailles şi la problema evreiască. 

Trebuie remarcat însă că această repetare 
neîncetată a acelorași teme era nu numai expresia 
unor idei fixe, ci totodată aplicarea sistematică, 
conștientă a unei metode: 

„Masa -a declarat el o dată- are întotdeauna 
nevoie, în felul ei greoi de a fi, de un anumit timp 
până să devină aptă de a înţelege un lucru. Memoria 
ei mi va reține decât acele noţiuni, fie și cele mai 
simple, care îi sunt repetate de mii de ori. Nici o 
modificare nu are voie să schimbe conţinutul a ceea 
ce se afirmă prin propagandă, ci ea trebuie, până la 
urmă, să spună același lucru. Astfel, o lozincă poate fi 
prezentată sub diferite unghiuri, dar la sfârșit oricare 
expunere trebuie să ajungă întotdeauna din nou la 
lozincă... Și atunci se va putea constata cu uimire ce 
rezultate extraordinare, greu de închipuit, poate 
produce perseverenţa. Orice reclamă, fie în domeniul 


afacerilor, fie în politică, îşi datorează succesul 
duratei și regularității cu care este aplicată”(2). 

Și, într-adevăr, Hitler înregistră cu metode de 
acest fel, pe care învățase să le folosească cu o 
siguranță crescândă, primele sale succese, iar curând, 
pe un afiş care anunța un discurs al său, se putea citi: 
„Întrucât domnul Hitler este un strălucit orator, 
putem fi siguri că întrunirea din această seară va fi 
dintre cele mai antrenante”. Anton Drexler, om 
pașnic și retras, asista cu mirare la metamorfoza 
neașteptată a partidului sub influența acestui om. El 
dorise întotdeauna să-l limiteze la un mic cerc, care 
să se întrunească în intimitatea atmosferei unei 
berării pline de fum, pe când Hitler, devenind din ce 
în ce mai conștient de sine, voia să se apeleze la 
mase. Începu să se schimbe și aspectul social al 
partidului. Muncitorilor, micilor meseriaşi şi 
negustorilor începură curând să li se alăture soldati: 
unii aduși de Hitler însuși, altii de căpitanul Röhm 
din comandamentul Reichswehrului. Cu ajutorul lor, 
Hitler reuşi să dea treptat partidului o structură 
solidă şi să pună astfel bazele unei conduceri 
autoritare, pe care o urmărea cu perseverență și 
metodă, deoarece încă de la început vedea în ea 
condiția de căpetenie a oricărei acțiuni politice reale 
în sânul maselor. 

S-au păstrat diferite procese-verbale ale 
adunărilor ținute în această perioadă de dezvoltare a 
partidului, în cursul cărora Hitler și-a serbat primele 
triumfuri, ce-i drept încă modeste, de orator. 
Procesele-verbale menţionate reprezintă documente 


deosebit de edificatoare în ceea ce privește 
primitivismul, clinic am putea spune, atât al 
vorbitorilor cât și al ascultătorilor de la aceste 
adunări. Îndărătul formulărilor nearticulate ale celor 
ce întocmeau procesele-verbale apare continuu figura 
pătimașă a lui Hitler, care replămădea totul după 
chipul judecăților și prejudecăţilor sale și căuta, în 
tirade bolnăvicioase, încărcate de ură, eliberarea din 
„ghettoul interior al individualităţii sale”. 

„Adunarea a început în jurul orei 7 ! și s-a 
terminat la 10 34. Vorbitorul a prezentat un material 
despre iudaism. El a arătat că ori încotro te-ai uita, 
dai de evrei. Toată Germania este guvernată de evrei. 
Concluzia vorbitorului; Vrem să luptăm până când 
ultimul evreu va fi îndepărtat din Reichul german, 
chiar dacă aceasta ar duce la un puci sau mai mult 
decât atât... la o revoluţie...” 

În alt proces-verbal se poate citi: 

„După aceea vorbi domnul Hitler, care însă, 
cuprins de mânie, răcni atât de tare, încât cei din 
spate nu putură înţelege decât prea puţin. La vorbele 
domnului Hitler, un individ tot striga «ptiu», în timp 
ce alții strigau «foarte bine». Individul a fost însă 
înșfăcat și a zburat prin sală pe scări în jos, și, dacă 
nu l-ar fi luat un poliţist sub aripa lui ocrotitoare, nu 
s-ar mai fi întors poate întreg acasă... (Hitler) spunea 
că a sosit timpul când se poate vedea dacă Germania 
este unită sau nu, dar el speră că Germania își va 
deschide grabnic ochii”. 

În cârciumile afumate şi în fierbere, agitatorul 
promovat la rangul de „șef cu propaganda” al 


partidului își croia încetul cu încetul drum spre 
putere. Procesul-verbal al unei adunări ţinute în 
octombrie 1920 consemnează aproape 5 000 de 
auditori. Fără îndoială că aceasta este şi epoca în care 
Hitler ia definitiv hotărârea de a deveni om politic. În 
orice caz, el părăseşte armata și redevine pensionar al 
unui cămin de burlaci, indicând ca profesie pe aceea 
de „scriitor”. Ceea ce ni s-a păstrat din discursurile 
sale ne arată că nu avea un program bine precizat, ci 
detecta lozinci exploatând resentimentele și revolta 
latentă a maselor. 

În aceeași perioadă a fost schimbat şi numele 
partidului: ţinând seama de grupările existente, dar și 
pentru a răspunde unei cerințe destul de generale, 
deşi încă neclară, a epocii, fu adoptat numele de 
„Partidul naţional-socialist al muncitorilor germani” 
(N.S.D.A.P.). La sfârșitul anului 1920 partidul 
dispunea de aproape 3000 de membri, iar 6 luni mai 
târziu,  rivalităţile îndelungate şi  înverșunate 
existente îşi găseau rezolvarea în victoria completă a 
lui Hitler, care accede la conducerea partidului. La 7 
decembrie 1921, ziarul „Volkische Beobachter” îi dă 
pentru prima oară titlul de „führer al Partidului 
național-socialist al muncitorilor germani”. 

Ziarul fusese achiziționat mulțumită unor 
mecenați influenți, care începeau să se ocupe din ce 
în ce mai mult de „omul viitorului”. Evenimentele 
revoluționare din anii precedenţi tulburaseră profund 
păturile conducătoare conservatoare, speriate de 
dinamismul irezistibil al maselor, care le deveniseră 
străine și le nelinișteau. Hitler le părea omul cel mai 


în măsură să îmblânzească şi să domine masele. În 
ceea ce-l privește, și Hitler era preocupat să-și asigure 
relații importante și încerca să câștige și favorurile 
„străzii”, şi pe cele ale saloanelor și oficialităților. 

Experienţa republicii Sovietelori13: nu era uitată 
în Bavaria, şi încurajarea oficială a atmosferei 
antirepublicane, ca o contrapondere, transformase 
ţara în centrul activităţii complotiste a activiștilor de 
extremă dreaptă. Prefectul poliției din Miinchen, 
POhner, atunci când era întrebat dacă are cunoștință 
de existența unor grupuri politice de asasini de 
dreapta, răspundea cu următoarele cuvinte, devenite 
vestite; „Da, dar nu îndeajuns!”, în timp ce 
subalternul său, funcţionarul superior Frick, dădea 
următoarele asigurări: „Noi ne-am ţinut mâna 
protectoare deasupra domnului Hitler și a partidului 
național-socialist, deoarece am văzut în el germenele 
unei înnoiri a Germaniei și am avut de la început 
convingerea că mișcarea naţional-socialistă este cea 
în măsură să realizeze readucerea muncitorimii în 
tabăra naţională”. 

Ascensiunea și succesul lui Hitler ca agitator la 
München erau de neconceput fără protecţia 
oamenilor politici de tendinţă naționalistă, care 
controlau în mare măsură aparatul de stat bavarez. 

Poetul Dietrich Eckart, care aderase înaintea lui 
Hitler la partidul lui Drexler și întreținea relații cu 
toate grupările de dreapta, îl introduse în societatea 
miincheneză. În acest mediu de tradiţie liberală, care 
avea o slăbiciune pentru tot ce era straniu, 
personalitatea ciudată și neliniștitoare a lui Hitler nu 


putea să nu facă impresie. Toate mărturiile ni-l 
prezintă pe Hitler ca un om stângaci și stânjenit, de o 
politeţe slugarnică, „remarcându-se prin lăcomia cu 
care înghiţea mâncarea, cât și prin plecăciunile sale 
exagerate”. Hitler păstră multă vreme această lipsă 
de siguranţă, și eforturile sale, uneori caraghioase, de 
a se pune în valoare reflectă incapacitatea înnăscută 
a fostului pensionar de azil și de cămin de burlaci de 
a se mișca în „lumea bună”. Dacă dăm crezare 
mărturiilor care ne-au parvenit, Hitler avea obiceiul 
să sosească târziu și să plece foarte devreme, iar 
exploziile sale de furie intempestivă împotriva 
evreilor sau a adversarilor săi politici alternau fără 
tranziție cu momente de tăcere meditativă. Vizibil 
dominat de sentimentul că se află la periferia 
societăţii, setea lui de a se impune era mereu 
contrariată de teama de a nu fi apreciat la justa lui 
valoare. Chiar și numeroasele femei, doamne mai în 
vârstă care se ocupară de el cu o tardivă solicitudine 
maternă, nu reușiră să-l facă să treacă peste acest 
sentiment. 

Pe lângă prejudecățile dobândite în perioada 
vieneză, Hitler păstrase şi obiceiurile sale, îndeosebi 
modul de viaţă dezordonat, singura formă de 
manifestare a visurilor sale artistice de odinioară, iar 
din ţinuta lui jerpelită și neglijentă răzbătea, de 
neînlăturat, mirosul specific al căminului de burlaci. 
Atunci când Pfeffer von Salomon, care avea să devină 
conducătorul cel mai marcant al SA-ului, îl întâlni 
pentru prima dată, Hitler purta un gheroc negru, 
vechi, ghete de piele galbenă și o raniță în spate, fapt 


care-l făcu pe conducătorul formațiilor de 
voluntarit® să renunțe, deocamdată uluit, să facă 
cunoștință cu el. Renumele fascinant care-l preceda 
însă pe Hitler trezea întotdeauna din nou interesul 
celor din jur, chiar dacă ulterior, după o cunoaștere 
mai apropiată, interesul acesta scădea sensibil. 

Știm din unele mărturii că era foarte greu să 
păstrezi în memorie aspectul fizic al acestui om. Încă 
din această epocă putea fi întâlnit curiosul fenomen 
al dublei naturi a lui Hitler, pe de o parte oratorul 
mulțimilor, sigur de el, dăruit cu o putere deosebită 
de sugestie și cu un simț al marilor efecte şi al 
mijloacelor capabile să provoace o beţie colectivă; pe 
de alta, într-un grup restrâns, omul lipsit de 
siguranță, care se îndepărta mereu de la regulile 
conversaţiei, pentru a evada în monolog, obositor și 
pierzând curând interesul ascultătorilor. Când i se 
cerea, într-un cerc de prieteni, să spună câteva 
cuvinte, el refuza declarând: „Simt nevoia să văd 
mulțimea în faţa mea când vorbesc. Într-un cerc 
restrâns de prieteni nu știu niciodată ce să spun. N-aș 
face decât să-i decepționez pe toți...”(15). 

În societatea  miincheneză Hitler cunoscu 
majoritatea acelora care deveniră apoi cei mai 
credincioşi partizani ai săi. Printre ei se găsea 
Hermann Göring, ultimul comandant al escadrilei de 
vânătoare Richthofen, Rudolf Hess, băţos și vanitos, 
Alfred Rosenberg, arhitect german de origine baltică, 
şi Max Erwin von Scheubner-Richter, care avea să 
cadă la 9 noiembrie 1923 la Feldherrnhalle. Toți 
acești oameni, ca și numeroșii militanți de mâna a 


doua, nu erau de loc muncitori, cum lăsa să se creadă 
numele partidului, ci reprezentanţi ai unei boeme 
intelectuale, membri ai acelor clase de mijloc pe care 
războiul le lovise greu, materialmente şi moralmente. 

Când Hitler se duce, în octombrie 1922, la „Ziua 
germană”, care se ţinea la Coburg, în același 
compartiment cu el se aflau: Max Amann, Hermann 
Esser, Dietrich Eckart, Christian Weber, Ulrich Graf, 
Alfred Rosenberg și Kurt Liidecke. Despre acest grup 
s-a spus, pe drept cuvânt, că oglindea destul de exact 
structura socială a partidului: „un pictor, un 
funcţionar comercial, un gazetar, un amator de 
hipism, un poet, un măcelar și un arhitect, plus 
Lüdecke, care era «comerciant» — iată imaginea pe 
care o oferea mișcarea hitleristă...” 

Din aceleași clase sociale proveneau și oamenii, 
tot mai numeroşi, care umpleau acum adunările unde 
vorbea Hitler. În partid se înscriau, desigur, şi 
muncitori, dar ei rămâneau în fond în afara 
conducerii partidului, al cărui nucleu era constituit 
din membri ai clasei de mijloc, intelectuali sau 
negustori. Încă înainte de război, teama de a fi 
zdrobiți de marile întreprinderi industriale şi 
comerciale produsese o panică latentă în păturile 
micii burghezii, care încercase, punând bazele unei 
mișcări a claselor de mijloc, să creeze o grupare 
menită să le apere interesele. Mai apoi, ca urmare a 
crizelor grave survenite în perioada postbelică, ele 
fură atrase spre partidul nazist, al cărui program 
ținea în mod deosebit seama de aceste neliniști și 
refuzul său categoric de a accepta ordinea stabilită, 


dădea curs unor nemulțumiri mult mai ample. 
Republica fusese victima unei fatalități istorice: 
născută după un război pierdut, ea era apăsată de 
povara unei politici de ispășire pentru păcatele 
imperiului, dusă fără discernământ de puterile 
învingătoare. Ea făcuse împovărătoarea experienţă a 
umilințelor, foametei, haosului şi prăbușirii valutare. 
Din cauza tuturor acestor factori, acestor grupări 
sociale le era extrem de greu să nutrească un 
sentiment cetățenesc față de noua ordine. Tocmai 
mica burghezie, care, ca și burghezia însăși, dăduse 
dintotdeauna dovadă de un mare atașament față de 
stat, de fidelitate față de autorităţi, era aceea care 
acum, din pricina tulburărilor politice, se vedea 
lăsată în voia soartei, să se descurce singură; ea nu 
putea accepta ca un fost meșter șelar, în jurul căruia 
mai stăruia „duhoarea de stârv a revoluţiei”, să ocupe 
locul ce fusese cândva al kaiserului, învăluit în 
strălucirea unei glorii neuitate. Chemările la ordine, 
bunăcuviinţă, morală, fidelitate și credință - care, pe 
fundalul politicii bavareze și în gura purtătorilor de 
cuvânt naziști, aveau o atât de stranie rezonanţă — 
izvorau din această nemulțumire. 

Mobiluri de aceeași natură explică succesele 
spectaculoase ale partidului nazist în lumea 
studențimii, cel puțin a acelora care se trăgeau din 
aceleaşi clase de mijloc și la care grija pentru 
interesele economice familiale se amesteca cu 
resentimentele naționale, cu neliniștea în fața 
viitorului lor profesional și cu spiritul revendicativ 
propriu tineretului. Curând începură şi primii 


industriași să adere la partid; pe lângă câţiva 
conducători de mari întreprinderi, aderau mai ales 
proprietari de întreprinderi mici sau mijlocii, care 
sperau că partidul nazist îi va proteja împotriva 
presiunii sindicatelor. În fine, mai puteau fi întâlniți 
în rândurile partidului funcționari și, mai târziu, mici 
proprietari rurali. 

Hitler începu să joace, cu o eficacitate crescândă, 
rolul „toboșarului” care pune masele în mișcare. 
Acesta și era felul în care-și înțelegea, pe timpul 
acela, misiunea. Se considera un precursor, un 
vestitor al acelei figuri de conducător, de fiihrer, care 
a oferit dintotdeauna în mitologia politică germană 
un refugiu şi un punct de cristalizare a sentimentelor 
virulente de nemulțumire față de realitate. 

În mod izolat fusese deja sărbătorit în adunările 
publice ca însuși întruchiparea mântuitorului, ceea ce 
avea să dea noi impulsuri încrederii sale în sine. 
Houston Stewart Chamberlain, aproape orb, a cărui 
filozofie rasistă a istoriei exercitase o influență 
hotărâtoare asupra sa, a afirmat, după o vizită a lui 
Hitler, că acum era liniștit, deoarece „faptul că 
Germania a născut în acest ceas de cea mai mare 
restriște un Hitler dovedește vitalitatea ei”. 

Mizeria crescândă din ţară îl împinse vizibil tot 
mai sus, și el ajunsese o personalitate marcantă pe 
scena politică bavareză când, în 1923, Reichul intră 
într-o serie de crize: o încercare de puci militar, de 
altfel repede înăbușită, avu loc în nordul Germaniei, 
în timp ce în Renania tendinţele separatiste primeau 
un nou impuls; în Ruhr, politica mărginită a Franței 


era pe cale să ducă la ceea ce căpătă numele de 
„lupta pentru Ruhr” („Ruhrkampf”); Saxonia și 
Turingia cădeau tot mai mult sub influenţa grupărilor 
de extremă stângă. În același timp, valoarea mărcii 
tindea spre zero şi peste tot izbucneau revolte 
provocate de foamete. În această conjunctură 
prerevoluţionară, marcată de tendinţe și de o 
atmosfera de război civil, activitatea clandestină, care 
luase în Bavaria înfățișarea unei jungle impenetrabile 
de mașinaţii rivale, deși îndreptate toate împotriva 
republicii, ducea la o înfruntare deschisă cu puterea 
de stat a Reichului. Pentru a înfățișa un tablou sumar 
al acestei situaţii trebuie să adăugăm că „opoziţia 
națională” se compunea din trei tabere principale: 
monarhiștii bavarezi, grupaţi în jurul comisarului 
general al Reichului, von Kahr; unitățile formațiilor 
de voluntari și ale uniunilor patriotice, greu de situat 
politiceşte în cadrul dreptei, pentru că îşi schimbau 
mereu obiectivele și simpatiile, dar care își strângeau 
totuşi rândurile într-o măsură mai mare sau mai mică 
în jurul lui Ludendorff, și, în sfârșit, mișcarea 
hitleristă. Cu peste 55000 de aderenţi, aceasta din 
urmă constituia în toamna anului 1923 nu numai 
grupul cel mai puternic numericește, dar și cel mai 
coerent din aripa dreaptă a naționaliștilor bavarezi. 
Fiecare din aceste grupări era ferm hotărâtă să nu 
lase cu nici un preț partenerilor săi inițiativa acţiunii. 
Așa cum declara pe vremea aceea generalul von 
Seeckt, șef al statului-major al armatei, ei n-aveau de 
gând să se arate „dacă lucrurile luau o întorsătură 
comică”, dar erau hotărâți să-și facă apariţia în actul 


al treilea dacă se ajungea la o „dramă”. 

În această situaţie încordată la maximum, primul 
care-şi pierdu răbdarea fu Hitler. Nefiind de loc sigur 
de ei, dar îmbătat de succesul de care se bucura pe 
lângă masele turbulente ce se înghesuiau în spatele 
lui, luă o inițiativă prea îndrăzneață. Închipuindu-și, 
în mod greșit, că von Kahr era gata să treacă la 
acţiune, încercă, în seara zilei de 8 noiembrie, o 
lovitură dramatică care trebuia să-l pună în fruntea 
tuturor grupărilor miincheneze ostile republicii. Cu 
revolverul în mână, el năvăli în mijlocul unei adunări 
de înalți demnitari, conducători politici și 
personalități de vază, pe care comisarul general îi 
invitase la Biirgerbrăukeller. După ce trase un foc în 
tavanul sălii, Hitler proclamă revoluţia naţională, 
răsturnarea guvernului bavarez și constituirea unui 
guvern provizoriu al Reichului, a cărui conducere şi-o 
asuma el însuși. 

Acţiunea dădu faliment. El consimţi totuși să se 
pună a doua zi în fruntea unei manifestații. „Dacă 
merge, cu atât mai bine, daca nu merge, ne 
spânzurăm”, declară el cu cinismul înrăit al 
cartoforului. Și această formulare prevestea deja 
comportarea lui viitoare de continuă oscilare între 
victorie şi sinucidere, hegemonie mondială și 
catastrofă. În dimineaţa zilei de 9 noiembrie, Hitler, 
însoțit de Ludendorff, se puse în fruntea unei mulțimi 
tot mai numeroase ce ajunse la câteva mii de 
persoane. În Piața  Odeonului, chiar lângă 
Feldherrnhalle, se produse un schimb de focuri cu un 
cordon subțire de polițiști. Hitler și majoritatea celor 


din primele rânduri căzură sau se aruncară pe burtă, 
în timp ce Ludendorff, tremurând de furie, înainta 
singur, într-un elan de eroism, bineînţeles necugetat; 
fu arestat. Hitler, în schimb, o luă la fugă, lăsând în 
urmă miile de oameni care-l urmaseră și șaisprezece 
morţi. Mai târziu avea să răspândească povestea că 
transportase un copil neajutorat în afara zonei în care 
se trăgea și, pentru a-și confirma spusele, prezenta 
oamenilor copilul în cauză. Dar s-a dovedit că această 
afirmaţie era falsă. În timp ce se ascundea la Uffing, 
pe malul lacului Staffelsee, în vila familiei 
Hanfstaengl, declară într-o zi gazdelor sale că trebuia 
s-o termine cu viaţa și să se sinucidă. Dar prietenii săi 
reușiră să-l facă să se răzgândească. Puțin timp după 
aceasta fu arestat. „Palid, cu fața răvășită și cu o 
şuviță de păr atârnându-i dezordonat pe frunte”, fu 
încarcerat în închisoarea-fortăreață Landsberg, pe 
Lech. 

Procesul care începu la 24 februarie 1924 se 
desfășură sub semnul înţelegerii tacite între toți cei 
interesaţi, hotărâți „să nu abordeze esența 
evenimentelor”, astfel încât dezbaterile au luat 
aspectul unei farse judiciare, în cursul căreia Hitler, 
din acuzat, se transformă pe neașteptate în acuzator. 
Desigur că schimbarea rolurilor în proces i-a fost 
foarte mult ușurată de încercarea penibilă și străvezie 
a politicienilor de frunte ai Bavariei, începând cu von 
Kahr, de a arunca asupra lui toată răspunderea unui 
act de înaltă trădare, pregătit totuși în comun timp 
de câteva luni într-o atmosferă echivocă de 
semiconsimțăminte şi încurajării clandestine. Fără 


îndoială însă că siguranţa intuitivă cu care înfruntă, 
atât de curând după o înfrângere grea, tribunalul, 
luând în mod conștient asupra sa toată vina, pentru a 
libera totodată, în numele unor motivări patriotice 
superioare, atitudinea sa de orice reproș și vină, a 
constituit „una din realizările lui politice cele mai 
impresionante”. În ultimul său cuvânt, care reflectă 
exact încrederea în sine arătată la proces, Hitler 
declară: 

„Cine este născut pentru politică trebuie să facă 
politică, fie că se află în libertate, fie că se află la 
închisoare, așezat pe un scaun îmbrăcat în mătase 
sau obligat să se mulțumească cu o bancă tare; soarta 
poporului său îl va frământa din zori și până în 
noapte... Cine este născut pentru a fi dictator nu se va 
lăsa supus presiunilor, ci își va manifesta voinţa, nu 
va fi propulsat înainte, ci se va propulsa singur... 
Cine se simte chemat să conducă un popor nu are 
dreptul să spună: dacă doriţi să mă pun în fruntea 
voastră sau dacă veniți să mă chemaţi, voi veni. El 
are datoria de a face acest lucru... Are prea puţină 
importanţă faptul că ne veţi declara vinovați, fie și de 
o mie de ori; zeiţa tribunalului etern al istoriei va 
rupe zâmbind rechizitoriul procuraturii și sentința 
tribunalului, căci ne va achita”(16). 

Sentința tribunalului popular din München a 
corespuns aproape sentinței divine prezise de Hitler. 
Numai cu greu reuși președintele tribunalului să-i 
convingă pe cei trei asesori populari să dea un 
verdict de vinovăţie; el nu obţinu acordul lor decât 
după ce le dădu asigurarea că Hitler va fi în mod 


sigur grațiat și eliberat înainte de expirarea 
condamnării sale. Sentința, ale cărei circumstanţe 
subliniau încă o dată „spiritul pur patriotic și nobila 
intenție” a acuzaților, condamna pe Hitler la 
minimum de pedeapsă, adică 5 ani de detenţiune 
într-o fortăreață, și lăsa să se spere că după 6 luni de 
închisoare va putea beneficia de o suspendare a 
pedepsei. Când tribunalul anunţă că în cazul lui 
Hitler nu va face uz de legea în legătură cu 
expulzarea străinilor indezirabili, unii din cei 
prezenţi strigară „bravo!”. După aceea Hitler apăru la 
o fereastră a tribunalului, arătându-se mulțimii, 
bucuroasă la culme. 

Oricum însă, ascensiunea lui, care făcuse într-un 
timp aşa de scurt dintr-un om de încredere al unui 
comando al Reichswehrului una din personalităţile 
cele mai proeminente ale scenei politice bavareze, 
părea definitiv întreruptă. Lipsit de coeziunea pe care 
i-o dădeau aptitudinile lui Hitler, partidul nazist se 
dezagregă, în puţine luni, în câteva grupuri 
neînsemnate, care se combăteau reciproc cu 
înverșunare. Agitaţia organizată de Hitler, care își 
trăgea forța aproape exclusiv din nemulțumirea 
populară, avea din ce în ce mai puţine șanse de 
succes, când, la sfârşitul anului 1923, situaţia în 
Reich se restabili rapid și începură „anii fericiți” ai 
unei republici care debutase sub auspicii atât de 
nefavorabile. 

Felul însă în care Hitler știu să tragă foloase de 
pe urma înfrângerii pentru cariera sa politică, modul 
cum se  pricepu să descopere posibilitățile 


propagandistice, psihologice şi tactice ascunse în 
spatele acestui dezastru și să le transforme în noi 
baze de plecare dovedesc marea sa abilitate politică. 
„Puciul, eșecul lui, urmările sale au reprezentat 
marele dar oferit de destin lui Adolf Hitler”. Într- 
adevăr, acest eşec a marcat începutul luptei sale 
pentru putere, dusă în condiţii cu totul noi, cu 
ajutorul unor metode inedite. Un rol hotărâtor l-a 
jucat aici faptul că Hitler și-a dat seama că forța este 
neadecvată pentru cucerirea unor structuri statale 
moderne și că uzurparea puterii nu are sorți de 
izbândă fără sprijinul Constituţiei. Desigur, aceasta 
nu însemna că Hitler era hotărât să accepte 
Constituţia ca o barieră în faţa setei sale de putere, ci 
mai degrabă că intenţiona să facă uz de ilegalitate 
sub camuflajul legalităţii, așa cum de altfel a și 
procedat în tot cursul luptei sale pentru putere. 
Învăţămintele puciului nereușit din noiembrie 
marchează un moment hotărâtor: sfârșitul uceniciei 
politice a lui Hitler. Elementele cunoașterii tehnicii 
puterii, datorită cărora a putut, în cursul anilor 
următori, să-şi realizeze ascensiunea, se bazau pe 
aceste experienţe: capacitatea lui de adaptare în fața 
celor puternici; sistemul, atât de des folosit, al 
compromisurilor tactice, cunoașterea profundă a 
metodelor psihologice de a domina masele; în fine, 
principiile de organizare ale partidului, încarnat din 
ce în ce mai mult în propria sa persoană, ceea ce îl 
ridica de la rolul de toboșar până la sferele pseudo- 
metafizice ale calității de „fiihrer”. Agitatorul, în 
permanență prada evenimentelor și propriilor sale 


impulsuri, face loc tehnicianului puterii, acționând cu 
un  oportunism calculat,  nerespectându-și nici 
propriile principii „solide ca granitul”; lipsit de orice 
scrupul de ordin intelectual sau moral și gata, așa 
cum afirma el însuși, „să jure strâmb de șase ori pe 
zi” a7, 

Cu toate acestea, la drept vorbind, nu era 
eliberat de toate complexele și obsesiile isterice din 
perioada sa de formare. Dimpotrivă, din acest 
moment începe să se manifeste în chip vizibil 
coexistența, atât de ciudată și surprinzătoare, a 
atitudinilor raţionale și ideilor fixe, a vicleniei și 
fanatismului stupid, care ridică pentru noi atâtea 
enigme și face parte din elementele inexplicabile ale 
acestei existenţe. 

Oricine încearcă să contureze personalitatea lui 
Hitler riscă să se împotmolească cu ușurință la 
descrierea de simptome. Există însă o problemă de 
primă importanță și care nu poate fi rezolvată prin 
metodele unei analize raționale; căror forțe interne li 
se poate atribui brusca transformare care l-a dus pe 
artistul ratat, supus exceselor bolnăvicioase ale 
exaltării sale, de la viața de boem la dominarea 
Germaniei și a unei părţi a lumii? 


CAPITOLUL al III-lea - Fuhrerul 


Întreruperea forțată a ascensiunii sale, ca urmare 
a înfrângerii suferite la 9 noiembrie 1923, și 
detențiunea sa în fortăreața Landsberg i-au permis lui 
Hitler să se regăsească, să-și redobândească 
încrederea în sine şi în misiunea sa. În timp ce 
tumultul emoţiilor se potolea, rolul de conducător al 
puciului, atribuit lui în mod perfid de către adversarii 
săi în timpul procesului, se preciza tot mai mult în 
sinea sa, întărindu-i convingerea că este chemat să fie 
fiihrerul unic, un fel de nou mesia. Ezitarea cu care 
împărtăși la început tovarășilor săi de detenţiune 
sentimentul ce-l cuprindea, acela de a avea o misiune 
de îndeplinit, nu reușea totuşi să ascundă hotărârea 
lui fermă de a-și impune caracterul de „ales”. Din 
această clipă el a dat personajului său acea atitudine 
glacială, distantă, pe care nici un zâmbet, nici o 
mișcare necontrolată, nici un moment de uitare de 
sine nu aveau să o lumineze. El înţepenea din ce în ce 
mai des în atitudini de statuie, care trebuiau să 
exprime ideea de măreție și de „fiihrertum”. Înainte 
de a ajunge din nou sus îi fusese acordat un răgaz: în 
urma unor evenimente care formau o ciudată 
paralelă cu prima fază a succeselor sale, când se 
ridicase din abisul anonimatului, ajunse, mulțumită 
favoarei redobândite a celor ce deţineau puterea, să 
cucerească masele mai înainte de a miza totul pe o 


carte, printr-o hotărâre demenţială (ca în 1923, dar 
de data aceasta la o scară mult mai vastă și mai 
distrugătoare) şi de a ajunge iarăşi la catastrofă. 
Răgazul acesta îi servi pentru a proceda la un 
cuprinzător inventar, în cursul căruia încercă să pună 
ordine în haosul instinctelor, prejudecăţilor și urii 
care clocoteau în el și să adune fragmentele de lecturi 
sporadice şi incomplet însuşite pentru a face din ele 
„sistemul” acelui „Weltanschauung” al său. El declară 
mai târziu că aceste luni de detenţiune i-au dat 
prilejul să efectueze „studii superioare pe cheltuiala 
statului”; și poate că, într-adevăr, în această perioadă 
a căutat să-și îmbogăţească cunoștințele, citind opere 
ale căror idei esenţiale nu-i fuseseră cunoscute decât 
prin intermediul unor relatări din a doua sau a treia 
sursă. De Nietzsche, Chamberlain, Ranke, Treitschke, 
Marx, Bismarck și alți câţiva a vorbit în mod expres, 
dar în toate aceste opere el se regăsea mereu pe sine 
însuși, iar acel exercițiu descris de el sub numele de 
„arta lecturii” nu a fost niciodată altceva decât 
căutarea agitată de formulări care puteau fi 
împrumutate pentru a travesti propriile prejudecăţi, 
de mult consolidate: „M-am convins din istoria 
mondială și din științele naturii de trainica justeţe a 
concepțiilor mele și am fost mulțumit de mine”. 
Rezultatul acestui inventar, a cărui primă parte o 
prezintă la puţină vreme după ieșirea sa din 
închisoare, a fost „Mein Kampf”. Lucrarea, totodată 
biografie, tratat de ideologie și doctrină de acţiune 
tactică, oglindește, fără să vrea, adevărul, în ciuda 
tuturor inexactităților, a legendelor contradictorii și a 


glorificării propriei persoane. După cum scria un 
contemporan, într-un stil caracteristic, bineînţeles, 
cultului inspirat de autor, cartea aduce „lămuriri 
importante asupra naturii şi metodelor acestui om, 
care amintește în multe privinţe de profeţii biblici, în 
acelaşi timp confesori și conducători ai poporului 
lor”418. Într-adevăr, lucrarea este un portret fidel al 
autorului ei: prin dezordinea grandilocventă a ideilor, 
prin toată acea acumulare întâmplătoare de 
cunoștințe care trebuia să dea impresia unei erudiții, 
prin lipsa de auto-stăpânire care se traduce prin 
îmbrăţișarea pe neașteptate a extremei celeilalte, prin 
crisparea rigidă a unei energii nestăpânite; acest 
egocentrism crâncen și maniac, corespunzând atât de 
bine absenței figurilor umane din voluminosul tom; 
monotonia ideilor sale fixe, orientate toate în aceeași 
direcție — asemenea constatări și altele similare 
dovedesc în mod univoc că „opera” lui Adolf Hitler 
este, în orice caz, dincolo de intenţiile conţinute în 
text, cea mai edificatoare prezentare a lui Adolf 
Hitler. Deşi a recunoscut, fără îndoială, caracterul 
revelator al cărţii, Hitler a încercat ulterior să se 
distanțeze de ea, declarând că conținutul ei era 
produsul unor „fantezii din pușcărie”. „În orice caz, 
dacă aş fi bănuit în 1924 că voi deveni într-o zi 
cancelar al Reichului, știu sigur că n-aș fi scris 
niciodată această carte”119), a declarat el mai târziu. 
Ideea centrală în jurul căreia se grupează toate 
reflecţiile sale era un darwinism vulgar, pe care 
Hitler îl vedea în lupta nemiloasă a tuturor împotriva 
tuturor, în victoria celor puternici asupra celor slabi, 


ca un fel de lege fundamentală a universului. 

Această idee centrală determina în fond 
ansamblul percepţiilor și poziţiilor din „Mein Kampf”: 
mitul rasist colorat cu antisemitism, concepţia despre 
selecția celor mai buni cu accentele corespunzătoare 
de naționalism agresiv și, ca un corolar, pe de o parte 
„fuhrerprinzip”-ul aristocratic, care-i fusese inspirat 
de conștiința de a fi un ales, iar pe de altă parte ideile 
legate de spaţiul vital. Atotputernicie a voinței, 
„permanenţa luptei celei mai brutale”, credința 
primitivă în forța cinic conștientă de superioritatea sa 
asupra oricărei „religii a milei” și ridicarea nebuniei 
furioase la rangul de idol și de sens final al istoriei — 
acesta este conţinutul unei ideologii care ne este 
înfăţişată de-a lungul a 800 de pagini, expusă cu 
emfaza, complezenţa şi prolixitatea arogantă a 
semidoctului. 

Opera pe care Hitler o scrisese cu atâta grijă 
trebuia să-l ajute la legitimarea, pe plan literar și 
filozofic, a voinţei sale de a-și asuma personal 
conducerea mişcării național-socialiste. Nu este greu 
să recunoști în spatele vorbăriei sforăitoare teama pe 
care o resimțea Hitler că cititorul se va îndoi de 
autoritatea sa intelectuală. Propoziţiile se înșiruie 
anevoios şi sunt lipsite de naturaleță, trădând 
tensiunea de care autorul căuta să se elibereze. 

Nenumăratele pasaje din cartea sa privitoare la 
selecție şi care prevestesc de pe acum registrele 
genealogice ale Oficiului pentru problemele rasei și 
colonizării au dat și ele la iveală obsesiile lui Hitler 
în legătură cu propriul lui aspect fizic. Pentru el, 


„sângele germano-nordic constituie singura operă cu 
adevărat măreață și strălucită a lui dumnezeu în 
domeniul umanităţii”. S-a constatat că aceste idei 
extravagante erau în fond dovada faptului că el însuși 
suferea de „degenerescența sângelui corupt” și că se 
simţea exclus pentru vecie din „frăţia oamenilor puri 
şi de origine nobilă”. Dorinţa sa de a distruge tintea 
în special aspecte în care regăsim cu ușurință 
deficienţele propriei sale fizionomii, iar „dușmanul 
mondial” pe care-l descria el avea propriile sale 
trăsături. Naziștii sau au ignorat această contradicție, 
sau au rezolvat-o în felul lor caracteristic: Hitler este 
un fenomen „de natură pur ariană și germanică”. 
Într-o broșură publicată „cu autorizaţia poliţiei și a 
serviciilor oficiale ale partidului naţional-socialist”, 
Alfred Richter, specialist în caracterologia raselor, 
scria în legătură cu Hitler: „Expresie generală: natură 
genială de conducător, creatoare, debordând de forță 
spirituală, puternică, perseverentă, plină de dragoste, 
de o durere de negrăit și de abnegaţie”. Creştetul 
capului vădea „dragoste de oameni, un profund spirit 
religios, frumuseţea și noblețea temperamentului”. 
Fruntea era „de natură nordică”, părul „blond” și, în 
sfârşit, „pavilionul urechii stângi bine detașat. 
Aceasta arată că Hitler poate fi foarte dur în luptă. 
Ceafa este de asemenea foarte bine dezvoltată, semn 
de atașament față de cămin și de dragoste față de 
copii” (20). 

În vreme ce, izolat în fortăreața Landsberg, 
Hitler dicta tovarășului său de celulă, Rudolf Hess, 
concluziile delirante ale cugetărilor sale, mișcarea 


nazistă se dezagrega fără ca el „să miște măcar 
degetul mic”, cum remarca unul din adepţii săi de 
atunci. Cu puţin timp înaintea arestării sale, într-o 
notiță mâzgălită „pe o bucăţică de hârtie”, îi 
încredințase lui Alfred Rosenberg conducerea 
mișcării. Dar Rosenberg, lipsit de autoritate și greoi 
când trebuiau luate hotărâri, bănuia, nu fără motiv, 
că aceasta era o manevră destinată să accelereze în 
mod voit dezagregarea aşa-zisei mari cauze comune, 
cu scopul de a salvgarda pretenţiile lui Hitler la o 
conducere exclusivă. De altfel, Hitler avea să o 
declare ulterior pe șleau: „Am putut atunci (după 
ieșirea din închisoare) să le spun tuturor în partid 
ceea ce înainte n-ar fi fost niciodată posibil: de acum 
încolo lupta va fi dată așa cum vreau eu, şi nu altfel”. 

De cum părăsi Landsbergul, la 20 decembrie 
1924, Hitler se strădui să ridice interdicţia care apăsa 
asupra partidului. Succesul rapid al negocierilor sale 
n-a fost numai rodul îndemânării cu care a știut să 
reintre în „frontul partidelor ordinii”, afirmând, de la 
caz la caz, atașamentul său față de legalitate sau 
exprimând profesiuni de credințe antimarxiste, 
procatolice sau monarhiste. Mai trebuie luat în 
consideraţie și un alt factor: promisiunea tacită, 
făcută în cursul procesului, de a nu se aborda 
„fondul” evenimentelor (din 8 şi 9 noiembrie 1923) 
fusese respectată. Ziarul „Völkischer Beobachter” 
reapăru încă de la 26 februarie 1925, iar a doua zi 
Hitler prezida o consfătuire în tovărăşia celor ce-i 
erau credincioşi și a rivalilor săi. În cursul unui 
discurs care a durat două ore, el a declarat: „Dacă 


vine cineva și vrea să-mi pună condiţii, îi spun: 
Așteaptă, mai întâi, drăgălașule, să vezi ce condiţii îţi 
pun eu ţie. Eu nu fac curte marii mase. Până într-un 
an, voi, camarazii mei de partid, veţi putea aprecia 
singuri: dacă am acţionat bine, totul este în ordine; 
dacă am acţionat prost, îmi depun mandatul în 
mâinile voastre. Dar până atunci să fie clar: eu singur 
conduc mişcarea și nimeni n-are să-mi pună condiții 
câtă vreme îmi asum personal responsabilitățile. Port 
din nou răspunderea deplină pentru tot ce se petrece 
în mișcare”. 

Ce nu izbutise în nenumărate și laborioase 
întrevederi, îi reuși acum. În mijlocul ovaţiilor 
furtunoase și a  voioșiei celor patru mii de 
participanţi, care se urcau pe mese și se îmbrățișau 
de bucurie, se pecetlui împăcarea dintre camarazii 
ce-și fuseseră dușmani. 

De îndată ce Hitler reuși să-și consolideze din 
nou, mai trainic ca oricând, poziţia personală în 
sânul partidului, el se apucă să reconstruiască 
partidul nazist în cadrul prevederilor Constituţiei. 

Cu toate acestea, împrejurările nu erau de loc 
favorabile unor obiective atât de vaste, mai ales că 
guvernul bavarez realiză curând că „bestia” nu era 
încă „îmblânzită”, după cum dăduse prea devreme, 
asigurări prim-ministrul Held colegului său din 
guvern Giirtner. De aceea, curând i se interzise lui 
Hitler să ia cuvântul în public, măsură la care se 
asociară aproape toate marile landuri ale Reichului. 
În ciuda activităţii neobosite pe care o desfășura 
pentru organizarea de manifestații (aproape 6000 de 


adunări de importanță mai mare sau mai mică au 
avut loc în cursul anului 1925), partidul nazist nu 
înregistră nici un succes, cât de mărunt. Acest fapt se 
explică nu numai prin tăcerea forțată a unicului său 
„atu”, ci mai ales prin consolidarea crescândă a 
republicii. În 1926 partidul nazist nu mai număra 
decât 17000 de membri. Dar un an mai târziu ajunse 
la aproape 40000 și în 1928, după ce Hitler obţinu 
din nou încuviințarea de a vorbi în public, se ridică la 
60000. 

Totuși, cu ocazia alegerilor pentru Reichstag, 
care au avut loc în același an, partidul nu obținu 
decât douăsprezece mandate, adică mai puţin de 
jumătate din locurile câștigate în mai 1924. Afluxul 
de capitaluri străine asigura creșterea indicelui de 
producţie și, încă din 1927, venitul naţional atinse 
nivelul antebelic. Numărul șomerilor era neînsemnat. 
Așa încât încercările pătimașe ale lui Hitler de a 
evoca spectrul catastrofei, chemările şi 
avertismentele sale cu privire la „exploatarea 
nerușinată a poporului cufundat în mizerie” nu 
reușiră să mobilizeze masele, și nu statul fu acela 
care trecea printr-o criză, ci mişcarea nazistă. 

Dar acești ani de stagnare n-au fost folosiţi de el 
numai pentru a pune pe picioare structura totalitară 
a partidului și pentru a forma un grup de şoc, în care 
să poată avea încredere. Hitler se preocupa de 
asemenea să pună, din culise, bazele unui stat. Încă 
în „Mein Kampf” arătase interes pentru această 
problemă. Aplicarea sistematică a acestei idei duse în 
curând la crearea unor servicii și instituţii care, pe 


măsură ce se delimitau diferitele puteri în sânul 
partidului nazist, aveau mai ales scopul să conteste 
legitimitatea și competenţa instituţiilor oficiale. Și 
toate acestea, chipurile, în numele poporului, care nu 
era reprezentat de instituţiile de stat. Diferitele 
resorturi ale acestui stat-fantomă corespundeau cu 
structurile guvernamentale. Existau astfel, de 
exemplu, servicii naziste pentru afacerile externe, 
pentru politica agrară, pentru apărare. 
Reichsleiterii21 şi gauleiterii(22? revendicau tot mai 
energic prerogativele unor miniștri şi ai unor șefi de 
guvern, SA-ul și SS-ul îşi asumau funcţia de poliţie 
pentru menţinerea ordinii în timpul manifestațiilor 
oficiale și Hitler merse până acolo încât trimise 
„observatori”, pentru a-l reprezenta, la unele 
conferințe internaţionale. Obiective asemănătoare 
erau urmărite prin simbolurile partidului: crucea 
încârligată era însemnul suveranităţii, iar „Cântecul 
lui Horst Wessel” — imnul acestui stat-fantomă, în 
vreme ce cămașa brună, decoraţiile și insignele creau 
un sentiment colectiv de opoziţie față de stat, dând în 
acelaşi timp un sens gustului pentru „podoaba care 
reprezintă o mărturie de credinţă”. 

Pe de altă parte, Hitler însuşi ducea viaţa retrasă 
a unui politician de provincie din sudul Germaniei, 
ale cărui excentricităţi nu erau de loc luate în serios 
sau erau puse bucuros pe seama stilului baroc al 
politicii bavareze. Două evenimente, destul de 
deosebite unul de celălalt, survenite la momentul 
potrivit şi legându-se în chip providenţial, îl făcură 
pe Hitler să iasă din rezerva sa și îl împinseră în 


primele rânduri ale opoziţiei naţionaliste din cadrul 
Reichului. Liderul național-german Albert Hugenberg 
aduna în 1929 extremiştii de dreapta în vederea unei 
vaste campanii împotriva revizuirii problemei 
reparațiilor de război, prevăzută de planul Young. 
Hugenberg era în căutarea unui agitator capabil să 
restabilească contactul dintre mase și mediul 
conservator, închistat în îngâmfarea sa. În acest 
moment îl întâlni pe Hitler. Cu aroganţa oarbă a 
„domnului de familie bună”, își făcu socoteala că la 
momentul oportun îl va trage pe sfoară cu ușurință, 
pentru a aduce poporul, odată pus în mișcare, în 
situaţia de a-i sluji propriile obiective politice. 
Această greșeală, pe care o mai comiseseră și altădată 
oamenii politici bavarezi, făcu să se reconstituie 
aproape exact constelația din 1923, cu deosebirea că 
Hitler depășise de mult modestia cu care se aprecia 
atunci și, sprijinindu-se pe veneraţia tot mai delirantă 
a partizanilor săi, se adaptase, tot mai conștient, 
rolului şi comportamentului unui  „fiihrer”. 
Hugenberg, orb în fața acestei situaţii, îi puse la 
dispoziție enormul său aparat de presă și îi înlesni 
accesul la unele din cele mai influente și mai 
puternice grupuri din industria grea. 

Numeroasele publicaţii ale concernului de presă 
Hugenberg nu numai că au făcut cunoscut, de pe o zi 
pe alta, numele lui Hitler în toată Germania, dar i-au 
şi pus la dispoziţie o platformă de lansare publicistică 
extraordinară tocmai în momentul când, în toamna 
aceluiași an, criza economică mondială atinse și 
Reichul. Numărul şomerilor, care depăși într-un timp 


record cifra de un milion, nu era decât aspectul cel 
mai spectaculos al unei prăbușşiri afectând toate 
categoriile sociale. 

Ca o culme a  ghinionului, instituțiile 
parlamentare  cedară chiar în ajunul încercării 
puterilor, justificând astfel atmosfera de nemulțumire 
mocnită care domnea în sânul opiniei publice. În 
timp ce criza impunea asumarea unor 
responsabilităţi, partidele politice, incapabile, fie din 
motive ideologice, fie din grija pentru propriile lor 
interese, să-și pună problema unei regrupări mai 
largi, trecură toate, în grabă, în opoziţie. Marea 
coaliție se descompuse în primăvara anului 1930, 
înainte chiar ca criza să fi atins primul ei paroxism. 

În mijlocul agitaţiei tumultuoase care zguduia 
acum ţara până în temelii îl găsim pe Adolf Hitler. 
leșit din masa declasaţilor, dotat cu fler în 
discernerea sentimentelor de teamă și revoltă pe care 
le degajă descompunerea societăţii, el presimţea că 
această prăbușire este pentru el clipa hotărâtoare, cu 
care nu se va mai reîntâlni niciodată. Când, în 1924, 
scriind „Mein Kampf”, Hitler aducea un omagiu 
primarului Vienei, Karl Lueger, care, spunea el plin 
de admiraţie, „își consacrase grosul activităţii sale 
politice pentru a câștiga de partea sa clasele care-și 
simțeau amenințată existenţa”, el ne oferea, încă de 
pe atunci, cheia misterului propriului său succes în 
rândul maselor în timpul primilor ani postbelici; dar 
de-abia acum, în conjunctura infinit înăsprită a crizei 
economice mondiale, își va putea aplica metodele 
elaborate cu o extremă grijă, până în cele mai mici 


detalii, în care nimic nu era lăsat la voia întâmplării. 
Ele cuprindeau: amploarea adunării, dozarea cu grijă 
a pregătirii masei, ora apariţiei oratorului, întârziată 
anume pentru a face să crească tensiunea, punerea în 
scenă a defilării drapelelor, a marșurilor ritmate, a 
„Heil”-urilor intonate de voci în extaz, până în 
momentul când, în fine, oratorul își făcea deodată 
intrarea, sub luminile reflectoarelor, în faţa unei 
mulțimi excitate în mod sistematic și pregătite acum 
pentru a manifesta un entuziasm colectiv. „Scoaterea 
din circuit a gândirii”, „paralizia sugestionării”, 
crearea unei „stări receptive de devotament fanatic”, 
aceste condiționări afective și gregare constituiau 
punerea în scenă pregătitoare. Nici discursul nu avea 
alt scop, totul contribuind la realizarea lui: stilul, 
argumentarea, gradarea calculată, modulaţiile vocii, 
ca și gesturile emfatice de ameninţare sau de 
implorare, pregătite cu grijă. „Masa este ca un 
animal, ea se supune instinctelor”, pretindea viitorul 
stăpân al Reichului. În virtutea acestui principiu, el 
preconiza o gândire elementară, fraze simple, lozinci 
repetate într-una; nu trebuia țintit decât un singur 
adversar deodată, folosindu-se formulări categorice, 
refuzându-se în mod voit furnizarea de „explicaţii” 
sau „combaterea altor păreri”. Aceasta era, după 
Hitler, „o tactică bazată pe evaluarea exactă a tuturor 
slăbiciunilor omenești, al cărei rezultat trebuia să 
ducă aproape matematic la succes”. 

Persoana lui Hitler deveni curând pentru mii de 
germani punctul de cristalizare a sentimentelor de 
ură, revoltă și nostalgie, la care se alătura vechiul mit 


politic al „fiihrerului”, ca şi nevoia, mai recentă, de 
ordine, siguranță și unitate. Această măiestrie 
demagogică, căreia celelalte partide, descumpănite, 
nu-i puteau opune decât banalele și obișnuitele 
adunări tradiționale, își găsea completarea și într-o 
intensificare a agitaţiei. Neobosit, călătorind adesea 
cu avionul, Hitler cobora, ca un mântuitor, în 
mijlocul mulțimilor desperate și fremătânde. În 
scurtul răstimp al unei singure zile el se adresa la 
sute de mii de germani. Însăși această îngrămădire de 
oameni, precum și fascinația acestei mase în cadrul 
căreia fiecare individ putea să se considere o 
părticică, le crea sentimentul puterii de care fuseseră 
aşa de multă vreme lipsiți și care-și găsea împlinirea 
în violența oratorică a lui Hitler, dezlănțuit în 
mijlocul mulțimii clocotitoare, în completă uitare de 
sine. 

Cu prilejul primei sale călătorii cu avionul prin 
țară, Hitler vizită 21 de orașe în 7 zile; în cursul celei 
de-a doua călătorii — 25 de oraşe în 8 zile. În ultimele 
două turnee cu avionul, el vizită câte 50 de orașe în 
16, respectiv 24 de zile. Dar aceasta nu era decât o 
parte a strategiei generale desfășurate în vederea 
cuceririi puterii. În timp ce întreținea confuzia 
demagogică, Hitler recurgea la metode destinate să 
agraveze criza: terorism în plină stradă, blocarea 
activităţii parlamentelor sau refuzul oricărei 
colaborări loiale. Toţi cei ce căzuseră într-o stare de 
mizerie de care nu erau răspunzători: şomeri, tineri 
vagabonzi, pensionari, mici negustori, foşti studenți 
fără profesie și în general clasa de mijloc, lovită 


mortal de criza economică mondială, toţi cei ce, 
înăcriți sau descumpăniţi, se întrebau de unde le vine 
decăderea și își pierduseră discernământul se lăsară 
antrenați pe această cale. 

În timp ce celelalte partide se adresau în esență 
anumitor clase sau categorii sociale, partidul nazist 
făcea apel, fără rușine, la toţi; nefiind mulţumit doar 
de îmbinarea în denumirea partidului a ideii de 
„naţional” și de  „socialist”, pentru mai multă 
siguranță el adăugase eticheta de „german” (cu 
semnificație de  „dreapta”) şi pe aceea de 
„muncitoresc” (cu semnificație de  „stânga”), 
smulgând celorlalte partide „conţinutul lor politic și 
pretinzând că le întruchipează pe toate”. 

Dar delirul și agitația pe care le dezlănţuia n-ar 
fi fost desigur suficiente pentru a-l aduce la putere. 
Hitler n-a obţinut niciodată în cadrul vreunei 
consultări electorale mai mult de 37,3% din voturi. 
Succesul său a fost mai degrabă favorizat de 
moravurile politice care, începând din 1930, se 
încetăţeniseră în Germania. Dovedindu-se imposibilă 
obținerea unei majorităţi parlamentare (una din 
cauzele, și nu cea mai puțin importantă, a acestei 
situaţii era criza ațâțată prin grija „naţional- 
socialiștilor”), se recurgea continuu la dreptul de a 
promulga decrete-legi, drept cu care era învestit 
președintele Reichului. Acest procedeu a dus 
inevitabil la concentrarea tot mai mare a puterii 
politice în mâinile preşedintelui Reichului și ale 
micului său grup de consilieri, printre care, după o 
glumă cu mare circulaţie în vremea aceea, fiul lui 


Hindenburg, Oskar, nu era singurul „ce nu fusese 
prevăzut de Constituţie”. 

Asupra acestui mediu își concentră Hitler cu o 
îndârjire crescândă eforturile, sprijinindu-se pe 
alegătorii săi și pe secţiile de asalt (SA). Propaganda 
sa folosea metode care alternau într-un mod 
descumpănitor amenințarea cu revoluția şi 
promisiunile de colaborare sinceră. 

În timp ce, în mijlocul agitației sporite, Hitler 
aştepta încă în zadar să fie făcut cancelar, partidul 
suferi o primă şi serioasă înfrângere în alegerile din 
noiembrie 1932. O lună mai târziu, în partid izbucni 
o gravă criză, în cursul căreia Hitler, când stăpânit de 
explozii de furie, când lăsându-se pradă hohotelor de 
plâns sau aruncând acuzații pătimașe, ameninţă încă 
o dată cu sinuciderea. Această criză a pus în lumină 
deficiențele structurale ale unui partid de adunătură, 
dominat de opinii şi visuri divergente și lipsit de un 
program închegat; partidul avea nevoie nu numai de 
mitul fiuhrerului, ci şi de acela al invincibilității lui, 
de succese neîntrerupte, căci, în fond, acesta era 
programul său. Această criză ar fi putut, de 
asemenea, duce până la capăt procesul, care și 
începuse, de demistificare a partidului „naţional- 
socialist”. 

Dacă însă aceste posibilități nu au fost folosite, 
aceasta se datorește în bună parte faptului că șeful 
partidului nazist nu a întâlnit la partizanii republicii 
voința hotărâtă de a-și salvgarda poziţiile. El nu a 
avut în fața lui, pe de o parte, decât niște democrați 
divizați, amorfi, care încetaseră de mult să mai 


creadă în valoarea istorică a cauzei lor; iar pe de altă 
parte, câțiva purtători de cuvânt ai conservatorilor, 
naivi și fără personalitate, care, pătrunși de iluzia că 
sunt chemaţi să joace „rolul conducător pentru care 
istoria îi făcuse apti”, acceptară să se alieze cu Hitler. 
Printr-o intrigă în care motivele personale ale celor 
interesaţi au jucat şi ele un rol important, au dat o 
şansă neașteptată șefului unui partid demoralizat, 
pradă unor grave dificultăți financiare şi 
dezorganizării. Exploatând cu abilitate prejudecățile 
de clasă antisindicale și naționale din acele grupuri 
care țineau sub influența lor pe nehotărâtul 
președinte al Reichului, Hitler reuşi, în sfârșit, să 
obțină victoria finală: la 30 ianuarie 1933, 
Hindenburg îl numi în postul de cancelar al 
Reichului, dându-i acea putere despre care Hitler 
spusese într-o zi în mod public că pentru nimic în 
lume nu va lăsa să-i fie smulsă, o dată ce o va fi 
cucerit. „Ai impresia că trăieşti un basm”, nota 
Goebbels în jurnalul său. 

Astfel Hitler beneficie de o ascensiune uimitoare, 
ai cărei factori rămân, în unele privințe, greu de 
înțeles. Dar nu de la hotelul „Kaiserhof” din Berlin, în 
care-şi stabilise pentru multă vreme cartierul general, 
a fost el luat și dus de soartă la cancelaria Reichului, 
ci de la căminul de burlaci din Meldemannstrasse din 
Viena. Antrenat de propriul său dinamism, își 
continua drumul cu o nerăbdare crescândă; cancelar 
al unui cabinet de coaliție care nu număra decât trei 
miniștri naziști, el nu socotea că a ajuns încă la ţel. 
Goebbels formulă astfel deviza ce avea să constituie 


motto-ul fazei următoare a ascensiunii lui Hitler, fază 
care a început imediat, fără nici un fel de 
menajamente și consideraţie pentru ceilalți membri 
ai guvernului: „Puterea se cucereşte prin putere”. 


CAPITOLUL la IV-lea - Cancelarul Reichului 


La 30 ianuarie 1933, Hitler își făcu intrarea 
oficială pe scena politică cu tot ceremonialul 
învingătorului istoric. La drept vorbind, defilările 
grandioase, însoţite de retrageri cu torţe, organizate 
cu această ocazie, nu corespundeau de loc 
importanței evenimentului pe plan constituțional, 
căci, din punct de vedere formal, nu avusese loc 
decât o schimbare de guvern. 

Opinia publică înţelese însă că numirea lui Hitler 
în postul de cancelar al Reichului nu putea fi 
comparată cu remanierile din trecut. Ea însemna 
începutul unei noi ere. În ciuda atitudinii de o 
deplină siguranță de sine a lui von Papen, care la 
toate avertismentele cu privire la setea de putere și la 
hotărârea lui Hitler răspundea: „Vă înșelaţi, e în 
mâinile noastre”, măsurile de precauţie luate de 
miniștrii naţional-germani se dovediră, în câteva 
săptămâni, lipsite de eficacitate, cu toată influenţa de 
care aceştia beneficiau pe lângă președintele 
Reichului, în cercurile economice, în armată și în 
aparatul de stat, ca și în posturile-cheie din sectorul 
social. Nu numai că naziștii făceau dovada unei mari 
abilități tactice, dar ei se pricepuseră să provoace 
sistematic şi să ducă la paroxism un val de însuflețire 
în favoarea „operei de unire naţională”. Măturând 
toate încercările de a-l „stăvili” pe Hitler, acest val 


dădu naștere unei forțe căreia membrii conservatori 
ai guvernului nu aveau ce să-i opună. De altfel, Hitler 
nici nu lăsă măcar să planeze vreo îndoială asupra 
faptului că ora așteptată, ora manifestării voinţei și 
puterii sale, sosise. Nici chiar primele simptome care 
anunțau un regim de teroare nu reușiră să tempereze 
atmosfera. Brutalitatea, care-și puse pecetea pe 
primele acţiuni ale noului regim, era adesea 
considerată ca expresia unei energii de care trebuia 
neapărat să se facă dovadă la nivelul guvernului, cât 
şi la acela al străzii. Pentru conștiința publică 
pervertită de descurajare, până și brutalitatea părea 
preferabilă imobilităţii oficiale de altădată. 

Partide și grupări puternice, înzestrate cu o 
tradiție bogată, se prăbușiră în urma acestui asalt, 
nelăsând, încă înainte de a fi desființate cu forța, 
decât niște rămăşiţe incapabile de a mai face vreo 
manevră. Trecutul era mort. Dorinţa de a adera la 
noua ordine se propaga ca o epidemie. Cei care se 
încăpăţânau să o respingă se găsiră curând în 
minoritate. Din ce în ce mai izolaţi, ei își ascunseră 
amărăciunea şi dezgustul în faţa evidentei înfrângeri 
pe care „istoria însăşi” le-o impusese. Violență pentru 
unii, experiența unui nou sentiment al comunității 
pentru alţii, acestea au fost semnele caracteristice sub 
care debuta această epocă: calea liberă și lagărele de 
concentrare, apoi manifestaţiile cu sute de mii de 
participanţi, însoțite de  jurăminte colective 
pronunțate sub bolți de lumini, cuvântările 
führerului, focurile aprinse noaptea pe dealuri şi 
cântecele patetice. Hitler a afirmat fără ocol că 


comunitatea „nu poate fi făurită și păstrată decât cu 
forţa”(23). 

Nu trebuie totuși supraapreciată contribuţia 
forţei brutale în procesul luării puterii, început a 
doua zi după 30 ianuarie 1933. Asasinatele și 
represiunile sângeroase erau, desigur, considerate 
indispensabile, dar mai degrabă ca nişte demonstraţii 
de forță. O pregătire psihologică făcută cu 
îndemânare a dus la rezultate hotărâtoare. Politica de 
pretinsă „renaștere” naţională era aspectul ei sugestiv 
şi cuceritor, iar „revoluţia legală” mijlocul de a 
paraliza orice împotrivire. În fine, pentru folosirea 
terorii s-a găsit o justificare ideologică. Acapararea 
imediată și radicală a presei și radiodifuziunii a 
permis crearea progresivă a unui cadru intelectual și 
afectiv care urmărea să dea întregii naţiuni o 
fizionomie unitară. 

Sprijinindu-se pe victoria sa personală, Hitler își 
arogă dreptul de a reorganiza statul după propriile 
sale concepții. Într-unul din discursurile sale, el numi 
în chip plastic poporul german „instrumentul” său. 
Dacă este cât de cât adevărat că mișcarea nazistă, în 
afara unor doctrine rasiste sau expansioniste, a fost 
înzestrată cândva cu un program coerent în domeniul 
ideologiei sau al politicii curente, ea a renunțat în 
orice caz definitiv la el pe măsură ce se înscăuna la 
putere. Doar câţiva inși izolaţi, disprețuiţi și daţi la o 
parte, au continuat să-și proclame adeziunea la acest 
program. Naţional-socialismul s-a dezvăluit a fi ceea 
ce fusese, în fond, întotdeauna: pretextul ideologic 
care masca aspiraţiile lui Hitler la putere. Opinia 


publică înțelesese ea însăși că evenimentele din 
ultimele luni însemnau cucerirea puterii mai degrabă 
de către Adolf Hitler decât de către partidul nazist și 
național-socialism. Cucerirea puterii s-a făcut 
progresiv, la adăpostul fațadei, întreținută cu grijă, a 
vechilor instituții. De altfel, unele sectoare au fost 
cruțate în mod provizoriu: justiția civilă, de exemplu, 
a continuat să se bucure o vreme de autonomie. În 
felul acesta au dăinuit insulițe de legalitate în 
mijlocul profundei răsturnări a tuturor lucrurilor, 
rezervaţii liniștitoare ale concepțiilor tradiționale de 
ordine, a căror existenţă, aparent neatinsă, a tulburat 
atât de adânc cugetul contemporanilor în legătură cu 
aprecierea legalităţii sau ilegalităţii regimului, ca și 
hotărârea lor de a-i fi credincioși sau de a i se opune. 

Hitler avea să declare mai târziu că intenționase 
să „cucerească puterea rapid și dintr-o dată”. 
Începând cu hotărârea în legătură cu protecţia 
poporului german, dată publicităţii în prima 
săptămână după ce a devenit cancelar, şi până la 
nemaipomenitul decret care declara legală, fără nici 
o altă formalitate, masacrarea lui Röhm și a adepților 
lui, trecând prin acţiunea întreprinsă împotriva 
landului Prusiei și așa-numita hotărâre cu privire la 
incendierea  Reichstagului, care  instituia starea 
excepțională, și, în sfârșit, legea cu privire la puterile 
depline, fiecare hotărâre a lui Hitler apărea ca o 
consecinţă a precedentei și crea în același timp 
premisele celei ce avea să urmeze. 

La începutul lunii august 1934 Hitler deţinea 
toate puterile politice; pentru a-și extinde puterea pe 


planul instituţiilor, el hotărî să-și pună candidatura la 
președinția Reichului, ca succesor al lui Hindenburg. 
„În mileniul următor - afirma el la Nürnberg — 
Germania nu va mai cunoaște revoluţii”. 

Hitler îşi atinsese țelul. În cursul „anilor de 
construcție” care urmară a știut să profite de noua 
conjunctură economică mondială. El își dădu seama 
că nu numai masele, ci și economia erau însetate de 
un nou impuls şi le oferi ceea ce guvernul Briining, în 
special, nu fusese în stare să realizeze de teama de a- 
și asuma răspunderi prea mari. În afară de aceasta, 
duritatea cu care Hitler știa să dea directive conferea 
măsurilor luate de el o eficacitate de care, evident, 
nu prea beneficiau regimurile democratice, cu 
multiplele lor organisme de control. 

Avântul producţiei a atras după sine o scădere 
rapidă a numărului de șomeri, dar a permis și 
desfășurarea unei activităţi intense și folosite cu 
pricepere în domeniul social. Prin manifestări de 
simpatie față de muncitori, regimul se străduia de 
altfel să obțină absolvirea pentru aplicarea brutală a 
concepţiei sale de ordine, aşa cum se manifesta ea, de 
exemplu, în domeniul apăsătoarei legislații a muncii, 
a reglementării salariilor sau a punerii sindicatelor 
sub tutela statului. Deşi nu realiza nici unul din 
punctele programului său „socialist”, crea totuși 
numeroase instituții care se ocupau de clasa 
muncitoare: organiza călătorii în timpul concediilor, 
festivități sportive, sărbători în cadrul 
întreprinderilor, serbări și dansuri populare, reuniuni 
prietenești și conferințe cu scopul de a răspândi 


doctrina nazistă. Toate aceste manifestări permiteau 
regimului să ţină oamenii mereu sub supraveghere, 
să-i stăpânească; lozinci de tipul „forță prin bucurie” 
şi „frumuseţea muncii” ritmau aceste eforturi. Dar 
numai cu greu putea fi uitat caracterul acestor 
programe distractive, care  oglindeau disprețul 
naziștilor pentru omul muncitor; acesta, după Hitler, 
nu cere decât pâine şi jocuri și „nu are înțelegere 
pentru nici un ideal”. Intenţia conducătorilor naziști 
de a răscumpăra de la muncitori dreptul lor la 
autodeterminare politică şi socială a rămas 
întotdeauna vădită, cu toate că eforturile făcute în 
acest scop erau prezentate şi uneori luate drept 
realizarea comunităţii întregului popor. După 
formula lapidară a lui Robert Ley, sub cel de-al III-lea 
Reich era socialist tot ceea ce putea să-i fie de folos 
poporului german; şi cum conducătorii nazişti 
identificau interesele lor personale cu cele ale 
poporului, instaurarea unui totalitarism rigid în toate 
sectoarele de importanță vitală constituia o dovadă 
de „socialism”. De altminteri, netăgăduita aptitudine 
a regimului de a pune pe primul plan iniţiativele 
spectaculoase a contribuit la  supraaprecierea 
succeselor obținute. Nu trebuie uitată însă lipsa de 
scrupule în alegerea mijloacelor. Așa, de exemplu, în 
domeniul politicii monetare, reflecția cinică a lui 
Hitler că „până acum nici un popor n-a pierit din 
cauza datoriilor sale” este dintre cele mai grăitoare în 
această privinţă. În fine, intrarea Germaniei în război 
îi permise să realizeze folosirea completă a mâinii de 
lucru, mărirea producției datorită nu numai 


reînarmării, ci şi speculațiilor asupra viitorului, între 
altele cucerirea unui nou spaţiu vital, excluzând 
perspectiva unei catastrofe finale. În anii 1937 şi 
1938 popularitatea acestor lozinci ale lui Hitler și ale 
guvernului său atinse apogeul, la aceasta contribuind 
şi succesele în domeniul politicii externe. 

Această imagine se contura totuși pe un fundal 
destul de sumbru. Zvonurile stăruitoare în legătură 
cu existența lagărelor de concentrare mențineau o 
stare de neliniște; defăimarea, al cărei obiect îl 
constituiau minoritățile, cultul rasei, politica 
religioasă a conducătorilor nazişti, presiunea 
exercitată asupra artei şi științei, aroganta 
funcționarilor și „superorganizarea”, de nesuportat 
uneori, la care era supusă populația erau factori care 
dădeau naștere unei oarecare nervozități și proaste 
dispoziții, care nu se manifestau, de altfel, decât sub 
o formă șovăielnică și voalată. Cei ce speraseră că 
exercitarea puterii și obligaţia de a-și asuma 
răspunderile ce decurg din ea vor avea asupra lui 
Hitler o influență moderatoare și-au văzut înșelate 
așteptările. Hitler rămase cel mai neînduplecat dintre 
naziști, iar atmosfera de violenţă în care se scălda 
regimul se datora tocmai iniţiativelor lui personale. 
El se pricepea să dea acestei puteri, al cărei 
reprezentant era acum, înfățișările cele mai diverse, 
după nevoile şi obiectivele de moment: 
amenințătoare sau grandilocventă, sumbră sau 
intimidantă. Din când în când se complăcea în a 
camufla spaima pe care o trezea în conștiința publică: 
putea fi văzut, bine dispus, în mijlocul stelelor 


ecranului, luând parte la prânzul soldaţilor, în fața 
bucătăriei de campanie, la reprezentațiile de gală de 
la Bayreuth, ori pozând, plin de cordialitate, în 
mijlocul copiilor sau al foștilor combatanți. Principiul 
dualismului, care dădea tacticii sale acel caracter 
insesizabil și neliniștitor, îşi punea pecetea şi asupra 
comportării sale și a celor din anturajul lui: lagăre 
împrejmuite cu sârmă ghimpată și serbări nautice, 
măsuri de euthanasie și atmosferă de bună dispoziţie, 
temnițe și convorbiri familiare cu omul de pe stradă — 
toate acestea coexistau în chipul cel mai natural, 
exprimând doar unul și același lucru: puterea, a cărei 
întărire continuă era totul pentru Hitler. În așa 
măsură încât curând ajunse să neglijeze multiplele 
exigenţe ale funcției sale care nu jucau un rol direct 
în sporirea puterii lui. Întotdeauna îi fusese groază de 
o muncă regulată; „o singură idee genială face mai 
mult decât o viață de muncă conștiincioasă într-un 
birou”, avea el obiceiul să spună. Așa încât nu 
consimți decât în primele luni ale activităţii sale de 
cancelar să-şi îndeplinească în mod corect 
îndatoririle ce-i reveneau. Temperamentul său boem 
începu să pună din nou stăpânire pe el și schimbările 
bruște de dispoziție erau semnul afectivității sale 
dezechilibrate. Își petrecea timpul rătăcind, pradă 
nehotărârii, fără un program precis, manifestând 
interes sau dorință când pentru un lucru, când pentru 
altul, amânând rezolvarea unor probleme importante 
pentru a grăbi realizarea altor proiecte, cu o energie 
aflată în disproporţie vădită cu urgenţa reală a 
problemei. În acest timp, sectoare întregi ale vieții 


publice rămâneau în părăsire pentru că Hitler nu se 
ocupa de ele, în vreme ce confuzia voită a 
competențelor lua uneori forma unui adevărat haos. 
De aceea, oricât de energică ar părea intervenţia 
statului în diverse probleme izolate și spectaculoase, 
acţiunea lui s-a dovedit, examinată mai îndeaproape, 
ca fiind lipsită de orice coerență. Astfel, de exemplu, 
cabinetul încetă să se mai întrunească începând din 
1937, aşa încât nu mai avu loc nici o conferință a 
reichsleiterilor și gauleiterilor. Timp de luni, apoi de 
ani de zile, miniștrii n-au mai avut ocazia să prezinte 
rapoartele lor. Întrucât din capitala Reichului, unde 
se afla, Hitler nu putea evita îndeplinirea 
îndatoririlor sale și, în plus, nu-i iubea nici pe 
berlinezi, nici Berlinul, el se retrăgea din ce în ce mai 
des la Miinchen sau la vila sa de la Berchtesgaden. 
Dorea totuși să obțină de la oamenii de încredere 
din anturajul său sau de la mase asentimentul pentru 
măsurile pe care le lua; împreună cu plebiscitele 
falsificate, ropotele de aplauze ce se dezlănţuiau în 
cursul spectacolelor sale oratorice erau considerate ca 
mărturia aprobării manifestate de naţiune faţă de 
politica guvernului şi expresia  „adevăratei” 
democrații, spre deosebire de formele liberale ale 
acesteia, aşa-zis degenerate. S-a socotit că, în cursul 
vieţii sale, Hitler a luat cuvântul în fața a aproape 
35000000 de persoane. Numai la congresele anuale 
ale partidului, care aveau loc toamna, tinea 15-20 de 
discursuri, savurând, ca un drogat, opiumul 
comunicării cu masele și înfuriindu-se atunci când nu 
izbucneau ovaţiile aşteptate. Avea tendința să se 


izoleze și, începând din 1938, a fi primit de el era 
considerat ca un privilegiu. Îi era groază de discuţii; 
obișnuit de multă vreme să nu fie contrazis și să nu 
se exprime decât prin monologuri, prefera accesele 
de exaltare de la tribună, când răgușea de atâta tipat, 
regulilor pe care se cade să le respecţi într-o 
înfruntare individuală. Când Mussolini făcu o 
călătorie oficială în Germania, Hitler se apucă să 
vorbească fără întrerupere timp de o oră și patruzeci 
de minute, nedându-i oaspetelui său, care stătea în 
mod vizibil ca pe jăratic, prilejul să scoată nici un 
cuvânt. Aproape toţi cei ce-l vizitau, ca și 
colaboratorii săi, au avut ocazia să facă aceeași 
experiență, mai ales în timpul războiului, când 
potopul de cuvinte al acestei minţi neliniștite luă 
forme din ce în ce mai extravagante; generalii din 
marele cartier general, luptând desperat cu somnul, 
trebuiau să îndure tirade interminabile asupra artei, 
filozofiei, rasei, tehnicii sau istoriei, care se 
prelungeau uneori până în zori. Hitler avea 
permanent nevoie de auditori, de spectatori pasivi, 
dar niciodată de interlocutori, iar obiecțiile nu făceau 
decât să-l enerveze și să-l antreneze în noi asociații 
de idei, şi mai dezordonate, și pe cât de 
interminabile, pe atât de incoerente. 

Nu tolera nici o critică și, departe de a-i înțelege 
valoarea constructivă, nu vedea în ea decât expresia 
imputării și defăimării, a unei concepţii despre 
libertate care, după el, nu făcea decât să-i determine 
pe oameni să se comporte „ca maimuţele”. 
Încăpăţânarea şi aroganţa sa continuară să sporească, 


creând un gol tot mai mare în jurul său și 
determinându-i pe oameni să-l contrazică tot mai rar. 

În egocentrismul său, Hitler nu putea interpreta 
tăcerea care-l înconjura decât ca un semn de spaimă 
respectuoasă în fața impunătoarei măreții a viziunilor 
şi personalităţii sale. Dacă în trecut afirmarea 
infailibilităţii sale avusese drept principal scop să 
contribuie la eficacitatea propagandei naziste și să 
asigure menţinerea autorităţii sale atât în sânul 
partidului, cât și asupra maselor, acum el începea să 
se creadă purtător al aureolei fihrerului, ferit de 
orice slăbiciune și greșeală omenească, a cărui 
voință, justificată și consfinţită de providenţă, se 
situa pe linia urmărită de aceasta. Una din secretarele 
sale povestește că evita întotdeauna cu grijă să fie 
surprins în timp ce se juca cu vreunul din câinii săi; 
de îndată ce simţea că e privit, „alunga cu brutalitate 
câinele”. Într-o zi, fotograful său personal, Heinrich 
Hoffmann, îl fotografia în timp ce se afla împreună 
cu foxterrierul Evei Braun. Atunci Hitler îi spuse: 
„Hoffmann, nu ai voie să publici acest instantaneu. 
Un conducător nu-și poate permite să pozeze lângă 
un cățeluș... Doar câinele ciobănesc german este 
demn de un bărbat adevărat”. Era teama de a se 
arăta altfel decât în atitudinea demnă și hieratică a 
omului de stat, care-l făcea atât de impersonal și 
inuman. În diferite ocazii a fost solicitat, îndeosebi de 
către ziariști, să dea câteva informaţii în legătură cu 
viaţa sa particulară. Dar a refuzat întotdeauna. 
Încerca să-l convingă pe Göring să renunţe la fumat, 
spunându-i (ceea ce este un argument foarte 


caracteristic din partea lui!) că nu putea fi imortalizat 
printr-un monument în care să fie reprezentat „cu o 
țigară în gură”. 

Faţă de acest ansamblu de elemente, teoria, larg 
răspândită, după care Hitler a pornit-o treptat pe 
calea răului apare ca neîntemeiată. Această teorie a 
jucat însă un rol important în încercările, mai ales ale 
principalilor săi complici din tabăra conservatoare, 
de a-l justifica pe stăpânul Reichului. De asemenea, 
în această perspectivă, versiunea după care statul 
nazist, cu câteva excepţii, s-ar fi dovedit în fond 
capabil, eficace și plin de grijă pentru binele public 
se dovedeşte a fi dintre cele mai mincinoase. În 
varianta aceasta războiul apare ca o rătăcire ce ar fi 
putut fi evitată, iar exterminarea evreilor, de 
exemplu, devine mai degrabă o consecinţă a 
extremismului inevitabil, datorat  amărăciunii 
provocate de mersul războiului. În realitate, violența, 
extremismul și până și războiul făceau parte, de la 
început, nu numai din convingerile susținătorilor 
regimului, ci chiar din natura și structura intimă a 
acestuia, neputând fi separate de voinţa sa de a face 
în mod brutal „ordine”. Nici măcar nu e nevoie să 
arunci o privire asupra felului brutal și violent de a 
exercita puterea, asupra omorurilor, a legilor de la 
Niirnberg sau a numărului crescând de lagăre de 
concentrare, pentru a-ţi da seama ce ascunde stilul 
istovitor al politicii sale, aflată mereu în urmărirea 
unor noi obiective. Mişcarea, dinamismul 
neîmblânzit, bubuitor, din ce în ce mai nestăpânit 
făceau parte din sistem, şi de îndată ce nu mai găsea 


țeluri de atins sau împotriviri de înfrânt pe plan 
intern nu putea decât să ducă la o politică externă 
agresivă. 

Acest context intern a fost recent verificat, 
luându-se drept exemplu politica economică a celui 
de-al III-lea Reich. A apărut clar faptul că avântul 
economic înregistrat în timpul dictaturii naziste, în 
măsura în care nu era legat de conjunctura mondială, 
ci de programul expus de Hitler în memoriul asupra 
planului de 4 ani, nu prezenta decât aparențele unui 
succes, obținute prin procedee ce  secătuiau 
economia. Dictatura nazistă a determinat, desigur, o 
însemnată concentrare a forțelor, dar a pus în același 
timp regimul „într-o situaţie din ce în ce mai critică, 
care ar fi ajuns să facă războiul inevitabil, chiar dacă 
conducătorii naziști ar fi fost gata să sacrifice 
postulatele lor ideologice în favoarea unei atitudini 
mai realiste în politica externă” 24. 

Tensiunea dusă la extrem a forțelor economice 
nu este totuși decât una din temele care permit să se 
pună în lumină neîntrerupta alternanță de „succes” și 
nedreptate din cursul dictaturii naziste; ea nu este 
decât unul din factorii care împingeau spre război. În 
centrul problemei regăsim aceleași teorii simpliste pe 
care Hitler se sprijinea pentru a explica modul de 
funcţionare a societății omenești: viaţa este o luptă, 
cel mai puternic îl doboară pe cel mai slab. Morala 
este o dovadă de prostie sau de decadenţă. Cităm 
textual: „Disputa dintre forță și spirit se va termina 
întotdeauna în favoarea primei”; „cel ce are este 
îndreptățit să aibă”; „cruzimea impune”, sau, mai 


departe: „Pacea eternă nu va domni în lume decât 
atunci când ultima ființă omenească o va fi ucis pe 
penultima”5). 

Părăsind domeniul judecăților universale asupra 
lumii și omenirii pentru a pătrunde în sfera concretă 
a directivelor politice, aflăm cugetări de felul acesta: 
„Pentru a dezlănţui războiul voi găsi un argument 
propagandistic; puţin interesează dacă este plauzibil 
sau nu. Mai târziu nimeni nu-l va mai întreba pe 
învingător dacă a spus sau nu adevărul. În 
dezlănțuirea şi conducerea operaţiilor militare, ceea 
ce interesează nu este dreptatea, ci victoria... Trebuie 
să-ți fereci inima faţă de milă. Să acţionezi cu 
brutalitate. Optzeci de milioane de oameni trebuie 
să-şi capete drepturile. Existenţa lor trebuie 
asigurată. Dreptul aparţine celui mai puternic. 
Trebuie exercitată o asprime extremă”(26). 

Aceștia sunt termenii în care s-a adresat Hitler 
comandanților armatei cu câteva zile înainte de 
declanșarea războiului. Hitler considera incontestabil 
dreptul poporului „superior din punct de vedere 
biologic” să înrobească, să asuprească și sa extermine 
rasele  „inferioare”. Deşi  dispreţuia Franța 
„negrificată” şi, mai târziu, Anglia „degenerată”, el a 
considerat întotdeauna că această relație de valoare 
se aplică raporturilor dintre poporul german și 
vecinii săi orientali. Naționalismul său, care purta 
pecetea imperialismului, s-a îndreptat întotdeauna 
către răsărit. „Vom opri veşnica extindere a 
germanilor către sudul și vestul Europei — declara el 
într-un pasaj celebru din „Mein Kampf” — şi ne vom 


întoarce privirile spre est. Vom pune în sfârșit capăt 
politicii coloniale și comerciale dinainte de război și 
vom trece la o politică a pământului, care este 
politica viitorului”. La 5 noiembrie 1937, când în fața 
unui cerc restrâns de înalți demnitari ai regimului, 
Hitler dezvălui pentru prima oară planurile sale de 
agresiune, el le prezentă această concepție ca 
testamentul pe care-l lăsa naţiunii germane în cazul 
când el și-ar da sfârșitul înainte de vreme. 

Ideea morții premature începuse într-adevăr să-l 
neliniștească pe acest om, care se credea de 
neînlocuit. El făcea adesea aluzie la această 
eventualitate, explicând și justificând necesitatea de a 
acţiona repede, și ceea ce s-a interpretat adesea ca o 
acţiune grăbită și violentă pornită dintr-un calcul 
realist reflecta în realitate înfrigurarea pe care i-o 
trezea această presimţire. 

La drept vorbind, uimitorul şir de succese 
repurtat în politica externă l-a determinat să-și 
modifice planurile iniţiale. La 5 noiembrie 1937, el 
mai declara că epoca cea mai favorabilă pentru 
lansarea atacului s-ar situa între 1943 și 1945; dar 
încă de la sfârșitul anului 1938 era hotărât să 
pornească războiul. Reluând pe plan internațional 
tactica folosită pentru cucerirea puterii- acte de 
agresiune asociate de regulă cu asigurări de pace, 
exploatarea magistrală a  pasivităţii adversarilor, 
înclinați să se legene în iluzii —, el reuşi să-i înșele și 
să-i paralizeze complet pe politicienii democraţiilor 
occidentale. În fața unor oameni îngroziţi şi 
descumpăniți în același timp, Hitler izbuti în mod 


practic să ducă la bun sfârşit tot ceea ce întreprindea, 
de la retragerea Germaniei din Liga Naţiunilor, în 
octombrie 1933, până la etapele Viena, Miinchen și 
Praga, trecând prin instaurarea serviciului militar 
obligatoriu şi ocuparea  Renaniei;, aceasta era 
consecinţa norocului, calculului și acceptării totale a 
oricărui risc, care, chiar pentru obiective de mai mică 
însemnătate, îl făceau să arunce toate atu-urile în 
balanță. Hitler nu a fost numai „cel mai mare 
comedian al Europei”, după cum s-a numit el însuși 
într-o zi cu o mândrie cinică, ci și cel mai abil 
jucător. Spre deosebire de partenerii săi, care se 
amăgeau cu iluzia păcii, Hitler se considera 
întotdeauna în război și știa precis ceea ce voia, pe 
când ceilalți știau numai ce nu voiau: războiul. 
„Urmez cu siguranța unui somnambul calea pe care 
providenţa îmi poruncește să pornesc”(27). 

Dar, după cum bine a subliniat istoricul englez 
Alan Bullock, Hitler nu a cunoscut cu adevărat 
succesul decât atâta timp cât încrederea în 
infailibilitatea sa a fost doar instrumentul politicii 
sale; din ziua când, orbit de ușurința cu care-și 
dobândea victoriile, începu să creadă în ea și să ia în 
serios cultul al cărui obiect devenise, norocul l-a 
părăsit: „Dacă vreodată un om a pierit din cauza 
imaginii pe care și-a făurit-o despre sine, acela a fost 
Adolf Hitler”. 

Răsfăţat, umflat de orgoliu, de „norocul” său, 
ajunse să-și subaprecieze adversarii, să-i pună, cu o 
nerușinare tot mai mare, în faţa unor alternative 
dezonorante, să se dedea la șantaje față de ei și, în 


fine, să provoace în mod deschis confuzia care 
trebuia să ducă la război. În 1938, la Berchtesgaden, 
Hitler îi declară lui Chamberlain, profund tulburat, 
uluit, că „puţin îi păsa dacă va fi sau nu un război 
mondial”, iar după conferința de la Miinchen vorbea 
cu dispreţ despre „acest tip”, cum s-a exprimat, care, 
prin dorința sa de a încheia compromisuri, îi „stricase 
intrarea în Praga”, cu toate că războiul, pe care-l 
dorea, nu era la acea epocă suficient de bine pregătit 
nici pe plan material și militar, nici pe plan politic 
sau psihologic. În ciuda eforturilor intense ale presei 
dirijate, poporul nu era gata „să facă apel la forță”, 
cum pretindea Hitler în discursul pe care-l tinu 
redactorilor-şefi de ziare în noiembrie 1938. Când în 
după-amiaza zilei de 27 septembrie a aceluiași an, în 
cel mai grav moment al crizei sudete, o divizie 
motorizată în ţinută de campanie defilă pe străzile 
Berlinului, pietonii de pe trotuare păstrară o tăcere 
adâncă și se risipiră care încotro. „Cu acest popor nu 
pot încă să fac războiul” -ar fi declarat atunci, 
furios, Hitler. 

Era totuși hotărât „să forțeze poporul german, 
nehotărât în faţa destinului său, să pornească pe 
calea măreției”, în septembrie 1938, pacea mai putea 
fi salvată. Un an mai târziu, jocurile erau făcute. 
Între timp, lumea se simţise într-adevăr provocată la 
culme de așa-zisa „noapte de cristal” și de anexarea 
Cehoslovaciei, violând acorduri pe care cerneala nu 
se uscase încă... Ca sub imperiul unei amețeli, ba 
luând inițiative, ba lăsându-se antrenat de ele, 
căutând necontenit refugiu în accesele oratorice 


cărora li se deda în fața maselor, cu facultăţile 
mintale vădit tulburate de această beţie, Hitler se 
străduia, plin de zel, să acumuleze condiţiile 
catastrofei. „Adversarii noștri sunt niște râme 
mărunte”, declara el rânjind, „i-am văzut la 
München”, și refuza să creadă că aceștia vor accepta 
să-şi asume vreun risc. La sfârșitul lunii august 1939, 
Goring vru să-l stăvilească în această politică 
dementă și îl imploră pe Hitler să renunțe la 
procedeul de a miza totul pe o singură carte, dar 
fuhrerul, enervat, răspunse că întotdeauna jucase în 
felul acesta. 

Încă de pe atunci se vădi că Hitler era departe de 
a avea personalitatea corespunzătoare puterii de care 
dispunea. Nu poseda nici o cunoștință adevărată, ci 
numai tehnica cuceririi puterii, şiretenia și arta 
metodică a îmblânzitorului. În ciuda abilității sale 
tactice și a aerului de superioritate distantă cărora le 
datora izbânzile sale de moment, el rămânea 
prizonierul trecutului său, al prejudecăţilor şi al 
îngustimii de gândire provinciale; om de stat 
machiavelic, el rămăsese totodată un agitator de 
berărie, devenit demonic. Dar războiul pe care-l 
provocase avea alte cerinţe, cărora reţetele succeselor 
sale trecute nu puteau să le facă faţă. În fond, Hitler a 
comis în 1939 aceeași greşeală ca în noiembrie 1923. 
Întrucât numeroase elemente erau în favoarea sa, e 
probabil că ar fi reușit să atingă majoritatea 
obiectivelor ce și le propusese, făcând uz de această 
tactică a  semi-,„legalităţii”, a urmăririi cu 
încăpățânare a unor obiective limitate, a prefăcutei 


solidarități, care-i fusese de atâta folos în politica 
internă și, până în acel moment, chiar și în politica 
externă. Dar iată că renunţa, din trufie și nerăbdare, 
la această politică; corupt de succesele politicianului 
deprins să prezinte „revendicări la care nu putea 
renunța cu nici un preţ”, dar lăsându-se înșelat și de 
banalităţile absurde pe care le enunța, Hitler recurse 
din nou la „soluţia puciului”, care se mai soldase 
cândva printr-un eșec. „Ca să trăiești în chip total, 
trebuie să trăieşti în chip primejdios”, avea el 
obiceiul să spună, citându-l pe Nietzsche. Uneori mai 
adăuga: „Nietzsche a scris asta special pentru mine”. 

Cu câţiva ani mai înainte îi spusese lui Hermann 
Rauschning, cu ocazia uneia din profeţiile sale 
sângeroase şi mizantropice: „Trebuie să fim gata să 
dăm lupta cea mai crâncenă pe care vreun popor a 
trebuit vreodată s-o înfrunte. Doar după ce vom fi 
trecut prin această încercare a voinţei, vom fi apți de 
a exercita hegemonia pentru care suntem chemaţi. Va 
fi de datoria mea să port acest război fără să ţin 
seama de pierderi. Sacrificiile în vieți omenești vor fi 
enorme. Fiecare dintre noi știe ce înseamnă un război 
total. Ca popor vom dobândi o duritate de oțel. Nu 
mi-e teamă de distrugeri. Orașe întregi vor cădea în 
ruine, nobile edificii vor dispărea pentru vecie. De 
data aceasta pământul nostru sfânt nu va fi cruțat. 
Dar toate acestea nu mă sperie..." {28}, 

Aceste câteva fraze aveau să fie epitaful pentru 
aproape cincizeci de milioane de oameni. 


CAPITOLUL al V-lea - Învingător și Învins 


La 1 septembrie 1939, la ora 4:45 dimineaţa, 
vasul de linie german „Schleswig-Holstein” deschise 
focul cu toate tunurile sale împotriva lui 
„Westerplatte”. În același timp, unităţile staționate 
de-a lungul graniței germano-poloneze renunţară la 
poziţiile lor de aşteptare, iar escadrilele de 
bombardiere, zburând spre est, treceau pe deasupra 
lor, asemenea unor roiuri cenușii. Cu opt zile înainte, 
Hitler declarase comandanților armatei sale că se 
teme să nu vadă iarăși apărând „vreun ticălos 
oarecare care să-i prezinte în ultima clipă un plan de 
mediere”. Din acest moment însă era liberat de 
temerile sale. Războiul începuse. 

Până în ultimul moment mai sperase vag că 
puterile occidentale nu vor da curs garantiilor pe care 
şi le asumaseră faţă de Polonia. Prost sfătuit, dar și 
victimă a machiavelismului său brutal, el nu-și 
închipuia — și nici nu încercase vreodată să se 
asigure — că o putere mondială poate să respecte un 
angajament luat fără speranța concretă de a avea 
vreun profit palpabil de pe urma lui, doar din simpla 
grijă de a da dovadă de bună-credinţă, de simţ al 
onoarei și din pricină că se abuzase de răbdarea sa. 
Dispreţuirea realității, renunțarea la metodele 
diplomatice, ca și încrederea în acea intuiție, așa-zis 
infailibilă, de care Hitler se agăța, cu atât mai orbește 


cu cât îi oferise mai multă vreme iluzia că nu 
greșește, toate acestea se întorceau acum împotriva 
lui. 

Lipsa de pregătire psihologică și politică 
mergeau mână-n mână cu proastele condiţii tehnice 
şi economice. Desigur, acest conflict-cea mai 
izbitoare afirmare a politicii hitleriste a riscului — 
fusese dezlănțuit în parte tocmai pentru a-și crea 
propria sa condiționare, dar în multe privinţe 
lucrurile erau abia la început: stocurile de armament 
şi de rezerve de tot felul, prevăzute pentru patru luni, 
nu fuseseră constituite decât în proporție de 25%. În 
discursul adresat Reichstagului la 1 septembrie, 
Hitler afirmase, într-adevăr, că în curs de șase ani 
alocase 90 de miliarde de mărci pentru organizarea 
Wehrmachtului, dar această acţiune se înfăptuise 
prea adesea în grabă şi improvizat, fără seriozitatea 
metodică pe care ar fi pretins-o această provocare 
adresată aproape lumii întregi şi a cărei gravitate 
Hitler nu a înțeles-o, pare-se, niciodată pe deplin. 
Nici  vicisitudinile războiului, cu eventualele 
modificări de fronturi și de evenimente, ca și regulile 
de acțiune care decurg din ele nu făcuseră niciodată 
obiectul unui studiu aprofundat. Generalul Halder, 
multă vreme şeful Marelui stat-major, spunea într-o 
zi plin de indignare că, „oricât ar părea de necrezut, 
Hitler nici măcar nu elaborase un plan de ansamblu 
pentru toată durata războiului”. Hărţuit între accese 
de exaltare și perioade de deprimare, Hitler împărțea 
lovituri în dreapta și în stânga cu o furie crescândă, 
își arunca armatele mereu peste alte granițe, dându-și 


neostenit silința să cucerească teritorii din ce în ce 
mai întinse, nici unul nepărându-i-se destul de vast 
pentru a-i adăposti egocentrismul. La această 
structură a personalităţii lui Hitler trebuie să ne 
referim mereu pentru a înţelege cauzele războiului și 
stilul în care a fost dus. 

Prima fază a războiului a fost marcată printr-o 
serie de campanii fulger, care, din punct de vedere 
strict militar, reprezintă în mod incontestabil 
performanțe extraordinare. Polonia, ai cărei șefi 
militari, plini de iluzii orgolioase, se și vedeau la 
Berlin, a fost doborâtă în 19 zile; Danemarca și 
Norvegia în două luni; Olanda, Belgia, Luxemburgul 
şi Franța în șase săptămâni; Iugoslavia, Grecia și 
Creta cam în tot atâta timp; în fine, Cirenaica, pe 
care o pierduse aliatul italian pe cât de slab pe atât 
de lacom la împărţirea prăzii, a fost recucerită în 9 
zile. Șefii militari germani găsiseră rețeta succesului 
şi continuară s-o folosească în chip aproape identic în 
toate împrejurările. Ea consta, în esenţă, în înaintarea 
năvalnică a puternicei unităţi blindate, foarte 
concentrate, prin mijlocul liniilor dușmanului; aceste 
forţe se desfăşurau apoi pe două laturi, încercuind în 
cleşte unităţile inamice. Superioritatea tacticii 
germane se întemeia mai puţin pe precumpănirea 
materială sau numerică, cât pe principiul, aplicat cu 
rigurozitate, al operaţiilor dinamice şi rapide. 
Acestea, combinate cu bombardarea prin surprindere 
şi lansarea unor unități de parașutiști în spatele 
frontului, nu-l înfrângeau pe adversar după modul 
clasic, ci îl scoteau din luptă prin dezorganizare 


completă, făcându-l să capituleze. 

Când această concepție a „secerării” se verifică 
astfel în mod strălucit, mai ales pe Frontul de vest, 
Hitler se entuziasmă din ce în ce mai mult de 
posibilitățile pe care le oferea și luă parte tot mai 
activă la conducerea operaţiilor militare. Părerea, și 
așa foarte bună, pe care o avea despre el însuși 
căpătă și mai mult temei prin contribuţia pe care o 
dăduse la elaborarea acestei concepții. 

Este aproape general recunoscut că Hitler avea o 
oarecare calificare militară, întărită mai degrabă de 
primitivitatea sa de autodidact. În afară de faptul că 
intuia posibilităţile strategiei moderne, așa cum a 
dovedit, de exemplu, prin organizarea unităţilor 
motorizate şi blindate, Hitler avea și un simţ al 
psihologiei adversarului, care se concretiza prin 
siguranţa manevrelor de învăluire, prevederea 
contraatacurilor dușmane şi aptitudinea de a 
exploata ocaziile favorabile. În schimb, nu avea 
simţul posibilului, dispreţuia, plin de aroganță, 
faptele, trăsătură care a luat mai târziu forme 
isterice, și se dovedea incapabil să armonizeze 
proiectele vaste, concepute în momente de intuiţie, 
cu situaţii și date concrete. Desigur, dispunea de 
statele sale majore pentru munca deductivă și 
tehnică, și categoriile de organizare i-au rămas 
probabil străine până la sfârșit, dar caracterul său, pe 
care unul dintre superiorii săi din primul război 
mondial îl definise încă pe atunci ca al unui „critic 
mediocru și nesuferit, care vrea să le știe pe toate mai 
bine decât toată lumea și care ponegreşte fără 


încetare”, ca și complexele sale față de corpul 
ofițeresc făceau imposibilă orice colaborare 
armonioasă şi eficace. „El voia oameni devotați, care 
să-i dea ascultare fără să pună întrebări, spiritele 
independente îi erau nesuferite”, nota unul din foştii 
săi colaboratori. Când războiul a luat o altă 
întorsătură, Hitler începu să aibă manifestări cu 
caracter patologic: își mustra generalii, îi destituia, 
apoi îi rechema pentru a-i alunga din nou. 

Catastrofa pe care o prevestea această atitudine 
a fost și mai mult accelerată de lipsa de supleţe și 
mobilitate tactică, tot mai evidentă la el. Primele sale 
succese îl determinară într-adevăr să părăsească 
principiul încercat al „căii duble”, care semănase 
întotdeauna panică printre adversarii săi şi îl făcuse 
insesizabil, netezindu-i calea. Hitler adoptă de acum 
încolo o tactică în care dădea cărţile pe față, ceea ce 
însemna de fapt renunțarea la mijloacele politice. 
Deja așa-numitul „apel la rațiune”, oferta de pace 
făcută Angliei după campania din Franța deschidea o 
cale al cărei caracter provocator se va manifesta în 
chip evident, în special prin tratamentul impus țărilor 
ocupate. Incapabil de mărinimie, conștient de 
invincibilitatea sa, începu să disprețuiască toate 
regulile  bunului-simţ,  mulțumindu-se să aplice 
aceeaşi tactică banală a prădării și a menţinerii cu 
orice preţ a poziţiilor câștigate. Desigur, Hitler nu 
mai era stăpân pe hotărârile sale; în aceeași măsură 
în care politica sa economică îl forțase să dezlănţuie 
războiul, era de aici înainte împins, tocmai datorită 
tensiunii economice crescânde, să recurgă la această 


politică de violență, care, la rândul ei, îi micșora 
neîncetat libertatea de hotărâre. S-ar fi putut face 
totuși în așa fel încât creşterea sferei germane de 
influență să nu mărească în același timp și numărul 
dușmanilor Reichului. Dar încălcarea drepturilor și 
violenţa, care și-au pus pecetea pe o politică 
îndreptată pe acest făgaș, atrăgeau după sine un 
proces ireversibil. A existat într-adevăr o perioadă în 
care a fost vânturată ideea „Națiunii Europa”, idee 
voit imprecisă de altfel; această teorie a rămas 
singura încercare de a da mărginitei și greoaiei tactici 
de subjugare un caracter ideologic, în sensul asocierii 
națiunilor supuse de Germania în cadrul unui fel de 
comunitate europeană. Dar regimul de teroare să 
dovedească că germanii sunt un „popor de stăpâni nu 
putea da ideii unui mare Reich germanic, și așa 
aventuroasă, nici o șansă de a trezi un ecou durabil 
în mintea belgienilor, francezilor, popoarelor baltice 
sau ucrainenilor. 

Hitler își supraaprecia puterile într-o măsură 
care sfida cel mai elementar bun-simţ; dovadă e 
faptul că proiecta ca, după înfrângerea Rusiei, să 
zguduie din temelii imperiul britanic, prinzându-l 
într-un triplu cleşte, care să treacă prin Africa de 
nord, Balcani și Caucaz. Încă din primele luni ale 
anului 1941 dăduse statului-major al Wehrmachtului 
ordinul să elaboreze un plan de invadare a 
Afganistanului, care să-i permită apoi să pornească 
împotriva Indiei. O pricină nu mai puţin însemnată a 
hotărârii luate de Hitler de a ataca Rusia se întemeia 
pe convingerea profundă că „o înfruntare definitivă 


cu bolșevismul” era de neînlăturat. În momentul 
semnării pactului de neagresiune cu Moscova, 
această teorie fusese împinsă pe planul al doilea, dar 
acum, sub semnul reînnoirii ideologice, era readusă 
la lumină. „Întotdeauna trebuie să porți numai o 
singură luptă deodată”, spusese Hitler; „o luptă după 
alta”, „n-ar trebui să se spună «mulți dușmani, multă 
onoare», ci «mulți dușmani, multă prostie»”. Dacă 
atunci când s-au semnat acordurile de la Moscova, 
Hitler se mândrise că a îndepărtat de Germania 
primejdia unui război pe două fronturi, acum el îi 
scria lui Mussolini că alianța cu Uniunea Sovietică îi 
fusese penibilă; „Mă bucur că am scăpat de acest 
chin”. 

Un alt factor jucase, de asemenea, un rol 
însemnat în hotărârea pe care o luase: Hitler trăgea 
nădejde să învingă Rusia în cursul unei veri. 
Catastrofa fără precedent care s-a produs în lunile 
următoare, căreia armata a trebuit să-i facă față fără 
să fi fost pregătită, spulberă cu brutalitate trufașa 
siguranță în victorie. Pentru prima oară fiihrerul păru 
să ia în considerare posibilitatea înfrângerii. El dădu 
trupelor ordinul brutal să reziste cu orice preţ, ceea 
ce de altfel permitea frontului să se reînchege, și între 
timp declară, cu desperare, că simpla vedere a 
zăpezii îi provoacă o adevărată suferință fizică. Lui 
Goebbels, care veni să-l vadă la Marele stat-major, îi 
făcu „o impresie zguduitoare”. În atmosfera 
întunecată a acestei ierni, Hitler formulă pentru 
prima oară observaţia care se va mai face auzită doar 
la sfârșitul carierei sale: „Dacă poporul german nu 


este gata să facă totul pentru a-și asigura salvarea, ei 
bine, atunci să piară!”09%. 

În primăvară, când armata germană își reluă 
înaintarea, care fusese „îngheţată” în sensul strict al 
cuvântului, Hitler fu din nou cuprins de visurile sale 
de măreție, mergând până acolo încât se plânse de 
soartă, care nu-i dădea prilejul să se războiască decât 
cu duşmani de mâna a doua. La 23 iulie 1942, 
generalul Halder, șeful Marelui stat-major, nota în 
jurnalul său: „Obişnuita subapreciere a posibilităţilor 
dușmanului a ajuns să ia forme caraghioase... Nici nu 
mai poate fi vorba de o muncă serioasă. De la reacţii 
bolnăvicioase la impresii de moment, o incapacitate 
totală de a aprecia pe conducătorii Wehrmachtului și 
posibilitățile lor de acțiune -iată principalele 
caracteristici ale acestei «conduceri»”. Această 
nemăsurată supraapreciere a propriei persoane a 
apărut tot mai mult ca una din cauzele esenţiale ale 
unei înfrângeri ce începuse să se contureze încă din 
perioada triumfului. Ea nu numai că îl îndemnă pe 
Hitler să ordone, în ciuda tuturor principiilor 
strategice, dispersarea nefastă a forţelor, mai ales în 
sectorul sudic al frontului, dar îl împinse să renunțe 
la punerea în aplicare a unei politici de conciliere 
față de populaţia rusească. Fuseseră făcute câteva 
încercări de a se aplica un oarecare tratament mai 
omenos populaţiei. Dar Hitler opunea mereu acestor 
încercări tiradele sale lipsite de sens asupra 
hegemoniei rasei de stăpâni și înclinația sa spre 
brutalitate. „Este ridicol — declară el într-o zi — să te 
gândeşti că războaiele pot fi concepute altfel decât ca 


cea mai brutală înfruntare a intereselor vitale. Orice 
război costă sânge, iar mirosul sângelui trezește în 
om toate instinctele care zac în el de la începutul 
lumii: violenţa, beţia de a ucide și multe altele. Tot 
restul nu-i decât pălăvrăgeală. Un război uman nu 
poate exista decât în minți găunoase”. Într-o zi, când 
i se atrase atenţia asupra pierderilor suferite în 
rândurile tinerilor ofiţeri, el răspunse mirat: „Dar la 
urma urmei, pe acești tineri pentru asta îi avem!” 

Acestei conceptii, potrivit căreia o viață 
omenească nu reprezintă nimic altceva decât un 
instrument sortit să satisfacă nevoi egoiste de 
dominație, îi revine o mare parte din răspundere 
pentru înfrângerea de la Stalingrad, plătită cu 
pierderi enorme, înfrângere care a însemnat o 
cotitură hotărâtoare nu numai în mersul războiului, 
ci și în viața lui Hitler. 

Nimic nu părea să-i mai reușească, deși sau 
pentru că, în nerăbdarea sa crescândă, înțelegea să-și 
asume răspunderi tot mai mari și să se amestece 
personal în detalii de ordin tactic. „S-ar spune că își 
vâră dracul coada” — se văita el scos din fire. Și, în 
timp ce adversarii săi — care, de când Statele Unite 
începuseră să intervină activ, dispuneau de 75% din 
potenţialul mondial în oameni, materiale de război și 
materii prime — zdrobeau bastioanele exterioare ale 
imperiului hitlerist, recucerind Africa de nord, Sicilia 
și Ucraina, asigurându-și supremaţia în aer și 
reducând la zero puterea submarină a Germaniei, 
Hitler se înmormânta în singurătatea marelui său 
cartier general. În despersonalizarea lui, care atingea 


proporţiile maniei, cu zonele lui de siguranţă, 
barierele de sârmă ghimpată și șirurile de santinele, 
acest cartier general dădea impresia — resimţită atât 
de Goebbels, cât și de Jodl- unui lagăr de 
concentrare. Hitler însuși căzuse pradă unei decăderi 
fizice crescânde, era plin de amărăciune, chinuit, 
după propriile lui mărturisiri, de accese de 
deprimare, se afla tot mai mult sub stăpânirea 
complexelor și urii din tinereţea sa; între crize de 
furie şi accese de nebunie primejdioasă conducea 
simultan operaţiile de război și pe cele de genocid 
furibund. 

Acesta era vechiul lui sistem de evadare în 
„blestemul total”. În afară de discuţii de ordin tehnic, 
nimic nu întrerupea severa monotonie a zilelor și 
Hitler începu să ocolească mulțimile. Încă de la 
începutul războiului încetase să se mai arate des în 
public, şi toate străduinţele propagandei naziste de a 
da acestei refugieri în singurătate valoarea unui mit 
nu izbutiră să înlocuiască sentimentul, atât de 
răspândit, al omniprezenţei sale, datorită căruia 
regimul reușise să mobilizeze surplusul de energie 
latentă, de spontaneitate şi de voinţă de sacrificiu a 
poporului german. Hitler se adresa tot mai rar 
mulțimilor (după Stalingrad nu a mai ţinut decât 
două discursuri mai importante). Încrederea sa în 
posibilităţile nelimitate ale agitației se lovise de o 
lume ostilă, care se opunea oricăror încercări de 
acţiune psihologică, chiar dacă Goebbels avea să 
noteze în jurnalul său că după un discurs al 
fuhrerului „englezii au lăsat-o în mod vizibil mai 


încet”. Iar dacă conștiința propriei sale înfrângeri își 
avea partea ei în reținerea oratorică a lui Hitler, 
această reflecţie nu poate decât să întărească cele 
susținute de noi. Stăpânul Reichului a vorbit destul 
de des şi în chip cât se poate de plauzibil despre 
faptul că comunicarea cu masele îi întărea încrederea 
în sine. Or, în loc să se dedea acestei comunicări, el 
se lăsa, în faţa celor apropiaţi, tot mai des pradă unor 
divagaţii nostalgice şi unor vaste planuri de viitor: 
transformarea Berlinului — care avea să se numească 
„Germania” -în capitală a lumii, amenajarea unui 
muzeu pentru operele pictorilor săi preferați: Makart 
şi Defregger, ale căror tablouri le colecţiona cu 
pasiune, sau dezvoltarea „orașului său natal” Linz 
până la dimensiunile unei metropole culturale a 
ținuturilor dunărene, înzestrat cu o universitate și 
sortit să devină un centru de predare a celor „trei 
concepții despre lume”: a lui Ptolemeu, Copernic și 
Horbiger. 

Încă din primăvara anului 1943, Goebbels 
constata cu neliniște incapacitatea crescândă a lui 
Hitler de a lua vreo hotărâre. Cam tot pe atunci îl 
auzi Rommel declarând că nu mai era de loc posibil 
să se câștige războiul, dar că nici unul din adversarii 
săi n-ar consimţți să facă pace cu el, așa încât va 
continua să se lupte până la capăt. Totuşi desperarea 
făcea neîncetat loc încrederii. Când succesele parțiale 
din vară prilejuiră o ușoară îndreptare a situaţiei, 
ministrul afacerilor externe propuse trimiterea la 
Moscova a unor personalități însărcinate să-i sondeze 
pe sovietici în vederea unei eventuale păci. Dar Hitler 


îi răspunse: „Ştii, Ribbentrop, dacă azi mă împac cu 
Rusia, mâine voi relua atacul — nu mă pot împiedica 
să n-o fac”. 

Hitler rămâne acum mereu îngropat în universul 
dement al adăpostului său. Pe feţele persoanelor din 
preajma sa, unele încrezătoare, altele amorfe, dar 
care primiseră ordinul categoric să se arate optimiste, 
Hitler citea lucruri care-l îndemnau sa se amăgească 
şi să creadă în certitudinea victoriei. Doar această 
atitudine de dispreţ faţă de realitate îi mai dădea 
putinţa să continue lupta. Încă înainte de război 
interzisese să i se prezinte „memorii de avertisment”, 
iar acum considera orice apreciere obiectivă a 
situaţiei ca o „insultă personală”. Când Halder îi 
demonstră într-o zi că rușii produceau 600-700 de 
tancuri pe lună, Hitler bătu cu pumnul în masă, 
declarând că acest lucru este cu neputinţă: „Rusul e 
mort”. 

Aceeași dispreţuire a faptelor s-a manifestat și în 
nefasta sa incapacitate de a organiza retragerea. 
Chiar şi temperamental lui Hitler îi repugna 
asemenea măsură și toate constatările concrete se 
loveau la el de formula absurdă că trupele trebuie să 
reziste „până la ultimul om”. Tocmai această fază a 
războiului demonstrează că atât de lăudatul său 
geniu militar era în stare să se afirme cel mult în 
ofensivă, şi aceasta este singura pricină pentru care, 
până în ultima clipă, cu mâinile goale şi robit de 
nălucirile sale, nu a încetat să plănuiască noi ofensive 
fulger. Când fu nevoit să se ocupe de apărare, toate 
slăbiciunile acestui om, care se încrezuse întotdeauna 


în „voința sa de oţel”, ieșiră la suprafață cu şi mai 
multă limpezime. „Strategul victorios al ofensivei se 
transformă într-un individ lipsit de idei, neputincios 
în cursul defensivei”, lipsit în mod catastrofal de 
talent, cum scria unul din colaboratorii săi apropiaţi. 

De acum încolo catastrofa se apropia, de 
neînlăturat! Începând de la debarcarea aliaților în 
Normandia, Reichul lupta pe trei fronturi şi, curând, 
ca urmare a intensificării activităţii partizanilor, pe 
toate fronturile deodată. Posibilităţile de a continua 
războiul dispăreau una după alta; pierderea surselor 
de materii prime atrăgea după sine o micșorare a 
producţiei și a intrării în foc a armelor produse; 
aceasta, de asemenea, impunea mereu evacuarea 
unor noi teritorii ocupate, astfel încât adversarii 
nazismului puteau să-și stabilească bazele aeriene tot 
mai aproape de Reich. Chiar dacă, așa cum au 
dovedit-o cercetări recente, războiul aerian a fost 
departe de a da rezultatele pe care susținătorii lui le 
așteptau şi nu a reușit să micşoreze în chip hotărâtor 
nici potenţialul economic al ţării, nici energia psihică 
a poporului, scepticismul câștiga teren. Firește, 
propaganda nazistă, întemeindu-se în mod conştient 
pe caracteristicile afective ale germanilor, știuse să 
trezească în popor o atitudine de supunere, de 
abnegaţie și de disciplină aproape bolnăvicioasă, 
care-şi păstrau toată eficacitatea; dar acest 
comportament se manifesta tot mai mult sub forma 
supunerii fataliste a unei majorități care, 
neputincioasă să treacă pe față la revoltă, nu era 
totuşi înclinată să urmeze regimul pe calea ce şi-o 


alesese. După euforia provocată de faza victorioasă a 
războiului, care şi ea fusese amestecată cu o adâncă 
neliniște, opinia publică se împotrivea tot mai mult 
lozincilor de rezistență cu orice preţ, ca şi vorbelor 
frumoase ale  fabricanţilor de propagandă, 
pregătindu-se să facă faţă înfrângerii. Dimpotrivă, la 
marele cartier general, unde miturile dădeau naștere 
unei atmosfere nereale, Hitler, folosind concomitent 
amenințările și implorările, întreținea o încredere 
nesăbuită în victorie, pe care o mai întări zdrobirea 
complotului din 20 iulie 1944. Eșecul atentatului îl 
făcu pe Hitler să-și închipuie că providenta îl alesese 
pentru a continua războiul până la victoria finală. 

În mijlocul dezordinii crescânde, creată de 
directivele contradictorii date de Hitler, se prăbușeau 
ultimele elemente ale sistemului de apărare. La 
puţină vreme după eșecul ofensivei din Ardeni, Hitler 
se reîntoarse la Berlin și se refugie în adăpostul aflat 
sub clădirea cancelariei Reichului. Aici, apărat de cei 
8 m de beton armat atât de bombele dușmane, cât și 
de realități, lăsându-se, pe rând, pradă acceselor de 
furie şi hohotelor de plâns, dând la întâmplare ordine 
de ofensivă cu totul absurde, mai visă încă o dată la 
un univers demential, care, cu ajutorul unor arme 
fantastice, să se îndrepte spre victoria finală și să 
construiască după război edificii grandioase. 
Subminat fiziceşte de droguri, pradă furtunilor 
provocate de lipsa sa de măsură, torturat de 
neîncredere, Hitler dădea impresia, după unele 
mărturii care concordă, că ieşea de-a dreptul din 
lumea umbrelor. Cu gesturi sacadate mătura hărțile 


de stat-major, lansa ofensive, iar pentru a face față 
amenințării de încercuire, trimitea la luptă, cu o 
mână tremurătoare, armate ce nu mai existau de 
mult, descriind anturajului său deznodământul fericit 
al bătăliei hotărâtoare, care avea să se dea la porţile 
Berlinului. Nopti întregi se deda unor monologuri, 
oglindind atât ultima fază a unui proces de decădere 
intelectuală, cât și amărăciunea pe care o resimțea în 
faţa „lașităţii și falimentului” poporului german. 
Singurele sale subiecte de discuţie, sau aproape 
singurele, rămăseseră „dresarea câinilor, problemele 
de alimentaţie, prostia și răutatea lumii”. 

Aproape în fiecare zi se sfătuia cu un astrolog și, 
în vreme ce avangărzile armatei sovietice se ciocneau 
la periferia Berlinului cu rămășițele, adunate în 
grabă, ale armatei germane aflate în plină 
debandadă, Hitler mai trăgea nădejde într-o fericită 
conjunctură a aștrilor. Numai când cercul s-a închis 
în jurul cartierului ministerial și n-a mai avut la 
dispoziție decât milioanele de metri cubi de 
dărâmături, a început să capituleze. 

În noaptea de 29 aprilie, după ce începu 
procesul de lichidare a propriei existenţe printr-o 
scenă de o pedanterie macabră, căsătorindu-se cu Eva 
Braun, care i-a fost prietenă timp de mulți ani, se 
apucă să-și dicteze testamentul, în care-și afirma 
nevinovăția, aruncând răspunderea eșecului său pe 
seama trădării străine și pe o necredinţă, pe care nu o 
meritase. După ce lămurea problema succesiunii sale, 
paragraful final al documentului cerea încă o dată, cu 
o asprime pe cât de zadarnică, pe atât de plină de 


amărăciune, „conducătorilor națiunii și camarazilor 
lor să vegheze la stricta aplicare a legilor rasiale și să 
opună o rezistență  neînduplecată iudaismului 
internaţional”. 

În după-amiaza zilei următoare, în timp ce 
trupele sovietice se aflau la numai câteva sute de 
metri distanță de cancelaria Reichului, Hitler se 
pregătea de moarte. Un aghiotant va relata astfel 
ultimele ore ale fiihrerului. „Ședea cufundat în 
gânduri, cu un aer preocupat și totodată sălbatic, 
indiferent la tot ce se petrecea în jurul său, chinuit, 
apatic, ca un muribund care se sfârșește încet și greu, 
el, cel ce se legase prin legături de nedesfăcut de 
soarta și credinţa sa, care acum îl sugrumau... Am 
înțeles atunci că venise sfârșitul!” Puțin după orele 
15, Hitler se retrase în încăperile sale, însoţit de Eva 
Braun. Dacă putem da crezare unei mărturii 
contemporane, iadul, care se pregătea să-şi recheme 
slujitorul, s-a dedat atunci la o ultimă și oribilă 
înscenare: într-adevăr, chiar în acea clipă în cantina 
adăpostului începea un bal. Oamenii, cu nervii 
supraîncordaţi în ultimele săptămâni, păreau să-și 
caute o destindere brutală. Și chiar înștiințarea 
repetată că fihrerul ar fi pe moarte nu putu pune 
capăt petrecerii. În ceasul morţii, autoritatea omului 
care supusese voinţei sale un continent întreg nu 
trecea de pereţii încăperii de beton din adăpostul său. 

Apoi se auzi o împușcătură. Rattenhuber, 
comandantul gărzii SS, care așteptase împreună cu 
alți câţiva pe culoar, se precipită imediat în încăpere. 
Hitler zăcea pe divanul scăldat în sânge. Lângă el se 


afla Eva Braun, cu un revolver nefolosit în poală: se 
otrăvise. Rattenhuber dădu ordin ca cele două 
cadavre să fie transportate în curte, să fie stropite cu 
benzină și convocă pe ultimii credincioși ai 
defunctului: Goebbels, Bormann, generalul Burgdorf, 
Linge, valetul lui Hitler, și alți câţiva. Deoarece o 
salvă a artileriei sovietice obligă micul grup să se 
retragă în incinta adăpostului, unul dintre cei 
prezenţi aruncă pe cele două corpuri o cârpă aprinsă. 
În momentul în care se înălţară flăcările, stătură toți 
drepţi şi salutară cu mâna întinsă. Un membru al 
gărzii care trecu după o jumătate de ceas prin fața 
locului unde avusese loc ceremonia „nu mai putu să-l 
recunoască pe Hitler, atât de carbonizat era”. În seara 
zilei următoare, postul de radio Hamburg anunţa: 
„Fihrerul nostru, Adolf Hitler, a căzut la datorie 
pentru Germania în această după-amiază, la postul 
său de comandă din cancelaria Reichului”. 

Din obiectivele pretențioase concepute pentru un 
Reich milenar nu rămânea absolut nimic: nici 
structurile politice, nici concepţia despre lume, nici 
măcar cuceririle lui Hitler nu i-au supravieţuit. În ce 
privește „lupta împotriva  bolșevismului” — idee 
centrală a doctrinei naţional-socialiste —, singurul ei 
rezultat a fost aducerea adversarului până în inima 
Europei. Regimul a dispărut o dată cu persoana 
fuhrerului. 

Un lucru trebuie lămurit. Cum de a fost posibil 
ca, în ciuda trăsăturilor de caracter pe care le-am 
înfățișat aici, Hitler să poată deveni stăpânul nu 
numai al Germaniei, ci și al Europei mai înainte ca 


forţele unite ale aproape întregii lumi să-l poată 
răsturna? Este adevărat că trebuie cunoscută măsura 
unui secol pentru a putea judeca pe aceea a omului 
care l-a dominat. Pentru a-l judeca pe Hitler la 
adevărata sa valoare trebuie să avem în vedere 
această epocă și capacitatea ei de opunere față de 
puterea de seducţie a demagogiei, ca și propriile sale 
slăbiciuni și temeri. 

Desigur, fiecare națiune este ea însăși 
răspunzătoare de istoria sa. Dar apariția lui Hitler, 
condițiile ascensiunii și succeselor sale se întemeiau 
pe fapte care depășeau cu mult conjunctura germană. 
Ne putem limita la simptome ca: renunțarea de către 
aproape toate naţiunile europene la rațiune și la 
solidaritate, neliniştea larg răspândită cu privire la 
valorile și normele morale tradiționale, care mergea 
mână în mână cu incapacitatea de a interveni în 
favoarea principiilor morale și juridice în general; 
dorinţa meschină de a-şi asigura propria securitate și 
propriile privilegii, ca și o putere de iluzionare care a 
devenit, ca să spunem așa, trăsătura fundamentală și 
dezastruoasă a acestei epoci. 

Pornim la drum pentru a combate o fiară, a 
declarat Chamberlain înainte de a lua avionul pentru 
Bad Godesberg, în septembrie 1938; dar se știe cât de 
puţin hotărât era să lupte, cât de mult dorea, înainte 
de toate, să găsească argumente pentru propriile sale 
speranțe, timide şi absurde, deși tactica şi 
agresivitatea energică a lui Hitler fuseseră 
demonstrate nu numai prin felul în care acţionase 
pentru cucerirea puterii, ci și prin voinţa, manifestată 


de multă vreme, de a urma o politică de expansiune. 
De aceea, dacă s-au spus toate, rămâne să subliniem 
că Hitler era rezultatul unei lungi decadenţe, care nu 
se limita la frontierele unei singure ţări. El reprezenta 
bilanțul unei evoluţii în aceeași măsură europeană și 
germană şi al unui faliment comun. Această 
constatare nu va putea diminua, desigur, 
responsabilitatea poporului german, dar cel puţin o 
va face să fie împărţită întrucâtva cu alții. 


PARTEA A DOUA - TEHNICIENII ȘI 
PRACTICIENII REGIMULUI 


CAPITOLUL I - HERMANN GÖRING al doilea 
om 


La rădăcina lui, „eșafodajul ideologic” nazist nu 
conținea decât o singură noțiune concretă: aceea a 
luptei. Ea a dat profesiunii de credinţă a lui Hitler un 
titlu, care era în același timp un program („Mein 
Kampf”), şi a marcat atât de profund conținutul și 
tonul lucrării, încât a împins uneori pe planul al 
doilea celălalt element esenţial al acestui eșafodaj 
nazist; noțiunea de rasă. Lupta este aceea care a 
definit drumul național-socialismului, și pentru 
fiecare din manifestările sale — război civil, 
psihologie, teroare sau imperialism social, război şi 
catastrofă totală —, ea a prezentat de fiecare dată cele 
mai impresionante modele. Această predilecție nu se 
datora extremismului nerăbdător al unui grup de 
revoluționari dornici să pună în practică o ideologie: 
lupta era ea însăşi o ideologie; și atunci când, dincolo 
de motivele subiective ale unui activism care era 
autoafirmare, urmărea o ţintă, aceasta era puterea. 

Dintre cei ce au aderat la hitlerism în primii ani 
ai mişcării, nu toți au acceptat dintr-o dată această 
renunțare la ideologie. Ca în toate epocile tulburi, 
acuzațiile și programele de salvare cele mai diferite 
se înmulțiseră în cadrul societăţii. Partidul nazist care 
se forma atunci și le însușea fără nici o selecţie, 
pentru a le neutraliza, încetul cu încetul, din punct 
de vedere ideologic şi pentru a le subordona în cele 
din urmă voinţei calculate de putere a unei elite, 
restrânsă, dar hotărâtă. După felul în care s-au 


abandonat unui dinamism lipsit întru totul de 
ideologie și care devenise un scop în sine, pot fi 
deosebite printre conducătorii naziști două tipuri 
principale: am putea spune că existau naziști 
„născuţi” şi naziști „făcuţi”. Joseph Goebbels era 
prototipul celor din urmă. La începuturile carierei 
acestui tip de nazist vom găsi întotdeauna dorința, 
formulată într-o măsură mai mare sau mai mică, a 
unei schimbări a condiţiilor existente, pornind de la o 
oarecare ideologie. Protagoniștii de acest tip voiau, 
desigur, să cucerească și să stăpânească Germania, 
dar în același timp doreau să-i aducă noi Table ale 
legii, să o „salveze”, oricât de confuze ar fi fost 
proiectele elaborate în acest scop. Violenţa și lupta 
nu constituiau, de fapt, pentru ei decât mijloace 
pentru a supune totul ideologiei lor. Extremismul lor 
urmărea un scop ce putea fi definit. Datorită lui 
Hitler, ei s-au văzut însă în curând puși în fața 
alternativei: să fie reduşi la rolul „aceluia care 
crede”, al „zelosului” (poziţie care în sânul acestei 
comunități machiavelice și „functionale? nu putea 
suscita decât ironie), sau, după un viraj oportunist, să 
ajungă în rândurile naziștilor adevăraţi, adică ale 
acelora pentru care principiul luptei și al puterii 
reprezenta esenţialul, premisele ideologice neavând 
decât o valoare cu totul relativă. Numai această 
ultimă opţiune le deschidea calea spre forurile 
superioare ale conducerii partidului. 

În opoziţie cu acest tip, găsim naziști „născuţi”, 
aspirând spontan să se afirme în luptă, cu o sete 
elementară şi  necugetată de putere. Neavând 


concepte teoretice, ei nu aveau la ce renunța. Erau 
„firi de luptători”, în marea lor majoritate marcați de 
experienţa frontului şi a războiului: mercenari 
moderni, care schimbau drapelele și opiniile, 
alăturându-se acelora care le promiteau un „câștig” 
convenabil, adică posibilitatea, odată terminat 
războiul și răsturnările, de a continua lupta în cadrul 
vieţii civile, și, de asemenea, speranţa de a pune într- 
o zi mâna pe putere. Ambiţioși, direcţi, energici, fără 
scrupule, ei nu sufereau de pe urma lumii în care 
trăiau ca apărătorii ideologiei, dar voiau să o 
stăpânească și să beneficieze de ea. Ei nu se gândeau 
la generaţiile viitoare, ci cel mult la ziua de mâine, 
dacă nu chiar la ora următoare. Prototipul acestei 
categorii era simbolizat de Hermann Göring. El 
declara că a aderat la partid pentru că era „un 
revoluționar”, și nu din cauza „întregului talmeș- 
balmeș ideologic”. 

Ceea ce, încă de la început, îl subjugase și-i 
îndemnase să i se alăture lui Hitler era exclusiv 
voința absolută de putere. Știind să lupte ca nimeni 
altul pentru cucerirea puterii, și-a câștigat și 
renumele și rangul. Și dacă a fost cât pe ce să le 
piardă, aceasta se datora faptului că se înfrupta din 
ele cu un nemaipomenit nesaţ: fără rușine, naiv și 
lacom, depăşind întotdeauna toate limitele, 
pretentios până la ridicol — un amestec de condotier 
şi de sibarit. Göring era mai vanitos, mai şiret și mai 
brutal decât oricare altul dintre camarazii lui Hitler și 
totuşi mai popular decât ei toți și uneori mai popular 
chiar decât Hitler. Nu întâmplător a declarat el la 


Niirnberg: „Am fost, alături de Hitler, singurul om 
din Germania care se bucura de o autoritate proprie, 
şi nu delegată. Poporul simte nevoia să iubească, și 
fuhrerul era de multe ori prea departe de marea 
mulțime. Atunci ea se întorcea spre mine”. 

În ochii acestui popor el a fost întotdeauna ceea 
ce visase înainte de orice să fie, adică „al doilea om”, 
şi aceasta cu mult înainte ca Hitler să-i fi acordat 
oficial această calitate. Acest loc i-a rămas chiar și 
după ce se revenise de mult, în secret, asupra acestei 
alegeri, iar el nu mai era tolerat decât pentru a se 
evita agitația pe care căderea lui ar fi provocat-o în 
perioada încordată a războiului. În această epocă 
Hitler îl numea „cel mai mare dintre rataţi”. Corupt 
de putere și de ispitele vieţii uşoare, el se lăsă pradă 
din ce în ce mai mult nepăsării și grandomaniei — 
înclinații caracteristice tiranilor ce îmbătrânesc. Spre 
sfârşit nu mai era în stare de nici o iniţiativă. Nici un 
eșec militar nu-l mai putea rupe de relaţiile și 
plăcerile sale mondene: un „Nero parfumat” care 
cânta extaziat din liră, în timp ce Roma era devastată 
de incendii. 

Statura masivă și marea sa vitalitate au sugerat 
unor contemporani epitete provenite din lumea 
eroilor antici. Astfel, o biografie redactată în 1933, 
chiar la cererea lui, făcea elogiul „inflexibilităţii sale 
catoniene”, în timp ce o altă biografie, din aceeași 
perioadă, îl califica drept „un om de acţiune cu o 
voință de fier, de o rară energie, adevărată 
personalitate cezariană”; ea îl compara cu un 
„cavaler de fier” Göring considera această 


apreciere elogioasă a „voinţei sale de fier” drept cea 
mai mișcătoare mărturie a popularității sale. Aceasta 
era imaginea căreia îşi jurase să corespundă. Se 
preocupa să dea, cu ajutorul numeroaselor sale 
deghizări în eroi, iluzia unor calități dispărute. El era 
numai personajul eroului pe care și-l făurise. Nu-și 
dorea altceva decât să fie al doilea om în stat. În felul 
acesta ambiția sa era ușor satisfăcută: Göring se 
mulțumea să ţină în mâinile sale, fericit și gâfâind, 
însemnele puterii(31». 

Popularitatea sa se sprijinea în principal pe 
faptul că, dintre toți conducătorii celui de-al III-lea 
Reich, era singurul ce poseda calități cu care 
mulțimea se identifica cu plăcere, trăsăturile 
neomenești ale caracterului său dispărând în spatele 
unei cordialități pline de voie bună. Echilibrul său 
jovial era total lipsit de complexitatea unei 
personalități traumatizate, așa cum putea ea fi atât 
de bine întrezărită îndărătul temperamentului caustic 
al lui Goebbels, al fanatismului mărginit al lui 
Himmler, dincolo de îndârjirea unuia ca Hess, 
Rosenberg sau Ribbentrop. Comandant în 1918 al 
celebrei escadrile de vânătoare Richthofen, Göring 
reunea în persoana sa aureola romantică a pilotului 
de vânătoare cu numeroase decoraţii și o înfățișare 
bonomă: un erou îmbinat cu un mic-burghez. Fără a 
fi orator (ignora rafinamentele propagandei și nu se 
pricepea să sesizeze stările de spirit nedefinite, care 
se puteau manifesta într-o reuniune de masă), el lua 
mulțimea cu grosolănie, cu umor, pe șleau. De 
familie bună (fapt pe care nu uita niciodată să-l 


sublinieze, păstrând distanţa față de ceilalți acoliţi ai 
lui Hitler), el nu suferea, din această cauză, de 
complexul de inferioritate atât de caracteristic 
majorităţii conducătorilor nazişti,  mic-burghezi 
dezrădăcinați în mod violent. Spre deosebire de 
aceștia din urmă, el se dovedi capabil, la sfârşitul 
primului război mondial, să facă faţă problemelor 
ridicate de întoarcerea la viaţa civilă. În Danemarca 
şi Suedia, își câștiga viaţa ca pilot și participa la 
mitinguri, unde executa figuri de acrobație aeriană. 
Atunci a cunoscut-o pe baroana Karin von Fock- 
Kantzow, cu care se căsători la Miinchen în februarie 
1922. Datorită în mare măsură influenței ei i s-a 
alăturat, încă din toamna anului 1922, lui Hitler, care 
părea să-i promită toate cele râvnite de el în 
condițiile îmburghezirii crescânde a existenţei sale: 
libertate, acţiune, camaraderie, romantism și, în 
sfârşit, satisfacerea nevoii sale de a se pune în 
valoare. El respinse însă „talmeș-balmeșul ideologic”. 
Desigur, această renunțare ironică nu era lipsită de o 
bună doză de cochetărie din partea „ostaşului” scutit 
de orice preocupare intelectuală; dar ea exprima 
totodată practicismul unui om de acţiune, căruia 
ideile îi rămâneau întotdeauna străine. La Niirnberg, 
Göring ceru, agasat, să nu fie interogat asupra 
programului partidului, deoarece nu-l cunoştea. În 
1933 încercase într-o zi să explice doctrina național- 
socialistă; sărăcia gândirii sale și a stilului său 
confirmă propriile sale afirmaţii. 

„De câte ori nu am fost întrebat: — declară el în 
partea centrală a acestei explicaţii a lui — în ce anume 


constă exact programul vostru? Am putut să arăt, 
plin de mândrie, spre curajoșii noștri membri ai SA- 
ului, oameni fără complicaţii, şi să declar: iată 
exponenții programului nostru! Ei îl poartă înscris pe 
fruntea lor... și acest program se numește Germania! 
Toate principiile susceptibile de a favoriza ridicarea 
și menţinerea puterii Germaniei sunt recunoscute ca 
făcând parte din programul nostru. Toate celelalte 
vor fi respinse şi trebuie nimicite”. 

La drept vorbind, se părea la început că legătura 
cu nazismul nu va fi decât un episod în viaţa lui 
Göring. E adevărat că în 1923 Hitler reușise să-l 
convingă să preia conducerea SA-ului, cu care prilej 
exclamase cu un entuziasm calculat: „Formidabil! Un 
erou de război, decorat cu Ordinul «Pour le Mérite»! 
Închipuiţi-vă! Ce succes propagandistic! În afară de 
aceasta mai este și bogat și nu mă costă nici un 
pfennig”. Dar marșul asupra lui Feldherrnhalle, în 
cursul căruia Göring fusese rănit, a pus capăt, pentru 
un timp, colaborării lor, cu atât mai mult cu cât 
partidul nazist, acum dezorganizat, nu mai putea 
oferi un câmp de manevră corespunzător setei de 
acţiune a lui Göring. Acesta se refugie mai întâi în 
Austria, apoi în Italia și în Suedia. Abia în 1928, când 
Hitler i-a oferit înaintea alegerilor de deputaţi în 
Reichstag o candidatură cu serioase şanse de succes, 
Göring se hotărî să-și lege din nou viitorul de viitorul 
acestui om și al cauzei lui. Mai târziu Göring avea să 
declare că „încă din primul moment el s-a legat cu 
trup și suflet de Hitler”. Dar această afirmaţie este, 
după cum se vede, dezminţită de evenimente. Ea 


avea ca scop, fără îndoială, să-i dea aureola 
devotaţilor din primul ceas. Atunci când, în 1933, 
afirmă că „nici un titlu sau distincţie nu putea să-l 
umple de mai multă mândrie decât acelea care-i 
fuseseră conferite de poporul german: cel mai devotat 
paladin al fiihrerului nostru”, această formulă îi plăcu, 
fără îndoială, în primul rând, pentru faptul că îl 
confirma în rolul său de „al doilea om”, oferindu-i în 
acelaşi timp un sprijin în lupta împotriva rivalilor săi: 
Röhm și Goebbels. Este însă cert că personalitatea lui 
Göring nu întârzie să se descompună sub influenţa lui 
Hitler, încât sfârşi prin a cădea într-o stare de 
dependenţă servilă, pe care o elogie la început cu o 
veselie excesivă. „Nu am conștiință! Conștiinţa mea 
se numește Adolf Hitler!”, avea să declare el într-o zi. 
Cu altă ocazie va afirma: „Dacă un catolic este 
convins că papa este infailibil în tot ce se referă la 
credință şi moravuri, noi ceștilalți, național- 
socialiștii, declarăm cu aceeaşi convingere intimă că 
în ochii noștri fiihrerul este infailibil în tot ce privește 
problemele politice și chestiunile referitoare la 
interesele naționale și sociale ale poporului”. 

El mai declara: „Nu ascult decât de Adolf Hitler 
şi de bunul dumnezeu!” 


Asemenea afirmaţii nu reușeau însă niciodată să 
ascundă faptul că Göring se străduia să-l copieze pe 
Goebbels, care se dovedea infinit mai priceput în 
idolatrizarea lui Hitler. Atunci când greoiul Göring 
declara cu un misticism stângaci: „Nu eu trăiesc, ci 
Hitler trăiește în mine” — cuvintele sale sunau fals. 


Göring nu pierduse niciodată în întregime conștiința 
caracterului umilitor al unor asemenea renunțări la 
propria personalitate și, odată depășită perioada 
bucuriei triumfale a supunerii, nu a încetat să sufere 
din ce în ce mai mult din pricina acestei supuşenii în 
fața fihrerului său. La început au fost confidențe ca 
cea făcută lui Hjalmar Schacht: „De fiecare dată când 
mă aflu în faţa lui fac pe mine”, apoi, spre sfârşit, o 
groază, o panică în faţa teribilelor explozii de furie 
ale lui Hitler la marele cartier general — explozii pe 
care căuta să le evite cu o frică puerilă, deoarece, 
cum mărturisea el însuși, după ce asista la ele pleca 
„complet distrus”. „Adesea puteam mânca ceva abia 
spre miezul nopții- povestea el. Eram într-o 
asemenea stare de nervi, că aş fi dat afară tot ce 
înghițisem; când mă întorceam, spre orele 9, la 
Karinhall, trebuia să mă odihnesc mai întâi câteva 
ceasuri într-un fotoliu pentru a-mi calma nervii. 
Aceste raporturi au devenit pentru mine un soi de 
prostituție morală”. Secretarul de stat von Weiszăcker 
avea să declare într-o zi că Göring „se dichisea” cu 
deosebită grijă înaintea acestor întâlniri. Alte 
mărturii relatează că, spre sfârșit, supunerea sa față 
de führer luase forme de-a dreptul grotești; astfel, 
Göring stătea drepţi la telefon ori de câte ori era 
chemat de la marele cartier general al lui Hitler. De 
asemenea uneori trimitea acolo un ofițer de legătură 
care-i raporta cu fidelitate cuvintele lui Hitler, pe 
care el, Göring, le repeta la prima întâlnire cu 
fuhrerul, ca și cum ar fi fost propriile sale idei. 

O asemenea degradare a personalităţii sale avea 


drept cauză profundă conștiința, fără îndoială amară, 
că din clipa în care își legase soarta de aceea a lui 
Hitler renunţase la orice exigenţă personală. „Oricine 
cunoaşte situaţia la noi — remarca el — știe foarte bine 
că fiecare dintre noi are numai atâta putere câtă 
binevoiește fiihrerul să-i acorde. Numai cu fihrerul și 
sub protecţia lui poate fi deţinută puterea și 
puternicele mijloace de care dispune statul. Cine 
acţionează împotriva voinţei sale, sau pur și simplu 
numai fără el, este imediat redus la neputinţă. Un 
cuvânt de-al fiihrerului și acela pe care vrea să-l 
îndepărteze este răsturnat. Prestigiul său, autoritatea 
sa sunt nelimitate...” 

Experiențele umilitoare din anii următori, pe 
care asemenea reflecţii le prevesteau deja, au fost 
mai întâi ascunse de succesele repurtate în comun în 
cursul cuceririi puterii, cu atât mai mult cu cât 
Göring avusese un rol hotărâtor în pregătirea 
triumfului din 30 ianuarie 1933. El a fost acela — și 
nu întâmplător — care la 29 ianuarie îi adusese lui 
Hitler știrea privitoare la înţelegerea încheiată în 
legătură cu alcătuirea noului cabinet. Într-adevăr, 
Göring se distingea în mod favorabil de ceilalți 
conducători ai partidului nazist, persoane „fără 
trecut”, prin originea sa socială, cariera de ofiţer și 
calitatea de deţinător al Ordinului „Pour le Merite”. 
Cu ajutorul lui a putut Hitler face pași hotărâtori în 
apropierea de Hindenburg și lui îi datora și alte 
câteva importante succese din această epocă. Hitler l- 
a recompensat pe „diplomatul mișcării” rezervându-i 
un loc în noul cabinet și i-a încredințat totodată 


portofoliul Ministerului Afacerilor Interne al Prusiei. 
În timp ce punea în slujba popularității sale alura-i 
jovială de grăsan, Göring știa să facă concomitent 
dovadă, de pe o zi pe alta, de o energie dintre cele 
mai brutale în procesul cuceririi puterii, teroriza 
lumea cu o violență zgomotoasă, o punea la punct și 
făcea ordine în felul lui. În distribuirea rolurilor lui îi 
reveni sarcina de a face uz fără scrupule de forță. 
Astfel își avu și el partea în evenimentele care s-au 
ascuns sub  paravanul unei febrile activităţi 
pseudolegale și al asigurărilor lui Hitler despre „cea 
mai nesângeroasă revoluţie din istoria universală”. 
„Marea epurare” -cum a denumit-o chiar 
Göring - se sprijinea din punct de vedere juridic pe 
„decretul privitor la protecția poporului german”, 
edictat la 4 februarie de către preşedintele Reichului, 
şi pe „decretul de urgență privitor la apărarea 
poporului și a statului”, din 28 februarie (decret dat 
în legătură cu incendierea Reichstagului), care, sub 
pretextul unei lovituri de stat comuniste, au permis 
naziștilor să pregătească propria lor lovitură de stat. 
O săptămână după instalarea sa, Göring dădea 
asigurări poliției prusiene „că va avea de dus, în 
cursul lunilor următoare, o luptă înverşunată”, iar 
zece zile mai târziu, în vestitul „decret privitor la 
folosirea armelor de foc”, a ordonat poliției „să 
stabilească relații excelente cu unităţile naţionale 
(SA, SS și Căștile de oțel)”, în timp ce îi prescria să 
folosească la nevoie fără cruțare armele împotriva 
elementelor de stânga. Göring confirmă în mod 
categoric aceste directive într-un discurs ținut mai 


târziu: „Orice glonț tras de acum înainte de un 
polițist este tras de mine. Dacă aceasta se numește 
omor, ei bine, atunci eu sunt asasinul; toate acestea 
eu le-am ordonat, le acopăr, îmi iau răspunderea și 
nu am de ce să mă rușinez...” „Pentru a descărca de 
răspundere poliția propriu-zisă în cazuri 
excepționale”, Göring decretă la 22 februarie 
organizarea unor puternice unități de poliție 
auxiliară, compuse din SA și SS, abandonând în felul 
acesta în mod deschis ficțiunea neutralității poliţiei 
în favoarea actelor de teroare ale partidului nazist. 

Discursurile pronunţate în această epocă de 
Göring ne dau o idee fidelă a lipsei de scrupule pe 
care o dovedește el atât în convingerile sale, cât și în 
măsurile pe care le ia. El face din violență o 
profesiune de credință aproape delirantă. Astfel, 
„măsurile pe care le iau nu vor fi stânjenite de nici 
un fel de scrupule juridice. Ele nu vor fi întârziate de 
nici un fel de birocraţie. Aici n-am de făcut dreptate, 
ci numai de nimicit și de exterminat, nimic altceva!” 
La 11 martie 1933, într-un discurs pronunţat la 
Essen, el confirmă aceasta: 

„N-am făcut decât să încep epurarea; ea este încă 
departe de a fi terminată. Pentru noi, în popor există 
două categorii: una care-şi recunoaște apartenenţa la 
popor și o alta care vrea să distrugă și să 
descompună. Mulţumesc domnului pentru faptul că 
nu știu ce înseamnă să fii obiectiv. Eu sunt 
subiectiv... Mă opun ca poliția să servească la 
protejarea prăvăliilor evreiești. Trebuie împiedicat o 
dată pentru totdeauna ca orice lichea să poată 


recurge la ajutorul poliţiei. Poliţia nu este făcută 
pentru a proteja lichelele, pușlamalele, cămătarii și 
trădătorii. Când îmi aduceţi la cunoștință că ici-colo 
a fost ridicat şi maltratat unul dintre aceştia, nu vă 
pot răspunde decât că nu poţi să faci jumări fără să 
spargi ouă... Nu faceţi atâta apel la justiţie, căci s-ar 
putea să fie o justiție care există în aștri, și nu în 
paragrafele voastre de lege!... Chiar dacă facem 
greşeli, vom acționa și vom rămâne stăpâni pe nervii 
noștri. Prefer să trag uneori prea aproape sau prea 
departe: dar cel puţin știu că trag”. 

După o vizită făcută lui Göring, Carl Jacob 
Burckhardt remarca, pe bună dreptate, că exploziile 
lui dezlănţuite caracterizau „stilul mișcării național- 
socialiste în ansamblu” și că accesele de furie turbată, 
când Göring își pierdea complet controlul, erau 
considerate ca o manifestare „virilă”(32 De fapt, 
mulți termeni și expresii de acest fel pot fi puse pe 
seama acestui ideal pervers de virilitate, ai cărui 
aderenți aveau nevoie de asemenea crize pentru a 
deveni conştienţi de ei înșişi. Activitatea desfăşurată 
de Göring în perioada luării puterii nu ne permite 
într-adevăr să-l considerăm ca „acel soldat sincer cu 
inimă de copil”, sub trăsăturile căruia îl prezenta 
Goebbels, nu lipsit de o amicală malițiozitate. Dacă 
putuse să trezească un anumit timp în cercurile 
conservatoare vagi speranțe, aceste iluzii dispăreau 
acum, ca şi altele, cu atât mai mult cu cât de fiecare 
dată când se aştepta din partea lui o influență 
moderatoare în desfăşurarea evenimentelor, el se 
sustrăgea, lăsând din ce în ce mai mult locul lui 


Goebbels, infinit mai intransigent. Göring și-a afirmat 
încă o dată brutalitatea cu prilejul cazului Röhm, 
într-un moment în care se încheia cucerirea puterii: 
ambiția sa l-a îndemnat să joace în această afacere un 
rol de mâna-ntâi. De comun acord cu Heinrich 
Himmler, el luă conducerea „epurării” în Germania 
de nord și la Berlin, lărgind chiar, după propria sa 
mărturie, cadrul misiunii care i se încredințase, 
pentru a-și asigura definitiv locul de „secund”, spre 
care Röhm îi barase atâta timp accesul. Renumele de 
care se bucura atunci rezultă dintr-un episod care se 
situează puţin după 30 iunie 1934. Invitat la un 
dineu oferit de sir Eric Phipps, ambasadorul Marii 
Britanii, Göring sosi cu puţină întârziere. El se scuză 
spunând că tocmai se întorcea de la o vânătoare. „De 
la, o vânătoare de animale, sper”, îi răspunse sir 
Erict33). Fără îndoială, Göring se credea ajuns la ţintă. 
Pretutindeni îl preceda mitul omului forte, dar 
popular; slujbele și funcţiile se acumulau în mâinile 
sale. Printre conducătorii celui de-al III-lea Reich, el 
putea fi pe drept considerat ca un „campion al 
cumulului”. În timpul primilor doi ani ai puterii, el 
concentra în mâinile sale următoarele funcții; 
președinte al Reichstagului, ministru al aerului, 
ministru de interne al Prusiei, șeful statului prusian, 
director al apelor și pădurilor Reichului, mare 
maestru de vânătoare al Reichului, comandant-şef al 
aviației şi comisar al planului de patru ani. Dar 
curând s-a dovedit că ceea ce îl interesa înainte de 
toate în aceste numeroase funcţii (care, teoretic, îi 
confereau © putere enormă) era factorul 


reprezentativ. După ce dădea câteva semne de 
interes, el nu se mai preocupa de fel de sarcinile care 
îi fuseseră încredințate, provocând astfel o 
„dezordine paralizantă”. În locul concentrării dorite 
se producea exact contrariul, și setea de funcţii 
oficiale de care Göring era stăpânit apărea ca o formă 
oarecum extravagantă a pasiunii sale de colecționar. 
El se complăcea din ce în ce mai mult în puterea pe 
care i-o dădeau funcţiile de conducere și risipea din 
plin banii. Considerând puterea ca un drept cuvenit, 
ca o sinecură, organiza festivități, vânători și 
ceremonii de aniversări de o măreție aproape 
orientală. Era un „rege-bufon” în ţinuta secolului al 
XX-lea. Trăia la Karinhall, în Schorfheide, reședință 
seniorială, căreia îi dăduse numele primei sale soții, 
Karin. Aici dispusese să-i fie aduse fără încetare 
tablouri, statui, giuvaeruri și tapiserii. Unele dintre 
aceste achiziții erau obţinute sub forma unor 
„cadouri impuse”, în sensul că el însuși făcea 
cunoscut cercurilor economice sau marilor orașe 
germane darurile care dorea să-i fie oferite cu prilejul 
aniversărilor sale sau al altor manifestații. Dar în 
timp ce Göring se deda din ce în ce mai mult 
pasiunilor și fanteziilor sale costisitoare, rivalii săi 
mai îndrăzneţi, în special Goebbels și Himmler (care 
își croia treptat drum spre primele rânduri) puneau 
stăpânire, din ce în ce, pe acea putere ale cărei 
simboluri vizibile „secundul”, în orbirea și vanitatea 
sa, le purta cu atâta ostentaţie. „Lăsaţi-l să-și vadă de 
treabă, e un om al Renașterii”, avea obiceiul să 
răspundă Hitler atunci când i se atrăgea atenţia 


asupra caracterului compromiţător al manevrelor lui 
Göring. Acesta nu încarna de fapt decât un aspect al 
omului Renașterii, şi anume lipsa de scrupule, setea 
de evidenţțiere şi multumirea de sine a fiarei. 
Dimpotrivă, în hedonismul său fanfaron îi lipsea în 
întregime simţul stilului sau sentimentului subtil al 
vieţii, proprii omului Renașterii. Primul atașat de 
presă al lui Göring din Ministerul de Interne al 
Prusiei relata că foarte curând „secundul” se plictisise 
de rutina problemelor curente și nu-şi făcea decât 
arareori apariţia în birouri. Într-o biografie redactată 
în 1938 de către unul dintre cei mai apropiaţi 
colaboratori ai săi şi în care autorul ne relatează 
programul uneia dintre zilele lui Göring putem citi 
că, printre primii săi vizitatori de dimineaţă, acesta 
primea în următoarea ordine: croitorul, frizerul, 
anticarul și bijutierul. Cu luxul unei femei de 
moravuri ușoare, Göring schimba fără încetare 
costume și uniforme: uneori chiar de cinci ori pe zi. 
Cu prilejul unei recepții oferite la Karinhall în cinstea 
corpului diplomatic, potrivit mărturiei unui 
participant, el a purtat „o tunică de culoare ruginie, 
cizme înalte verzi și o lance lungă de doi metri”. 
„Göring oferă o imagine grotescă”, se poate citi 
într-o altă relatare. „Dimineaţa poartă o cazacă cu 
mânecile albe, bufante, apoi își schimbă ţinuta de 
mai multe ori în cursul zilei, iar seara apare la masă 
într-un chimono de mătase albastră sau violetă și 
pantofi de casă garnisiți cu blană. Înainte de amiază 
poartă un pumnal aurit, pe care-l schimbă de mai 
multe ori pe zi, iar la gât o agrafă împodobită cu 


pietre preţioase; își încinge trupul corpolent cu o 
centură lată, garnisită şi ea cu pietre preţioase, fără 
să mai amintim de numeroasele inele, mai mult sau 
mai puţin somptuoase”. Cu ocazia unei vizite făcute 
în iunie 1937, Carl Jacob Burckhardt l-a găsit 
„îmbrăcat într-o uniformă albă, întins pe un divan; 
piciorul stâng, cu pantalonul ridicat deasupra 
genunchiului, era întins pe o pernă, purta ciorapi de 
mătase roșii, ca un cardinal...” Pe lângă costumele de 
o somptuozitate lascivă, Göring aprecia, îndeosebi la 
vânătorile organizate de el, stilul teatral inspirat din 
stilul vechi german: „Cincizeci de pădurari în 
uniforme de paradă suflau în cornuri de vânătoare în 
clipa în care șeful, îmbrăcat într-unul dintre 
costumele sale fanteziste de vânătoare, cobora încet 
din maşină. În veste de piele verde și pălării din evul 
mediu, împodobite cu viezuri, înarmaţi cu lănci ale 
căror vârfuri scânteietoare erau prinse în teci de piele 
ornamentate cu ciucuri, gonacii și păzitorii câinilor 
defilau în faţa lui în pas cadenţat, ţinând de zgărzi 
haitele de câini agitaţi”. 

Aceste trăsături infantile ale personalităţii lui 
Göring, care ieșeau la iveală de la atracția naivă 
pentru costumaţie, decoruri şi zorzoane până la 
încântarea candidă în faţa trenului electric instalat la 
Karinhall, nu au întârziat să constituie piedici în 
calea ambițiilor sale. Dacă în cursul fazei 
tumultuoase a cuceririi puterii, Göring făcuse dovada 
unei îndemânări brutale, de acum înainte el se afla în 
fața unor intrigi întortocheate și a unor manevre 
prudente nepotrivite temperamentului său pasionat, 


lacom de distracţii, picanterii și mondenități și 
nemaiaspirând la putere, ci la etalarea unui lux 
teatral. Din această cauză, domeniile influenței sale 
începeau să se fărâmiţeze: de pildă, poziţia sa în 
Prusia, conducerea poliţiei și, mai târziu, poziţiile pe 
care încercase să și le asigure în cercurile economice 
și în armată. Comparat cu Hitler, el reprezenta însuși 
tipul „dictatorului care a eşuat pe toate planurile, a 
veşnicului secund, ros de ambiţii, dar tot timpul 
dominat”. Pe de altă parte, înfățișarea sa bonomă, 
pașnică, față de fanatismul sumbru și neurastenic al 
celorlalți conducători ai partidului, îl evidenția în 
chip favorabil în ochii opiniei publice, iar 
popularitatea sa, care a ajuns la apogeu cu puţin timp 
înaintea declarării războiului, era datorată în bună 
parte slăbiciunilor sale, îndărătul cărora unii voiau să 
vadă căldura unui temperament uman. Ca un ultim 
tribut adus acestei popularități, care nu mai 
corespundea influenţei reale a lui Göring, Hitler îl 
numi la 1 septembrie 1939 primul său succesor. Mai 
târziu avea să-i confere titlurile de președinte al 
Consiliului Apărării și mareșal al Reichului. 

Dar, în ciuda acestor distincţii, care aveau mai 
degrabă un caracter onorific, relațiile dintre Hitler și 
Göring nu au încetat să se răcească. Dacă Hitler 
amintea, la sfârşitul anului 1936, că-i încredinţase lui 
Göring misiunea punerii în aplicare a planului de 
patru ani, declarând că „pentru acest om nu există 
imposibil... este cel mai bun dintre cei cărora pot să 
le încredințez această sarcină”, un an mai târziu el 
refuză să-i acorde roadele unei manevre care, o dată 


mai mult, îl făcuse stăpân pe situaţie: contrar 
speranțelor sale, Göring n-a fost numit ministrul 
Reichswehrului în locul lui von Blomberg, la a cărui 
cădere avusese un rol hotărâtor. Atunci când, în 
ultimul moment, Göring a făcut o încercare de 
diletant, de a amâna războiul, în spatele acestor 
eforturi Hitler a văzut dorinţa de a se bucura în pace 
de bunurile adunate, ceea ce a mărit și mai mult 
distanţa care-i despărțea din ce în ce pe cei doi 
oameni. Primele insuccese făcură restul. Autorul 
biografiei lui Göring apărute în 1938 povestește că în 
tinereţea sa, atunci când se juca cu soldați de plumb, 
Göring se străduia, cu ajutorul unor oglinzi, să dea 
impresia că dispune de o armată numeroasă. La fel a 
încercat, după primele victorii repurtate rapid în 
Polonia și Franţa, să înlocuiască succesele scontate 
prin atitudini de bravadă. După ce lăudăroșeniile lui 
contribuiseră la reuşita  reîmbarcării trupelor 
britanice la Dunkerque, pronosticurile sale pline de 
înfumurare privind rezultatele finale ale războiului 
aerian deasupra Marii Britanii şi acelea ale războiului 
bombardierelor deasupra teritoriului german fură 
crud dezminţite. Göring declară la Nürnberg, în 
legătură cu catastrofa de la Stalingrad, unde 
defecțiunea aviației a jucat un rol decisiv, că, 
„începând din 1942, el îi servea lui Hitler drept ţap 
ispăşitor”. Dar multe fapte lasă să se înțeleagă că 
führerul îl părăsise mai de mult. Astfel, Göring nu 
fusese informat decât relativ târziu asupra planului 
de agresiune împotriva Uniunii Sovietice. Cert este că 
la sfârșitul anului 1942 Göring era complet izolat și 


că Martin Bormann, cățărându-se din ce în ce mai 
sus, l-a lipsit pe Göring de putina influență pe care i- 
o lăsaseră rivalii săi, Goebbels, Himmler și Speer. 
Rarele luciri în care părea să reapară câte ceva din 
vechea brutalitate (ca, de exemplu, în cursul 
discursului rostit în fața comisarilor Reichului cu 
privire la jefuirea teritoriilor ocupate) nu puteau 
ascunde resemnarea care-l cuprindea tot mai mult. 
Atunci când bombardamentele, a căror ameninţare o 
negase cu atâta insolență, au început să pustiască 
Germania, Göring a lăsat lucrurile în voia lor. Până și 
în primăvara anului 1943 „el nu era încă pe deplin 
conștient de amploarea pagubelor materiale și a 
pierderilor în vieți omenești”, nota Goebbels 
dezorientat. Temperamentul său înclinat spre efecte 
teatrale îl incita să arate lui Luftwaffe o camaraderie 
manifestată îndeosebi sub aspectul ei decorativ; astfel 
Göring vizita aerodromurile și unităţile de pe front, 
bătându-i pe umăr pe soldaţi, radios, încrezător în 
viitor, în timp ce dezorganizarea serviciilor, lăsate la 
voia întâmplării, nu înceta să crească, iar încercările 
celor mai apropiați colaboratori ai săi de a pune frâu 
haosului, de a modifica operaţiile și de a permite în 
felul acesta lansarea unui nou program tehnic, sau 
cel puțin simplificarea fabricării avioanelor dădeau 
greș în fața iluziilor incorigibile ale mareșalului 
Reichului și a lipsei sale de previziune. El se arăta 
neîncrezător în faţa consideraţiilor tehnice şi dorea să 
creadă că „ciocnirea” avioanelor inamice cu avionul 
propriu constituia în fond „forma cea mai demnă de 
luptă”. Nici sinuciderea lui Udet, nici cea a 


generalului Jeschonnek, datorate în parte desperării 
cauzate de inerția lui Göring în fața realităților, nu 
reușiră să-l smulgă pe mareșal din iluziile sale. 
Atunci când, la sfârșitul anului 1943, generalul 
Galland i-a relatat că escadrilele de vânătoare 
inamice începuseră să escorteze pe distanţe din ce în 
ce mai mari bombardierele venite să-și arunce 
încărcătura pe teritoriul german, Göring i-a interzis 
să raporteze despre aceasta. El nu mai lua parte decât 
rar la conferințele şi rapoartele ce se țineau, și şeful 
său de stat-major îl căuta adeseori în zadar atunci 
când avea nevoie de directive. În schimb, Göring se 
consacra din ce în ce mai mult divertismentelor și 
pasiunilor sale particulare. După o vizită la 
Karinhall — „era duminică și cerul Germaniei era, o 
dată mai mult, negru de bombardierele 
americane” —, Terboven, gauleiterul Essenului, 
povestea că Göring se multumise să se informeze la 
ofiterul de serviciu dacă regiunea în care era situat 
Kainhallul se afla sau nu în stare de alertă. Primind 
un răspuns negativ, declarase liniştit: „Foarte bine, să 
mergem la vânătoare”. În perioada culminantă a 
războiului, atunci când Goebbels a încercat să pună 
prestigiul și autoritatea mareșalului Reichului în 
slujba unui grup care se străduia să frâneze influenta, 
devenită atotputernică, a lui Bormann, el a trebuit 
să” constate, spre marea sa uimire, că „prestigiul lui 
Göring era teribil de scăzut în faţa lui Hitler”. Încercă 
totuşi şi câștigă de partea cauzei pe mareșalul 
Reichului, și nu abandonă partida decât atunci când 
se convinse de letargia lui incurabilă. La sfârşitul 


războiului, în faţa fotografiilor care înfățișau 
distrugerea orașului Dresden, el ceru chiar, indignat, 
ca „acest stupid mareșal al Reichului care nu era bun 
de nimic” să fie tradus în faţa justiției. Așa fiind, 
Goring se află în curând complet izolat și chiar unele 
cereri fără importanţă ale sale îi fură refuzate cu 
brutalitate. 

Fapt caracteristic: ultimul său succes personal a 
constat în faptul că a împiedicat în 1943 închiderea 
restaurantului „Horcher”, local de lux din Berlin. Din 
acest moment nu a mai rămas nimic din autoritatea 
de care dispunea odinioară pe treapta supremă a 
partidului. În 1944, când Göring s-a îmbolnăvit, 
Hitler nu s-a arătat de loc neliniștit, spre marea 
consternare a mareșalului Reichului. Al doilea om era 
definitiv exclus din joc, rangul și poziţia fiindu-i 
lăsate din milă. 

Dacă vrem să analizăm incapacitatea sa de a-și 
asuma răspunderi, nu trebuie să ținem seama numai 
de efectele corupătoare ale unei vieți ușuratice, ci și 
de acel proces de dezintegrare a personalităţii care s- 
a manifestat foarte curând la el şi care nu a lăsat din 
omul de odinioară decât un individ șters și năpădit 
de grăsime. În timpul războiului, iar apoi, ca urmare 
a rănilor primite la Feldherrnhalle, Göring luase 
obiceiul de a folosi stupefiante. A contribuit oare 
acest viciu la decăderea sa psihică? Dacă da, în ce 
măsură? Este aproape imposibil de răspuns la această 
întrebare, cu atât mai mult cu cât asemenea 
fenomene nu-i erau proprii numai lui Göring, ci, ca o 
boală, îi afectau pe aproape toţi colaboratorii 


apropiaţi ai lui Hitler. Numai profunda sa înclinație 
de a se autoiluziona îl împiedica pe Göring să-și dea 
seama de amploarea decăderii sale morale. Rămân de 
stabilit corelaţiile între cei doi factori. Desigur, 
plăcerea de a face paradă răspundea la Göring unei 
tendințe profunde a temperamentului său teatral. Se 
prea poate că el să fi încercat, fără să şi-o 
mărturisească, nevoia de a ascunde această decădere 
psihică crescândă în spatele fastului baroc al stilului 
său de viață şi de a înăbuși, în larma serbărilor și a 
recepţiilor, o descompunere morală înscrisă în mod 
cert în subconștientul său și care se manifesta sub 
forma  anxietăţii. Impulsivitatea lui Göring nu-i 
permitea să facă un bilanț conștient și gândit al 
faptelor sale, să le confrunte cu mărturisirea eșecului 
său în atâtea domenii și să accepte să-și facă 
reproșuri amare cu privire la propria sa slăbiciune și 
la tendinţa sa spre capitulare. De aceea căuta, și 
găsea, în mii de deghizări mijlocul de a-și ascunde lui 
însuși degradarea progresivă a personalităţii sale. Şi 
atunci când abilitatea sa nu-l mai ajuta să-și ascundă 
unele adevăruri umilitoare, se refugia în universul 
său himeric, pe care și-l construise în jur și a cărui 
existență devenise pentru el o a doua natură. 

Hitler îl destituise în mod rușinos din toate 
funcţiile, pusese să fie arestat și-l blestemase în 
testamentul său. Cu toate acestea, când a aflat de 
moartea lui Hitler, soţia sa l-a văzut „în pragul 
desperării”: „A murit, Emmy. Acum n-am să-i mai pot 
spune niciodată că i-am rămas devotat până în ultima 
clipă”. Ca şi Himmler, Göring spera că va fi acceptat 


de aliați ca partener la negocieri. După cum relatează 
generalul Bodenschatz, după ce a fost luat prizonier 
de americani, Göring era preocupat înainte de toate 
de textul proclamaţiei pe care voia să o adreseze 
poporului german de îndată ce ar fi ajuns la o 
înțelegere satisfăcătoare cu Eisenhower. Dreptul său 
de a-şi asuma, după moartea lui Hitler, conducerea 
Reichului îi părea absolut incontestabil. Până și la 
Nürnberg îl obligă pe marele amiral Dönitz, deţinut 
împreună cu el, să recunoască faptul „că nu 
datorează decât hazardului desemnarea sa ca 
succesor al fiihrerului”; și chiar dacă se apără cu o 
abilitate vădită și cu o agresivitate în care apărea 
ceva din vechea violenţă a caracterului său, o făcea 
fiindcă era convins că funcţiile sale de conducere îi 
impuneau obligaţii mai mari decât celorlalți deţinuţi. 
Cu tenacitate, și de multe ori nu fără succes, el 
încercă să le impună voinţa sa, să le influenţeze 
depoziţiile și să instaureze un regim pe care Speer, 
furios, l-a denumit „dictatura lui Göring”. După atâţia 
ani, după atâtea insuccese și umiliri, ajungea în 
sfârşit la ţintă, pentru o frântură de timp - și aceasta 
atunci când totul era inutil: acum era în sfârșit 
primul, „nazistul nr. 1”, cum s-a numit el însuși. 
Factorii ascensiunii sale personale au fost și 
aceia ai eșecului său; căci și unii și ceilalți se bazau 
pe un egocentrism turbat, lipsit de orice mecanism de 
control, care nu recunoștea, în afara propriei sale 
satisfaceri, nici o altă constrângere. În depoziţia sa, el 
declara unuia dintre apărătorii de la Niirnberg: „Dacă 
voiți într-adevăr să faceţi ceva nou, cei buni n-o să vă 


ajute. Ei sunt mulţumiţi de ei înșiși, sunt leneși, îl au 
pe bunul dumnezeu și capul lor tare — aşa că nu se 
poate face nimic cu ei. «Lăsaţi oamenii grași să vină 
la mine...>: un rege care este unsul lui dumnezeu 
poate să spună aceasta, dar nu și un fiihrer care s-a 
creat el însuși. Lăsaţi ticăloșii înrăiți să vină la mine... 
Cei răi, care au ceva pe conștiință, sunt indivizi 
serviabili, atenţi la primele ameninţări, pentru că știu 
cum se întâmplă lucrurile, dar și la câştig... Li se 
poate oferi ceva pentru că iau. Pentru că nu au 
scrupule. Pot să fie spânzurați când nu sunt docili. 
Lăsaţi ticăloșii înrăiți să vină la mine — cu condiţia să 
deţin puterea, putere de viață și de moarte. Singur și 
unic depozitar, căruia nimeni să nu-i poată strica 
meseria... Ce știți voi despre posibilităţile existente în 
domeniul răului? De ce scrieţi și filozofaţi, voi care 
nu cunoașteți decât virtutea și modul de a o cuceri, 
când, de fapt, lumea este pusă în mișcare de cu totul 
alte forțe... "434. 

Poate că aceasta explică rațiunea care îl făcuse 
să spere cu atâta încăpățânare într-o glorie postumă. 
Germania avea nevoie pentru viitor, declara el, „de o 
personalitate puternică, pentru a-i strânge în jurul ei 
pe germani. Atunci unii își vor aduce din nou aminte 
de mine. Din nenorocire însă, am să fiu mort”. Chiar 
în moarte, Göring nu voia să vadă decât o trambulină 
a reînvierii sale istorice. Declaraţiile pe care le-a 
făcut în celula sa din închisoarea din Niirnberg lasă 
tot timpul să se întrevadă, într-un ultim act de 
autoiluzionare și de supraestimare a persoanei sale, 
gândul că o dată va fi sărbătorit ca un martir. Era 


bucuros că fusese condamnat la moarte, afirma el cu 
puţin timp înainte de sfârşitul său, pentru că un 
condamnat la închisoare pe viaţă nu are nici o șansă 
să devină martir. „Peste cincizeci sau șaizeci de ani 
vor putea fi văzute în toată Germania statuile lui 
Hermann Göring”, declară el. Și adăugă: „Statui mici, 


ap 


poate, dar una în fiecare casă”. 


CAPITOLUL al II-lea - JOSEPH GOEBBELS sau 
„omul-canalie” 


Ceea ce reprezenta naţional-socialismul apărea 
în mult mai mică măsură în talmeș-balmeșul 
contradictoriu al ideologiei sale decât în metodele 
propagandei sale. S-ar putea spune chiar, că național- 
socialismul era o propagandă care se da drept o 
ideologie: adică o voință de putere care-şi formula 
teoremele ideologice în funcţie de eficacitatea 
psihologică și își trăgea postulatele dintr-o detectare 
precisă a stării de spirit și a instinctelor maselor. 
Datorită aptitudinii sale de a comunica direct cu 
„spiritul” acestor mase, naţional-socialismul părea să 
nu aibă nevoie, pentru reușită, de acea gândire 
proprie care le adusese tuturor mișcărilor de mase ale 
istoriei consistenţa și succesul. Resentimente, mișcări 
de revoltă dictate de momentul prezent, ca și acea 
legătură mecanică rezultând din simpla activare a 
forțelor sociale: aceștia erau factorii care, cu o 
perfectă cunoaștere a metodelor psiho-tehnice de 
manevrare a maselor, înlocuiau dinamismul gândirii. 
Marea parte a elementelor ideologice adoptate de 
național-socialism nu erau altceva decât niște 
mijloace selecționate în funcţie de eficacitatea lor în 
vederea întreţinerii în sânul maselor a unui neîncetat 
foc de artificii de propagandă. Steaguri, ovaţii, 
fanfare, defilări, pancarte cu lozinci şi lumina 


reflectoarelor: tot acest arsenal de stimulente, puse în 
funcţiune cu multă bogăţie de imaginaţie, avea drept 
scop crearea unui extaz colectiv. Se punea problema 
de a anihila individul, de a întreţine o permanentă 
lipsă de gândire și de a obține ascultarea 
necondiționată mai întâi a adepților, apoi a 
întregului popor. Ierarhia stabilită între ideologie și 
propagandă nu apărea nicăieri mai evident ca într-o 
expresie folosită curent pe atunci: național- 
socialismul trebuia să fie „trăit”, ceea ce echivala cu 
a spune că orice reflecţie critică era nedorită. Într- 
adevăr, această ideologie se dovedea „de nediscutat” 
în sensul strict al cuvântului, deoarece scăpa oricărei 
confruntări obiective, refugiindu-se în domeniul 
insesizabil al sentimentelor pseudo-religioase în 
cadrul căruia, într-o rigiditate solitară și metafizică, 
în pofida tuturor judecăților de valoare raţionale, 
fuhrerul constituia singura mărime constantă. 
Refugierea în domeniile iraţionalului, unde politica 
devenea o chestiune de credință, răspundea, desigur, 
unei nevoi adânci a maselor aflate în derută. Dar 
direcţia şi formele pe care le împrumuta această 
mișcare erau rezultatul unui teleghidaj machiavelic; 
astfel că ceea ce apărea mai întâi ca o cerință 
elementară era de fapt un iraționalism căutat și 
întreținut în mod deliberat. 

Joseph Goebbels, creierul acestei manevrări a 
sufletelor, a fost, fără îndoială, unul dintre maeștrii 
propagandei şi, în această privință, îi depășea cu 
mult pe ceilalți demnitari naziști, în majoritate niște 
aventurieri mediocri. Hitler şi Goebbels se 


completau: viziunile tulburi ale lui Hitler, 
condiționate de complexele sale, de legăturile sale 
intuitive, extatice, cu masele, erau exploatate cu 
ajutorul celei mai eficiente tehnici de propagandă; 
Goebbels le raționaliza, le găsea slogane, imagini și 
mituri. Datorită lui Goebbels noțiunea de „fiihrer”, ca 
mântuitor, demiurg și mesia, a dobândit un caracter 
aproape sacru. Cultul führerului, al cărui adevărat 
creator și organizator a fost el, exploatând nevoia de 
credinţă și de siguranță, dorința latentă de alienare în 
fața unei lumi rămase fără dumnezeu, furniza 
partidului nazist în plină ascensiune sprijinul unei 
structuri ierarhice. Există nenumărate mărturii ale 
acestui cult. În „Der Angriff” („Atacul”), ziar fondat 
de Goebbels de pe vremea când era gauleiter al 
Berlinului, stăpânul propagandei Reichului scria 
articole al căror ton și expresie evocau într-o manieră 
caracteristică stilul biblic: „Operele de talent sunt 
rezultatul hărniciei, perseverenței și aptitudinilor. 
Numai harul permite geniului să fie creator. Omul 
într-adevăr mare găseşte în instinct rădăcinile 
energiilor sale cele mai profunde. Adeseori el nici nu 
va putea explica de ce este astfel. El se va mulțumi să 
spună: «Așa este). Și așa și este. Ceea ce hărnicia, 
ştiinţa şi învățătura şcolilor nu pot rezolva, 
dumnezeu o proclamă prin gura celor aleşi. În toate 
domeniile eficacității umane, geniul este har... Atunci 
când vorbește Hitler, orice rezistență se destramă în 
fața efectului magic al cuvântului său. Nu poți fi 
decât sau prietenul, sau dușmanul său. El îi separă pe 
cei pasionați de cei reci şi îi respinge pe cei călduți... 


Mulţi pot face dovada clarviziunii lor și mai mulți a 
priceperii organizatorice, dar în Germania de astăzi 
numai el singur are darul de a transforma, prin 
puterea cuvântului, o cunoaștere a destinului în 
valori politice viitoare. Mulți sunt chemaţi, dar puţini 
aleși. Suntem cu toţii ferm convinși că el este 
purtătorul vostru de cuvânt şi ghidul vostru. Iată de 
ce credem în el. În afara personalităţii sale umane 
atrăgătoare, noi vedem în acest om graţia destinului, 
ne însușim ideologia sa cu toate speranțele, și astfel 
ne aflăm atașați de această forță creatoare care-l 
împinge înainte, şi pe noi toţi împreună cu e€l...(35). 
Într-un alt pasaj, Goebbels califica simțământul 
său faţă de führer drept „un simțământ sfânt și 
intangibil”. La capătul unei cuvântări el declara că 
Hitler vorbise într-un fel „profund şi mistic”, 
„aproape ca o evanghelie”, și îl asigura de fidelitatea 
sa nestrămutată: „Poate că într-o zi mulţimea vă va 
insulta și va striga: «Răstigniţi-l!» Atunci noi vom fi 
acolo, animați de o voință de fier, strigând și 
cântând: «Osanay”. Într-unul din discursurile pe care 
le ţinea la fiecare 19 aprilie seara, în ajunul 
aniversării lui Hitler, el declara: „Atunci când 
vorbeşte fiihrerul, parcă ar fi o slujbă divină”. Iar în 
jurnalul său intim găsim de fiecare dată când evocă 
persoana lui Hitler formulări într-un insuportabil stil 
sentimental, de adolescent în plină criză de 
pubertate: „Ne-am dus cu mașina la Hitler. Tocmai își 
lua prânzul. S-a ridicat brusc de la masă și iată-l 
stând în picioare în fața noastră. Îmi strânge mâna. 
Ca un vechi prieten. Și acești ochi mari, albaștri. Ca 


niște stele. Este bucuros că mă vede. Sunt copleșit de 
fericire... Omul acesta are totul pentru a fi un rege. 
Este tribunul popular înnăscut. Viitorul dictator...” 

Într-un alt pasaj: „Hitler este aici. Bucuria mea e 
mare. Mă salută ca pe un vechi prieten. Mă 
îmbrățișează. Cât îl iubesc! Ce om!... Apoi începe să 
vorbească. Cât sunt de mic! Îmi dă fotografia sa. Cu 
un cuvânt de prietenie pentru Renania. Heil Hitler! 
Mi-ar place să-l am pe Hitler prieten. Portretul lui 
este așezat pe masa mea...” 

O asemenea idolatrie a contribuit în mod 
hotărâtor la întărirea poziţiei lui Hitler în partidul de 
masă care se constituia, dându-i în același timp o 
valoare aproape metafizică. Suprimând veleităţile de 
democraţie internă de care dăduse dovadă vechiul 
partid, acest cult al persoanei lui Hitler favoriză 
instaurarea structurilor centraliste și autoritare în 
sânul partidului nazist. Hitler deveni în mod definitiv 
stăpânul absolut, „către care se orientau adepţii în 
nevoia lor de a se devota, de a servi, de a se supune 
sau de a refuza responsabilităţi; el era singurul în 
drept să capteze aceste oferte și să le utilizeze pentru 
acţiunea politică salvatoare”. 

Toate acestea Hitler le datora „devotatului și 
statornicului său scutier”436%, cum îl numea câteodată 
pe Goebbels, dovedindu-i recunoştinţa sa printr-o 
avansare rapidă și onorându-l ca partener și 
organizator al festivităților sale intime. Numai într-un 
târziu apăru o rezervă sensibilă în toate domeniile. În 
măsura în care această rezervă nu se datora numai 
unor consideraţii tactice, vizând un ministru al 


propagandei ajuns prea vizibil conștient de valoarea 
sa, s-ar putea eventual vedea aici efectul neîncrederii 
lui Hitler față de abilitatea cu care Goebbels s-a 
priceput întotdeauna să se adapteze vicisitudinilor 
situaţiei. 

Într-adevăr, afirmaţiile delirante ale lui Goebbels 
nu pot fi considerate ca profesiuni de credință 
sincere. Tonul lor hiperbolic e de ajuns ca să le facă 
foarte suspecte. Goebbels a cunoscut în multe rânduri 
drumul Damascului şi niciodată diferitele sale 
schimbări la faţă nu au fost inspirate de o convingere 
sinceră, ci de oportunismul aceluia ce se dă 
întotdeauna de partea celui mai tare. „Sunt un 
apostat” — mărturisi el într-o zi. Teza sa asupra 
maleabilității omului a aplicat-o mai înainte de toate 
asupră-și, şi aceasta în felul cel mai sistematic, fapt 
care i-a permis mai târziu să realizeze tot ceea ce se 
aștepta de la el: aclamații și excese, pogromuri, 
încredere în fiihrer, rezistență. Singurul cu idei clare 
dintre membrii de partid ai vechii gărzi, el era în 
același timp unul dintre oamenii cei mai lipsiţi de 
caracter și fără nici un fel de rigurozitate față de sine. 


„Nu sunt decât un instrument, 

Pe care bătrânul Dumnezeu își cântă cântecul. 

Nu sunt decât un recipient, 

Care așteaptă ca natura să verse în el, cu un 
zâmbet, 

vinul cel nou”. 


Astfel se exprima pe vremea când era student. 
Lipsit de orice convingere personală și profundă, el se 
pricepea să le pună în valoare pe acelea ale altora. O 


dată a mărturisit cu admiraţie că Hitler era periculos 
pentru că credea în ceea ce spunea; el, dimpotrivă, 
nu reușea niciodată acest lucru și ascundea această 
carență, pe care o resimțea ca pe o slăbiciune, în 
spatele unor mărturisiri cinice. Strigătul de bucurie 
din primele timpuri: „Cred din nou!” sau formula 
„Credo, ergo sum!” nu demonstrau decât foarte clar 
setea lui de a participa la exaltările sentimentale și la 
elanurile mistice ale „altora”, dar obiectul acestei 
credinţe îi era absolut indiferent: „Ceea ce importă 
nu este atât în ce anume credem, cât faptul că 
credem”. 

Este una dintre ironiile grotești ale istoriei ca 
Goebbels, fiul unei familii de muncitori renani 
catolici, să-și găsească tocmai în mișcarea național- 
socialistă credinţa pe care o căuta. Înzestrat cu 
aptitudini intelectuale, el a fost de la bun început 
victima sentimentului chinuitor al infirmităţii sale 
fizice: avea o constituţie slabă şi un picior chircit. În 
1933, când s-a dus la Geneva în calitate de 
reprezentant al Reichului, presa elveţiană a publicat 
o caricatură reprezentând un omuleț diform, cu părul 
negru, și legenda: „Cine să fie? Cum, e reprezentantul 
marii rase nordice, sănătoase, cu părul blond și ochii 
albaștri!” De fapt, această ironie dezvăluie în parte 
dificultățile întâmpinate de Goebbels din partea 
vechilor tovarăși ai lui Hitler, îndeosebi din partea 
soldaţilor brutali din SA. Totodată, ca infirm și ca 
intelectual, el părea să nu-și aibă locul într-un partid 
care considera ca semne ale unei autentice 
apartenențe nu aptitudinile intelectuale, ci forța 


fizică, puritatea rasială, părul blond şi picioarele 
lungi. În curând Goebbels va fi cunoscut sub numele 
de „micul nostru doctor”, și această denumire 
exprimă consideraţia condescendentă pe care i-au 
manifestat-o ciracii lui, prea puţin înzestrați sub 
aspectul inteligenţei, dar cu o constituţie fizică 
solidă. În ciuda admiraţiei pe care, o stârneau 
calitățile sale de demagog, el le-a rămas tot timpul 
suspect; pentru spiritul lor obtuz, spiritul lui 
speculativ, răceala sa erau  descumpănitoare, 
„negermane”; multă vreme Goebbels a fost considerat 
„elev al iezuiţilor” și „semi-francez”. 

Pe de altă parte, el părea să fie opusul tipului de 
om cerut de regim, de exemplu atunci când scrie: 
„Noi nu ne mulțumim cu convingeri. Noi căutăm... 
claritatea...” Asemenea fraze marcau distanța dintre 
Goebbels, și tipul instinctual al majorităţii celor din 
partidul  nazist-tip despre care ministrul 
propagandei spunea că „ceea ce nu are în creier are 
în inimă și, ceea ce este esenţial, în pumni”. Fără 
îndoială că Goebbels suferea că nu era ca ceilalți. Mai 
ales la începuturile ascensiunii sale, atunci când era 
gauleiter al Berlinului, căci pentru eficacitatea 
acţiunilor sale era pe atunci tributar fidelității 
necondiționate a unui grup de luptă al SA-ului, care 
se caracteriza mai ales printr-un activism lipsit de 
orice spirit critic și printr-o violenţă dintre cele mai 
primitive. Ura sa împotriva intelectului, care era o 
formă a urii împotriva lui însuși, îl determina să se 
coboare, să se contopească cu mulțimea, fiind 
totodată chinuit de ambiţie şi de setea de distincţii. Îi 


era tot timpul teamă să nu fie luat drept un 
„intelectual” și, în consecință, descalificat. Aceasta 
este rațiunea demonstrațiilor sale extravagante de 
fidelitate față de persoana lui Adolf Hitler: acest 
devotament orb părea să fie o compensație la 
obligaţia de a gândi el însuși şi la defectele fizice 
care-l excludeau din rasa superioară. Calitatea sa de 
intelectual, ca și infirmitatea sa fizică îl făceau foarte 
vulnerabil față de rivalii săi în lupta pentru putere; 
din această cauză a devenit un oportunist înverșunat, 
înzestrat cu o intuiție extraordinară în ceea ce 
priveşte raporturile de forțe din anturajul său. Deși 
temperamentul și consecvenţa sa intelectuală îl 
făceau ca, în discuţiile privitoare la orientarea 
partidului, să se găsească de partea ideologiei, se 
pricepea întotdeauna să treacă la timp de partea 
majorităţii. 

Totuși, contradicţiile firii sale erau cu greu 
camuflate de jocul acţiunii și, cu timpul, în ciuda 
priceperii sale de a-și face iluzii, Goebbels a fost 
obligat să-și examineze conștiința, cu sau fără voia 
lui. „În mine totul se revoltă împotriva intelectului”, 
scria el în tinereţe, apoi, făcând aluzie la cauza reală 
a tensiunilor și aspectelor colțuroase ale caracterului 
său: „Piciorul îmi produce multe griji. Nu încetez să 
mă gândesc la el, și aceasta îmi strică toată bucuria 
când mă aflu în mijlocul oamenilor”. 

Goebbels a căutat tot timpul o compensație la 
amărăciunea pe care i-o pricinuia infirmitatea sa. O 
mărturisesc setea sa de onoruri, de glorie, ca și stilul 
sacadat, amintind pe acela al comenzilor militare, de 


care se folosește în primele sale încercări literare. Îi 
plăcea să dea impresia de duritate și de virilitate. În 
ansamblul producției sale literare şi ziaristice 
distingem trei categorii care contrastează în mod 
straniu între ele: concizie, mai ales în comentariile 
sale politice, aspectul de bravadă prostească a 
polemistului și, în sfârşit, emfaza bâlbâită a notelor 
sale intime. „În tine sălășluiește un poet și un soldat”, 
spune el în lucrarea sa din tinerețe intitulată 
„Michael”. Or, comisia de recrutare abia îl găsise „apt 
pentru muncă”, iar primele sale încercări literare s-au 
soldat cu un eșec. În lucrarea menționată, ca și în 
cuvântările sale ulterioare, el folosea adesea formula: 
„Noi, marii mutilaţi ai războiului mondial”, voind în 
felul acesta să acrediteze ideea că piciorul său 
anormal era urmarea unei răni primite în luptă, şi se 
pare că această înşelătorie a găsit crezare o perioadă 
surprinzător de lungă. Fără îndoială că tendințele 
sale afective și-au găsit impulsul lor esenţial și în 
sentimentul dizgraţiei sale fizice. Locul ocupat în 
fragmentele regăsite din jurnalul său intim de 
relatarea diferitelor sale legături, ca și tonul pe care 
sunt făcute mărturisirile sale, trădează dorinţa lui de 
a trece drept un „mare ștrengar” măcar în propriii săi 
ochi. 

Alături de aceste mărturisiri ale bărbatului de 28 
de ani găsim nenumărate însemnări care relevă o 
conștiință  exacerbată de sine însuși, trecând 
câteodată brusc la sentimente de milă faţă de propria 
persoană. Iată ce scrie el de exemplu: 

„Citesc lucrarea lui Gmelin «Temudjin (stăpânul 


pământului)y... Fiecare femeie mă excită la nebunie. 
Rătăcesc ca un lup hămesit. Și totuși sunt timid ca un 
copil. Adesea nu mă înțeleg eu însumi. Ar trebui să 
mă-nsor și să fiu un mic-burghez. Și opt zile după 
aceea să mă spânzur!” 

Stăpân al pământului, voracitate, dezgust și 
profundă nesiguranţă: este incontestabil că impulsuri 
de genul acesta au făcut ca Goebbels să ia, la sfârşitul 
anului 1924, hotărârea de a intra în partidul 
național-socialist, dacă nu-l va fi împins pur și simplu 
nevoia. Până acum fostul student nu înregistrase 
decât eşecuri pe plan profesional. Pentru a-și liniști 
părinții îngrijoraţi, după terminarea studiilor a lucrat 
un timp la o bancă; mai târziu a devenit agiotor la 
bursă, pentru a intra apoi ca secretar la un politician 
rasist, ajungând în felul acesta în contact cu național- 
socialiștii. În calitatea sa de colaborator al lui Gregor 
Strasser a aparținut la început aripii din Germania de 
nord a partidului nazist. Prin tendinţele sale pretins 
„proletare”, această aripă se deosebea oarecum de 
orientarea fățiș „fascistă” adoptată de partid în 
Germania de sud şi a găsit în persoana lui Goebbels 
pe unul din purtătorii săi de cuvânt cei mai convinși: 
„Sunt cel mai extremist. Reprezint tipul nou”, nota el 
în jurnalul său intim din anii aceia. 

Aceste chestiuni de orientare a mișcării l-au dus 
pe Goebbels în situaţia de a se afla într-un conflict 
violent cu cei din Miinchen, cu „bonzii miinchenezi”, 
cum îi denumea pe atunci. Așa se făcu că la un 
congres al partidului, ţinut la Hanovra în 1926, el 
veni cu propunerea, devenită celebră, ca „Adolf 


Hitler, acest mic-burghez, să fie exclus din partidul 
național-socialist”. Dar atunci când, trei săptămâni 
mai târziu, la un congres ţinut la cererea „germanilor 
din sud”, Goebbels compară alura și prosperitatea 
acestui grup, prestigiul lui Hitler cu sărăcia materială 
a grupului lui Strasser, pentru primă oară șovăi. 
Puțin mai târziu, când Hitler l-a îmbrățișat în public, 
după un discurs al său, Goebbels, pătruns de 
recunoștință, nota cu exaltare în jurnalul său: „Adolf 
Hitler, te iubesc”. Sub influența unei invitaţii 
generoase la Miinchen şi la Berchtesgaden, ultimele 
sale ezitări dispărură; în același timp înţelese limpede 
încotro trebuia să-și orienteze ambiția: dacă Hitler 
era într-adevăr „Hristos”, el voia să fie acela care va 
anunța cuvântul lui mesia; căci „cu cât îl fac mai 
mare și mai sublim pe dumnezeu, cu atât mă ridic și 
eu”. În acest sens avea perfectă dreptate când scria că 
zilele petrecute la Miinchen împreună cu Hitler „îi 
arătaseră drumul de urmat”: promotorul mitului 
despre fiihrer îşi găsise calea. 

„Seful vorbeşte despre probleme rasiale — 
notează el în jurnalul său intim în cursul acelor zile 
de la München. — Cuvintele sale nu pot fi reproduse. 
Trebuia să fi fost acolo. Hitler este un geniu. 
Instrumentul spontan al unui destin divin. În faţa lui 
mă simt copleșit. Cum este el? Este ca un copil: 
prietenos, bun, milos. Dar și viclean, inteligent și abil 
ca o pisică, și tunător, superb și uriaș ca un leu. Un 
tip. Un om. Vorbește despre stat. După masă vorbește 
despre cucerirea statului și despre sensul revoluţiei 
politice... Cuvintele sale au rezonanţa unei profeţii. 


Acolo sus, în cer, un nor alb ia forma unei cruci 
încârligate. O lumină strălucitoare, care nu este o 
stea, luminează cerul. Să fie oare un semn al 
destinului?” 

Din această clipă Goebbels și-a închinat persoana 
şi toată existenţa „fiihrerului” și a eliminat în mod 
conștient toate obstacolele pe care i le putea opune 
rațiunea, liberul arbitru și respectul de sine. Această 
supunere era mai mult un act raţional decât unul de 
credință; ea a dăinuit până la sfârşit, în ciuda tuturor 
vicisitudinilor: „Oricine se rupe de Adolf Hitler nu 
poate decât să piară”, avea el obiceiul să declare. 
Hitler recompensă această convertire, numindu-l pe 
Goebbels, trei luni mai târziu, în toamna anului 
1926, gauleiter al Berlinului, „înzestrat cu puteri 
speciale”. Astfel, Goebbels se găsi în fruntea micii 
organizaţii de partid din Berlin în plină dezbinare. În 
curând descoperi că „istoria se plămădește în stradă” 
şi că „strada constituie elementul caracteristic al 
epocii noastre”. În puţine luni, datorită aplicării fără 
scrupule a acestei maxime, el ajunge cel mai temut 
demagog al orașului. Pentru a-și marca apariția și a 
atrage atenția înscenă, cu ajutorul unei gărzi 
personale, incidente în sălile de întruniri și schimburi 
de focuri; unul dintre capitolele în care el relatează 
evenimentele acestei epoci poartă titlul semnificativ 
„Ascensiune sângeroasă”. „Păzea, câinilor! — scrisese 
el cu puţin timp înainte —, când mă voi dezlănţui, n-o 
să mă mai puteţi opri!” Metodele sale de luptă erau 
aplicarea unor principii de propagandă inspirate de 
un perfect machiavelism. Sângele vărsat în felul 


acesta, chiar și cel al oamenilor lui, nu era prețul 
inevitabil al luptei politice, ci instrumentul conștient 
al unei agitaţii care știe că în toate împrejurările 
sângele furniza cele mai eficace titluri în ziare. 

„Este bună propaganda care duce la succes — 
afirma Goebbels într-un discurs ţinut pe atunci —, dar 
e rea aceea care nu-şi atinge scopul, oricât de 
inteligentă ar fi; căci propaganda nu are misiunea de 
a fi inteligentă, ci aceea de a duce la succes... Nimeni 
nu poate deci spune: propaganda voastră este prea 
brutală, prea grosolană. Nu așa trebuie judecat. 
Propaganda nu trebuie să fie corectă, blândă, 
prudentă sau umilă; ea trebuie să ducă la succes... 
Dacă cineva îmi spune: «propaganda voastră nu are 
ținută morală», consider că este inutil să discut în 
mod serios cu el. Pentru că important este ca 
propaganda să dea rezultatele așteptate, și nu să aibă 
ținută”. 

Atunci când a publicat în volum articolele 
apărute în acea perioadă în ziarul „Der Angriff”, 
Goebbels a adăugat un cuvânt înainte în care se 
referă cu uimire la „libertatea de necrezut” pe care i- 
o acordaseră autorităţile republicane; de fapt, această 
carte constituia unul dintre documentele cele mai 
tulburătoare asupra inerţiei și neputinței autorităților 
în faţa dușmanului lor. 

Goebbels a descris el însuşi tactica sa 
demagogică în următorii termeni: „Să-l ataci fără 
milă pe adversar, să-l cercetezi, să-i cauţi punctul 
slab, să-ți ascuţi cu grijă lancea, să o înfigi cu precizie 
acolo unde cuirasa e mai slabă, apoi să-i spui, poate 


cu un surâs amical; «lartă-mă, dragă vecine, dar nu 
am putut face altfel!» Iată faimoasa răzbunare despre 
care se spune ca este o mâncare ce se mănâncă rece”. 

Goebbels a dat nenumărate exemple de 
asemenea procedură. Luni de zile și-a concentrat 
atacurile împotriva prefectului poliției din Berlin, 
Bernhard Weiss, pe care-l numea neîncetat „Isidor 
Weiss”. Atunci când tribunalele i-au interzis să 
folosească acest nume, Goebbels s-a apucat să 
stigmatizeze „sistemul Isidor”. Pe prefectul de poliție 
ZOrgiebel l-a denumit „goiul de reclamă al prefecturii 
de poliţie”. Cancelarul Reichului, Hermann Müller, 
care lucrase cândva în industria ceramică, s-a văzut 
calificat „comisvoiajor de scaune de WC”, în timp ce 
Scheidemann era calificat „neghiob de salon” — toate 
acestea fără ca vreo persoană să-i fi cerut în mod 
serios socoteală lui Goebbels. Când unii amici i-au 
reproșat atacurile sale înverșunate împotriva lui 
Bernhard Weiss, care dăduse în timpul războiului 
dovadă de curaj ca ofițer, Goebbels răspunse că 
persoana lui Weiss nu-l interesa de loc; ceea ce îl 
interesa era efectul obţinut: „Pentru agitaţie ne 
folosim de mijloacele care se dovedesc eficace”. Cu 
ajutorul unor  interpuşi, el răspândi zvonuri 
scandaloase despre Severing și nu-și ascunse bucuria 
când văzu că presa democrată „căzuse în cursă”. În 
timpul campaniei desfășurate împotriva planului 
Young, el recunoscu deschis că nu citise niciodată 
ceea ce ataca cu atâta violență: „Propaganda nu are 
nimic comun cu adevărul!” Într-un articol, el declara 
că Reichstagul era „o grămadă de gunoi împutit” și 


afirma, fără ruşine, că mandatul parlamentar servea 
numai pentru a permite partidului nazist „să 
împrumute de la democraţie propriile sale arme”. Cu 
aceeaşi sinceritate proclama că scopul campaniei 
electorale era „să trimită în parlament o echipă de 
sabotori”. În sfârșit, la începutul legislaturii din 1928, 
el scria astfel: „Nu sunt membru al Reichstagului. 
Sunt un IDI (beneficiar al imunităţii parlamentare), 
un IDF (beneficiar al permisului de călătorie 
gratuită). De ce să ne intereseze Reichstagul? Noi am 
fost aleși împotriva lui și ne vom folosi de mandatul 
nostru potrivit directivelor acelora care ni l-au dat”. 
Mărturisire pe care o încheia cu această remarcă: 
„Sunteţi uimiţi, nu? Să nu credeţi însă că totul s-a 
terminat. Aceasta este numai Uvertura... O să mai 
aveţi ce râde! Aşteptaţi numai să înceapă piesa!” În 
broşura sa intitulată „A doua revoluţie”, apărută în 
1926, el declara: „Vom înfăptui tot ce vom voi dacă 
vom reuși să mobilizăm în serviciul cauzei noastre 
foamea, desperarea și sacrificiile...” El recunoștea în 
mod deschis că saluta prăbușirea și făcea tot posibilul 
pentru a ațâța incendiul desperării. „A da frâu liber 
pasiunilor vulcanice, a provoca explozii de mânie, a 
pune în mișcare mase de oameni, a organiza cu sânge 
rece ura și desperarea”, aceasta este, potrivit propriei 
mărturisiri a lui Goebbels, sarcina pe care şi-a fixat-o 
el însuși. Inventa neîncetat noi stratageme; stârnea 
extazul ascultătorilor săi, îi făcea să se ridice în 
picioare, să cânte, să-și ridice braţele, să repete 
formulele unor jurăminte - și o făcea nu sub impulsul 
pasional al momentului, ci în virtutea unui calcul 


psihologic elaborat cu grijă la masa lui de lucru. Dacă 
obținea reacţiile scontate, el se ridica, mic, dar foarte 
drept, cel mai adesea cu o mână înfiptă în șold, 
măsurând cu calm efectul punerii sale în scenă. 
Atunci când Horst Wessel, un șef SA, a fost omorât de 
un rival în cursul unei încăierări în legătură cu o 
prostituată, Goebbels a făcut din el martirul mișcării. 
După o bătălie în toată regula într-o berărie din 
nordul Berlinului, el a creat tipul „eroului SA 
necunoscut”. Adversarii politici l-au calificat drept 
„şeful bandiţilor din Berlin”. El făcu din această 
poreclă un titlu de onoare. Inventă lozinci, imnuri, 
mituri, găsind până şi în înfrângeri mijlocul de a 
trage foloase politice. „Propaganda nu are nimic 
comun cu adevărul!” Succesul său se întemeia mai 
degrabă, după cum o mărturisea cinic Goebbels, pe 
apelul la „instinctele cele mai primitive ale maselor”. 
A doua zi după 30 ianuarie 1933, Goebbels se lăudă 
cu faptul că „propaganda sa nu avusese numai un 
efect direct, în sensul că adusese partidului nazist 
milioane de voturi; ea paralizase adversarul”. 

Pe la mijlocul lunii martie 1933, Hitler, violând 
acordurile privitoare la coaliţie, îi încredință 
Ministerul Educaţiei Poporului şi Propagandei, a 
cărui înfiinţare era de mult prevăzută. Preluându-și 
postul, Goebbels declară pe șleau că „guvernul avea 
intenția să nu mai lase poporul de capul său”. 
Îmbinarea propagandei şi a terorii reprezenta 
elementul constitutiv al regimului. Chiar un 
observator atât de critic ca ziaristul american William 
L. Shirer, care nu era de fel supus intimidării 


teroriste, a recunoscut că și el „suferise până la un 
anume punct influența (acestei propagande)” şi că „s- 
a lăsat adeseori indus în eroare”. 

După debutul acesta promițător, rolul lui 
Goebbels în istoria celui de-al III-lea Reich a urmat 
neîncetat o curbă descrescândă și numai spre sfârșitul 
războiului și-a recăpătat brusc din importanţă; vedem 
limpede prin aceasta până la ce punct Goebbels 
însuși — și nazismul își croiseră drum spre putere, 
mobilizând în mod exclusiv sentimente de revoltă și 
de opoziţie şi, în consecinţă, în ce măsură are nevoie 
propaganda de un adversar. Această problemă va 
rămâne în umbră atâta timp cât energiile vor fi 
absorbite de problemele organizării unei propagande 
şi a unui aparat de supraveghere perfect, ca şi ale 
luptei împotriva rezistenţelor interne, care vor 
procura materialele necesare condiționării 
psihologice. Ea se va manifesta ulterior și mai 
puternic, cu atât mai mult cu cât regimul, preocupat 
să-şi consolideze dominaţia, a trebuit să renunțe 
pentru multă vreme să mai abată atenţia asupra așa- 
zișilor duşmani din afară. 

Astfel Goebbels se văzu curând împins pe planul 
al doilea, deși la început această dare înapoi era 
aproape imperceptibilă. Până şi articolele pe care le-a 
publicat în această epocă erau, într-un mod ciudat, 
sumbre și nesemnificative; de acest lucru trebuie să-și 
fi dat și el seama, deoarece, spre deosebire de 
comentariile din „perioada luptei” și a anilor de 
război, pe acestea nu le va publica niciodată sub 
formă de volum. Vorbind despre cauzele scăderii 


influenţei sale, Goebbels declară într-o zi că simţea 
adeseori nostalgia anilor dinainte de luarea puterii, 
când aveai ce să ataci. Numai atunci când regimul 
nazist se consolidă în suficientă măsură pe plan 
intern și extern și nu mai era nevoie în consecință de 
precautii, Goebbels găsi în antisemitismul din ce în 
ce mai violent al celui de-al III-lea Reich un nou 
debușeu, asupra căruia se aruncă cu aviditatea unui 
ambițios, iritat de repetate decepţii. Deveni unul 
dintre cei mai înverșunaţi persecutori ai evreilor. 

Camarazii lui de școală îl porecliseră Goebbels 
„rabinul”. El a considerat fără îndoială necesar ca, în 
cursul luptelor pentru putere ce se dădeau în 
anturajul lui Hitler, să manifeste, în compensarea 
infirmităţii sale, un antisemitism  înverşunat. 
Personajul „demonizat” al evreului, aşa cum îl 
prezenta Goebbels sub o formă din ce în ce mai 
artificială, nu era decât o rămăşiţă evidentă a unei 
stilizări deliberate; căci toate portretele dușmanului 
universal, urmărindu-şi mașinaţiile de la Moscova 
până în Wall Street, se spulberau în faţa imaginii 
acestor ființe speriate, persecutate, decorate cu 
steaua galbenă, pe care erau obligate s-o poarte, care 
mai puteau fi văzute rătăcind un timp pe străzile 
orașelor germane înainte de a dispărea. 

Goebbels avea absolută nevoie pentru 
propaganda sa de acea schemă „prieten-dușman”: o 
nouă dovadă în acest sens o constituie o reflecţie 
făcută de Hitler în 1943 și notată cu orgoliu: 
Goebbels era „unul dintre puţinii la număr care știu 
în zilele noastre să se servească de război cu bună 


ştiinţă”. Remarcabil în această laudă, prima acordată, 
după multă vreme, de Hitler Colaboratorului său, 
este că ea coincidea perfect cu  întorsătura 
hotărâtoare a războiului. Până atunci Goebbels nu 
reușise, în ciuda tuturor eforturilor, să recâștige 
terenul pierdut. Spre sfârșitul anului 1939, rivalul său 
Rosenberg mai putea nota cu satisfacţie o remarcă a 
lui Hitler potrivit căreia trebuia să se vegheze ca, pe 
cât posibil, ministrul propagandei să fie împins pe 
toată durata războiului pe ultimul plan. Dar atunci 
când apărură primele crize și înfrângeri, mărturiile 
de credință în victorie, de altfel sterile în ce privește 
eficacitatea lor propagandistică, făcură loc unei 
amărăciuni crescânde, şi ura înlocui subaprecierea 
adversarului. Acum Goebbels putea recuceri puterea 
sa de odinioară, după lunga pregătire a renașterii 
sale. Își regăsi vechea abilitate, arta sa de a încurca 
lucrurile în mod inextricabil; și, o dată cu regăsirea 
dușmanilor, reapărură acea emfază și acel elan 
retoric care îi aduseseră înainte reputaţia de cel mai 
bun orator al partidului. 

Acest lucru ni-l dovedesc articolele pe care le-a 
scris pentru revista „Das Reich” și care erau redactate 
pe baza principiului: fiecare să conţină o concesie 
făcută adevărului. O altă mărturie a acestor daruri: 
bogăția de minciuni cu care Goebbels căuta să 
demoralizeze adversarul cu ajutorul emisiunilor de 
radio difuzate în spatele fronturilor și menite să 
insufle spaimă față de legendara „coloană a cincea”. 
Creă noţiuni noi, ca cea a „coventrizării” orașelor 
dușmanului și, după ce înfrângerile obligaseră la 


retrageri, cea a „avantajelor liniei interioare”. 
Uzurpă, fără nici un scrupul, celebrul semn „V” 
inventat de adversar, transformându-l în simbolul 
încrederii sale în victorie. În același timp populariză 
unele imagini, ca cea a „hoţului de cărbuni” — în 
cadrul propagandei pentru economia de 
combustibil — sau silueta amenințătoare a omului 
negru, care, pe toate zidurile imobilelor, amintea 
poporului german că „duşmanul ascultă”. Atunci 
când războiul luă o întorsătură tot mai catastrofală, 
el inventă legenda despre „arma-minune”. Aceste 
metode trebuiau să confirme teza lui Hitler potrivit 
căreia, „folosind încontinuu și în mod judicios 
propaganda, poţi să obţii ca poporul să ia iadul drept 
cer și cea mai neagră mizerie drept rai”{37}. După 
cum relatează unul dintre colaboratorii săi, Goebbels 
se simțea „aproape fericit” atunci când erau distruse 
în timpul bombardamentelor edificii vestite; gândind 
exclusiv în categorii ale propagandei, el putea da 
atunci apelurilor sale acele accente de ură extatică 
care fanatizau masele, din ce în ce mai epuizate, și 
care le redădeau un nou impuls. După catastrofa de 
la Stalingrad, Goebbels se strădui ore întregi să 
obțină de la Hitler permisiunea să organizeze un 
recviem solemn, pe care-l regiză în cele din urmă cu 
o pompă tragică. Puțin după aceasta, Goebbels obținu 
la Palatul sporturilor unul dintre cele mai mari 
triumfuri oratorice ale sale: ridicând brusc la rangul 
de reprezentant al naţiunii mulțimea adunată în fața 
sa, el îi puse cele zece celebre „întrebări sugestive” și, 
„în tumultul unei atmosfere frenetice”, cum avea să 


scrie el însuși după ţinerea adunării, obţinu 
asentimentul ei pentru ducerea războiului total. Timp 
de câteva zile calculase cu multă grijă fiecare frază, 
fiecare efect, fiecare resursă oratorică a discursului, 
până la chemarea finală, destinată să electrizeze 
mulțimea: „Și-acum, popor, ridică-te, iar tu, furtună, 
dezlănțuie-te!” 

El personal, dimpotrivă, rămânea imun la orice 
emoții: simplu organizator, era atent să nu devină 
victima propriilor sale metode. Chiar dacă acest lucru 
nu i-a reușit întotdeauna în întregime, în sensul că se 
întâmpla să cadă uneori în cursa propriei sale 
demagogii, totuși acesta reprezenta principiul 
esențial al atitudinii sale. Mai târziu, în clipele 
retragerii frontului, el puse totul în acţiune pentru a 
agita spectrul „hoardelor asiatice”; în același timp 
evoca ideea unui acord unilateral cu Răsăritul: era un 
spirit de un perfect machiavelism, care râvnea 
puterea în aceeași măsură în care îi disprețuia 
obiectul. 

De fapt, personajul lui Goebbels nu poate fi 
explicat decât prin profundul său dispreţ față de 
oameni. În „scrierile sale intime” regăsim termenul 
revelator de „om-canalie” — formulă preferată a unui 
individ adeseori umilit. Adversari, amici, adepți, și 
până la urmă întregul popor nu au însemnat 
niciodată pentru el decât materia primă de care se 
servea pentru a declanșa manifestații eficiente și a 
obține acea glorificare personală și putere de care 
avea atâta nevoie. Tirade pline de ură, fascii de 
lumină, antisemitism, cultul fihrerului, triumfuri 


repurtate la Palatul sporturilor — toate aceste succese 
ale lui nu erau în intenţia și în realizarea lor decât 
„trucuri”, după cum mărturisea Goebbels cu cinism. 
Putea să vorbească unor milioane de oameni ca din 
adâncul inimii fără să exprime propriile sale 
sentimente, manevra sufletele, ideile și pe el însuși: 
toate acestea formau un singur tot. Cel mai lucid și 
mai lipsit de scrupule calculator din anturajul 
apropiat al lui Hitler, el era cu totul liber de acea 
„povară a conştiinţei”, de care Hitler considera că are 
menirea istorică să elibereze poporul german. În 
decursul întregii sale vieți a fost mânat de ura celui 
slab, celui infirm, celui dezavantajat din punct de 
vedere fizic, care nu găsește satisfacţie decât în a-i 
face pe cei sănătoși să treacă prin toate stările de 
iluzie, ameţeală şi epuizare. 

Așa cum se mulțumea să exploateze pe cei din 
jurul său, tot așa acceptă până la sfârșit să se lase 
folosit fără să protesteze sau să se gândească la 
revoltă. Reflecta cu atât mai puţin la așa ceva cu cât 
în cursul fazei finale a războiului reuşise nu numai să 
recucerească, ci chiar să-și mărească puterea și 
autoritatea, precum și să recâștige, într-o largă 
măsură, încrederea lui Hitler, astfel încât nici un 
sentiment de umilință nu-l determină să-și făurească 
o linie personală. El manifestă unele veleități de 
independență atunci când își dădu seama că Hitler 
începuse să-și piardă intuiţia de odinioară, dar 
legăturile se menţinură și, până la urmă, Goebbels 
elogie „fericirea profundă pe care o încerca de a fi 
contemporanul acestui om”. În ruinele cancelariei 


Reichului, el mai încerca încă, în disprețul oricărui 
bun-simţ, să apeleze la mitul pe care-l crease el însuși 
în ziua în care declarase că „cu acest om... poate fi 
cucerită lumea”. Tentativa  eșuase. Dar fidel 
principiului potrivit căruia un propagandist nu 
trebuie niciodată să se contrazică, Goebbels continua 
să afirme, până și în clipa în care tancurile sovietice 
pătrundeau în cartierele mărginașe ale Berlinului, că 
Hitler era singurul om capabil să creeze o Europă 
nouă și înfloritoare. Cât despre el, în faţa catastrofei 
iminente, rămase solitar în mijlocul ruinelor 
fumegânde, lansând, aşa cum o prevăzuse într-o zi, 
„osanaua” sa: imagine paradoxală a unui oportunist 
care, în momentul dezastrului final, se dovedește a fi 
cel mai devotat dintre adepţi. Dar ceea ce părea 
devotament nu era de fapt decât manifestarea unei 
anumite lipse de personalitate, care, de-a lungul vieţii 
sale, l-a obligat pe Goebbels să nu joace decât un rol 
de înlocuitor. Îi plăcea să se audă calificat drept 
Talleyrand al mișcării naziste, dar comparaţia nu era 
exactă. „Eu n-am dus niciodată o politică personală”, 
a declarat el în mai multe rânduri. Ceea ce, de data 
aceasta, era foarte adevărat! 

De aceea el a considerat sfârșitul lui Hitler ca 
sfârşitul său propriu. Printre tovarășii de altădată, 
unii, ca Ley, Ribbentrop sau Streicher, aleseseră fuga. 
Alții, ca Göring sau Himmler, își făceau iluzii naive. 
Goebbels însă era perfect conștient de provocarea pe 
care şefii naziști o aruncaseră lumii în față. „În ce ne 
priveşte — scria el în „Das Reich” din 14 noiembrie 
1943 —, noi am ars toate punţile. Nu ne mai putem 


întoarce și nici nu mai vrem. Suntem la extrema 
limită și hotărâți să facem față”. Puțin mai târziu el 
afirma: „Istoria ne va considera drept cei mai mari 
oameni de stat ai tuturor timpurilor, sau drept cei 
mai mari criminali”. Îndeajuns de realist pentru a 
ghici care va fi verdictul definitiv, îl conjură pe Hitler 
(care, ca întotdeauna, ezita în faţa hotărârilor 
importante) să aștepte deznodământul în cancelaria 
Reichului și să dea în felul acesta mitului elaborat cu 
atâta ingeniozitate încununarea unei apoteoze. Cu o 
energie lucidă, el făcu încă o dată tot posibilul ca să 
transforme catastrofa finală într-un spectacol. În 
cursul unei ultime întrevederi cu Hans Fritzsche, el 
încercă, ca şi Hitler, să atribuie răspunderea pentru 
faliment slăbiciunii poporului german, căutând, în 
același timp, să dea nimicirii ţării sale un caracter și 
mai tragic: în felul acesta își manifesta el, pentru 
ultima dată, disprețul pentru omenire. „Atunci când 
vom părăsi scena, universul se va cutremura!” 
Acestea au fost ultimele cuvinte pe care le-a adresat 
colaboratorilor săi, luându-și rămas bun de la ei la 21 
aprilie 1945. Cel mai mult îi era teamă de o moarte 
fără strălucire; a rămas până la sfârșit acel 
propagandist al propriei sale persoane, cum a fost 
întotdeauna. Toate gândurile sale, toate faptele sale 
au fost dictate de dorinţa chinuitoare de a se 
autoglorifica, și în același scop și-a otrăvit, în seara 
de 1 mai 1945, copiii, ultimele victime ale unei sete 
de putere care trecea dincolo de moarte. Dar, departe 
de a-i conferi această aureolă tragică pe care o 
sperase, o asemenea hotărâre n-a făcut decât să dea 


catastrofei finale un sfârșit respingător. Câteva ore 
mai târziu, Goebbels se sinucidea, împreună cu soția 
sa, în grădinile cancelariei Reichului. 

„Esenţa propagandei — remarca el într-o zi- 
constă în a câștiga oamenii pentru o idee, atât de 
intim, atât de viu, încât până la urmă să-i acapareze 
pe de-a-ntregul și să nu-i mai lase să se libereze de 
ea”. Considerând opera lui Goebbels pe baza acestui 
principiu, este incontestabil că ea s-a soldat printr-un 
eșec. Ideea nazistă nu are astăzi decât valoarea unei 
amintiri. Goebbels a afirmat o dată la începutul 
carierei sale: „Vom înscrie numele noastre în istorie, 
e sigur!” Incontestabil, a reușit să o facă. Dar, 
desigur, nu-i păsa dacă istoria le va reţine ca nume 
ale unor oameni de stat sau ca ale unor criminali. Cât 
de jalnică este însă această glorie dacă te gândești la 
prețul cu care a fost obținută! 


CAPITOLUL al III-lea - REINHARD HEYDRICH 
Urmașul 


În persoana lui Reinhard Heydrich nazismul 
părea să se fi întâlnit cu sine însuși. Tot ceea ce se 
concretiza îndărătul „magiei” simpliste, iraționale, 
elaborată pentru uzul gloatei și nevoia ei de a crede: 
voința calculată de aservire, realismul meticulos, 
scutit de orice consideraţii umanitare, aspiraţia sa 
către hegemonie care determina atitudinea marilor 
demnitari naziști — toate acestea păreau întruchipate 
în persoana lui Heydrich, adevărat arhitect și creier 
al viitorului stat SS-ist. Acest om era ca o șfichiuire 
de bici. De o insensibilitate luciferică, de o perfectă 
amoralitate, stăpânit de o sete nestinsă de putere, el 
era convins că niște concepţii precise şi o organizare 
superioară permit atingerea oricărui obiectiv: luarea 
puterii, ridicarea unor imperii, crearea unor rase noi, 
curățirea sângeroasă a unor vaste teritorii și iar 
puterea, mereu puterea. Atunci când, înainte de a fi 
ajuns pe culmile puterii, lăsă lumii un testament, el a 
făcut-o pentru a insufla omului teama de semenul lui, 
într-o măsură  nemaicunoscută până atunci. 
Personalitatea lui Heydrich nu era, cu toate acestea, 
lipsită de anumite zone opace; găsim în adâncul 
personalității sale o anumită complexitate: el a 
resimțit, mai mult decât alții, minciuna fundamentală 
a nazismului. 


Miezul naţional-socialismului și în același timp 
al „filozofiei de stat” a celui de-al III-lea Reich îl 
constituia ideea de rasă. Oricare ar fi fost elementele 
scoase în evidenţă într-una sau alta din perioadele 
sale, în ideologie ca și în practică, oricare ar fi fost 
ideile naziste, ele nu serveau decât să abată, mai 
mult sau mai puţin, atenţia de la doctrina rasistă, 
care rămânea dominantă. Nazismul îmbina la un loc 
toate ideile și prejudecățile vechi, care în cursul 
secolului al XIX-lea căpătaseră o aparenţă pseudo- 
ştiinţifică şi acum, aliată cu resentimente de natură 
naționalistă, socială şi economică, se transforma într- 
un program de luptă politică. Evident, glorificarea 
rasei germanice în raport cu rasele așa-zise inferioare 
sau adverse, întemeiată pe argumente mitologice, 
urmărea un scop tactic. Noţiunea de „rasă”, imposibil 
de definit din punct de vedere ştiinţific, era uşor de 
manevrat pentru tehnica puterii, şi conducătorii 
naziști nu și-au dat niciodată osteneala să-i precizeze 
conţinutul. În felul acesta ea a rămas nedefinită şi 
potrivită pentru a deveni un instrument de teroare. 
Ea a devenit de asemenea instrumentul comod, ușor 
de aplicat în toate împrejurările, după bunul plac al 
deţinătorilor puterii, de la programele de sterilizare și 
euthanasie până la „soluţia finală” a problemei 
evreiești, printr-o acţiune tot mai implacabilă. 

Teoriile rasiste conțineau un element utopic care 
se impunea felului de a gândi al lui Hitler și al 
colaboratorilor săi celor mai apropiaţi cu forța și 
exclusivismul unei idei fixet38. Vorbind despre 
degenerarea progresivă a rasei, neputința omului de 


a reproduce ființe de valoare, ca urmare a unui 
liberalism care favoriza promiscuităţile rasiale, 
naziștii au stabilit lista remediilor „pozitive”: igienă 
rasială, controlul candidaţilor la căsătorie, 
îmbunătățirea rasei omenești pe calea selecţiei, pe de 
o parte, şi a exterminării, pe de altă parte. Ideea 
călăuzitoare a „sufletului legat de rasă”, care făcea să 
depindă toate realizările culturale de înfățișarea 
fizică şi, în afară de aceasta, lega posibilitatea, și în 
consecinţă dreptul, de a întemeia state și imperii de 
condiții biologice, a dat rasismului naţional-socialist 
caracterul său imperialist și pretenţiei de a avea o 
misiune de îndeplinit acel caracter hibrid care lua în 
calcul spaţii imense şi întregi grupuri etnice. În cerc 
restrâns, Hitler vorbise încă de mult despre 
necesitatea de a elabora o „tehnică a depopulării”, și 
în discursul pronunțat în fața Reichstagului la 6 
octombrie 1939 ceru, aproape fățiș, dreptul de a 
proceda la o remaniere rasială și etnică în Europa 
răsăriteană. El prevedea, într-adevăr, crearea unui 
„spaţiu rasial omogen”, care ar fi locuit și apărat de-a 
lungul frontierelor sale înaintate de către un tip de 
om pe care teoreticianul rasist Hans F.K. Giinther l-a 
descris în felul următor: „blond, mare, dolicocefal, 
fața îngustă, bărbia bine conturată, nas subţire 
pornind de foarte sus, părul de culoare deschisă și 
lins, ochii limpezi și adânciţi, pielea de un alb 
trandafiriu”. Dar înfățișarea fizică a unui mare număr 
de germani, și în mod deosebit cea a majorităţii 
conducătorilor nazişti, constituia o asemenea 
dezmințire a acestui ideal rasist, încât este mai bine 


să nu-i supraestimăm caracterul de constrângere. S-a 
încercat totuși să se stabilească o oarecare identitate 
între fizionomia șefilor național-socialiști și aceste 
concepții rasiste, încercări de un tupeu nu lipsit de 
comic, ca în cele ce urmează: 

„Hitler este blond, are pielea roză şi ochii 
albaștri. El este deci de rasă pur ariană, și numai 
presa roşie, ca și cea clericală au răspândit în popor 
toate celelalte idei privitoare la aspectul său fizic și la 
personalitatea sa. De aceea am dorit să fac aici o 
rectificare în acest sens”(39). 

Reinhard Heydrich părea a fi o excepţie. Era 
înalt, blond, sportiv. Cei din anturajul lui îl 
porecliseră „fiara blondă”. „Schwarze Korps” (ziarul 
oficial al SS-ului) scria despre el: „Numai prin 
aspectul său fizic, el este prin excelență SS-istul așa 
cum și-l închipuie poporul”. 

În realitate însă, Heydrich era un individ 
profund traumatizat.  Îndărătul acestei fațade 
amenințătoare, de o lipsă de omenie aparent fără 
fisură, se ascundea un om nervos, irascibil, conştient 
pe de-a-ntregul de neliniștile sale secrete, continuu 
pradă unor tensiuni, amărăciuni și urii împotriva 
propriei lui persoane. Numai cinismul, semnul unei 
slăbiciuni şi al unei  vulnerabilități profunde, 
dezvăluia ceea ce se ascundea sub aparențele 
elanului său tineresc. 

Reinhard Tristan Eugen Heydrich avea strămoși 
evrei... Încercase, bineînțeles, să facă să dispară toate 
dovezile acestei origini. De îndată ce avu 
posibilitatea, puse să fie adunate toate registrele de 


stare civilă și parohiale care se refereau la el. Dar nu 
şi-a putut împiedica adversarii și rivalii, cărora 
asemenea dovezi le confereau o putere reală, de a 
poseda mărturii despre impuritatea originii sale. 
Temutul fișier secret al lui Martin Bormann nu a mai 
fost regăsit după război. Dar dosarul personal al lui 
Heydrich și genealogia sa, întocmite tot prin grija lui 
Bormann, au ajuns până la noi. Din partea mamei 
această genealogie nu merge mai departe de primul 
grad. Ea nu menţionează nici numele și nici părinţii 
bunicii. O anchetă întreprinsă în 1932-1933 sub 
conducerea lui Gregor Strasser, la cererea lui Rudolf 
Jordan, gauleiter pentru Halle şi Merseburg, s-a 
încheiat cu un raport întocmit prin grija serviciilor de 
informaţii ale direcției partidului nazist din 
München. Această genealogie se limitează la linia 
paternă, căci Jordan își întemeiase bănuielile pe 
faptul că tatăl lui Heydrich, Bruno Richard, muzician 
de mare renume și întemeietor al primului 
Conservator de muzică, teatru şi pedagogie din Halle, 
figura în dicționarul muzical al lui Riemann (1916) 
sub următoarea denumire: „Heydrich, Bruno, pe 
adevăratul său nume Süss”. Experții au ajuns la 
concluzia că numele de „Siiss” nu constituia o dovadă 
de culpabilitate și că fiul lui Bruno Heydrich, născut 
la 7 martie 1904, nu avea sânge evreiesc în venele 
sale. 

Dar zvonurile nu încetară să circule și, până în 
1940, Heydrich a fost obligat în mai multe rânduri să 
intenteze procese pentru așa-zise calomnii rasiale. 
Funcţiile sale de șef al poliţiei politice i-au permis să 


câștige ușor aceste procese, fără să-și poată liniști 
însă conștiința chinuită de impuritatea sa rasială. Lui 
Hitler și Himmler nu le erau necunoscute originile 
„îndoielnice” ale lui Heydrich, şi ei s-au servit de ele 
în felul lor, cu acel amestec de oportunism și șantaj 
care-i caracteriza. Primele informaţii referitoare la 
acest subiect le-au fost comunicate la puţin timp 
după ce tânărul ofițer de marină, destituit din armată 
prin decizia unui tribunal de onoare la sfârșitul 
anului 1930 (ca urmare a unei legături cu o tânără 
fată), fusese vărsat în SS. În timp ce Himmler, cu 
îngustimea de vedere a fanaticului, părea gata să 
propună excluderea lui Heydrich, Hitler avu o lungă 
întrevedere personală cu cel în cauză. După 
întrevedere, Hitler declară că „acest Heydrich este un 
om deosebit de înzestrat, dar și dintre cei mai 
periculoși, ale cărui calităţi trebuiau puse în serviciul 
mișcării. Dar asemenea oameni nu pot fi lăsaţi să 
lucreze decât cu condiţia să fie ţinuţi bine în mână și 
originea sa neariană putea fi, din acest punct de 
vedere, foarte utilă. În felul acesta ne va fi veşnic 
recunoscător că l-am păstrat și ne va asculta orbește”. 
„Așa cum a și fost cazul”, adăugă Himmler cu 
fermitate. 

Himmler îi rămase totuși ostil, şi această 
afirmaţie, ca şi declaraţiile sale ulterioare despre 
Heydrich trădau încercarea de a-și șterge din 
memorie sentimentele de inferioritate și chiar de 
teamă pe care le-a încercat de-a lungul anilor față de 
subordonatul său. Heydrich era, desigur, prea rece, 
prea stăpân pe sine pentru a se abandona unor 


manifestări sensibile de subordonare, și nu era făcut 
nici pentru orbire și nici pentru ascultare. Cu toate 
acestea a fost constrâns tot timpul vieţii sale, chiar de 
ambiția sa, să se angajeze tocmai pe drumul unei 
elite ariene. El se încurca, din ce în ce mai adânc, în 
contradicţiile dintre originea sa și aspiraţiile sale 
ideologice. Dinamismul distrugător care sălășluia în 
el nu se explică pe de-a-ntregul decât ca o încercare 
permanent reînnoită de a scăpa de necesitățile unei 
existențe măcinate de probleme, în ultimă instanță 
nerezolvabile. „Se  frământa mult-a declarat 
Himmler — și niciodată nu a ajuns să poată fi calm și 
destins. Fără încetare ceva reîncepea să-l chinuiască. 
Am stat adeseori de vorbă cu el și am încercat să-l 
ajut. În pofida convingerilor mele, am căutat să-l fac 
să creadă că este posibil să birui partea de sânge 
evreiesc cu ajutorul superiorității sângelui german, și 
îl dădeam de exemplu pe el însuși. Momentan îmi era 
foarte recunoscător pentru ajutorul dat și părea că s-a 
eliberat, dar nu pentru multă vreme”. 

Adevărul este că nimeni nu-l putea ajuta pe 
Heydrich. E în afară de orice îndoială că raporturile 
sale cu doctrina nazistă aveau un caracter carierist, 
iar construcţiile teoretice de acest gen nu serveau 
decât ca decor menit să favorizeze la timpul potrivit 
aspiraţiile la putere, zelul lui ideologic fiind o dovadă 
de mediocritate. Raţiunile care îl obligau să se afirme 
pe plan interior îl împingeau spre un nihilism 
ideologic care nu accepta nici un atașament; până la 
intrarea sa în SS, el „nu înțelegea nimic din politică” 
şi, potrivit mărturiei propriei lui soţii, „nu i-a acordat 


niciodată un mare interes”. De asemenea, la alegerea 
colaboratorilor săi celor mai apropiați dădea mai 
puţină importanță concepțiilor lor decât 
devotamentului lor față de persoana sa. Totuși nu 
reuși să se sustragă unei realități întru totul îmbibate 
de doctrină. Dar conştiinţa profund egocentrică pe 
care o avea îi interzicea să caute în formule simpliste 
consolările de care avea nevoie, cum făcea, de 
exemplu, Robert Ley, chinuit de caracterul dubios al 
genealogiei sale. 

Constrângerile, impuse de soartă, îl determinară 
pe Heydrich să-și făurească sau să-și dezvolte calități 
care vădeau foarte limpede dorința sa de a se 
răzbuna pe viață. Răceala și disprețul de care dădea 
dovadă față de oameni și viața omenească ne permit 
să ghicim cum se trata pe el însuși în orele sale de 
confruntare solitară cu propria-i ființă. Numai 
alcoolul și plăcerile neînfrânate ale vieţii de noapte, 
la care îi silea și pe colaboratorii săi să participe, îi 
puteau aduce acea uitare temporară de care avea 
nevoie în permanenta încercare de forță pe care o 
reprezenta existenţa sa. Acasă, Heydrich apărea în 
ipostaza de tată de familie afectuos şi amator de 
muzică, care-și consacra timpul liber muzicii de 
cameră, îndeosebi aceleia de Mozart și Haydn. Aceste 
aspecte contradictorii ale personalităţii sale nu se 
explicau, ca la mulți SS-iști de altfel, prin aptitudinea 
de a armoniza, cu o perfectă indiferenţă, lucruri ce 
nu puteau fi împăcate, ci, dimpotrivă, prin nevoia de 
a refula ceea ce știa că este incompatibil. Unul dintre 
colaboratorii săi a descris scena aproape demenţială 


şi în orice caz profund semnificativă când Heydrich, 
întorcându-se noaptea în apartamentul său puternic 
iluminat, își văzu imaginea reflectându-se într-o mare 
oglindă atârnată în perete. Cuprins de furie, „scoase 
revolverul și trase două focuri în acest «alter egoy”, 
această veşnică și chinuitoare negare a lui însuși, de 
care reușea să scape numai în beţie și în cioburile 
paharelor, dar nu și în realitatea din jurul său. Era 
propriul său prizonier și trăia închis într-un univers 
populat cu himere dușmănoase, pe care și-l crease el 
însuși, văzând pretutindeni trădare, intrigă sau 
ostilitate ascunsă, gândind doar în termenii acelui 
darwinism primitiv care în ochii național- 
socialismului conţinea cheia universului: aceea că 
viaţa nu este decât o luptă. Himmler a spus despre 
Heydrich că era „neîncrederea încarnată”; era 
denumit „marele suspicios”, și nimeni nu-l putea 
suporta multă vreme. 

De la începutul carierei sale, Heydrich și-a dat 
seama de valoarea fișierului personal elaborat de 
Himmler și de atunci a început să adune informații 
„atât despre servitori, cât și despre miniștri”, convins 
fiind că numai cunoașterea slăbiciunilor semenilor 
permite crearea unor legături sigure. Neavând nici un 
complex de fidelitate sentimentală (lucru pe care-l 
considera o slăbiciune), a întocmit dosare chiar și 
despre Himmler și Hitler. În acest scop a pus să fie 
instalat la Berlin un salon particular înzestrat cu 
pereți dubli, un aparataj de ascultare și o instalaţie 
de transmisie, pentru ca orice cuvânt pronunţat să 
poată fi retransmis la un post central. Câteva fapte 


aruncă o lumină instructivă asupra nevoii de 
represalii care-l rodea: potrivit mărturiilor unanime, 
el efectua cercetări foarte temeinice asupra originii 
anumitor personalităţi naziste. Era la curent cu 
genealogia nesigură a lui Hitler, la fel de bine ca şi cu 
existența unor evrei printre neamurile lui Himmler. 
Era perfect la curent cu afacerile particulare ale lui 
Goebbels, cu abaterile de conduită și cu tendinţa spre 
corupție ale lui Göring, cunoștea persoanele cu care 
Rosenberg întreținea corespondență. Mai bine decât 
oricare altul dintre partenerii sau rivalii săi, se 
pricepea să-și asigure o influență indirectă, dar 
eficace şi să provoace discret răsturnări de putere, 
lucru care se vădea abia în clipa căderii celui în 
cauză. Cu excepţia lui Bormann, care, datorită 
postului său de încredere de lângă führer, avea 
dreptul de a se considera intangibil, toţi conducătorii 
naziști se temeau de Heydrich, chiar dacă ocupau o 
poziție superioară lui în ierarhia celui de-al III-lea 
Reich. Ei au urmărit cu un sentiment de fascinaţie 
amestecat cu neputinţă ascensiunea sa aparent 
irezistibilă, considerând-o ca apropierea de 
neînlăturat a unei catastrofe. 

De fapt, ambiția lui Heydrich era fără limite. 
Orice poziţie îi apărea ca un pas spre o treaptă 
superioară sau ca rezultatul unui eșec. Potrivit unor 
mărturii, el nu aspira la mai puţin decât la 
conducerea efectivă a celui de-al III-lea Reich, și 
înalți funcţionari ai regimului socoteau că, după 
război, ar fi avut mari șanse să ajungă să deţină 
puterea supremă. Poate că ar trebui văzută aici o 


exagerare, mai ales dacă ne oprim la unele trăsături, 
dar aceasta confirmă importanța și orientarea 
ambițiilor sale interesate. Spre deosebire de 
majoritatea celorlalți șefi nazişti, Heydrich nu avea o 
fire de jucător. El nu se arunca orbește în acţiunea 
politică, ci îşi calcula metodic loviturile; puterea nu 
era în ochii lui rezultatul unor acțiuni mai mult sau 
mai puţin riscante, ci o misiune care trebuia 
îndeplinită într-un mod raţional și potrivit unui plan 
stabilit cu grijă. Dacă dispreţuia legăturile de ordin 
ideologic, respingea cu atât mai mult toate scopurile 
ce puteau fi atribuite puterii, căci aceasta reprezenta 
pentru el o valoare în sine, și ignora nevoia de a 
orienta voinţa și acțiunile în funcție de valori care 
depășeau cadrul obiectivului imediat: el reprezenta 
tipul  tehnicianului puterii care subordonează 
ideologiile tacticilor. El nu se considera drept 
slujitorul unei cauze, nici măcar al unei mari idei 
politice; extremismul său nu era expresia unei rațiuni 
de stat ridicate la rang absolut, ci indiciul unei 
rațiuni individuale setoase de putere. Dacă în vestita 
scrisoare a lui Machiavelli către Vettori din 1517, 
semnatarul declara că pune patria mai presus de 
salvarea sufletului lui, Heydrich punea mai puțin pret 
pe mântuirea sufletului său decât pe exaltarea unei 
puteri care se mulțumea să se dorească numai pe ea 
însăși. 

Heydrich era destul de abil pentru a-și menţine 
ambiția în umbra altuia. A fost un noroc pentru el că 
a fost pus în legătură cu Himmler, spirit confuz și 
mărginit, pe care un amestec dezastruos de energie și 


de nevoie de a fi susținut îl desemnau de minune 
pentru a deţine rolul de mandatar al scopurilor 
altcuiva. S-a spus că Himmler nu a fost decât creaţia 
lui Heydrich, iar Göring afirma că dintre ei „Heydrich 
era creierul”. Fără îndoială că Himmler îi datorează 
lui Heydrich trăsăturile sinistre ale profilului său 
spălăcit de mic-burghez. Dar oricare ar fi fost 
motivele cooperării lor, este în afara oricărei îndoieli 
că fiecare vedea în celălalt numai un instrument al 
propriilor sale aspirații către putere. Într-o epocă în 
care SS-ul se mai afla în umbra SA-ului, Himmler a 
crezut că găsește în persoana lui Heydrich, personaj 
înzestrat, dar apăsat de o grea ipotecă rasială, 
partenerul ideal, capabil să-i croiască un drum spre 
cele mai înalte sfere ale puterii, fără a risca vreodată 
să-i devină rival. În curând va figura însă şi el în 
planurile lui Heydrich ca un simplu personaj trecător. 

Încă din primele momente ale procesului de 
luare a puterii, atunci când mișcarea nazistă a 
început să capete avânt în Bavaria, Heydrich și 
Himmler au apărut ca doi stranii fraţi nedespărțiți, 
pregătind pe scena politică germană poligoanele de 
tir în care aveau să-i împingă, mai devreme sau mai 
târziu, pe cei ostili ambițiilor lor personale. Himmler, 
formal superiorul ierarhic, dar plin de o admiraţie 
mic-burgheză pentru mârșăvia senină şi energia 
lipsită de scrupule a celuilalt, era pretentios, 
vorbăreţ, repezit, dezorientat şi atât de nesigur pe 
sine, că, după referatele abil ticluite ale lui Heydrich, 
avea, potrivit spuselor unui observator, „aerul unuia 
care a fost violat”. I se întâmpla de altfel să încerce să 


revină asupra unor aprobări date în grabă, invocând 
pretinse ordine ale fiihrerului. Alături de el, 
Heydrich, pe care originea lui îl punea, în mod 
umilitor, la discreţia lui Himmler, era întotdeauna 
dominator, dinamic, concentrat, lipsit de orice 
sentimentalism, periculos şi, în același timp, 
indispensabil. Pentru  absurdele proiecte cărora 
Himmler li se consacra cu o energie plină de 
convingere, Heydrich nu avea decât critici sau o 
rezervă sarcastică. După cum a relatat ulterior soția 
lui Heydrich, discuţiile dintre cei doi se sfârșeau 
adesea cu o explozie de furie a lui Himmler, atât de 
caracteristică pentru temperamentul său: „Dumneata, 
dumneata... cu logica dumitale! Intervii întotdeauna 
cu logica dumitale. Tot ceea ce propun, dumneata 
distrugi cu logica dumitale. M-am săturat de 
dumneata și de criticile dumitale reci și raționale”. 
Dar, pe de altă parte, mai mult ca sigur că Heydrich a 
fost acela care i-a atras atenţia lui Himmler, încă 
înainte de 1933, asupra posibilităţilor pe care i le 
ofereau funcţie sale de Reichsfiihrer SS. Tot el a avut 
ideea de „a face din SS forța polițienească a celui de- 
al III-lea Reich”. Pentru el personal a cerut 
conducerea serviciilor de siguranţă ale statului. 
Această cerere ascundea un calcul precis. În 
răstimp de un an, Heydrich, tot în cooperare cu 
Himmler, şi-a asigurat puterea asupra poliţiei din 
München, apoi asupra întregii poliții bavareze; 
ulterior și-a subordonat succesiv polițiile politice ale 
tuturor provinciilor germane și, în cele din urmă, și 
pe cea a Prusiei, al cărei şef, Rudolf Diels, fusese 


destul de abil ca să se poată opune acestei manevre 
până la 20 aprilie 1934; dar Goring și el trebuiră în 
cele din urmă să cedeze. Heydrich luă personal în 
mână conducerea Oficiului poliției secrete a statului 
(Gestapo) şi aceea a Oficiului siguranţei statului. În 
1936, când Himmler a devenit şeful poliției germane, 
el obținu în plus controlul poliţiei criminale. Avea 
atunci treizeci şi doi de ani și ajunsese unul dintre cei 
mai puternici oameni ai Germaniei. Pornind de la 
aceste poziții câștigate, creă în 1939 Oficiul 
siguranței Reichului  (Reichssicherheitshauptamt: 
RSHA), situându-se astfel, în mod definitiv, în rândul 
conducătorilor naziști. Deși în teorie continua să 
rămână sub ordinele lui Himmler, Heydrich reuși 
treptat să devină independent. Datorită unui adevărat 
labirint de diferite servicii, el elaboră un sistem de 
control al cărui aparat uriaș și bănuitor nu întârzie să 
împânzească mai întâi Germania, iar apoi o mare 
parte a continentului european. În felul acesta, 
Heydrich făcea să crească neîncetat nu numai 
amploarea, dar și intensitatea acţiunii sale. Fiind 
unul din puţinii înalți funcţionari ai celui de-al III-lea 
Reich ale cărui acţiuni nu erau numai dictate de o 
instinctivă voință de putere, ci şi elaborate și 
controlate rațional, el a înţeles, mai mult ca sigur, că 
misiunea aparatului polițienesc nu se sfârşeşte cu 
eliminarea tuturor opozanților, ci că, dimpotrivă, din 
acea clipă începe desfășurarea activităţilor sale 
specifice. În timp ce funcţiile negative de siguranță 
ale fazei inițiale se  estompează progresiv, 
omniprezența și presiunea teroristă exercitate de 


poliţia secretă tind tot mai mult să ațâţțe cu 
perseverenţă opinia publică, pentru ca ea să se dedea 
la manifestări de un entuziasm așa-zis spontant40. 
Aceste concepţii, care nu au putut să fie puse în 
întregime în practică, dar care au apărut destul de 
clar, ne dezvăluie scopurile şi tehnica lui Heydrich. 

Caracterul său, împreună cu acea lipsă de 
siguranță datorată originii sale l-au împins pe 
Heydrich să se ocupe în mod deosebit, în cadrul 
funcţiilor sale din RSHA, de serviciile de informaţii. 
În cursul anilor precedenţi, această ambiţie a 
provocat în mai multe rânduri conflicte cu amiralul 
Canaris, șeful Abwehrului, aceasta în ciuda faptului 
că Heydrich trebuie să fi avut, din perioada 
serviciului efectuat de amândoi în cadrul marinei, 
relaţii personale strânse cu vechiul său superior și 
protector. Cei doi au încercat, într-un memoriu care 
avea zece puncte, să delimiteze competențele 
respective, dar acţiunea lor s-a soldat cu un eșec. De 
fapt, în ochii lui Heydrich acest acord nu a însemnat 
decât o tactică menită să lege mâinile partenerului 
său. În ce-l priveşte pe amiral, şi el părea să fie 
prizonierul acelui complex, larg răspândit, compus 
din teamă şi fascinatie, care, din capul locului, îl 
punea într-o poziție de inferioritate în faţa lui 
Heydrich, care acţiona cu o deplină stăpânire de sine. 
Numai atunci când a putut să-și procure și să pună în 
siguranţă în străinătate fotocopiile unor documente 
dovedind originea evreiască a adversarului său, 
Canaris a reușit să oprească, în sfârșit, declinul 
progresiv al puterii sale. 


Atunci când, cu prilejul eliminării lui Röhm și a 
SA-ului, Heydrich și-a dovedit abilitatea și șiretenia, 
el nu a întârziat să devină omul indispensabil ori de 
câte ori era vorba de înscenarea unui scandal, a unei 
afaceri necurate sau a unei escrocherii. Așa se făcu că 
a jucat un rol în afacerea Tuhacevski, care trebuia să 
ducă la lichidarea șefilor militari sovietici, ca și în 
criza ale cărei victime au fost Blomberg și Fritsch. 
Activităţile sale clandestine au ajutat la pregătirea 
anexării Austriei şi la înghițirea progresivă a 
Cehoslovaciei; el a fost amestecat — deși încă nu s-au 
lămurit toate aspectele în această privință — în 
atentatul îndreptat împotriva lui Hitler la Burgerbrău 
din München, a organizat faimoasa „noapte de 
cristal”, a elaborat și a condus atacul împotriva 
postului de radio-emisie de la Gleiwitz, care trebuia 
să ofere un pretext pentru declararea războiului 
împotriva Poloniei; în sfârșit, a fost promotorul 
„operaţiei Bernhard”, destinată să producă prăbușirea 
lirei sterline prin punerea în circulaţie a unor 
bancnote false. Nu recurgea decât la mijloace perfide: 
intriga, coruptia, șantajul, și considera căile cele mai 
întortocheate drept cele mai eficace. Era convins că 
oamenii sunt josnici, lași și egoişti, dar și ușor de 
înșelat. Heydrich era complet incapabil de orice act 
dezinteresat și încredințat de totala neputinţă a 
factorilor morali. Era înclinat să creadă că 
cunoașterea aspectelor neînsemnate ale ființei umane 
constituiau singurul mijloc eficace de a o stăpâni. Nu 
numai că ignora sinceritatea, dar nici nu o înțelegea, 
şi după cum nu avea prieteni, tot așa evita dușmănii 


declarate — nu de frică, ci pentru că relaţiile deschise 
repugnau caracterului său. Predilecţia sa pentru 
otravă atunci când se punea problema eliminării unor 
adversari nu se datora unei lipse de logică, bazată pe 
reminiscenţe romantice, a personalității sale profund 
raționaliste; ea era mai degrabă chiar expresia acestei 
stări psihologice. Planul elaborat de Heydrich pentru 
nimicirea cultelor este caracteristic în această 
privință: el consta în trimiterea în seminarii a unor 
tineri naziști fanatici care să înceapă din interior 
munca de descompunere. 

Fără îndoială că misiunea privitoare la 
„soluționarea definitivă a problemei evreiești”, cu 
care-l însărcinase Hitler la 24 ianuarie 1939 
(directive reînnoite la 31 iulie 1941 și extinse la 
„sfera de influență germană din Europa”), a primit-o 
cu sentimente amestecate. Există diferite semne care 
lasă să se întrevadă acest lucru. Este adevărat că 
Heydrich nu a dat niciodată înapoi din fața unei 
misiuni și că el se consacră acesteia cu pragmatismul 
apocaliptic ce caracteriza planurile funcţionarilor 
naziști. Dar prefera brutalității viclenia, și atunci 
când un adversar care nu bănuia nimic cădea într-o 
cursă pregătită cu grijă, Heydrich simţea o satisfacție 
pe care nici un act de violenţă nu i-o putea procura. 
Gisevius şi Nebe arată că el se străduia întotdeauna 
să-şi ascundă activităţile criminale; el este într-o 
mare măsură autorul terminologiei menite să acopere 
cu un văl birocratie masacrele colective. În 
cuvântarea rostită în memoria lui Heydrich, Himmler 
a amintit de scrupulele acestuia în legătură cu 


genocidul organizat și reflecţia lui este cu atât mai 
demnă de crezare cu cât aceste rezerve erau într-o 
opoziţie formală cu principiile dure ale SS-ului. 
Heydrich nu lăsa să se întrevadă nimic din aceste 
conflicte morale și se puse pe treabă pentru a recenza 
şi a aduna evreii din Europa, pentru ca apoi să-i 
trimită la moarte fie prin „restricţii naturale”, adică 
prin foame, epuizare și boală, fie prin exterminare 
fizică cu ajutorul unor „detașamente de intervenţie” 
sau al unor „tratamente speciale”, adică prin 
asfixierea masivă cu gaze. El a elaborat ansamblul 
planului care, pe lângă exterminarea rasei evreieşti, 
prevedea amenajarea pe vastele întinderi ale Europei 
răsăritene a unor „terenuri de experimentare” menite 
să ducă la ameliorarea rasei umane. El a pus la punct 
metodele ce trebuiau folosite şi, fapt caracteristic, 
planul său comporta ideea perfidă de a însărcina, la 
nivel subordonat, chiar comunitățile evreiești să pună 
în practică soluționarea definitivă. Dacă i s-a 
încredințat lui Heydrich această misiune, faptul nu s- 
a datorat numai poziției pe care o ocupa în sânul 
regimului; inflexibilitatea sălbatică de care a dat 
dovadă în ducerea la bun sfârșit a sarcinii sale avea 
drept cauză profundă dorința de a șterge în felul 
acesta păcatul care marca originea sa, şi tocmai 
pentru aceasta Hitler și Himmler îl aleseseră pe el. 
Într-o broşură intitulată  „Wandlungen unseres 
Kampfes” („Metamorfoză a luptei noastre”), apărută 
în 1936, Heydrich proclamase, cu o energie aproape 
demonică, că nazismul avea ca „sarcină istorică” 
esențială lupta împotriva „dușmanului universal 


evreu” şi eliminarea lui. Himmler remarca: „În lupta 
sa împotriva evreilor, Hitler n-ar fi putut găsi un 
ajutor mai bun decât Heydrich. Nu avea nici un fel de 
milă de evrei... 

De altfel, aceasta vă va interesa, Heydrich era un 
excelent violonist. Într-una din zile a cântat în 
onoarea mea o serenadă; a făcut-o cu o artă 
deosebită. Păcat că nu s-a consacrat mai mult acestei 
activităţi”. 

Această reflecţie ne lămureşte asupra psihologiei 
Reichsfiihrerului SS, ca şi a subalternului său, și ne 
arată că el făcea, dincolo de obiectivele fixate cu 
grijă de ambiția sa, eforturi neobosite pentru a se 
evidenția. Încă de la început, o energie febrilă îl 
împingea să exceleze în toate domeniile. Era un 
excelent sportiv: scrimer, trăgător și călăreț de prim 
ordin; încercase să se distingă și pe plan militar. 
Puțin timp după declararea războiului, el a reușit, cu 
toată împotrivirea lui Hitler, să se angajeze ca pilot și 
nu s-a lăsat până nu a fost decorat cu Crucea de fier 
clasa I pentru un număr de zboruri întreprinse 
deasupra teritoriilor inamice, zboruri care o dată l-au 
obligat chiar la o aterizare forțată în spatele liniilor 
rusești. 

Această voință de a se arăta la înălțimea 
diferitelor misiuni a jucat, fără îndoială, un rol în 
hotărârea pe care a luat-o în toamna anului 1941 de 
a părăsi cartierul general de pe Prinz-Albrecht-Strasse 
pentru a se instala la Praga în calitate de 
viceprotector al Reichului - de „duce de Alba”, 
potrivit formulei lui Hitler. În orice caz, hotărârea a 


fost interpretată ca o încercare de a demonstra că era 
capabil să-și asume sarcini administrative, cu atât 
mai mult cu cât noile sale funcţii nu-i aduceau nici 
un fel de sporire a puterii. S-ar putea ca Heydrich să 
fi vrut să se ţină, pentru câtva timp, departe de 
adversarul său Canaris, care își procurase, cu puțin 
înainte, dovezi compromițătoare privind originea lui 
rasială. În sfârșit, voia, fără îndoială, să pună capăt 
pentru moment geloziei lui Himmler și a lui 
Bormann, care acționau, de comun acord, pentru a 
întârzia ascensiunea amenințătoare a tânărului lor 
partener. În orice caz, în această perioadă Heydrich a 
făcut în mai multe rânduri aluzii la stricarea relațiilor 
sale cu Himmler și cu Bormann. Ultima sa vizită la 
marele cartier general al fiihrerului i-a arătat că 
mașinaţiile rivalilor săi nu rămăseseră ineficace. 
Chiar și după plecarea sa din Berlin, el a rămas, 
potrivit prescurtărilor misterioase şi impresionante 
ale limbajului oficial, „ChdSPudSD” (Chef der 
Sicherheitspolizei und des Sicherheitsdienstes), adică 
şeful poliției şi al serviciilor de siguranţă, dar el se 
afla, cel puţin pentru moment, îndepărtat de centrul 
puterii sale. Fără îndoială că Heydrich a acceptat 
aceste inconveniente în schimbul posibilităţii de a 
comunica direct cu Hitler, fără intermediul 
bănuitorului Himmler. 

Atentatul căruia i-a căzut victimă a fost pregătit 
în Marea Britanie. Cei trei tineri cehi care la 27 mai 
19:42 au așteptat trecerea mașinii lui Heydrich la 
marginea orașului fuseseră parașutați cu puţin timp 
înainte în apropierea capitalei cehe. Atunci când 


mașina „protectorului” a intrat, cu viteza mult 
redusă, într-o curbă foarte accentuată, unul dintre cei 
trei, și anume Jan Kubis, a aruncat o bombă care a 
explodat sub vehiculul lui Heydrich. Deşi grav rănit, 
acesta a reușit să sară din mașină şi să tragă mai 
multe focuri asupra atentatorilor care fugeau. Dar 
aproape imediat se prăbuşi şi medicii chemaţi în 
grabă de Hitler și Himmler în consult nu reușiră să-l 
salveze. Opt zile mai târziu Heydrich murea de pe 
urma rănilor căpătate. 

Hitler a declarat că moartea lui Heydrich 
echivala cu „pierderea unei bătălii”. Regimul nazist a 
reacționat cu cruzimea pe care o arătau populaţiile 
primitive în faţa mormintelor șefilor lor de trib și a 
semizeilor lor. În cursul măsurilor de represalii care 
au urmat după asasinarea „protectorului”, numai 
Curtea marţială din Praga a pronunțat 936 de 
condamnări la moarte, iar aceea de la Brno 395. Deși 
nu s-a putut stabili vreo legătură cu atentatul, 
locuitorii aşezării Lidice au fost sacrificați în 
amintirea lui Reinhard Heydrich. Și ca şi cum groaza 
legată de numele său ar fi trebuit să se perpetueze și 
după moartea sa, circumstanţele dispariţiei sale au 
declanșat punerea în aplicare a unor experiențe 
medicale făcute cu sulfamide pe „cobai umani” în 
lagărul de concentrare de la Ravensbrück. De 
asemenea, „acțiunea Reinhard”, care a constat în 
punerea sub sechestru a bunurilor evreilor asasinați, 
poartă numele lui... 

Totuși, se pare că Himmler a simţit o secretă 
ușurare și a declarat cu o formulă misterioasă că 


„soarta l-a răpit cu bună știință pe Heydrich tocmai 
în culmea puterii sale”. Discursul ţinut în memoria 
„protectorului” conţinea nenumărate aluzii la așa-zisa 
puritate rasială a lui Heydrich. Cei mai apropiaţi 
colaboratori ai lui Hitler vorbeau despre Heydrich ca 
despre succesorul fiihrerului, ca despre unul care, 
„mai devreme sau mai târziu”, ar fi putut deveni 
stăpânul Germaniei. Heydrich nutrise el însuși în 
sinea lui această idee a succesiunii, sub semnul 
neîndurătorului stat SS-ist în plină desfășurare. 

Pentru Heydrich morala nu reprezenta decât o 
categorie iluzorie sau sentimentală. El nu căuta să-și 
justifice crimele, ci se întreba numai asupra 
metodelor și, departe de a asculta de considerații 
idealiste, nu făcea decât să-şi satisfacă propria-i poftă 
de putere. 


CAPITOLUL al IV-lea - HEINRICH HIMMLER 
Mic-burghez și mare inchizitor 


La 23 mai 1945, când, în timpul unei vizite 
medicale efectuate de un medic militar britanic, 
Heinrich Himmler reuși să înghită conţinutul unei 
fiole de cianură, care i-a provocat moartea după 
câteva minute, i se făcură două măști mortuare. Una 
dintre ele ne înfățișează o fizionomie brutală și 
cinică, deformată în mod grotesc de chinurile agoniei 
şi îndeosebi de încleștarea buzelor; cealaltă face să 
apară o figură inexpresivă, mai degrabă placidă, și 
care nu are nimic înspăimântător. 

Prima mască pare mai apropiată de imaginea 
existentă în general despre Himmler. Identificându-l, 
în mare măsură, cu statul SS-ist și cu sistemul de 
fabrici ale morţii, opinia publică vedea în el 
încarnarea, în lumea contemporană, a unor monștri 
mitologici. Senzaţia de primejdie, frica pe care o 
trezea persoana sa s-au asociat evocării sinistre a 
numelui său. Reichsfiihrerul SS declarase despre sine 
că va fi „un paloș neîndurător al justiţiei”. Teroarea 
sa metodică, îmbibată de principii moderne de 
organizare, stilul raţionalizat, „industrial”, al operei 
sale de exterminare și caracterul rece al fanatismului 
său accentuau într-un fel cu totul special atmosfera 
de groază care-l înconjura. 

Totuși, de îndată ce se dă la o parte un colț al 


acestei măști demonice, apar trăsăturile unui mic- 
burghez plin de exaltare și pe care conjunctura 
regimului l-a înzestrat cu puteri discreţionare, 
accentuând astfel în chip sângeros extravaganțele 
sale. Potrivit mărturiilor unanime ale celor ce 
avuseseră ocazia să-l întâlnească, Himmler era un 
personaj limitat, care nu se deosebea de omul de 
rând. Un diplomat englez a declarat că nu a reușit să 
scoată niciodată de la Reichsfiihrerul SS „vreo idee 
prezentând cel mai mic interes”, iar părerea lui 
Speer, în ochii căruia Himmler era „jumătate 
învățător, jumătate nebun cu idei stranii”, rezumă în 
mod plastic numeroase mărturii dintre cele mai 
diferite. Walter Dornberger, directorul stațiunii de 
experimentare a rachetelor din Peenemiinde, a făcut 
una dintre cele mai vii descrieri ale lui Himmler: 
„Mi-a făcut impresia unui institutor oarecare, și 
nicidecum a unui om violent. Nici cu cea mai mare 
bunăvoință din lume nu am putut descoperi nimic 
extraordinar sau special la acest om de talie mijlocie, 
de o zvelteţă tinerească în uniforma sa cenușie de SS- 
ist. Sub o frunte potrivită, doi ochi de un albastru- 
cenușiu mă priveau, cu o expresie în același timp 
liniștită și întrebătoare, dindărătul unor ochelari cu 
arc care sclipeau. O mustață îngrijită sub un nas 
drept și bine format desena o linie întunecată pe 
această față de o paloare nesănătoasă. Buzele erau 
decolorate și foarte subţiri. Numai bărbia teșită, abia 
conturată, mă surprinse. Pielea gâtului era flască și 
zbârcită. Când zâmbetul  încremenit, uşor 
batjocoritor, uneori dispreţuitor, din colțul buzelor se 


accentua, el lăsa să se vadă două șiruri de dinţi de o 
albeață strălucitoare. În tot timpul conversaţiei 
noastre mâinile sale subțiri, albe și de o delicateţe 
aproape feminină, rămaseră nemișcate pe masă”41). 

La drept vorbind, oricine își închipuia că va 
descoperi îndărătul acestei feţe netede și puțin 
buhăite zbuciumul unei firi monstruoase se înșela. 
Numai îndemnul de a nu te mulţumi, în fața unor 
atrocități de o asemenea amploare, cu aparențele a 
putut duce la atari păreri. 

În realitate, Heinrich Himmler era un nehotărât, 
lipsit de încredere în sine. Un exces de zel pe cât de 
stupid, pe atât de desperat masca această lipsă de 
personalitate: râvna fără scrupule a unui om a cărui 
personalitate era atât de nulă, încât trebuia să-și 
inventeze una. Organizator şi administrator 
meticulos, Himmler era înzestrat cu acel amestec 
neomenesc de zel, devotament și fanatism în 
îndeplinirea misiunii care refuză să ia în considerare 
factorii umani pentru că sunt străini de obiect, și se 
complăcea în taină în redactarea comunicatelor în 
legătură cu aplicarea hotărârilor luate. Din cauza 
„acelui grad de supunere concentrată, a unui zel 
oarecum mărginit și a unui metodism inuman, însoţit 
de un oarecare automatism”(%2), era nevoie de simț 
psihologic pentru a descoperi motivaţia profundă în 
virtutea căreia acționa fiinţa sa. 

Acestea au fost mai ales calităţile care i-au 
permis ascensiunea. Acest caracter searbăd și 
impersonal nu căpătă oarecare trăsături individuale 
decât graţie pretențiilor sale bizare care opuneau 


unei lumi, considerată în plină decadenţă, un ciudat 
amestec de teorii rasiste, de credinţe păgâne și de 
doctrine naturaliste. Dând dovadă de o siguranță 
naivă, Himmler se considera reîncarnarea 
împăratului Henric I, care luptase împotriva 
ungurilor și slavilor; le recomanda SS-iștilor săi să se 
hrănească cu praz și să bea apă minerală, căci aceasta 
era, după părerea lui, cel mai bun dejun. Când 
primea oaspeţi, inspirându-se din pilda regelui Artur, 
nu îngăduia decât 12 persoane la masa sa. 

Era văzut câteodată făcând, împreună cu câţiva 
ofițeri superiori SS, „exerciţii de concentrare”, care 
constau în a-şi pironi privirea drept înainte: astfel el 
voia să oblige o persoană aflată în încăperea vecină 
să spună adevărul. Conform modei de atunci, 
credința sa naivă era însoțită de preocupări 
semiștiințifice. Astfel, el întreprindea săpături şi 
cercetări arheologice cu scopul de a descoperi urme 
ale rasei germanice primitive și făcea studii pe 
craniile „comisarilor iudeo-bolșevici”, pentru a 
formula o definiție tipologică a „sub-omului”. 
Ceremonialul de cult pe care l-a încetățenit în cadrul 
SS-ului izvorăște din acelaşi profil personal. 

Încă în „Mein Kampf”, Hitler se ridicase 
împotriva ocultismului în doctrina rasistă și, cu 
ocazia sesiunii culturale care a avut loc în 1938 în 
cadrul congresului partidului nazist, a luat în public 
poziție împotriva tuturor încercărilor de acest gen, 
considerând că ele „nu trebuie tolerate în sânul 
mișcării”. 

„Programul nostru — spunea el — nu e alcătuit pe 


baza unor intuiții misterioase, ci a unor cunoștințe 
clare... Vai și amar va fi dacă, printr-o infiltrare a 
unor elemente mistice dintre cele mai confuze, 
mișcarea sau statul vor începe să traseze sarcini 
neclare”. 

Este posibil ca aceste observaţii să fi fost 
îndreptate și împotriva lui Himmler. Albert Speer 
relatează în orice caz că Hitler obișnuia să ia în râs și 
să discrediteze ideologia SS-iştilor; dar recunoștea și 
aprecia valoarea ei tehnică, ca instrument al puterii. 
Cu toate că Himmler însuși ar fi dat bucuros mai 
multă amploare ciudatelor sale nostalgii, exemplul 
SS-ului ne arată cu precizie în ce măsură aceste 
tendințe iraționale erau frânate de un simţ concret și 
realist al faptelor. „În calculele mele am fost 
întotdeauna realist”, a afirmat el. Într-adevăr, 
liturghia și spectacolul pe care și le ofereau singuri 
SS-iștii, nu constituiau niciodată un simplu decor, un 
accesoriu solemn regizat, ci un factor de unire și unul 
din mijloacele cele mai eficace pentru a crea un fel 
de comunitate religioasă de  conjuraţi, prin 
participarea la un ritual mistic, legat de respectarea 
unor angajamente deosebite. E cert că obiceiurile de 
cult pe care Himmler le instaurase la Wevelsburg și 
în alte locuri „sacre” slujeau la provocarea unor 
emoţii care puteau fi, după aceea, foarte ușor 
transformate în acte de o violenţă neîndurătoare. Dar 
toate acestea nu ne-ar putea înșela în privința 
caracterului acestor solemnităţi; ele aveau ceva din 
adunarea unui ordin religios și reprezentau pentru 
participanţi un act, neîncetat reînnoit, de consacrare 


şi de chemare la intrarea într-o comunitate care 
depășea toate legăturile tradiționale cu vechiul 
univers social, familial, cu casta şi cu clasa, 
impunând o apartenenţă absolută şi creând o „lege” 
proprie. Telurile urmărite de SS-iști depășeau de 
altfel cu mult argumentele avansate potrivit cărora 
era vorba de constituirea unui grup de militanti 
politici. În concepţia principalilor săi promotori, SS- 
ul apărea într-adevăr nu numai ca un instrument și 
un mijloc de acţiune pe „teatrul de operaţii interior”, 
ci şi ca o celulă a unui regim politic nou, sortit să 
pătrundă și să înlocuiască treptat vechea ordine. SS- 
ul trebuia, de asemenea, să constituie unitatea de 
elită în slujba unei dominaţii imperialiste care voia 
„să organizeze Europa pe o bază ce avea să arunce în 
aer frontierele naționale statornicite până atunci, atât 
în domeniul politic cât și în cel economic”. Convins 
că o aplicare judicioasă a legilor lui Mendel ar 
permite, în decurs de 120 de ani, să se reconstituie 
din poporul german rasa germanică primitivă 
(indivizi cu părul blond și ochi albaştri), Himmler 
elaboră directive privind o nouă legislaţie a căsătoriei 
şi abolirea monogamiei. Unele dintre ele au început 
chiar într-un fel să fie puse în aplicare. Din aceeași 
concepţie derivă numeroasele proiecte menite să 
asigure anumite privilegii castei superioare a SS- 
iștilor și să elimine scara de valori tradițională sau să 
creeze pentru popoarele înrobite un sistem gradat de 
posibilități în vederea formării și dezvoltării lor 
culturale. Înăuntrul frontierelor etnice germane, 
împinse cu 500 km mai la est, structurile urbane 


trebuiau să fie abolite și înlocuite cu acel „paradis al 
rasei germanice” pe care Reichsfiihrerul SS și inițiaţii 
săi nu încetau să le descrie în discursurile lor. Se mai 
avea în vedere și organizarea unei vaste rețele de 
„sate fortificate” (Wehrdorfer), în care membrii 
Ordinului, ai „noii nobilimi” ar fi avut posibilitatea 
nu numai să se antreneze la lupte și la comenzi, ci și 
să refacă legăturile originare cu pământul. Misiunile 
polițiste, care în fapt au constituit o mare parte din 
activitatea SS-ului, păleau în faţa acestor romantice 
viziuni ale viitorului care reprezentau cu adevărat 
„cauza sacră”; Himmler avea să declare că „cea mai 
fericită zi” din viaţa sa a fost aceea când Hitler a 
încuviinţat aceste proiecte de creare a unor 
comunități războinice-țărănești. 

Visări delirante a căror manifestare o aflăm în 
aceste idei și în însăși persoana Reichsfiihrerului SS 
pot fi de fapt întâlnite în orice epocă, în marginea 
oricărei societăți, iar răsunetul lor este variabil. O 
societate echilibrată absoarbe fără prea mari daune 
pe propagatorii unor astfel de idei, care nu găsesc 
decât posibilități limitate ca întemeietori de secte, 
tămăduitori ori publiciști. Doar într-o ordine socială 
zdruncinată, pradă unui haos incurabil, un personaj 
ca Himmler poate să capete influență politică. Și, 
într-adevăr, Himmler a reuşit să  înșface 
instrumentele puterii, care i-au permis să-și pună 
concepțiile în practică cu unele șanse de succes. 

Fundamentul patologic al nazismului, care a fost 
de atâtea ori considerat în mod greșit ca ieșind la 
iveală în personalități în chip manifest nevrozate, ca 


Julius Streicher, se află mai degrabă în acest straniu 
amalgam de sectarism şi de „normal”, de viclenie și 
de rece obiectivitate administrativă. Astfel, Julius 
Streicher era din ce în ce mai mult dat deoparte, în 
timp ce Heinrich Himmler, care deţinea tainele 
acestui sistem de dominare, se înălța rapid în vârful 
piramidei puterii. Calculator impasibil, el dispunea 
fără nici o ezitare, fără nici un scrupul de soarta a 
milioane de ființe omenești, lăsând în urma lui dâre 
de sânge și de lacrimi; a intrat în istorie ca cel mai 
sinistru amestec de spirit himeric și tehnician al 
puterii, de şarlatan și inchizitor. Lagărele de 
concentrare și grădinile de zarzavaturi care le 
înconjurau, la Dachau și în alte părți, constituie o 
metaforă care exprimă întreaga esență a acestui 
personaj. 

Limbuţia lui Himmler ne-a lăsat o mulțime de 
documente care confirmă întocmai această analiză. 
Într-un discurs pronunţat la 4 octombrie 1943 la 
Poznan în faţa conducătorilor SS, și care constituie 
una dintre cele mai înspăimântătoare mărturii 
apărute vreodată în limba germană, el declara: 

„Ar fi o greşeală gravă dacă am atribui altor 
popoare străine sentimentalitatea noastră inofensivă, 
generozitatea și idealismul nostru. O asemenea 
greşeală a fost comisă întâi de către Herder, care fără 
îndoială că a scris «Vocea popoarelor» fiind beat și 
ne-a prilejuit astfel nouă, urmașilor săi, suferințe și 
amărăciuni fără margini. Aceasta este valabil 
începând cu cehii și slovenii, cărora noi le-am 
inoculat sentimentul naţional. Ei înșiși nu erau în 


stare de așa ceva, noi am inventat sentimentul 
național pentru ei. 

Există un principiu absolut, valabil pentru toţi 
SS-iștii: trebuie să ne purtăm cinstit, corect, 
prietenește, cu credinţă faţă de cei de un sânge cu 
noi, și cu nimeni altul. Nu-mi pasă absolut de loc de 
cum o duc rușii sau cehii. Ne vom însuși sângele 
curat și înrudit cu al nostru al celorlalte popoare, la 
nevoie răpindu-le copiii și crescându-i la noi. Puțin 
îmi pasă dacă celelalte popoare trăiesc în prosperitate 
sau crapă de foame; aceasta nu mă interesează decât 
în măsura în care avem nevoie de ele ca sclavi în 
slujba civilizaţiei noastre. Faptul că zece mii de 
rusoaice au murit sau nu din pricina epuizării săpând 
tranșee antitanc nu mă interesează decât în măsura în 
care aceste tranșee, destinate apărării Germaniei, au 
fost terminate... Niciodată nu vom fi brutali sau 
lipsiți de inimă dacă acest lucru nu va fi necesar, asta 
e limpede. Noi, germanii, care suntem singurii pe 
lume cu o atitudine corectă faţă de animale, vom ști 
să ne purtăm corect și cu aceste dobitoace omenești, 
dar ar fi o crimă comisă împotriva propriului nostru 
sânge să ne sinchisim de ei și să le inoculăm 
idealuri... 

Aș vrea să evoc aici un capitol destul de penibil 
despre care ar trebui neapărat să discutăm între noi, 
cu toată sinceritatea, dar despre care nu vom vorbi 
niciodată în public... Vreau să vorbesc despre 
evacuarea evreilor, de exterminarea poporului 
evreu... Aceasta face parte din lucrurile despre care 
se vorbește cu ușurință. «Evreii vor fi exterminați, 


declară oricare membru al partidului, lucrul acesta e 
evident; scoaterea din joc a evreilor figurează în 
programul nostru; exterminarea lor e un lucru de la 
sine înţeles; bine, e în regulă!» Și iată-i cum vin toţi, 
cei 80000000 de bravi germani ai noștri, și fiecare cu 
evreul lui de treabă. Da, desigur, ceilalți sunt niște 
ticăloşi, dar acesta este un evreu foarte bun. Nici 
unul din cei care vorbesc astfel n-a văzut și n-a 
înțeles nimic. Cei mai mulți dintre dumneavoastră 
ştiu ce înseamnă 100, sau 500, sau 1000 de cadavre 
aliniate. Să fi văzut aceasta și să fi rămas corect — cu 
unele excepţii datorate slăbiciunilor omenești —, iată 
ceea ce ne-a făurit o inimă de oţel. lată ceea ce 
constituie o pagină glorioasă a istoriei noastre, o 
pagină care nu a fost și nu va trebui niciodată să fie 
scrisă”. 

Omul care a scris câteva din paginile cele mai 
groaznice din toată istoria Germaniei s-a născut la 7 
octombrie 1900, la Miinchen. Atmosfera familială în 
care a trăit Heinrich Himmler şi pecetea pe care și-a 
pus-o asupra tinereţii sale au fost în chip 
incontestabil marcate de personalitatea tatălui său, 
fiu al unui șef de jandarmi, fost director de școală și 
perceptor de prinți la curtea regală a Bavariei. El 
exercita o mare autoritate în sânul familiei. Era un 
om sever, punctual și pios. Desigur, am merge prea 
departe dacă am vrea să descoperim premisele 
evoluţiei sale viitoare în predilecția manifestată de 
timpuriu de Himmler pentru legendele germanice, 
criminologie și chestiuni militare. Dar este absolut 
sigur că amestecul de „spirit funcționăresc, de poliţie 


şi de școală” cu care a fost înconjurat Himmler din 
cea mai fragedă copilărie au exercitat asupra lui o 
influență profundă și durabilă. 

Himmler trebuia să devină fermier, și referințele 
la viaţa rurală pe care le regăsim ulterior în 
concepţiile sale ideologice, mai ales în legătură cu 
SS-ul, își găsesc explicaţia în predilecţia lui pentru 
cariera pe care sănătatea nu i-a permis niciodată să o 
practice. În iulie 1936, când a pus să fie sărbătorit în 
catedrala din Quedlinburg milenarul morţii lui 
Henric I în sunetele vechilor melodii germanice, el a 
adus un omagiu împăratului care fusese un „nobil 
țăran al poporului său”. Într-un discurs pronunţat în 
cursul aceluiași an, el declară că el însuși „era un 
țăran prin originea sa, prin sângele său, ca și prin 
toată ființa sa”. După primul război mondial, pe care- 
l făcuse ca subofițer, intră în legătură cu partidul lui 
Hitler prin intermediul unei asociaţii soldățești de 
extremă dreaptă. O fotografie făcută cu ocazia 
puciului din noiembrie 1923 îl înfățișează purtând un 
drapel alături de Ernst Röhm. Ceva mai târziu, 
Himmler deveni colaboratorul lui Gregor Strasser în 
cadrul  așa-zisei aripi  „social-revoluţionare” a 
partidului nazist. Dar este indiscutabil că la baza 
acestor legături existau mai multe motive regionale 
decât ideologice. De altfel, „Weltanschauung”-ul său, 
care apăru atât de precis ulterior, a rămas multă 
vreme dintre cele mai confuze. La fel credinţa sa 
rasistă nu părea să fi atins încă, prin anii '20, 
fanatismul pe care l-a manifestat ulterior. Se căsători 
cu Marga Concerzowa, o infirmieră originară din 


Bydgoszcz (Brâmberg), cu 7 ani mai în vârstă decât 
el; se spune că ea ar fi trezit în oarecare măsură 
interesul lui Himmler pentru homeopatie, magnetism 
şi terapeutica bazată pe băile cu infuzie de paie de 
ovăz şi ceaiuri. 

Acest om, care în timpul acela conducea o 
întreprindere  avicolă la  Waldtrudering, lângă 
Miinchen, deveni la 6 ianuarie 1929 șeful SS-ului, ale 
cărui efective se cifrau pe atunci la 300 de oameni. El 
își manifestă calităţile de organizator, ridicând 
această cifră la peste 50000 de oameni în 1933. 
Personaj de mâna a doua, el nu reuși să ajungă, cu 
răbdare și metodă, în primele rânduri decât în 
momentul cuceririi puterii de către partid. Ajunse la 
putere o dată cu camaradul său mai dotat Reinhard 
Heydrich și puse mâna pe conducerea poliţiei 
politice. Ziua de 30 iunie 1934 înseamnă o cotitură 
hotărâtoare în cariera sa. După ce luase parte din 
culise la înscenarea care-l împinse pe greoiul Röhm, 
al cărui drapel el însuși îl purtase pe vremuri, să-și 
semneze singur execuţia, viitorul Reichsfiihrer SS își 
lansă echipele de ucigaşi în masacre care aveau să 
dureze trei zile. Himmler — împreună cu Hitler — a 
fost marele învingător în rivalitatea dintre 
Reichswehr și SA. Trei săptămâni mai târziu, „date 
fiind marile servicii pe care le-a adus, în special în 
legătură cu evenimentele din 30 iunie 1934”, după 
cum suna decretul oficial, SS-ul era dezlegat de acum 
înainte de subordonarea sa față de SA şi ridicat la 
rangul de instituție autonomă. La 17 iunie 1936 
Himmler a fost numit șeful serviciilor poliției 


Reichului, constituite din acel moment într-un corp 
omogen, și a căpătat titlul de Reichsfiihrer SS; părea 
astfel să fi ajuns la apogeul carierei: dispunea de o 
parte însemnată din puterea reală și, graţie spaimei 
pe care o inspira, de o parte și mai importantă din 
puterea psihologică. 

În realitate Himmler nu făcea decât să 
declanșeze un proces de expansiune care, în cursul 
anilor următori, avea să pună o pecete hotărâtoare pe 
fizionomia și istoria celui de-al III-lea Reich și în 
cursul căruia puterea reală avea să se concentreze din 
ce în ce mai mult în mâinile sale și în acelea ale SS- 
ului. 

Ceea ce pregătise el în secret vreme îndelungată, 
mereu împins și stimulat de neobositul Heydrich, lua, 
încetul cu încetul, forme concrete și eficace. Secţiile 
SS de intervenţie, Oficiul economic și administrativ al 
SS-ului, lagărele de concentrare, serviciile SS ale 
siguranței, Oficiul pentru problemele rasei și 
colonizării, în fine Waffen-SS-ul nu erau la început 
decât mici instituţii cu funcţii limitate, dar care nu 
întârziară să se dezvolte, devenind organizaţii 
puternice. Imperiul economic al SS-ului, care avea 
ulterior să se extindă asupra întregii Europe, sau 
Waffen-SS-ul, care număra aproape 40 de divizii, nu 
sunt altceva decât manifestări deosebit de izbitoare 
ale unei voințe de expansiune ce trebuie considerată 
în ansamblul ei și ce-și croia drum în toate direcţiile; 
ea nu vădea numai o sete nepotolită de funcții, ci mai 
curând o lege structurală a regimului nazist. Să vrei 
să înţelegi acest stat numai plecând de la aspectele 


sale cele mai vizibile, adică de la regimul polițienesc, 
lagărele de concentrare și fabricile morţii, înseamnă 
să-ți închizi calea spre înțelegerea profundă a acestui 
proces și a acestui regim. 

În fapt, puternicul aparat instalat de conducerea 
SS-ului era extrem de vast și obiectivul său principal 
consta mai puțin în a controla de sus statul, cât mai 
ales de a-i lua locul. Diferitele oficii și servicii se 
transformară treptat într-un adevărat „stat marginal”, 
ale cărui rotiţe se instituiau încetul cu încetul în 
nuclee ale instituțiilor existente,  subminând 
competența lor și tinzând să le înlocuiască treptat. 
Lucrul acesta se petrecea atât pe plan economic, cât 
şi ideologic, militar, agricol, demografic, științific, 
tehnic, legislativ sau administrativ. Nu exista sector 
din viața publică în care SS-ul să nu pretindă să aibă 
ultimul cuvânt. Această evoluție ieşea la iveală în 
chipul cel mai limpede în serviciile administrative și 
polițienești ale SS-ului, instalate mai ales în teritoriile 
răsăritene cotropite. Larga autonomie de care se 
bucura aparatul lui Himmler faţă de administraţia 
civilă sau militară era deja un exemplu al acestei 
deplasări a puterii, prevăzută în mod sigur să se 
extindă în perioada postbelică în toată sfera de 
influență a Marelui Reich germanic. Așa-numitul puci 
al lui Röhm a dat acestui proces primul impuls, iar 
atentatul de la 20 iulie avea să-l ducă la desăvârșire. 
Într-adevăr, începând din acel moment, SS-ul se 
strecură în „însăși inima structurilor Wehrmachtului” 
şi Himmler, devenit între timp ministrul de interne al 
Reichului, își asumă de asemenea comanda supremă 


a armatei de rezervă. Astfel, pe lângă numeroasele 
funcţii obișnuite, el avea de acum înainte dreptul de 
a hotărî asupra „ansamblului transporturilor militare, 
a cenzurii militare, serviciilor de informaţie, 
controlului trupelor, intendenţei, efectelor militare, 
bugetului armatei și asupra serviciilor sanitare”. 

În această desfășurare metodică şi realistă a 
puterii se regăseau, desigur, și fanteziile personale ale 
lui Himmler. Astfel, pe lângă scopurile precise de 
realizare a dominaţiei sale, urmărite prin cele mai 
multe din organizaţiile, fundaţiile și diversele creaţii 
ale SS-ului, el punea în sarcina altor instituţii 
înfăptuirea unora din maniile sale extravagante. Așa 
erau, de pildă, uzina de apă minerală „Mattoni”, 
societatea anonimă  „Lebensborn”, „Nordland 
Verlag”-ul, cultura sorgului și „SS-Forschungs-und 
Lehrgemeinschaft Ahnenerbe”, a cărui misiune consta 
în „a studia mediul, spiritul, înaltele fapte și 
patrimoniul rasei nordice indo-germanice”. 

De îndată ce Himmler luă în mână frâiele tuturor 
forțelor polițienești, actele de violență spontane, 
hoţiile care dominaseră în primii ani ai celui de-al III- 
lea Reich deveniră mai rare, apoi încetară complet o 
dată cu zdrobirea definitivă a SA-ului. Terorismul 
„emoţional”, așa cum îl practicau oamenii lui Röhm, 
constituit dintr-un inextricabil amestec de interese 
politice cu metode criminale, a fost înlocuit din acest 
moment cu un program stabilit cu grijă. El se 
exprima printr-o  birocraţie centralizată care-şi 
cunoştea perfect toate mecanismele administrative, 
îsi avea propriile sale bugete şi aplica principiile 


raționalizării: astfel, terorismul devenea o instituție 
dotată cu un aparat perfect organizat. Teroristul de 
tip nou, format în chip metodic de către Himmler, 
era preocupat să elimine fără pasiune pe adversarii 
reali sau posibili, și să nu dea drumul instinctelor sale 
sadice și primitive. Atunci când s-a întâmplat totuși 
așa, în special în lagărele de concentrare, Himmler a 
declarat că era vorba de „excepţii datorate 
slăbiciunilor omenești”. Așa se face că Himmler a 
intervenit fără milă în acele cazuri în care corupția, 
cruzimea sau motivele personale erau prea evidente, 
necruțând nici măcar camarazi încercați.43) „Noi le- 
am luat evreilor bogăţiile pe care le posedau — avea 
el să declare în acele ocazii —, dar nu pentru uzul 
nostru personal. Cei care au comis greșeli în acest 
sens vor fi pedepsiţi, conform ordinului pe care l-am 
dat la început: oricine își însușeşte fie numai o marcă 
este pasibil de pedeapsa capitală. Câţiva SS-iști s-au 
făcut vinovaţi — ei sunt de altfel puţin numeroși —, ei 
bine, vor fi condamnați fără milă la moarte” 14%, 
Numeroșii membri ai SS-ului care asistau la 
această cuvântare nu simţiră nici o repulsie la auzul 
acestor cuvinte, ba se poate spune chiar că idealismul 
lor, iremediabil pervertit, nu a făcut decât să se 
întărească. Dacă sistemul lagărelor de concentrare 
avea drept funcţie esenţială exterminarea elementelor 
opoziționiste, el servea în același timp și într-o 
măsură crescândă la obișnuirea membrilor Ordinului 
cu asprimea față de ei înșiși, conform maximelor din 
care trebuia să se inspire educaţia noii nobilimi 
germanice, aceea a rasei de stăpâni. Dar această 


ap 


„etică”, predicată neîncetat în cursul ceremoniilor 
nocturne, care se desfășurau la lumina torțelor, nu se 
baza pe categorii morale autentice, așa încât nu era, 
în ultimă instanţă, decât un apel, cu nuanță 
romantică, la o acţiune ucigașă, care nu-și mai pune 
probleme, ci se mulțumește să omoare în tăcere și cu 
docilitate; ea opunea dreptul la masacrele colective 
nedreptăţii comise prin furarea unei ţigări. Liberând 
de referințe superioare principiile comportării şi 
alăturându-le consideraţiilor oportuniste ale tehnicii 
puterii, această etică nu mai exista ca atare. Ea nu 
mai era decât instrumentul unei dominaţii totale a 
ființei omenești, drapată în moralitate. „A fi aspru 
faţă de noi înșine și față de ceilalți, a ucide și a primi 
moartea”, aceasta era una din devizele SS-ului pe 
care Himmler o repeta neîncetat. Ea însemna că 
activitatea ucigașa era acceptabilă și legitimă, pentru 
că era greu de îndurat. Din același motiv, Himmler a 
subliniat întotdeauna cu mândrie, ca și cum ar fi fost 
vorba de un titlu de glorie, că în activitatea sa 
criminală  SS-ul „nu suferise niciodată daune 
interioare” şi nici nu încetase a se arăta „corect”. Era 
deci logic ca nivelul moral al SS-ului să crească o 
dată cu sporirea numărului victimelor sale. 

„Este exact ceea ce s-a întâmplat în Polonia pe 
un ger de 40° sub zero - declară Himmler, la 7 
septembrie 1940, în fața ofițerilor SS din compania 
„Adolf Hitler” —, când a trebuit să  realizăm 
transportarea a mii, zeci de mii, sute de mii de 
persoane... Se impunea să avem tăria să împușcăm 
mii de personalități poloneze -— trebuie să ascultați ce 


vă spun, dar cu condiţia să uitaţi imediat totul... Se 
impunea să avem această tărie, căci altfel noi am fi 
fost aceia care am fi plătit până la urmă... În 
numeroase împrejurări este mult mai ușor să conduci 
la atac o companie decât să o foloseşti pentru a ţine 
la respect, într-o regiune oarecare, o populaţie 
recalcitrantă și subdezvoltată pe plan cultural, pentru 
a proceda la execuţii, a transfera oameni, a deplasa 
femei care plâng și care strigă... "(45). 

Totuși, nu numai „etica” violenței era aceea care 
conferea unor astfel de declaraţii ale lui Himmler 
trăsăturile lor cele mai caracteristice; se mai putea 
distinge în ele trufia calculată și vulgară a omului 
mândru de capacitatea sa de a fi neomenos, trufia 
pedantului, fost elev-model al liceului regal din 
Miinchen, care căuta în felul acesta să-și afirme 
superioritatea față de subalternii experți în luptă și 
omor. Şi astăzi e greu să-ţi dai seama ce calități și ce 
merite personale i-au conferit lui Himmler poziția de 
care beneficia în sânul SS-ului. În micul cerc al 
conducătorilor celui de-al Ill-lea Reich, el era 
personajul cel mai șters. Este sigur că protecţia lui 
Heydrich și încrederea lui Hitler, obținute cu prețul 
celei mai perfecte docilități și rămase neștirbite până 
aproape la sfârşit, i-au adus un sprijin dintre cele mai 
preţioase. Pe de altă parte, disciplina severă și 
obligaţiile riguroase impuse  SS-iștilor, ca şi 
reînnoirea continuă a sarcinilor date oamenilor săi 
dintr-o nevoie de expansiune care nu-și atinsese încă 
limitele și care dădea rivalităţilor destule obiective în 
afara SS-ului, toți acești factori au contribuit, fără 


nici o îndoială, la asigurarea intangibilităţii poziţiei 
sale. În plus, Himmler se străduise el însuși, 
întotdeauna, să-și consolideze influenţa nu numai pe 
plan instituțional, ci și pe plan psihologic, apărând în 
faţa superiorilor ca și a subordonaţilor săi drept SS- 
istul cel mai intransigent din anturajul fihrerului. 

Oricum, din momentul în care SS-ul a fost folosit 
tot mai mult pentru organizarea acţiunilor de 
exterminare şi a masacrelor colective, manifestările 
de radicalism ale lui Himmler apăreau adeseori 
însoţite de o înverșunare cam forţată: „Noi trebuie să 
renegăm și să respingem falsa camaraderie, mila rău 
înțeleasă, falsa blândeţe și falsele scuze față de noi 
înșine”, lansă o dată auditorilor săi Himmler pe un 
ton aproape pasionat. 

El nu mai era accesibil nici unui sentiment; 
conștiința  culpabilităţii, sentimentul răspunderii 
individuale, toate acestea se aflau într-un fel captate 
şi „lichidate” de categorii pseudo-morale sau de 
mecanismele birocratice și nu mai atingeau fondul 
personalităţii sale. Se pare, în orice caz, că apelurile 
tot mai violente la duritate şi la neînduplecare aveau 
drept scop să acopere neliniştea de care el însuși era 
cuprins. Amploarea actelor de terorism și de 
exterminare era de așa natură, iar partea sa de 
răspundere atât de evidentă, încât Himmler trebuia 
să se găsească într-o zi sau alta, în chip inevitabil, în 
fața consecinţelor acelor fapte pe care le declanșa cu 
sânge rece când se afla la ședințe şi în fața dosarelor. 
El personal nu avea însă acea stăpânire de sine pe 
care o pretindea subalternilor săi și nu ar fi corespuns 


criteriilor aplicate în selecționarea viitorilor SS-iști: 
caracteristici rasiale exterioare, talie, culoarea 
părului sau genealogie urcând până în anul 1750. Dar 
nimic nu ne permite să deducem că s-ar fi gândit la 
această problemă și cu atât mai puţin că ar fi suferit 
de pe urma ei. Se pare că o singură dată a vrut să 
înfrunte spectacolul pe care-l impunea celorlalți. 
Generalul SS von dem Bach-Zelewski a relatat că în 
1941 Himmler ordonase la Minsk să se aducă 100 de 
prizonieri în vederea unei execuţii exemplare. Dar de 
la prima salvă era cât pe ce să leșine și începuse să 
răcnească pentru că plutonul de execuţie nu reuşise 
să ucidă două femei din primul foc. Predispoziţia 
abstractă pentru omor era la Reichsfiihrerul SS într-o 
contradicţie flagrantă şi caracteristică cu groaza, 
aproape isterică, pe care o încerca față de vânătoare. 
Prânzul lui era complet compromis dacă i se amintea 
că hrana pe care o consuma provenea de la animale 
sacrificate. În legătură cu aceasta, el declara 
medicului său: „Domnule Kersten! Cum poate să vă 
facă plăcere să trageţi prin surprindere în bietele 
animale nevinovate și lipsite de apărare, care pasc 
liniștite la marginea pădurii? Dacă stai să te gândești, 
e pur și simplu un asasinat... Natura este atât de 
minunată, şi, la drept vorbind, fiecare animal are 
dreptul să trăiască. Tocmai pentru acest fel de a 
vedea lucrurile îi admir atât de mult pe strămoșii 
noştri. De exemplu, pe vremuri se declara război în 
toată regula șobolanilor şi șoarecilor, li se atrăgea 
atenţia că trebuie să pună capăt activităţii lor 
dăunătoare și să părăsească într-un anumit termen 


regiunea respectivă. Şi doar după aceea începeau să-i 
nimicească. Acest respect față de animale îl regăsim 
la toate popoarele indo-germanice. Mi s-a spus de 
curând, și lucrul acesta m-a interesat în cel mai înalt 
grad, că chiar în zilele noastre, atunci când călugării 
budiști străbat noaptea o pădure, obișnuiesc să sune 
dintr-un clopoțel pentru a îndepărta din drumul lor 
animalele pe care ar risca altfel să le strivească. În 
timp ce la noi melcii sunt călcaţi, viermii sunt 
striviți...” 

O paralelă între această reflecţie și declaraţiile 
lui Himmler despre experienţele pe cobai umani sau 
despre „tratamentul care trebuie aplicat populațiilor 
străine din Răsărit” arată gradul de necrezut de 
deformare a tuturor criteriilor normale. Aptitudinea 
de a-şi găsi de fiecare dată, în funcţie de nevoie, 
mobiluri „corecte? i-a permis lui Himmler să 
abstractizeze categoriile de culpabilitate și să voaleze 
astfel orice răspundere personală atât în privinţa lui, 
cât și a unui mare număr dintre subalternii săi. Așa 
se face că experiențele efectuate pe cobai umani în 
lagărele de concentrare, caracterizate printr-un 
diletantism atroce, nu au avut nici un rezultat și nu 
au slujit decât pentru a demonstra, după cum 
pretindea unul din medicii care au participat la 
aceste experienţe, că „Himmler nu era un asasin, ci 
un promotor al științei”. Și pentru a liniști și mai 
mult scrupulele latente se recurgea la afirmaţia plină 
de o emfază pseudo-tragică: „Blestemul oamenilor 
mari este de a trebui să calce pe cadavre”, în spatele 
acestei axiome se profila, mai exaltantă ca oricând, 


viziunea unui mare imperiu germanic, care avea să 
fie clădit după terminarea războiului; aceasta era 
opera a cărei realizare o pregătea Himmler, după 
măsurile de exterminare, aplicate cu o 
conștiinciozitate metodică. Adevăratul caracter al 
proiectelor mai sus menţionate apare din declaraţiile 
făcute în legătură cu această „temă a vieţii sale”, cu 
ajutorul căreia spera să scape de limitele unei 
existențe terne și serbede și să joace, în fine, un rol 
de prim rang în noua Ţară a făgăduinţei. Membrii 
„rasei de stăpâni” aveau să se afle în faţa „popoarelor 
de muncitori”; aveau să fie înfiinţate „terenuri de 
experimentare rasială”, mai era vorba de 
„reorganizare”, de „ajutorarea generaţiei”, de „baza 
sângelui nostru”, de „legi biologice fundamentale”, 
de „corcirea sângelui”, de „cultivarea unui nou tip 
uman” sau de „terenuri de cultură a sângelui 
germanic”. Într-adevăr, acestea erau viziuni ale unui 
crescător de păsări din Waldtrudering! În acelaşi 
timp, Himmler proiecta crearea unui stat SS-ist în 
Burgundia, dotat cu o oarecare autonomie. Plasat sub 
conducerea sa personală, acesta urma să constituie 
un stat model din punct de vedere rasial și pe planul 
„Weltanschauung”-ului, un uriaș internat nordic. 

La capătul oricărei analize a acestui personaj va 
rămâne totuşi ceva neclintit: atașamentul său cvasi- 
patologic față de persoana lui Hitler. Reichsfiihrerul 
SS simţise întotdeauna nevoia de a se sprijini pe 
cineva sau pe ceva, așa cum o demonstrează și faptul 
că s-a căsătorit cu o femeie cu 7 ani mai vârstnică 
decât el, ca și pedanteria dogmatică a credințelor 


sale. Această tendință își găsea acum încununarea 
într-o fidelitate dusă până la paroxism faţă de 
„führerul marelui Reich germanic”, cum îi plăcea să-l 
numească pe Hitler, anticipând asupra viitorului. 
Într-o zi, Felix Kersten, care venise să-și vadă 
pacientul, asistă la o convorbire telefonică. Cu ochii 
strălucind, Himmler îi spuse după aceea: „Aţi auzit 
vocea fiihrerului, ce fericire pentru dumneavoastră!” 
Walter Schellenberg, șeful serviciului de informații 
german, care a fost, spre sfârșitul războiului, 
consilierul lui Himmler, relatează că, după fiecare 
convorbire cu Hitler, șeful lui se străduia să-i copieze 
felul de a vorbi și vocabularul. Conform mărturiilor 
lui Kersten, Himmler considera literalmente ordinele 
lui Hitler ca „hotărâri definitive și obligatorii ale 
fuhrerului rasei germanice, ca manifestări emanând 
dintr-o lume supranaturală”, dotate în ochii săi cu o 
„putere divină”. 

Faptul că loialitatea absolută şi această fervoare 
religioasă manifestată față de  fiihrerul divin 
corespundeau, în ceea ce-l privește pe Himmler, unei 
profunde nevoi de sprijin și de siguranţă, explică și 
de ce această credinţă a rezistat cu greu încercărilor 
din faza finală a regimului. Întorsătura pe care o lua 
războiul, ca și falimentul tot mai evident al lui Hitler 
au făcut să apară primele fisuri în statuia idolului și, 
începând din acest moment, Himmler recăzu în 
atitudinea nehotărâtă care-l caracterizase 
dintotdeauna. La ora actuală este, pare-se, stabilit că, 
începând din 1943, Reichsfiihrerul SS a întreținut 
legături informative (foarte slabe, e adevărat) cu 


grupuri de rezistenţă și că, cu ocazia atentatului din 
20 iulie 1944, a jucat și el un rol, încă prea puțin 
precizat, dar în mod sigur dintre cele mai dubioase, 
iar în primele luni ale anului 1945 a iniţiat negocieri 
secrete cu un reprezentant al Congresului mondial 
evreiesc și cu contele Folke Bernadotte. În măsura în 
care nu a fost constrâns să ia aceste iniţiative, se 
pune problema dacă Himmler a vrut să trădeze în 
mod deliberat. Este mai probabil că, într-un colțișor 
al inimii sale avide de venerație, el a păstrat până la 
capăt cultul idolului său și tocmai aceasta a dat 
actelor sale caracterul de incoerenţă pe care l-au 
avut. Dar de aici înainte însăși amploarea puterii pe 
care şi-o asumase în cursul anilor precedenţi, fără a 
pierde din vedere perspectiva succesiunii lui Hitler, îl 
obliga să treacă la acţiune. 

Demersurile pe care le întreprinse în acea 
perioadă scot în orice caz la iveală o necunoaștere 
aproape de neconceput a  realităţilor. Când 
reprezentantul Congresului mondial evreiesc îl vizită 
la 21 aprilie 1945, Himmler îl primi cu aceste cuvinte 
nemaipomenite: „Fiţi binevenit în Germania, 
domnule Masur! E timpul ca dumneavoastră, evreii, 
şi noi, naţional-socialiștii, să facem pace”. El făcu 
reflecţii în legătură cu ceea ce avea de gând să 
întreprindă de îndată ce se va găsi în posesia puterii 
și, până la arestarea lui, trase foarte serios nădejdea 
că aliaţii occidentali îl vor accepta ca partener la 
negocieri, ba chiar că vor saluta în persoana lui un 
auxiliar în lupta împotriva Uniunii Sovietice. La 1 
mai, atunci când îl vizită pe amiralul Dönitz, care 


tocmai fusese desemnat ca succesor al lui Hitler, 
Himmler îi vorbi de „marea atenţie” de care se 
bucura în străinătate. Deși pus pe liber de către 
Dönitz, el mai proiecta încă la 5 mai să alcătuiască în 
Schleswig-Holstein un guvern naţional-socialist a 
cărui conducere şi-ar fi asumat-o el, ceea ce i-ar fi 
permis să înceapă negocieri cu puterile occidentale. 

În acele zile de panică, când, după ce asistase la 
prăbușirea tuturor speranțelor sale, luă în chip brutal 
cunoștință de realitățile care se manifestau sub forma 
catastrofei iminente, el declară unuia dintre 
colaboratorii săi: „Sunt înspăimântat când mă 
gândesc la ceea ce se va întâmpla acum”. 

De fapt, în cursul săptămânilor ce au precedat 
prăbușirea celui de-al III-lea Reich, Reichsfiihrerul SS 
Heinrich Himmler nu mai oferea decât imaginea unui 
oportunist luptându-se cu desperare pentru a întârzia 
catastrofa finală. În zadar cei din anturajul său îl 
conjurau să se predea și să-și asume răspunderile 
pentru actele comise de SS. La 19 martie el mai 
invoca imaginea unei rezistențe apocaliptice până la 
ultimul om, „ca aceea a ostrogoților de pe Vezuviu”, 
dar acum nu se mai gândea decât să se deghizeze și s- 
o şteargă. „Un singur lucru nu ne poate fi iertat nouă, 
germanilor, şi aceasta este lipsa de loialitate”, 
afirmase el doar cu câteva luni mai înainte în fața 
subalternilor săi. Un mare număr de membri ai SS- 
ului, mai ales din unităţile de elită, s-au sinucis când 
au aflat de trădarea lui Himmler. Pricina acestei 
deziluzii brutale, a șocului provocat de această 
trezire la realitate nu a constituit-o atât „trădarea” lui 


Himmler, așa cum a interpretat-o Hitler atunci când 
l-a șters din testamentul său și l-a scos din toate 
funcţiile pe Reichsfiihrerul SS, vinovat de a fi luat 
contact din proprie inițiativă cu puterile aliate, cât 
mai degrabă — în măsura în care această dezamăgire 
se întemeia pe atitudinea lui Himmler — trădarea 
„ideii” comune a SS-ului, în care membrii lui își 
puseseră încrederea de-a lungul luptelor și crimelor. 
Prăbușirea acestui „ideal” nu lăsa îndărătul ei decât 
asasinate barbare, absurde şi respingătoare, pe care 
nimic pe lume nu le putea justifica. Rudolf Hoss, 
timp de mulți ani comandant al lagărului de la 
Auschwitz, a rămas „fără glas” când Himmler, „radios 
și într-o dispoziție excelentă”, l-a sfătuit să dispară. 

Nici atunci Himmler nu și-a pierdut iluziile. 
Când Reichsfiihrerul SS, înarmat cu acte pe numele 
de Heinrich Hitzinger, a părăsit, la 21 mai 1945, 
Flensburgul, după ce și-a ras mustata şi și-a tras peste 
ochiul stâng o caschetă neagră, el şi-a ales pentru 
deghizare uniforma de caporal al poliţiei militare 
secrete care depindea de Gestapo. Inconștient de 
groaza pe care o semănau toate organismele aflate 
sub autoritatea sa, nu-și dădea seama că simplul fapt 
de a purta această uniformă trebuia să ducă în mod 
automat la capturarea sa. În aceeași zi a fost arestat 
de un post de control britanic. 

Moartea sa a fost în concordanţă cu viaţa sa. 
Sinuciderea anula toate argumentele pe care le 
prezentase cu scopul de a justifica suferințele pe care 
le provocase. „Ceea ce contează este mai degrabă 
atitudinea mea decât ceea ce spun”, afirmase el la 


Poznan și adăugase: „Acest Reich germanic are 
nevoie de Ordinul SS, are nevoie de el cel puțin 
pentru următoarele secole”. Acum atitudinea sa nega 
toate declaraţiile sale. Nu există legendă. 


CAPITOLUL al V-lea - MARTIN BORMANN 
Eminenţa brună 


Regimul nazist se caracteriza printr-o lipsă de 
structuri de-a dreptul uimitoare. Aceasta nu se 
explică numai prin  indolența principalilor 
conducători ai celui de-al III-lea Reich față de tehnica 
ordinii, atitudine care trebuia să reamintească 
originile lor boeme și neinstruite; acest fenomen 
constituia, de asemenea, expresia unuia dintre 
principiile fundamentale ale sistemului, și anume că 
nici o autoritate nu poate inspira încredere atunci 
când, în mod paradoxal, autoritatea este aceea care 
reprezintă cel mai sigur instrument pentru 
instaurarea unei  dominaţii supreme. Aplicarea 
acestui principiu face ca puterea să se sustragă 
oricărei înfruntări şi să devină în mod straniu 
inaccesibilă. Competenţele rămân în mod conștient 
prost definite, ierarhia lor este atât de perfect 
confuză, încât permite ca instanţele să se 
întrepătrundă sau să se joace un joc dublu. În felul 
acesta, individul se va afla în cea mai completă 
descumpănire și, din motive aproape identice, 
reacţiile sale psihologice sunt acelea ale eroilor lui 
Kafka: antrenat într-un șir de experiențe derutante, 
cu o putere invizibilă și totuși omniprezentă, el 
pierde progresiv toată siguranța, toată substanţa și 
toată demnitatea. 


La fiecare verigă a Reichului german se găsea un 
delegat al partidului nazist. Aceasta a dus la o stare 
de haos, în cadrul căreia se luptau numeroasele 
instituţii rivale, fiecare considerându-se competentă 
în domeniul său, cum ar fi, de exemplu, în 
problemele de politică externă, în acela al serviciilor 
de informare, al administraţiei sau al aparatului 
juridic. 

După legea din 1 decembrie 1933, proclamaţiile 
oficiale subliniau de fiecare dată unitatea partidului 
nazist și a statului, dar, de fapt, linia de demarcaţie 
era deosebit de precisă. Astfel statul nu a întârziat să 
fie coborât la nivelul unui simplu „aparat tehnic”, 
însărcinat cu funcții pur executive. În calitate de 
reprezentant al puterii civile, el nu mai avea ca 
misiune decât să întrețină un paravan de încredere și 
de respect al normelor cetățenești. În același timp, 
partidul nazist era în măsură să dea frâu liber 
metodelor și obiectivelor sale, iar conducătorii, după 
necesitățile și oportunităţile tacticii puterii, puteau să 
treacă dintr-o tabără într-alta și să acţioneze unul 
împotriva celuilalt, ba chiar, dacă era cazul, să-i 
înșele pe toţi. În această situaţie, toată greutatea 
puterii și îndeosebi formularea şi punerea în aplicare 
a obiectivelor erau concentrate în partidul nazist, în 
așa măsură încât Hitler s-a considerat întotdeauna 
mai degrabă „fiihrerul” decât cancelarul Reichului. În 
afara funcţiilor sale pur tehnice, statul, despuiat 
treptat de prerogativele sale, nu mai juca decât rolul 
unui paravan. El era însărcinat să reprezinte o putere 
pe care de fapt nu o poseda, care se ascundea în 


spatele său şi care, pentru a se legitima, se folosea de 
sentimentele de atașament față de stat, atât de adânc 
înrădăcinate în sufletul poporului german, 
sentimente alcătuite din evenimente naţionale 
comune, tradiții și respect. Centrul puterii, mulțumită 
anonimatului şi secretului cu care se înconjura, părea 
mai puţin expus tendinţelor opoziţioniste, și totodată 
mai înspăimântător, mai amenințător și cu adevărat 
atotputernic — un Deus absconditus {46} terestru. 

Din această stare de fapt a fost dedusă legea 
potrivit căreia „puterea începe acolo unde se sfârșește 
publicitatea”, și acest principiu a fost socotit drept 
singura regulă pe care orice cetăţean putea pune 
temei. Reprezentarea puterii este un indiciu al 
pierderii puterii, aceasta nu este întru totul eficace 
decât în măsura în care rămâne invizibilă. 

Această observaţie nu este valabilă numai pentru 
instituţii, ci de asemenea și mai ales pentru oameni. 
În cursul toamnei anului 1943, Martin Bormann, a 
cărui carieră și al cărui rol în aparatul de conducere 
al celui de-al III-lea Reich aduc o confirmare 
strălucită acestei teorii, scria soției sale că 
întotdeauna „a evitat cu grijă” orice fel de 
manifestare publică din acelea pe care le căutau 
ceilalți șefi naziști; în timp ce cuvântările acestora 
din urmă se adresau întotdeauna direct poporului, 
ordonanțele lui Bormann nu se refereau decât la 
conducători: „Eu — declara el cu suficiență — fac mai 
multă treabă, infinit mai multă”. Și adăuga: „Dacă 
vreodată, după moartea mea, ar avea loc o ceremonie 
în memoria mea, organizatorii ei ar trebui să se 


abţină de la etalarea pernițelor purtătoare de șiruri 
de decoraţii. Toate acestea dau o impresie falsă”147). 

Destinul îi va împlini această dorință, 
acordându-i lui Bormann, la sfârșitul vieţii sale, o 
distincţie care în ochii săi avea în mod sigur mai 
multă valoare decât funeraliile naţionale. În ultima sa 
declaraţie publică, Hitler, care nu mai vedea în jurul 
său decât lipsă de loialitate și trădare, a afirmat că 
Bormann era „cel mai fidel dintre tovarășii săi de 
partid”. O asemenea apreciere marca încununarea 
unei cariere care întotdeauna se mulțumise cu 
calificative aparent modeste în raport cu sfera tot mai 
largă a influenței sale. Atunci când Hitler l-a 
desemnat drept executorul său testamentar, Bormann 
avu, în sfârșit, conștiința de a se fi identificat cu 
însuși creierul regimului nazist, ceea ce a constituit 
obiectivul dintotdeauna al ambiţiei sale... Realist, 
calculat și plin de o ardoare rece, el nu și-a dorit 
niciodată altceva decât puterea propriu-zisă, fără 
însemnele ei; în acestea el nu vedea decât 
absurditate, semnul unei ambiţii rătăcite, legate de 
aparente. 

Cu foarte multă discreție, cu tenacitatea 
nezgomotoasă care-l caracteriza, Bormann escaladase 
în foarte puţină vreme toate treptele puterii. El nu a 
avut niciodată alte titluri decât cele de „director al 
cancelariei partidului” şi de „secretar al führerului” 
şi, cu toate acestea, în timpul anilor de declin, nimeni 
nu a fost atât de puternic ca el; umbra sa compactă și 
sumbră a eclipsat treptat steaua acelora care, cu mult 
înaintea lui, fuseseră tovarășii devotați ai lui Hitler: 


Göring, Ribbentrop, Ley şi chiar Goebbels și, în 
sfârşit, Himmler. Un fel de „eminenţă brună”, el 
stătea în spate, mut și periculos, trăgând toate sforile 
şi pricepându-se să îndrepte împotriva tuturor 
acelora pe care-i considera rivali exploziile de mânie 
nestăpânită ale lui Hitler în timpul ultimei sale 
perioade. Într-un anumit sens, Bormann a sfârșit prin 
a deveni mai puternic decât însuși Hitler, și el a 
încarnat, într-o manieră aproape unică, acel tip de 
dictator de  anticameră care, în mijlocul 
concentrărilor moderne de putere politică sau 
economică, vede crescând influența sa datorită 
uriașului aparat birocratic pe care îl are la dispoziţie. 
Concepţiile sale și felul său de a raporta faptele 
constituiau, pentru a spune așa, singura informaţie pe 
care Hitler, închis în lumea imaginară a adăpostului 
său, o primea asupra realității. Cu toate acestea, chiar 
la sfârșitul războiului, opinia publică ignora numele 
său. Bormann era un om al culiselor, un om „al 
umbrei și al tainițelor”, cum spunea Richelieu despre 
Părintele Joseph!48%, care a rămas simbolul acestei 
sete anonime de putere; nefiind în stare să 
încropească câteva fraze pentru un cuvânt de bun 
venit, oamenii de acest fel conduc cu foarte mare 
abilitate mecanismele aparatului birocratic. În ultimii 
ani, silueta sa îndesată, într-o uniformă brună, prost 
croită, făcea parte din imaginea cotidiană a marelui 
cartier general al fiihrerului. Cu servieta sub braţ, 
Bormann asculta atent, reflecta, arborând o expresie 
gânditoare pe faţa sa de ţăran. A fost de multe ori 
denumit „geniul rău al lui Hitler”, dar de aci nu 


trebuie trasă concluzia că l-ar fi împins pe calea 
răului pe un Hitler animat de bune intenţii. El a fost 
mai degrabă servitorul credincios al diavolului. 
Nimeni nu a fost mai urât decât el. Dispreţul pe 
care-l inspira vanitatea neroniană a lui Göring spre 
sfârşitul carierei sale, aspectele ridicole ale lui 
Ribbentrop sau chiar reputaţia sângeroasă a lui 
Himmler, — toate aceste sentimente de dușmănie 
reciprocă, consolidată în timpul lungilor ani de 
rivalitate dintre conducători, nu puteau fi comparate 
cu puternica animozitate pe care nenumăraţii săi 
dușmani o nutreau față de acest Machiavelli birocrat. 
Ei erau de o altă speţă. Hans Frank, care-l califica 
drept „bandit înrăit”, declara că cuvântul „ură” era 
prea palid pentru a reda sentimentul pe care-l inspira 
Bormann. Chiar colaboratorii și secretarii săi, care 
ştiau să găsească întotdeauna un cuvânt bun pentru 
vechii lor șefi, nu și-au exprimat faţă de el, la 
procesul de la Niirnberg, decât o aversiune de 
neînfrânt. „Dacă Hitler ar fi rostit câteva cuvinte de 
critică, duşmanii lui Bormann i-ar fi pus de îndată 
mâna în gât”, a declarat Albert Speer. Dar, în ciuda 
schimbărilor sale bruște de dispoziţie şi a 
inconstanţei sale, care-l făceau să semene cu un 
despot oriental, Hitler nu i-a reproșat niciodată 
nimic. Când anturajul său se încumeta să emită unele 
rezerve, Hitler răspundea: „Știu că Bormann este 
brutal. Dar atunci când se ocupă de ceva, pot să fiu 
sigur că este bine făcut. Pot avea încredere deplină în 
el: oricare ar fi obstacolele, ordinele mele vor fi 
executate imediat. Rapoartele lui Bormann sunt atât 


de exacte, încât nu trebuie să spun decât da sau nu. 
Cu el rezolv în zece minute probleme pentru care, cu 
alții, aş avea nevoie de ore întregi. Atunci când îi 
spun: amintește-mi peste șase luni de cutare sau 
cutare problemă, pot fi sigur că nu va uita”(49. 

Dar dacă adversarii și rivalii săi au învăţat să se 
teamă de Bormann, ei i-au subapreciat totuși 
capacităţile. Se pare că dezolanta insignifianță a 
persoanei sale nu i-a servit decât ca un mijloc pentru 
a pune mâna pe frâiele puterii. Căci, în ciuda 
înspăimântătoarei sale trivialități de plutonier-major, 
poseda anumite calități care nu numai că l-au ajutat 
să câştige încrederea absolută a lui Hitler, dar i-au 
mai asigurat și o incontestabilă superioritate asupra 
tuturor rivalilor săi; iar tonul de uimire 
neîncrezătoare care caracterizează aprecierile celor 
mai de seamă camarazi ai lui Hitler provine, fără 
îndoială, din incapacitatea „bătrânilor luptători” de a 
înțelege o carieră care nu a fost plămădită în stradă și 
în tumultul încăierărilor din sălile de întruniri, ci în 
umbra cancelariilor. Prin firea şi temperamentul său, 
Bormann aparținea celei de-a doua „generaţii”, 
nerăbdătoare să succeadă vechii „gărzi a 
combatanţilor”, generația practicienilor fără avânt, a 
calculatorilor scutiți de orice ipotecă doctrinară. 

Martin Bormann era tipul însuşi al 
funcţionarului care nu-şi datorează puterea decât 
funcţiilor pe care și le asumă. Nu avea nici trăsăturile 
unei personalități puternice și nici aureola care s-a 
creat în jurul participanţilor la primele acţiuni ale 
partidului nazist. El nu deţinea nici o putere 


personală, nu avea prestigiu și nici amici, pe scurt, 
nimic pe care să se sprijine în cazul în care Hitler i-ar 
fi retras încrederea. Dar tocmai această absenţă a 
unei baze, această lipsă totală de personalitate făceau 
din el un instrument ideal în mâinile celui care 
dispunea de el. În felul acesta, Bormann întruchipa 
„prozelitul”, tipul funcţionarului și de asemenea al 
individului total disponibil, total lipsit de scrupule 
intelectuale sau morale, dar care se mulțumea să 
execute ordinele fără revoltă sau sensibilitate, 
nevăzând suferințele provocate, peste care privirea 
lui trecea: „prozelitul limitat”, cum se califica 
Bormann însuși, cu un orgoliu absurd. Chiar și 
neîncrederea sa ieșită din comun se explică în felul 
acesta: pentru că în sânul unui aparat birocratic cu o 
funcţionare perfectă, omul reprezenta singurul 
element în care nu se putea avea încredere totală, și 
în consecinţă o abatere latentă, un principiu de 
nesiguranță de care numai el singur se știa scutit. 
După mărturiile contemporanilor săi, Bormann nu 
fuma și nici nu bea; mânca moderat și nu avea 
pasiuni. Fără îndoială că aceasta nu era consecința 
unei abstinenţe voite; era pur și simplu puritanismul 
unui om lipsit de personalitate, care nu avea nevoi 
deoarece nu le cunoștea. Calitățile sale se datorau 
reversului acestei lacune: era zelos, discret, și chiar 
adversarii săi au subliniat întotdeauna hărnicia sa 
excepțională. În rutina birocratică făcea dovada unei 
mari capacităţi de adaptare și știa să preia și să 
interpreteze corect idei străine, fără să le falsifice 
prin reacții subiective. 


Trecutul șters al lui Bormann nu face decât să 
sublinieze acest aspect. Tinereţea acestui copil de 
mic-burghezi saxonit50 oferă jaloanele „clasice” ale 
membrilor dreptei apatride care, dintr-un război 
nedus la bun sfârșit, apoi după perioada postbelică, a 
formațiilor de voluntari și a asociaţiilor secrete cu 
tendință naționalistă, au sfârșit prin a se regăsi în 
partidul hitlerist în ascensiune. Nu găsim nimic ce ar 
putea descoperi trăsături personale. Bormann, care a 
fost mai întâi administratorul unei moșii din 
Mecklenburg, făcea parte din formaţia de voluntari 
Rossbach. Singurul eveniment mai deosebit (şi, de 
altminteri, respingător) al acestei perioade a fost 
asasinarea abjectă a fostului învățător Kadow. Încă 
din acea vreme Bormann se ţinea cu grijă în umbră: 
răspunde de casieria partidului, refuză orice 
publicitate personală și se preocupă să asigure 
mijloacele tehnice necesare, în timp ce pe scenă, 
acţionând cu zelul orb al omului fericit să execute 
ordine, îl vedem în plină desfășurare pe Rudolf Höss, 
viitorul comandant al Auschwitzului, care „loveşte 
din toate puterile cu o bâtă în ţeasta victimei”. Foarte 
caracteristică repartiție a rolurilor! În cadrul 
partidului nazist Bormann a deţinut diferite funcții 
administrative, ca acelea de ataşat de presă 
districtual, șef de district și însărcinat cu afaceri al 
regiunii Turingia. Ulterior a fost chemat la statul 
major al SA-ului, pentru ca din 1930 să preia funcţia 
de director al unei case de ajutor reciproc, întemeiată 
de el în vederea ajutorării membrilor partidului răniți 
în timpul ciocnirilor sângeroase în perioada cuceririi 


puterii. În aceste funcţii, Bormann și-a câştigat 
reputaţia și aptitudinile unui secretar perfect: făcând 
dovada unui zel discret faţă de superiori, a unei 
energii nemiloase față de subalterni, remarcându-se 
însă totodată ca un foarte bun administrator, priceput 
și să lingușească atunci când era cazul. Toate aceste 
calități îi vor deveni ulterior deosebit de folositoare. 
Atunci când, în iulie 1933, Hitler l-a numit în postul 
de Reichsleiter şi șef al statului-major al lui Rudolf 
Hess, adjunctul fiihrerului, Bormann a pășit pe prima 
treaptă care-l ducea spre acea culme de care se va 
apropia fără oprire. Priceperea lui se va manifesta 
mai întâi în domeniul administrativ. Sub pretextul 
consolidării unității partidului, Bormann modifică 
unele structuri și operă în distribuirea competențelor 
o serie de schimbări care reduseră în mod sensibil 
influența vechilor cadre ale partidului. În această 
epocă trezorierul partidului nazist, Franz Xaver 
Schwartz, reacţionând în faţa acestor schimbări 
brutale, a declarat că Bormann era „cel mai rău 
dintre egoiști și dușmanul cel mai înverșunat al 
vechiului partid”; el îl bănuia chiar că vrea să-i 
lichideze pe devotaţii din primele ore. Incapabil să-și 
dea seama că uneltirile metodice ale lui Bormann nu 
puteau să se desfășoare fără să-i pericliteze propria 
poziție, Rudolf Hess încuraja cu credulitate această 
activitate, sperând că prin aceasta propriile sale 
funcţii vor fi revalorificate. Alfred Rosenberg va 
evoca ulterior metodele folosite de Bormann pentru a 
asigura ascensiunea sa personală: 

„Atunci când mă duceam în vizită la Hess îl 


găseam adeseori pe Bormann acolo. Mai târziu era 
aproape întotdeauna prezent... De fiecare dată, de-a 
lungul anilor, când luam masa cu fiihrerul, Goebbels 
ni se alătura, iar Bormann venea și el în mod regulat. 
Hess îl enerva în mod vădit pe Hitler, astfel că 
Bormann se ocupa de informările și directivele 
indispensabile. Din această perioadă a început 
Bormann să se facă «de neînlocuit». Dacă în timpul 
prânzului conversaţia se fixa în jurul unui anumit 
eveniment, Bormann își scotea carnetul și lua note. 
Dacă pe fiihrer îl supăra o reflecţie, o măsură luată 
sau vreun film, Bormann nota. Dacă ceva părea 
confuz, Bormann se ridica. Nu întârzia să revină, 
declarând că a dat serviciilor sale sarcina să 
lămurească imediat problema prin telefon, telegramă 
sau telex..."(51). 

Fostul casier găsi şi alte mijloace de a arăta cât 
era de indispensabil. Încetul cu încetul el manevră în 
așa fel, încât să-i fie încredințată grija tuturor 
problemelor financiare ale lui Hitler. Administrator al 
„subvenţiilor Adolf Hitler pentru industrie”, el 
pătrunse în viața particulară a  fihrerului, 
achiziționând nu numai casa natală a lui Hitler din 
Braunau și aceea a părinţilor săi din Leonding, ci și 
toate clădirile din Obersalzberg care mai figurau încă 
în 1945 în registrul de proprietăți pe numele său. Cu 
toate acestea, principalii protagoniști nu și-au dat 
seama de această creștere prudentă a influenței sale. 
În 1941, când făcea parte deja de trei ani din statul- 
major personal al lui Hitler, un colaborator apropiat 
al lui Goebbels amintea în jurnalul său de „un anume 


Bormann, membru al partidului”. 

Fără îndoială că voinţa secretă de putere a lui 
Bormann nu ar fi putut visa un elogiu mai plăcut, și 
atunci când, în cursul aceluiaşi an, ajunse pe culme, 
aceasta s-a făcut în chipul cel mai discret. Chiar în 
ziua când s-a anunţat oficial despre zborul 
spectaculos al lui Rudolf Hess în Anglia, ziarele au 
publicat un scurt comunicat în care se declara, fără 
alte amănunte, următoarele: 


„Serviciile locţiitorului fihrerului se vor intitula 
de acum înainte cancelaria partidului. Ele vor fi puse 
sub autoritatea mea directă și vor continua să fie 
conduse de membrul de partid Reichsleiterul Martin 
Bormann. 


Semnat: Adolf Hitler”. 


Această formulare banală ascundea o adâncă 
răsturnare, a cărei semnificaţie reală se situa în zona 
insesizabilă a relaţiilor personale. Bormann nu luă în 
mâinile sale conducerea serviciilor locţiitorului 
fuhrerului care, din punct de vedere formal, încetau 
să mai existe, ci, din acest moment, luă asupră-și o 
bună parte din funcţiile ce reveneau ministerului 
partidului, condus până atunci de Rudolf Hess. El va 
beneficia de aceleași drepturi, îndeosebi în ce 
priveşte relaţiile cu autorităţile statului. Din această 
cauză, Bormann apărea ca având acum o influență 
mai mică decât înainte, deoarece nu mai era 
reprezentantul ansamblului mișcării; dar, de fapt, 
avem aici măsura exactă a personalităţii lui Bormann, 
care, ajuns în umbra puterii, dorește să conducă un 


birou, şi nu să exercite funcţii reprezentative. 

Sub conducerea nepricepută și dezordonată a lui 
Rudolf Hess, partidul pierduse simţitor din influența 
sa; de acum înainte va porni la recâștigarea ei, cu 
atât mai mult cu cât Bormann nu a întârziat să-și 
croiască drum până în primele rânduri datorită 
experienţei sale, disprețului său față de oameni și 
energiei sale îndârjite. Un an mai târziu devenea 
„secretar al fiihrerului”. În scurt timp a reușit să 
împingă pe planul al doilea pe primul aghiotant al 
fuhrerului, Brückner, şi, punând în aplicare unul 
dintre principiile asigurării birocratice a puterii, 
instală în toate posturile-cheie oameni care-și datorau 
poziția nu meritelor dovedite sau aptitudinilor lor 
personale, ci efectului unei favori neașteptate. Plin de 
neîncredere, el controla, cu ajutorul listelor de 
vizitatori, contactele lui Hitler cu lumea exterioară și 
ridică, potrivit mărturiilor unui observator, „un 
adevărat zid chinezesc, prin care nu se putea 
pătrunde decât cu condiția de a-ţi arăta bunele 
intenţii și de a explica amănunțit lui Bormann scopul 
vizitei. În felul acesta, Bormann reușea să exercite un 
control absolut asupra ansamblului mecanismului 
Reichului”. El întreținea, dozând savant ştirile, 
mulțumirea de sine a lui Hitler și profita, pentru 
consolidarea situaţiei sale personale, de aversiunea 
isterică a fihrerului faţă de faptele obiective care 
contraveneau propriilor sale vederi. Spre sfârșitul 
războiului, Hitler i-a mulțumit pentru felul cum 
ferecase cu tot mai mare grijă porțile marelui său 
cartier general, pentru a împiedica pătrunderea 


aerului rece al realității în acest univers morbid de 
viziuni absurde și nebune. Totodată, cunoașterea 
profundă a slăbiciunilor și caracteristicilor lui Hitler 
i-a asigurat superioritatea asupra tuturor 
concurenţilor săi. Chiar atunci când Goebbels, la 
începutul anului 1945, a trimis la marele cartier 
general un album cu fotografii reprezentând străzi 
arate cu plugul şi monumente distruse, Bormann i l-a 
înapoiat cu adnotarea: „Fiihrerul nu dorește să fie 
inoportunat «cu chestiuni atât de nesemnificativey”. 
Bormann împărțea oamenii în două categorii: 
unii pe care putea să-i câștige pentru cauza sa, să-i 
subjuge voinţei sale, și alţii, de care trebuia sa se 
teama. Neîncrezător era însă față de toți. Pentru a 
cunoaşte totul despre persoane, aduna permanent 
informaţii în vederea completării fișierului său 
personal. Bormann se dovedi a fi un maestru al acelei 
arte a intrigii și a  favorurilor secrete care 
caracterizează anturajul unui despot. Aluzii, bănuieli 
voalate, duplicitate și competenţe uzurpate dominau 
tot mai mult relațiile dintre șefii naziști, și chiar 
Heydrich, care cunoștea toate secretele cabalelor 
urzite neîncetat de către Bormann, începu să admire 
priceperea acestuia în arta intrigii. Toată lumea era 
de acord că nu rareori secretarul fiihrerului dădea 
drept ordin formal al lui Hitler ceea ce în realitate nu 
era la origine decât o părere spusă la întâmplare, în 
timpul unei discuţii purtate la masă, dar corespundea 
unor păreri personale ale lui Bormann. Neprecizarea 
exactă a atribuţiilor sale îi permitea să manevreze cu 
pretinsele dorinţe ale fiihrerului, ceea ce îi asigura o 


libertate de mişcare nelimitată și făcea din el „șeful 
secret al Germaniei”; cât despre Hitler, acesta părea 
mulțumit de faptul că era scutit de povara 
problemelor administrative. La 2 aprilie 1942, 
Bormann publică o circulară privitoare la „sarcinile 
cancelariei partidului”, care lăsa impresia că 
serviciile sale își asumau numai funcții cu caracter 
administrativ şi reprezentativ, și aceasta în cadrul 
strict al partidului. În realitate, circulara restrângea 
domeniile competenţei sale, tot potrivit principiului 
de minimă publicitate. „Tăcerea — scria el soţiei 
sale — constituie, în general, metoda cea mai dibace. 
Nu trebuie niciodată spus adevărul cu orice preţ, ci 
numai atunci când împrejurările o cer imperios”. În 
realitate, în afara influenței directe pe care o avea 
asupra persoanei lui Hitler, Bormann controla din ce 
în ce mai riguros ansamblul aparatului de partid. El îi 
luă lui Rosenberg o parte din atribuţiile pe care 
acesta le avea în domeniul ideologic, lui Robert Ley 
pe acelea care se refereau la politica de cadre, și 
chiar ministrul Lammers, șef al cancelariei Reichului, 
a fost desărcinat de funcţii importante. Bormann 
concedia și numea funcţionari ai partidului, alegea 
gauleiterii care-i erau direct subordonați, intervenea 
în numirile şi avansările privitoare la toate posturile 
civile şi chiar militare; el acorda sau retrăgea 
protecţia sa, împărțea laude, înșela sau elimina, dar 
întotdeauna din umbră. Bormann avea oricând la 
îndemână o lingușeală sau o bănuială în plus față de 
rivalii săi. 

Bormann era un „controlor al puterii”, tipul 


însuși al funcţionarului al cărui rol constă în a 
executa ordine, şi nu în a le cerceta motivele. Părerile 
de natură ideologică pe care le întâlnim uneori în 
ceea ce ne-a fost păstrat din corespondenţa sa nu 
trebuie luate, desigur, prea în serios, dacă nu cumva 
nu reprezintă, pur și simplu, un ecou al zelului soției 
sale în acest domeniu. Naţional-socialismul era 
pentru el mai degrabă un instrument pus în slujba 
ambițiilor sale personale, decât o profesiune de 
credință. Întors în mod hotărât cu fața spre lucrurile 
pământești, Reichsleiterul era incapabil de acea 
fervoare îndrăgită de un Heinrich Himmler, și în 
capul său rotund și greu nu exista cu siguranță nici 
un program, ci pur și simplu o aprigă voinţă de 
putere care-și găsea în ea însăși justificarea. 

Din această cauză, și nu din vreo opoziţie 
ideologică, Bormann a fost unul dintre cei mai 
îndârjiți adversari ai cultelor. Conduita sa era mai 
puţin dictată de supărătoarea concurenţă ideologică a 
creştinismului și mai mult de drepturile revendicate 
de culte asupra oamenilor, prin care ele se opuneau 
pretențiilor totalitare ale celui de-al III-lea Reich. În 
directivele date de Bormann privitoare la politica 
religioasă este tot timpul vorba de „pierderea 
puterii”, de „posibilități de influențare” şi de „dreptul 
de a conduce poporul”. În faimosul său decret din 6- 
7 iunie 1941 cu privire la „raporturile dintre 
național-socialism și creștinism”, adresat 
gauleiterilor, Bormann a încercat, într-un mod 
arogant şi totodată plat, să acopere cu o mizeră haină 
ideologică intenţiile aparținând de tehnica puterii; 


până la urmă el nu a putut totuși evita demascarea 
adevăratei rațiuni a acestei ostilități: 

Concepţiile național-socialiste și cele creştine, a 
declarat el, sunt incompatibile. Datorită faptului că 
Hitler își asumă conducerea poporului, „toate 
influenţele susceptibile de a aduce prejudicii sau de a 
provoca neajunsuri conducerii poporului de către 
führer cu ajutorul partidului naţional-socialist vor 
trebui eliminate. Poporul trebuie să se îndepărteze 
tot mai mult de culte și de organele lor de execuţie, 
preoţii. Evident, cultele se vor revolta împotriva 
acestei pierderi a puterii. Din punctul lor de vedere, 
aceasta este inevitabil. Dar niciodată nu va trebui ca 
biserica să-și recapete influenţa asupra poporului. 
Această influență trebuie nimicită pe de-a-ntregul și 
pentru totdeauna... Numai atunci poporul și Reichul 
își vor vedea viitorul asigurat”. 

De altfel, declaraţiile antireligioase ale lui 
Bormann aveau drept cauză și grija tactică a unui om 
care, în afara autorităţii sale reale în sânul partidului, 
urmărea să-şi asigure un fel de infailibilitate 
ideologică, pur și simplu pentru că vedea și aici un 
factor de putere. De fapt, orice autoritate în afara lui 
constituia o provocare. O ostilitate atât de accentuată 
provenea, ca întotdeauna în asemenea cazuri, și din 
motive de ordin personal, camuflate după paravanul 
unor motive ideologice de care Bormann ţinea cont. 
Nazismul reprezenta tot ce favoriza nevoile sale 
personale și pasiunile sale: ambiţie, voinţă de 
dominare, carieră, instincte brutale și chiar libertinaj 
erotic. Tocmai acest ansamblu dă un caracter penibil 


de comic scrisorilor schimbate între Bormann și soția 
sa atunci când, în ianuarie 1944, Reichsleiterul îi 
comunică soţiei sale, cu o lipsă de jenă triumfătoare, 
vestea că a reușit, în sfârșit, să o seducă pe actrița 
„M”. Gerda Bormann primeşte vestea cu curaj, 
incluzând-o în viața ei, și-și asigură soţul că nu este 
nici supărată, nici geloasă; mai mult decât atât, ea 
este gata să o primească pe „M” în casa conjugală și, 
deoarece războiul a restrâns natalitatea în proporții 
înspăimântătoare, ea merge până acolo încât 
elaborează un sistem de alternanță a maternității, 
„pentru ca-îi scrie ea soțului ei-tu să ai 
întotdeauna la dispoziție o femeie în stare să-ţi 
slujească”. În răspunsul său, Bormann își exprimă 
recunoştinţa şi adaugă, pe tonul omului căruia 
ideologiile îi servesc înainte de toate pentru a-și 
camufla instinctele: „Tu eşti de rasă bună naţional- 
socialistă; fată nazistă, eşti soi bun...” 

Bormann avea intenţia categorică de a pune 
capăt influenței cultelor încă înainte de terminarea 
războiului. În iunie 1941, când s-a aflat în această 
chestiune în dezacord cu Hitler, care considera 
inoportună această tactică agresivă în condiţiile de 
tensiune suscitate de război, Bormann a continuat în 
secret realizarea planurilor sale. Războiul i s-a părut, 
într-adevăr, o ocazie unică pentru a înfăptui pe plan 
intern o radicalizare a regimului. Ca întotdeauna, el 
s-a arătat hotărât favorabil celor mai brutale soluţii, 
şi nu fără temei a fost supranumit „apărătorul tuturor 
măsurilor radicale”. Funcţiile sale nu sunt, de 
altminteri, suficiente pentru a explica faptul că 


numele său e pomenit mereu când se vorbeşte de 
deciziile cele mai radicale luate în cursul ultimilor 
ani ai războiului. Aceasta indiferent de faptul dacă 
era vorba de politica rasistă, de tratamentul la care 
urmau să fie supuse popoarele din Răsărit sau 
prizonierii de război etc. În toate acestea trebuie mai 
degrabă văzut extremismul unui subaltern care, 
pentru a-și dovedi permanent puterea sa, se foloseşte 
de ea cu înverșunare. Duritatea sa, insensibilitatea sa 
morală, care mergea mână în mână cu o 
minuţiozitate vecină cu mania, se manifestă, printre 
altele, într-un mod caracteristic în directivele date lui 
Alfred Rosenberg privitoare la teritoriile ocupate în 
Răsărit. Bormann recomandă cu acest prilej nu numai 
încurajarea avorturilor, coborârea nivelului cultural 
şi suspendarea măsurilor de asistență și igienă 
publică, dar mai cere să se vegheze ca „în nici un caz 
orașele să nu fie restaurate sau înfrumusețate”. Într- 
un memoriu având data de 19 august 1942, el scria 
următoarele: 

„Slavii trebuie să lucreze pentru noi. În măsura 
în care nu avem nevoie de ei, pot să moară... 
Fecunditatea slavă este nedorită. Ei n-au decât să 
folosească prezervative sau să recurgă la avort... Cu 
cât au s-o facă mai mult, cu atât are să fie mai bine. 
Învățământul este periculos. O să le lăsăm religia ca 
surogat. Ca alimentaţie nu vor primi decât strictul 
necesar. Noi suntem stăpânii; noi suntem pe primul 
plan”. 

Desigur, declaraţii de acest fel dovedesc o 
îngrozitoare degradare morală; dar ele sunt în același 


timp o încercare de a imita exemplul de brutalitate 
crescândă oferit de Hitler, de a da lovituri în felul 
acesta rivalilor, eliminându-i din jocul politic. În cele 
din urmă pe arenă rămăseseră trei concurenți: 
Himmler, Goebbels şi Speer. În timp ce 
Reichsfiihrerul SS, mai departe orb în faţa realităţii, 
continua să-şi subestimeze adversarul și arăta atâta 
slăbiciune față de el încât foarte degrabă a fost nevoit 
să capituleze, Goebbels se apăra cu înverşunare. 
Curând însă a trebuit și el să se recunoască înfrânt, 
sau măcar să-şi mărturisească, fără voie, 
inferioritatea. Ministrul propagandei plănuise să-şi 
asigure, îndeosebi cu ajutorul lui Göring, Speer şi 
Ley, controlul asupra intensificării războiului. Dar 
planul s-a soldat cu un eşec; în zadar se plânse 
Goebbels lui Hitler, şi atunci când i-a trimis un 
memoriu gros de pe urma căruia spera un efect 
decisiv asupra conjuncturii politice, Bormann l-a 
înmormântat, fără a-l citi, într-unul din sertarele de 
jos ale dulapului său blindat. În ultimele zile ale celui 
de-al III-lea Reich, cei doi oameni se apropiară din 
nou; aceasta se întâmplă mai puţin din cauza 
solidarităţii într-un război şi o catastrofă a căror 
brutalitate au agravat-o în egală măsură amândoi, cât 
mai mult ca urmare inteligenței și abilității 
ministrului propagandei, care recunoștea, în sfârşit, şi 
înțelegea să respecte situația privilegiată de care se 
bucura Bormann la „Curte”. Speer a fost singurul 
căruia Reichsleiterul, în ciuda tuturor eforturilor sale, 
nu a reușit să-i micşoreze influența. Atunci când 
ministrul armamentului și-a părăsit postul, a făcut-o 


din proprie inițiativă, înspăimântat în fața 
deznodământului. „Nu trebuie să fim învinşi — scria 
Bormann în aprilie 1945 într-o scrisoare adresată 
soției sale, ultima pe care o avem de la el. — Orice s- 
ar întâmpla, noi trebuie să ne facem datoria. Și dacă 
soarta noastră este să pierim, ca odinioară curajoșii 
nibelungi în palatul regelui Attila, vom merge la 
moarte mândri și neîmblânziți”. 

Chiar și atunci, Bormann, prins în propriul său 
joc, îşi continua intrigile și, cu o răbdare 
încăpățânată și absurdă totodată, îşi persecuta până 
şi rivali deja eliminați. Datorită spiritului său 
intrigant, Himmler a trebuit să preia comandamentul 
suprem al grupului de armate Vistula, care opunea, la 
est de Berlin, o rezistență desperată; și tot el e acela 
care, fără a ezita, a falsificat mandatul de arestare 
lansat de Hitler împotriva lui Göring, transformându- 
l într-o condamnare la moarte. Atunci când cel de-al 
III-lea Reich n-a mai fost decât o grămadă de moloz și 
un adăpost la 8 metri sub pământ, în inima Berlinului 
puterea lui Bormann a atins apogeul: Reichsleiterul 
ajunsese, în sfârșit, la ţintă. 

O singură ființă rămăsese cruţată de setea sa de 
putere: Hitler. Bormann avea nevoie de el, înainte de 
toate pentru că nu putea să treacă peste autoritatea 
fuhrerului și a directivelor sale, și apoi pentru că 
Hitler singur lăsa o umbră destul de mare și adâncă 
ca să-i asigure  Reichsleiterului tenebrele care 
constituiau elementul său. El a  contrasemnat 
testamentul lui Hitler, a fost martor la căsătoria 
acestuia și, atunci când, sub focul mortierelor rusești, 


corpul fiihrerului a fost incinerat în curtea cancelariei 
Reichului, Bormann a asistat la ceremonie, în 
prezența lui Goebbels, a generalului Burgdorf şi a 
altor câtorva. 

În cursul nopţii de 1 spre 2 mai 1945, 
Reichsleiterul şi ceilalți ocupanţi ai adăpostului 
încercară o ieşire din încercuire. Datorită lipsei sale 
de sensibilitate şi, de asemenea, faptului că se 
închistase tot timpul în rutina funcţiilor sale, 
Bormann nu cunoscuse până atunci îndoiala și 
nesiguranța. Acum, în faţa prăbuşirii acelor structuri 
a căror funcţionare o asigurase cu mână de fier, 
descumpănit de moartea lui Hitler, care făcea 
zadarnică nevoia sa de subordonare, Reichsleiterul, 
pentru prima oară în viața sa, ezita asupra drumului 
de urmat. Resemnarea, care-şi lăsase uneori umbra 
asupra gândului unui sfârşit în mod inevitabil 
apropiat, punea stăpânire acum pe sufletul 
funcţionarului lipsit de șeful său. În câteva dintre 
scrisorile scrise în perioada ultimelor luni, Bormann 
se lăsa cuprins, pentru perioada de după război, de 
visuri de mic-burghez, care trăiește liniștit în casa și 
grădina sa, departe de orice politică. „Tu știi că am 
cunoscut toate până la fund: urâţenia, prefăcătoria, 
calomnia, măgulirea respingătoare şi mincinoasă, 
linguşelile, incapacitatea, nebunia,  absurditatea, 
idioţia, ambiția, vanitatea, cupiditatea etc. ...pe scurt, 
toate aspectele neplăcute ale naturii umane... Îmi 
ajunge”. În momentul plecării, el i-a spus unuia 
dintre secretarii săi: „Ei bine, la revedere! Nu prea 
mai are rost, dar am să încerc, deși nu voi reuși să mă 


strecor”. 

În urma lui s-au înălțat flăcările care au cuprins 
adăpostul, acum părăsit. 

De atunci, Martin Bormann a dispărut. Între 
podul Weidendamm și gara Lehrt urma lui se pierde 
prin noroi și vârtejurile de praf ce se ridicau din 
ruine în acel anonimat pe care l-a căutat neîncetat. 


CAPITOLUL al VI-lea - ERNST RÖHM și 
generația pierdută 


Ernst Röhm spunea într-o zi că el ia întotdeauna 
poziția contrară opiniilor exprimate în prezența sa. O 
asemenea declaraţie nu era numai semnul unei 
voințe de a contrazice și al încrederii în sine(52. 
Reprezentant al unei generaţii într-adevăr pierdute, 
el exprima totodată în felul acesta problema acestei 
generaţii, care, dintr-un sentiment confuz, dar 
puternic de opoziţie, de protest, se regăsise după 
primul război mondial în formaţiile de voluntari și în 
organizațiile naţionaliste înarmate, vădind neputința 
sa de a se adapta vieţii civile și angajându-se în 
aventuri extremiste, în crime chiar, sub masca 
naționalismului.  Agitaţia, gustul riscului și al 
violenţei erau trăsăturile psihologice esenţiale ale 
acestui nihilism integral al unui tineret care încercase 
în război declinul unei civilizații și își făurise un mit 
din luptele de pe front. Aceşti oameni nu urmăreau 
nici un obiectiv; agitația lor nu se baza pe nici o 
valoare, pe nici o perspectivă de viitor. Ei nu doreau 
decât un lucru: să perpetueze „valorile din tranșee”. 
După armistițiu, ei au continuat să se bată și să 
mărșăluiască nu pentru realizarea unei noi ordini 
sociale, ci de dragul luptei și al marșului în pas 
cadenţat. Pentru ei lumea era un front și ritmul ei era 
acela al batalioanelor defilând în rânduri strânse: „A 


mărșălui în pas cadenţat, aceasta este cea mai 
puternică expresie a profesiunii noastre de credință”. 

Doi factori au contribuit la nașterea SA(53%-ului: 
pe de o parte, o „pură forță de șoc”, căutând în 
politică scopuri și sarcini, iar pe de altă parte, voința 
lui Hitler, care, după unele ezitări, se arătă tot mai 
hotărât să-și făurească un instrument eficace pentru 
cucerirea puterii. Hitler exercita o puternică atracţie 
asupra acestor oameni, al căror echilibru de viață 
avusese de suferit, încă de timpuriu, prejudicii 
ireparabile și din categoria cărora făcea, de fapt, şi el 
parte. El integra extremismul și primitivismul moral 
al acestor oameni în sistemul său metodic de cucerire 
a puterii. Dacă Hitler s-a preocupat astfel să câștige la 
cauza sa organizaţiile armate, aceasta nu a făcut-o 
numai din pricina atașamentului său natural față de 
ele și nici fiindcă găsea aici oameni a căror formaţie 
convenea admirabil propriilor sale vederi, ci mai 
degrabă fiindcă se gândise din timp să folosească 
forţa propagandistică pe care o constituiau 
manifestaţiile în uniformă. Hitler credea și în forța 
propagandistică a terorismului, în stârnirea fricii. 
„Cruzimea impune -a declarat el la un moment 
dat —, oamenii simt nevoia să încerce o teamă 
salutară. Ei vor să aibă ceva de care să se teamă. Fi 
vor să fie înfricoșaţi, vor să se supună cuiva de frică. 
Ce-i cu aceste povești despre cruzime, cu aceste 
reclamaţii despre torturi? Masa vrea asta. Ea are 
nevoie să  tremure”t54. SA-ul mobiliza toate 
instinctele brutale  dezlănțuite de război, și 
eficacitatea sa era mărită și de integrarea în rândurile 


sale a drojdiei societăţii. În tactica sa, care se contura 
treptat, Hitler avea grijă să folosească avangărzi care 
se foloseau de forţa brutală, pe lângă mijloacele de 
propagandă retorice și liturgice. 

Cu toate că este greu de delimitat rolul și 
funcţiile SA-ului în ansamblul mișcării naziste, în ce 
priveşte organizarea ei politică este incontestabil că 
misiunea specială a secţiilor de asalt consta în a pune 
accentul pe elementul războinic și în a folosi 
violenţa. După preluarea puterii, când voinţa proprie 
a SA-ului, existând în stare mai mult sau mai puțin 
latentă, începu să se manifeste pe față, Hitler tranșă 
printr-un val de sânge problema „partidului dublu”. 
La 30 iunie 1934 şi în cele două zile care urmară, el 
îl elimină pe Ernst Röhm, vechiul său camarad și 
prieten, ca şi pe principalii șefi ai SA-ului, care 
dăduseră nu numai terorii brune, ci și ansamblului 
mișcării hitleriste câteva din trăsăturile ei cele mai 
caracteristice şi mai dezgustătoare în același timp. 

Pentru cei mai mulți dintre principalii 
conducători ai SA-ului, de la Ernst Röhm la August 
Schneidhuber, inclusiv Edmund Heines, moartea sub 
ploaia de gloanțe a plutonului de execuţie în fața 
zidului închisorii din Stadelheim sau a Școlii de 
cadeți din Berlin-Lichterfelde a însemnat încheierea 
identică a unor cariere nu mai puțin asemănătoare. 
După ce serviseră ca ofițeri în timpul războiului sau 
ca membri ai formațiilor de voluntari sau ai 
grupărilor de luptă de extremă dreaptă, cei mai mulți 
dintre acești oameni încercaseră, fără prea mare 
entuziasm, să se reintegreze în viața civilă ca voiajori 


comerciali, funcționari, administratori de 
întreprinderi sau directori de cămine de burlaci. Ei 
continuau totuși să păstreze legătura cu foştii lor 
camarazi și se simțeau măcinați de nostalgia 
profundă după camaraderia virilă, meseria armelor, 
nepăsarea și lipsa de griji caracteristice vieţii militare 
şi de regretul după viața de chefuri și beţivăneli de 
pe vremuri. Încercau să supravieţuiască înapoia unui 
paravan burghez care le era străin, fiind prea „civil”, 
conspirau pe ici, pe colo, luau parte la comploturi 
pasibile de înaltă trădare, la atentate împotriva unor 
oameni politici de nuanţă republicană, la asasinate 
poruncite de Sfânta Vehmet55. Fiecare sau aproape 
fiecare dintre ei îşi făcuse stagiul prin închisori, 
simptom al dificultăților de adaptare pe care le 
întâmpinau acești oameni însufleţiți de resentimente 
sterile, „luând întotdeauna o poziţie ostilă” faţă de 
opiniile în vigoare sau cel puțin față de opiniile 
răspândite în lumea burgheză, urâtă şi dispreţuită de 
ei, pentru că valorile și concepţia ei despre ordine le 
deveniseră în chip iremediabil străine. Dar iată că 
perioada de avânt în care intrase SA-ul redădea 
existenței lor lipsite de conținut tot ceea ce-i 
furnizase cândva un ţel: agitația, gustul pentru 
aventură, ura ajunseră din nou la ordinea zilei. 
Profunda incapacitate a acestei generaţii de a se 
adapta vieţii civile avea mai multe cauze. La unii 
provenea din tensiunea interioară creată de război și 
de starea de după război. Acesta era cazul, înainte de 
toate, pentru mercenarii care oscilau adesea, dar și 
pentru „idealiştii” care își închipuiau că aflaseră în 


„infernul bătăliilor” schema pentru dibuirea unui 
sens al vieţii nou și încă nedefinit, de care nu reușeau 
să dea în insipida viață normală din prezent. Toţi 
aceștia constituiau adevăratul nucleu revoluţionar al 
SA-ului. Pentru alţii cauzele constau în frica de 
mizerie, amenințătoare sau efectivă, ca urmare a 
diferitelor împrejurări, sau în teama de declasare 
socială. Această categorie de tip mic-burghez forma 
„umplutura” SA-ului. Mai exista, în fine, grupul 
foştilor militari de carieră, deveniți şomeri, declasați 
sociali, condamnați moralmente de clauzele 
Tratatului de la Versailles și însuflețtiti din această 
cauză de resentimente violente. Dar ceea ce-i 
caracteriza pe toţi, într-o măsură mai mică sau mai 
mare, era dorința lor de a găsi noi forme de 
comuniune. Această tendință se conturase încă 
înainte de război, mai ales în mișcările de tineret, 
„Jugendbewegung”, iar camaraderia de pe front 
contribuise la întărirea ei. Partidele politice existente, 
prea „burgheze”, nu erau în măsură nici să capteze, 
nici să satisfacă această nostalgie. Primii conducători 
ai SA-ului au fost de cele mai dese ori elemente 
decăzute dintr-o existență cândva înstărită, un fel de 
burghezie dezrădăcinată care, pierzându-și onoarea, 
credința sau poziţia socială, găsea o posibilitate de 
evadare în crimă — având grijă totodată să-și facă o 
acoperire din ordinele primite de sus sau din pretexte 
ideologice. Această situaţie nu a fost numai efectul 
întâmplării. În vremuri normale toți acești oameni ar 
fi făcut parte din clasele de mijloc și ar fi manifestat 
tendințe mai degrabă conservatoare. Dar un trecut pe 


care nu reușeau 
să-l depășească și atitudinea lor agresivă îi împingeau 
într-o opoziţie conștientă, întreţinută cu grijă față de 
orice ordine stabilă, cu excepţia ordinii militare. În 
locul privilegiilor sociale moderate care păreau să le 
fie asigurate pe vremuri, ei revendicau acum, prin 
manifestații gălăgioase, privilegiile violenţei, ca 
făcând parte integrantă din calitatea lor de 
mercenari. Nimic nu e mai potrivit pentru a exprima 
aceste exigenţe ca toastul ţinut într-o zi, în timpul 
unor lupte purtate în Silezia Superioară, de către una 
din aceste căpetenii de bandă care încerca, cu lozinci 
naționaliste, să-şi ridice prestigiul: „Într-adevăr, 
nimic nu poate fi mai bun decât un mic război ca 
acesta! Deie Domnul să avem întotdeauna un câmp 
de bătălie! Mi-e teamă să nu devin cumva om cu 
scaun la cap”. Iar Ernst Röhm scria la rândul său: 
„Întrucât sunt un om rău şi lipsit de maturitate, 
războiul și dezordinea îmi plac mai mult decât buna 
ordine burgheză”(56). 

Acest omuleț corpolent, cu faţa răvășită și 
apoplectică, era cu adevărat reprezentantul tipic al 
acestei categorii de declasaţi care nu-și aflaseră locul 
decât în armata brună a lui Hitler, și, fără îndoială, a 
fost mai mult decât un capriciu al soartei faptul că 
tocmai Röhm a fost omul care a provocat răfuiala 
spectaculoasă în cursul căreia Hitler a eliminat din 
conducerea mișcării tipul de soldat zdravăn și 
popular, plin de o îngâmfare gălăgioasă. 

Provenit dintr-o veche familie de funcţionari 
bavarezi, Röhm întruchipa în persoana sa nu numai 


factorii sociologici, ci și unele elemente psihologice 
esenţiale întâlnite la numeroși ciraci ai lui Hitler. 
Peste atașamentul profund, aproape religios, faţă de 
mama sa, plana umbra unui tată respectat, om „aspru 
cu el însuși, drept și econom”. Röhm era un militar 
pasionat de meserie, dar fără acea aroganță și acele 
trăsături crispate pe care unele caricaturi — reale 
totuşi — ale unor ofiţeri de stat-major de școală veche 
le imprimau pe o față inexpresivă de soldat, pentru a- 
și da aerul unei marţialități demonice. Încă din 
copilărie nu avusese decât „un singur gând și o 
singură dorință: să fie soldat”. Spre sfârşitul 
războiului făcuse chiar parte din marele cartier 
general și se dovedise un bun organizator. Întruchipa 
totuşi mai curând tipul ofițerului de trupă. În timpul 
războiului îndrăzneala sa îi adusese numeroase răni 
şi în „Memoriile” sale și-a exprimat aversiunea față 
de noţiunile „prudent, ponderat”(57). În ochii săi, 
omenirea se împărțea în militari și civili, prieteni și 
duşmani. Era loial, dar lipsit de putere de pătrundere, 
aspru: un soldățoi simplist și drept căruia „îi 
plăceau... zgomotul taberelor și chiolhanurile”. Peste 
tot unde se arăta, povestea unul din camarazii săi, „el 
aducea viaţa în baracă, dar mai ales făcea treabă 
«adevăratăy”. Bavarez, cu picioarele pe pământ și 
neobișnuit să stea pe gânduri, el nu pricepea nimic 
din visările nordice și din delirantele noțiuni rasiste; 
își bătea joc pe faţă de misticismul unui Rosenberg, 
al unui Himmler sau al unui Darré. 

Röhm era totodată un şef brutal; strânsese în 
jurul lui o bandă de lichele, care nu se temeau că și- 


ar putea compromite reputația și nu se dădeau în 
lături nici de la corupţie, nici de la destrăbălările cele 
mai perverse sau chiar de la crime. Este sigur că 
funcţiile și obiectivele SA-ului avuseseră în vedere 
din prima clipă exploatarea energiilor criminale 
descătușate de război, dar numai sub conducerea lui 
Röhm acestea au luat caracterul ostentativ care le-a 
încetățenit, instituţionalizându-le într-un fel și făcând 
în chip definitiv din SA o unitate de luptă cu caracter 
politic. Röhm nu cunoştea scrupule, o crimă nu-l 
deranja, şi dacă căpitanul Weiss a putut să scrie că 
peste tot unde se arăta Röhm aducea „viața” în 
baracă, putem fi siguri că cel mai adeseori făcea 
contrariul... Atunci când prietenul său intim, Edmund 
Heines, a fost condamnat pentru omucidere, Röhm, 
cu o indignare care denotă o totală neînțelegere 
pentru normele judiciare, declară că verdictul 
reprezenta „un amestec al justiţiei formale în dreptul 
de legitimă apărare al unui soldat”. 

El își elabora concepţia despre lume în funcţie de 
acest drept al soldatului „într-un chip deliberat 
unilateral”, cum îi plăcea să sublinieze cu mândrie. 
Visa la vremea când soldatul „era totul” și cerea pe 
față atribuirea unui statut privilegiat pentru casta sa, 
„întâietatea soldatului faţă de politician”. Lumea 
dușmănoasă a nepurtătorilor de uniformă nu se 
compunea pentru el decât din „învârtiţi, dezertori și 
profitori”. Röhm a declarat în 1933 unui diplomat 
britanic: „M-aş înțelege mai bine cu un soldat inamic 
decât cu un civil german, pentru că acesta-i un ticălos 
şi nu-i înțeleg vorba”(58). 


După primul război mondial, împrejurările se 
dovediră a fi dintre cele mai favorabile căpitanului 
Röhm, din statul-major al celei de-a 4-a grupări 
militare, staționată la Miinchen. Era unul dintre acei 
numeroși căpitani ambiţioşi care, reîntorși de pe 
front, au știut să exploateze slăbiciunile instituțiilor 
publice și, sprijinindu-se pe puterea reală de care 
dispuneau, au ocupat un loc tot mai important într-o 
lume fără stăpâni. Cu o violență cvasipatologică, ei 
își reproșau că nu au apărat monarhia în noiembrie 
1918. Această atitudine i-a îndemnat, fără îndoială, 
să refuze cu încăpățânare recunoașterea noului stat, 
instaurat după revoluţie. În Bavaria, mai ales, au avut 
posibilitatea să desfășoare O activitate 
contrarevoluționară (adică îndreptată împotriva 
guvernului legal al Reichului) cu o ușurință cu atât 
mai mare cu cât beneficiau aici de asentimentul unei 
bune părți a populaţiei, ba chiar și al celor mai înalte 
oficialități. Într-adevăr, în această regiune revoluția 
căpătase un caracter mai extremist decât în celelalte 
părți ale Germaniei. În urma unui concurs de 
împrejurări pe care nu le vom discuta aici în 
amănunțime, Röhm deveni șeful depozitelor de arme 
ascunse în Bavaria, ceea ce îi asigura aici o poziţie de 
prim rangt5%. Activitatea formațiilor de voluntari și a 
grupărilor înarmate ar fi fost de neconceput fără 
agitația eficace și activitatea de mediere a acestui 
om, care, mai puţin prin rangul său, cât prin 
influența reală de care dispunea, dobândi unul din 
rolurile-cheie pe scena politică a vremii. Pătruns de 
însemnătatea rolului conducător pe care erau 


chemaţi să-l joace militarii, el a creat o secţie 
specială de informaţii politice la statul-major, ţinând 
sub control grupările politice. În felul acesta Röhm a 
intrat în legătură cu „omul de încredere”, Adolf 
Hitler. Pe Röhm l-a impresionat darul lui oratoric, 
ceea ce l-a determinat să-i înlesnească primele 
contacte cu conducătorii politici și militari ai 
Bavariei. Dornic să-i asigure o însemnătate crescândă 
partidului în care se număra printre primii membri și 
care se bucurase într-o largă măsură de foloasele 
iniţiativelor sale, Röhm îi aduse un mare număr de 
noi  aderenţi — prieteni personali sau ofițeri ai 
Reichswehrului —, acordându-i în plus sprijinul său cu 
ocazia creării și organizării SA-ului. Dar în timp ce 
Hitler, hotărât să-și asigure în sânul partidului o 
autoritate absolută, nu vedea în SA decât o grupare 
militară auxiliară cu sprijinul căreia, prin acte de 
terorism, avea să cucerească puterea politică, Röhm, 
care abia părăsise armata și începea să se ocupe în 
mod activ de mișcare, privea lucrurile din alt punct 
de vedere. El intenţiona să transforme gruparea într-o 
unitate militară organizată, care să pună mâna pe 
puterea statală. 

La început cele două concepţii au coexistat fără a 
se înfrunta pe faţă, dar curând o luptă surdă îi opuse 
cu tot mai multă ascuțime pe cei doi oameni; lupta 
aceasta avea să-şi afle deznodământul la 30 iunie 
1934, după o eclipsă provizorie a lui Hitler. Mai 
mulți factori contribuiseră în acea vreme să-i 
înrăutăţească poziția: Röhm dispunea pe atunci de o 
putere infinit superioară, iar afluxul a numeroși 


soldaţi în rândurile SA-ului, ca și anumite necesități 
de ordin tehnic, accentuau tendința spre formaţiile de 
tip militar, ceea ce ducea la o creștere a pretențiilor 
gărzilor brune!60, tot mai conștiente de importanța 
lor. În orice caz, Röhm reuși, începând din 1923, să- 
şi impună din ce în ce mai mult concepțiile, astfel 
încât partidul nazist deveni curând un „partid dublu”, 
alcătuit din două blocuri rivale: SA-ul (secţiile de 
asalt, cum le botezase Hitler în urma unei încăierări 
în partid, într-o sală de întruniri) și Organizaţia 
politică, prescurtat POts!», pe care SA-ul o numea cu 
dispreţ P-zero. În vremea aceea rolul lui Hitler se 
mărginea încă la desfășurarea propagandei oratorice, 
în vederea creării unei mișcări al cărei nucleu, 
veritabil și dinamic, să fie constituit din formaţiile 
paramilitare ale lui Röhm. Dar dacă, pentru moment, 
conducătorul partidului nazist părea să se împace cu 
această stare de lucruri, desfășurarea ulterioară a 
evenimentelor a arătat că el nu se putea mulțumi cu 
atât. Abia după eşecul încercării de puci din 9 
noiembrie 1923, care-l îngenunchease pe treptele lui 
Feldherrnhalle, în fața reprezentanţilor autorităţilor 
legitime, Hitler ajunse să-şi dea seama că concepţiile 
brutale și mărginite ale lui Röhm în legătură cu 
cucerirea puterii nu puteau duce decât la înfrângere 
și că însuși principiul unei vaste organizaţii politice 
de tip militar constituia o eroare. În timp ce Röhm, 
condamnat, dar beneficiind de suspendarea pedepsei, 
era imediat pus în libertate și se apuca de îndată să 
regrupeze resturile grupărilor sale naţionaliste, 
Hitler, în celula sa din închisoarea Landsberg, 


începea să se depărteze de Röhm, care, militar până- 
n adâncul sufletului și incapabil să renunțe la 
aspectele militare ale planurilor sale de cucerire, se 
lăuda mai târziu că ar fi „incorigibil”. 

De ambele părţi s-au făcut, e drept, câteva 
încercări mai mult sau mai puţin sincere de a se 
ajunge la o înțelegere, dar ele s-au soldat cu un eșec. 
Într-adevăr, de cum ieși din închisoare, Hitler 
desăvârși ruptura, lipsindu-l pe Röhm de orice 
posibilitate de acţiune. Respins de acela ale cărui 
poziţie și prestigiu în sânul mișcării fuseseră întărite 
de împrejurările în care decursese procesul și exclus 
de acum încolo din rândurile Reichswehrului, Röhm 
devenise doar o „persoană particulară”, al cărei nume 
nu mai avea nici o greutate. La 17 aprilie 1925 el se 
retrase, resemnat, din viaţa publică. 

Conform unor mărturii demne de crezare, el 
duse de acum încolo „o existență de animal bolnav”, 
departe de excesele și fanteziile vieții de mercenar cu 
care se obişnuise, departe, de asemenea, de cei mai 
mulți dintre foștii săi camarazi. Circulând permanent, 
locuind pe unde apuca, pe la prieteni, deveni voiajor 
comercial, vânzând cărți pentru o editură care 
publica lucrări patriotice. Timp de două luni găsi de 
lucru într-un atelier mecanic, până în ziua când i se 
propuse un post de instructor militar în Bolivia. El 
acceptă propunerea în grabă, „în 24 ore”. În acest 
timp, Hitler se ocupa de reorganizarea din temelii a 
SA-ului. „Obiectivele noului SA”, după cum glăsuiau 
„Directivele pentru reorganizarea Partidului național- 
socialist al muncitorilor germani” din februarie 1925, 


„Vor consta în a întări organizaţia tineretului nostru, 
în a-l creşte în spiritul disciplinei și devotamentului”. 
În acest scop, Hitler se apucă să elaboreze, cu 
ajutorul noului conducător al SA-ului, Franz Pfeffer 
von Salomon, principiile pe care ar trebui să se 
bazeze o organizaţie care să nu mai aibă caracterul 
unor unități militare și ale cărei funcţii să nu se mai 
limiteze la distribuirea de lovituri în folosul 
conducătorilor locali ai partidului. Noul SA trebuia să 
constituie în mâinile conducătorilor naziști un 
instrument puternic şi rigid de terorism colectiv. 
„Instruirea SA-ului — spunea Hitler într-o scrisoare 
adresată lui Pfeffer- nu trebuie să se bazeze pe 
principii militare, ci să ţină în primul rând seama de 
interesele partidului. În măsura în care membrii săi 
trebuie să facă exerciţii fizice, este cazul să se pună 
accentul pe antrenamente sportive mai curând decât 
pe cele de tip militar. Boxul și jiu-jitsul mi s-au părut 
întotdeauna mai importante decât exerciţiile de tir, 
care vor avea oricum un caracter limitat. Pe de altă 
parte — continua Hitler —, pentru ca SA-ul să nu fie 
tentat să-și satisfacă dorinţa de activitate prin 
organizarea de mici conjuraţii, este neapărat necesar 
ca, încă de la început, să fie inițiat în «marea idee» a 
mișcării, în așa fel încât fiecare membru să-și dea 
seama că rolul său nu este acela de a înlătura cutare 
sau cutare escroc, mai mic sau mai mare, ci de a-și 
dedica toate forțele edificării unui stat nou, rasist și 
nazist. În felul acesta, lupta actualului stat va depăși 
cadrul micilor răzbunări sau conjuraţii, pentru a 
atinge amploarea unui război necruţător împotriva 


marxismului, a teoriilor și promotorilor săi... Nu în 
cadrul unor mici grupări secrete trebuie să lucrăm 
noi, ci la nivelul unor puternice manifestații de masă. 
Nu pumnalul, revolverul sau otrava ne vor deschide 
calea, ci cucerirea străzii”(62). Într-o serie de directive 
de bază, Pfeffer avea să precizeze ulterior și mai clar 
natura şi mijloacele de acţiune ale secţiilor de asalt. 
Fascinat mai cu seamă de posibilităţile lor de a 
acţiona asupra psihologiei maselor, el declara: 

„Singura formă sub care SA-ul se va prezenta în 
faţa opiniei publice va fi aceea a unei unități perfect 
coerente. Acesta este în același timp unul din 
aspectele cele mai eficace ale propagandei. Vederea 
unui mare număr de oameni disciplinați, îmbrăcaţi 
cu aceeași uniformă și însuflețiți de același ideal, de 
un spirit combativ necondiționat, va produce asupra 
fiecărui german cea mai profundă impresie și va 
vorbi inimii sale într-un limbaj cu mult mai 
convingător decât orice discurs, orice scriere, orice 
logică”. 

În aceeași ordonanţă Pfeffer delimitează funcţiile 
SA-ului de cele ale PO-ului: 

„Membrul PO-ului este cercetașul și agitatorul 
şiret. Propaganda politică încearcă să-i deschidă ochii 
adversarului, să discute cu el, să-i înțeleagă punctul 
de vedere, să-i pătrundă gândurile, să-i dea dreptate 
până la un anumit punct. Dar de îndată ce apare SA- 
ul, toate acestea iau sfârşit. Căci SA-ul nu cunoaște 
concesii. Deviza lui este «totul sau nimic». El nu 
cunoaşte decât un singur cuvânt de ordine 
(elocvent!): Eu sau tu!” 


În afara acestei lozinci de luptă şi de omor, SA-ul 
nu a avut vreodată o ideologie bine definită. Hitler 
vedea în el „fanaticele trupe de șoc ale unei mari 
idei”, dar în realitate a acordat întotdeauna mult mai 
multă importanţă caracterului necondiționat al 
devotamentului SA-ului, decât clarităţii ideologiei 
sale. S-a vorbit de multe ori despre atitudinea 
„proletară” a fostului SA, în opoziţie cu cea a „micii 
burghezii din «PO»”. În realitate nu era vorba decât 
de expresia dezrădăcinării plebeiene a unor oameni 
care arseseră toate punţile în urma lor și al căror 
nihilism devenise devotament față de lupta politică. 
Acest „Weltanschauung” confuz, cu un vag caracter 
național și social, a putut deci prelua înclinațiile 
personale, instinctele sau interesele cele mai variate, 
ceea ce explică marea atracţie pe care o exercita, 
alături de doctrina nazistă, perfect adaptată 
instabilității acestor rataţi; el răspundea tocmai 
căutărilor mercenarului, tipul cel mai răspândit de 
om la toate nivelurile SA-ului: să comande fără să se 
încurce în prea multe cugetări. El se deosebea, 
desigur, de criminalul de drept comun, pentru că 
tinea să dea comportării sale o motivare ideologică, 
dar cel mai ades se mulțumea cu noțiunile seci 
deduse dintr-un sentiment al valorii colective, când 
nu-i erau de ajuns, de la bun început, structurile 
semimilitare ale SA-ului. Regăsim aici neînțelegerea 
specifică unei societăți pătrunse de tradiţii militare, 
care ar putea fi exprimată astfel: reprezentăm o 
„cauză” şi facem caz de „idealism” în timp ce 
oameni, purtători ai unor emoţii și nemulțumiri 


individuale, se încolonează și mărșăluiesc în pas 
cadenţat. Citatul lui Pfeffer, pe care l-am reprodus 
mai sus, constituie în acest sens o mărturie 
semnificativă. Ideologia SA-ului se rezuma de fapt la 
ideea desfășurării cu orice preţ a unei activităţi care 
se întemeia pe o predispoziție absolut nediferențiată 
de a crede; acești factori singuri exercitau o profundă 
atracție asupra unei generaţii pe care războiul o 
smulsese din condiţiile ei normale de viaţă; 
capacitatea lor de amăgire mai era întărită și de 
romantismul, întreţinut și exploatat cu bună știință, 
al „generaţiei pierdute”, care revendica dreptul de a 
apăra valoarea și demnitatea poporului împotriva 
unei lumi dușmănoase, într-o vreme când onoarea 
națională era dată uitării şi în care domnea egoismul 
social. Acest tablou comportă o nuanţare. Astfel, de 
exemplu, dinamismul lipsit de orice conţinut 
ideologic caracterizează mai cu seamă celulele SA din 
Germania de sud, pe când în nord se manifestau deja 
unele tendinţe anticapitaliste, „confuze” de altfel, și 
care nu au căpătat niciodată forma unei gândiri 
conceptuale; ele au și fost absorbite de predominarea 
crescândă a centralei  miincheneze și curând 
măturate. Nevoia de a se devota a SA-ului se lega mai 
puţin de un program anume, cât de anumite 
personalități, „firi de conducător”, înconjurați de o 
venerație entuziastă, care contrasta în chip straniu cu 
stilul barbar al manifestaţiilor obişnuite. Găsim o 
confirmare a tuturor acestor consideraţii în 
statisticile vremii, care indică un regres simţitor al 
criminalităţii de drept comun; în chip manifest, 


activitatea grupărilor paramilitare absorbea o parte a 
potenţialului criminal al țării. 

„Anii buni” ai republicii, în cursul cărora toate 
grupările politice extremiste au înregistrat pierderi 
simţitoare, nu aduseră nici un prejudiciu SA-ului. În 
timp ce mișcarea în ansamblul ei — ca partid politic — 
se vedea redusă la o activitate lăturalnică, SA-ul 
reușea nu numai să-și menţină efectivele, ci şi să le 
sporească graţie, mai ales, afluxului celor veniţi din 
formaţiile de voluntari și din unităţile de apărare. În 
toamna anului 1930 efectivele sale se ridicau la 
aproape 70000 de oameni. Deseori izbucneau 
conflicte între SA şi PO, fie în legătură cu delimitarea 
unor competențe, fie pentru că unii funcţionari ai 
partidului nu vedeau cu ochi buni atitudinea tot mai 
independentă a unor conducători ai SA-ului. Toţi 
acești factori îl determinară în cele din urmă pe 
Pfeffer să demisioneze. Așa încât, după marea 
victorie electorală din 14 septembrie 1930, Hitler îl 
rechemă pe Ernst Röhm din Bolivia, nu înainte de a fi 
luat în propriile sale mâini comanda SA-ului și de a fi 
impus fiecărui ofițer SA, pentru a evita noi acte de 
nesupunere, prestarea unui „jurământ de credință 
absolută” față de persoana sa. 

Röhm dădu numaidecât ascultare chemării și, 
din pasiunea cu care se consacră noilor sale funcţii de 
şef de stat-major al SA-ului, părea să-și fi păstrat 
convingerea că, în ciuda părerilor contrare, concepția 
sa în legătură cu unităţile de apărare și cu acţiunea 
directă în vederea cuceririi puterii câștigase teren. 
Când izbucni criza economică mondială, nenumărați 


şomeri, atrași de căminele și popotele SA-ului, se 
puseră în slujba acestuia. De asemenea se prezentară 
toţi declasaţii, a căror ură faţă de societate venea să 
întărească extraordinara agresivitate a aventurierilor 
care activau în rândurile lui. La nouă luni după 
întoarcerea lui Röhm, efectivele SA-ului erau de 
170000 de oameni. În urma lui Röhm pășea toată 
liota prietenilor săi, pecetluind astfel în chip definitiv 
precumpănirea elementului criminal în sânul SA-ului. 
Sentimentele de devotament dezinteresat faţă de o 
cauză, de altfel slabe și izolate, nu-şi mai aflau de 
acum încolo locul... Curând se zvoni că Röhm punea 
pe picioare „o armată particulară în sânul armatei 
particulare”, în timp ce Hitler „respingea cu hotărâre, 
ca pe niște calomnii nerușinate”, rapoartele despre 
activitățile criminale ale șefilor SA-ului. SA-ul, 
declara el, reprezenta „un grup de oameni care 
urmăreau un obiectiv politic..., nu era un pension de 
domnișoare de familie bună, ci o asociație de 
luptători căliți”. „Ceea ce importă — adăuga el — este 
de a ști dacă fiecare soldat sau ofițer SA își face sau 
nu datoria. Viaţa lui particulară nu poate reprezenta 
obiectul unei anchete decât dacă contravine 
principiilor de bază ale ideologiei național- 
socialiste”(63). SA-ul deveni din acel moment un 
adevărat organism al terorii colective și metodice, 
care sprijinea planurile de acţiune ale lui Hitler. 
Încăierările în sălile de întrunire, luptele de stradă, 
turneele de propagandă, atentatele cu bombe și 
asasinatele instaurară o atmosferă de frică și 
intimidare nemaiîntâlnită, care contribui în bună 


măsură la paralizarea forțelor republicane. Conform 
unor rapoarte ale poliției se descoperiră în depozitele 
SA-ului armele „clasice” ale criminalilor: bastoane de 
cauciuc, boxuri americane, tuburi de cauciuc etc. În 
ceea ce priveşte revolverele (tot după exemplul 
criminalilor de profesie), pentru ele erau tocmite 
„fetele” întotdeauna disponibile, la caz de nevoie, ca 
„purtătoare de arme”. 

Jargonul folosit de membrii SA trăda influenţa 
lumii interlope: primele unități miincheneze își 
denumeau  revolverele  „brichete”, bastoanele de 
cauciuc căpătau porecla de „gume”, iar membrii SA- 
ului din Berlin, cu mândria viciată a vagabonzilor, își 
atribuiau prin anii '30 porecle care denotă în ce 
măsură așa-zisele țeluri politice-revoluţionare ale lor 
nu erau decât vorbe goale ale propagandei. Astfel, o 


formaţie din Wedding(64 își spunea 
„Răubersturm”(65 alta din districtul Mitte se numea 
„Tanzgilde”t6s). Membrii lor deveneau 


„Mollenkânig”t57 sau „Revolverschnauze”(68). 

În timp ce SA-ul câștiga bătălia străzii, croindur-i 
drum lui Hitler spre putere, se punea cu o ascuțime 
crescândă problema: ce e de făcut după victorie cu 
aceste formaţii? Röhm, ale cărui triumfuri îi sporiseră 
în chip nemăsurat îngâmfarea, repunea pe tapet, mai 
energic ca oricând, soluţia pe care o preconizase 
dintotdeauna, adică constituirea unui duumvirat, 
împreună cu Hitler, acesta urmând să-și asume 
funcţiile de conducător politic și de agitator, în timp 
ce el, Röhm, ar fi devenit generalisimul unei uriașe 
organizaţii armate, cuprinzând națiunea germană în 


întregime. Hitler începu prin a ocoli problema, 
distribuind SA-ului, a doua zi după 30 ianuarie 1933, 
cele mai diverse misiuni, ceea ce-i permitea să ducă 
un joc subtil și să semene în același timp confuzie: 
SA-ului i se încredinţă misiunea de a personifica 
mânia populară: limitele impuse în anii precedenţi 
fură desființate și unele unități avură de acum încolo 
permisiunea să persecute, să tortureze, să masacreze. 
În același timp dădură curs liber, în primele lagăre de 
concentrare înființate în grabă, sadismului rafinat de 
mic-burghezi dezlănțuiți. Numărul asasinatelor a fost 
apreciat la cifra de 500-600 în cursul primelor nouă 
luni de existenţă a regimului, iar numărul celor 
internați în lagărele de concentrare la aproape 
100000. Motivele cele mai diverse erau bune pentru 
a înlocui justiția legală cu libera exercitare a 
răfuielilor personale, după cum o denotă 
personalitatea unora dintre victimele asasinatelor 
săvârșite în această perioadă. Alături de poetul de 
nuanță anarhistă Erich Mihsam, întâlnim pe filozoful 
pacifist Theodor Lessing, pe impresarul evreu Rotter 
împreună cu soţia sa și, în fine, pe ucigașul lui Horst 
Wessel, Ali HOhler. Ca întotdeauna când e vorba de a 
analiza structura complexă a comportamentului 
naziștilor, este destul de greu să  deosebești 
mobilurile politice de partea care ţine de satisfacerea 
instinctelor personale şi de calculele cinice. Și aici 
nazismul s-a dovedit un maestru în a deghiza 
sentimente individuale sub pretexte ideologice. 
Astfel, conducătorii nazişti au încercat să justifice 
prin motive de ordin educativ torturile rafinate 


aplicate unor deţinuţi: SA-ul își asuma, în lagărele de 
concentrare, „o importantă misiune pedagogică”, 
scria la începutul anului 1934 gruppenfiihrerul SA 
Ernst. SA-ul avea misiunea „să-i ajute, chiar 
împotriva voinţei lor și spre binele lor, pe camarazii 
decăzuţi să revină pe calea cea bună pe plan politic și 
să regăsească gustul muncii”. Curând după 30 
ianuarie, alte unităţi au primit sarcini de poliție 
auxiliară. Pentru a mări și mai mult confuzia, 
conform planului de cucerire a puterii, SA-ul mai 
primi misiunea de a se duce la slujba religioasă 
duminicală, de a asigura serviciul de ordine sau de a 
face colecte de bani pe stradă. 

Nemulțumirea își făcea totuşi drum în rândurile 
SA-ului, care-și simțea pretenţiile știrbite, iar setea sa 
de acțiune se împăca greu cu gândul de a vedea 
degenerând în simple metafore verbale promisiunea 
unei „nopţi a cuţitelor lungi”. I se promisese destul 
de vag că, după victorie, Germania îi va aparține; 
pentru SA această perspectivă lua forme tangibile: 
nici mai mult, nici mai puţin decât o devastare a 
Germaniei („sacco di Germania”). Libertatea, care i 
se acorda din când în când, de a jefui locuinţe sau 
magazine evreieşti nu-i ajungea nici pe departe. 
Pentru alţii, instaurarea noii ere trebuia să permită 
obținerea unui brevet de ofițer, a unui post de prefect 
sau de inspector al apelor şi pădurilor, sau orice altă 
satisfacție menită să corespundă dorinţei de a înainta 
pe scara societăţii. În curând apărură cazuri când 
membri ai SA-ului au încercat, prin presiuni, să 
obțină posturi importante în domeniul economic. În 


mai 1933, față de neliniștea crescândă stârnită de 
ambițiile manifestate de militanţii bruni, Göring se 
văzu obligat să ia poziţie. La drept vorbind el se 
mulțumi să vorbească de „compensaţii legitime” și 
încercă să justifice actele comise invocând „legea 
eternă care cere ca cei ce și-au cucerit poziţii cu 
preţul unor lupte grele să aibă dreptul să și le 
păstreze”, în fapt, revendicările funcţionarilor 
organizaţiei politice a partidului aveau mai mult 
ecou; SA-ul îşi vedea speranţele spulberate. Foarte 
hotărât să nu se lase eliminat, ripostă energic; această 
rezistență își găsi expresia cea mai stăruitoare în 
lozinca „celei de-a doua revoluţii”, considerată 
adesea, în mod greșit, ca dovadă a precumpănirii 
unui program socialist, în timp ce ea exprima numai 
dorința unor indivizi izolați de a se căpătui sau de a- 
şi relua locul în societate în afara oricărei ideologii. 
În această conjunctură SA-ul deveni o grupare cu 
structură mic-burgheză — evoluţie datorată în esență 
crizei economice mondiale. Spre deosebire de 
primele unități, caracterizate prin  extremismul 
generaţiei care făcuse războiul și al formațiilor de 
voluntari, unităţile actuale se compuneau mai ales 
din „extremiști temporari”, ale căror traumatisme și 
„formaţie” nu proveneau din experienţe războinice, ci 
din șomaj și din toate umilirile pe care le implică. 
Acești oameni nu fuseseră numai martori la agonia 
unei lumi; această lume era pierdută pentru ei, așa 
încât extremismul lor nu era, într-o mare măsură, 
decât expresia voinței lor neîmblânzite de a o 
recuceri. Ei nu doreau să o schimbe, să-i impună 


răsturnări revoluționare, ci pur și simplu să-și asigure 
un loc în această lume, să obțină maximum de 
garanţii posibile, să se bucure de un prestigiu social 
mai mare ca în trecut și să exercite o influență mai 
profundă. Konrad Heiden a folosit noţiunea de „clasă 
a membrilor SA” pentru a-i desemna pe aceşti oameni 
al căror ţel era de a-și asigura existenţa cu ajutorul 
statului şi care, în loc de a revendica puterea, cum o 
făcuse clasa muncitoare, se mulțumeau să aibă 
revendicări față de putere, „desperados care aşteptau 
să primească alocații”(6%. 

Dintre toţi, cel mai nemulțumit de această 
evoluţie a lucrurilor era Ernst Röhm însuși. După 
numai câteva luni văzuse prăbușindu-se visul său 
despre un stat militar. Pe un ton plin de amenințări, 
el declara, față de numeroasele manifestații colective 
menite să sărbătorească victoria renașterii naționale, 
că „preferă să facă revoluții decât să le 
sărbătorească”, că „țelul era încă departe de a fi fost 
atins”, renașterea naţională reprezentând „doar o 
etapă” pe calea creării „statului naţional-socialist — 
obiectivul nostru suprem”. Profund jignit, el îi 
reproşa lui Hitler de a fi și de a rămâne „un civil, un 
artist, un visător...” Începând din vara anului 1933 
nu pierdu nici o ocazie de a redeştepta în trupele sale 
în chip zgomotos, vechile tendințe militare, 
organizând pe tot teritoriul Reichului  parăzi 
impunătoare. În acelaşi timp, proasta sa dispoziţie se 
manifesta prin critici neîncetate. Amărăciunea lui se 
întorcea împotriva lui Goebbels, Göring, Himmler și 
Hess. Printre altele nu-și ascundea dorinţa de a face 


din Reichswehr, integrându-i SA-ul, o adevărată 
armată nazistă. Îşi atrase astfel ostilitatea generalilor 
dornici să-şi păstreze privilegiile. „Stâncile cenușii — 
obișnuia el să spună — trebuie să dispară în fluviul 
brun”. 

Astfel Röhm însuși pregătea scena în cursul 
căreia avea să fie pecetluit destinul său. Nu se simţea 
nici o amenințare de răscoală în dimineaţa zilei de 30 
iunie 1934 când Hitler în persoană veni să-l smulgă 
pe Röhm din pat pentru a-l aresta; căci șeful SA-ului 
veghease întotdeauna, în ciuda veleităţilor sale de 
nesupunere, ca disciplina să fie respectată. Încă din 
primii ani ai mișcării naziste Röhm îl rugase pe Hitler 
„să nu se mai omoare să-i explice motivele cutărei 
sau cutărei măsuri politice sau militare”. „E de ajuns 
să-mi spui: fii la cutare oră cu atâţia oameni la Poarta 
Victoriei și voi fi acolo”. În orice caz, voia să fie 
acolo, la Poarta Victoriei, cu oamenii săi, şi, dacă era 
cu putință, după o bătălie strașnică, în mijlocul 
baricadelor, al mirosului de praf de pușcă și al 
valurilor de sânge. Nemulțumirea lui provenea din 
faptul că Hitler nu-i încredinţase niciodată acest rol. 
În simplitatea lui mărginită, el nu înţelegea nimic din 
tactica inaugurată a doua zi după evenimentele din 
30 ianuarie 1933. Când ministrul bavarez al justiţiei, 
Hans Franck, veni să-l viziteze, la 30 iunie, în celula 
sa din închisoarea Stadelheim, Röhm îi spuse cu 
resemnare: „Toate revoluțiile îşi devorează propriii 
lor copii”. 

Totuși, cei ce au murit o dată cu Röhm erau 
aceia care, asemenea conducătorului  SA-ului, 


înțelegeau să realizeze rapid ceea ce Hitler, după 
propriile lui spuse, intenționa să obțină „încet și 
sistematic, pas cu pas”. Până în ultimul moment 
Röhm păstră convingerea că, în fond, între el și Hitler 
nu existau deosebiri de păreri, ceea ce era de altfel 
purul adevăr, după cum a demonstrat-o evoluţia SS- 
ului, adevăratul învingător în aceste zile sângeroase. 
Puterea și influenţa de care s-a bucurat mai târziu 
erau acelea pe care Röhm le visase pentru SA... Dacă, 
în ambiția lor, elementele lui subalterne visaseră un 
stat al SA-ului, statul SS-ului devenea acum o 
realitate, iar poziţiile-cheie ale acestuia erau ocupate, 
într-o mare măsură, tocmai de supraviețuitorii 
acestui grup de extremiști și de activiști proveniţi din 
generaţia războiului și a formațiilor de voluntari al 
căror nihilism „revoluționar” fusese împins treptat pe 
planul al doilea de influența crescândă a mic- 
burghezilor însuflețiți de dorințe foarte concrete. În 
fond, morţii acestor trei zile au fost victimele propriei 
lor nerăbdări, căci atât învingătorii cât și învinșii 
erau participanți necondiționaţi la acţiunea lui Hitler, 
iar reproșurile formulate de Hitler în marele său 
discurs rostit la 13 iulie 1934, în care încearcă să se 
justifice, li se adresau atât unora, cât și altora: 

„Acest grup de elemente distructive provine din 
acei revoluționari ale căror raporturi cu statul au fost 
zdruncinate și nimicite în 1918. Astfel, ei au pierdut 
orice legătură cu o ordine socială și umană coerentă. 
S-au transformat în revoluționari de dragul 
revoluţiei, dornici să vadă perpetuându-se la infinit 
această stare. Printre nenumăratele dosare pe care a 


trebuit să le citesc în cursul săptămânii trecute am 
găsit jurnalul unui om care în 1918 a fost determinat 
de evenimente să intre în conflict cu legea. Acum 
trăieşte într-o lume în care legea ca atare pare să 
incite la rezistență. Este un document zguduitor, plin 
de conspirații și conjuraţii permanente. El ne dă o 
idee despre mentalitatea unor oameni care, fără să-și 
dea seama, au aflat în nihilism o ultimă profesiune de 
credință. Incapabili de o cooperare sinceră, gata să se 
răscoale împotriva oricărei ordini, indiferent care ar 
fi ea, plini de ură față de orice autoritate, ei nu au 
reușit să-şi tempereze neliniștea și tulburarea decât 
organizând conjuraţii și cugetând fără încetare la 
mijloacele de a nimici ordinea existentă...”170). 

Acest tablou, oricât de real ar putea să apară în 
ce privește detaliile sale, nu este totuși complet. 
Războiul, perioada de după război și repercusiunile 
lor au contribuit fără doar și poate în mare măsură la 
falimentul acestei generaţii. Dar după ani și ani 
petrecuţi în cadrul formațiilor de voluntari, uriașa 
forță corupătoare care permisese acestor oameni 
aflaţi în plină dezorientare, sub pretextul amăgitor al 
ideologiei, accesul în rândurile unor bande 
organizate după principii sistematice, în timp ce 
ducea la paroxism instincte dezlănțuite deja în chip 
primejdios, fluturându-le prin față perspectiva de a se 
acoperi de glorie în luptele politice, — această forță 
corupătoare a vieţii lor nu a fost alta decât Hitler 
însuși... 

Ceea ce i-a fascinat pe acești oameni și i-a 
încolonat sub stindardul lui Hitler a fost tocmai 


promisiunea de a se putea deda tuturor exceselor 
unei violențe a cărei groază au răspândit-o multă 
vreme înainte de a-i cădea ei înșiși victimă. În 
brutalitatea ei, răfuiala organizată de Hitler era în 
perfectă armonie cu lozincile pe care SA-ul le pusese 
ani de-a rândul în aplicare. 


PARTEA A TREIA - SLUJITORII REGIMULUI 


CAPITOLUL I - FRANZ VON PAPEN și 
colaborarea cercurilor conservatoare 


De la început cel de-al III-lea Reich a avut două 
fețe. Principiul celor două căi paralele, care era 
deviza de bază a tacticii lui Hitler, caracterizase deja 
perioada cuceririi puterii. El a marcat, de asemenea, 
structurile regimului însuși și, prin această îmbinare 
de teroare și legalitate, de organizare riguroasă și 
haos, de absență machiavelică de prejudecăţi și 
tendinţă de a se lăsa pradă instinctelor, a ajuns să-i 
imprime până și trăsăturile sale fizice. Pe lângă 
„eroul necunoscut din SA”, individul cu bicepși 
puternici, dar lipsit cu desăvârșire de inteligenţă și 
sensibilitate, așa cum îl vedem reprezentat pe 
nenumărate afişe (de exemplu pe acelea ale 
desenatorului Mjoelnir), îl găsim pe „Geheimrat”- 
ul!71» conservator și respectabil, care „s-a alăturat cu 
toată încrederea noilor conducători”. Mușchii și 
onorabilitatea mergeau mână în mână și se 
completau. În timp ce adevăraţi criminali, ca 
„Gummibein” (picior de cauciuc), șef de secţie al 
sectorului „Berlin-Mitte”, sau acea unitate SA din 
Berlin-Neukdlln, care, cu aroganța haimanalelor, se 
intitula ea însăşi  „Ludensturm”2, populau 
penumbra culiselor, fațada legală a regimului 
prezenta o categorie de oameni care ofereau 
burgheziei îngrijorate toate garanţiile: Konstantin 
von Neurath, Hjalmar Schacht sau Franz von Papen. 

A fost nevoie de ei mai ales la început. Şefii 
nazişti îşi dăduseră seama că, într-o societate 


modernă, cu structuri complexe, cea mai bună 
metodă de cucerire a puterii nu consta în a invada 
străzile, ci în a pune mâna treptat pe poziţiile-cheie 
pe plan politic, economic și administrativ. Au făcut 
astfel tot posibilul pentru a prezenta obiectivele lor 
ca înfăptuirea, atât de așteptată, a adevăratei 
Germanii naţionale, până atunci oprimată. Naziștii au 
putut miza cu un succes total pe slăbiciunea de 
caracter și pe permeabilitatea la ideea unui regim 
autoritar al purtătorilor de cuvânt național- 
conservatori, care au acceptat să fie expuşi în prim 
plan ca figuranţi şi să servească de instrument la 
înscenarea marii înșelătorii. Desigur că atunci când 
burghezia conservatoare s-a hotărât să se alăture 
„cauzei naţionale”, orbirea și oportunismul nu au fost 
singurii factori care au împins-o în această direcție; a 
mai jucat un rol și lipsa de clarviziune a unor oameni 
care își închipuiau că colaborarea cu noul regim 
însemna „să eviţi ceea ce poate fi mai rău” și să 
barezi drumul lui Hitler spre puterea absolută. Dar 
dacă acest amestec de iluzii și de greșeli a putut avea 
un rol atât de hotărâtor în avântul și succesul final al 
nazismului, aceasta se datora, în bună măsură, 
colaborării conducătorilor respectivi ai cercurilor 
conservatoare. Ei şi-au dat concursul la această 
acţiune care miza pe caracterul îmbătător al 
sentimentului național acordându-i sprijinul 
prestigiului lor personal. Ei întorceau ochii de la 
actele de teroare și acordau unei acțiuni criminale o 
fațadă de semirespectabilitate, slujind drept oameni 
de paie operației de cucerire a puterii. Plini de iluzii 


şi supraapreciindu-și capacităţile, ei au încercat să 
folosească noul regim în interesul promovării 
propriilor lor scopuri (care, de altfel, prezentau unele 
analogii cu intenţiile naziștilor). Această situaţie nu a 
durat însă decât până în momentul când Hitler a fost 
sigur pe putere. Atunci ei au fost eliminați în condiții 
uneori umilitoare, care au permis unora dintre ei să- 
şi dea în sfârșit seama de greșeala pe care o 
reprezenta această asociaţie. 

Prea puţin scrupulos și plin de el însuși, Franz 
von Papen n-a ajuns niciodată să înțeleagă acest 
adevăr. Dar împrejurările au făcut din el 
reprezentantul acelor cercuri conservatoare nu numai 
datorită rolului istoric pe care l-a jucat, ci și ca 
urmare a unor caracteristici personale, care explică 
poziția ocupată de el în regimul celui de-al III-lea 
Reich. Încăpăţânarea sa de a pretinde, în ciuda 
tuturor  vicisitudinilor, că aparţine „clasei 
conducătoare care face istoria”, identificarea plină de 
siguranță a intereselor sale de castă cu acelea ale 
statului, comportamentul reacționar camuflat adesea 
de un vocabular  pseudo-creștin, tendințele 
monarhiste, jargonul „naţional” de care se folosea, 
categoriile lui intelectuale, pe scurt caracterul 
anacronic, ca și aspectul oarecum caricatural al 
întregului personaj fac din el tipul acelui om care la 
30 ianuarie 1933 s-a pus la dispoziţia național- 
socialismului, închipuindu-și, cu o orbire aproape de 
necrezut, că este din nou chemat de istorie să ia în 
mâini destinele naţiunii. 

Franz von Papen provenea dintr-o veche familie 


aristocratică din Westfalia. Îşi făcuse serviciul militar 
într-unul din cele mai celebre regimente de cavalerie, 
iar în 1916 a beneficiat pentru prima dată de 
oarecare publicitate, în împrejurări cu totul 
caracteristice: ca atașat militar la Washington a fost 
expulzat din Statele Unite pentru activitate 
subversivă. Cu ocazia întoarcerii în Europa lăsă să 
cadă în mâinile serviciului de control britanic 
importante documente legate de activitatea sa de 
spionaj — zăpăceală revelatoare pentru caracterul său, 
căci ceva mai târziu, pe când se afla pe frontul 
turcesc, avea să treacă printr-o păţanie asemănătoare. 
Câţiva ani după terminarea războiului, von Papen 
iese în arena politică, devenind membru al fracțiunii 
de „centru” în landtagul prusian, în calitate de 
reprezentant al intereselor agricole din districtul său. 
Om de dreapta, el a susținut în 1925 candidatura lui 
Hindenburg la preşedinţia Reichului, și nu aceea 
prezentată de propriul său partid. Ca urmare, în 
câteva rânduri s-a aflat într-un conflict deschis cu 
partidul său și nu a exercitat niciodată vreo influență 
remarcabilă în rândurile acestuia. Era mai bine văzut 
în cercurile antiparlamentare și antirepublicane de 
dreapta, ai căror reprezentanți deplângeau prăbușirea 
monarhiei, pentru că aceasta însemnase totodată 
pierderea posibilităţilor lor de acțiune și de influență; 
naivi și lipsiți de idei clare, dar în orice caz plini de 
resentimente, visau să-şi recucerească vechile poziţii. 

Dacă nu a reușit să fie ales în Reichstag, von 
Papen a ajuns totuși să exercite o oarecare influență 
politică grație organului de presă oficial al 


„centrului”, „Germania”. În înțelegere cu magnatul 
industriei grele Florian Klöckner, el a dispus în scurtă 
vreme de majoritatea acţiunilor ziarului și a reușit 
până la urmă să fie ales președinte al consiliului său 
de administraţie. Căsătoria sa cu fiica unui mare 
industriaș din Saar îi adusese nu numai o avere 
însemnată, ci şi accesul în cercurile industriale. Ca 
aristocrat catolic avea relații în înaltul cler, iar 
calitatea sa de fost ofițer de stat-major îi asigura 
legătura cu  Reichswehrul. Astfel se conturează 
imaginea unui om care, deşi lipsit de anvergură, 
beneficia de o mulțime de relaţii și putea juca un 
oarecare rol în sferele politice intermediare, ca punct 
de întâlnire a numeroase interese. Câteva conferințe 
ținute în cadrul cluburilor și al unor mici grupări ale 
cercurilor de dreapta, ca și încercările literare 
ocazionale îl făceau să treacă drept un om care dădea 
glas, în chip energic și fățiș, conservatorismului și, 
deşi se califica naţional, creștin și independent, 
reprezenta în realitate interesele unor importante 
grupuri ai căror membri făceau parte din anumite 
caste sau din cercurile industriale și ale marilor 
moșieri. Manifestându-și aprobarea față de un regim 
autoritar, el asocia visurile din trecut cu ostilitatea 
față de prezent. La 31 mai 1932, în cadrul unei 
remanieri, corespunzând perfect gusturilor sale 
personale, Papen a fost chemat să-l înlocuiască pe 
Briining în fruntea unui stat industrial modern, 
deseori bântuit de crize, deși activitatea sa politică de 
până atunci se mărginise la crearea și conducerea 
unor asociaţii și nu avea nicidecum experiența 


treburilor administrative de mari proporţii, nici pe 
aceea a conducerii unei țări. Așa se explică faptul că 
această numire „a trezit mai întâi neîncrederea — 
scria pe vremea aceea d-l André Franqois-Poncet, 
ambasadorul Franţei la Berlin —, nimănui nu-i venea 
să creadă că-i adevărată, iar apoi, când știrea s-a 
confirmat, a stârnit ilaritate sau zâmbete. Papen 
prezintă într-adevăr această caracteristică: nici 
prietenii, nici duşmanii săi nu-l iau cu totul în serios. 
Poartă pe frunte pecetea unei veșnice superficialități 
de care nu va reuși niciodată să se dezbare. De altfel 
nu este o personalitate de prin plan... Face parte 
dintre aceia pe care nu trebuie să-i provoci să se 
lanseze într-o acţiune primejdioasă, căci răspund la 
orice sfidare, se prind la orice prinsoare. Dacă 
reuşeşte, nu mai poate de bucurie; dacă dă greș, se 
descurcă cu o piruetă”(73). 

Acestea au fost, în ultimă instanţă, însușirile care 
au contribuit în mare măsură la ascensiunea unui 
cancelar, răsărit oarecum din neantul politic. Deși 
grupările care provocaseră căderea lui Briining și 
numirea urmașului său se interesau mai puțin de 
persoana lui von Papen decât de poziţia lui între 
centru și dreapta, ele l-au considerat totuși ca fiind 
cel mai nimerit pentru a răsturna regimul 
parlamentar, deja atât de grav atins, sub semnul unui 
stat autoritar sprijinit pe o castă. Pe de altă parte, nu- 
i mai puţin adevărat că generalul von Schleicher, 
care, în calitatea sa de om de casă al lui Hindenburg 
şi de „făcător de cancelari”, a jucat un rol important 
în treaba aceasta, mizase în mare măsură pe ipoteza 


că Papen, lipsit fiind de experiență politică și dornic 
să facă mai mult paradă, se va mulțumi cu 
exercitarea reprezentativă a funcţiilor, găsind în ele 
deplina satisfacţie a vanităţii sale. În rest, el va fi un 
instrument docil. O astfel de conjunctură nu putea 
decât să-i placă lui Schleicher, pe cât de ambițios, pe 
atât de ostil față de orice fel de publicitate. Atunci 
când unii dintre prietenii lui Schleicher îi împărtășiră 
mirarea lor față de această numire, argumentând că 
Papen nu era un „cap”, generalul le răspunse: „nici 
nu-i nevoie să fie un cap, dar este o pălărie”. 

Dacă Schleicher își imaginase că va deveni el 
însuși „capul” noului guvern, nu a întârziat să-şi vadă 
speranțele spulberate. Papen începu să-și desfăşoare 
activitatea fără să țină seama de fel de problemele 
legate de înaltele sale funcţii. Adversarii i-au reproșat 
întotdeauna că a transpus pe plan politic concepţiile 
sale de călăreț amator de curse. Papen însuși, în 
„Memoriile” sale, a confirmat această paralelă între 
viaţa politică și cea a unui călăreț și a admis că, după 
părerea lui, călăria este o școală care formează 
caracterul unui politician, căci ea presupune „că nu 
ti-e teamă să-ţi rupi oasele”74. 

În activitatea sa nu a încetat niciodată să pună în 
practică principiul potrivit căruia o dificultate, ca și 
un obstacol, este depășită doar atunci când o tratezi 
cu o senină indiferență. În orice caz, el se liberă 
curând de tutela lui Schleicher și, cu o încredere 
crescândă în sine, începu să-și urmărească propriile 
intenţii, favorizând cercurile pe care le reprezenta, în 
așa fel încât generalul fu nevoit să recunoască față de 


anturajul său: „Ei, ce spuneţi de asta? Micul Franz s-a 
descoperit pe el însuși!” 

Noul cancelar datora înainte de toate această 
libertate de acţiune protecţiei bătrânului președinte 
al Reichului, care manifesta o bunăvoință părintească 
față de von Papen, a cărui degajare și agreabilă 
ușurință îl seduseseră. Această atracţie se explică și 
printr-o serie de trăsături comune: prejudecăţi, 
tendințe politice și interese care, dincolo de 
generaţiile care-i  despărțeau, exprimau aceeaşi 
dilemă a unui conservatorism steril, legat de categorii 
apuse. „În ciuda marii diferenţe de vârstă, cei doi 
oameni se caracterizau printr-o trăsătură comună, și 
anume faptul că nici unul, nici celălalt nu sesizaseră 
evoluția  vremurilor”t75. Ei ignorau mai ales 
problemele sociale și eventualele lor soluţii sau le 
ocoleau folosind o frazeologie lipsită de conţinut, de 
un patriarhalism plin de trufie. Gândirea lor 
retrogradă se mișca încă în cadrul falsei alternative 
de pe timpul kaiserului, între naționalism și 
socialism, în care orice grupare situată la stânga 
centrului era acuzată de a fi pierdut sentimentul 
patriei. Căutarea unei formule de „dictatură legală” 
nu ducea decât la un amalgam de contradicții 
incoerente și lipsite de sens. Aceste strădanii nu au 
avut alt rezultat decât să creeze pe plan structural și 
psihologic premisele izbânzii lui Hitler. 

Atunci când Walther Schotte, teoretician al 
reformelor preconizate de Papen, afirma ca noul stat 
avea să fie „un stat puternic, care să nu reprezinte 
interesele nici unei grupări, just în sine și 


nedepinzând de nici un partid”, fiecare din aceste 
formule nu făcea altceva decât să exprime cu emfază 
pretenţia cercurilor care susțineau aceste proiecte de 
a ajunge la putere. Un „stat puternic” însemna pur și 
simplu un stat antiliberal; „a nu reprezenta interesele 
nici unei grupări” însemna fără nici un fel de amestec 
cetăţenesc și al sindicatelor; cât despre „justeţe”, ea 
avea rolul să dea o bază legitimă pretențiilor așa-zis 
„organice” ale acestor cercuri asupra conducerii 
statului. În fine, „independenţa față de partide” era 
de fapt independența faţă de partidele de stânga. S-a 
făcut, pe drept cuvânt, observaţia că nu întâmplător 
numeroși reprezentanți ai acestei forme de 
conservatorism „aveau drept ideal evul mediu, nu 
numai pentru că pe vremea aceea omul era încadrat 
în instituţii solide și avea o credință, ci şi pentru că 
drepturile politice nu aparțineau decât unei 
minorităţi 176). 

Începând cu decretele de urgenţă, de inspiraţie 
atât de reacționară, promulgate pe la jumătatea lunii 
iunie a anului 1932 și care au adus pe drept cuvânt 
cabinetului condus de von Papen porecla de „cabinet 
de baroni”, până la voința public exprimată de a 
readuce societatea la organizarea corporativă și de a 
elimina „așa-zisele cuceriri ale revoluţiei”, inclusiv 
lovitura de stat împotriva Prusiei, toate măsurile 
luate de guvernul lui von Papen poartă amprenta 
acestei fixări la categorii depășite. Intenţiile și 
programul său nu au atras decât o parte infimă a 
populaţiei și chiar așa se poate spune că acest 
asentiment era dictat de grija de a pune la adăpost 


anumite interese. Acest guvern a rămas într-o mare 
măsură nepopular, și dacă numirea lui Papen avusese 
drept obiectiv să înlocuiască neutralitatea 
manifestată până atunci de SPD17 față de politica 
guvernamentală prin neutralitatea partidului nazist, 
astfel de speculaţii se dovediră în curând greșite. Nici 
creditul riscant acordat de guvern partidului hitlerist, 
care își croia în mod evident drum spre putere prin 
toate mijloacele și fără a da înapoi în fața războiului 
civil, dar manifesta tendinţe naționale „sănătoase” de 
antiliberalism, nu aduse cu sine răgazul scontat. Pus 
în faţa manifestărilor de nemulțumire și neputându- 
se sprijini decât pe baza fragilă a încrederii 
președintelui, guvernul alunecă într-o izolare 
crescândă. Cabinetul nu întruni decât 42 de voturi 
contra 512. Nicicând în istoria parlamentului german 
un guvern nu suferise o înfrângere atât de 
zdrobitoare. Dar acum, în ciuda unor eșecuri tot mai 
usturătoare, cancelarului îi pieriră îndoielile în ce 
priveşte aptitudinile sale de conducător, de care 
fusese încercat până atunci. Doar presiunea puternică 
exercitată de Schleicher asupra sa îl obligă să-și 
părăsească postul la sfârșitul anului 1932, în 
momentul când se pregătea să-și realizeze aspiraţiile 
printr-o lovitură de stat de mare anvergură. În cursul 
unei scene înduioșătoare, având rolul să-l convingă 
pe cancelarul care demisiona că influența sa asupra 
președintelui Reichului nu era de loc în scădere, 
Hindenburg îi dărui portretul său cu dedicaţia: 
„Aveam un camarad”(78). 

Papen îşi puse influenţa în slujba unei intrigi 


dezastruoase, căci, în ciuda tuturor dezminţirilor, el a 
fost cel ce a inițiat o alianță cu Hitler, care-și 
pierduse nădejdea de a mai pune mâna pe putere. 
Ezitările sale în fața acestei veritabile sinucideri au 
fost desigur spulberate de nepăsarea care-i era 
caracteristică, de trufașa sa încredere în sine și, în 
sfârşit, de dorința de a se răzbuna pe rivalul său 
Schleicher, care-și asumase funcţia de cancelar în 
noul cabinet. În orice caz, Papen, rănit în amorul său 
propriu, renunţă la ultimele sale scrupule faţă de o 
cârdășie între dreapta naţională și partidul nazist, 
restabilind astfel alianța de la Harzburg, dar de data 
aceasta sub semnul unor şanse reale de reușită. 
Desigur că în trecut această alianţă își vădise, în mai 
multe rânduri, în mod cât se poate de limpede, lipsa 
de eficacitate, dar nici o experienţă nu putuse să-i 
vindece de iluziile lor pe Papen, Hugenberg sau 
cercurile naționale germane care-i sprijineau. Ca într- 
o oglindă magică iese la iveală aici, prin acest ciudat 
amestec de resentimente personale, de orbire în fața 
realităţilor și de aroganță care stătuse la baza acestei 
alianţe, starea în care ajunsese conservatorismul 
conducătorilor germani, după un lung proces de 
degenerescență, şi nu este întâmplător faptul că, 
mergând pe această cale, s-a pomenit în spatele 
stindardului hitlerist. 

De fapt, analogia vederilor lor depășea cu mult 
consideraţiile tactice, și aceasta nu numai în termeni 
negativi, cum era ostilitatea comună față de 
democraţie, liberalism şi libertate, ci și în sens pozitiv 
prin atașamentul față de o ordine socială autoritară, 


naționalistă și corporativă, dotată cu o structură 
aproape militară. În acest domeniu cele două mişcări 
nu prezentau decât divergențe minime. „Papen a 
vorbit la radio — nota Goebbels în august 1932 în 
jurnalul său. — Discursul său e inspirat de la un capăt 
la altul din teoriile noastre”. Demult despuiată de 
orice normă umanistă și religioasă, nemaiavând nici 
acea conştiinţă păstrătoare a tradiţiilor care este 
justificarea poziţiei conservatoare autentice, aceasta 
nu mai era viabilă și nici nu mai avea o idee de 
viitor, ea nu mai reprezenta decât nostalgia 
privilegiilor de altădată, evadarea în afara 
prezentului, în așteptarea ceasului favorabil. Acest 
conservatorism n-a avut nici o acţiune, în teorie sau 
în fapt, care să nu fi dus la catastrofa pe care a 
provocat-o. Încremenit pe poziții imuabile, el îşi 
concentra acțiunea defensivă în negarea revoluției 
din 1789 cu toate consecinţele sale politice și sociale, 
în timp ce pe plan ofensiv nu a reușit niciodată să 
depășească concepţia unui stat naționalist: tot ceea ce 
ținea de ideologia conservatoare nu reprezenta 
altceva decât repetarea monotonă, în câteva variante, 
a acestor două laitmotive. 

În acest punct anume s-a produs joncţiunea 
dintre vechiul conservatorism german și național- 
socialism. Ceea ce i-a îndemnat pe cei mai mulți 
alegători să voteze pentru Hitler și nu pentru 
„programul conservator” nu a fost, așa cum avea să 
pretindă mai târziu Papen, lipsa de discernământ a 
populaţiei, ci marea și larga identitate de vederi 
dintre cele două mișcări. Toate încercările de a trage 


o linie de demarcaţie între conservatorism și 
național-socialism pe plan ideologic şi practic au dat 
greș, și frazeologia care dorește să exprime aceste 
încercări trădează tocmai ceea ce conservatorismul ar 
vrea să ascundă. „Dacă n-aş fi național-german aș 
vrea să fiu nazist”, a declarat într-o zi la o întrunire 
publică Oldenburg-Januschau, și această observaţie 
spune mai mult despre degenerescența spiritului 
conservator în Germania decât orice analiză. În fond, 
el și cei asemenea lui admirau logica riguroasă și 
sângele rece al naziștilor, și doar un mod de 
exprimare mai greoaie și mai încâlcită în definirea 
obiectivelor îi distingea pe naţional-germani!79 de 
cealaltă tabără. În timp ce Hitler se pricepea să 
tulbure masele prin apelurile sale înfocate, tonul 
rigid al proclamaţiilor conservatorilor și  trufia 
vanitoasă pe care o emanau împiedicau orice succes 
de proporţii. Ca şi la Harzburg, factorul hotărâtor în 
alianța cu Hitler înfăptuită în ianuarie 1933 l-a 
constituit nădejdea pe care o trăgeau acești „ofițeri 
fără armată” de a ajunge să conducă în fine, sub 
egida partidului nazist, aceste mase care refuzaseră 
întotdeauna să se ralieze la cauza conservatorismului. 
Demagogia plină de ură, barbaria, ca și dezlănţuirea 
instinctelor rele care se manifestau liber în partidul 
hitlerist erau de acum înainte puse pe seama a ceea 
ce conservatorii numeau tinerețea simpatică și elanul 
revoluționar al mișcării, pentru că trăgeau nădejde să 
le stăpânească în cel mai scurt timp. Dar dacă 
asemănările sunt mari, nu trebuie uitate divergențele; 
acestea priveau de altfel în esență metodele și modul 


de a revendica exclusivitatea deţinerii puterii. Chiar 
şi în acest domeniu linia de demarcaţie dispărea 
uneori, așa cum o arată reacţia față de asasinarea lui 
Potempa. Într-o localitate din Silezia Superioară, într- 
o zi din vara anului 1932, cinci membri ai SA-ului se 
îmbătaseră. Se duseseră apoi și sculaseră din pat un 
muncitor comunist și, sub ochii mamei acestuia, l-au 
călcat literalmente în picioare, până l-au omorât. 
Când asasinii au fost condamnaţi la moarte, Hitler și 
ceilalți conducători naziști nu au fost singurii care s- 
au declarat solidari cu ei; diferite grupări 
conservatoare, printre care „Căștile de oţel” și 
„Asociaţia Regina Luiza”, l-au implorat pe 
președintele Reichului să le acorde graţierea, iar 
Papen, în calitate de cancelar, s-a grăbit să le-o dea. 
„Concepţiile naţional-germane nu făceau decât să 
manifeste o oarecare moderație politică în 
comparație cu nazismul, dar în fond reprezentau 
aceeaşi doctrină a violenței. Aceasta este cauza 
profundă a combinării naționalismului burghez și a 
fortelor reacționare pseudo-conservatoare cu 
dinamismul, ca şi cauza esențială a capitulării 
ulterioare a acestor forțe burgheze în fața național- 
socialismului, pentru că energia și perseverența ajung 
până la urmă să învingă întotdeauna 
nehotărârea”(80). 

De fapt, în tabăra conservatoare toată lumea era 
convinsă că ei toți, inclusiv partidul nazist, făceau 
parte dintr-o mare mișcare înaintând spre vaste 
obiective comune. Astfel, Edgar Jung, unul din 
purtătorii de cuvânt ai  conservatorismului şi 


colaborator apropiat al lui Papen, declara încă în 
1933 că, „pe lângă rădăcina sa naţional-socialistă, 
revoluția germană mai avea o rădăcină 
conservatoare”. Fără îndoială că o asemenea cugetare 
era inspirată şi de motive tactice, căci conservatorii 
voiau să acrediteze astfel ideea că aveau intenţia să 
participe la clădirea noului stat. Dar ea confirma și 
ceea ce am spus mai înainte, exprimând în același 
timp acele iluzii pe care și le făceau despre ei înșiși 
conservatorii și care i-au îndemnat ca, grupaţi în 
jurul lui Papen, Hindenburg și Hugenberg, să se 
asocieze la dezastruoasa constelație guvernamentală 
din 30 ianuarie 1933. În ciuda tuturor 
avertismentelor pe care le-a primit, Papen, 
vicecancelar al noului cabinet, afirma plin de sine: 
„Ei bine, ce vreţi? Mă bucur de încrederea lui 
Hindenburg. Nu vor trece două luni și-l vom încolţi 
pe Hitler aşa de bine, că va începe să ţipe”. 

Dacă alianța de „concentrare naţională” fusese 
încheiată pe baza unei escrocherii reciproce, în 
curând deveni limpede că doar una din tabere era 
suficient de pregătită, destul de îndemânatică și 
lipsită de scrupule pentru a utiliza în folosul său acest 
„sistem de false jurăminte”. În ciuda compoziţiei 
cabinetului, care nu cuprindea decât trei naziști în 
raport cu opt național-germani, se dovedi curând că 
aceștia din urmă erau neputincioşi în faţa setei de 
putere a lui Hitler și a acoliților săi, ferm hotărâți să 
nu dea înapoi de la nimic. Valul „reînnoirii 
naționale”, pregătit cu atâta grijă, mătură curând un 
însemnat număr de fiefuri conservatoare. Opinia 


publică nu luă în serios încercările desperate ale lui 
Papen și ale colegilor săi de a suscita un 
conservatorism viabil, care să înfrunte mișcarea 
nazistă; nici măcar nu le băgă în seamă. În sânul 
cabinetului,  naţional-germanii n-au ştiut să 
alcătuiască un front comun împotriva acțiunilor 
sistematice și perfect închegate ale naziștilor. În 
procesul fulgerător al cuceririi puterii, fiecare pas 
făcut înainte a reprezentat un succes al lui Hitler, în 
timp ce conservatorii erau condamnați la paralizie și 
apoi la dezagregare. Hindenburg se lăsă indus în 
eroare, Papen pierdu cârma evenimentelor, guvernele 
provinciilor fură aduse la ordine și chiar conducătorii 
Reichswehrului trecură în tabăra hitleristă, așa încât 
armata încetă de a mai fi un bastion al 
conservatorilor. Papen și prietenii săi își mai păstrară 
un timp credinţa în realizarea speranţelor lor, din 
cauza faptului că certitudinea victoriei le permisese 
naziștilor să fie mărinimoși și să le acorde oarecare 
concesii. Într-adevăr, în măsura în care Hitler punea 
efectiv mâna pe putere, el le lăsa conservatorilor 
simbolurile acesteia, legănându-i în același timp cu 
iluzia că în ceea ce privește cauza lor, aceasta câștigă 
teren. În aprilie 1933, Hugenberg mai declara că el și 
cercurile naţional-germane garantează ordinea şi 
legalitatea „renașterii Germaniei”. Iar atunci când se 
vorbea despre abuzurile naziștilor, el declara că nu se 
poate face omletă fără să spargi ouă. Ziua de la 
Potsdam a marcat punctul culminant și, în același 
timp, încheierea acestui drum presărat cu greșeli și 
acte de miopie politică. Încă o dată promotorii unei 


cauze așa-zis comune se regăsiră împreună în fața 
mormântului lui Frederic al II-lea, pentru a-și 
împărtăși cu voluptate sentimentele naționale: 
înșelători înșelaţi și escroci triumfători, Hindenburg 
şi Hitler, Papen și Göring, Hugenberg și Goebbels. 
Dar „vălul iluziilor” avea să se destrame curând, 
„lăsând să se întrevadă realitatea regimului național- 
socialist”(81). 

Ulterior, propaganda nazistă avea să 
sărbătorească ziua de la Potsdam ca „ceas al naşterii 
celui de-al III-lea Reich”. Două zile mai târziu se vota 
legea privitoare la acordarea deplinelor puteri. Astfel, 
conservatorii și-au îndeplinit în mare parte rolul care 
le revenea în cucerirea puterii de către naziști: 
reușind să mascheze prăpastia care desparte statul 
constituțional de dictatură, ei treziră în masa încă 
şovăitoare iluzia „cauzei comune a tuturor 
germanilor” și îndemnară poporul să se alăture 
guvernului naţional, prezidat de „cancelarul unităţii” 
Adolf Hitler. Conservatorii au dus, incontestabil, la 
bun sfârșit această sarcină, până în momentul când 
speranțele lor s-au prăbușit şi chiar multă vreme 
după aceea. Papen avea să declare într-o zi că, încă 
înainte de 5 martie 1933, el sublimase, în cursul 
campaniei electorale, caracterul coaliției 
guvernamentale şi marcase fără echivoc ceea ce 
despărțea tabăra sa de Hitler. Dar această afirmaţie 
nu are nici o valoare. Punând accentul pe 
solidaritate, Papen spera să tragă foloase de pe urma 
încrederii confuze pe care Hitler se pricepea așa de 
bine să o suscite. Printre reprezentanţii burgheziei 


naționale, puţini erau aceia care nu se lăsau induși în 
eroare de sloganurile despre unitate și de beţia 
„comunităţii populare”, chipurile, înfăptuită. Dar 
scenele de fraternitate dintre purtătorii de cuvânt 
conservatori și naziști îi puneau într-o dureroasă 
dilemă, îndemnându-i în ultimă instanță să ia drept 
datorie naţională ceea ce le făcea silă. Printre 
dosarele procesului intentat la Niirnberg juriștilor se 
afla jurnalul unui înalt magistrat bavarez, datând din 
1933-1934, în care autorul, deşi recunoaşte 
caracterul terorist, antilegal și anticultural al 
nazismului, arată că nu a ezitat să adere la SA nu din 
dragoste pentru partidul nazist, ci din dorinţa de a se 
pune în slujba „mișcării de renaștere naţională”. 

În același context semnalăm cazul unui număr 
de germani (mai ales printre titularii unor funcții 
oficiale sau semioficiale) care s-au arătat dispuși să 
colaboreze activ cu noul regim în scopul de a stăvili 
tendinţele extremiste sau favorabile regimului nazist. 
În măsura în care astfel de ralieri exercitau o 
influență moderatoare, ele erau binevenite în ochii 
lui Hitler. Într-adevăr, pe atunci el nu reușise încă să 
pună mâna pe putere și, în cursul acestei faze 
intermediare, avea cu atât mai mult nevoie de 
cunoștințe tehnice şi de prestigiul elitei 
administrative sau economice, cu cât dădea în felul 
acesta planurilor sale o aparenţă de legalitate şi de 
legitimitate. Dacă astăzi Papen refuză orice înțelegere 
faţă de o problematică la a cărei elaborare a 
contribuit într-o mare măsură și îşi permite, el, cel 
mai bun auxiliar al lui Hitler în preluarea puterii de 


către acesta, să reproşeze poporului german „lipsa sa 
de inteligenţă” şi „lenea sa de gândire”, pentru că el 
n-a fost capabil să se arate mai rezervat față de Hitler 
şi de naţional-socialism, aceasta este doar atitudinea 
nerușinată a unui „mauvais sujet”{82}, În orice caz, 
multă vreme el însuși s-a mulțumit să spere, după 
propria lui mărturisire, „în munca educativă a 
cabinetului”. Rezervele avea să şi le manifeste cu 
mare întârziere, într-un moment când Hitler pusese 
de mult mâna pe putere și-și dăduse fără 
menajamente afară partenerul de altădată, bătându-și 
joc de acești burghezi care „aleg un dictator, în 
speranța nemărturisită că nu-și va exercita niciodată 
dictatura”. 

La fel stau lucrurile și cu acel celebru discurs de 
la Marburg, ţinut la 17 iunie 1934 și redactat de 
Edgar Jung, care ocupă un loc atât de important în 
încercările lui von Papen de a se disculpa. El exprimă 
nu atât indignarea unui spirit loial faţă de obiectivele 
şi metodele nazismului, cât furia turbată a unui 
complice obligat să constate că nu va putea să-și 
realizeze planurile și nu va fi niciodată decât un 
element decorativ în statul pe care, după 14 ani de 
interregn, el și ai lui ajunseseră să-l considere ca al 
lor și voiau să-l guverneze ei. 

Probabil că tocmai această revendicare, mai 
mult sau mai puţin latentă, l-a îndemnat în bună 
măsură pe Hitler să reacționeze cu o extremă violență 
şi a dat băii de sânge din 30 iunie 1934 un dublu 
obiectiv. Și astăzi ne mai lăsăm induși în eroare de 
documente apărute sub regimul nazist în care această 


răfuială este privită ca lichidarea conflictului dintre 
Hitler și Röhm, dintre partidul nazist şi SA. În 
realitate, ea a reprezentat cu mult mai mult. Hitler 
voia să spulbere ultimele nădejdi ale cercurilor 
conservatoare şi burgheze de a accede la putere. 
Însuși Papen a fost arestat câteva zile, în timp ce doi 
colaboratori apropiaţi, printre care Edgar Jung, 
cădeau sub loviturile  ucigașilor, așa încât 
vicecancelarul „a rămas în mijlocul cadavrelor şi al 
sângelui ca un biet campion de popice”!8%. Îşi oferi 
imediat demisia, dar nu trecu în rezistenţă, așa cum 
au procedat numeroși conservatori după aceste zile, 
care le răpiră orice iluzie. Dimpotrivă, câteva 
săptămâni mai târziu el se puse din nou la dispoziţia 
lui Hitler, ucigașul prietenului său, și poate că 
această hotărâre i-a fost înlesnită de faptul că șeful 
partidului nazist era și asasinul dușmanului său 
personal, generalul von Schleicher. Fără îndoială că 
ambiția lui von Papen și irezistibila sa nevoie de a se 
pune în valoare au jucat de asemenea un rol 
considerabil. Așa cum avea să noteze mai târziu unul 
dintre colegii săi de cabinet, conservator şi el, Papen 
nu putea suporta ideea „de a fi în afara jocului, chiar 
dacă cei cu care avea de-a face nu-i erau pe plac”184%. 
După pretinse grave conflicte de conștiință, el plecă 
la Viena, în calitate de trimis extraordinar, pentru a 
pune la cale anexarea Austriei. Dar este de ajuns să 
iei cunoștință, din „Memoriile” sale, de gândurile 
care-i treceau prin cap în acel moment, pentru a-ţi da 
seama cu ce ușurință a acceptat să-şi adoarmă 
scrupulele. În 1938, când un nou asasinat fu săvârșit 


împotriva unui colaborator apropiat al său, el îi 
rămase credincios lui Hitler și acceptă, puţin timp 
după aceea, postul de ambasador în Turcia. „Un spirit 
cu adevărat demn de acest nume — declarase el în 
discursul său de la Marburg — își manifestă vitalitatea 
sacrificându-se pentru convingerile sale”. Dar nici el, 
nici conservatorii germani în ansamblul lor n-au 
manifestat această putere de sacrificiu, sau cel puţin 
puterea de a-şi sacrifica oportunismul și nevoia lor de 
a se afla în frunte, pentru convingerile pe care au 
pretins ulterior că le-au avut. Rarele excepții 
cunoscute nu pot infirma acest reproș. Conservatorii 
s-au limitat mai degrabă la acea ideologie naţională 
care i-a făcut să accepte orbește să-și slujească patria 
sub forma ascultării față de un regim criminal și 
sperjur. 

Papen avusese ocazia să constate el însuși unele 
fapte și îi era uşor să-și dea seama exact de realitate. 
Așa încât în acest caz anume putem vorbi de 
exemplul unui om grijuliu în primul rând să-și 
găsească o disculpare personală. La Niirnberg, Papen 
avea să declare că Hitler era „cel mai mare ucigaș al 
tuturor timpurilor”. Dar chiar dacă ţinem seama de 
faptul că el a luat cunoștință de acest lucru efectiv 
numai în cursul procesului, nu este mai puțin 
adevărat că, pentru a rămâne compatibilă cu teoria 
îndatoririlor față de patrie, această recunoaștere 
tardivă trebuia să fie însoţită de mărturisirea unei 
greşeli grave și persistente. Or, Papen a continuat să 
fie până la capăt un încrezut, care nu deplângea 
decât la alții lipsa de prudenţă, de judecată sau de 


clarviziune: la poporul german, la aliaţi și, dând 
dovadă de o inconștiență profund dezgustătoare, 
chiar la Edgar Jung, asasinat de zbirii lui Hitler. O 
anumită insensibilitate, o absenţă totală de probitate 
intelectuală și acea conștiință de castă care-l îndemna 
să trateze adevărul ca un stăpân pe slugile sale îi 
înlesneau adoptarea unei atitudini atât de lipsite de 
logică. În rechizitorul său împotriva lui Schacht, 
Robert H. Jackson rezuma, într-o formulare izbitoare, 
contradicţiile de care au dat dovadă conservatorii 
germani în colaborarea lor cu regimul nazist: „Dacă-l 
întrebăm (pe Hjalmar Schacht) de ce nu a încercat să 
pună capăt drumului criminal pe care-l urma 
guvernul în care era ministru, el răspunde că nu se 
bucura de nici o influenţă. Dar dacă-l întrebăm de ce 
a continuat să participe la un guvern criminal, el o 
întoarce spunând că spera să exercite astfel o 
influență moderatoare”. De fapt, această contradicție, 
la care ajung, sub diverse forme, toate încercările de 
justificare ulterioară ale conservatorilor care au făcut 
parte din conducerea regimului, rămâne absolut 
insolubilă. Ea scoate la iveală, în același timp, 
mobilul unic care, pe lângă motivele de ordin pur 
personal, a împins majoritatea conservatorilor să 
rămână legaţi de Hitler, în ciuda tuturor umilințelor 
îndurate. Acest mobil constă în voinţa de a recuceri și 
de a păstra cu orice preţ conducerea națiunii sau 
măcar câteva posturi-cheie. Mai regăsim aici și 
sentimentul foarte tenace al unei misiuni speciale 
care ar fi revenit castei lor, ca și urmele unui 
traumatism suferit în 1918 prin prăbuşirea statului 


lor. În acelaşi timp, cu toate că negau acest lucru 
când se aflau în afara cercurilor lor, aveau conștiința 
propriei lor slăbiciuni, ceea ce conferea efortului lor 
de a participa la exercitarea puterii acel caracter de 
îndărătnicie și josnicie. În iulie 1934, Hitler, făcând 
aluzii la von Papen și la tabăra naţional-germană, 
declara cu dispreț: „Aţi observat cum tremură 
oamenii aceștia când stau de vorbă cu mine?” 

Astfel, alianţa și cooperarea între nazism și 
naționalismul conservator au scos la iveală măsura în 
care acesta din urmă își pierduse consistenţa. Nici un 
grup social nu a dezertat în așa măsură din fața 
cerinţelor epocii sale. Nu este de loc nevoie, pentru a 
susține această teză, să reamintim sprijinul personal 
şi financiar pe care Hitler l-a primit, mai ales în anii 
ascensiunii sale, din partea marilor proprietari 
funciari, a magnaţilor industriei grele sau a altor 
cercuri interesate; încercările de a da o explicaţie 
pornind de aici, greşesc prin aceea că deplasează 
centrul problemei, făcând din Hitler un personaj scos 
la iveală și manevrat de grupuri care ar fi acţionat 
din spatele lui, pe când în realitate falimentul 
conservatorismului național-german este cel care a 
acceptat să servească drept instrument al înfăptuirii 
unor obiective străine lui. În 1933, Edgar Jung 
afirma că „conservatorul revoluționar sacrifică valori 
temporare pentru a le salva pe cele eterne”(85). Dar în 
realitate, acest tip de conservator renunțase de mult 
la „valorile eterne” și, împins de o sete desperată și 
vulgară de putere, sacrifica, fraternizând cu Hitler, 
chiar și valorile temporare. Din punct de vedere 


subiectiv desigur, această absenţă a sentimentului 
culpabilităţii pe care o dovedesc în „Memoriile” lor 
conservatorii care au colaborat cu regimul hitlerist 
este absolut sinceră, dar ea denotă în ce măsură 
percepţia valorilor era atrofiată la ei. „Am picat în 
mâinile unor criminali, cum aș fi putut să prevăd 
acest lucru?”, declara Schacht în cursul verii anului 
1938. Totuși, orice minte realistă și integră ar fi fost 
capabilă, cu mult înainte de această epocă, nu numai 
să prevadă, ci și să înţeleagă cu claritate ceea ce se 
petrecea. Mai ales lipsa de probitate, un fel de 
venalitate intelectuală și o predispoziţie la a asculta 
orbește i-au împins pe conservatori să se apropie de 
Hitler, apoi chiar să se alieze cu el. Când a fost 
prezentat la Tribunalul de la Nürnberg un 
documentar asupra lagărelor de concentrare și a 
centrelor de exterminare masivă din cel de-al III-lea 
Reich, Papen își acoperi în mod demonstrativ ochii. 
Gestul acesta reprezenta mai mult decât o reacţie 
spontană de oroare, el simboliza o atitudine: „Nu 
voiam să văd rușinea Germaniei”, a declarat el 
ulterior. Niciodată nu voise să privească această 
rușine în față, cu toate că el însuși era răspunzător de 
ea. 

Analiza rolului jucat de Papen şi de cercurile 
conservatoare pe care le reprezenta conduce mereu la 
aceeaşi concluzie: lor le revine în bună măsură 
răspunderea pentru apariţia naţional-socialismului, 
căruia i-au deschis drumul. Totuși, nesinchisindu-se 
de nefasta sa activitate, de discursurile sale „despre 
revoluția naţională”, care-l desemnează drept unul 


dintre principalii responsabili ai procesului de 
fuziune a dreptei naționale, și nici de „înaltul grad de 
responsabilitate... în realizarea alianței cu partidul 
hitlerist”, pe care, la vremea sa, şi-o asumase 
bucuros, Papen a contestat cu vehemență această 
greşeală istorică. Chiar la Niirnberg, el a mai 
revendicat rolul de purtător de cuvânt al „celeilalte 
Germanii”. Dar între timp responsabilităţile sale 
fuseseră îndeajuns demonstrate și încercările sale de 
a-și minimaliza rolul în formarea cabinetului la 30 
ianuarie 1933 nu l-au putut dezvinovăţi, pentru că 
ocolesc adevăratul cap de acuzare. Într-adevăr, ceea 
ce i se reproșează în esenţă lui von Papen este de „a-i 
fi pus piciorul în scară” noului regim. El nu numai că 
a luat legătură cu Hitler „în afara oricărei funcţii și 
misiuni oficiale” și, înainte de toate, din josnice 
motive personale, dar, cu mult înainte de 1933, a 
pregătit conștiința publică pentru a accepta concepții 
care erau în același timp cele ale național- 
socialismului; el a întețit resentimentele anti- 
republicane şi a subminat sistematic structura 
constituţională a Republicii de la Weimar, 

„Istoria ne așteaptă — declarase Papen în 
încheierea discursului său de la Marburg —, dar 
numai dacă ne arătăm demni de ea”. Chiar ținând 
seama de toate circumstanţele, inclusiv de rezistența 
organizată, sub efectul unei clarviziuni tardive, de 
câteva grupuri burgheze și conservatoare izolate, și 
tot nu s-ar putea spune că fostul cancelar ar ieși 
victorios din încercare. Căci hotărârea de a rezista nu 
i-a fost dictată de conștiința, resimțită subit, a puterii 


pe care o avea cândva idealul conservator înainte de 
a fi fost înjosit de manevrele oportuniste ale 
purtătorilor săi de cuvânt, de negocierile cu puterea 
şi de egoismul parazitar al unei caste. Ea se baza pe 
opțiuni individuale, ale căror mobiluri „nu aveau 
legătură cu ideologia”, astfel încât conservatorismul 
nici măcar nu şi-a îndeplinit singurul rol pe care i-l 
îngăduise Hitler, acela de „a muri frumos”. În 
definitiv, sentimentul propriei sale sterilități și al 
permanentei sale  sărăciri, adăugat unei sete 
desperate de putere și dorinței de a-și asuma „o 
misiune istorică”, au fost acelea care au dus spre 
prăpastie conservatorismul de tendință naţională 
germană. Unindu-se cu Hitler — parvenitul pe care-l 
disprețuia în taină, deși, într-un fel, îl 
admira —, conservatorismul spera să se împărtășească 
din puterea mișcării naziste și să se sprijine pe ea, 
pentru a-şi recuceri rangul pe care istoria i-l mai 
negase o dată, şi nu fără motiv. „Doresc o Germanie 
mare și puternică și, pentru a o realiza, nu voi ezita 
să mă fac frate cu dracul”, spunea într-o zi Hjalmar 
Schacht. Dar rareori în decursul istoriei înlănțuirea 
evenimentelor a confirmat în chip atât de izbitor 
adevărul conţinut de vechiul proverb după care 
trebuie să te ţii la distanţă dacă vrei să iei masa cu 
diavolul. 


CAPITOLUL al Il-lea - ALFRED ROSENBERG 
Complicele uitat 


Alfred Rosenberg a crezut cu adevărat în 
național-socialism. Faptul că era sigur că este 
interpretul unui nou mesaj pământean de salvare a 
făcut din el un izolat printre căpeteniile partidului 
nazist, un fenomen care stârnea adeseori glume, 
„filozoful” unei mișcări a cărei singură filozofie 
rezida în ultimă instanţă în exercitarea puterii. Când 
ideea puterii a împins progresiv în umbră fațada 
ideologică, Rosenberg a devenit „camaradul uitat”; 
nimeni sau aproape nimeni nu-l lua în serios, fiecare 
îl ignora sau îl repezea, nu mai era decât un vestigiu 
al perioadei când partidul recruta membri. I-a trebuit 
mult timp până să înțeleagă că „Weltanschauung”-ul 
pentru care se luptase nu mai avea nici o valoare 
practică. Cu încetineala de gândire care-l caracteriza, 
Rosenberg a continuat până la sfârșit să considere 
raiul credinţei sale ca singura soluţie politică, socială 
și religioasă a problemelor timpului său. În celula sa 
de la Niirnberg el mai redactă încă o „profesiune de 
credință”, în care considera nazismul ca „ideea cea 
mai nobilă căreia un german i-ar putea consacra 
forţele sale”1s86). 

Relaţiile dintre nazism, privit în ansamblu, și 
ideologia sa sunt destul de greu de analizat. Nazismul 
nu urmărea să-și asigure succesul și dominaţia 


inspirându-se doar din considerente tactice, 
înfățișând această voință de dominare ca ceva 
absolut, folosind, în funcție de nevoi, fragmente de 
doctrină, cum a apărut din formula „revoluţiei 
nihilismului(87”. Dar nici nu l-am putea caracteriza 
ca un fenomen legat de istoria ideilor, independent 
de contingența sa cu tehnica puterii. Era și una și 
alta: practică a puterii și doctrină, una acoperind-o pe 
cealaltă şi contracarând-o adesea. De altfel, chiar 
când mărturiseau cu cinism că urmăresc obţinerea 
puterii pentru ea însăși, aşa cum o atestă unele 
mărturii, Hitler şi cei din preajma lui se vădeau a fi, 
în ultimă instanță, prizonieri ai propriilor lor 
prejudecăţi. Aşa cum nazismul, privit ca un tot, nu își 
însușea nici un concept fără a examina mai întâi în ce 
măsură acesta i-ar fi permis să-şi sporească puterea, 
tot astfel nici manifestările cele mai hotărâte ale 
puterii nu s-au putut lipsi de însoţirea cu un mobil 
ideologic, oricât de labil și greu sesizabil ar fi el. 

De aceea, căpeteniile naziste, în măsura în care 
controlau sau chiar conduceau jocul complex al 
ideologiei și tacticii puterii, au evitat întotdeauna să 
formuleze luări de poziţii concrete. După exemplul 
lui Goebbels, ele subliniau că este imposibil să 
definești național-socialismul în totalitatea sa, căci 
„el este supus unor metamorfoze și fluctuații 
permanente”. Desigur, nazismul cuprindea anumite 
concepţii de bază de care rămânea indisolubil legat, 
dar — cu excepţia ideii de luptă și a principiului 
fuhrerului — nu exista nici una pe care să nu fi fost 
gata s-o părăsească, măcar temporar, sau s-o 


neglijeze dacă cucerirea sau întărirea puterii ar fi 
cerut-o. Acest oportunism tactic corespundea într-o 
mare măsură cu maniera, mai degrabă arbitrară, în 
care mişcarea, în cursul ascensiunii sale, își 
încorporase elementele ideologice cele mai diverse, 
iar infidelitatea sa față de idei şi principii nu era 
decât expresia exactă a tacticii sale își însușea ideile 
cu un scop bine determinat. Mişcarea reluase, de 
pildă, unele concepţii rasiste, antisemite, biologice și 
pan-germanice, tot așa cum acceptase un oarecare 
număr de elemente tradiționale de natură agrară, 
militară, pseudo-religioasă, în care se mai amesteca și 
umbra romanticilor germani ca Wagner, Nietzsche 
sau Paul de Lagarde. Mai regăsim aici reflexe ale 
mentalității epocii: complexe naţional-restauratoare 
până la şi inclusiv încercările izolate ale unor 
reformatori ca Neuheiden şi Edengărtner. Astfel se 
regăsesc în conglomeratul doctrinei naziste, cel puţin 
temporar sau parțial, aproape toate curentele mai 
mult sau mai puțin răspândite pe vremea aceea. „Noi 
ne-am cules ideile — avea să spună Hitler — din toate 
tufișurile întâlnite în calea noastră și nu mai știm de 
unde provin”. 

Când încercăm să definim raportul dintre nazism 
şi ideologia sa, ne lovim de alte obstacole: caracterul 
eterogen al acelui „Weltanschauung”, valoarea 
inegală a fiecăruia din elementele sale, ca și rolul lor 
mai mare sau mai mic în tehnica puterii. Așa cum 
lipsa de unitate și coerenţă internă a conducătorilor 
regimului ne conduc la delimitarea puterii fiecăruia 
dintre ei, tot aşa putem determina poziţia lor față de 


un postulat ideologic oarecare. Indiferenţa lui Göring 
în materie de ideologie, de exemplu, se deosebea 
radical de fidelitatea literală și mărginită a lui 
Rosenberg față de „Weltanschauung”, iar atitudinea 
sentimentală a lui Himmler față de ideologie era în 
cel mai izbitor contrast imaginabil cu ideile 
subordonatului său Heydrich. Hans Frank declara de 
altfel: „Ideea după care național-socialismul este ceea 
ce face sau spune Cutare — iar acela care vorbeşte se 
gândeşte atunci la el însuși—a înlocuit (treptat) 
paragrafele programului partidului... În fond, existau 
tot atâtea «naţional-socialisme» câți conducători” (88). 
De aceea, ideea puterii şi a obiectivelor urmărite 
trecea treptat pe primul plan, dar se baza pe obsesii 
şi resentimente personale variabile, îndiguite doar de 
supunerea necondiționată față de führer. Acest lucru 
explică de ce tipul de militant credincios fanatic se 
găsea atât de rar în fruntea mișcării. Cei ale căror 
convingeri nu se sprijineau pe voința fermă de a reuși 
sau care refuzau să se pună în serviciul obiectivelor 
preconizate de Hitler erau izolaţi în scurtă vreme. 
Regimul nazist accepta acel dispreţ cinic față de 
ideologie care merge paralel cu voinţa de putere, dar 
nu tolera un atașament față de ideologie însoţit de 
disprețuirea puterii. Hitler a definit aceste raporturi 
declarând că nazismul este „o mișcare populară, dar 
în nici un caz o mișcare religioasă”(89. 

Destinul acelora care şi-au situat convingerile 
mai presus de cerințele puterii avea să confirme 
aceste cuvinte. Dacă Alfred Rosenberg oferea 
imaginea, în fond paradoxală, a unui conducător 


nazist atașat cu strășnicie de concepţiile sale 
ideologice, tot el a fost acela la care s-a manifestat în 
chipul cel mai izbitor falimentul tuturor celor care au 
luat mișcarea în serios. Găsim în jurnalul său, la data 
de 7 mai 1940, o observaţie care i-a părut în mod 
evident atât de importantă, încât a reînnoit-o mai 
târziu; ea ne pune la îndemână o cheie care ne 
permite să-l înţelegem. Cheia o constituie răspunsul 
pe care Rosenberg i l-a dat lui Walther Darré când 
acesta a vrut să-l convingă să ia parte la luptele 
interne ale partidului: „l-am răspuns atunci — scrie 
Rosenberg — că dacă voi considera că o atitudine sau 
alta este favorabilă mișcării, mă voi menţine la ea, 
chiar de va fi sau nu pe placul celorlalți. Și voi face 
acest lucru, chiar dacă, până la urmă, ar fi să rămân 
singur”1%). În realitate, și în conformitate cu logica 
evenimentelor, el a fost izolat și aceasta nu numai „la 
urmă”. Umilit fără încetare și împins pe ultimul plan, 
el a căutat o compensație în atitudinea de dispreţ a 
adeptului dreptei credințe în fața renegațţilor, 
camarazii de altădată, a acelor oameni hrăpăreţi și 
avizi de putere care alcătuiau mereu noi echipe. El 
era profetul pe care nimeni nu-l ascultă în țara sa și, 
cu atât mai putin, în străinătate, imagine a unei 
deşarte stupidități reduse la o poziţie de umilitoare 
lipsă de însemnătate. Goebbels îl numea ironic 
„Beinahe-Rosenberg”:91), căci Rosenberg fusese cât 
pe-aci să devină savant, ziarist, om politic, dar... 
fusese numai cât pe-aci... Pe măsură ce era îndepărtat 
de la putere, Rosenberg se închidea din ce în ce în 
atitudinea omului mândru de știința pe care o 


posedă, atașându-se tot mai mult de această 
„filozofie” absurdă, „cea mai nobilă idee”, căreia i-a 
închinat până în ultimul moment o credință lipsită de 
clarviziune. Şi în timp ce, însărcinat fiind doar cu 
misiuni de supraveghere ideologică, el păzea raiul 
fericirii rasiste, caractere mai aspre se apucau să 
organizeze iadul ei, acel iad pe care Rosenberg îl 
consideră mai târziu ca o falsificare de necrezut a 
doctrinei pure. 

Rosenberg s-a născut la Reval, într-o familie de 
mic-burghezi. A fost unul din acei numeroși „germani 
din străinătate”(%2: pe care complexul germanic al 
partidului nazist şi-a pus atât de puternic amprenta. 
Caracterologia rasistă, alcătuită de un contemporan și 
de care am mai vorbit, glăsuiește în legătură cu 
Rosenberg: „Duşmanii național-socialismului vedeau 
în el un străin, din cauza originii sale baltice, dar 
orice specialist care cerceta forma craniului său știa 
numaidecât că are de-a face cu un german de pură 
rasă germanică, perfect îndreptăţit să-și revendice 
locul printre camarazii lui Adolf Hitler... El este în 
mod incontestabil un dolicocefal, ceea ce constituie o 
indicație că avem de-a face cu tipul absolut pur de 
om activ şi sensibil... Dar privirea îi este învăluită 
într-o anumită suferință”. Această descriere, ironică 
fără să vrea, scoate până la urmă la iveală tocmai 
ceea ce tinde să ascundă. De fapt, în acel mediu 
brutal și grosolan al militanților din primele 
momente de închegare ale mișcării, ilustrat de 
oameni ca Streicher, Dietrich Eckart sau Röhm, 
Rosenberg făcea întotdeauna figură de „outsider”, și 


nu adversarii săi au fost aceia care au făcut din el un 
„străin”, ci camarazii și temperamentul său de 
lunatic. 

Acest om nu a întreținut niciodată raporturi 
cordiale cu „germanii din sud”, care dădeau tonul în 
anturajul lui Hitler, oameni cu o fire brutală și 
vulgari. Chiar el și-a dat seama că nu prea avea 
prieteni în partid. Rosenberg era „bietul nebun 
arogant şi ultranaiv”, care-și dă aere de grandoare, 
„boemul”, cum spunea despre Rosenberg, pe vremea 
când era redactor-șef la ziarul „Vălkische Beobachter”, 
Max Amann, considerând drept aroganță ceea ce nu 
era de fapt decât inhibiţie și stângăcie. 

Când stăteai de vorbă cu Rosenberg, povestea 
mai târziu un vechi nazist, aveai impresia „că nu 
ascultă cu adevărat ce-i spui. Uneori, când 
interlocutorul formula critici, strângea din buze sau 
zâmbea crispat, ceea ce i-a creat reputaţia că este 
trufaș și lipsit de amabilitate, acuzaţie tot atât de 
nedreaptă ca aceea ce i se aducea că vrea să-și 
impună opinia. În realitate era așa de crispat în rolul 
de aristocrat baltic, de lord englez, de savant genial ă 
la Copernic, pe care ţinea să-l joace, încât pierdea 
orice capacitate, și așa limitată la el, de a susţine o 
discuţie, de a intra în legătură cu semenii săi”193). 

Este greu de stabilit ce concurs de împrejurări l-a 
determinat pe acest elev al școlii de arhitectură și 
ulterior profesor de desen, pedant și mărginit, să-și 
afle o vocaţie nu numai în cadrul partidului nazist, 
dar în activitatea politică în general. Nici măcar 
notele redactate în celula sa de la Niirnberg nu au 


adus vreo lămurire asupra acestei perioade discutate 
din evoluția sa. Nu aflăm la origine nici 
resentimentele caracteristice  „germanului de 
proveniență baltică”, nici voinţa de a pune umărul la 
triumful unui vis politic. Au jucat un rol hotărâtor 
mai degrabă circumstanţe neprevăzute de ordin 
exterior. În ciuda tuturor punctelor neelucidate ale 
biografiei sale, distingem totuşi foarte bine 
slăbiciunea unui caracter care nu asculta, ca să 
spunem așa, decât de impulsurile arbitrare ale 
mediului înconjurător. Chiar în ce privește instalarea 
sa în Germania în 1918 el nu a găsit altă explicaţie 
decât nehotărârea sa: „Viaţa mă lua pe sus și eu îi 
urmam cursul”. 

Așa a eșuat la Miinchen, unde câteva lucrări 
ocazionale i-au permis să-și câștige cu greu viața. 
Curând a început să frecventeze cercurile de 
emigranți ruși, intrând, pe această cale, în contact cu 
societatea „Thule”, o asociaţie rasistă secretă cu 
caracter ocult. Sprijinindu-se pe tradiții obscure și pe 
„revelaţii” dezgustătoare cu privire la evrei, la 
francmasoni şi bolșevici, societatea „Ihule” se 
străduia să răspândească o credință fanatică în rasa 
ariană şi germanică. Ulterior, societatea avea să 
devină, pentru un timp, centrul unor activități 
contrarevoluționare în Bavaria. Aceste legături au 
lăsat urme de neşters asupra personalității maleabile 
ca ceara a lui Alfred Rosenberg. Curând după ce 
Dietrich Eckart l-a pus în legătură cu Hitler, 
Rosenberg aderă la partidul nazist. Resentimentele 
sale de emigrat i-au inspirat teoria spaţiului vital, 


care avea să devină concepţia fundamentală în 
politica externă a lui Hitler. În acelaşi timp influența 
societăţii „Thule” dădea un stil și o orientare 
încercărilor sale filozofice. Constatăm acest lucru din 
titlurile primelor sale scrieri: „Urma lăsată de evreu 
în decursul vremurilor”, „Amoralismul în Talmud” 
(amândouă lucrările publicate în 1920), „Crima 
francmasoneriei” (1921), „Mocirla” sau „Ciuma în 
Rusia” (1922). El a fost și unul dintre principalii 
propagatori ai faimosului document- care nu era 
decât un fals -intitulat „Protocolul înțelepților 
Sionului și politica evreiască mondială” (1923), pe 
care l-a reeditat în 1940. În aceste scrieri, ca și în 
cele care au urmat, Rosenberg se vădeşte un 
semidoct, cunoscător a numeroase izvoare și teorii 
apocrife, ca și a întregii literaturi propagandistice 
generate de un naționalism vizionar și patologic. El 
asimila rapid, în chip aproximativ și fără spirit critic, 
toate lecturile sale, în aşa fel încât rezultatul 
corespundea întotdeauna opiniilor sale preconcepute. 
Producţia lui literară creştea an de an, ceea ce a făcut 
să fie considerat, nu fără exagerare, drept „ideologul- 
şef” al partidului nazist. În 1930, „opera” lui 
Rosenberg atinse apogeul o dată cu publicarea cărții 
„Mitul secolului al XX-lea”, care, după o bibliografie 
contemporană, era, „împreună cu «Mein Kampf» al lui 
Adolf Hitler, lucrarea cea mai importantă a național- 
socialismului”. Lucrarea începe cu afirmația 
pretențioasă că „astăzi istoria universală trebuie 
rescrisă”; apoi, inspirându-se din teoriile lui Houston 
St. Chamberlain, Gobineau și ale urmașilor lor, ca și 


din gândirea lui Nietzsche (interpretată de altfel pe 
dos), Rosenberg concepe istoria ca o succesiune de 
lupte rasiale: 

„O înfățișare nouă a istoriei pământului și a 
omenirii, colorată și fecundă, începe să ni se 
dezvăluie — declara el în introducere — dacă 
recunoaștem că conflictul dintre sânge și lumea 
înconjurătoare, dintre sânge și sânge constituie 
ultimul fenomen accesibil nouă, acela dincolo de care 
nu mai putem cerceta și căuta. Dar acest fapt ne 
determină imediat să recunoaștem că lupta sângelui 
şi mistica presimțită a vieţii nu sunt două lucruri 
diferite, ci unul și același fenomen care îmbracă 
forme diverse... Așadar, istoria raselor este și aceea a 
naturii și credinţei; şi invers, istoria religiei sângelui 
este marea poveste universală a avântului și 
declinului popoarelor, a eroilor şi gânditorilor lor, a 
inventatorilor și artiștilor lor”. 

Întreaga lucrare se baza pe o argumentare 
afectivă de acest gen, impermeabilă la orice 
combatere logică și obiectivă. Teoria după care doar 
omul de origine nordică este capabil să dea naștere 
civilizaţiilor și să creeze forme politice nu se sprijinea 
pe dovada existenţei sângelui nordic la popoarele 
care înălțau asemenea opere, ci, dimpotrivă, pe 
metoda opusă, greu de supus discuţiei, constând în a 
identifica la toate popoarele care au manifestat, ca 
grecii antici de pildă, un geniu creator de civilizații, o 
dovadă a veridicităţii tezei sale iniţiale. El declara cu 
pesimism că germanismul, această prețioasă rămășiță 
a sângelui nordic, și, ca urmare, lumea întreagă erau 


amenințate cu decăderea și împinse la pieire. 
„Încrucișările spirituale ale poporului nostru” îi 
apăreau ca simptomele acestei degenerări, și el 
deplângea în același timp „dispariţia raţiunii 
apropiate de natură” și a unui soi de estetism nordic, 
determinat de voință — formulări, de altfel, suficient 
de confuze. Glorificând sau dispreţuind conform unor 
criterii cosmice, el proclama necesitatea înlocuirii 
concepției despre lume creștină, siriene și liberală, 
considerată ca un factor de dezagregare, cu o lume 
de noi valori, care, pentru dezvoltarea ei, avea nevoie 
de un nou spațiu vital. Acţiunea și lupta înlocuiau 
îndurarea și omenia, „frumosul” era opus „binelui” și 
„dragostea” ceda locul conceptului germanic și viril 
al „onoarei”. Toate acestea erau puse, o dată în plus, 
sub semnul unei ideologii a sângelui: 

„Astăzi ia naștere o nouă credință: mitul 
sângelui, credința care-ţi permite să aperi cu sângele 
esența divină a omului”. 

Misticismul plictisitor şi pompos care 
caracterizează „Mitul secolului al XX-lea”, ca și 
celelalte lucrări ale sale, a indispus, desigur, pe 
conducătorii naziști şi în orice caz nu a întărit poziția 
lui Rosenberg. Hitler declara că acesta era „un fel de 
plagiat disparat și greu de digerat; un Chamberlain 
de proastă calitate cu câteva mirodenii în plus”, dar îl 
asigura în același timp pe autor că a scris „o operă la 
un înalt nivel de gândire”. În cursul conversaţiilor 
sale, pe vremea războiului, Hitler avea de altfel să 
recunoască că nu citise decât o „mică parte” din 
lucrare, pentru că era „prea greu de înțeles” și 


pretindea că relativa popularitate a acestei opere se 
datora numai atacurilor bisericii catolice împotriva 
ei. În timp ce Goebbels, cu un amuzament puţin 
agasat, califica lucrarea drept „râgâială ideologică”, 
acuzații din procesul de la Niirnberg au declarat cu 
toţii, fără excepţie, că nu au citit-o niciodată. 
Datorită unor abile metode de difuzare, mai mult de 
un milion de exemplare au fost editate până în 1944, 
dar cititorii erau puţini... lar când Rosenberg afirmă 
cu mândrie, în jurnalul său, la 19 ianuarie 1940, că 
„sute de mii de germani au fost revoluţionaţi în sinea 
lor de opera mea”, această satisfacţie mărturisește 
mai degrabă nevoia de a revaloriza prin triumfuri 
filozofice închipuite o carieră politică ratată. 

În acea perioadă era de mult timp evident că 
Rosenberg nu se mai bucura de vreo influență 
politică reală și că toate hotărârile importante se 
luau, practic, fără el. La început se ambiţionase să se 
afirme nu numai pe plan ideologic, dar, cel puţin în 
aceeaşi măsură, şi în domeniul politicii externe. 
Astfel, a făcut parte din conducerea partidului nazist, 
în calitate de consilier al lui Hitler pentru problemele 
de politică externă şi ca președinte al comisiei 
parlamentare a partidului pentru probleme externe. 
După eșecul puciului din noiembrie 1923, Hitler 
ajunsese chiar să-i  încredințeze conducerea 
partidului, dar — ceea ce pe Rosenberg îl enervase pe 
drept cuvânt — Hitler o făcuse numai pentru a grăbi 
dezagregarea partidului nazist, pregătindu-şi astfel o 
retragere favorabilă, cu scopul de a se repune ulterior 
în fruntea mișcării. 


Încă de la începutul cuceririi puterii, Rosenberg 
s-a văzut dat treptat la o parte. Eșecul călătoriei sale 
în Anglia a pus capăt ambițiilor lui în materie de 
politică externă, dar nu în acest eşec trebuie căutate 
cauzele dizgrației sale, ci în atașamentul său 
încăpățânat față de ideea că patrimoniul ideologic al 
mișcării este în primejdie, ceea ce îl făcea ostil 
oricărui compromis tactic. Astfel el condamna 
armistițiul încheiat între Hitler şi biserică în 
primăvara anului 1933. Ceea ce-l mai descalifica în 
mod neîndoielnic era și obsesia bolnăvicioasă care-l 
făcea să vadă în spatele oricărei atitudini de opoziţie 
o conspirație a evreilor, a  marxiștilor, a 
francmasonilor sau a iezuiţilor. Astfel, la începutul 
celui de-al patrulea deceniu se arăta „ferm convins că 
omul Vaticanului era cancelarul (Briining), însărcinat 
să dea Germania de nord protestantă pe mâna 
comuniștilor, cu ajutorul unei politici de decrete care 
să ducă la pauperizarea unei fracțiuni crescânde a 
maselor populare; după această încercare ar fi fost 
posibil să se ia în considerare o a doua contrareformă 
şi restaurarea caselor princiare catolice”. Rosenberg 
vedea lumea dominată de forțe ale întunericului care 
se ridicau împotriva „lumii de lumină”, și toate 
realitățile complexe ale momentului, în manifestările 
lor economice, financiare sau pur și simplu 
administrative, erau pentru el opera preoţilor sau a 
puterilor diavolești. 

Într-o zi se interesă cine sunt oamenii care 
conduc din umbră cutare ziar. Iar atunci când i s-a 
răspuns că nimeni, a replicat fără să clipească: 


„Întotdeauna stă cineva în spatele oricărui lucru”. 
Tendinţa omului modern, larg exploatată de Hitler, 
de a face răspunzătoare forțe anonime de neliniștea și 
dezamăgirea sa în fața vieţii a găsit rareori un 
discipol mai convins decât Rosenberg, iar 
înverșunarea cu care încerca să mobilizeze împotriva 
lor „străvechea voinţă a sângelui” nu a făcut decât să 
scoată la iveală neputința caracteristică personalităţii 
sale. 

Dacă Rosenberg se văzu curând lăsat în urmă de 
rivalii săi mai abili, aceasta nu s-a datorat numai 
lipsei de scrupule a concurenţilor săi, ci şi propriilor 
sale prejudecăți. Astfel s-a trezit în scurtă vreme 
redus la rolul ingrat de a trebui să reamintească 
mereu meritele și serviciile trecute. Rosenberg i-a 
urmărit cu o ură nepotolită pe Goebbels, Ribbentrop 
şi Ley, care reușiseră să se infiltreze în domenii pe 
care le socotea a fi numai de competenţa lui de 
străbun al ideologiei. Nesuferit, smiorcăit și gelos, era 
în stare să se arate ca cel mai mărginit dintre 
fanaticii rasei, dar, când situaţia o cerea, putea tot 
așa de bine să pozeze în apărător al evreilor. Trăsese 
serios nădejde că va deveni ministru al afacerilor 
externe într-un cabinet condus de Hitler, așa că nu a 
putut niciodată uita că în 1933 fusese tras pe sfoară 
şi că, pe lângă funcţiile sale de educaţie politică și 
activitate ideologică, nu primise decât conducerea 
neînsemnatului serviciu de politică externă a 
partidului nazist. Într-adevăr, acest post, în ciuda 
tuturor eforturilor sale şi a numeroaselor sale litigii 
de competență cu Ministerul Afacerilor Externe, nu-i 


conferea alt rol decât acela de a primi și conduce pe 
vizitatorii străini. La Nürnberg, Göring avea să ateste 
că „niciodată Rosenberg nu fusese consultat în 
legătură cu problemele de politică externă”. Așa 
încât, în ambiția lui, a căutat o compensare în 
realizarea riguroasă a programului estetic expus în 
„Mitul secolului al XX-lea”. Încă înainte de preluarea 
puterii, Rosenberg făcuse din „Gruparea de luptă 
pentru cultura germană” (fondată în 1929) temelia 
unei organizaţii destinate să pună în practică 
canoanele rasiste ale frumuseţii; cu ajutorul ei urma 
să fie lansată liber și cu toate mijloacele aflate la 
dispoziția regimului ofensiva împotriva „încrucișării 
corcite”, a artei „degenerate”. De acum încolo un zel 
mărginit, un spirit naţionalist și mic-burghez, după 
opinia cărora „lepurele” lui Dürer, sau „Casca de 
oțel”, cum spunea directorul Muzeului Folkwang, 
reprezentau expresia de neîntrecut a „marii arte 
germane”, a artei „însufleţite de spirit”, aveau să 
dicteze criteriile valabile pentru „arta comunității 
rasiste”. 

Așa se face că unul din noii funcționari ai 
culturii ridica în slăvi „bubuitul tunurilor de la 
Sedan” și „Eine kleine Nachtmusik” a lui Mozart ca 
„expresie a aceleiași facultăți artistice a germanilor”. 
La fel, profesorul Ewald Geissler perora că doar arta 
pe înțelesul tuturor își dovedea „germanismult94”. 
Apelul lansat cu câţiva ani în urmă la „un mare 
iconoclasm care să lovească ţările germanice” deveni 
tot mai violent şi ajunse să pretindă ca „toate operele 
influențate de cosmopolitism și de bolșevism să fie 


retrase din muzeele și colecţiile germane”, apoi arse 
în piețele publice. „Numele tuturor artiştilor 
contaminaţi de bolșevism și de marxism nu vor mai 
trebui pronunţate niciodată”, căci de acum încolo se 
impunea „să se ia drept ghid precepta «Vechiului 
testament»: ochi pentru ochi, dinte pentru dinte”. În 
timp ce „Oficiul Reichului pentru promovarea 
literaturii germane”, condus de Rosenberg și care 
avea să folosească mai târziu peste 1400 de lectori, 
impunea gusturile omului de pe stradă, Federaţia 
culturală  naţional-socialistă, plasată și ea sub 
conducerea lui Rosenberg, sub paravanul „artei 
pentru popor”, răspândea noile criterii ale stilului 
rasist prin manifeste în care banalitatea rivaliza cu 
îngustimea spiritualăt95). 

Dar dacă Rosenberg afirma triumfător că este 
„judecătorul suprem al tuturor instituțiilor 
spirituale”, el nu putea uita prețul pe care trebuise 
să-l plătească pentru acest drept. Toate documentele 
personale rămase de pe urma lui trădează, sub 
diferite forme, sentimentul  umilinței impuse 
conștiinței pe care o avea despre valoarea sa. Răzbat 
din ele amărăciunea, invidia, mania persecuției şi o 
vanitate aproape de necrezut. 

Astfel, el încredința jurnalului său cu ocazia 
vizitei făcute în întreaga regiune Braunschweig că 
„cunoscuse o atmosferă de entuziasm fără 
precedent”, afirmând în același timp că „tot tineretul 
mișcării nu crede decât în mine”, sau notează „cu 
profundă satisfacție” că „...lupta dusă de mine pentru 
sufletul și demnitatea partidului este de pe acum în 


ap 


mod virtual victorioasă”. Într-un alt pasaj el se 
felicită pentru „succesul secular al «Mitului»” și vede 
deja Roma mobilizând împotriva lucrării toate forțele 
bisericii catolice. „Perfidul cardinal Faulhaber a luat 
cuvântul la Miinchen și a atacat, plin de venin, între 
altele, lucrarea mea. Întrucât nu îndrăznesc încă să se 
lege de fiihrer, vor să lovească în cel mai primejdios 
dintre colaboratorii (!) lui. Dar individul va căpăta 
răspunsul cuvenit”. 

Rosenberg  colecţiona cu pasiune orice 
compliment îi adresa Hitler ocazional. În jurnalul 
redactat în timpul procesului de la Niirnberg, el își 
mai amintește, plin de bucurie, de afinitatea tainică 
de gândire dintre el și führer, afinitate căreia îi 
datora cinstea de a fi fost remarcat dintre numeroșii 
săi concurenţi. Neîndoielnic că a încercat o satisfacţie 
constatând că Goebbels, cel mai îndârjit dintre rivalii 
săi, pierduse ocazia să aibă ultimul cuvânt în cearta 
care îi opusese dintotdeauna. 

„Hitler știa desigur foarte bine că eram mai 
priceput decât Goebbels în materie de cultură și de 
artă şi că acesta din urmă nu era capabil să pătrundă 
în profunzimea fenomenelor. Totuși i-a încredințat 
lui conducerea acestui sector de activitate, pe care-l 
iubea cu pasiune. Așa cum am constatat ulterior prea 
adeseori, Goebbels se pricepea să facă să strălucească 
în faţa ochilor fiihrerului o întreagă lume, lucru de 
care eu eram incapabil... El știa să flateze înclinația 
spre teatral a firii fuhrerului...” 

Dar uneori sentimentul umilirii revine la 
suprafață: „Seara, fiihrerul avea obiceiul să invite în 


jurul focului la o discuţie prelungită pe unul sau altul 
dintre conducători; Goebbels, Ley și alți câţiva făceau 
parte dintre acești privilegiați, în afară de comesenii 
obișnuiți. Dar n-aş putea relata nimic despre aceste 
convorbiri, pentru că eu n-am fost niciodată invitat 
să particip la vreuna din ele”. 

Decepţia cea mai amară din toată cariera sa a 
suferit-o Rosenberg în primăvara anului 1938, când 
Hitler, cu ocazia remanierii guvernamentale, a numit 
în postul de ministru al afacerilor externe pe Joachim 
von Ribbentrop, cel atât de disprețuit. El contase într- 
adevăr pe faptul că postul îi va fi atribuit lui. 
Presimţirile sale cele mai sumbre au fost confirmate 
atunci când, în cursul verii anului 1939, Ribbentrop 
semnă acordurile de la Moscova. Rosenberg socotea 
că avantajele politice nu compensau denaturarea 
doctrinei naziste reprezentată prin aceste acorduri, cu 
atât mai mult cu cât se îndoia de faptul că conflictul 
cu Polonia ar fi fost de neînlăturat. „Istoria ne va 
spune poate într-o zi — nota el — dacă situaţia în care 
ne aflăm era într-adevăr inevitabilă”. Înregistrase cu 
acreală declarația lui Ribbentrop, care dădea 
asigurări, la întoarcerea sa de la Moscova, că „ruşii se 
arătaseră foarte amabili”. 

Semnarea acordurilor de la Moscova a dat o 
lovitură hotărâtoare lealităţii pe care, în ciuda 
tuturor umilințelor, Rosenberg o păstrase față de 
fuhrerul său. De acum încolo el căpătă impresia că 
nazismul îşi pierduse conţinutul și că Hitler însuși 
trecuse în tabăra oportuniștilor care trădau o misiune 
seculară în folosul cerinţelor politice ale momentului. 


Rosenberg se retrase tot mai mult în universul haotic 
al propriilor sale idei naţional-socialiste, locuit doar 
de el, dar cu o încăpățânare de neschimbat. În 
primele luni ale anului 1940 fu numit de Hitler, la 
cererea sa, „delegat al fiihrerului pentru asigurarea 
«Weltanschauung»-ului  național-socialist” şi, în 
acelaşi an, avu ocazia să înfăptuiască ceea ce el 
numea cu satisfacţie un act „istoric” de politică 
externă. Reușise, într-adevăr, să stabilească un 
contact fructuos între un  „naţional-socialist” 
norvegian, pe nume Quisling, și guvernul german. 
Dar succesele de acest gen îi întăreau conștiința 
propriei valori, nu însă și prestigiul. El trebuia 
permanent să-și facă amintită prezenţa și, până la 
urmă, ambiția i-a fost mai puternică decât înclinația 
de a nu fi decât păzitorul doctrinei. Astfel el ceru lui 
Hitler, după campania din Franţa, să-l însărcineze să 
facă cercetări în bibliotecile și arhivele teritoriilor 
ocupate, ca și printre „bunurile culturale evreiești 
vacante”. Cu ajutorul „grupului de intervenţie 
reichsleiter Rosenberg”, el înfăptui această misiune 
într-un chip care aducea uneori cu jaful. Pentru 
prima oară, și mult după rivalii săi, teoreticianul și 
„filozoful” nazist a putut să-și aplice extremismul, 
până atunci limitat la domeniul literar, și se consacră 
acestei activități cu o lipsă de scrupule în care euforia 
teoreticianului având brusc la îndemână puteri 
concrete se combina cu agresivitatea diplomatului 
ratat. Dar, în fond, această activitate era ea însăși un 
aspect al retragerii din cariera politică, la care 
Rosenberg ajunsese să se resemneze până la urmă. 


Materialele confiscate și mai cu seamă suma de 
550000 de lire erau, într-adevăr, destinate școlilor 
partidului nazist, acelor „centre de cercetare, de 
doctrină şi de educaţie naţional-socialiste” pe care 
Rosenberg voia să le creeze după război și pentru 
care alcătuise nu numai regulamentele de organizare, 
ci și planurile construcţiilor, de un prost gust 
pompos. Îşi propunea să se consacre doctrinei pure, 
liberă de compromisuri şi de concesii tactice și, 
deoarece i se refuza participarea la conducerea 
regimului, dorea să-și ia revanșa, însușindu-și deplina 
autoritate asupra spiritelor. 

În aceste condiţii, începutul campaniei din Rusia 
nu reuși să-i vindece rănile. Numirea lui Rosenberg în 
postul de ministru al Reichului pentru problemele 
teritoriilor ocupate din Est îl făcu să-și recapete 
sentimentul, care-i fusese multă vreme știrbit, al 
competenţei sale de neînlocuit în domeniul activităţii 
politice, dar curând a fost obligat să recunoască 
faptul că această numire era pur formală. Fără 
îndoială că numirea o datora atât originii sale baltice, 
cât şi dorinței lui Hitler de a scăpa de discuţiile 
neplăcute în legătură cu revendicările, chipurile, 
legitime ale fostului său camarad de luptă. Oricum, 
fapt este că competențele lui Rosenberg au fost de la 
început serios limitate. Göring fusese împuternicit cu 
realizarea planului principal; Himmler, delegat 
extraordinar în sectorul operativ al armatei, 
îndeplinea în același timp funcţiile de șef al poliției, 
de Reichsführer SS, de comisar al Reichului pentru 
problemele transferului de populație şi de 


consolidare a „Volkstum”-ului german; iar Sauckel 
era responsabil cu problemele privitoare la mâna de 
lucru și conducerea Wehrmachtului; toate aceste 
instanţe îngrădeau așa de bine atribuţiile lui 
Rosenberg, încât acestuia nu-i mai rămânea decât 
titlul. 

Deoarece Rosenberg dezaproba concepţiile 
simpliste şi mioape ale lui Hitler în ce privește 
politica faţă de ţările din Răsărit, cei doi comisari ai 
Reichului puși în subordinea sa, Hinrich Lohse și 
Erich Koch, începură să joace curând un rol de primă 
importanță. Erich Koch, în special, instaură în 
Ucraina un regim de sclavie pe cât de vast, pe atât de 
sângeros, mai conform cu ideile lui Hitler decât 
încercările lui Rosenberg de a-și atrage simpatia 
populaţiei. Disputele căpătară un caracter din ce în 
ce mai violent și Rosenberg se trezi singur sau rămase 
să joace doar rolul de pion în planurile rivalilor săi, 
mai brutali și mai puternici. Hitler nu ţinea de loc 
seama de apelurile sale, care erau primite cu tot mai 
puţină înţelegere. Instanţele concurente nici nu mai 
socotiră de cuviinţă să-l informeze asupra măsurilor 
luate sau proiectate de ele, așa încât Hinrich Lohse 
putu să-i propună lui Hitler dizolvarea Ministerului 
Afacerilor Orientale, de care depindea acel „Minister 
al Haosului”, cum îl numea Goebbels. Ministrul 
propagandei mai adăuga că Rosenberg îi aminteşte 
de „un suveran fără ţară și fără supuşi”. În fapt, 
misiunea ministrului Reichului se reduse curând la 
redactarea unor texte pe care nimeni nu le citea, a 
unor  memorandumuri care nu treceau pragul 


serviciilor ministerului, a unor proteste de care 
nimeni nu mai lua cunoștință. Dispreţuit, înșelat, 
acoperit de ridicol, el capitulă definitiv în toamna 
anului 1944. Chiar și atunci el nu găsi cuvintele care 
ar fi fost potrivite pentru a răspunde umilinţelor ce-i 
fuseseră impuse și care ar fi trebuit să fie pe măsura 
indignării sale. El nu manifestă decât o descurajare, 
în spatele căreia se menținea ataşamentul față de 
„fiihrer”. În scrisoarea prin care-şi prezenta demisia, 
datând din 12 octombrie 1944, el scrie într-adevăr: 
„Vă rog să-mi spuneţi, fiihrerul meu, dacă mai doriţi 
să recurgeţi la serviciile mele. Deoarece nu am avut 
posibilitatea să vă raportez personal, iar problemele 
privitoare la Răsărit v-au fost prezentate și expuse 
din mai multe părți, mă văd silit, față de această 
evoluţie, să consider că, poate, nu mai apreciați 
activitatea mea ca necesară”. 

Nu există nici un indiciu că această scrisoare ar 
fi căpătat vreun răspuns. Ministrul Reichului nu mai 
era o personalitate de care să se ţină seama. În fond 
nici nu fusese vreodată. Neîndemânatic în exercitarea 
puterii, înclinat spre complicaţii și spre prejudecăți 
superstițioase, era inferior rivalilor săi și nu putea 
pretinde să joace rolul de personalitate conducătoare. 
Nu era decât o unealtă în mâinile tehnicienilor unei 
noi religii sociale, iraționale. Pe drept cuvânt își 
râdea Goebbels de acest ideolog care credea că 
„marinarul de pe un submarin, când iese murdar și 
plin de ulei din sala mașinilor, n-are altă treabă mai 
urgentă decât să citească din «Mitul secolului al XX- 
leay”. Dar Rosenberg, în orbirea sa 


pseudointelectuală, era convins de acest lucru sau cel 
puţin voia să creadă că așa stau lucrurile. Lumea 
plină de forțe ale întunericului, ca o noapte a 
Walpurgiei, și el însuși în mijlocul acestei lumi, 
conștient de misiunea sa, invincibil, stând alături de 
führer şi apărând, împreună cu el, cu sabia în mână, 
Sfântul Graal, acestea erau imaginile în care căuta și 
găsea Rosenberg compensaţia eroică de care simțea 
nevoie, acesta era conținutul real al 
„Weltanschauung”-ului care a luat naştere în mintea 
bolnavă a unui om dezechilibrat. 

Speculatiile tulburi ale lui Rosenberg, imposibil 
de concretizat într-un program, nu au lăsat, practic 
vorbind, nici o urmă în realitatea dictaturii naziste şi 
nu au depășit aproape niciodată limitele înguste ale 
propriei sale sfere de influență. Este sigur că, aşa cum 
au subliniat judecătorii de la Nürnberg, acuzațiile ce 
i-au fost aduse nu se refereau la ceea ce gândise el, ci 
la ceea ce făcuse. Dar ceea ce făcuse era mai degrabă 
ceea ce lăsase să fie făcut în numele său. 
Documentele procesului de la Nürnberg atestă în chip 
formal că a avut cel puţin cunoștință de măsurile de 
exterminare a evreilor și că a luat indirect parte la 
ele. Așa fiind, indignarea sa în faţa crimelor comise la 
Auschwitz și Terezin este greu de admis. Dar fie că 
această indignare era sau nu autentică, autentică în 
mod cert era încăpățânarea de a se minți pe sine 
însuși. 


CAPITOLUL al Ill-lea - JOACHIM VON 
RIBBENTROP și degradarea diplomaţiei 


Credinţa în supremaţia forței este una din 
puţinele idei de care Hitler a rămas puternic legat în 
tot cursul vieții sale, în ciuda tuturor 
compromisurilor de ordin tactic. O veche maximă 
afirmă că lupta este originea tuturor lucrurilor. 
Hitler, interpretând-o în chipul cel mai simplist, a 
tras din ea concluzia că uciderea, cruzimea, perfidia 
sau brutalitatea sunt privilegiile unei omeniri 
superioare și mărturia unei morale intacte. Vârât 
până peste cap în analogiile dintre natură și 
societatea omenească, care şi-au pus pecetea pe 
ansamblul concepţiilor sale, el transpunea legile și 
experiențele lumii sălbatice în existența indivizilor și 
a popoarelor. 

Prin apelurile sale extatice Hitler a scos la iveală, 
din adâncurile vieţii interioare germane, acel tip de 
mic-burghez la care bonomia, melancolia și visările 
romantice ascundeau credinţa fermă în putere. 
Conform frazeologiei la modă, fierul și sângele 
dirijau mersul lumii, istoria ignora sentimentalismul, 
spiritul lumii continua să călărească peste câmpurile 
de luptă acoperite cu cadavre, fără să-i pese de 
drepturile altora. Evoluţia acestei situaţii se 
manifestă prin disprețul, afișat lot mai deschis, față 
de toate categoriile etice, calificate drept „morală 


moleșită și sentimentală a renunțării”; prin aceasta 
trebuie să înțelegem renunțarea lașă la cerințele 
vitale ale naţiunii. 

O astfel de evoluție mergea paralel cu 
dezvoltarea elementelor caracteristice conștiinței 
politice a poporului german la începuturile acțiunii 
naziste. Aspiraţiile, niciodată satisfăcute, către un stat 
național german, simțământul, atât de răspândit, de a 
fi sosit prea târziu la împărţirea lumii, concepţia, pe 
cât de romantică, pe atât de agresivă, a misiunii 
Germaniei în centrul Europei, ideea dreptului la 
hegemonie, visurile imperialiste și predispoziția de a 
sacrifica libertatea internă, pe care nu o cunoscuse 
niciodată în chip real, unor obiective de dominație 
externă, pe scurt instabilitatea unei naţiuni care, 
aproape niciodată în cursul istoriei sale, n-a cunoscut 
simțământul de a fi în armonie cu sine însăși dădea 
naștere unei conjuncturi putând duce în orice 
moment la o aventură imperialistă sub semnul: totul 
sau nimic. 

Într-o lucrare recentă şi care a stârnit senzație 
stă scris că primul război mondial a fost dictat de 
visuri de dominație cu adevărat napoleonene și că a 
fost „o încercare de a cuceri hegemonia mondială”. 
Este incontestabil, fie că accepti, fie că nu această 
apreciere, că situația încordată creată de încheierea 
acestui război şi de consecinţele care au decurs din ea 
a pus în lumină și a accentuat la maximum toate 
aceste premise. Teza hitleristă cu privire la 
„hegemonia mondială sau moartea” a întâlnit, în 
variantele cele mai diferite, precursori și campioni. În 


toate tratatele și toate buletinele redactate pe atunci 
atât de savanţi, cât și de oameni de afaceri sau 
ziariști, sau chiar de secte rasiste aflate pe atunci în 
plină expansiune, şi care, lucru curios, tratează în 
principal probleme de politică externă, regăsim nu 
numai o voinţă pătimașă de a-și spune cuvântul în 
acest domeniu, ci şi o tendință de a trezi, prin 
propagarea ideii de dominație imperialistă, o 
conștiință națională adânc rănită. Sentimentul de 
umilire, larg răspândit, dădea acestor proiecte un 
caracter extremist, care avea conștiința de a putea 
renunța la orice menajamente, atât în ce priveşte 
formularea obiectivelor, cât și în alegerea 
mijloacelor: „lumea n-are decât să se prăbușească”, 
profera un cântec nazist, care a cunoscut ulterior o 
mare popularitate,  trezind entuziasmul mic- 
burghezilor legănați de visuri apocaliptice. 
Avânturile lirice ale lui Hitler, care proclamau 
credința în atotputernicia forței şi în metodele 
violente, lipsite de scrupule, acționau asupra acestei 
ambianțe cu puterea unei formule magice. Ele au 
exercitat o influență infinit mai profundă decât 
tezele, mai mult sau mai putin tulburi, ale ideologiei 
național-fasciste. Această „lege”, înconjurată până 
atunci de o tradiţională zonă de tăcere, această cheie 
a succesului era de acum încolo proclamată și folosită 
pe faţă, promițând să rezolve dintr-o dată toate 
dificultăţile națiunii. Hitler a dus până la paroxism 
acest machiavelism și i-a conferit o putere de acțiune 
politică considerabilă. 

Tipul „omului puterii” („Machtmensch”), ajuns, 


pe urmele lui Hitler, în vârful ierarhiei, recunoscuse 
caracterul exploziv al acelui amestec care făcuse din 
el ceea ce era, dar se complăcuse în aceasta și își 
stilizase gustul pentru catastrofa demonică de 
proporţii istorice. Este cazul să notăm în această 
privință că, în decursul istoriei celui de-al III-lea 
Reich, domeniul politicii externe a fost arena unor 
lupte mai înverșunate decât oricare alt sector de 
activitate. Aceasta pentru că tocmai în acest domeniu 
incompetența tehnică putea reuși mai ușor, 
amărăciunea națională reacţiona mai eficient, iar 
recunoașterea puterii, ca și încrederea în primatul 
forței, se putea manifesta cu mai multă ușurință în 
proiecte de mari proporţii. Tot aici visurile tulburi 
iscate în berării reușeau să pătrundă în sfera politicii 
înalte, răsturnând toate conceptele și etalând formule 
uzate, setea de renume și vanitatea în fața unei lumi 
uimite și dezorientate. Joachim von Ribbentrop, 
ministru al afacerilor externe al celui de-al III-lea 
Reich, a fost reprezentantul perfect al acestui tip de 
om. 

La începutul deceniului al patrulea Hitler se 
plânsese într-o zi că, necunoscând limbi străine, îi era 
imposibil să citească presa internațională. Cineva îi 
propusese atunci drept lector pe von Ribbentrop, 
importator de vinuri și băuturi alcoolice. Acesta nu 
numai că avea serioase cunoștințe lingvistice, dar se 
mai și apucase să editeze pentru corespondenţii săi 
comerciali din Germania și din străinătate un buletin 
de informare politică, ale cărui idei îl situau pe linia 
naționalismului și antibolşevismului. 


Așa făcu Hitler cunoștință cu Ribbentrop și îl 
acceptă drept colaborator, impresionat fiind de aerele 
de om de lume ale acestui nou partener. Așa și-a 
început cariera vertiginoasă Ribbentrop, sub semnul 
unei aventuroase lipse de competenţă. Astfel, 
Ribbentrop, care, după exemplul lui Hitler, avea 
obiceiul să se dedea la monologuri fără sfârșit și la 
viziuni grandioase, ajunse în acele domenii în care 
cuvântul unui maniac al măreţiilor încetează de a 
mai fi lipsit de consecinţe, angajând pe neașteptate 
destinul popoarelor, și în care grosolănia cinică, 
departe de a-i limita reputaţia la cercul tovarășilor de 
chef, îl vor face răspunzător în fața istoriei de a fi 
tulburat pacea lumii. Ribbentrop n-a înţeles niciodată 
această deosebire flagrantă, şi chiar în fața 
Tribunalului de la Niirnberg el va opune judecătorilor 
săi masca încordată pe care i-o impusese mintea lui 
săracă. 

Condamnarea lui a fost cea meritată de un 
strateg de cafenea, ale cărui discursuri sforăitoare și 
cuvinte plesnind de îngâmfare s-ar fi transformat 
dintr-o dată, prin intervenţia unei zâne rele, în carne 
şi sânge. 

Această voinţă de a se pune în valoare, de a face 
istoria cu vorbe a dat naștere unor aprecieri pe cât de 
categorice, pe atât de negative asupra lui Ribbentrop. 
De la ministrul francez al afacerilor externe, Georges 
Bonnet, și colegii săi italian și spaniol, contele Ciano 
și d-l Serrano Suner, până la psihologii acreditaţi pe 
lângă Tribunalul de la Niirnberg, inclusiv funcţionarii 
superiori ai celui de-al Ill-lea Reich, tonul 


aprecierilor diferă, dar nu și conţinutul lor. Un 
exemplu îl aflăm în acest pasaj din „Memoriile” 
fostului ambasador francez la Berlin, Robert 
Coulondre: 

„Hitler își dă drumul în monologuri atunci când 
îl cuprinde pasiunea oratorică, dar d-l Ribbentrop 
monologhează la rece. N-are nici un rost să-i pui în 
discuţie opiniile, el nu ascultă, tot așa cum ochii săi 
palizi, cu privire rece și lipsiți de expresie, nu văd 
nimic. Privindu-şi mereu de sus interlocutorul, 
pozând continuu, el îi trânteşte pe un ton categoric 
un discurs pregătit cu grijă. Restul nu-l mai 
interesează. Nu-ţi mai rămâne decât să te retragi. În 
afară de instincte josnice, nu găsești nimic la acest 
german, dotat de altfel cu o figură prezentabilă...” 

Secretarul său de stat, von Weizsäcker, a 
subliniat şi el supărătoarea incapacitate a lui 
Ribbentrop de a se supune regulilor dialogului. Șeful 
serviciului de presă al Reichului, Otto Dietrich, îl 
califica drept un om „fără minte și lipsit de simţ 
diplomatic, susceptibil și servil”, în timp ce Goebbels, 
făcându-se ecoul  dispreţului  cvasi-general al 
conducătorilor celui de-al III-lea Reich faţă de 
Ribbentrop, declara sarcastic, pentru a explica 
aceasta aversiune, că șefii naziști aveau, fiecare, 
măcar un aspect al personalităţii lor demn de laudă, 
cu excepția lui Ribbentrop. În fața acestei zdrobitoare 
unanimități, nu aflăm decât un singur glas care să se 
ridice în favoarea ministrului, acela al secretarei sale, 
şi chiar și ea recunoștea net servilismul necondiționat 
al șefului ei, lucru ce i-a permis desigur lui 


Ribbentrop să-şi păstreze vreme atât de îndelungată 
trecerea pe lângă Hitler. Acesta a mers până acolo 
încât l-a numit într-o zi „un al doilea Bismarck” și, cu 
altă ocazie, „un geniu”. Cariera pe care Ribbentrop a 
reușit s-o facă, spre marea mirare a contemporanilor 
săi, a fost plătită cu acest servilism, iar von 
Steengracht, care îndeplini mai târziu funcţia de 
secretar de stat la Afacerile Externe, a vorbit la 
Nürnberg de „o anumită dependenţă hipnotică față 
de persoana lui Hitler”. Dar ar fi mai corect să 
spunem că acest bizantinism era, în ultimă instanță, 
instrumentul realizării ambițiilor unui om care căuta 
supunerea şi care cădea în genunchi înainte chiar de 
a i se cere acest lucru. Îl caracteriza o lipsă totală de 
probitate intelectuală, brutalitatea şi setea de 
supunere. 

Avea, până dincolo de ridicol, grija să pară şi el 
„un om cu fața energică”, ceea ce explică asprimea sa 
încordată, atitudinea sa artificială și crispată de om 
de stat muncit de planuri de viitor, cu fruntea 
încreţită de oboseală. Acea mască de Cezar pe care și- 
o impunea dădea adesea impresia că joacă un rol 
dintr-o  operă-bufă de Lortzing. Vanitatea sa, 
nerușinarea cu care încerca neobosit să se plaseze în 
primele rânduri nu erau decât cealaltă faţă a unei 
personalități dintre cele mai banale. Pusese să fie 
brodate pe mânecile uniformei diplomatice fanteziste 
pe care şi-o comandase un vultur cu aripile desfăcute 
deasupra unui glob pământesc. Cochetăria și ambiția 
sa nu erau egalate decât de o lipsă de scrupule în 
alegerea mijloacelor menite să o satisfacă demnă de 


un escroc. 

Toate aceste elemente le regăsim în viaţa sa 
destul de banală până pe la începutul deceniului al 
patrulea. Provenind dintr-o familie de militari, 
plecase de tânăr în Canada, în calitate de comerciant. 
Puțin timp după declararea războiului se întoarse în 
Germania. S-a spus, dar acest lucru a fost uneori 
contestat, că doar mai târziu şi la cerere i-ar fi fost 
decernată Crucea de fier clasa I. Chiar dacă povestea 
nu este adevărată, cel puţin este verosimilă din punct 
de vedere psihologic. După război, Ribbentrop a avut 
o situaţie modestă până ce căsătoria sa cu fiica unui 
mare producător de vinuri spumoase îi deschise 
porţile „înaltei societăţi”. Ulterior a căutat să-și 
justifice înnobilarea prin meritele sale din timpul 
războiului. Numele lui adevărat era „Joachim 
Ribbentrop”, dar, profitând după 1918 de noile legi, 
aranjă să fie adoptat de o rudă nobilă îndepărtată, 
ceea ce-l determina pe Goebbels să spună cu ironie că 
Ribbentrop „și-a cumpărat numele cu banii nevestei 
şi că funcţiile și le datorează unei escrocherii”. 

Dacă ministrul propagandei se arăta atât de fățiș 
ostil lui Ribbentrop, aceasta nu se datora numai 
rivalității dintre ei în materie de politică externă. De 
fapt, Goebbels îi reproşa mai ales colegului său că n-a 
intrat în partid decât târziu și oarecum din 
întâmplare. Originea sa aristocratică dubioasă, 
snobismul țipător de pe urma căruia se alese cu 
porecla de „Ribbensnob”, ca și distincţia forțată a 
atitudinii sale arogante stârneau glumele membrilor 
mai vechi ai partidului. Firește, negocierile finale 


asupra alcătuirii noului cabinet la 30 ianuarie 1933 
au avut loc în locuinţa lui Ribbentrop din Berlin- 
Dahlem, de pe Lentze-Allee 7-9, dar aceste merite de 
natură absolut mondenă nu contau de loc în ochii 
primilor adjuncți ai lui Hitler. Ribbentrop era 
considerat un parvenit și celelalte căpetenii naziste 
au păstrat întotdeauna în ce-l privea neîncrederea 
unor oameni care și-au pus pielea în joc faţă de 
arivistul care se slujea de mișcare ca de o trambulină 
pentru realizarea propriilor lui țeluri. 
„Fuhrerlexikon”-ul din 1935 nici nu-i menţiona 
măcar numele. 

Poate că tocmai această lipsă totală de sprijin în 
sânul partidului a fost aceea care l-a aruncat definitiv 
pe Ribbentrop într-o servilitate pe care caracterul său 
o avea, dar care îi va dicta de acum încolo atitudinea, 
făcând din el umbra josnică și dispreţuită a lui Hitler. 
Se spune că însărcina terţe persoane să se informeze 
asupra opiniilor lui Hitler, pe care i le prezenta apoi 
acestuia ca pe ale sale proprii. „Politica externă 
consta pentru el în a fi pe cât posibil primul care să 
aducă fiihrerului o veste importantă, apoi în a sonda 
în ce măsură Hitler o primește cu interes şi care sunt 
aspectele pe care pune el accentul... În ochii lui 
Ribbentrop o chestiune era importantă atunci când 
socotea că Hitler avea s-o considere ca atare. Când 
observa că se înșelase, chestiunea nu mai prezenta 
pentru el nici un interes”1(9%). 

În „Biroul Ribbentrop”, pe care, printr-un gest de 
provocare, îl instalase în faţa Ministerului de Externe, 
în fosta locuinţă a primului ministru al Prusiei, el se 


îndeletnici, încă din primăvara anului 1933, cu 
organizarea unui corp de colaboratori care avea să 
numere curând peste 300 de membri. Ulterior, 
Ribbentrop va afirma că acest birou avea drept unic 
rol să încurajeze „bunăvoința” ţărilor străine. În 
realitate, în felul acesta își făurise un instrument pe 
care-l folosea în lupta sa îndârjită şi neîndurătoare 
împotriva Ministerului de Externe. În această privință 
beneficia de sprijinul total al lui Hitler, care nu 
numai că se complăcea, din motive tactice, să 
încurajeze asemenea rivalități, dar și ura Ministerul 
Afacerilor Externe, această „adunătură de creaturi”, 
cum spunea el. Hitler nu putea suferi 
conservatorismul vechiului Minister de Externe, 
realismul său tradițional, rigiditatea lui, îmbinată cu 
o lipsă totală de entuziasm şi, în fine, complexitatea 
birocraţiei sale. „Rapoartele ambasadelor, legate cu 
grijă în piele”, nu-l interesau, avea să declare el într-o 
zi, și înfățișa în felul următor portretul viitorului 
diplomat nazist: „Un bun ambasador trebuie, la 
nevoie, să știe să fie un mare maestru în organizarea 
unor petreceri, să fie în orice caz un mijlocitor și să 
se priceapă să facă falsuri; cât despre corectitudine, 
aceasta este într-adevăr ultimul lucru ce i se cere”(97). 
Fără îndoială că Ribbentrop nu corespundea acestor 
cerințe, dar neruşinarea sa îi impunea vizibil lui 
Hitler, iar tonul său brutal și dominator corespundea 
destul de bine cu ideea pe care acesta și-o făcea 
despre stilul exterior al politicii externe naziste. 

La începuturile regimului, aparatul Ministerului 
de Externe rămase în cea mai mare parte neschimbat, 


cu atât mai mult cu cât Hitler părea hotărât să 
continue politica conciliatoare care reprezentase 
crezul Republicii de la Weimar, dornică să obţină 
revizuirea unor clauze ale Tratatului de la Versailles. 
Dar această aparenţă de moderație și de stabilitate nu 
era dictată decât de motive mai ales tactice. Ea avea 
drept scop să adoarmă neliniștea unor oameni politici 
străini, care se temeau văzând cum noii stăpâni ai 
Reichului persistau în realizarea proiectelor nesăbuite 
exprimate în „Mein Kampf”, al căror ecou se făcea 
auzit în numeroase discursuri cu caracter 
ameninţător. Astfel, regimul nazist ar fi avut timp să- 
şi pună la punct organizarea pe plan intern și să-și 
consolideze puterea. Primatul politicii interne, teză 
pe care Hitler o dezvoltase pe larg, mai cu seamă în 
discursul ţinut în 1932 la clubul industrial din 
Dusseldorf, tindea să mobilizeze toată energia 
poporului pentru realizarea unor vaste planuri de 
expansiune. Doar controlul total și coeziunea în 
interior puteau permite o libertate absolută de 
acțiune în exterior. 

Ulterior, cu puţine excepţii, Hitler nu avea să 
intervină de loc în activitatea Biroului Afacerilor 
Externe, până la încheierea procesului de cucerire a 
puterii şi de stabilizare a regimului. În acest moment 
Biroul pierdu orice influență asupra elaborării și 
formulării obiectivelor politicii externe. În momentul 
când Hitler pornise la realizarea obiectivelor sale, 
subminând sistemul de securitate colectivă al Ligii 
Naţiunilor pentru a-l înlocui cu multiple acorduri 
bilaterale, vechii funcționari ai Ministerului 


Afacerilor Externe se dovediseră prea greoi ca să se 
adapteze nepăsătoarei nestatornicii a noului stil de 
activitate politică; de aceea au fost complet eliminaţi 
când a luat naștere concepţia strategică astfel 
formulată: revizuirea Tratatului de la Versailles, 
crearea unui mare Reich german, soluționarea 
problemei spaţiului vitalt9 prin aspirații imperialiste 
în Răsărit. Toate aceste planuri, care prevedeau 
violarea tratatelor, folosirea metodei șantajului, 
înșelătoriei sau amenințării cu războiul, erau 
elaborate de un cerc foarte restrâns. Ministerul 
Afacerilor Externe nu mai era decât un „aparat 
tehnic” necesar pentru munca de rutină, dar neglijat 
şi dat tot mai mult la o parte. 

În cadrul unora dintre acele misiuni speciale 
date din ce în ce mai frecvent unor oameni de 
încredere cu scopul de a ţine deoparte Ministerul de 
Externe, Ribbentrop obţinu, la începutul verii anului 
1935, un succes uimitor: încheierea acordului naval 
germano-englez. El datora de altfel acest succes mai 
puţin tupeului său și lipsei sale de tact în timpul 
negocierilor, cât nehotărârii politicii engleze, tot așa 
cum cea mai mare parte a succeselor obținute de cel 
de-al III-lea Reich în politica externă a avut drept 
cauză esenţială nesiguranța de care dădeau dovadă 
guvernele de la Paris și Londra. Nici într-o capitală, 
nici în cealaltă, nimeni nu știa dacă, pentru a stăvili 
pornirile regimului hitlerist, este cazul să se ia o 
poziție energică sau dacă e preferabil să se meargă pe 
linia concilierilor. Se oscila între neîncredere și 
tendința de a minimaliza lucrurile. Așa se face că cele 


două guverne s-au aflat, în ultimă instanţă, față în 
faţă cu problema care dominase conjunctura politică 
internă a Germaniei înainte de 1933 și, pendulând 
între iluzie și contradicţie, ele erau nevoite să o 
rezolve în același mod, dând astfel prilej lui Hitler să 
obțină succesele care-i erau refuzate. 

În ciuda afirmațiilor sale, Ribbentrop a 
considerat în mod cert ca pe un insucces numirea sa, 
în vara anului 1936, în postul de ambasador al 
Reichului la Londra. Adevărat curtean, el se temea de 
bună seamă ca îndepărtarea sa de la Berlin, de 
intrigile și uneltirile ce se ţeseau acolo, să nu-l facă 
să-şi piardă influenţa, așa încât abia după trei luni de 
la acreditarea sa pe lângă guvernul britanic se hotărî, 
în sfârşit, cu o neglijență provocatoare, să plece la 
Londra. Și chiar după aceasta, călătoriile pe care le 
făcea la Berlin erau așa de frecvente, încât revista 
satirică britanică  „Punch” îl boteză „Arianul 
itinerant”, în timp ce un înalt funcţionar al Foreign 
Office-ului declara, indignat, că d-l von Ribbentrop 
consideră, se vede, activitatea sa la St. James” Court 
ca pe o „part time job”(9%. Lipsa sa de simţ al 
umorului, printre altele, insistența sa nepotrivită și 
comportarea sa de o solemnilate glacială nu erau de 
natură să-i asigure succesul personal la care aspira. 
„Atunci când am pus sub semnul îndoielii capacitatea 
lui Ribbentrop de a asigura relaţii bune între 
Germania și Anglia- avea să declare într-o zi 
Göring —, Hitler mi-a replicat că ambasadorul nostru 
cunoștea pe «lordul cutare» și pe «ministrul cutare». 
La care eu i-am răspuns că, din păcate, și ei îl 


cunoșteau pe Ribbentrop”. Cu ocazia unei recepții la 
curtea Angliei, în 1937, ambasadorul Germaniei 
comise o gafă celebră, devenită un exemplu tipic 
pentru diplomaţia practicată cu diletantism și lipsă 
de cuviință: el îl salută pe rege cu salutul hitlerist. În 
ochii lui Ribbentrop a fi admis în înalta societate 
engleză reprezenta suprema consacrare, dar această 
satisfacţie i-a fost refuzată și el s-a arătat profund 
jignit. Fără îndoială că asemenea decepţii, mai mult 
chiar decât eșecul unei politici oscilând între 
familiaritate şi arogante manifestații de forță, îi 
întăriră convingerea că  antagonismul dintre 
Germania și Anglia este de neînlăturat. Cu puțin timp 
înainte de a fi rechemat, el nota într-un memoriu 
confidențial: „Fiecare zi în care vom pierde din 
vedere faptul că Anglia este duşmanul nostru cel mai 
primejdios va reprezenta un câștig pentru adversarii 
noștri”. 

Atunci când Hitler, în cursul marii remanieri din 
primăvara anului 1938, îl numi pe Ribbentrop 
ministru al afacerilor externe, cei din anturajul său 
începură să-şi dea seama de urmările nefaste pe care 
risca să le aibă această ostilitate diametral opusă 
intenţiilor iniţiale ale politicii externe a Reichului, 
care urmărea să ajungă la o înţelegere, bazată pe 
interese comune, cu Marea Britanie. După spusele 
unui martor se întâmpla ca uneori Hitler „să-i 
reproşeze lui Ribbentrop ura sa față de Anglia și să-l 
ia în râs. Dar informaţiile parţiale pe care le primea 
de la el aveau totuşi consecințe practice”. Conform 
mărturiilor unanime, pe care ministrul de externe a 


fost singurul care le-a contestat, Ribbentrop a 
furnizat lui Hitler, de exemplu în cursul crizei din 
anii 1938 și 1939, informaţii complet eronate în 
legătură cu politica externă engleză, făcându-l să 
creadă că națiunea britanică, profund resemnată, ar fi 
dispusă să accepte o vreme abuzurile de putere 
comise de regimul nazist. Hitler a acceptat cu 
ușurință această teză nefastă și falsă, cu atât mai 
mult cu cât ea corespundea propriilor sale păreri 
preconcepute în legătură cu slăbiciunea psihologică 
şi decăderea politică a democraţiilor occidentale. 
Reputația şi influenţa lui Ribbentrop au sporit și mai 
mult atunci când felul în care se desfășurau crizele 
austriacă și cehă părea să dovedească justețea 
previziunilor sale și când primul ministru englez, 
vorbind despre „aceste țări pe care abia le 
cunoaştem”, lăsă în voia soartei nenorocita 
Cehoslovacie. Ribbentrop nu a exercitat, desigur, nici 
în acel moment, nici altcândva, vreo influenţă 
hotărâtoare asupra politicii externe a Reichului. El 
însuși declara deschis ambasadorului Franței, Robert 
Coulondre: „Politica pe care o duc nu este a mea, ci a 
fuhrerului”. Nu-i însă mai puţin adevărat că el a fost 
acela care i-a imprimat anumite trăsături 
caracteristice, iar între acordurile de la München, din 
septembrie 1938, şi pactul germano-sovietic, din 
august 1939, adică atunci când se afla la apogeul 
carierei sale, Ribbentrop nu a fost numai „secretarul 
la Afacerile Externe”, cum a fost prezentat la procesul 
de la Nürnberg. El a fost mai ales acela care l-a 
îndemnat pe Hitler să ducă această politică a riscului, 


marcând începutul verii fierbinți și periculoase a 
anului 1939. Tot el a fost acela care a răspândit teza 
stupidă că Germania „nu a exploatat încă temeinic 
teama de război a puterilor occidentale” și că „dacă 
Anglia capitulase la Miinchen, o făcuse numai pentru 
a câștiga timp şi a-şi pune armamentul la punct 
înainte de a trece la atac”(100:. Firește, afirmaţia pe 
care a făcut-o Göring în 1943 că „acesta era războiul 
lui Ribbentrop” este exagerată, dar e cert că 
Ribbentrop s-a folosit de orice mijloace pentru a 
contracara încercările de ultimă oră întreprinse 
pentru salvarea păcii. Raportul redactat de omul de 
afaceri suedez Birger Dahlerus asupra încercărilor 
făcute în cursul verii, de a împiedica dezlănţuirea 
războiului cuprinde o mulțime de indicii în legătură 
cu această acţiune contracarantă a ministrului de 
externe. Dahlerus mai susține în raportul său că 
Ribbentrop ar fi încercat să-l suprime, acuzaţie care, 
ce-i drept, emană de la Goring, dușman personal al 
lui Ribbentropi0). În sfârșit, să reținem că atunci 
când șeful misiunii britanice se duse la Berlin, în 
toiul crizei, Ribbentrop refuză, în ciuda tuturor 
rugăminților și insistențelor acestuia, să-l primească 
și să ia cunoștință de raportul său. În același timp, 
interzicea ambasadorului german la Varşovia să se 
întoarcă la postul său, cu toate că relaţiile germano- 
poloneze nu încetaseră să se înăsprească. În fine, nu 
lua în seamă avertismentele ambasadorului german 
la Washington în legătură cu atitudinea Statelor 
Unite, pentru că nu corespundeau cu opiniile 
preconcepute ale lui Hitler asupra acestei probleme. 


Secretarul de stat von Weizsăcker a fost chiar obligat 
să aducă la cunoştinţa principalilor săi colaboratori o 
dispoziţie a lui Ribbentrop care glăsuia că acesta nu 
va ezita să pună să fie împușcat în propriul său birou 
şi pe a sa răspundere oricine va îndrăzni să exprime o 
opinie contrară celei a fihrerului. Aceasta era o 
ultimă și absurdă exacerbare a unui stil „personal” de 
politică externă ajuns la deplina sa dezvoltare, 
politică înregistrând, desigur, succese şi, așa cum 
declara Hitler, pricepându-se să exploateze fără 
scrupule avantajul de a ignora „orice menajamente 
pedante și sentimentale”. Tactica folosită era mereu 
aceeaşi: Reichul agita „revendicări necondiționate”, 
apoi venea atacul prin surprindere, urmat de o ofertă 
de pace; în același timp, guvernul hitlerist dădea 
asigurări că pe viitor nu va mai ridica pretenţii, până 
în ziua când jocul reîncepea. La început această 
metodă a reușit să semene confuzie și să paralizeze 
cu atât mai mult puterile europene, cu cât 
ameninţarea cu războiul era mai energică. Dar era de 
prevăzut că această diplomaţie a provocărilor nu va 
întârzia să se ciocnească de limitele sale naturale și, 
încă din 1937, Weizsăcker nota, pe marginea unui 
raport provenit de la Ambasada germană din Londra, 
că o astfel de politică „avea să grăbească sosirea 
Judecăţii de apoi”. Ribbentrop însă nu a părut 
niciodată conștient de acest lucru. Când, după 
anexarea Austriei, cineva, referindu-se la politica 
prudentă a lui Bismarck, îl sfătui să mai aștepte, el îi 
răspunse: „Atunci înseamnă că n-aveţi nici cea mai 
mică idee despre forța dinamică a național- 


socialismului”. În această împrejurare „dinamismul” 
însemna voința de a juca ultima carte. În legătură cu 
aceasta contele Ciano nota în jurnalul său: 

„La castelul său de la Fuschl, în treacăt, înainte 
de a ne așeza la masă, Ribbentrop mi-a adus la 
cunoștință hotărârea sa de a turna gaz peste foc și 
asta cu atâta calm de parcă ar fi fost vorba de cea 
mai neînsemnată problemă administrativă. 

«Ei bine, Ribbentrop — i-am spus în timp ce ne 
plimbam prin grădină —, ce speri să obţii? Danzigul 
sau coridorul?» «Acum mai mult — îmi răspunse el, 
fixându-mă cu privirea sa rece, de manechin de 
ceară —, ceea ce vrem noi este războiul!...y 

Voința sa de a declanșa războiul este de 
neclintit. El respinge orice soluţie în stare să dea 
satisfacție Germaniei sau să evite conflictul. Sunt 
sigur că, chiar dacă toate condiţiile impuse de ei ar fi 
acceptate, germanii ar ataca, pentru că sunt împinși 
de demonul distrugerii”(102). 

Poate că Ciano a exagerat, dar impresia de 
barbarie arogantă care nu mai poate de bucurie la 
gândul că intenţiile sale crude şi hrăpăreţe se vor 
împlini este, în mod sigur, autentică. Bineînţeles că și 
în acest caz era vorba de o simplă frazeologie, iar 
cuvântul „război” nu era decât o noţiune în plus în 
limbajul cinic al lui Ribbentrop. Între timp însă, el a 
căpătat valoare istorică. Un colaborator apropiat al 
lui Goebbels a avut ocazia într-o zi să asculte o 
conversație între Ribbentrop și Hitler, conversaţie 
care scoate la iveală neînchipuitul grad de cinism al 
acestei politici. „Când războiul se va termina - se 


lăuda ministrul afacerilor externe —, am să-mi 
comand un cufăr frumos sculptat în care am să pun 
toate tratatele și acordurile internaționale pe care le- 
am încălcat în timpul exercitării funcţiilor mele sau 
pe care le voi încălca pe viitor”. La care Hitler 
răspunse în glumă: „Și când primul cufăr va fi plin, 
îți voi trimite un al doilea”(103). 

Chiar dacă nu o voință neclintită de a ajunge la 
conflict era aceea care a determinat hotărârile lui 
Ribbentrop în toiul crizei, era totuși o îngâmfare 
şireată cu ajutorul căreia îi convingea cu îndemânare 
pe ceilalți și se convingea pe sine însuși că Anglia și 
Franţa nu vor interveni decât de formă, numai pentru 
a ieşi cu fața curată; căci, afirma el cu siguranța 
omului bine informat, nici nu le trecea prin gând să 
întreprindă vreo acţiune serioasă. Poate că începuse 
să-şi cam dea seama de ceea ce dezlănțuise atunci 
când, la 3 septembrie 1939, ultimatumul Angliei 
ajunse la cancelaria Reichului și Hitler, furios, îi 
strigă în față: „Ei bine, şi-acum ce-o să fie...?” La care 
Ribbentrop nu se pricepu să răspundă decât cu 
șabloane lipsite de semnificație. Dar victoriile 
fulgerătoare din primele faze ale războiului, care au 
ridicat cel de-al III-lea Reich pe culmile puterii, nu 
întârziară să măture orice scrupule; iar când eșecul 
acţiunii „Leul de mare” dădu naștere primelor 
dificultăţi, Ribbentrop preconiză principiul fugii 
înainte, împingând Germania în noi aventuri, în noi 
campanii, reducând la zero toate şansele de a se 
organiza o acţiune bine gândită. Ziua de 22 iunie 
1941 avea să constituie pasul fatal pe această cale. În 


acea zi armatele germane invadară Uniunea 
Sovietică. Hitler declară celor mai apropiaţi 
colaboratori ai săi: „Am impresia că deschid o ușă 
care dă spre o cameră întunecoasă și pe care n-am 
văzut-o niciodată — fără a ști ce se află îndărătul 
uşii”. În fond, conducătorii celui de-al III-lea Reich îşi 
duseseră întotdeauna în felul acesta politica externă. 
Ribbentrop afirma cu aroganță: „Suntem mult 
mai puternici decât ne închipuim!” Dar atunci când 
şefii naziști isprăviră de împins toate ușile care 
dădeau spre camere întunecoase, începu și dizgraţia 
ministrului de externe. El continuă, bineînțeles, să 
însoțească marele cartier general în deplasările 
acestuia, gata să răspundă la prima chemare, dar nu 
reuși să împiedice scăderea influenței sale. Ea se 
datora într-o privință lui Hitler însuși, care considera 
că pe timp de război afacerile externe nu mai erau de 
nici un folos, întrucât chestiunile de forță „nu puteau 
fi rezolvate prin mijloace diplomatice”. Spunând 
aceasta se sprijinea pe cele mai recente experienţe ale 
sale: folosind o metodă verificată, a doua zi după 
încheierea campaniei victorioase întreprinse 
împotriva Poloniei făcuse adversarului „oferte de 
pace” pe care acesta le respinsese. În fine, însăși 
natura acestui război, care era, după părerea lui, o 
concurență ideologică tot mai înverșunată, dădea 
conflictului o înfățișare de „cruciadă” și nu lăsa nici 
cum loc pentru activitățile diplomatice. Pe de altă 
parte neglija relaţiile cu aliaţii săi și cu puterile 
neutre, ceea ce ne face să intuim limitele unei 
„diplomaţii”  călăuzite doar de grija asigurării 


expansiunii și care, pentru a-și impune revendicările, 
nu putea recurge la negocieri din cauza ostilității sale 
fundamentale față de orice fel de compromis. În 
cursul acestei ultime faze a procesului care avea să 
reducă la neputinţă Ministerul de Externe, rigiditatea 
și lipsa de imaginaţie a lui Ribbentrop au jucat de 
asemenea un rol. Deoarece amenințările nu mai 
foloseau la nimic în aceste împrejurări tot mai 
defavorabile, se refugie într-o atitudine de îmbufnare 
arogantă. După unele mărturii, el pierduse în 
primăvara anului 1943 orice trecere pe lângă Hitler, 
„care își bătea joc pe față de îngâmfarea lui”. Pe 
măsură ce influența sa scădea, devenea tot mai 
preocupat de atribuţiile sale, astfel încât, după 
mărturia secretarului său de stat, curând începu „să- 
şi petreacă cel puţin 60 la sută din timp” în conflicte 
absurde de rivalitate. Urmând pilda verificată a 
unora dintre rivalii săi, Ribbentrop încercă să 
recapete o parte din încrederea lui Hitler luând parte 
la politica de exterminare a evreilor. În mai multe 
rânduri el făcu presiuni asupra guvernelor aliate, dar 
fără prea mare succes, pentru a obţine evacuarea 
populaţiei evreiești din acele țări. Faptul că și-a dat o 
dată demisia, lucru care avea să joace ulterior un rol 
atât de important în încercările sale de a se justifica, 
nu era decât expresia cea mai evidentă a orgoliului 
său rănit, iar atunci când afirma că Hitler îl numea 
„cel mai dificil dintre subalternii săi” și trata 
serviciile ministerului său drept „casa dificultăţilor”, 
aceasta se referea în mod sigur la litigiile de protocol, 
şi nu la opoziţia sa asupra fondului problemelor. Un 


episod caracteristic confirmă această idee. Atunci 
când România a rupt alianța cu Reichul, lui 
Ribbentrop puţin i-a păsat de evenimentele de la 
București, dar şi-a pus în joc toată energia pentru a 
afla cine anume de la marele cartier general putuse 
să transmită un memorandum în legătură cu această 
problemă fără să fi parcurs căile ierarhice. A asistat 
descumpănit la dislocarea treptată a serviciilor 
ministerului al cărui declin îl pregătise cu atâta 
pricepere. 

Începând din 1944 numele său nu mai era 
menţionat decât ocazional în dosare și amintiri, în 
legătură cu vreo chestiune neînsemnată; de exemplu, 
atunci când însărcinează pe unul din colaboratorii săi 
să alcătuiască un memoriu demonstrând necesitatea 
existenței Ministerului de Externe; sau în relatarea 
scenei grotești desfășurate în după-amiaza zilei de 20 
iulie 1944 când, în atmosfera încărcată de la marele 
cartier general, a izbucnit o discuţie și Göring s-a 
repezit la Ribbentrop cu bastonul său de mareșal în 
mână. Ribbentrop îl puse la punct strigându-i cu o 
voce stridentă: „Sunt ministrul afacerilor externe și 
numele meu este von Ribbentrop”. lată ce-i mai 
rămăsese în ultimă instanţă: o particulă nobiliară, la 
drept vorbind uzurpată, şi o funcţie de care fusese 
deposedat de multă vreme. Ultimele luni i-au fost 
pline de nădejdea febrilă într-o dezagregare a 
adversarului, de elucubraţii fanteziste în legătură cu 
posibilitățile de a face o cauză comună cu puterile 
occidentale împotriva pericolului venind din Răsărit. 
Desigur, față de alții, Ribbentrop continua să afișeze 


aceeaşi siguranță de sine arogantă. În aprilie 1945, 
contele Folke Bernadotte îl găsi mai vanitos ca 
oricând, gata ca întotdeauna să dea drumul unor 
monologuri destinate să-i dovedească dreptatea. El 
afirmă în mai multe rânduri că nimic nu este încă 
pierdut. Ziua de 1 mai înseamnă sfârșitul carierei 
sale, căci amiralul Dönitz îi făcu cunoscut că este 
revocat din funcţiile sale de ministru al afacerilor 
externe. „Pentru a evita o discuţie lungă cu el, Dönitz 
îi propuse lui Ribbentrop să-l caute la telefon dacă 
socotea că-i putea recomanda vreun candidat care să 
corespundă condiţiilor cerute de acest post. După o 
oră Ribbentrop îi telefonă că după o matură 
chibzuinţă și cu toată sinceritatea nu putea să-i 
recomande lui Dönitz decât o singură persoană: 
Ribbentrop”t104%. Câteva săptămâni mai târziu câţiva 
soldaţi britanici l-au arestat în patul său, într-un 
apartament din Hamburg. 

Birger Dahlerus l-a plasat în fruntea 
„elementelor mediocre” din anturajul lui Hitler, 
supraestimând astfel rolul pe care l-a jucat în 
realitate. Activitatea dusă de el a fost în mod cert 
nefastă. Era pur și simplu josnic și lipsit de caracter, 
fără urmă de simţ moral și, prin aceasta, incapabil să 
renunţe la bravadele sale sângeroase. Chiar și în fața 
morții el nu vedea în exterminarea a milioane de 
ființe omenești decât „o învinuire care venea să se 
adauge celor legate de activitatea desfășurată în 
domeniul politicii externe”. 

Notele pe care le-a redactat în timpul detenţiunii 
sale la Niirnberg constituie unul din documentele 


cele mai zdrobitoare care ne-au rămas de la 
protagoniștii acestei epoci. Nu aflăm în ele nici cea 
mai mică urmă de tulburare sau chiar de simplă 
cugetare, ci numai platitudinea plictisitoare a unui 
director de propagandă. El încearcă să justifice 
politica dusă de el aruncând răspunderea pentru 
declanșarea războiului când pe opoziţia germană, 
când pe guvernul englez și făcând cunoscut lumii, cu 
o sinceritate prost jucată, că nu a existat niciodată 
„vreo acţiune pusă la cale între Moscova, Paris, 
Londra și New York sub auspiciile iudaismului 
internaţional”. Ribbentrop nu a înțeles niciodată 
rațiunile morale care, în afara celor juridice, 
confereau procesului de la Niirnberg legitimitatea sa 
hotărâtoare. Fără îndoială că pentru unul ca el, care 
nu vedea peste tot decât triumful forței și nu 
recunoștea alt criteriu, acest proces nu era decât o 
simplă manifestare de forță a învingătorilor zilei: 
„Oricine ştie că verdictul este absolut inacceptabil — 
scria el într-una din ultimele sale scrisori —, dar am 
fost ministru de externe al lui Adolf Hitler și politica 
impune să fiu condamnat pentru asta”t105). 

De fapt, singurul argument care a avut vreodată 
valoare în ochii lui era de a ști cine dispune de cel 
mai mare număr de divizii, avioane, tancuri, uzine 
sau surse de materii prime. Ribbentrop nu reprezenta 
nimic prin el însuși, iar succesele și le-a datorat 
protecţiei lui Hitler și puterii celui de-al III-lea Reich. 
Odată lipsit de aceste două elemente, care dădeau 
cândva declaraţiilor lui o greutate teribilă, nu a 
întârziat să redevină ceea ce fusese întotdeauna, un 


jalnic strateg de cafenea, mistuit de o dorință de 
putere nietzscheană. El însuși spunea la Nürnberg: 
„După moartea lui Hitler, s-a zis cu mine”. 

Cu toate acestea nu-și pierdu servilitatea. În fond 
ea fusese aceea care-i deschisese calea spre o 
oarecare însemnătate istorică, fenomen paradoxal al 
omului regimului care nu cunoaște sentimentul 
exaltării de sine decât prin intermediul aservirii 
totale. „Știţi — i-a mărturisit într-o zi lui G.M. Gilbert, 
psiholog numit pe lângă Tribunalul de la 
Nürnberg —, dacă Hitler ar veni acum la mine, în 
această celulă, și mi-ar spune: «Fă cutare lucru!», l-aș 
face imediat, chiar ştiind tot ceea ce ştiu acum”. În 
încercările sale de a se justifica revenea mereu la 
noțiunea de fidelitate, această străveche acumulare 
mitologică, izvorâtă din lumea sentimentelor mic- 
burghezului german căruia i s-a băgat întotdeauna în 
cap că valoarea credinţei nu se măsoară cu valoarea 
aceluia căruia îi este închinată, ci trebuie despărțită 
de obiectul ei și, prin urmare, lipsită de un conţinut 
concret; Ribbentrop încredința că „noi, germanii, 
suntem un popor deosebit; suntem atât de devotați!” 

G.M. Gilbert a susținut că la Nürnberg toți 
conducătorii celui de-al III-lea Reich se retrăseseră pe 
un fel de „a doua linie de apărare”. Diplomati și șefi 
militari își aminteau brusc de poziția lor socială: 
Göring afişa o poză de erou hotărât, Hess evada în 
reacții isterice, alţii se identificau cu unele idei, 
tradiţii sau convingeri regăsite. Ribbentrop a fost 
singurul care, după moartea lui Hitler, nu a mai avut 
la ce să se refere. Nu poseda nici convingeri stabile, 


nici mândria unei origini aristocratice, iar firea sa 
mărginită îl lipsea chiar de refugiul universului 
patologic. Lumea lui Hitler, care îi umflase şi-i 
susținuse un timp personalitatea ștearsă, se prăbușise 
acum, lăsând un gol în care nu reușea să-și 
restabilească echilibrul. Așa se explică dezorientarea 
sa, declaraţiile sale melodramatice și acea neglijenţă, 
care se manifesta și în exterior, în felul său de a se 
îmbrăca, ca și în comportarea sa. Martorii oculari au 
fost cu toţii uimiți de modul în care s-a prezentat 
Ribbentrop în fața tribunalului. În locul aroganţei 
sale atât de biciuitoare odinioară se observa efortul, 
lipsit de orice demnitate, de a-și face propagandă 
sieși, efort de pe urma căruia părea că așteaptă un 
rezultat. În monologuri interminabile, el contesta 
neîncetat tot ce i se reproșa, de loc impresionat de 
mărturiile contrare. Dar ceea ce spunea el nu mai 
avea nici un efect. „Tribunalul nu i-a dat crezare. Nu 
a reușit nici măcar să trezească interesul auditorilor. 
Nu convingea. Toţi erau rușinați, şi această rușine 
creștea, creștea până-ntr-atât, încât simţeai că te 
sufocă...” (106). 


CAPITOLUL al IV-lea - RUDOLF HESS sau 
încurcăturile create de libertate 


Conducătoarele de secţie ale Uniunii tinerelor 
fete germane  („BDM-Fihrerinnen”) trebuiau să 
completeze un chestionar cuprinzând, printre altele, 
această întrebare: „Cine este mai mare, mai tare și 
mai puternic: dumnezeu sau führerul?” 1107, 

Înainte de preluarea puterii, mișcarea nazistă, 
pretinzându-se singura reprezentantă a națiunii, 
crease un fel de stat dublu: toate instituțiile naţionale 
erau reproduse la nivelul partidului. La fel 
„Weltanschauung”-ul nazist căuta să creeze o biserică 
paralelă. Această încercare de a utiliza nevoia de 
credință a maselor în folosul unei ideologii politice, 
liberându-le de confesiunile existente, își avea 
dogmele sale, locurile sale de cult şi liturghia sa. 
Exista şi un dumnezeu și o întruchipare a diavolului, 
care aveau să ducă la exorcismele cele mai 
sângeroase din decursul istoriei. Ca doctrină, 
nazismul nu a manifestat niciodată o rigoare 
scolastică. Era destul de vag și confuz și lăsa bucuros 
loc suficient nevoilor iraționale.  Ortodoxismul 
doctrinei conta mai puţin decât devotamentul 
necondiționat față de persoana fiihrerului. Totul era 
să faci dovadă de un devotament necondiționat, să 
faci parte din acel gen de oameni care, așa cum se 
exprima Hitler, printr-o formulă cu adevărat 


religioasă, „se izolează de anturajul lor, resping 
departe de ei zădărniciile vieţii, atât de importante în 
aparență, pentru a cugeta la marea sarcină ce le 
revine” (108), 

Acest tip de om îl întâlnim mai ales în primele 
faze ale mișcării și la nivelul funcționarilor săi 
subalterni, dar puţini au fost cei care l-au reprezentat 
într-o stare atât de pură ca Rudolf Hess. Nimeni sau 
aproape nimeni nu a luat atât de în serios chemarea 
pe care a adresat-o Hitler, nimeni nu a îngenuncheat 
cu atâta fervoare, având pe buze acea rugăciune 
recitată în grădinițele de copii naziste: „Führer, 
fuhrerul meu, credinţa și lumina mea!”, până în 
momentul când, printr-o hotărâre nebunească, se 
decise să-și pună la încercare posibilitatea de 
nesupunere și cedă ispitei: departe de dumnezeul său 
şi de binecuvântările pe care și le dorise întotdeauna 
cu atâta pasiune, nu mai era decât o umbră 
descumpănită. Cei care l-au întâlnit la Nürnberg au 
observat figura sa răvășită de extazele de odinioară și 
de chinurile excomunicării. 

„Sola fide”, numai prin credință, Rudolf Hess a 
urcat treptele care au făcut din studentul posomorât 
şi retras locţiitorul șefului suprem al unei mari puteri. 
Manifestările unui devotament arzător jalonează 
etapele carierei sale din ziua primei întâlniri cu 
Hitler, când, după propriile sale cuvinte, „avu un fel 
de viziune”, până la procesul de la Niirnberg. În 
ciuda intensității ei, credinţa de care era însuflețit nu 
se exterioriza de loc și, în comparaţie cu colegii săi 
din conducerea nazistă, abili în manifestările lor 


oratorice, Hess nu ne-a lăsat decât un număr redus de 
mărturii de acest gen. Dar orice ar fi spus sau scris, 
greoi şi bâlbâit în cuvinte și idei, constituia un imn 
aservirii, un strigăt de bucurie proclamând 
renunţarea la libertate, renegarea ei. Dacă „totalitarul 
activ” se deosebește prin convingerea sa că totul este 
posibil, Hess reprezenta tipul însuși al „totalitarului 
pasiv”, fericit că se poate face orice cu el, pentru că-i 
place să se simtă ca o ceară în mâinile altuia; 
punându-și ambiția în a-și anihila și mai mult 
personalitatea, renunță din proprie voinţă la orice 
spirit critic, la orice judecată, la orice hotărâre 
personală. Primind o semnificaţie ideologică, aceste 
renunțări devin credință, datorie sau supunere. Pe 
scurt, ceea ce contează este să nu fii nimic sau cel 
mult un atom și să consideri drept apogeu al 
existenței beţia absurdă pe care o resimţi în 
momentul anihilării totale a propriei personalități. 
Hess avea obiceiul să spună: „Trebuie să-l vrei pe 
fiihrer”. Într-un discurs pronunțat cu puţine zile 
înainte de 30 iunie 1934, cuprinzând un avertisment 
fără echivoc la adresa șefului de stat-major al SA-ului 
Ernst Röhm, care se făcuse vinovat de indisciplină, 
Rudolf Hess declara: 

„Constatăm cu mândrie că un singur om rămâne 
deasupra oricărei critici, şi acesta este fihrerul. 
Aceasta provine din faptul că fiecare știe și simte că 
el are și va avea întotdeauna dreptate. Național- 
socialismul nostru, al tuturor, este strâns legat de 
credința necondiționată și devotamentul față de 
fuhrer, o credință și un devotament care nu-și pun 


întrebări asupra rațiunii cutărui sau cutărui lucru, ci 
ne face să îndeplinim în tăcere poruncile primite. 
Suntem convinși că fihrerul urmează o chemare 
superioară, care-i poruncește să ia în mâini destinele 
Germaniei. Această convingere nu suportă nici un fel 
de discuție” (109). 

Albert Krebs, unul din membrii „vechii gărzi” a 
partidului nazist și un timp gauleiter al Hamburgului, 
i-a reproșat, nu fără motiv, lui Rudolf Hess că a 
grăbit transformarea tinerei mişcări în partid totalitar 
fascist și că, datorită încrederii ce i se arăta, a trezit, 
în chip mai eficace chiar decât Goebbels, acel cult al 
fuhrerului care, în strădania de a-l înlocui pe 
dumnezeu prin Hitler, nu se temea nici de hulă, nici 
de ridicol. În relaţiile sale lipsite de nuanţe, Hess 
prezintă asemănări izbitoare cu alți conducători 
naziști care, ca și el, au primit în copilărie o educaţie 
severă. Toate acestea sugerează ideea că Hitler s-a 
folosit pe larg de carențele unei epoci care-şi afla 
concepțiile pedagogice în curtea cazărmilor și își 
creştea fiii după preceptele rigide ale unei școli 
militare. Acest ciudat amestec de agresivitate şi de 
servilism care-i caracterizează adesea pe foștii 
combatanți, acea profundă nevoie de supunere 
reflectă universul aparte al stilului milităresc în care 
au fost crescuţi și care și-a pus pecetea pe copilăria 
lor. 

În tinerețea sa, Rudolf Hess se revoltase fără 
îndoială adesea împotriva autorităţii unui părinte 
care, fără a ţine seama de aspiraţiile fiului său și de 
părerea profesorilor lui, refuză, într-o ultimă 


demonstrație de autoritate, să-l lase să-și continue 
studiile și îl obligă să îmbrăţișeze cariera comercială, 
pentru ca, mai târziu, să-i poată urma la conducerea 
întreprinderii sale comerciale de la Alexandria. Hess 
căută ulterior, oriunde ar fi fost, un înlocuitor al 
autorităţii paterne: trebuie să-l vrei pe führer! 
Aceasta explică veneraţia specială a lui Hess pentru 
Frederic Wilhelm I, „regele-sergent”, gălăgios şi 
irascibil, care-şi crescuse fiul cu o asprime extremă, 
dând uneori dovadă de o adevărată brutalitate, și 
care a căpătat în literatură contururile unui anumit 
tip de tată. Când Rudolf Hess a plecat ca voluntar în 
războiul din 1914, era, în mod sigur, mânat de 
dorinţa de a scăpa, pe de o parte, de o profesiune pe 
care o ura, dar, mai ales, de a se libera de sub tutela 
voinţei și autorităţii tatălui său. Dar nu a reușit să 
fugă de el însuși. Ceea ce găsise în disciplina militară 
căută apoi, ca student, în atașamentul pe care-l 
manifestă față de profesorul său Karl Haushofer, 
înainte ca întâlnirea cu Hitler, în 1920, să fi creat 
acea legătură „aproape de vrajă” de care a vorbit 
soţia luito, Aceasta din urmă a descris seara în care 
soțul ei se întorsese de la o manifestaţie la care luase 
cuvântul Hitler. Până în acel moment, Hess, desperat 
de faptul că Germania pierduse războiul, umilit de 
această înfrângere, nu râdea decât rareori. Arăta într- 
adevăr „ca o coardă prea întinsă pe care răsuna fără 
încetare cântecul cumplitei suferințe a Germaniei”. 
Dar în seara aceea veni val-vârtej acasă, la pensiunea 
din Schwabing, râzând, orbit de admiraţie și strigând 
fără încetare: „omul, omul!” lar urmarea relatării 


sugerează isteria unei revelații aproape religioase: 
„Era parcă altul, plin de viață, radiind, eliberat de 
tristețea și cugetările sale posomorâte”tiiii. Din 
această mărturie reiese deosebirea dintre firile 
acestor doi oameni: de o parte demagogul sigur de 
efectele sale, de cealaltă nevrozatul, lipsit de 
echilibru, care nu se poate compara prin nimic cu 
partenerul său, chiar dacă se străduiește să mascheze 
sărăcia propriei personalități prin simularea unei 
aspre simplicități. Este semnificativ faptul că prima 
manifestare a carierei politice a lui Hess a fost o 
pledoarie în apărarea lui Hitler, care, într-un 
manifest, fusese acuzat de abuz de încredere și de 
egoism dictatorial. Câtva timp după aceea, Hess 
căpătă un premiu pentru un studiu redactat de el pe 
tema: „Cum trebuie să fie omul care va restabili 
măreţia Germaniei?” 

Inspirându-se din chipul idealizat al lui Hitler, 
Hess zugrăvea astfel portretul marelui dictator 
așteptat: 

„Trebuie să cunoască în profunzime toate 
laturile vieţii politice și toate epocile istorice, să fie în 
stare să tragă învățăminte din ele, să aibă încredere 
în puritatea propriei cauze și în victoria ei definitivă. 
O voință de neînfrânt îi dă puterea să rostească 
discursuri exaltante, care entuziasmează masele. 
Pentru a salva națiunea nu va ezita să facă uz de 
armele adversarului, de demagogie, lozinci, 
manifestații de stradă... etc. El însuși nu are nimic 
comun cu masele, este din cap până în picioare o 
personalitate, ca orice ființă cu adevărat măreaţă. Din 


această personalitate puternică emană o anumită 
forţă, care pune stăpânire pe toți cei din jurul său și 
își extinde neîncetat influența. Poporul e dornic de 
un conducător adevărat, care să fie deasupra 
tocmelilor de partid, un conducător pur și autentic... 

Conducătorul trebuie să-şi dovedească curajul în 
orice împrejurare. În felul acesta, puterea în curs de 
organizare dispune de o supunere şi de o încredere 
oarbă, care-i permit să organizeze o dictatură. Dacă 
împrejurările o cer, conducătorul nu ezită să facă 
vărsare de sânge. Marile probleme sunt întotdeauna 
hotărâte prin fier și sânge. Singura grijă a 
conducătorului este de a-și atinge obiectivele, chiar 
dacă trebuie să calce peste cadavrele prietenilor săi 
celor mai dragi... 

Aceasta este imaginea dictatorului... Încă nu ştim 
când va apărea pentru a ne salva, el, «Omul». Dar va 
veni; milioane de germani simt acest lucru...” 1112}, 

În timpul detențiunii comune la Landsberg, 
Hitler îi dictă lui Hess mai multe capitole din „Mein 
Kampf” şi astfel teoria spaţiului vital, care domina în 
întregime concepţiile politice ale lui Hitler, își luă 
locul în doctrina nazistă. Într-adevăr, prin 
intermediul lui Karl Haushofer, care întreținea 
legături strânse cu deţinuţii de la Landsberg, ideea, la 
început discutabilă, a unei geografii politice s-a 
transformat, căpătând un caracter pronunțat 
imperialist şi devenind, sub numele de „geopolitică”, 
o „filozofie  pseudoștiinţifică a expansiunii”. 
Conștiinţa naţională umilită se orienta către Răsărit, 
unde vedea posibilitatea realizării noilor destine ale 


germanismului. În felul acesta una din categoriile 
ideologice fundamentale ale nazismului, aceea a 
„rasei”, îşi afla completarea cu noţiunea de „spaţiu” 
şi cu ideea luptei. Aceste trei elemente constituie, ca 
să spunem așa, singurii factori cât de cât stabili ai 
„Weltanschauung”-ului nazist, conglomerat în care 
considerentele tactice și propagandistice jucau un rol 
esenţial. 

Contribuţia cea mai importantă, și singura cu 
adevărat personală, adusă de Rudolf Hess la 
constituirea național-socialismului este de a-l fi pus 
în legătură pe Hitler cu Haushofer. Până în 1932 
Hess nu a avut nici un rang în partid. El aparţinea 
mai degrabă suitei personale a lui Hitler și conducea 
cancelaria particulară a  fihrerului. Conform 
aspirațiilor sale, rămânea în umbra și în imediata 
apropiere a idolului său, pe o treaptă destul de înaltă 
pentru ambiția sa ascunsă, dar puțin mai retras, așa 
cum i-o cerea timiditatea pe care nu și-o putea 
înfrânge. Curând totuși se petrecu o schimbare 
neașteptată: după căderea lui Gregor Strasser, în 
decembrie 1932, Hitler îl scoase pe Hess puţin din 
umbra unde acesta se ascundea, încredinţându-i 
conducerea Comisiei centrale politice, organism nou 
creat, apoi numindu-l locţiitorul său, la 21 aprilie 
1933, în virtutea unei hotărâri extraordinare a 
partidului. După cum scria „Frankfurter Zeitung”, 
„niciodată până atunci nu i se încredinţaseră decât 
sarcini secundare, sau mai exact: numele său nu 
spunea absolut nimic”. 

Chiar și atunci când, la sfârșitul anului 1933, 


deveni un fel de ministru al partidului în sânul 
cabinetului, personalitatea sa rămase dintre cele mai 
confuze. Ambiţiile sale se limitau la a sluji. Nu era de 
așteptat vreo iniţiativă sau vreo contraofensivă de 
ordin moral din partea aceluia al cărui țel suprem 
consta în „a sluji cu o încredere oarbă” şi care se 
considera drept instrumentul „Omului”, căruia era 
gata să-i sacrifice orice imperativ etic. Încă din epoca 
„eroică? a mișcării, el îi ascundea lui Hitler 
încălcările disciplinei și abuzurile coloanelor brune, 
sub pretextul că aceasta i-ar paraliza „puterea de 
muncă și energia”. La fel răspunsese și unor 
manifestări de neliniște, taxându-le drept „tendinţe 
intelectuale spre critică”. Atitudinea lui nu se 
schimbase. Inerţia lui, supunerea lui necondiționată 
față de führer îi reduseră în curând activitatea la un 
fel de serviciu de sesizări pentru treburile lipsite de 
importanţă, și de când încercările sale de a juca un 
rol politic se soldaseră cu un eșec, nu își mai asuma 
decât sarcini reprezentative secundare. El era acela, 
de pildă, care rostea în fiecare an cuvântarea de 
crăciun, primea delegaţiile Asociaţiei germanilor din 
străinătate, lua cafeaua împreună cu mamele cu 
familii numeroase și își mai asuma, pe lângă câteva 
misiuni caritabile, patronajul congreselor de mâna a 
doua. Tot el avea privilegiul să anunțe la tribună, cu 
ocazia ceremoniilor solemne, sosirea fiihrerului. 
Dintre toate imaginile pe care le-a lăsat în memoria 
contemporanilor săi, cea mai frecvent întâlnită este 
aceea a unui Hess care, cu brațul ridicat și ochii 
holbaţi de fericirea de a contempla atâta putere și de 


a se bucura de propria lui supunere, își privește 
fiihrerul cum urcă spre el. Îşi astâmpăra și el cum 
putea setea de credinţă, interesându-se de științele 
oculte, care înfloreau sub auspiciile unui regim ce nu- 
şi ascundea profundul dispreţ pentru rațiune. Hess 
era convins că aștrii exercită o influență asupra 
soartei oamenilor, punea pe o bătrână cărturăreasă 
să-i ghicească în cărţi și trata cu cea mai mare 
seriozitate măsluielile unor magnetizatori, vraci și 
ghicitori de tot soiul. Când se hotărî să zboare în 
Anglia, avea buzunarele doldora cu medicamente și 
leacuri mai mult sau mai puţin ciudate, printre care 
un elixir pe care Sven Hedin l-ar fi adus din Tibet. 

Cu pasiunea care-i era caracteristică pentru 
formulările categorice, el declara într-o zi: „Cel care 
n-are habar încotro merge urcă cel mai sus”. Această 
deviză nu făcea altceva decât să mascheze, sub o 
vorbărie pompoasă, lipsa lui de siguranță în ce 
priveşte tehnica puterii, căci pe atunci el îşi pierduse 
deja influenţa, datorată înainte de toate întâmplării, 
şi nu mai juca nici un rol printre conducători. Fără 
îndoială că ambiția sa avea de suferit de pe urma 
acestui lucru și, după cum s-a exprimat Hans Frank, 
el mai aştepta ca „fiihrerul să-i recunoască meritul de 
a fi atât de rezervat” și să-i acorde întâietate față de 
„agitația publică” a lui Göring, care, în calitatea lui 
de „secund”, îl eclipsa tot mai mult pe locţiitor în 
ochii opiniei publice. Rosenberg îl considera pe Hess 
„cinstit, dar bolnav și nehotărât”, iar secretarii lui îl 
vedeau deseori șezând la biroul său, cu privirea 
stinsă, uitându-se în gol. Ochii lui, adânc înfundați în 


orbite, pe o față masivă, aproape pătrată, trăsăturile-i 
obosite, purtând pecetea extazului său de zelos, ca și 
duritatea și simplicitatea artificială a expresiei sale, îi 
dădeau oarecum aerul unui iluminat care, având de-a 
face cu diavolul, reușise, cu prețul unor dureroase 
eforturi de supunere, să-și refuleze îndoielile și 
spaimele. La sfârșitul anului 1940, „Das Reich” a 
publicat un studiu în legătură cu caracterul lui Rudolf 
Hess în care se arăta că examenul fizionomie scoate 
la iveală „energie”, „stăpânire de sine”, „coeziune 
internă”. Ziarul mai adăuga: „Hess este în stare să 
tacă și să păstreze secretele”(113). 

Într-adevăr, la acea vreme, locţiitorul fiihrerului 
era pe cale să pună la punct o iniţiativă care la 10 
mai 1941 uimi întreaga lume. În plin război, printr- 
un act de eroism confuz, el își luă în taină zborul spre 
Anglia, pentru a înfățișa englezilor, din proprie 
iniţiativă, propuneri de pace; spera să ia legătura în 
acest sens cu ducele de Hamilton, pe care de altfel 
nu-l cunoştea şi de a cărui influenţă reală habar nu 
avea. Propunerile lui Hess erau în linii mari 
următoarele: Germania ar avea deplină libertate de 
acţiune în ce privește politica spaţiului vital pe 
continentul european; în schimb ea ar garanta 
integritatea Imperiului britanic(14. 

În timp ce englezii luau cunoștință de aceste 
propuneri și, fără prea multă vorbărie, îl făceau 
prizonier, Hitler declara că dacă Hess s-ar întoarce în 
Germania, l-ar băga într-un azil de nebuni sau l-ar 
trimite în fața plutonului de execuţie. Hitler îi 
declară lui Goebbels că această fugă era „mai gravă 


decât dezertarea unui întreg corp de armată”. Un 
comunicat al serviciilor oficiale ale partidului nazist 
vorbea despre „o boală care progresa de ani de zile”, 
„de simptome de  dezagregare mintală” și de 
„halucinaţii” — aceasta doar la 18 luni după ce Hitler, 
în discursul său din 1 septembrie 1939, ceruse 
poporului german să „creadă orbește” în urmașul pe 
care și-l desemnase în persoana lui Hess. Hitler îl 
însărcină pe ministrul său de externe să explice 
personal aliatului său italian faptul și cum „el însuși 
şi colaboratorii săi îl resimţiseră ca pe o lovitură de 
bâtă. Iniţiativa luată de Rudolf Hess nu era altceva 
decât actul unui dement. De câtva timp Hess suferea 
de o boală a vezicii biliare și căzuse în mâinile unor 
șarlatani,  magnetizatori și naturaliști, care nu 
făcuseră altceva decât să-i agraveze boala..."4115. În 
vremea aceașta în anturajul lui Hitler toţi se 
întreceau, care mai de care, să-l ridiculizeze pe fostul 
camarad și să-şi bată joc de el. Unul dintre 
colaboratorii apropiaţi ai lui Goebbels, Rudolf 
Semmler, relatează în felul următor o discuţie care 
scoate în evidență caracterul relaţiilor dintre 
conducătorii celui de-al III-lea Reich: 

„Goebbels vorbi de boala mintală a lui Hess și 
povesti comedia referitoare la Hess și la soţia sa, care 
ani de zile se străduise să aibă un copil. Nimeni nu 
ştia precis dacă copilul era într-adevăr al lui. Hess se 
dusese, se pare, împreună cu soţia lui să consulte 
niște astrologi, ghicitori în cărți și alți vraci, înghițise 
tot soiul de amestecuri și medicamente înainte de a 
reuși să conceapă un moștenitor. 


Doamna Goebbels îşi amintea că doamna Hess îi 
spusese de vreo cinci sau șase ori în decursul câtorva 
ani că așteaptă, în sfârșit, un copil. În general acest 
lucru se petrecea atunci când primea asigurări în 
acest sens din partea vreunui proroc. Când copilul 
veni pe lume, Hess jucă de bucurie... Toţi gauleiterii 
primiră ordinul să-i trimită locţiitorului fiihrerului 
câte un săculeţ conținând pământ din regiunile pe 
care le administrau. Acest pământ a fost răspândit 
sub leagănul special construit și astfel, în chip 
simbolic, copilul își începu viaţa pe pământ german. 
Goebbels adăuga că se întrebase foarte serios dacă, în 
calitatea sa de gauleiter al Berlinului, nu ar fi făcut 
mai bine dacă-i trimitea un bolovan din caldarâmul 
străzilor capitalei...” (116). 

Comentariile insultătoare sau pline de acreală în 
legătură cu inițiativa lui Hess mai degrabă ascunseră 
decât lămuriră adevăratele motive ale fugii sale. În 
prezent este aproape sigur că acest act i-a fost dictat 
de o serie de mobiluri ţinând aproape toate de 
neurastenia sa. După părerea lui Douglas M. Kelley, 
psihiatrul desemnat pe lângă Tribunalul de la 
Niirnberg, Hess se afla încă din 1940 într-o stare 
„apropiată de o gravă depresiune nervoasă”(117). 
Odată ajuns în Anglia, Hess însuşi avea să declare că 
daca luase această hotărâre, „cea mai gravă” din 
toată viaţa să, era pentru că vedea mereu în fața 
ochilor „nenumărate coșciuge de copii străjuite de 
mamele lor  înlăcrimate”. Fără îndoială că 
necruțătorul program de exterminare pus în aplicare 
de Hitler în Polonia a avut un rol în instalarea acestei 


stări depresive. Psihologii au mai subliniat faptul că 
Hess se hotărâse să fugă și pentru că descoperise că 
„substitutul Tatălui, adică Hitler, nu era un zeu, ci 
pur și simplu un om brutal și crud”1118}. Este totuși ca 
şi sigur faptul că Hess nu se gândea să trădeze; pare 
mai  verosimilă ipoteza că, în imaginația sa 
exacerbată şi suprasolicitată, motivele pe care le-am 
citat au ajuns să se concretizeze în hotărârea de a 
comite un act de neascultare constructivă, un fel de 
sacrificiu pe altarul fihrerului și al poporului 
german. Poate că ar mai trebui să vedem în el 
rezultatul umilirilor îndurate ani de-a rândul; în acest 
caz mândria sa rănită l-ar fi îndemnat să comită un 
act care, dacă ar fi să-l credem pe Baldur von 
Schirach, i-ar fi permis să nădăjduiască să devină 
„omul cel mai însemnat de pe pământ”. 

Fapt este că speranţele i-au fost curând înșelate; 
guvernul britanic, cu totul impermeabil faţă de 
caracterul senzațional al evenimentului, îi rezervă lui 
Hess o primire deosebit de rece. 

Această deziluzie, a cărei expresie foarte clară o 
găsim în memoriul scris de Hess în legătură cu 
şederea sa în Anglia, a scos la iveală în chip manifest 
tendinţele sale paranoice latente. Conform mărturiei 
unuia dintre medicii curanţi ai lui Hess, la nu mai 
mult de cincisprezece zile după sosirea sa, el părea 
extrem de agitat și declara că se simte înconjurat de 
asasini; opt zile mai târziu, mania persecuției, de care 
suferea, îl făcea să vadă în comportarea, cu totul 
naturală, a anturajului său o serie de torturi diabolice 
cărora încercă, pe la sfârşitul lunii iunie, să li se 


sustragă printr-o tentativă de sinucidere. Memoriul în 
legătură cu șederea sa în Anglia dă impresia că 
autorul lor ar fi pătruns în cabinetul groazei al 
doctorului Bondi(11%. Potrivit firii sale ipohondrice, 
el își închipuia că i se turnase otravă în mâncare, așa 
încât se întâmpla ca la masă să schimbe brusc 
farfuria cu aceea a vecinului; păstra în plicuri închise 
foi de sugativă impregnate cu resturi de mâncare și 
ascundea prin toate colţurile camerei sale bucățele de 
hârtie. Din când în când se întindea pe pat, vârându- 
şi degetele în urechi, și spunea zâmbind: „cuget”. 
„Când simptomele de otrăvire se înmulţiră — 
scrie el-, am început, descumpănit, să zgârii cu 
unghiile varul de pe pereţii camerei, în speranța că 
voi neutraliza efectele otrăvirii. Dar în zadar”. El 
descoperea în mâncarea sa „urme de săpun, lături, 
îngrășăminte şi pește stricat”, ca și „resturi de petrol 
şi acid fenic”. „Cele mai rele — continua el- sunt 
murdăriile de cămilă şi de porc... Vesela era plină cu 
bucățele de oase și mii de așchii de piatră erau 
amestecate cu legume”. Hess se vedea expus, fără nici 
o apărare, razelor arzătoare ale soarelui și, pentru a fi 
torturat, se aprindeau focuri în fumul cărora era 
obligat să stea „ore de-a rândul” în picioare. Pe 
pervazul ferestrei sale erau aruncate grămezi de 
capete de pește împuţit. Într-o zi descoperise prin 
apropiere o bancă umbrită pe care își petrecu vremea 
câteva zile la rând, citind în liniște. Dar iată că 
deodată pe bancă fu azvârlit leșul unui taur 
înjunghiat. „Se puneau în cina mea produse care mă 
împiedicau să dorm” și „prin fața grădinii mele 


circulau încolo și încoace niște somnambuli, înarmaţi 
cu puști încărcate; alți somnambuli mă înconjurau 
chiar şi în casă şi, când mă duceam să mă plimb, ei 
mă încadrau, mergând înaintea și în spatele meu”. 

În cursul toamnei anului 1943, Rudolf Hess 
evadă din această lume a fantomelor, pășind în 
noaptea amneziei, după ce dăduse şi mai înainte 
semne de slăbire a memoriei și a capacităţii de a se 
concentra. După propria sa mărturisire, uitase și de 
ceea ce-i era mai apropiat: familia, funcţia în partid, 
casa părintească din Alexandria, tatăl, Haushofer, 
Hitler. Abia la 4 februarie 1945 ieși din amnezie și-l 
anunță pe medicul chemat la patul său că avea de 
făcut lumii o declarație importantă: evreii deţineau o 
putere secretă. Ei erau în stare să hipnotizeze fiinţe 
omenești în așa măsură, încât cei aflați sub influența 
lor să fie împinși să comită acte criminale împotriva 
voinţei lor. Printre cei hipnotizaţi se aflau: Winston 
Churchill, participanţii la complotul din 20 iulie, 
regele Italiei, medicii şi paznicii din anturajul său, 
precum și el însuși, Rudolf Hess. „În dorinţa lor de a 
aduna material propagandistic împotriva Germaniei, 
evreii merseseră până acolo încât folosiseră produse 
chimice secrete care-i determinau pe gardienii 
lagărelor de concentrare germane să trateze deținuții 
conform metodelor practicate”. Câteva ore mai târziu 
Hess încerca din nou să se sinucidă. 

Apoi ideile sale deveniră din ce în ce mai 
confuze. Umbrele pe care încerca să le reţină îi 
scăpau neîncetat. Din adâncul conștiinței sale pescuia 
convingerea că evreii erau aceia care-l împinseseră la 


sinucidere, pentru că le descoperise secretul. Apoi 
declară triumfător că lapsusurile sale nu erau decât 
prefăcătorii — „o mare comedie”, după cum avea să 
scrie el mai târziu în celula sa de la Niirnberg. Patru 
zile după aceea Hess începu greva foamei și adresă o 
declaraţie guvernelor german și britanic, în care le 
aducea la cunoștință dorința sa de a muri, iar corpul 
său, îmbrăcat în uniforma de paradă a aviaţiei 
militare, să-i fie readus în Germania. 

Începând din această zi toate actele şi 
declaraţiile sale au fost inspirate de dorința de a 
reține atenţia, lucru pe care toată lumea i-l refuza. La 
Niirnberg avea să afirme că-și pierduse, apoi că-și 
regăsise memoria, că nu făcuse tot timpul decât să 
simuleze și să joace o comedie. Toate aceste afirmații 
contradictorii denotă o încercare desperată de a se 
sustrage acestui haos de conflicte interioare pe care 
de mult nu le mai putea stăpâni. Credinţa sa intactă 
în führer, disprețul al cărui obiect era, sub pretext că 
este nebun şi trădător, descoperirea crimelor comise 
de regim, prăbuşirea Reichului, întâlnirea 
partenerilor de altădată reprezentau tot atâtea 
contradicții și încordări pe care nu mai era în stare să 
le suporte. Dar tăcerea sa încăpățânată în fața 
tribunalului, ca și promisiunile de a face „mărturisiri 
impresionante” nu erau, în mod sigur, decât ultimele 
gesturi dramatice ale unui om care nu se mai vedea 
luat în serios decât de medici. În amintirile legate de 
şederea sa în Anglia, el declara, pentru a explica aşa- 
zisa tensiune căreia îi fusese supus, că vruseseră să-l 
oblige să învinuiască Germania, dar că el rezistase 


tuturor șantajelor și încercărilor de a-l momi. Căuta 
în felul acesta să-și dea o importanță pe care 
guvernul britanic nu fusese de loc dispus să i-o 
acorde. 

Se pare că toate actele şi toată comportarea lui 
Hess, începând de la fuga sa în Anglia și până la 
gestul de dispreţ cu care a primit verdictul de la 
Niirnberg, i-au fost dictate de un efort desperat de a- 
şi regăsi, grație unor gesturi spectaculoase, 
personalitatea pierdută cândva și de a-și reface o 
individualitate care se topise în văpaia credinţei față 
de fiihrer. Este semnificativ faptul că aceste încercări 
nu au dus decât la alcătuirea unor fragmente dintr-o 
copie mediocră a fiihrerului. Lumea trebuia să 
înțeleagă că dacă Hitler ar fi compărut în fața 
Tribunalului de la Niirnberg, s-ar fi comportat exact 
ca el, Rudolf Hess, cu aceeași mândrie, rezervă, 
dispreț trufaş şi că, în ciuda manifestaţiilor 
grandilocvente ale lui Göring, care nu se putea 
împiedica să nu se dea în spectacol, coborându-se 
astfel la nivelul judecătorilor săi, el, Hess, era acela 
care rămânea reprezentantul legitim al fiihrerului. 
Așa încât păstră tăcere, iar privirea sa arzătoare și 
fără ţintă învăluia în dispreţ toată această punere în 
scenă; uneori își acoperea fața cu mâinile sau 
contempla visător o pagină, mereu aceeași, dintr-o 
carte aşezată pe genunchi. 

Abia la sfârşitul procesului ieși din muţenie 
pentru a debita un monolog interminabil, cu privirea 
țintind în gol un interlocutor situat undeva, departe: 
revelații banale despre evrei, despre droguri secrete, 


despre procesele de la Moscova și despre privirea 
sticloasă a gardienilor săi englezi. Când Göring îi 
suflă să se oprească, Hess spuse cu voce tare: „Nu mă 
întrerupeţi!”, apoi continuă: 

„Nu regret nimic. Dacă ar trebui să refac acest 
drum, aş acționa exact în același mod, știind că rugul 
îmi este pregătit. Puțin îmi pasă de ceea ce fac 
oamenii, sunt gata să mă prezint în fața domnului. 
Doar lui îi voi da socoteală și sunt sigur că mă va 
absolvi”(120). 

Ultima frază nu este decât o repetare a aceleia 
prin care Hitler își încheia declaraţia pronunțată în 
1924 în fața tribunalului poporului din München. 
Dorinţa de a se vedea reabilitat, de a-și relua locul în 
comunitatea din care se ştia exclus de către Hitler 
însuși îl stăpânea cu o putere pe care doar criterii 
religioase ne permit să o înţelegem. „De ce nu sunt 
lăsat să mor?”, întrebă el pe unul dintre gardienii săi 
după pronunţarea verdictului. Viaţa nu mai avea 
pentru el, în viitor, acel sens pe care încercase să-l 
regăsească într-un ultim gest de fidelitate față de 
rolul de succesor desemnat de Hitler. 

lertarea-i fusese totuşi acordată. De la Erich 
Kempka, șoferul lui Hitler, Hess află că, puţin înainte 
de a-și da sfârșitul, fiihrerul, făcând aluzie la fostul 
său locţiitor, declarase că în cursul tuturor acestor 
ani se găsise măcar „un” idealist cu adevărat pur. 
Hess scrie că în acel moment a fost nevoit „să facă 
apel la toată bărbăţia sa pentru a nu izbucni în 
plâns”. Era iertat, își regăsise părintele! 

Rudolf Hess întruchipa una din slăbiciunile 


fundamentale ale omului permeabil la un regim 
dictatorial, care nu poate exista ca personalitate prin 
el însuși. Lipsit de siguranţa și de sprijinul pe care-l 
dau convingerile religioase și morale stabile, el era 
permanent în căutarea unor surogate menite să-i 
satisfacă nevoia de supranatural și își află, în ultimă 
instanță, o orientare și un nou reazem în persoana 
„Omului” şi în ascendentul pe care acesta îl avea 
asupra sa. Independenţa echivala pentru Hess cu 
dezorientarea şi libertatea individuală care nu-i 
adusese decât anxietate. Multe simptome ne conduc 
la ideea că tulburarea mintală în care a căzut după 
fuga sa în Anglia avea drept origine această stare de 
supunere oarbă caracteristică firii sale. Condamnat la 
singurătate după dispariția idolului său, Hess căută 
un refugiu în nevroză. Într-adevăr, simptomele de 
deranjament mintal nu s-au manifestat decât în 
perioada în care Hess s-a simţit respins de către 
Hitler. Un certificat eliberat de către un psihiatru la 
27 mai 1948 subliniază faptul că „la ora actuală Hess 
nu suferă de nici un deranjament mintal” și că este 
„perfect normal”t121). Scrisorile pe care le-a scris 
familiei sale în timp ce era deţinut la Spandau 
confirmă acest diagnostic. Poate că simptomele pe 
care le prezenta nu erau decât un exemplu magistral 
al refuzului de a-şi asuma răspunderi personale, al 
psihopatologiei încurcăturilor create de libertate. Așa 
se prezintă, dincolo de aspectele politice 
spectaculoase, „cazul psihiatric cel mai celebru din 
prima jumătate a secolului”, cum a fost uneori 
calificati122). 


Psihiatrul american de la Nürnberg, Douglas M. 
Kelley, povestea că, dorind să obțină o mostră a 
scrisului lui Hess, colegul său francez l-a rugat pe 
deţinut să-i dea o semnătură. Atunci Hess „își scrise 
numele, apoi îl şterse numaidecât”. „Faptul — declară 
el — s-a repetat de mai multe ori...” 


CAPITOLUL al V-lea - ALBERT SPEER sau 
amoralismul tehnic 


Procesele de demoralizare își urmează cursul 
înăuntrul structurilor sociale, de cele mai multe ori 
pe nesimţite. Doar din când în când șocuri puternice 
sfărâmă învelișul aparent închistat, dezvăluind starea 
reală a conștiinței universale. Avântul vertiginos al 
tehnicii realizat în ultimul secol i-a permis să-și 
făurească o ideologie și o morală proprie, întemeiată 
pe anumite concepţii, pe care spiritul științific și le 
făurise pe vremuri despre sine însuși. În lumina 
acestor teorii, nu numai tehnica în sine, dar însăși 
activitatea tehnică aplicativă se sustrăgea oricărei 
aprecieri calitative și, întrucât nu există invenţii sau 
descoperiri „blamabile”, geniul tehnic nu este chemat 
să ia în consideraţie aspectul moral al realizărilor 
sale. Pentru că în fond — și, aceasta era convingerea 
neformulată care alcătuia fundalul acestor concepții — 
tehnica nu se află în serviciul vreunei alte forțe 
străine, ci constituie ea însăși o forță. Ca una care 
depășise de mult vechea sa funcţie, aceea de unealtă, 
ea a încetat să mai fie un instrument al puterii, 
pentru a deveni o putere propriu-zisă. 

Fără îndoială că aceasta era expresia unui 
subiectivism etic care, minimalizând interesele 
sociale, considera morale doar interesele private. 
Concentrat asupra obiectivelor pe care și le fixase, 


acest subiectivism etic lăsa problemele pe seama 
statului. Satisfactia oferită de certificatul de bună 
purtare dobândit în zona limitată a activităţii 
individuale făcea casă bună cu refuzul de a lua în 
consideraţie corelaţiile dintre diferitele acţiuni și 
domenii ale vieții publice. Dar dacă asemenea 
atitudine îşi putea afla o justificare într-o societate 
bine organizată, întemeiată pe convingeri și criterii 
identice, ea nu a putut rezista viitorii pe care 
dictaturile antidemocratice au provocat-o, 
zdruncinând toate concepţiile tradiționale. Într-un 
astfel de moment a apărut caracterul întru totul 
îndoielnic al acestei „naivități” politice, care-și 
închipuia că se poate mulțumi cu ceea ce părea să 
pretindă exigenţa tradiţională a obligaţiilor sau a 
moralei profesionale, fără a se întreba în ce context al 
forțelor se înscrie cu necesitate orice activitate, fie ea 
chiar strict „neutră”. Aceasta cu atât mai mult cu cât 
dictatura antidemocratică contează în mod deliberat 
pe acest gen de comportament, căruia îi datorează o 
parte esenţială a succeselor sale. 

Izolarea voită a spiritului tehnic este una din 
condițiile fundamentale ale deplinei sale 
disponibilități. Omul-obiect, care nu se mai concepe 
decât ca entitate funcţională într-un organism, pe 
care nici nu poate și nici nu vrea să-l înțeleagă în 
ansamblul său, vine fără îndoială în întâmpinarea 
aspirațiilor dictaturii antidemocratice. 

Evocarea de către Hitler a unui stat viitor, 
construit după modelul coloniilor de termite!123%, se 
inspira din viziunea unui om pe deplin izolat, 


concentrat exclusiv asupra obiectivelor sale perfect 
delimitate; el a împins astfel până la ultimele lor 
consecințe principiile care au condus odinioară o 
elită și care conţineau deja, fără doar și poate, 
germenii unor asemenea pervertiri. Primele semne 
ale acestui proces au devenit perceptibile încă din 
1933, când numeroși germani au pus în serviciul 
noilor stăpâni, fără vreo urmă de frământare, 
capacitatea lor tehnică şi administrativă, înlesnind 
astfel trecerea fără conflicte către cel de-al III-lea 
Reich. Ne aflăm aici în faţa unei paralele 
remarcabile — și, pentru înscăunarea regimului nazist, 
hotărâtoare — cu acel fenomen pe care Max Weber l-a 
considerat drept condiţia prealabilă a oricărui proces 
modern de preluare a puterii: omul înșfăcat de 
mecanismul birocratic. 

Sub cel de-al III-lea Reich, Albert Speer, arhitect 
de profesie, iar ulterior, în regimul lui Hitler, 
ministru al industriei de armament, a ilustrat mai 
bine ca oricare altul acest tip uman: claustrat în 
specialitatea sa și de un amoralism tehnocratic 
desăvârșit, până când și-a renegat ambele aceste 
laturi ale caracterului său. Ceea ce l-a legat pe Speer 
atâţia ani de un regim de care atât originea sa, cât și 
caracterul său ar fi trebuit în mod hotărât să-l 
îndepărteze n-au fost nici insinuările nemărginitei 
sale ambiţii, nici mirajul unei cariere excepţionale și 
posibilitățile de creaţie aproape nelimitate oferite 
unui artist al curții, ci mai curând sentimentul că 
nimic din ce se petrecea nu-l privea: nici regimul de 
teroare, ale cărui manifestări le vedea, nici 


persecutarea minorităților, arbitrariul, lagărele de 
concentrare, agresiunea împotriva unor țări străine... 
Pe scurt, „politica” nu-l privea pe el, care era 
arhitect, tehnician, artist. La Niirnberg mai declara 
încă că „sarcinile sale au fost de ordin tehnic și 
economic”, şi nu politice. lar când i s-a pus 
întrebarea dacă, în calitate de om civilizat, n-a sesizat 
caracterul monstruos al deportării muncitorilor 
străini, a replicat că, fiind arhitect, cunoștințele sale 
de ordin juridic se limitau la ceea ce îi furniza lectura 
cotidienelor. Ignorarea factorilor umani nu pare să-l 
fi jenat de fel, și dacă și-a manifestat cu regularitate 
şi bună credinţă, în faţa Tribunalului de la Niirnberg, 
reprobarea față de întreaga gamă a metodelor 
violente, motivele trebuie căutate mai curând în 
consideraţiile de ordin tehnic decât în cele 
umanitare, deoarece aceste practici contraveneau 
țelurilor ministerului său, care urmărea creșterea 
continuă a randamentului. 

Dar ar fi o greșeală profundă să privim un 
personaj ca Albert Speer sub aspectul unic al 
artistului, subjugat complet de opera sa, străin de 
lumea și epoca sa. Deosebit de înzestrat, Speer n-a 
fost nicidecum un „génie bâte”t24, lipsit de 
sensibilitate și imaginaţie, surd la apelurile 
conștiinței. Dimpotrivă, a fost inteligent, receptiv la 
manifestările vieţii și, fără îndoială, sensibil, dar, în 
acelaşi timp, vădit stăpânit de indiferența 
tradiţională şi antisocială a artistului şi tehnicianului, 
care-l puneau la adăpost de toate obiecțiile de ordin 
politic. Pe de altă parte, a încercat să folosească drept 


pretext caracterul apolitic al profesiunii sale, pentru a 
se ţine departe de pretenţiile regimului, şi este 
incontestabil că tocmai această poziţie a contribuit la 
refuzul său de a accepta un grad onorific în SS. Către 
sfârşitul războiului, atunci când Speer a înţeles 
frenezia distructivă cu care Hitler, Bormann și 
Goebbels împing Germania spre pieire, el a fost 
obligat să ia cunoștință de șubrezenia argumentaţiei 
în spatele căreia se camuflase până atunci. Câtăva 
vreme a încercat să evite să ia poziţie. 
Memorandumurile pe care le-a redactat în cursul 
acestei perioade mărturisesc dorința sa de a rămâne 
departe de politică; ele exprimă limpede poziţia 
imposibil de menţinut a unui om care încearcă să se 
sustragă consecințelor unei politici la care a fost 
părtaș, căutând s-o ignoreze totodată. La Niirnberg, 
Speer avea să declare, într-un cadru particular, că în 
definitiv Hitler a fost acela care a violat vechile 
principii ale unei guvernări dezinteresate, urmărind 
să atingă doar acele obiective care puteau să-i aducă 
glorie și prestigiu; aceasta era însă numai o iluzie 
asemănătoare, deși infinit mai sinceră, cu aceea a 
partenerilor burghezi și conservatori ai lui Hitler. Din 
ziua în care hotărî să devină stăpânul Germaniei, 
până la retragerea sa în adăpostul de beton al 
cancelariei Reichului și până la „războiul cenușei” și 
pieirea sa în vâltoarea de foc a celor două sute de 
litri de benzină, numai Hitler a făcut dovada unei 
conduite logice, numai el e cel care n-a părăsit 
niciodată drumul pe care s-a angajat. În 1944-1945 
Albert Speer a încercat, luând parte la pregătirea 


unui atentat împotriva lui Hitler, să îndrepte greșeala 
vieţii sale: aceea de a crede că poți în acelaşi timp să 
participi la exercitarea puterii și totodată să te 
distanţezi de ea. 

Paradoxul acesta caracterizează în mod straniu 
un aspect al poziţiei ocupate de Speer printre 
tovarășii lui Hitler. Printre ei el reprezenta 
întotdeauna o figură aparte, ca şi cum s-ar fi strecurat 
din greşeală în grupul acesta de mic-burghezi perfizi 
sau lacomi; chiar prin trăsăturile sale exterioare se 
distingea de tipul de oameni în care se încarna în 
chip desăvârşit nazismul: conducător politic în 
uniformă brună, cu o ceafă de taur și cu fundul 
dezvoltat, rigid în osânza sa, cu o voce puternică, 
lipsit de umor, violent, ocupându-se concomitent de 
„revoluţia națională” și de propriile sale interese. 
Educaţia și inteligenţa lui, dar și o anumită fermitate 
de caracter făceau din Speer o excepţie printre 
conducătorii naziști. Astfel, deși istoricul englez Hugh 
R. Trevor-Roper îl judecă în genere foarte aspru, îl 
consideră un „mister”. Nu fără temei i s-a recunoscut 
o calitate rară, aceea a curajului civic, care l-a 
deosebit de camarazii lui Hitler. 

Particularitatea acestui personaj, care se numește 
Speer, se reflectă în relatarea pe care Dietrich Stahl, 
unul dintre colaboratorii săi, ne-a făcut-o despre 
prima lor întâlnire, din toamna anului 1944. „Spre 
marea mea surprindere — declară Stahl în faţa 
judecătorilor de la Nürnberg - m-am aflat pentru 
prima dată în faţa unui om preocupat de răspunderea 
ce-i revenea”. Exclamaţia lui Göring la Nürnberg: „N- 


ar fi trebuit niciodată să-i acordăm încredere!” 
măsura distanța care-l separa pe Speer de ceilalți. 
Conjuraţii de la 20 iulie l-au înscris pe lista 
membrilor guvernului pe care voiau să-l alcătuiască 
după căderea fiihrerului, cu toate că Speer n-a 
întreținut niciodată relaţii cu ei. Speer a fost de altfel 
singurul, sau aproape singurul care a mărturisit 
deschis responsabilitatea sa și a răspuns pur și simplu 
„nu” atunci când a fost întrebat dacă doreşte să se 
refere la dispoziţiile fiihrerului: „În măsura în care 
Hitler mi-a dat ordine și eu le-am executat-a 
declarat el —, îmi asum responsabilitatea; dar trebuie 
să spun că n-am îndeplinit toate ordinele”. 

Viitorul ministru al armamentului era 
descendentul unei vechi familii de arhitecţi; aderând 
în 1931 la partidul nazist, el a executat, în afară de 
câteva mici lucrări pentru particulari, două comenzi, 
primite în 1932, pentru organizaţia de la Berlin a 
partidului nazist. La începutul anului 1933 a primit 
sarcina să alcătuiască programul tehnic și artistic al 
unei manifestații care trebuia să se desfășoare la 
Tempelhof. A făcut dovada că posedă darul 
improvizaţiei, creând ambianța dorită graţie unor 
catarge ridicate în grabă și împodobite cu drapele și, 
pentru manifestația de închidere, desfășurată seara, 
prin efecte de lumină de o mare ingeniozitate. Astfel, 
manifestațţiile naziste și-au găsit stilul, căruia Speer i- 
a adus necontenit îmbunătăţiri: sărbătoarea recoltei 
de la Biickeberg, comemorarea bătăliei de la 
Tannenberg și, în sfârșit, defilările prilejuite de 
congresele anuale ale partidului nazist. Speer a 


perfecționat stilul manifestaţiilor partidului național- 
socialist, până atunci preocupate în prea mare 
măsură doar de gigantism. Lui îi aparține ideea 
construcţiilor de formă dreptunghiulară, scărilor, 
catargelor, drapelelor și stindardelor desfășurate pe 
mari suprafeţe și, în sfârșit, a celebrelor cupole 
luminoase; reflectoare instalate în jurul terenului 
produceau sub bolta întunecată a cerului un efect 
patetic şi grandios; masele de oameni rânduite cu 
grijă își aduceau contribuţia la această liturghie care 
exalta setea de măreție a mic-burghezului. 

În felul acesta a început cariera lui Speer; deşi 
de-abia împlinise treizeci de ani, i se încredință un 
număr considerabil de funcţii și misiuni. Începând 
din 1934, Hitler îl însărcină cu amenajarea vastului 
teren pe care se desfășura la Niirnberg congresul 
anual al partidului; în același an devine directorul 
Oficiului pentru „frumuseţea muncii”. În 1937 este 
numit inspector general al construcţiilor din Berlin. 
După expresia lui Hitler, îi revenea misiunea „să 
amenajeze orașul în așa fel încât să facă din el 
adevărata și efectiva capitală a Reichului german”. 
Găsind mijlocul de a-și satisface — tardiv — vechile 
sale visuri de arhitect, Hitler concepu împreună cu 
Speer structura altor orașe germane. Aceste proiecte 
vădeau predilecția pentru un academism pompos, în 
care se amesteca imitarea antichității, pasiunea 
pentru colosal şi lipsa de graţie, creând o impresie de 
solemnitate goală și forțată. Königsplatz din München 
sau noua cancelarie a Reichului, care, potrivit unor 
mărturii contemporane, „în calitate de primă clădire 


a statului trebuia să slujească drept model tuturor 
celorlalte”, ca și nenumărate schițe, proiecte sau 
lucrări pe jumătate terminate prezentau și prezintă și 
azi o idee penibilă despre toate aceste planurit125). 
Speer se dovedi realizatorul acestui stil, inspirat de 
Hitler. Autorul pe care l-am mai citat evocă aceste 
„monumente ale credinței” în care „cuvântul 
fuhrerului era completat de graiul pietrei”. Speer 
acorda concepţiilor arhitectonice ale lui Hitler 
admirația pe care o resimțea pentru fiihrerul său. 
Acestor concepţii li se potriveşte de altfel perfect 
opinia exprimată de soţia arhitectului partidului, 
Paul Ludwig Troost, cu privire la teoriile artistice ale 
lui Hitler în general: „A rămas la anul 1890”. 
Predilecţia lui Hitler pentru o pictură decadentă 
pompoasă ca cea a lui Hans Makart merge mână în 
mână cu gustul său pentru clasicismul searbăd, așa 
cum este exprimat de clădirea Parlamentului de la 
Viena, de cea a Operei și de construcţiile, de o 
prețiozitate  searbădă,  înşirate pe  Ringstrasse. 
Evocându-le ca cele mai puternice impresii de ordin 
arhitectural resimţite în anii tinereţii petrecute la 
Viena, el declara că le putea admira ore în şir(126. 
Pentru orientarea artistică a lui Hitler erau specifice 
soluția greoaie şi expunerea ostentativ fastuoasă, 
platitudinea, banalitatea şi minuţiozitatea 
meșteșugărească, Richard Wagner și alegoria 
„Păcatul” de Franz Stuck, elev al lui Piloty. Cu setea 
de răzbunare a unui artist ratat, impunea orientarea 
lui drept o normă a politicii culturale de stat, inclusiv 
în proiectarea construcţiilor oficiale. Fără îndoială că 


între Hitler și Speer trebuie să se fi ivit câteodată 
divergențe de păreri; astfel, dacă dăm crezare unui 
martor, atunci când Wilhelm Furtwängler afirmă într- 
o zi că „trebuie să fie splendid să poţi construi într-un 
stil măreț și conform cu propriile tale idei”, Speer i-ar 
fi răspuns ironic: „Imaginaţi-vă că cineva vine și vă 
spune: «Hotărârea mea categorică este ca, începând 
din clipa de față, a „Noua"t(127 să nu mai fie 
interpretată decât la armonică»”. În ansamblul lor, 
planurile  vădeau o pasiune uniformă pentru 
„gigantism”, prin care se manifestă ambiția 
tradițională a dictatorilor de a consolida, datorită 
unor construcții impunătoare, fragilitatea unei 
autorități întemeiate doar pe persoana lor. 
Nenumărate declarații ale lui Hitler mărturisesc 
această dorință: 

„Pentru că noi credem în veșnicia acestui Reich, 
cel puţin în măsura în care putem să apreciem în 
funcţie de criteriile umane — afirma el în perioada 
congresului partidului din 1937 —, aceste opere 
trebuie să fie și ele veșnice, adică ele trebuie să 
corespundă exigenţelor eternității nu numai prin 
măreția concepției lor, ci şi prin claritatea liniilor și 
armonia proporţiilor... 

În consecinţă, aceste construcții nu trebuie să fie 
gândite în funcţie de anul 1940, nici chiar de anul 
2000, ci trebuie să se înalțe, asemenea catedralelor 
din trecut, pătrunzând în mileniile viitoare”4128). 

Acestea sunt consideraţiile care  inspiraseră 
proiectele îmbrăţișate de Hitler. El a afirmat într-o zi 
că „dacă n-ar fi izbucnit primul război mondial, ar fi 


devenit poate, ba chiar sigur, unul din primii 
arhitecți ai Germaniei, dacă nu cel dintâi”(12%. 
Planurile schițate poartă trăsăturile vanității sale, 
care atinsese megalomania. La Berlin urma să 
construiască o sală în chip de cupolă, înaltă de 350 
m, prevăzută cu 100000 de locuri. Printre proiectele 
menite să confere Niirnbergului „pecetea viitorului și 
în consecință a eternității” se afla și construcţia unei 
săli cu o capacitate de 60000 de persoane, un stadion 
„aşa cum omenirea nu mai avusese ocazia să vadă”, 
cu 500000 de locuri, și o platformă centrală pe care 
să poată defila 1000000 de oameni. Numai prin 
evacuarea pământului rezultat din săparea fundațiilor 
stadionului ar fi fost necesare 70 km de șine, 
temeliile urmând să înghită 600 de milioane de 
cărămizi, iar înălțimea zidurilor exterioare să atingă 
90 m. Hitler acorda o importanţă deosebită 
rezistenţei pietrei şi materialelor de construcție, astfel 
încât edificiile să poată mărturisi și peste milenii 
puterea gloriei sale, tot așa cum o demonstrează 
piramidele și templul de la Luxor pe aceea a 
faraonilor. „Chiar dacă — declară el cu ocazia punerii 
pietrei fundamentale a sălii de la Nürnberg — 
mișcarea va fi într-o zi redusă la tăcere, această 
mărturie va vorbi despre ea şi după milenii. În 
mijlocul unui cadru sacru, alcătuit din stejari 
străvechi, oamenii vor contempla, cu un sentiment de 
uimire plină de venerație, primul dintre edificiile 
gigantice ale celui de-al III-lea Reich”(13%. Și, într-un 
avânt de entuziasm stârnit de aceste planuri, îi 
spunea lui Hans Frank: „Ele vor fi atât de gigantice, 


încât înseși piramidele vor rămâne în umbră pe lângă 
masa de beton și coloșii de piatră pe care îi voi 
înălța... Eu construiesc pentru eternitate, pentru că, 
Frank, noi suntem ultima Germanie. Dacă va trebui 
să pierim vreodată și dacă mișcarea, peste multe 
secole, va înceta să mai existe, atunci nici Germania 
nu va mai exista”(131). Faptul că Hitler a dispus ca 
sala a cărei construcţie o proiecta să fie reprezentată 
în schițe sub forma unor ruine impunătoare exprimă 
dorința sa de a lăsa peste mii de ani o dovadă a 
propriei sale grandori, deoarece „Europa va cădea, 
poate, într-o zi sub stăpânirea hunilor sau a 
barbarilor”. 

În ciuda numărului crescând de funcţii cu care 
fusese învestit Albert Speer în cursul carierei sale, 
poziţia şi influenţa sa aveau drept bază unică relaţiile 
lui personale, strânse, cu Hitler. Deoarece ştia foarte 
bine că nu are -sub aspect administrativ — nici o 
putere, ci ocupa pur și simplu o poziţie care reflecta 
încrederea de care se bucura, el se ţinea cu grijă 
departe de rivalităţile ce-i divizau pe înalții demnitari 
naziști. Ambiţia sa n-a îmbrăcat o formă politică, și 
până în 1942, anul în care a fost numit ministru, el 
„nu rostise niciodată vreun discurs”. În afară de 
aceasta, el era mai dezinteresat decât ceilalți 
conducători, fiind atras mai mult de sarcinile pe care 
le avea de îndeplinit decât de exercitarea puterii ca 
atare. 

Relaţiile dintre Hitler și Speer au păstrat, de-a 
lungul întregii perioade, un straniu caracter 
sentimental, diametral opus răcelii și realismului de 


care făcea dovadă în mod obișnuit fihrerul în 
raporturile sale cu celelalte persoane. Probabil că în 
acest arhitect tânăr, înzestrat cu aparenta facilitate a 
celor dotați, vedea un alter ego, dar ajuns la o 
deplină şi înfloritoare dezvoltare, scutit de 
vicisitudinile unui destin răuvoitor, căruia, datorită 
unui sentiment de autocompătimire, Hitler continua 
să-i atribuie răspunderea pentru existența sa ratată. 
Într-un articol din 1939 îl aprecia pe Speer drept un 
„arhitect genial” și elogia nu numai „aptitudinile sale 
artistice”, ci totodată „extraordinarele sale capacități 
de organizator”, însuși ministrul armamentului a 
recunoscut: „Dacă Hitler ar fi avut prieteni, eu aș fi 
fost unul dintre ei”. De altfel nu se arăta indiferent 
față de nenumăratele favoruri de care se bucura din 
partea stăpânului său. Fără îndoială că Speer 
resimțea pe atunci admiraţie față de Hitler și, în 
pofida lipsei de sociabilitate, proprie psihologiei sale 
de artist și tehnician, nu vedea nici un motiv să-și 
rețină sentimentele. În măsura în care realitatea nu 
corespundea ideii, oarecum romantice, pe care şi-o 
făurise despre ea, făcea abstracţie de această 
neconcordanţă. Datorită acestui amestec de ignoranță 
politică și de miopie specifică specialistului, el nu era 
conștient că a devenit complicele unui regim 
criminal, nici că prietenia cu Hitler constituia o 
cinste dintre cele mai îndoielnice. 

Avea 36 de ani când, după moartea misterioasă a 
lui Fritz Todt, a fost numit la conducerea Ministerului 
Armamentului. Avusese şi până atunci de mai multe 
ori prilejul să se ocupe de probleme de organizare a 


producţiei și a transporturilor. Improvizând cu o 
îndrăzneală ce-i era specifică, restabili căi de 
comunicație distruse, repuse în funcţiune centre 
productive, creă noi unităţi industriale, se deplasă 
personal pe front pentru a se informa direct de la 
trupe asupra avantajelor sau defecțiunilor diverselor 
tipuri de armament și, așa cum consemna Goebbels 
în jurnalul său, „îi puse pe roate pe marii comandanți 
ai armatei”. Își organiză ministerul conform unor 
criterii complet neconvenţionale, înlocuind ierarhia 
administrativă prin ceea ce s-a numit „aparatul 
Speer”, adică un grup de specialiști calificaţi și relativ 
independenți. Succesul nu se lăsă așteptat. Nu numai 
că, în ciuda bombardamentelor tot mai violente, 
rețeaua comunicațiilor a reușit în general să 
funcţioneze până la sfârşitul războiului, dar producţia 
a înregistrat chiar o creștere constantă care, cu toate 
dificultăţile, a atins în cursul verii 1944 nivelul ei cel 
mai înalt. În ce privește producţia de avioane, ea a 
crescut de la 9540 de aparate în 1941 la 34350, iar 
cea a tancurilor grele de la 2900 la 17300. Desigur, 
datele statistice publicate de Speer nu sunt riguros 
exacte. Goebbels, de pildă, se întreba la sfârșitul 
anului 1943, după ce Armata Sovietică depășise 
Niprul, unde o fi această creștere a producţiei. Totuși 
succesele obținute au fost incontestabile, și Hitler a 
declarat că cel mai tânăr dintre miniștrii săi era 
totodată „cel mai capabil”. Fără munca depusă de 
Speer, care, începând din 1943, concentrase în 
mâinile sale mai mult de 80% din capacitatea 
industriei germane, este sigur că Hitler n-ar fi putut 


continua atâta vreme războiul și poate că ar fi fost 
silit, aşa cum credea însuși Speer, să capituleze încă 
în 1942-19431132, 

Acest lucru demonstrează de altminteri 
caracterul aleatoriu al eforturilor întreprinse, şi Speer 
a devenit treptat conştient de situația reală, chiar 
dacă încrederea în sine, caracteristică tehnocratului, 
a putut la început să i-l ascundă. În discursurile sale 
din acea epocă, el citează neobosit cifre, folosind un 
limbaj tehnic. De-abia în primăvara anului 1944, 
când a fost câteva luni bolnav, se pare că s-a eliberat 
pentru prima dată de obsesiile sale de specialist și de 
obișnuinţa de a gândi exclusiv în categoriile 
randament și eficacitate. Fără îndoială că în cursul 
acestor săptămâni de boală a început să dospească 
conflictul intern care, de atunci, avea să-l chinuiască 
necontenit. Dacă acordăm crezare propriilor sale 
mărturii, încă din vara anului 1940, adică din 
perioada celor mai mari succese, a început să-și dea 
seama de carențele interne şi de caracterul josnic al 
regimului nazist, de orgoliul său ostentativ, de 
rapacitatea sa și de lipsa de măsură a învingătorului 
grosolan. Totuși, el şi-a păstrat seninătatea de 
tehnician, a continuat să-și satisfacă ambițiile în 
mijlocul unor oameni pe care începuse să-i 
disprețuiască şi să construiască pentru regim 
lăcașurile în care-şi punea speranţele unei durate 
milenare. Începu să descopere acum că puterea 
economică și tehnică pe care o deţinea atrăgea după 
sine răspunderi politice. În orice caz, atunci când 
după boală și-a reluat activitatea, nu mai era stăpânit 


de aceeaşi certitudine contagioasă care îl 
caracterizase. Îndoielile sale se accentuară când, o 
dată cu vara anului 1944, Hitler începu „să arunce 
asupra poporului german responsabilitatea 
rezultatului probabil al războiului, în loc să o caute 
în el însuși” și, lansând cuvântul de ordine „victorie 
sau pieire”, luă și o serie de măsuri care împingeau 
războiul, tot mai absurd, către distrugerea totală. În 
momentul acela Speer trecu prin „criza vieţii sale”. 

În conștiința lui se desfășura o luptă între 
loialitate și sentimentul răspunderii. Desigur, era 
foarte îndatorat lui Hitler. Favoarea copleşitoare a 
stăpânului, imensele posibilităţi de realizare ca artist, 
influența, reputaţia, — toate acestea avuseseră pentru 
el o deosebită însemnătate. Speer nu putea evita mult 
timp alternativa care i se impunea și opțiunea între 
legăturile afective personale și interesele țării sale și 
ale locuitorilor ei. O asemenea încercare a mai 
întreprins-o, de pildă, și în memoriul adresat lui 
Hitler la 20 septembrie 1944. Înainte cu câteva 
săptămâni începuse să contracareze aplicarea politicii 
de distrugeri ordonată de Hitler în teritoriile 
amenințate de inamic. Urmărind să-l determine pe 
Hitler la mai multă moderație și vrând totodată să-l 
facă conștient de prăbușirea iminentă a efortului de 
război, inevitabilă în urma greutăților economice și 
tehnice în continuă creștere, Speer întocmea 
numeroase memorii. În cel din 30 ianuarie 1945, care 
începea cu precizarea „războiul e  pierdut...”, 
ministrul încerca să opună iluziilor nesăbuite care 
domneau la marele cartier general al fihrerului o 


analiză completă și realistă a situaţiei. Unicul rezultat 
al sincerităţii sale a fost ostilitatea fățişă a lui 
Bormann, ca și cea a lui Goebbels, care îl susținuse 
vreme îndelungată. Hitler, după ce citi prima frază, 
refuză să ia cunoştinţă de rest. De atunci Speer căzu 
din ce în ce mai mult în dizgrație. Dar, cu lipsa de 
respect orb ce-l caracteriza, se ocupa sistematic cu 
contracararea planurilor de distrugere ordonate de 
Hitler. În primele luni ale anului 1945, conflictul a 
atins un nivel de tensiune dramatic. La 18 martie 
Speer s-a deplasat la marele cartier general pentru a 
înmâna fiihrerului un memorandum în care prezicea 
„prăbuşirea iminentă și definitivă a economiei 
germane”, subliniind totodată că datoria 
conducătorilor este să asigure poporului german 
condițiile necesare supravieţuirii. Într-o scrisoare 
adresată ulterior lui Hitler, Speer reamintea punctele 
principale, care au  fost-după predarea 
memorandumului — obiectul unei discutii violente: 
„La 18 martie, când v-am înmânat memoriul 
meu, eram ferm convins că ceea ce dezvăluiau 
concluziile pe care le deduceam din situația actuală 
pentru cauza salvgardării poporului nostru se va 
bucura în întregime și pe deplin de aprobarea 
dumneavoastră. Într-o zi, dumneavoastră personal ați 
declarat că, dacă un război este pierdut, conducătorii 
au datoria să ferească poporul de un sfârșit eroic. 
Seara însă mi-aţi dat explicaţii din care rezulta, 
dacă v-am înţeles bine, că, atunci când un război este 
pierdut, poporul are aceeași soartă. Destinul este în 
această privinţă implacabil. Nici nu este necesar să 


ne preocupăm de condiţiile elementare cerute de 
supraviețuire, fie ele oricât de primitive. Dimpotrivă, 
ar fi mai bine să procedăm noi înșine la distrugerea 
acestor lucruri. Poporul german s-a dovedit a fi mai 
slab, ca atare viitorul aparţine exclusiv poporului din 
Răsărit, mai puternic. Cei care au supravieţuit 
luptelor sunt, în orice caz, niște mediocri, pentru că 
cei mai valoroşi au căzut pe câmpul de onoare. 
Aceste opinii m-au zdruncinat profund. A doua zi, 
când am citit ordonanța privind distrugerile, apoi 
ordinul brutal de evacuare, am văzut în măsurile 
respective primii pași pentru îndeplinirea acestor 
proiecte... (133). 

În timp ce la Hitler amorul propriu se transforma 
vizibil în ură împotriva propriului său popor, care-l 
decepţionase, Speer trecu la contraofensivă. Cu toate 
că drepturile sale de a da directive fuseseră categoric 
anulate, el se deplasă de mai multe ori în regiunile 
din apropierea frontului, spre a convinge autorităţile 
locale de absurditatea ordinelor primite, dispuse 
îngroparea rezervelor de explozivi şi procură 
conducătorilor întreprinderilor de primă însemnătate 
puști-mitraliere pentru a se apăra împotriva echipelor 
însărcinate cu dinamitarea întreprinderilor. Când 
Hitler îi ceru socoteală pentru aceste acţiuni, Speer îi 
repetă că războiul este pierdut. I se acordă atunci, 
pentru meditaţie, un răgaz de 24 de ore. La expirarea 
termenului, în loc să anunţe că și-a redobândit 
încrederea în victorie, Speer îi remise lui Hitler un 
memoriu amănunţit în care, pe lângă analiza 
raporturilor lor reciproce, cerea abrogarea ordinului 


de distrugere din 19 martie. El reuși totuși să-l 
liniștească pe Hitler până într-atât, încât își 
redobândi prerogativele ce i se ridicaseră. Exploatând 
din plin confuzia generală, el dădu, fie în numele 
altor autorităţi, cum ar fi O.K.W.-ul (Înaltul 
comandament al Wehrmachtului) sau Direcţia căilor 
ferate, fie în numele său, numeroase dispoziţii pe 
care le ascundea faţă de Hitler și care aveau drept 
scop să agraveze haosul, ceea ce în consecință 
contracara activitatea echipelor însărcinate cu 
distrugerile. Totodată lua măsuri pentru a-i împiedica 
pe înalții demnitari ai regimului să se refugieze în 
străinătate și să se sustragă astfel responsabilităților 
lor. În cele din urmă, în „desperarea” sa, cum a spus, 
se hotărî să-l ucidă pe Hitler, împreună cu toți 
complicii săi, care, stăpâniți doar de egoismul lor, se 
strânseseră în jurul fihrerului, într-o atmosferă de 
apocalips, în bunkerul cancelariei Reichului. Plănuise 
introducerea de gaze toxice în adăpostul subteran 
prin ţevile sistemului de aerisire. „Hitler și-a primit 
misiunea de la popor- socotea Speer -—,el n-are 
dreptul să pună în joc destinul poporului o dată cu 
propriul său  destin”(134. Modificările de ultim 
moment aduse sistemului de aerisire din ordinul 
personal al lui Hitler au spulberat planurile lui Speer. 
Încă o dată fiihrerul scăpase de atentat. 

Totuși, nici aceasta nu puse capăt relaţiilor atât 
de stranii dintre Hitler și ministrul său al 
armamentului. Mai intrară în joc numeroși alți 
factori. După propria sa mărturie, Speer se temea să 
nu treacă drept un laș; pe de altă parte, vechea sa 


fidelitate nu era cu totul de domeniul trecutului și, 
fără îndoială, acţiona și fenomenul psihologic în 
virtutea căruia fiecare șoc produs de o trezire a 
conștiinței este urmat de o recădere sub imperiul 
vechilor superstiții. În orice caz, Speer, chinuit de 
„sentimente contradictorii”, cum a declarat el însuși, 
luă la 23 aprilie 1945 avionul pentru a se înapoia în 
capitala încercuită și cuprinsă de flăcări, unde voia 
să-şi ia rămas bun de la colaboratorii lui și totodată 
„să se pună la dispoziţia lui Hitler, după toate cele 
petrecute”. Fiihrerul îl lăsă să plece nevătămat. Dar 
numele lui Speer nu mai fu trecut pe lista membrilor 
cabinetului, menţionată câteva zile mai târziu în 
testamentul său. 

„Erau cu toţii hipnotizaţi de el- spunea Speer 
despre principalii șefi naziști —, i se supuneau orbește, 
lipsiţi de orice voință proprie — indiferent care ar fi 
denumirea în termeni medicali a unui asemenea 
fenomen”. Totuși, el reprezenta o excepţie, fiind 
singurul din anturajul lui Hitler care refuză să-și 
sacrifice voinţa, raţiunea şi caracterul, în timp ce 
majoritatea celor din jurul lui Hitler acceptau jertfa 
de bunăvoie. Caracterul apologetic al memoriilor și 
mărturiilor din acea epocă a dat naștere tezei despre 
puterea zdrobitoare a lui Hitler și despre influența sa 
magică, despre aşa-zisa sa voință irezistibilă. 
Exemplul lui Speer demonstrează, dimpotrivă, că 
dacă „fiihrerul” a beneficiat până la urmă de o 
autoritate aproape absolută, el și-a datorat-o, cu 
deosebire slăbiciunii și lipsei de personalitate a celor 
din anturajul lui. 


În ciuda acestei tării de caracter, pe care, de 
altfel, istoricul englez Hugh R. Trevor-Roper i-o 
recunoaște cu sinceritate, el considera că „adevăratul 
criminal al Germaniei naziste” a fost Speer, pentru 
că, „mai mult decât oricine altul, a reprezentat acea 
filozofie funestă care a devastat Germania şi a adus 
restul lumii la marginea prăpastiei. Timp de zece ani 
Speer s-a aflat în inima puterii politice... fără a 
întreprinde însă nimic”(135:. Raționamentul este totuși 
eronat, cel puţin sub trei aspecte: al structurii unei 
societăţi puternic industrializate, al naturii regimului 
și, în sfârșit, al posibilităților individului de a se 
opune activității conducătorilor. De fapt, până în 
1942 nu se poate spune nici că Speer a ocupat un loc 
central pe plan politic, dar nici că n-ar fi făcut nimic. 
El reprezenta însă tipul de om fără ajutorul căruia 
nazismul nu s-ar fi putut menţine la putere: acel tip 
de tehnician care, sub pretextul așa-zisului apolitism 
al profesiunii sale, încerca să-şi asigure o existență la 
adăpost de orice reproş şi să-şi îndeplinească doar 
ceea ce numea datoria sa, făcându-şi un merit tocmai 
din inactivitatea sa politică, mascată de această 
„îndeplinire a datoriei”. Indiferent care a fost 
influența de care s-a bucurat, această categorie de 
oameni se ținea departe de evenimentele zilnice, nu 
îmbrăca uniforma, nu comitea acte arbitrare, nu 
promulga legi și nu ordona arestări; în felul acesta, 
din punct de vedere juridic, ea nu se făcea vinovată. 
Totuși nu-i mai puţin adevărat că, date fiind poziția 
şi mijloacele de care se bucura, ea n-a acționat 
îndeajuns pentru a împiedica domnia violenţei. Iată 


de ce ea poate fi acuzată că s-a sustras în general 
răspunderii ce-i revenea. Pentru că, în definitiv, a-ţi 
face datoria este fără îndoială puţin într-un stat unde 
cetăţenii sunt obligați să îmbrace uniforma, sunt 
supuși bunului plac, expuși arestărilor sau execuțiilor 
arbitrare. Cel care încearcă să se justifice referindu-se 
doar la comportarea sa corectă nu poate fi prin 
aceasta absolvit de orice învinuire, indiferent cât este 
de satisfăcut personal că n-a fost cuprins de corupţia 
generală. Trebuie totuși spus că eroii sunt puţini, iar 
în epocile grele slăbiciunea și orbirea constituie 
pentru mulți o modalitate tehnică ce înlesnește 
supraviețuirea. Ei nu sunt, totuși, criminali. 

Albert Speer a recunoscut că atitudinea lui n-a 
fost corespunzătoare. Vreme îndelungată nu numai 
disprețul tradițional al tehnicianului pentru politică, 
ci, pe deasupra, şi extrema complexitate a aspectelor 
morale ale unei lumi astfel structurate încât nu 
recunoștea decât competenţe parţiale și răspunderi 
limitate l-au împiedicat să descopere adevărul. Dar 
când, în cele din urmă, s-a găsit în faţa conflictului, 
n-a încercat să se sustragă, și dacă s-a bucurat de o 
putere mai vastă decât unii dintre camarazii lui, el a 
dat în același timp dovadă de o mai mare tărie de 
caracter. 

La Niirnberg, Speer a fost condamnat la 20 de 
ani închisoare. Totuși în motivarea sentinţei nu apare 
tentativa sa de a se refugia, departe de orice 
răspundere politică, în domeniul tehnicii pure, căci, 
într-adevăr, o asemenea atitudine nu se încadrează în 
prevederile legii, ci ale răspunderii personale, fiind o 


problemă de conştiinţă. În cursul interogatoriilor 
luate atât de către apărătorul său, cât şi de către 
procuratură, Speer a revenit mereu la problema 
responsabilităţii și, parcă într-o încercare tardivă de a 
compensa erorile trecutului, a declarat că pentru el 
aceasta era „o datorie absolut firească”. 

„În viața publică există, cred eu, două genuri de 
responsabilități: una priveşte domeniul vieții 
particulare, și desigur că aici fiecare răspunde 
integral de actele sale. Dar, după părerea mea, pentru 
lucrurile cu adevărat esențiale există, pentru a mă 
exprima astfel, o responsabilitate generală; ea există 
şi trebuie să existe în măsura în care ocupi o funcţie 
de conducere, căci altfel cine altcineva ar trebui să 
poarte răspunderea pentru desfășurarea 
evenimentelor?”(136). 

Albert Speer a fost condamnat pentru 
participarea sa la organizarea muncii obligatorii. 


CAPITOLUL al VI-lea - HANS FRANK sau cel 
care se voia „dur” 


Printre conducătorii naziști, Hans Frank a fost 
unul dintre cei mai zbuciumaţi;, era nevolnic, 
nestatornic, plin de stranii contradicții. Scrutând mai 
atent imaginea sângeroasă a călăului Poloniei şi a 
primului jurist al partidului, distingi contururile unui 
personaj nesigur și schimbător. În interpretarea 
programului politic al lui Hitler și al partidului nazist 
își făcea numeroase iluzii, cărora li se dedică fără 
restricţii, fiind capabil să coboare până la crimă în 
slujirea lui. Exaltat, de un devotament ostentativ, cu 
ieșiri bruște, Hans Frank apărea, în mijlocul recilor 
tehnocraţi ai puterii, predestinat pentru rolul 
sectantului; şi, în fapt, a și fost aproape de a 
împărtăși soarta tragică firească acestei categorii de 
oameni. De această ultimă încercare a scăpat doar 
datorită servilismului său înnăscut și unei rămășițe 
de devotament faţă de Hitler, „ilustrul magician al 
artei de a conduce”, „acel incomparabil și unic 
creator”, devotament „pe care l-a manifestat până la 
spânzurătoare”(137). 

Hans Frank n-a făcut niciodată parte din cercul 
celor mai apropiaţi acoliți ai lui Hitler. Pe de altă 
parte, este cert că în prima fază a istoriei partidului, 
rolul lui Frank n-a fost lipsit de importanţă. Cu toate 
acestea a rămas întotdeauna în afara centrelor 


veritabile de conducere a mişcării, care nu au fost 
nicicând sub influența unora ca Rauschning, Darr6 
sau Frank, ci aproape exclusiv sub cea a 
propovăduitorilor violenţei proveniți din rândurile 
micii burghezii și ale elementelor extremiste, 
recrutate din generația combatanţilor din primul 
război mondial. Unicul rol al acestor „burghezi” a 
fost să confere o aparenţă de bună creștere sau, după 
caz, o justificare ideologică unei voințe de putere 
lipsite de orice scrupule. Atrași de forța și 
brutalitatea mișcării ca de o vrajă, gata să se lase 
fascinaţi, pentru motivele arătate, de orice barbarie 
drapată romantic, ei fremătau în jurul acestei forțe 
eruptive, îmbătându-se cu noile principii ale unei 
ordini pe care o anunțau defilările coloanelor brune. 
Dar indiferent care a fost contribuţia lor la alcătuirea 
structurii pseudo-raţionale a „Weltanschauung”-ului 
nazist, în realitate cuvântul lor n-avea nici o greutate. 
Hitler, pentru care „cultura și slăbiciunea erau 
sinonime”, nici nu-și dădea osteneala să-şi ascundă 
disprețul cu care îi privea. 

Foarte sensibil la umilințele decurgând dintr-o 
atare situaţie, Frank năzuia să fie primit ca membru 
cu drepturi depline în anturajul intim al lui Hitler. Îi 
plăcea să se laude cu încrederea deosebită pe care 
Hitler i-o acorda, afirmând, de pildă, că „se comportă 
mult mai deschis față de el, vorbindu-i chiar de ceea 
ce ascunde colaboratorilor săi celor mai apropiaţi”. 
Hans Frank avea o admiraţie secretă pentru acești 
oameni brutali, atât de deosebiți de el, oameni care 
se achitau de sarcinile ce li se încredințau fără măcar 


să clipească. Dornic să le câștige aprobarea, el se 
silea să joace același rol ca ei: se comporta uneori 
mai cinic, mai dur și mai neîndurător decât ei; se 
făcu vasalul lui Hitler, transformând „guvernământul 
general” al Poloniei în acel „teritoriu de vandali” 
despre care a vorbit o dată. Dar el nu avea 
brutalitatea acelor aventurieri pe care încerca să-i 
imite, asasini de profesie ca Globocnick, Stroop, 
Krüger și compania; nu se putea abține să nu se 
întoarcă la criteriile „mic-burgheze” şi, cum spunea 
cu dispreţ Hitler, nu era „decât un jurist, ca toți 
ceilalți”. Cu invocaţii înfiorătoare, al căror zgomot 
trebuia să acopere obiecțiile conștiinței care-l 
nelinişteau, el ardea în spatele său punți, lucru pe 
care ceilalți nu erau nevoiţi să-l facă. 

Conflictul lăuntric se exprima în exterior prin 
contradicţiile flagrante ce-l caracterizau: în timp ce 
lumea vedea în el pe asasinul a milioane de fiinţe 
omeneşti, el se, considera slujitorul dreptăţii; 
apărătorilor fără scrupule ai unei politici întemeiate 
pe principiul „raţiunii de stat”, Frank le declara că, 
dacă dreptatea nu este apărată, „statul își pierde 
stabilitatea sa morală, căzând astfel în prăpastia 
ororilor şi a groazei... Puteţi fi sigur că faţă de 
pericolul renegării ideii de justiţie, prefer propria 
mea distrugere..."(138). Și totuși, aproape în același 
timp el adopta măsuri care aveau să pricinuiască 
moartea a milioane de evrei, dar i s-a părut că 
evenimentul nu trebuie menționat decât în treacăt. 
Cu gestul vulgar al funcționarilor chemaţi să aplice 
„soluţia finală”, el afirma că sarcina sa consta în a 


curăți guvernământul general de păduchi și de evrei; 
în același timp, în patru discursuri pronunţate în vara 
anului 1942 în cadru universitar, discursuri care au 
făcut vâlvă, el afirmă, în opoziţie cu Hitler, că „până 
atunci nici un regim nu fusese conceput fără justiţie 
sau împotriva ei”. Cu toate că lui Frank i-a plăcut 
întotdeauna limbajul grandilocvent și şi-a ascuns 
adevăratele sale convingeri în spatele unei frazeologii 
bombastice, este dificil să nu iei în consideraţie 
aceste puneri în gardă drept expresia unor sentimente 
sincere. Frank întrebuința cu plăcere una din 
expresiile favorite ale lui Hitler: „glacial”, ceea ce 
totuşi n-a știut niciodată să fie. De altfel bănuiala că 
ar fi slab dădea naștere unor scene de indignare atât 
de frecvente, încât era greu de presupus că acuzaţia 
era lipsită de temei; veni însă și ziua în care 
recunoscu fără înconjur: „Sunt o ființă atât de 
slabă”(13%. La Nürnberg mărturisi psihiatrului G. M. 
Gilbert că, din când în când, are impresia unei 
dedublări: „Eu, eu însumi, Frank aici de față- şi 
celălalt Frank, conducătorul nazist. Uneori mă întreb 
cum de a putut face celălalt asemenea lucruri. Unul 
din cei doi Frank îl privește pe celălalt şi-i spune: «Ei 
bine, ești un mare ticălos! Cum ai putut să săvârșești 
asemenea lucruri?y” 

Descoperim aici problematica intelectualului 
care simte nevoia să ia contact cu falsul idealism al 
unei umanități violente și primitive, capabilă să 
învie, sub o înfățișare și modernă și barbară, tipul 
„bunului sălbatic”. Tocmai această problematică a 
adus pe drumul nazismului atâţia oameni aparținând 


păturilor cultivate. Confuzia şi slăbiciunea 
individuală n-au jucat întotdeauna un rol atât de 
evident ca în cazul lui Hans Frank, dar la fiecare se 
descoperă întotdeauna o adâncă nemultumire față de 
elementele esenţiale ale ordinii stabilite, ale 
structurilor ei „mecanice”, „fără suflet”, 
„raţionalizate până la exces”. Acolo unde, ca în cazul 
de față, personalitatea deficitară se întâlnea cu 
neliniștea în fața realităților existente, drumul către 
un nihilism revoluţionar apărea ca şi predestinat. 
Pentru juristul Hans Frank sentimentul acesta de 
neliniște a fost provocat de discrepanta care s-a creat 
între drept și viață — fenomen ale cărui simptome au 
fost înregistrate pe atunci de nenumărate ori. 
Formula în expresia populară a acestei stări de fapt 
suna: „justiţia străină de popor”t140. Asemenea 
formulări consemnau totodată sfârșitul neașteptat, 
dar vădit, al erei pozitivismului juridic; fenomenul 
era de altfel un rezultat direct al prăbușirii monarhiei 
şi al structurilor respectate până atunci. Vidul rămas 
în urma prăbușirii unui sistem de gândire trufaș și, 
totuşi, în mod ciudat, lipsit de trăinicie fu curând 
umplut de o seamă de construcții idealiste, îndeobște 
romantice, care-și propuneau să redea dreptului o 
viaţă nouă, legându-l de noţiuni mistice. Criticile 
formulate împotriva dreptului și aplicării lui în 
practică se exercitau, de exemplu, împotriva 
„formalismului”, a degradării dreptului până la 
nivelul unei rutine tehnice elementare, sub influența 
căreia ideea materială a justiţiei dispărea treptat sau 
opunea principiile dreptului german celor ale 


dreptului „străin”, adică roman. Plecând de aici se 
întrețeseau numeroase legături cu național- 
socialismul, de altfel nu fără oarecare neînțelegeri, 
cum s-au petrecut lucrurile și în alte domenii. 

Fără îndoială, Hans Frank a crezut vreme 
îndelungată după adeziunea sa la mişcarea nazistă că 
va găsi în persoana lui Hitler partenerul ideal pentru 
realizarea unor visuri prin care spera — în calitate de 
creator al unui drept popular, întemeiat pe vechile 
concepţii germanice — să ajungă nemuritor. În iunie 
1933, când, în cursul unor mari manifestații care au 
marcat crearea „Frontului german al dreptului” 
(„Deutsche Rechtsfront”), Hans Frank declara că 
„Germania a fost și a rămas salvatorul omenirii”, el 
își afirma convingerea că făurise o operă a cărei 
importanţă seculară va depăși cu mult fruntariile 
naționalei. În ciuda tuturor experiențelor 
contradictorii, era incapabil să-şi dea seama de 
neînțelegerile profunde care se ascundeau în spatele 
acestei fațade. Prin natura sa, Hitler era străin de 
orice noțiune de drept și totodată inapt de a înțelege 
necesitatea categoriilor juridice într-o societate 
civilizată; ceea ce reducea - dintr-o singură lovitură — 
la neant toate planurile de reforme juridice 
preconizate de Frank. Plecând de la maximele lui 
sociale darwiniste asupra luptei pe plan biologic, 
Hitler nu putea concepe dreptul și instituţiile juridice 
decât în calitatea lor de simple instrumente în lupta 
împotriva adversarilor politici. Fundamentarea 
teoretică se va găsi mai târziu, în formule conform 
cărora dreptul penal este un drept de luptă sau de 


distrugere, că, în genere, justiția nu se poate exercita 
decât în măsura în care nu restrânge permanenta 
libertate de acţiune a poliţiei politice. De aceea Hitler 
se irita de fiecare dată când intrau în joc şi acționau 
factori juridici, care impuneau limite voinţei 
totalitare de a-și atinge ţinta. Curând juriștii, în 
totalitatea lor, nu mai erau pentru el decât niște 
„trădători ai poporului”, nişte „idioţi”, niște „imbecili 
desăvârșiţi”. În discursul memorabil pe care l-a rostit 
în fața Reichstagului la 26 aprilie 1942, el declara că 
„nu se va putea odihni înainte de a-l face pe fiecare 
german să înțeleagă că a fi jurist este o ruşine”. În 
timp ce Hans Frank declara patetic, fără să se arate 
câtuși de puţin tulburat şi cu înclinația lui pentru 
vorbe umflate, că „național-socialismul înfăptuieşte 
revoluţia seculară a dreptului popular german uitat 
împotriva dreptului mort al juriștilor”, Hitler afirma 
că „nimic nu se aseamănă atât de mult cu un criminal 
ca un jurist” şi că aceştia merită, ca odinioară 
măscăricii, să fie îngropaţi în groapa cu gunoaie(142). 

De aceea, diferitele proiecte de codificare a 
dreptului, și cu deosebire reforma codului penal, n-au 
depășit stadiile de început, cu toate că fuseseră 
adaptate exigenţelor naziste. Imediat după preluarea 
puterii, intervenţiile violente, neînfrânate în cadrul 
sistemului juridic încă în vigoare au asigurat o mai 
mare libertate de acțiune decât ar fi reușit să asigure 
un sistem juridic nazist nou. Însăși nesiguranța 
juridică a fost pentru regim o pavăză. 

Frank era necontenit tentat să  ignoreze 
experiențele nefericite la care-l expunea ostilitatea 


absolută a lui Hitler față de drept. Își făuri astfel o 
lume fictivă, în care a continuat să creadă până în 
ultimele zile dinaintea execuţiei sale; în această 
lume — mereu în afara realităţii —- aveau valoare de 
circulaţie principii și noţiuni pe care Hitler nu le-a 
acceptat niciodată, ba, mai mult, pe care Hitler s-a 
grăbit să le arunce peste bord chiar de la începutul 
carierei sale. Hans Frank se referea la programul 
partidului nazist „care nu conţinea nici cea mai mică 
aluzie la lichidarea evreilor”, pentru a încerca să 
dovedească că „partidul n-avea nimic de-a face, nici 
pe plan ideologic, nici practic, cu asemenea lucruri”. 
El a făcut de asemenea aluzie, în repetate rânduri, la 
punctul 19 din programul partidului, ca și cum 
referirea la „un drept public german”, complet golit 
de sens, putea să ofere regimului nazist și 
principalilor săi protagoniști o aparenţă de legalitate! 
Smiorcăiala prin care își manifesta atașamentul față 
de începuturile mișcării l-a dus până acolo încât chiar 
şi la Niirnberg a vărsat „lacrimi autentice”, înduioșat 
de amintirea lui „Hitler din acele vremuri”, în genere 
de amintirea acelei perioade la care participase cu 
atâta încredere în viitor. 

În 1919 Hans Frank a făcut parte, timp de câteva 
săptămâni, din formaţia de voluntari Epp și din 
societatea „Thule”. A luat prima oară legătură cu 
partidul nazist pe când mai era student. În 
septembrie 1923, fiind magistrat stagiar, aderă la 
„secţiile de asalt” ale partidului nazist. Ca atâţia alţii, 
şi el a fost „fascinat” de personalitatea lui Hitler. În 
noiembrie 1923 participă la marșul asupra lui 


Feldherrnhalle. Scurt timp după ce-și deschide un 
birou de avocatură, devine consilier juridic și 
apărător recunoscut al membrilor partidului nazist. 
Până în 1933 a intervenit de 2400 de ori în cele 
40000 de procese care fuseseră intentate partidului. 
În urma unui diferend în problema Tirolului de sud, 
în care Hitler și conducătorii partidului, din 
considerații oportuniste, au abandonat chestiunea, el 
părăseşte mișcarea. Un an mai târziu revine în partid. 
O a doua încercare de a se despărți se termină tot 
printr-un eșec; în 1929 doreşte să se consacre 
exclusiv activităţii științifice, dar Hitler personal ia 
asupra-și sarcina de a-l abate de la acest proiect. 
Hotărârea luată l-a dus foarte repede la apogeul 
carierei sale. Fiind din 1929 conducător al serviciilor 
juridice ale partidului nazist, Hans Frank a fost 
numit, în 1933, după cucerirea puterii în landuri, 
ministru de justiție al Bavariei. Scurt timp după aceea 
obține postul de „comisar al Reichului pentru 
uniformizarea justiției în landuri şi revizuirea 
jurisprudenţei”. Totodată, Hans Frank ocupă și 
funcţia de președinte al Federaţiei juriștilor național- 
socialiști germani, asociaţie până atunci obscură, dar 
pe care noile împrejurări o transformă într-o 
organizație de masă; rațiuni de ordin oportunist 
determinară o afluența atât de mare a candidaţilor, 
încât la sfârșitul anului 1933 organizaţia număra 
80000 de membri. Ea ar fi putut deci să sprijine 
foarte bine eforturile unor personalități interesate în 
salvgardarea integrităţii dreptului. Asemenea eforturi 
nu-l preocupau însă de fel pe Hans Frank, și când, 


ulterior, a pretins că asociaţia „a dus o luptă îndârjită 
împotriva lui Himmler și a lui Bormann”, afirmaţia 
făcută nu era decât încă una din numeroasele sale 
născociri. Dimpotrivă, Frank a fost unul dintre cele 
mai eficace instrumente care personal, atât pe plan 
politic, cât și pe plan juridic, a contribuit din plin la 
larga răspândire a concepţiilor dictatoriale în 
rândurile juriștilor. Consecințele acestei atitudini au 
fost cu atât mai grave, cu cât tactica revoluţiei 
„legale și naţionale” i-a atins pe juriști (ca, de altfel, 
pe toţi funcționarii publici) în punctul cel mai 
vulnerabil. În măsura în care preceptele neştirbite ale 
unei concepţii pozitiviste a dreptului împiedicau 
orice rezistenţă față de cucerirea puterii, dacă ea 
respecta aparențele legalităţii, pretenţiile naţionale 
ale noilor diriguitori paralizau tendinţele de apărare 
ale cercurilor tradiţional conservatoare, la fel de 
omogene ca o castă, căreia era republicană, ca să ne 
exprimăm astfel, nu-i clintise nici modul de a gândi, 
nici coeziunea internă. Graţie acestei stări de spirit, 
noii conducători reușiră, fără mari dificultăţi, să 
permanentizeze regimul stării excepţionale, trecând 
totodată de la principiul stabilității instituţiilor 
juridice la acela al „mobilității? lor depline. Atunci 
când Hans Frank declara: „În cel de-al III-lea Reich 
noi trebuie, într-un fel oarecare, să ridicăm legătura 
de pe ochii Justiţiei, pentru ca să poată vedea 
limpede viaţa”, și, în aceeași împrejurare, cerea și 
recunoașterea „unei singure şi depline competenţe: 
aceea a fiihrerului”(4%, afirmaţiile nu constituiau, 
desigur, decât faza ultimă a unei evoluţii către o 


situaţie pe care Frank avea s-o numească „amurgul 
dreptului”. Tot el preciza, în „Directive pentru uzul 
judecătorului german” (1936), că „judecătorul n-are 
dreptul să cerceteze hotărârile fihrerului promulgate 
sub forma unei legi sau ordonanțe”i(!4%. E drept că, 
ceva mai departe, el completa: „În îndeplinirea 
sarcinilor sale în mijlocul comunităţii poporului, 
judecătorul trebuie să fie independent. El nu este 
legat de directive”, dar aceasta este prea puţin pentru 
a face plauzibile afirmaţiile lui ulterioare privind aşa- 
zisa sa rezistenţă. 

Puțin timp după luarea puterii, Frank putu 
constata în ce măsură juriștii „constituiau obiectul 
unor persecuții sistematice”. În ochii lui Hitler și ai 
colaboratorilor săi apropiaţi, prestigiul său personal a 
avut, în mod vădit, de suferit datorită faptului că în 
cursul acțiunii de lichidare a lui Röhm, el n-a ezitat 
să ridice unele obiecţii de ordin formal. În orice caz, 
Frank însuși a trebuit să recunoască că „după 1934 
prestigiul său a coborât lent și irevocabil”. 
Atingându-și în cele din urmă obiectivele, Hitler n-a 
mai avut motive să recurgă la drept, iar faptul că 
Frank s-a plâns că în cursul acestor ani „Hitler n-a 
făcut nici măcar o singură dată apel la competențele 
sale în materie de jurisprudență”, e o dovadă a 
naivităţii acestui personaj. Încercările sale de a găsi o 
compensație pentru declinul prestigiului său au 
îmbrăcat cu deosebire aspectul cultului idolatru al 
fuhrerului. Figurii acestuia Frank i-a adăugat toate 
hiperbolele pe care putea să i le sugereze un 
vocabular bombastic. Chiar și în 1944, după ce a 


înghiţit atâtea eșecuri, umiliri și bruftuieli, Frank 
exalta totuși, cu o pasiune delirantă, „sentimentul de 
adevărată fericire” pe care-l încerca „de a fi fost 
primul care a deschis calea acestui om”. Fără 
îndoială, tiradele acestea emfatice, cu care se îmbăta 
singur, n-au reușit să-l ajute la redobândirea 
prestigiului, pentru că Hitler era, în chip vădit, 
incapabil să facă deosebire între persoana care 
răspundea de problemele juridice ale Reichului și 
cauza nesuferită pe care o reprezenta. Apreciat ca 
„sectorul cel mai puţin important din cadrul 
conducerii partidului”, nu după multă vreme 
serviciul afacerilor juridice al partidului național- 
socialist a fost expulzat din „Casa brună” din 
Minchen. 

De aceea, atunci când, pe la mijlocul lunii 
septembrie 1939, Hitler l-a rechemat pe Frank, care- 
şi îndeplinea serviciul în cadrul unei unităţi 
staționate la Potsdam, pentru a-l numi în postul de 
conducător al administraţiei civile de pe lângă 
comandantul-șef al trupelor Frontului de est și 
totodată guvernator general al teritoriilor poloneze 
ocupate de germani, surpriza a fost mare. Funcţia 
părea anume făcută pentru a satisface ambițiile lui 
Hans Frank; vădind o vanitate de despot oriental, își 
fixă cartierul general în vechiul palat regal din 
Cracovia, care se înalță pe o platformă stâncoasă și 
avansată, străjuind de la înălțime Vistula. Aici își 
stabili reşedinţa, cu ceremonialul corespunzător 
felului său de a fi, considerându-se „cu un anumit 
romantism drept vasalul lui Hitler din Polonia”(145. 


Stăpân pe viaţa supușilor săi, el își găsea sursele 
principiilor sale de guvernământ în interpretări 
subiective inspirate de lecturile întâmplătoare despre 
viaţa seniorilor, hegemonia mondială, misiunea 
Germaniei și considerațiile mai mult sau mai puțin 
extravagante despre psihologia slavilor. Încă de la 
primele discuţii avute cu Hitler a fost vorba de 
măsuri care prefigurau linia politică pe care avea să o 
aplice Reichul în teritoriile ocupate: distrugerea 
castelului din Varşovia, strămutarea  comorilor 
artistice poloneze în Germania, lichidarea 
intelectualității poloneze. Ansamblul acestor măsuri 
avea un singur obiectiv:  „regermanizarea”, 
„germanizarea totală” a acestor regiuni și eliminarea 
„elementelor străine care nu mai erau necesare”. 
Astfel, Hans Frank declară că „de aici înainte a sunat 
ora hotărâtoare a  germanismului”, și că 
„guvernământul general are de îndeplinit o uriașă 
sarcină istorică”. Curând în cercurile guvernamentale 
berlineze,  guvernământul general fu denumit 
„imperiul Frank” de răsărit.1146} 

Polonia trebuia să devină în același timp centrul 
de aplicare a acelei „tehnici de stat” a cărei teorie și 
realizare practică erau una din ideile fixe ale noului 
guvernator. Evenimentele care s-au succedat au 
confirmat că lucrurile s-au petrecut întocmai așa, dar 
într-o manieră diametral opusă concepţiilor lui 
Frank. În cursul acestui proces, teritoriile poloneze 
ocupate au devenit terenul de experimentare necesar 
făuririi unui regim poliţist, în care timp cadrele 
hitleriste învățau tehnica meseriei lor. Într-adevăr, 


acestea au fost regiunile alese de SS pentru a-și forma 
„tehnicienii”, servitori devotați ai statului nazist, care 
trebuiau ulterior să întărească autoritatea aparatului 
nazist chiar asupra Germaniei propriu-zise. 

Hans Frank avea să declare că anii aceştia au 
fost „cei mai groaznici” din viaţa sa, afirmând că, 
contrar aparențelor, el a fost în cursul acestei 
perioade „un om însingurat și lipsit de putere”, care 
„n-a avut nici o influenţă asupra evenimentelor”. În 
fapt, chiar din ziua numirii sale, el își văzu atribuţiile 
mereu știrbite. Politica perfidă, „cu dublu caracter”, 
preconizată de Hitler, este aici cu deosebire vizibilă, 
pentru că el i-a refuzat guvernatorului general orice 
posibilitate de consolidare a autorității sale, 
favorizând în schimb veleităţile de independenţă ale 
subalternului său, generalul SS Kriiger, care avea sub 
ordinele sale directe unităţile SS și de poliţie de pe 
întregul teritoriu. Sistemul acesta de competenţe 
înjumătăţite îi dădea, în cele din urmă, doar lui 
Hitler posibilitatea să hotărască. Ulterior, procedeul 
urma să provoace nu numai o dezorganizare totală și 
deliberată, ci și o serie nesfârșită şi epuizantă de 
litigii, care-l puneau întotdeauna într-o stare de 
inferioritate pe Frank, față de sângele rece al 
intrigantului Kriiger. În timp ce Frank invoca cu 
desperare puterea unică cu care fusese învestit, 
Kriiger, sub protecţia lui Himmler, continua cu calm 
politica sa personală, sau mai curând aceea a SS-ului. 
Hans Frank încercă să contracareze aceste inițiative, 
când printr-o politică relativ liberală, când, 
dimpotrivă, arătându-se mai brutal decât Krüger, 


printre altele cu scopul de a fi apreciat de către Hitler 
şi „curtea sa”. Pentru aceasta, el se deda la acte de 
terorism şi ordona execuţii colective. În celebrul său 
jurnal, pe care Hans Frank l-a pus la dispoziţia 
autorităților în mai  1945-ziua capturării 
sale —, găsim, răspândite în 38 de volume, o dată cu 
descrierea amănunțită a evenimentelor zilnice, 
numeroase manifestări ale acestei brutalități vădit 
preocupate de a se impune: 

„Atunci când un corespondent al ziarului 
«Völkische Beobachter», pe nume Kleiss, l-a întrebat 
care este deosebirea dintre protectoratul Boemiei și 
Moraviei şi guvernământul general al Poloniei, Hans 
Frank a răspuns: «Pot să vă dau un exemplu concret. 
La Praga se puteau vedea afişe mari, roşii, anunțând 
că în ziua aceea șapte cehi au fost împușcați. Atunci 
mi-am spus: dacă ar trebui să pun un afiş ori de câte 
ori vor fi executați șapte polonezi, atunci nici toate 
pădurile țării n-ar fi suficiente ca să-mi furnizeze 
hârtia necesară...». În cursul unei reuniuni a 
notabilităţilor guvernământului declară, într-unul din 
acele nenumărate discursuri care constituiau 
pasiunea sa: «Vă spun foarte deschis, trebuie să 
terminăm într-un fel sau altul cu evreii... De aceea, în 
ceea ce-i privește, plec de la principiul că trebuie să 
dispară toţi. Aceasta este necesar...» Și cu altă ocazie 
Hans Frank afirma sarcastic: «Şi dacă? Se spune că în 
acest oraș au fost mii şi mii de indieni cu picioare 
plate (evrei. — J.F.); acum nu se mai vede nici unul. 
Nu cumva aţi fost răi cu ei?» Procesul-verbal al 
reuniunii consemnează după această parte a 


discursului: «Râsete în rândurile asistenţei»”. 

Aceste contradicții își aveau originea nu numai 
în caracterul sângeros imprimat de Hans Frank 
guvernării sale, ci mai ales în lipsa generală a unei 
concepții privind politica de urmat în ţările din est. 
La început păru să prevaleze teoria unui „stat dosnic” 
polonez, care apoi a fost abandonată, o dată cu 
proiectul de elaborare a unui statut de protectorat. La 
fel s-au petrecut lucrurile și cu ideea, de altfel 
nebuloasă, a lui Frank despre un „imperiu german 
multinațional”. Hitler evita cu grijă orice precizare, 
cu atât mai mult cu cât hotărâse, chiar de la început, 
să nu renunțe vreodată la aceste teritorii. Lui Frank și 
guvernământului său i se acordă titlul neprecis 
formulat juridic de „ţară anexă a Reichului”(147, 
care, deși lăsa deschise toate posibilitățile, conferea 
funcţiilor guvernatorului general o anumită 
suveranitate. La început Hitler formulase astfel 
misiunea lui Frank: „Să-şi asume administrarea 
teritoriilor cucerite la est, cu dispoziția de a 
considera aceste regiuni drept teatru de operații și 
tări cucerite şi de a le exploata fără scrupule, 
urmărind transformarea, ca să ne exprimăm astfel, a 
structurilor politice, economice, sociale şi culturale 
într-un morman de ruine”1148}, 

Frank îşi dădu seama destul de repede că 
asemenea principii prejudiciază interesele Reichului, 
mai ales în ceea ce priveşte furnizarea de produse 
agricole și de mână de lucru, în timp ce Hitler, 
prizonier al resentimentelor sale rasiste, cerea 
imposibilul: adică, el voia ca populația să fie 


exterminată și, în acelaşi timp, ţara exploatată. De 
mai multe ori Frank a încercat să-l facă pe Hitler să 
asculte de glasul raţiunii, demonstrându-i că politica 
de provocări și umiliri față de poporul polonez ar 
trebui să fie înlocuită cu una mai grijulie pentru 
interesele Reichului. Dar fihrerul se făcea că nu 
aude. De atunci Frank începu să treacă cu prudență 
la contraatac, în ciuda politicii de teroare desfășurate 
de generalul SS Kriiger. În haosul acesta provocat de 
concepții contradictorii se dovedi practic imposibil să 
se atingă un obiectiv bine precizat, în același timp, 
orice noţiune legată de conceptul de umanitate sau 
de rațiune dispăruseră. „Umanitatea — nota Frank în 
jurnalul său în iulie 1942, ca și cum cuvântul i s-ar fi 
impus — este un termen pe care uneori nici nu 
îndrăzneşti să-l mai foloseşti, ca și cum ar fi vorba de 
un concept devenit străin”. 

În urma competenţelor în continuă rivalitate şi a 
instabilității de care dădea dovadă guvernământul 
general, autoritatea lui Hans Frank părea să fie, în 
vara anului 1942, serios compromisă. Atunci când, 
parcă pentru a umple paharul, i se reproșă 
guvernatorului general că ar fi îmbogăţit, graţie 
funcţiilor sale, pe unii membri ai familiei, el trebui să 
se supună unui „interogatoriu între camarazi”. Ca 
urmare, îi fură suprimate o bună parte din 
împuternicirile sale, măsură de care profită mai ales 
adversarul său: în calitatea sa de secretar de stat 
pentru problemele securității în guvernământul 
general, Krüger dobândi statutul de funcționar 
guvernamental. În același timp, titlul său de comisar 


al Reichului pentru consolidarea germanismului (149, 
care arăta că îndeplinește o misiune din însărcinarea 
lui Himmler, îi conferea puteri supreme pentru 
realizarea vastului proiect de transfer al populațiilor 
germane și poloneze. Aceste rivalități tot mai fățișe 
au ajuns la apogeu în vara anului 1942, când Frank a 
rostit în patru universități discursuri care au provocat 
furia lui Hitler. Din ordinul personal al acestuia, 
guvernatorului i se interzise de atunci să mai 
vorbească în public, retrăgându-i-se în același timp 
toate funcţiile pe care le avea în partid. Îndepărtarea 
sa (pretinsă mai ales de Himmler și Bormann) părea 
să fie iminentă, până într-atâta încât SS-ul se 
preocupa deja să-i găsească un succesor. Goebbels 
nota în jurnalul său că Frank „nu se mai bucura pe 
lângă Hitler nici de cel mai mic prestigiu. I-am arătat 
foarte serios fiihrerului că trebuie să-l îndepărteze pe 
Frank, sau să-i restituie autoritatea, pentru că în 
aceste condiţii de criză este de neconceput să existe 
un guvernator general, adică practic un vicerege al 
Poloniei, care să nu se bucure de nici o autoritate”. 
Spre surprinderea generală, Hitler se hotărî să-l 
elimine nu pe Frank, ci pe adversarul său Kriiger, 
după ce unele transferuri de populaţie efectuate cu o 
asprime necruțătoare dezlănțuiseră un adevărat val 
de răzmerițe, stare despre care Frank declară; 
„Guvernământul general se află, ca să spunem așa, 
într-o stare excepțională permanentă”. Chiar și 
cercurile inițial dispuse să coopereze leal cu germanii 
luaseră acum o atitudine ostilă și, în măsura în care 
nu se raliaseră la o rezistență activă, nucleele acestea 


deveniră centrele de cristalizare a unui sentiment 
național temporar adormit. Ele s-au refugiat într-un 
gen de pasivitate mută, ignorând promisiunile care i 
se mai făceau naţiunii polone, inclusiv semnele de 
aplicare a unei noi politici. 

Cu succesorul lui Kriiger, generalul SS Wilhelm 
Koppe, care până atunci îndeplinise funcţia de șef al 
poliţiei și al SS-ului din Poznan, Hans Frank reuși să 
întreţină raporturi corecte. Dar diferendele se 
menţinură în toate domeniile, pentru că erau de 
ordin structural, mai mult decât psihologic, astfel că, 
până la încheierea activităţii sale, guvernatorul 
general și-a oferit demisia de cel puţin paisprezece 
ori, fiindu-i întotdeauna refuzată. Faţă de alții el 
continua să se laude că este onorat de Hitler cu o 
încredere specială; în cursul unei reuniuni a 
membrilor guvernului, el afirmă că propunerile sale 
i-au adus „din partea fihrerului titlul onorific de 
mare specialist în problemele ţărilor din est”. De fapt, 
ideile sale, marcate de pecetea unei imaginaţii 
bolnăvicioase, se distingeau prin această 
extraordinară absenţă a simțului realităţii care, către 
sfârşitul războiului, bântuia printre înalții funcționari 
ai celui de-al III-lea Reich de parcă ar fi fost o 
epidemie. Se pare că Frank credea foarte serios că 
propagarea ideii Reichului va acţiona asupra 
populaţiei poloneze ca un impuls pentru reconciliere. 
În timp ce situaţia militară se înrăutăţea pe zi ce 
trecea şi frontul se apropia tot mai mult de 
frontierele guvernământului general, Frank vorbea 
despre o politică de  „umanizare” și de 


„europenizare”, fără ca nici Hitler, nici populaţia 
poloneză să fi fost dispuși să accepte compromisuri, 
pe cât de imposibile de crezut, pe atât de nesincere. 
Domnia lui Frank luă sfârşit în toiul acestor visuri, 
străbătute de un ultim elan de entuziasm, în toiul 
rivalităților de competenţe şi al unor bruște explozii 
de dispreţ faţă de oameni. La 18 august 1944, el 
informă Berlinul despre „prăbușirea totală a 
autorităţii sale”, propunând totodată dizolvarea 
guvernământului general. Într-unul din ultimele 
discursuri pronunţate la castelul din Cracovia, el 
evocă în fața auditoriului „organismele rasiste 
îmbătate de sânge, strălucind de sânge, care trebuie 
să fie menținute intacte, fără a se lăsa vreodată 
înăbușite”. Apoi își luă adio de la Cracovia, de la 
reședința regală care străjuiește de la înălțime cursul 
Vistulei, de la viceregatul său. În multe privințe, ora 
germanizării Răsăritului, de care vorbise nu de mult, 
se apropia de sfârșit... 

La Nürnberg Hans Frank a declarat că obiectivul 
politicii sale a constat în „a salvgarda justiția fără a 
prejudicia necesităţile războiului”. El se simţea cu 
atât mai satisfăcut de asemenea contradicții cu cât 
ele păreau insolubile. Dar de fiecare dată când, în 
cursul existenței sale, rațiunea de stat sau interesele 
partidului nazist se aflau în conflict cu principiile 
justiţiei, el lua poziție împotriva acestora din urmă... 
Chiar dacă se referă adeseori la „stindardul 
dreptului” pe care l-ar fi ţinut sus, aceasta n-are nici 
o importanță, căci altfel el n-ar fi făcut niciodată o 
carieră atât de strălucită (în pofida unor dezacorduri 


întâmplătoare) sub domnia unui om care ignora 
însăși noțiunea de drept şi considera respectul față de 
justiție drept o „ruşine”. Într-o zi Hitler îi spuse 
ironic: „Aici sunt eu cu baionetele mele, acolo sunteți 
dumneavoastră cu dreptul dumneavoastră. O să 
vedem noi care contează mai mult!” De aceea e greu 
de închipuit că, în ciuda tuturor ambițiilor, vanităţii 
sau dorinței de a-și etala meritele, Hans Frank mai 
avea motive să creadă că, sub stăpânirea lui Hitler, 
dreptul își va păstra cea mai infimă autoritate. 

În ciuda  grandilocvenţei care se voia 
convingătoare, Hans Frank n-a avut niciodată 
convingeri, ci doar simple toane, stări trecătoare de 
extaz care, suscitate de diferite împrejurări, provocau 
efecte uneori diametral opuse. Interogându-se într-o 
zi despre propriile sale rosturi în viaţă, el declara că 
„este mai rău să faci lucrurile pe jumătate decât 
complet. În aceasta constă adevărata nenorocire. Am 
vrut întotdeauna să aprob ideile lui Hitler, dar nu și 
metodele lui. Ar fi trebuit să spun nu și ideilor sale. 
Astfel am rămas prizonierul acestei contradicții”. 

Dar, în definitiv, nu această singură contradicţie 
i-a pricinuit pieirea, ci însăși structura contradictorie 
a personalităţii sale, care, lipsită de o temelie solidă, 
îl lăsa dezorientat în fața greșelilor și absurdităţii 
vieţii sale. 

Destinul, cu logica sa de fier, l-a dus acolo unde 
poate conduce un om servilismul, slăbiciunea și 
ipocrizia. Atunci când dobândea primele sale succese 
în calitate de apărător al echipelor naziste de bătăusși, 
unul din profesorii săi, bătrânul consilier von Calker, 


îl prevenise: „Dragul meu coleg, te rog, lasă-i pe 
oamenii aceștia! Nu au nici o valoare! Aceasta nu va 
duce la nimic bun! O politică ce începe printr-un 
proces criminal se termină la fel”. 

Așa s-a și întâmplat. Zdruncinat și profund 
descumpănit, Hans Frank se văzu confruntat, în sala 
tribunalului, cu propriile sale mărturii despre sine 
însuși, documente ce înfățișau un om care, datorită 
slăbiciunii, se avânta într-o asprime inumană, 
datorită sărăciei spirituale — într-un extremism 
distructiv. Remușcările şi dovezile manifeste ale unei 
priviri introspective merită, fără îndoială, să fie luate 
în consideraţie, dar alte numeroase simptome ne fac 
să ne gândim că această recunoaştere a 
responsabilităților n-a fost decât expresia unui 
sentiment trecător. În fond, adevărul nu-și poate găsi 
locul într-un asemenea caracter. În cursul 
interogatoriului la care l-a supus avocatul său în fața 
tribunalului, Hans Frank declara spontan: „Se va 
scurge un mileniu, dar învinuirile aduse Germaniei 
nu se vor șterge încă”(150). 

Totuși, în ultima sa declaraţie, el își retrase 
această afirmaţie. Astfel până și cea din urmă luare 
de atitudine este contradictorie. Sfârşit cât se poate 
de caracteristic pentru acest personaj. 


CAPITOLUL al VII-lea - BALDUR VON 
SCHIRACH și „misiunea tinerei generaţii” 


Purtătorii oficiali de cuvânt ai nazismului 
pretindeau că reprezintă, dincolo de grupurile 
politice rivale, „misiunea tinerei generaţii” în raport 
cu lumea de ieri. Către sfârșitul celui de-al treilea 
deceniu, Gregor Strasser a scris în legătură cu acest 
subiect un articol al cărui titlu: „Bătrâni, cedați 
locurile!” dobândi curând valoarea unei lozinci. 
Goebbels stimula în același timp, cu ajutorul unor 
formule epatante, extremismul tineretului din marile 
orașe, iar Baldur von Schirach proclama: „Partidul 
național-socialist este partidul tineretului” 151. 

Aceste cuvinte de ordine care se inspirau din 
conflictul generaţiilor marcau stilul și conţinutul 
agitaţiei naziste. Regăsim aici ideea, acceptată fără 
nici o justificare, că tineretul constituie o valoare în 
sine, idee care se dezvolta simultan cu un dispreţ 
sumar față de generaţiile vârstnice. Pe planuri 
diferite, tineretul, stilul tineretului, mișcarea de 
tineret, apoi, sub o formă politică concretă, „mitul” 
popoarelor tinere sau ideologia privind problemele 
tineretului profesată de fascismul italian, al cărui 
imn — nu întâmplător — se intitula tocmai 
„Giovinezza”, nu sunt decât expresiile aceleiași stări, 
unice, de lucruri. Tineretul avea de partea sa 
speranțele şi viitorul,  „bătrânii” — moartea. Ca 


majoritatea lozincilor naziste, cele privind tineretul 
ofereau avantajele unui conţinut neprecizat, care, în 
funcţie de cerințele Cauzei, putea tot atât de bine să 
se preteze la o operaţie de defăimare, ca și de 
valorificare. Se declara, de pildă, că liberalismul, 
burghezia, parlamentarismul sau regimul democratic 
aparțin unei epoci depășite. Dimpotrivă, în numele 
tineretului, naziștii uzurpau în favoarea propriei lor 
cauze valori de ordin diferit: „«Fausty, «Simfonia a 
IX-a» și voinţa lui Adolf Hitler sunt tinerețea eternă, 
asupra căreia scurgerea timpului nu are putere”, 
afirma Baldur von Schirach. 

Cu toate că mitul tineretului a apărut încă la 
sfârşitul ultimului secol, el cunoaște un avânt 
hotărâtor în împrejurările primului război mondial. 
Într-o lucrare, intitulată semnificativ „Chemarea 
tinerilor”, Max Hildebert Böhm scria în 1919: „Noi 
vedem în război prăbușirea vechii generaţii și avântul 
tineretului”. 

Modul în care nazismul a știut să folosească 
atunci curentul și să-l amplifice demonstrează o dată 
mai mult că avea darul de a exploata psihologia 
maselor, inclusiv valorile sentimentale care 
acționează asupra lor. El a ştiut să profite de 
aspirațiile proprii tineretului, cât și de speranțele 
nutrite faţă de el. În timp ce toate celelalte partide se 
inspirau din programele şi stilul antebelic, partidul 
nazist reprezenta un partid fără trecut, ba chiar în 
opoziţie cu trecutul. Lipsa sa de tradiţii, refuzul său 
de a participa la coaliţiile tradiţionale au fost 
elemente care au contribuit, desigur, la crearea 


puterii de atracţie asupra unei generaţii fără legături 
şi punți în urma ei. De la început propaganda nazistă 
s-a adresat tineretului; lui i-au fost încredințate, 
folosind cu rafinament arta persuasiunii, sarcini și 
obiective, inclusiv acel „rol de pionier” care 
răspundea atât de bine însetatei dorinţe de acţiune, 
cât și ambițiilor personale. Îmbinat cu conştiinţa, abil 
cultivată, a conflictului cu „vechea generaţie”, acest 
program plin de promisiuni a avut drept rezultat 
aducerea în rândurile partidului nazist a tineretului 
într-o proporție mare. Condiţiile grele de existenţă în 
timpul războiului şi în perioada postbelică, 
suferințele provocate de situaţia creată naţiunii 
germane, interesul arzător pentru practicarea noilor 
forme comunitare, „organice” — interes trezit de 
camaraderia de pe front şi de organizaţiile de tineret, 
dar pe care partidele existente n-au știut să-l capteze 
în folosul lor —, dorința de a-și dovedi posibilitățile 
prin acţiune, tendințele antiburgheze, adeseori 
accentuate şi de cele mai multe ori întemeiate pe 
conștiința apropierii unei „cotituri decisive”, — toate 
acestea adăugau noi argumente resentimentelor, larg 
răspândite, împotriva Republicii de la Weimar, acest 
„stat al bătrânilor”. Toţi factorii aceștia, și încă mulți 
alții de aceeaşi esenţă, au adus în rândurile partidului 
nazist tineri, veniți mai ales din mediul burghez sau 
studenţesc. Un cronicar contemporan conchidea: „La 
acest tineret,  deznădejdea pe plan social, 
romantismul naționalist și conflictul dintre generații 
se unesc într-o combinație, se poate spune 
clasică”(152), 


O asemenea apreciere nu privea de altminteri 
numai generația tânără care fusese prezentă pe front, 
ci tineretul de după război în general. Din ce în ce 
mai numeros, fanatic, gata să adopte cele mai nefaste 
poziţii extremiste, el se considera mobilizat pentru 
realizarea obiectivelor naziste și, adeseori de la 
vârsta cea mai crudă, completa rândurile diferitelor 
formaţii ale partidului. Acest tip de tânăr „fanatic”, 
între 15 şi 25 de ani, a existat într-adevăr. Se face 
simțită aici criza de creştere a unui tineret pe care 
orice încercări de interpretare politică sau 
psihologică anevoie reuşesc să-l convingă. Într- 
adevăr, de multă vreme acest tineret trăia și judeca 
în funcţie de elemente iraționale; obiectivitatea făcea 
loc „introspecţiei”; dragostea față de trecut înlocuia 
receptivitatea față de realitate, societatea şi 
civilizația nu inspirau decât aversiune. Astfel începu 
„retragerea în pădurile germane” cu mult înainte ca 
ideologia nazistă să-i fi arătat drumul. Coincidențe 
rămase neexplicate au deschis drumul capacității de 
seducţie demagogică a nazismului chiar înainte ca 
urmările dezastruoase ale crizei generale să-i fi 
înlesnit avântul. 

Aceşti factori şi-au găsit expresia cea mai 
evidentă în „Jugendbewegung”(153%, ca ilustrare a 
unui fenomen mult mai general. „Jugendbewegung” 
a pregătit condițiile propriei sale subminări de către 
nazism. SA-ul, şi cu atât mai mult „Tineretul 
hitlerist” (HJ), precum și, într-un anumit sens, SS-ul 
au reprezentat în fond produsul final, depreciat până 
la nivelul concepțiilor fasciste, ca urmare a unui 


proces care de la începuturile sale prezentase un 
caracter pretotalitar. De la „Wandervogel”-ult154 
candid s-a ajuns mai întâi la „Bindische Jugend” 11553, 
apoi, în virtutea unei anumite logici interioare (dar și 
datorită anumitor influenţe exercitate de factorii 
externi), evoluția a dus până la formele create de 
nazism. 

Pentru că, în ciuda pretențiilor sale 
revoluţionare, „Wandervogel”-ul nu era în realitate 
decât o fugă, o evadare. Deşi se dădea drept un 
curent al revoltei împotriva apatiei și stupidităţii 
societăţii burgheze, mișcarea ajungea în cele din 
urmă la resemnare. De aceea, dezamăgiţi că n-au 
putut schimba lumea, tinerii se mulțumiră să o 
disprețuiască. Protestul împotriva societății îmbrăcă 
o formă unică — ruptura cu ea. Plăcerea de a drumeţi 
prin ţarăt(156), redescoperirea pământului natalt157% și 
a trecutului său se fărâmițară în manifestări solitare 
de satisfacţie. „Wandervogel”-ul n-a elaborat teorii 
sociale, ci a lăsat doar simple mărturii despre 
efervescenţa tineretului, ale cărui reproşuri împotriva 
ordinii stabilite răspundeau doar unei nesatisfacţii 
personale. Nimic mai mult! Tineretul acesta prefera 
realității din uzine, din centrele vitale ale societăţii 
sau laboratoarele ştiinţifice „ceea ce se ascundea 
după munte”{158, Numeroase manifestări ale 
membrilor mişcării „Wandervogel” demonstrează 
incapacitatea acestui tineret de a se integra societății; 
era o expresie a indiferenței sale față de problemele 
politice, tehnice și sociale. Nu poţi evita un anumit 
resentiment şi enervare constatând că la începutul 


secolului al XX-lea o parte a tineretului intelectual se 
dedică cu pasiune  resuscitării moravurilor 
strămoşeşti perimate, adunării cântecelor 
pedestrașilor germani din secolul al XVI-lea sau 
revenirii de bunăvoie la un „primitivism” întemeiat 
pe consideraţii ideologice. Oscilând continuu între 
cultul eului, care trăda predilecția spre narcisism, și 
elanurile extatice provocate de dimensiunile cosmice, 
această generație uita să se preocupe de probleme 
mult mai apropiate și mai stringente. Chiar și atunci 
când, noaptea, în jurul focului de tabără, tinerii „se 
aplecau asupra problemelor actuale”, ei făceau în 
fond o nouă încercare de a se sustrage realității. 
„Wandervogel”-ul n-a reușit nici măcar să definească 
în propria sa sferă de preocupări o viziune socială 
opusă lumii vârstnicilor. Critica societăţii burgheze 
lăsa neatinsă structura ei fundamentală, ea nu 
urmărea decât posibilitatea de a se integra într-o 
atmosferă romantică. Acest tineret protesta în fond 
împotriva minciunilor vechii generaţii, pentru că, în 
pofida aspirațiilor sale spre un „adevăr intrinsec”, nu 
voia decât dreptul de a-și avea propriile sale iluzii... 
Dar toate aceste calități purtau în bună măsură 
amprenta narcisismului, și pentru că nu se integrau 
într-un sistem obiectiv de valori, ele riscau să fie 
folosite în scopuri condamnabile. „Jugendbewegung” 
a creat modelul unui tânăr ciudat de retrograd, care 
își ascundea cu dificultate confuzia provocată de o 
lume de care se ţinuse vreme îndelungată departe. 
Primul război mondial a accentuat și mai mult 
tendințele tineretului încadrat în „Wandervogel”. 


Experienţa luptei pentru existenţă nu s-a dovedit a fi 
suficient de profundă pentru a-i ajuta să descopere 
sensul realității, după cum n-au reușit în mai mare 
măsură nici revoluția și începuturile unei vieţi 
democratice. Nici unul din aceste evenimente n-a 
izbutit să le trezească interesul pentru problemele 
politice, cărora, exigenţi, le pretindeau cronologic: 
„mai întâi un om nou, apoi un stat nou”, după cum 
suna una din acele formule atât de răspândite, în care 
rezolvarea ideală a  responsabilităţii  „interne” 
ascundea dorinţa de a se sustrage exigenţelor 
realităţii. Din cei 15000 de „Feldwandervogel” care 
au fost pe front, numai o treime s-a mai întors din 
război, iar procentajul relativ ridicat al pierderilor n- 
a făcut decât să adâncească o stare de spirit care 
elogia ca virtuți supreme obligaţia dezinteresată, 
devotamentul și sacrificiul suprem. Nici vechii 
ostilități față de civilizaţie nu părea să i se pretindă 
vreo schimbare, ba, dimpotrivă, după război ea se 
manifestă cu o violență sporită, căpătând — sub 
influența amărăciunii naționale — o nouă coloratură. 
Acum nu se mai manifesta doar împotriva orașului, a 
obiectivizării existenţei și a rafinamentului excesiv al 
vieţii citadine, ci și împotriva aliaților, reprezentanţii 
unui „Occident superficial”, împotriva unei 
democrații care-i fusese impusă Germaniei, împotriva 
parlamentarismului şi, în fine, împotriva 
politicianismului partidelor,  racile ale acestei 
civilizații. Asemenea teorii și altele - nu puţine la 
număr — de același gen, înălțate pe un eșafodaj de 
resentimente, confirmau completa necunoaştere a 


realităţii; ne aflam deopotrivă în fața unui anumit 
narcisism şi a unei mitologii politice oarecum 
simpliste. Dorinţa de a sluji și de a se încadra, cultul 
„fuhrerului” şi al comunităţii, mitul camaraderiei, 
cultivarea vechilor obiceiuri, socialismul corporatist, 
o concepţie mistică a noţiunii de popor — iată care 
erau subiectele discuţiilor pasionate ai căror purtători 
de cuvânt ţineau să rămână în afara realităţii. 
Conjunctura politică fiind schimbată, evoluţia 
postbelică se dovedi infinit mai periculoasă; 
„Jugendbewegung” adoptă într-adevăr forma 
organizatorică a lui „Biindische Jugend”, ceea ce, 
practic, însemna o organizație de masă care curând 
contă pe sute de mii de membri, al căror refuz de a-și 
asuma răspunderi politice lipsea viaţa publică de 
energiile ce i-ar fi fost atât de necesare. Mai mult 
încă decât statul german antebelic, republica avea 
nevoie de sprijinul politic activ al cetăţenilor. În timp 
ce structurile organizatorice autoritare ale imperiului 
german nu aveau să se resimtă din cauza 
„manifestărilor de nemulțumire” ale unei minorități 
(pe deasupra foarte restrânse), „republica, mult mai 
şubredă, se găsea — prin refuzul cetățenilor de a o 
sluji - grav  handicapată”. Modul brutal în care 
numeroși reprezentanţi ai organizaţiei „Biindische 
Jugend?”  interveneau în discuțiile publice, 
preconizând soluții menite „să țină seama în sfera 
politicii de criterii eroice? sau deplângând 
contemporaneitatea, deoarece neglijează „lupta 
pentru ceea ce este etern în om”, această luptă pe 
care germanul trebuia să o ducă între „moarte și 


diavol”, pretenţiile lor la un „stat al tineretului” sau 
la „victoria spiritului juvenil asupra partidelor”, — 
toate aceste manifestări erau la fel de sterile sub 
raportul eficienței. Ele nu erau decât expresia 
aceluiași refuz de a-și asuma răspunderi de ordin 
politic, întemeiat pe îngâmfare și pe lipsa de 
maturitate socială. Declamatorii și fantasmagorice, 
profesiunile acestea de credință sufereau din pricina 
lipsei lor de realism. 

Pentru organizaţiile — „Biinde” — înseși, 
încercările de a rămâne în afara vieţii publice 
deveniră din ce în ce mai dificile, iar toate 
jurămintele laolaltă nu puteau împiedica 
pătrunderea, măcar a ecoului, conflictelor politice 
până în aceste grupe care se retrăseseră, intimidate, 
în propria lor lume. Dovada am avut-o în fărâmițarea 
crescândă a mișcării, proces care reflectă fidel 
confuzia pe plan strict politic. Cu toate că 
organizațiile rămâneau tot atât de strâns atașate de 
principiul apolitismului, fărâmițarea lor era inspirată 
de orientările cele mai diverse — liberale, socialiste, 
naționaliste, pacifiste, creştine, rasiste sau 
cosmopolite; întotdeauna pe lângă rivalitățile 
personale acţiona, ca un factor esenţial, refuzul de a 
conlucra cu statul, atât pe plan politic, cât și social. 

Afară de aceasta, grupele aparținând organizaţiei 
„Biindische Jugend” aveau ca trăsătură structurală 
comună o relativă rigiditate, care contrasta cu 
organizarea destul de dezlânată și individualistă a 
federaţiei provenite din  „Wandervogel”. Noile 
organizații atestau influența exercitată de generația 


frontului, tot așa cum noul climat se caracteriza 
printr-o militarizare brutală. Exemplul care merita să 
fie urmat era soldatul; structura comandamentului 
militar era modelul schemei organizatorice, iar dacă 
tineretul dinainte de război drumețea vesel, 
„Bündische Jugend” mărşăluia în cadență. Ideea sa 
despre „viața de soldat” nu provenea din experiența 
dobândită în război, ci din imagini pe cât de false, pe 
atât de glorioase; nu din murdărie, scârbă şi frica de 
moarte, ci din mitul soldatului din tranșee, cu 
ajutorul căruia vechile generații căutau să 
compenseze conştiinţa înfrângerii. Se practica, de 
asemenea la modul hiperbolic, cultul acelui dispret 
idealist pentru viață pe care „Wandervogel”-ul 
încercase deja să-l instaureze, al acelui romantism al 
câmpului de luptă și al „hecatombelor de victime”, al 
transfigurării tuturor formelor de ucidere. Moartea 
violentă, ridicată la rangul de valoare estetică, își afla 
apogeul în beţia marilor catastrofe. Domnea o 
atmosferă vecină cu groaza față de nibelungi și 
ultimii goți, față de aventurierii din evul mediu. 
Toate tendințele acestea nu erau numai expresia unui 
cult al eroilor inspirat din istorie, ci şi manifestări ale 
unei vechi tradiţii înrădăcinate a pedagogiei germane 
de a-și pregăti elevii mai curând pentru moarte decât 
pentru viață. În acest amestec de metafizică 
vulgarizată, de salvgardare a Eului și de spirit 
pseudomilitar, rareori esenţa organizaţiei „Biindische 
Jugend” şi-a găsit o expresie mai potrivită decât 
aceea a devizei formulate de una din grupările ei: 
„Dumnezeu, eu și armele, iată sfânta treime 


germană”. 

Totuși trebuie să-i aducem acestui tablou câteva 
retușuri, deoarece evoluţia tineretului n-a fost atât de 
perfect rectilinie, pe cât reiese din citirea acestor 
reflecții (pe care limitele studiului nu ne permit să le 
mai dezvoltăm). Între „freideutsche Gruppen”, care 
în general tolerau statul republican, și adversarii lor 
rasiști, însuflețiți de sentimente pangermaniste şi 
antisemite, erau fără doar şi poate mari deosebiri. 
Dar ceea ce imprima acestor „Biinde” caracterul lor 
esenţial erau mai puţin nuanțele, cât concepţia 
complet falsă a realităţii. Așadar, tineretul, indiferent 
de orientarea sa, era incapabil să facă față, pe plan 
intelectual și moral, tulburărilor profunde ale acestei 
epoci, mai ales puternicei crize care a marcat sfârșitul 
celui de-al treilea deceniu. În pofida divergenţelor 
semnalate, aceste grupe au rămas în contact cu 
elementele de dreapta, cel puţin pe terenul 
ideologiei, spre marele avantaj al mișcării hitleriste, 
care înainta spre cucerirea puterii. Și chiar dacă în 
acest stadiu nu s-a produs încă o contopire cel puţin 
pentru o parte din aceste grupe, aceasta s-a întâmplat 
numai pentru că ele erau dornice mai mult decât 
oricând să-și menţină autonomia, deși nu mai 
reușeau să-și precizeze într-un chip convingător 
ostilitatea față de nazism. De aceea Tineretul 
hitlerist, care progresa rapid, n-a dobândit cele mai 
mari succese în rândurile lui „Biindische Jugend”, ci 
în acelea ale tinerilor care până atunci fie că fuseseră 
excluși, fie că fuseseră ţinuţi departe de activitatea 
din organizaţiile „Biinde”. După o lungă stagnare, 


Tineretul hitlerist număra la sfârșitul anului 1932 
aproape 110000 de membri. Fără să-și dea seama că 
apolitismul lor constituia în fapt o opțiune politica, 
organizaţiile Bünde continuau să-şi mențină 
principiul abținerii în acest domeniu. În numărul său 
din 2 ianuarie 1933, organul oficial al lui „Deutsche 
Freischar” nu făcea încă nici un fel de comentariu 
asupra situaţiei politice concrete. 

Era deci inevitabil ca după 30 ianuarie 1933, 
organizaţiile „Biinde” să devină victimele valului 
general de unificare. Alinierea spontană, conform 
noilor cerințe, de care a făcut dovadă curând 
„Biindische Jugend” şi-a găsit explicaţia în mai mare 
măsură decât în oportunism și renunțare în această 
naivitate politică, pe care o prezenta, nu fără 
pretenţii, ca pe o trăsătură proprie. Doar câteva 
elemente izolate sau mici grupe au trecut hotărât în 
rândurile opoziţiei; unii nu și-au ascuns ostilitatea, 
dar ceea ce îi irita era mai puţin al III-lea Reich și 
conducătorii săi, cât faptul că regimul pusese mâna 
pe organizaţiile „Biinde”, suprimându-le autonomia. 
La începutul lunii aprilie,  Obergebietsfiihrer 
Nabersberg, însoțit de cincizeci de membri ai 
Tineretului hitlerist, punând stăpânire prin forță pe 
imobilul unde își avea sediul „Comitetul național al 
asociaţiilor de tineret german”, a dat semnalul 
eliminării necruțătoare a tuturor grupurilor, inclusiv 
a celor de orientare rasistă. Curând, ceea ce fusese 
denumit  „Jugendbewegung” îşi  încetă oficial 
existența. Tineretul hitlerist numără în curând în 
rândurile sale milioane de membri, veniţi din toate 


direcţiile; el primi ca misiune sarcina de a deveni „cel 
mai important factor educativ al regimului național- 
socialist, datoria sa constând în a exercita asupra 
tineretului o influenţă atotcuprinzătoare”. 

La 17 iunie 1933, Baldur von Schirach, pe atunci 
în vârstă de 26 de ani, fu numit „Jugendfiihrer des 
Deutschen Reiches”t15% și însărcinat cu aplicarea 
programului nazist pentru tineret. Schirach nu 
provenea din Tineretul hitlerist în înțelesul strict al 
cuvântului. Dar, în calitatea sa de președinte al 
Uniunii studenţilor germani naziști, reuşise să atragă 
de partea  hitlerismului numeroşi tineri din 
universități. Îşi câștigase deci merite în slujba 
regimului, ceea ce i-a adus în 1931 promovarea de 
către Hitler în funcţia de „Reichsjugendfiihrer der 
NSDAP”. Depășit curând de nenumărate sarcini 
administrative, el și-a întrerupt studiile. Baldur von 
Schirach făcea tot posibilul pentru a adopta 
atitudinea ce i se cerea, inclusiv modelul de 
impetuozitate brutală al tinerilor hitleriști. Fără 
îndoială, conștiința acestei nepotriviri i-a falsificat 
întreaga personalitate, conferind comportării sale o 
alură falsă și artificială. Tinuta emfatică, precum și 
aroganța care i s-au reproșat nu erau decât 
consecința acestei atitudini forțate. Chiar şi 
manifestările lui de camaraderie păreau pretențioase, 
de o afabilitate prea căutată. În rândurile Tineretului 
hitlerist, Baldur von Schirach se bucura de un anumit 
prestigiu, dar, mai ales pe treptele de jos, n-a fost 
niciodată popular. Era considerat ca un „literat”, și 
aprecierea generală, mai curând peiorativă, era 


oarecum îmblânzită doar datorită funcţiilor sale 
înalte. Nici discursurile sale nu reușeau să 
entuziasmeze ascultătorii. Deşi pline de exaltare, erau 
lipsite de căldură: „un amestec de discurs profesoral 
şi de poezie lirică”. 

Baldur von Schirach provenea dintr-o familie de 
ofițeri, cu preocupări în domeniile artei și culturii. 
Părinţii săi se născuseră în Statele Unite ale Americii. 
Tatăl a servit ca ofițer activ în Germania; în 1908 şi-a 
dat demisia pentru a putea prelua la Weimar 
conducerea Teatrului Curţii, viitorul Teatru Naţional. 
Îndepărtat din funcţie în cursul revoluţiei din 1918, 
el a încercat un resentiment pe care-l regăsim 
aproape la întregul grup de colaboratori iniţiali ai lui 
Hitler; cauzele de ordin naţional se amestecau aici cu 
complexul declasării sociale. Așa se face că în prima 
jumătate a celui de-al treilea deceniu ajunge personal 
în contact cu Hitler. La sfatul lui Hitler, tânărul 
Baldur, pe atunci în vârstă de 18 ani, pleacă pentru a- 
şi face studiile la Miinchen, unde a devenit „unul din 
partizanii săi cei mai fideli”. 

Evocând amintirile anilor din tinereţe petrecuţi 
la Weimar, Baldur von Schirach a declarat la 
Nürnberg că ceea ce a exercitat o influență 
determinantă asupra evoluţiei sale a fost, înainte de 
toate, „strălucirea clasicismului, ca și a 
postelasicismului școlii de la Weimar”. În fapt el a 
fost influenţat în chip hotărâtor de un romantism 
denaturat, mult mai aproape de germanul care-l 
admiră pe Rembrandt, pe Paul de Lagarde sau pe 
Nietzsche în viziunea Elisabetei Förster, decât al 


aceluia al lui E.T.A. Hoffmann, Tieck sau Heinrich 
Heine. Caracteristicile perioadei clasice: ordinea, 
rațiunea și umanismul îi erau complet străine (ca, de 
altfel, mai tuturor tinerilor din generaţia postbelică — 
dezechilibraţi, nevrozaţi, înclinați spre introspecţie), 
şi cultura clasică de la Weimar i-a adus mai curând 
sentimentalismul deșert al mândriei naționale decât 
stăpânire de sine şi autodisciplină. Henriette von 
Schirach, fosta lui soţie, a reînviat în memoriile ei 
viața cercurilor studenţeşti miincheneze, care se 
întruneau regulat pentru a face lecturi. Sub portretul 
lui Napoleon se recitau poemele lui Stefan George, se 
discuta poezia lui Talhoff „Totenmahl!”, la lumina 
lumânărilor se declama „Cornette” și se cita din Ernst 
Jiinger. Alegerea lor caracteriza în modul cel mai 
izbitor spiritul grupului, mai ales dacă adăugăm și 
operele care, după mărturia personală a lui von 
Schirach, au exercitat asupra lui o „influență dintre 
cele mai durabile”: „Bazele secolului al XX-lea” de 
Houston St. Chamberlain, scrierile lui Adolf Bartels, 
un autor rasist şi antisemit, „Evreul internaţional” de 
Henry Ford și, în fine, „Mein Kampf” de Hitlerti6o. 
Poemele lui Baldur von Schirach, care, după părerea 
dramaturgului nazist Rainer Schlösser, inaugurează 
„anul I al poeziei naţional-socialiste”, poartă 
amprenta acestor modele. În numele generaţiei care a 
fost prea fragedă pentru a fi făcut războiul în tranșee, 
Baldur von Schirach scria: „Noi vrem să afirmăm 
sensul profund al existenţei noastre: pe noi războiul 
ne-a ocrotit în vederea războiului”. Sacrificii, eroi 
căzuţi pe câmpul de onoare, morminte, giulgiuri, 


monumente funerare de marmură, „sărbători de 
front”, iată vocabularul esenţial al poemelor; și, cu 
unele variante, regăsim mereu aceleaşi idei. Un 
procedeu atât de fals nu putea produce decât o 
emoție exclusiv literară, după cum euforia 
premergătoare catastrofei nu există decât pe hârtie. 
Totuși literatura aceasta nu întârzie să capete în viață 
o formă concretă. De aici au provenit acele formule 
care au slujit drept model pentru educaţia Tineretului 
hitlerist. 

Tineretul hitlerist deveni baza unui sistem de 
preluare și îndoctrinare a persoanei umane. 

„Acest tineret — avea să declare Hitler în 1938, 
nu fără un anumit cinism — nu învață nimic altceva 
decât să gândească asemenea unui german și să 
acționeze asemenea unui german. La 10 ani copiii 
intră în organizaţia noastră și adeseori este pentru 
prima dată că respiră un aer curat; patru ani mai 
târziu trec din „Jungvolk” în HJ; aici îi mai ținem 
patru ani. În sfârșit, în loc să-i redăm vechilor 
apărători ai claselor și castelelor, noi îi promovăm 
imediat în partid, în Frontul muncii, în SA sau SS, în 
NSKK etc. Dacă după un an și jumătate sau doi ei n- 
au devenit încă naţional-socialiști 100%, îi trimitem 
să îndeplinească un stagiu de șase-șapte luni în 
Serviciul muncii, unde se vor instrui sub semnul 
hârleţului german. lar dacă după șase sau şapte luni 
se mai regăsesc la ei semne ale existenței conștiinței 
de clasă sau ale trufiei de castă, armata se va ocupa 
de ei timp de doi ani; când revin după doi, trei sau 
patru ani, ne ocupăm din nou de ei, pentru ca nu 


cumva să recidiveze; în acest scop îi luăm imediat în 
SA sau SS etc., și niciodată nu-și mai recapătă 
libertatea. Și dacă cineva îmi spune că se vor găsi 
întotdeauna câte unii neconvinși, atunci îi răspund: 
național-socialismul nu se află la sfârșitul, ci la 
începutul zilelor sale”t1s1>. 

Sistemul de rechiziţionare completă a acestor 
fiinţe a fost cu grijă pus la punct. Drumul educării 
unui tineret subordonat statului nazist s-a deschis în 
faza inițială a cuceririi puterii cu eliminarea lui 
„Biindische Jugend? şi a continuat apoi cu 
promulgarea de către Hitler a decretului din 17 iunie 
1933, prin care Schirach era însărcinat cu controlul 
general al organizaţiilor de tineret. Ritmul de creștere 
a HJ-ului nu se explică doar prin constrângere și 
metodele cunoscute de presiune psihologică. Apelul 
lansat tineretului de către atotputernicul aparat de 
stat a contribuit, desigur, la succesul operaţiei, și 
majoritatea tinerilor au urmat noua orientare fără 
mari dificultăți, deoarece mișcarea de tineret creată 
de „Biindische Jugend” se asemăna atât de mult cu 
noile forme, încât numai în foarte rare împrejurări 
noua orientare impusă apărea ca o ruptură față de 
trecut. Hitler proclamase la toate treptele principiul 
„revoluţiei progresive”. lată de ce 
Reichsjugendfiihrerul s-a străduit să asigure o 
tranziție lină. Structura, modul de a acţiona și 
principiul autoritar în vigoare în HJ, la fel ca 
drumeţia, taberele, uniformele sau  seratele 
prietenești, aduceau toate aminte de „Biindische 
Jugend”. HJ-ul a putut să preia pe seama sa, fără nici 


o schimbare, cântecele, ritualul și un anumit cadru 
ideologic, chiar dacă ulterior le-a adaptat progresiv 
propriilor sale obiective. 

Legea de organizare a HJ-ului, datată 1 
decembrie 1936, n-a făcut decât să ofere temeiul 
legal unei evoluții de mult încheiate. Totuși, pe plan 
juridic, ea a deschis drum unor ordonanțe — două la 
număr — promulgate ulterior; în virtutea lor serviciul 
în HJ era asimilat atât cu cel prestat în Serviciul 
muncii, cât și cu cel militar. „Lupta pentru unitatea 
tineretului s-a terminat”, declara Baldur von Schirach 
la 1 decembrie 1936. El exprima speranţa „de a 
apropia şi de a câștiga pentru cauză (adică pentru 
nazism)” tineretul care urma să intre în rândurile HJ- 
ului, și mai ales pe acela provenind din cele câteva 
mișcări de tineret catolic care reușiseră să 
supravieţuiască în ciuda celor mai teribile vexaţiuni. 
În cursul unei a doua alocuţiuni, rostită în seara 
aceleiași zile, adresându-se de data aceasta părinţilor, 
Reichsjugendfiihrerul își completa declaraţiile privind 
„campania severă şi necruțătoare desfășurată în 
vederea făuririi unităţii tineretului” printr-un apel 
direct și deschis la practicarea oportunismului politic: 
„Fiecare  Pimpftl62 — spuse el- poartă în raniță 
bastonul de mareșal al tineretului. Porţile statului îi 
sunt de asemenea larg deschise. Acela care din cea 
mai fragedă copilărie își îndeplineşte cu fidelitate 
obligaţiile față de Germania lui Adolf Hitler nu are de 
ce să-și facă griji pentru viitorul său”(163. 

Asemenea calcule, ca și teama de altfel, au 
îndreptat fără îndoială un mare număr de tineri către 


HJ. Adeseori părinţii, preocupaţi de viitorul copiilor 
lor, îi îndemnau ei înșiși să o facă. Dar au fost 
numeroși și aceia care au făcut-o sub influența 
autorităţii unor șefi pricepuţi fie în a trezi încrederea 
tinerilor ascultători, fie în a-i ademeni cu utopii. La 
Niirnberg, Baldur von Schirach a declarat în mai 
multe rânduri că scopul său a fost să creeze „în 
cadrul statului un stat al tineretului”. Hitler însuși 
spunea: „Tineretul trebuie să fie condus de tineret”. 
Asemenea afirmaţii declarative n-au putut ascunde 
niciodată realitatea: rareori un tineret a fost mai 
puţin liber ca acesta. Integrarea organizaţiei HJ în 
aparatul partidului nazist a însemnat, implicit, 
dependenţa ei deplină față de conducătorii regimului; 
de aceea Schirach numea HJ-ul „sectorul de tineret al 
partidului național-socialist”. Conducătorii celui de-al 
III-lea Reich nu-și ascundeau intenţiile de a-l folosi ca 
un „material” destinat înfăptuirii planurilor lor de 
viitor. Lipsit complet de o adevărată educaţie 
politică, tineretul era incapabil să discearnă motivele 
reale care determinau măsurile adoptate de stat, 
incapabil să-și elaboreze un punct de vedere. 
Îndoctrinarea practică şi ideologică a tineretului 
urmărea satisfacerea tendințelor de dominație ale 
regimului. Anul 1935 a fost un an de „antrenament”, 
lozinca manifestând de altfel curând tendinţe 
inflaționiste. Se vorbea de antrenamente fizice, 
militare, intelectuale, profesionale, rasiale și chiar de 
gospodărie (în cadrul BDM-ului!164%). În același timp 
erau sistematic discreditate rațiunea, științele și 
inteligenţa, asociată de preferință cu noţiunea de 


„laşitate”. „Noi vrem să ajungem în câţiva ani- 
spunea în cadrul unei conferințe Obergebietsfiihrer 
dr. Hellmuth Stellrecht -în situaţia ca un tânăr 
german să știe să mânuiască o carabină cu aceeași 
siguranță cu care folosește un stilou. Este foarte 
semnificativ pentru o naţiune dacă tineretul ei 
consacră, de-a lungul anilor, mai multe ore zilnic 
pentru caligrafie și ortografie, dar nici măcar o 
singură oră pentru exerciţii de tir. Liberalismul a 
înscris deasupra intrărilor în școli: «știința este 
putere». Dar războiul și situația postbelică ne-au 
învățat că puterea unui popor se întemeiază în cele 
din urmă pe armele sale și pe acei care le știu 
mânui”(165). Dintr-un raport publicat în 1943 de 
Arthur Axmann, succesorul lui von Schirach în 
funcţia de Reichsjugendfiihrer, rezultă că „30700 de 
membri ai organizaţiei HJ dobândiseră instrucția 
necesară unor trăgători de elită, 1500000 participau 
regulat la trageri. La începutul anului 1939 între 
înaltul comandament al Wehrmachtului și 
Reichsjugendfiihrung s-a stabilit un acord în vederea 
antrenării tuturor conducătorilor în toate domeniile 
apărării. Antrenamentele urmau să se desfășoare în 
tabere speciale... În timp ce întreg tineretul de sex 
masculin se antrena la tir și făcea exerciţii pe teren, 
au fost create unități speciale care permiteau 
extinderea pregătirii militare a HJ-ului. Astfel, în 
1938 marina HJ-ului cuprindea 50000 de tineri, HJ- 
ul motorizat avea 90000 de tineri, aviația 74000, 
grupele care studiau construcţia de aeromodele 
cuprindeau 73000 de tineri, iar serviciile de 


transmisiuni 29000166). 

Programul era completat cu „antrenamentul 
ideologic”. După afirmaţia lui Hitler, el avea ca scop 
„să educe această rasă neatinsă de corupţie... care 
revenea de la sine la instinctele ei primitive”. Cele 
două elemente componente esenţiale erau ideea de 
rasă și cea de luptă. Ele însoțeau și patronau evoluţia 
conștiinței umane din cea mai fragedă copilărie. La 
vârsta la care tinerilor „le place să se joace de-a 
Robinson Crusoe”, Federaţia corpului didactic nazist 
indica folosirea povestirilor despre război şi opere 
inspirându-se din ideologia HJ-ului. Tineretul, 
afirmau instrucțiunile, „trebuie să ia de la început în 
consideraţie epoca în care nu i se cere numai să 
acţioneze, ci să și moară”. „Dumnezeu este luptă, iar 
lupta este sângele nostru, iată pentru ce suntem noi 
născuţi”, cânta HJ-ul. Se spune că Germaniei nu-i 
lipsesc „sisteme filozofice, gramatici deosebit de bune 
şi poeme frumoase”. „Dar în ceea ce privește Danzig, 
Viena sau Saar, Eupen și Malmedy, noi suntem în 
clipa de față cu adevărat săraci”. Linia politică 
inaugurată în 1933 era încă reţinută în enumerarea 
obiectivelor de politică externă, deşi în spatele 
acestora se aflau, chiar de la început, proiecte de 
politică externă mult mai ambiţioase. Programul 
educativ al celui de-al III-lea Reich trebuia, nici mai 
mult, nici mai puţin, să călească „o rasă aptă pentru 
ultimele și cele mai serioase hotărâri ale lumii”; 
Hitler afirma: 

„Pedagogia mea este severă. Orice slăbiciune 
trebuie eliminată fără cruţare. În ale mele 


„Ordensburgen”t167: va crește un tineret care va 
înspăimânta lumea. Eu vreau un tineret brutal, 
dominator, neînfricat și crud. Tineretul trebuie să 
posede toate aceste calități. Trebuie să suporte 
durerile, să nu aibă nici o slăbiciune sau sensibilitate. 
În ochii lui trebuie să strălucească splendoarea fiarei 
libere... Atunci voi putea crea o nouă ordine”. 

Astfel de declaraţii timpurii ale lui Hitler conțin 
o doză bună de „literatură”. Fiara de pradă liberă nu 
era în realitate decât un animal domestic, dresat să 
reacționeze conform dorințelor stăpânilor. Ceea ce se 
cerea tineretului era să se comporte întotdeauna în 
limitele bine stabilite, să dovedească o înţelegere 
perfectă a dispoziţiilor primite. Pe scurt, să fie înainte 
de toate un executant perfect. Pentru a-i menţine pe 
elevi în cadrul obiectivelor fixate de regim, 
educatorii se fereau în chip sistematic să dezvolte la 
ei spiritul de inițiativă și simţul de răspundere. 
„Credinţa în imposibil” pe care, după o afirmaţie a 
lui Baldur von Schirach, trebuia s-o dobândească 
tineretul se restrângea pur şi simplu la dorinţa ca, la 
nevoie, să fie gata să execute cu credinţă și ordine 
care par irealizabile... 

Războiul a permis verificarea acestor metode 
educative. Generaţia educată în spiritul acestor 
principii s-a dovedit capabilă să realizeze isprăvi care 
n-au reușit să ascundă sărăcia morală a celor ce le 
săvârșiseră. Baldur von Schirach a plecat personal pe 
frontul occidental la începutul anului 1940, 
considerat de el anul în care fiecare „trebuie să dea 
examen”. În iulie a fost chemat la marele cartier 


general al fiihrerului și numit gauleiter al Vienei. Era 
oare aceasta un fel de punere în disponibilitate? Sau 
poate că Viena, cu influenţa ei, proprie unui oraș încă 
relativ liberal și deschis lumii, a generat în același 
timp în spiritul lui Baldur von Schirach primele 
îndoieli asupra propriului său drum parcurs până 
atunci. Fapt este că de atunci el s-a îndepărtat tot mai 
mult de führer. Încă înainte primise cu scepticism 
hotărârea lui Hitler de a declanșa războiul. Originea 
sa „americană” și politica culturală prea puţin 
ortodoxă, aplicată de el la Viena în calitate de 
gauleiter, l-au îndepărtat și mai mult. La începutul 
anului 1943 Hitler îi declara lui Göring că resimte 
față de Schirach „o anumită neîncredere”. Când, în 
aceeaşi perioadă, Reichsjugendfiihrerul organiză la 
Viena o expoziție, Hitler îi reproșă lui Schirach că „a 
luat conducerea opoziţiei culturale în Germania”. În 
realitate, această manifestare de proastă dispoziție nu 
viza nici activitatea reală, nici măcar intenţiile lui 
Schirach. Nu-i mai puţin adevărat că peste câteva 
săptămâni, în cursul unei vizite la Berghof, Schirach 
a încercat să-l influențeze pe Hitler în direcţia unei 
politici mai moderate față de populaţiile ruse; iar cu 
ajutorul soţiei sale l-a făcut atent pe führer și asupra 
condițiilor barbare în care se desfășura deportarea 
evreilor. Unicul rezultat al intervențiilor a fost o 
discuţie, în urma căreia conducătorul tineretului și 
soția sa și-au grăbit plecarea la Viena. De atunci 
Schirach s-a găsit izolat. Ulterior, el ar fi afirmat în 
repetate rânduri că a avut suficiente motive pentru a 
se teme să nu fie arestat și deferit tribunalului 


poporului. Fără îndoială că nu trebuie de loc ignorată 
tendința de a dramatiza tot ceea ce-l privește. Un 
lucru este însă cert: după discuţia aprinsă de la 
Berghof încetase să mai conteze din punct de vedere 
politic. Evita tot mai mult manifestaţiile oficiale, de 
frică, dar și din cauza jenei pe care i-a generat-o 
realitatea războiului, demascându-i pe deplin iluziile. 
Totuși nu spunea nimic. 

Apărătorul lui von Schirach a subliniat la 
Nürnberg, în pledoaria lui finală, că mâinile 
clientului său n-au fost pătate de sânge. Afirmația 
poate fi valabilă doar în sens strict juridic, ea nu ține 
însă seama de faptele care definesc persoana și 
cariera sa. Baldur von Schirach reprezenta un tip 
caracteristic, în orice caz o stare de spirit larg 
răspândită. Credem că studiul de față a reușit 
oarecum să demonstreze, cu tot cadrul său limitat, 
cât de răspândită era. 


CAPITOLUL al VIII-lea - GENERALUL VON X 
Atitudinea și rolul corpului ofițeresc în cel de-al 
III-lea Reich 


„Ah, vedeţi dumneavoastră, 
am devenit niște ticăloși...” 
Wilhelm Keitel 


La 30 ianuarie 1933, generalul von X, pe atunci 
la începutul carierei sale, se afla împreună cu 
locotenentul conte von Stauffenberg în fruntea 
mulțimii entuziaste, care își manifesta frenetic, pe 
străzile Bambergului, adeziunea la instalarea lui 
Hitler în funcţia de cancelar al Reichului. Câteva 
săptămâni mai târziu, în cursul renumitei zile de la 
Potsdam, el se lăsă de bunăvoie convins de 
spectacolul reconcilierii. El a jucat un rol în 
reprimarea „puciului lui Röhm”, iar către mijlocul 
deceniului al patrulea s-a consacrat punerii pe 
picioare a unor divizii, acțiune care a purtat pecetea 
energiei și înaltei sale competente, până când anul 
1938 l-a trezit din siguranţa sa de sine iluzorie. El 
conspirase și, asemenea lui Brauchitsch și altor 
câtorva, acceptase avantaje personale. În el se îmbina 
orbirea entuziastă a lui von Blomberg și simţul 
datoriei al lui Beck, competența limitată a lui 
Manstein și serviabilitatea lipsită de demnitate a lui 
Keitel. Era, după cum se spusese despre generalul- 
maior Oster, un „om bun ca pâinea caldă” și totuși un 


„general dat dracului”. Numeroasele opinii care-l 
acuză pe el, „ofiţerul prusac și german”, în fața 
tribunalului istoriei ignorează realitatea raporturilor 
dintre Hitler și generalii săi, în măsura în care nu țin 
seama de complexitatea situațiilor. Într-adevăr, nici 
la începutul, nici la apogeul regimului hitlerist n-a 
existat ofiterul german, după cum n-a existat — ca o 
entitate omogenă — corpul ofițeresc german. General- 
colonelul Ludwig Beck nu reprezenta pe nimeni, nici 
pe plan uman, nici pe plan moral; situaţia era 
identică şi la polul opus, unde se situau Keitel, 
Burgdorf sau Jodl. Un singur lucru este indubitabil: 
efectul dezastruos al amorsei pe care Hitler o 
declanșă în păturile cele mai adânci ale blocului 
social alcătuit de corpul ofițeresc i-a prefăcut pe toți 
în învinși; faptul că ulterior au adoptat atitudini 
diferite, ba chiar opuse, demonstrează pe viu 
falimentul unei structuri sociale care-și păstrase până 
atunci cu gelozie coeziunea sa internă şi externă. 
Sciziunea castei militare devenise vizibilă încă 
înainte de 1933, desfășurându-se în paralel cu 
ascensiunea mişcării naziste şi începuse prin 
dezbinarea generaţiilor. Generalul von Seeckt, care a 
reușit să împiedice conturarea unor grupuri opuse în 
rândul corpului ofițeresc (mișcare virtual declanșată 
imediat după primul război mondial), atât prin 
autoritatea, cât și prin politica sa de cadre riguros 
trasată, a constrâns Reichswehrul să-și salveze 
coeziunea internă. După retragerea sa din activitate 
însă se manifestă, spre sfârșitul deceniului al treilea, 
un proces evolutiv în sens contrar. O expresie 


neașteptată şi aproape dramatică a noii situaţii s-a 
dovedit a fi procesul de la Ulm al ofițerilor 
Reichswehrului, inclusiv reacțiile, uneori vădit 
divergente, suscitate în rândurile corpului ofițeresc 
de împrejurările în care se desfășura procesul. Cu 
acest prilej se vădi că, mai cu seamă printre ofițerii 
mai tineri, numărul adepților partidului nazist nu era 
neglijabil. Opţiunea în favoarea acestei mișcări atât 
de „active” n-a fost determinată numai de motive 
naționaliste şi de nemulțumirea pe care le-o provoca 
așa-zisa slăbiciune și „pasivitate” a autorităţilor 
republicane; ea își avea cel puţin în aceeași măsură 
originea în resentimentele acelora care, o dată cu 
reducerea efectivelor militare ale armatei germane la 
100000 de oameni, se vedeau condamnaţi pe viaţă la 
o „carieră de rangul doi”. Dimpotrivă, o parte din 
vechea generație se arăta reticentă, iar alta vădit 
ostilă avântului luat de mișcarea nazistă. Numai o 
minoritate a adoptat această atitudine, din fidelitate 
față de convingerile sale republicane. Dar marea 
majoritate, al cărei comportament o legase definitiv — 
afectiv și sub impulsul tendințelor de restaurare — de 
imperiu, era, dimpotrivă, animată de ostilitate față de 
manierele grosolane și huliganice care, și pe plan 
politic, n-aveau nimic de-a face cu practica onoarei 
ofițerești. Totuşi, o perioadă îndelungată, ostilitatea 
generală față de Republica de la Weimar a ascuns 
fisurile dintre generațiile castei  ofițerești. 
Reichswehrul a slujit până la urmă republica, dar 
lealitatea manifestată era vădit silnică. Cel care s-a 
opus din răsputeri oricăror tentative de reconciliere 


cu republica a fost tocmai von Seeckt. Răceala și 
caracterul strict oficial al relaţiilor cu conducătorii 
politici, refuzul ostentativ și permanent de a participa 
la  solemnităţile anuale dedicate aniversării 
proclamării Constituției de la Weimar, eforturile 
încununate de succes care au rezolvat controversa 
privind culorile drapelului național în favoarea 
menținerii celor imperiale, negru-alb-roșu (cel puțin 
pentru Reichswehr), îndârjirea cu care a respins 
crearea unui „Ordin de merit” republican, — toate 
acestea erau în întregime expresia poziției sale 
neclintite şi deliberate, potrivnice unui sistem politic 
de esență revoluționară, socialistă și pacifistă, a cărui 
existență era acceptată și suportată ca o fază 
trecătoare, impusă de „o perioadă de secetă”. 
Străduinţa lui von Seeckt de a menține armata, 
din punct de vedere ideologic, la adăpost de orice 
influență venită din afară și-a aflat (cel puţin până la 
alegerea mareşalului Hindenburg ca președinte al 
republicii) o completare în tendinţa ca tradiționala 
legătură de fidelitate a corpului ofițerilor faţă de 
monarh să fie orientată spre vârfurile conducerii 
militare, astfel încât regimul democratic să nu 
beneficieze în nici un caz de ea. De altfel, dorința, 
întotdeauna vie la corpul ofițeresc, de a-și 
personaliza fidelitatea nu mai putea fi satisfăcută, 
după înlocuirea împăratului, cu noţiunea abstractă de 
stat. Această concepţie era dominată de noţiunea 
„soldatului apolitic”, care, deşi prezentată drept o 
expresie a dorinței de a se menţine deasupra 
partidelor, a fost în realitate folosită drept un slogan 


tactic, menit să lărgească sfera autonomă a 
Reichswehrului şi să-l protejeze împotriva 
angajamentelor pe care regimul aflat la putere le 
revendica în favoarea republicii. Răspunderea ce 
revine Reichswehrului în evoluția care a dus la 30 
ianuarie 1933 nu rezidă, după cum afirmă istoricii cu 
cele mai diferite orientări, în sprijinul activ pe care el 
l-a acordat partidului nazist, nici în intervenția mai 
mult sau mai puţin energică în favoarea lui Hitler, ci 
mai ales în faptul că armata, tenace și incapabilă să-și 
vadă erorile, s-a încăpățânat în dorința de a-și 
menţine poziția de „stat în stat”. Consecințele acestei 
atitudini au fost amplificate de indiferența 
manifestată, atât pe plan personal cât şi instituțional, 
de către autorităţile republicane în relaţiile lor cu 
corpul ofițeresc. În cele din urmă, cei doi 
interlocutori n-au mai putut arunca o punte peste 
vechea și tragica prăpastie dintre spiritul civil și cel 
militar. 

În afară de aceasta, Reichswehrul sau în orice 
caz conducătorii lui ofereau, cu deosebire în ultimele 
zile ale lunii ianuarie 1933, un tablou confuz, 
dominat de curente contradictorii, cum o confirmă și 
pertractările care au precedat numirea lui Blomberg 
în postul de ministru al Reichswehrului. Unii din ei 
încercau un sentiment de resemnare, alţii, 
dimpotrivă, de revoltă, exprimat cel mai puternic 
prin demersul întreprins de şeful comandamentului 
armatei, generalul von Hammerstein, pe lângă 
președintele Reichului pentru a-l informa despre 
rezervele pe care comandamentul le are față de 


numirea lui Hitler în funcția de cancelar. Majoritatea 
ofițerimii însă era pe deplin dispusă să recunoască în 
numirea noului cancelar (survenită în pofida 
rezistențelor opuse) o hotărâre a lui Hindenburg, 
care, în pofida tuturor schimbărilor de ordin 
parlamentar și ministerial, inclusiv a promovării 
cabinetului de la 30 ianuarie 1933, reprezenta pentru 
ei personal statul pe care-l servea Reichswehrul. 
Tocmai această atitudine, mai mult pasivă, a fost 
aceea care l-a îndemnat pe Hitler să facă în 
septembrie 1933 declaraţia citată în mod constant 
drept dovada răspunderii ce revine generalilor: „Dacă 
în zilele revoluției Reichswehrul n-ar fi fost alături de 
noi, noi n-am fi fost astăzi aici”. Examinând însă 
împrejurările în contextul lor istoric, aprecierea 
aceasta pare mai curând să fi precedat şi provocat 
situaţia favorabilă al cărei beneficiar se prezintă. 
Situaţia de fapt decurge mai curând din acea politică 
de bunăvoință, marcată prin favoruri, pe care Hitler a 
folosit-o în primele luni de activitate la cancelaria 
Reichului, într-o perioadă în care, deşi puterea sa era 
departe de a fi consolidată, își propunea să câștige 
pentru cauza sa pe generalii care nu-și ascundeau 
neîncrederea. Formula aplicată se inspira din aceeași 
tactică: un val de profesiuni de credință de pură 
formă ale regimului în favoarea sentimentelor 
naționale, a tradiţiei, a prusianismului, a valorilor 
occidentale și a spiritului de camaraderie și eroism al 
celor ce au făcut războiul împreună în tranșee. Se 
manifesta în același timp deferenţa ostentativă față 
de președintele Reichului, accentul fiind pus pe 


disciplină, bunele moravuri, ordine, creștinism; în 
general pe toate acele noţiuni care, pentru un spirit 
conservator, întruchipează ideea pe care și-o făurește 
despre statul căruia îi aparţine. În cadrul aceluiași 
efort de propagandă, Hitler a rostit la 3 februarie 
1933, în fața ofițerilor superiori din corpul de 
comandă, un discurs care, după mărturia lui 
Blomberg, a fost „una dintre alocuţiunile lui cele mai 
dificile”, deoarece a avut „tot timpul senzaţia că 
vorbește în faţa unui zid”. Și de data aceasta, modul 
în care a ştiut să spulbere suspiciunea șefilor militari 
(ipsită de altfel de rădăcini adânci), fără s-o 
lichideze imediat, demonstrează cum stăpânea el 
resorturile psihologice. Nu numai că a promis 
generalilor  reînarmarea Wehrmachtului,  „călirea 
tineretului și întărirea voinței de apărare prin toate 
mijloacele”, că le-a declarat, ţinând seama de 
rivalitatea exprimată prin pretenţiile formulate în 
problemele militare de Röhm și SA, că în domeniul 
militar ei vor deţine frâiele puterii, dar a prezentat și 
propriile sale revendicări într-o formă care „părea a 
nu-și propune altceva decât satisfacerea doleanţelor 
Reichswehrului”. Alocuţiunea s-a încheiat cu o 
declarație în care Hitler afirma că armata trebuie să 
rămână „apolitică și pe deasupra partidelor”, întrucât 
„lupta pe plan intern nu o privea pe ea, ci 
organizațiile naţional-socialiste”. Formularea marca 
deopotrivă o tentativă de prevenire și o reîntoarcere 
la metodele folosite de  Seeckt, oferind 
Wehrmachtului dublul avantaj de a feri armata de a 
participa la adoptarea hotărârilor pe plan intern, 


lăsându-i totodată speranţa — nemărturisită — că, într- 
o situaţie dificilă, ar putea să îndeplinească rolul de 
arbitru suprem. În realitate, Hitler a obținut astfel de 
la ofițeri o semnătură în alb pentru o politică de 
teroare. 

În relaţiile stabilite cu armata, un factor de prim 
ordin l-a constituit rolul îndeplinit de von Blomberg, 
ministrul Reichswehrului, și de consilierul său cel 
mai apropiat, von Reichenau, numit încă de la 2 
februarie în postul de șef al Oficiului ministerial, 
întrucât în persoana lui Hitler și-a aflat doi parteneri 
care au urmat aproape fără obiecţii politica sa. În 
ciuda unei situații iniţiale aproape identice, cei doi se 
deosebeau profund. Refuzul de a se lăsa subjugați de 
tradiții şi spiritul larg şi deschis în abordarea 
problemelor, care îi caracteriza pe amândoi, aveau 
origini diferite. La primul se reflecta dezrădăcinarea 
şi un temperament lipsit de echilibru moral, dominat 
aproape exclusiv de stări afective și impresii 
trecătoare, în timp ce la Reichenau comportamentul 
se întemeia pe cinismul omului calculat, care a 
descoperit că respectul valorilor sacrosancte 
reprezintă un obstacol hotărâtor în lupta pentru 
putere, sau în orice caz încurcă  într-atâta 
ascensiunea, încât e de preferat să fie aruncat peste 
bord... Blomberg era un om nehotărât, ușor 
influențabil. Persuasiunii ridicate de Hitler la rangul 
de artă, el nu-i putea opune decât instabilitatea unui 
caracter care se raliase, în cele din urmă, la 
principiile doctrinelor din ce în ce mai autoritare, 
până în ziua în care a căzut pradă lui Hitler, cu toată 


exuberanța temperamentului său lipsit de 
profunzime. În memoriile sale, el ne-a asigurat 
ulterior că în 1933 s-a văzut brusc înarmat cu un sens 
al lucrurilor la care nu se mai aștepta după 1919. 

Încă pe timpul când se aflau amândoi în Prusia 
orientală, convingerile lui Blomberg erau susținute de 
către şeful său de stat-major, colonelul von 
Reichenau, care uneori îl atrăgea chiar în această 
direcţie. Devenind șef al Oficiului ministerial, acesta 
nu s-a lăsat, ca Blomberg, frânat în ambitiile sale de 
sentimentalisme; dimpotrivă, el își urmărea ţinta cu 
un sânge rece machiavelic. Cu toate că a intrat relativ 
timpuriu în contact cu Hitler, întreținând cu el 
legături prin corespondenţă, n-a aderat la nazism din 
convingere. Reichenau vedea în acesta mai curând 
ideologia unei largi mişcări, al cărei avânt își 
propunea să-l folosească în interesul carierei sale 
personale şi a sporirii forţei militare, convins că-i va 
fi posibil, la momentul oportun, să o utilizeze cum va 
crede de cuviință. Reichenau  întruchipa tipul 
ofițerului profesional competent, care se debarasase 
hotărât de categoriile feudale ale castei sale, inclusiv 
de principiile ei morale. Iată de ce n-a întârziat să 
devină în acea perioadă vedeta politicii preconizate 
de Reichswehr. Dacă considerăm adevărate notele 
luate de un participant la conferința comandanților- 
şefi din februarie 1933, atunci el a declarat: 

„Este absolut necesar să recunoaștem că ne aflăm 
într-o perioadă revoluţionară. Tot ceea ce este putred 
în stat trebuie să dispară, dar scopul poate fi atins 
numai prin teroare. Partidul va lupta împotriva 


marxismului fără nici o milă. Sarcina armatei este să 
stea cu arma la picior. Nici un sprijin celor 
persecutați, dacă aceștia vor căuta ajutor la armată”. 
În cursul lunilor care au urmat, șefii armatei s-au 
inspirat în conduita lor din această declaraţie 
rușinoasă; ea „izbise puternic” pe auditori, dar, fapt 
plin de semnificație, numai un singur participant a 
îndrăznit să protesteze. Armata a stat cu arma la 
picior, în timp ce Constituţia era treptat abrogată, 
influența lenderelor redusă la zero, partidele și 
organizaţiile politice supuse unor puternice oprimări, 
minoritățile prigonite, adversarii regimului arestaţi, 
schingiuiți sau asasinați, dreptul și legea scoase din 
joc. Dacă armata a adoptat această atitudine, nu a 
făcut-o nici sub presiunea unor circumstanțe externe, 
nici ca urmare a unui jurământ de credinţă, care ar fi 
obligat-o moralmente (jurământul n-a fost prestat 
decât mai târziu) şi cu atât mai puţin ca urmare a 
respectării tradiţiilor, cu care de altfel deviza lui 
Reichenau se găsea într-o contradicţie flagrantă. Nu, 
aici a acţionat o opţiune politică, adoptată în deplină 
cunoștință de cauză. Armata nu s-a clintit nici când, 
în cursul afacerii Röhm, echipele de ucigași trimise 
de Hitler s-au dedat timp de trei zile la masacre. Dacă 
ordinea publică, așa cum avea să pretindă Blomberg 
mai târziu, ar fi fost realmente amenințată de rebeli 
şi de conjurațţi, ar fi fost de datoria șefilor armatei să 
intervină pentru a opri sângeroasele evenimente. Dar 
departe de o astfel de conștiință a datoriei sale, 
armata a mers până acolo încât a cedat din armele 
sale SS-ului și, pentru a avea dreptul de a fi 


considerată ca singura forță armată a naţiunii, 
Reichswehrul a acceptat în cele din urmă și crimele 
comise împotriva sa. Legăturile camaradereşti firești 
cântărind mai puţin decât urmărirea unor țeluri 
militare, armata a acceptat „un troc, cedând onoarea 
armatei pentru iluzia puterii”. Până la urmă 
principiul neamestecului se identifică pur și simplu 
cu renunţarea la integritate și la exigenţele morale. 
Hitler sesiză imediat că această atitudine ascunde cu 
stângăcie mărturia slăbiciunii. Jurământul de 
credință absolută depus de Reichswehr față de „Adolf 
Hitler, führer al Reichului și al poporului german, 
comandant suprem al armatei”, pe care Blomberg și 
Reichenau s-au grăbit să-l organizeze la începutul 
lunii august 1934, imediat după decesul lui 
Hindenburg, constituia mai puţin, cum s-a afirmat 
adeseori ulterior, începutul unei evoluţii cu implicaţii 
dezastruoase, cât mai curând, în cadrul acestei 
evoluţii, apogeul primei faze. 

Totuși, începând din acest moment, politica pe 
care au urmat-o șefii armatei n-a mai coincis cu 
sentimentele majorităţii corpului ofițeresc. Dar ei 
toţi, fie că, în miopia lor, au considerat masacrele din 
iunie drept o victorie a armatei, fie că s-au pripit să 
le considere ca actul ultim al fazei „revoluţionare”, 
fie că le-au considerat un abuz regretabil de putere, 
sau, în fine, au recunoscut pur și simplu, indignati și 
scârbiți, că a fost în fapt un masacru, în pofida 
acestor raționamente și supoziţii, au fost cu toţii de 
acord cu declaraţia unuia dintre șefii lor de prim rang 
că „soldatul trebuie să-și facă datoria fără a se 


amesteca în treburile altora”. Apare deci din nou 
vechea formulă a „soldatului apolitic”, care a fost și 
de data aceasta, ca și mai de mult, greșit aplicată, 
servind, mai mult decât oricând, pentru a ascunde 
teama armatei de a lua hotărâri. Diferența consta în 
aceea că sub Republica de la Weimar armata folosea 
formula aceasta pentru a refuza să slujească leal 
statul, în timp ce la începuturile dictaturii hitleriste 
ea a folosit-o pentru a refuza sprijinul său victimelor 
nazismului; cu alte cuvinte, formula, care-i permisese 
odinioară armatei să refuze să spună „da” îi îngăduia 
acum să refuze să spună „nu”. Mai ales după 
reintroducerea, în martie 1935, a serviciului militar 
obligatoriu, această formulă a determinat în mare 
măsură atitudinea ofițerimii superioare. În măsura în 
care aceasta lua cunoștință de ceea ce, într-un sens 
larg al termenului, putem numi conjunctura politică, 
ofițerii superiori aprobau regimul care restabilea 
„ordinea”, făcând dovadă de o energie dură; aprobau 
fermitatea lui, care contrasta cu renunţările facile ale 
regimului de la Weimar; în sfârșit, ei erau satisfăcuți 
de politica de reînarmare, din care decurgea implicit 
o revalorizare a castei lor. Se retranşară de atunci pe 
terenul activităților strict militare, fără a ţine seama 
de fenomenele neliniștitoare din domeniul vieţii 
publice, considerându-le drept corolarul inevitabil al 
unei reînnoiri „revoluționare”. De câte ori se 
manifesta o opoziţie, ea provenea mai curând 
dinăuntrul vechii generaţii; dar chiar și acolo, ea se 
dovedea, cel puţin în acea epocă, mai curând de 
ordin tactic decât fundamental ostilă regimului. 


Dimpotrivă, majoritatea ofițerilor îi erau 
recunoscători lui Hitler că îi permitea din nou 
militarului „să se întoarcă la stricta obiectivitate”, 
cum avea să scrie mai târziu generalul von Choltitz în 
memoriile  saleti6&. În acest context trebuie 
interpretată formula atât de răspândită în epoca 
aceea după care armata reprezenta „modalitatea 
aristocratică a emigrației”. Aceasta era cu deosebire 
folosită de unle elemente resemnate ale burgheziei, 
care se sustrăgeau tabloului respingător oferit de 
activitatea politică,  căutându-și refugiul în 
austeritatea sobră a serviciului militar, pentru a-şi 
satisface ambițiile personale prin îndeplinirea unor 
sarcini, chipurile, degrevate de orice semnificație 
politică. 

De altfel, mobilurile acestei atitudini nu sunt 
întotdeauna pe deplin clare. Uneori este dificil să 
discernem în această retragere cvasiunanimă în 
limitele cerințelor profesiunii în ce măsură s-a 
datorat ea protestului mut, fugii de realitate sau unui 
carierism consecvent. De asemenea, este dificil să 
precizăm în ce măsură atitudinea a fost expresia 
exclusivă a unui ataşament orb față de îndatoririle 
profesionale, care nu vedea în obiecțiile de ordin 
moral decât slăbiciunile unui caracter dominat de 
impulsuri sentimentale şi care-şi punea capacitatea 
tehnică la dispoziția oricărui partener, fără să se mai 
gândească la alte probleme. Nu mai e cazul să 
amintim că Hitler nici nu era dispus să tolereze în 
armată o „atitudine de specialist” apolitic decât până 
în clipa în care va fi fost desăvârşit instrumentul 


eficace menit să-i permită realizarea visurilor sale de 
hegemonie. Cu prilejul unui interviu a declarat încă 
în 1934 că „concepţiile sale nu lasă nici cel mai mic 
loc omului apolitic”. Mai târziu, în faza finală a 
eforturilor întreprinse în vederea  îndoctrinării 
ideologice a Wehrmachtului (eforturi inițiate curând 
cu cea mai mare energie), corespunzând întocmai 
momentului îndepărtării mareșalului von 
Brauchitsch, Hitler preciza: „Sarcina comandantului 
suprem constă în a da armatei o educaţie național- 
socialistă. Nu cunosc nici un general capabil să 
îndeplinească această sarcină așa cum o doresc. lată 
pentru ce am hotărât să iau eu însumi în mână 
comanda supremă”(16%. În fapt, dacă generalii erau 
de acum înainte lipsiţi de orice putere, aceasta nu era 
decât consecinţa unei evoluţii care a început, printre 
altele, cu formula soldatului  „apolitic”. Astfel, 
generalul von Fritsch scria în mai 1937, pe când era 
șeful armatei de uscat, nu fără o anumită satisfacţie 
mioapă: „Mi-am stabilit ca linie de conduită limitarea 
la problemele militare care-mi aparțineau, renunțând 
la orice activitate politică... Sunt incompetent ca să 
fac politică”. Într-un chip asemănător s-a exprimat și 
von Brauchitsch, precizând că politica este un 
domeniu care-l depășește; într-o convorbire avută cu 
Ernst Udet, persiflând situaţia, el spunea că politica 
se aseamănă cu „un zgomot caraghios care se aude 
din culise”, deşi acest zgomot ajungea până la ușa lui, 
trecându-i chiar pragul sub forma injustiţiei, a terorii 
şi asasinatelor. 

Blomberg şi Reichenau au susținut intenţiile 


totalitare ale lui Hitler, contând că reînarmarea 
promisă şi mai ales înfăptuită va atrage în mod 
obligatoriu după sine, o dată cu creşterea efectivelor, 
creșterea importanței şi ponderii autorităților 
militare. Foarte curând însă speranțele lor au fost 
spulberate. În măsura în care Blomberg, în zelul său 
slugarnic, nu renunța singur la pozițiile sale, 
reînarmarea, realizată prin măsuri pripite, aproape 
necoordonate, avu un efect dizolvant asupra unității 
corpului ofițeresc, deoarece forțele existente nu 
reușeau să-și extindă atât de repede influența asupra 
masei tinerilor ofițeri încorporați. Baronul von 
Fritsch deplângea faptul că Hitler „forțează ritmul la 
extrem, exagerează, pune toată lumea pe goană, 
hărțuind-o..., împiedicând orice progres sănătos”. Nu 
se poate şti dacă, împingând reînarmarea pe un 
asemenea făgaș, Hitler n-a luat în consideraţie și 
acest efect secundar, care, în orice caz, îi convenea 
de minune. Aceasta deşi la 1 februarie 1934, chiar 
din momentul preluării funcţiilor, ordonă șefului 
comandamentului armatei „să pună pe picioare o 
armată cât mai puternică posibil, întemeiată pe o 
solidă coeziune internă și pe cel mai înalt nivel 
posibil de instrucţiune”. În orice caz, ceea ce trebuia 
să devină un instrument în mâna comandanților 
militari a devenit tot mai mult o armă eficace în 
mâna lui Hitler, împotriva ambițiilor politice ale 
şefilor Wehrmachtului. | Cunoașterea tuturor 
aspectelor situației create i-a permis să adopte mai 
uşor, în primăvara anului 1938, o hotărâre 
nemaiauzită, menită să umilească Wehrmachtul, 


dând totodată lovitura de graţie ultimelor iluzii pe 
care le mai nutreau șefii militari care își închipuiau 
că mai au armata în mână sau că, cel puţin, ar putea 
să-şi păstreze autonomia. 

Împrejurările au vrut ca Blomberg însuși să-i 
ofere lui Hitler ocazia favorabilă, provocându-i 
irascibilitatea crescândă prin șovăiala cu care-l urma 
în cacialmalele sale în materie de politică externă, 
prin tolerarea în rândul conducătorilor militari a 
unor tendințe ambigue, în care se îmbinau ostilitatea 
față de pregătirile de război și indiferența față de 
doctrină. În ochii lui Hitler, atitudinea corpului 
ofițeresc care aproba reînarmarea, dar nu și războiul, 
„ordinea” instaurată de nazism, dar nu și doctrina lui, 
nu putea apărea decât ca lipsită de logică. Când 
comandantul Wehrmachtului sublinia, într-un 
memoriu, că, „independent de faptul că temeliile 
armatei noastre de astăzi sunt şi trebuie să fie 
național-socialiste, nu se poate tolera ca politica 
partidului să-şi permită să exercite o influență asupra 
armatei”, se ascundea aici o contradicție pe care nu 
numai Hitler s-a străduit în mod inutil s-o rezolve. 
Avertismentele și obiecțiile de principiu formulate în 
repetate împrejurări de Blomberg și de anturajul său 
începând din 1936 (şi deosebit de ferm în cursul 
vestitei întrevederi din 5 noiembrie 1937) l-au 
convins pe Hitler că șefii militari nu sunt din soiul de 
care avea el nevoie pentru realizarea vastelor sale 
planuri de cucerire. Când s-a aflat, la sfârșitul lunii 
ianuarie 1938, că recenta recăsătorire a lui Blomberg 
constituia o mezalianţă, interesând și poliţia de 


moravuri, care-l obligă pe ministrul său să-și dea 
demisia, Hitler profită de ocazie ca să-l înlăture 
totodată și pe succesorul firesc al lui Blomberg, 
baronul von Fritsch. În cursul unei scene scandaloase, 
şeful armatei, care nici nu știa despre ce e vorba, fu 
acuzat de Hitler de pederastie. Deşi imediat după 
aceea acuzaţia s-a dovedit total neîntemeiată, ea a 
oferit totuși prilejul mult dorit de a proceda la o 
vastă remaniere. Începută la 4 februarie, aceasta a 
depășit mult, prin sfera de aplicare, cadrele militare, 
asigurând îndepărtarea din posturile-cheie a ultimilor 
reprezentanţi ai conservatorismului. Hitler a preluat 
personal comanda supremă a Wehrmachtului, creând 
O.K.W.-ul (Oberkommando der Wehrmacht(1709), şi s- 
a înconjurat de oameni docili care se comportau într- 
o manieră diametral opusă devizei lui Marwitz: 
„căutaţi favoarea acolo unde revolta nu v-a adus 
onoare”. Von Fritsch a avut drept succesor pe 
generalul von Brauchitsch, care se dovedise apt 
pentru această funcție prin caracterul său slab și prin 
afirmaţia că ar fi gata să facă tot ceea ce i se cere. 
Îndeosebi a dat asigurări că va apropia armata de 
nazism. 

Hitler a reușit astfel, dintr-o singură lovitură, 
fără să întâmpine nici cea mai mică rezistență, să 
îndepărteze singurul factor de putere care mai avea 
oarecare importanță, reunind acum în mâinile sale 
întreaga putere civilă și militară. El declară cu dispreţ 
că acum se convinsese de lașitatea tuturor 
generalilor. Aprecierea  dispreţuitoare i-a sporit 
datorită lipsei de scrupule de care au dat dovadă 


numeroși generali acceptând, înainte de reabilitarea 
lui von Fritsch, să ocupe postul devenit vacant. 
Această atitudine demonstra în acelaşi timp că 
unitatea corpului ofițeresc fusese definitiv sfărâmată, 
că solidaritatea de castă, care-și dovedise deficiența 
încă înainte, cu prilejul asasinării lui von Schleicher 
şi von Bredow, încetase să mai existe. Consternat, 
generalul von Fritsch scria: 

„Niciodată până acum un popor n-a îngăduit ca 
însuși comandantul suprem al armatei să fie tratat în 
chip atât de rușinos. Mentionez în mod expres faptele 
acestea, pentru ca istoriografia să consemneze cândva 
cum a fost tratat în 1938 comandantul suprem al 
armatei. Un asemenea tratament nu este dezonorant 
numai pentru mine personal, ci dezonorează în 
acelaşi timp întreaga armată” 171). 

Este demn de remarcat faptul că fostul șef al 
armatei se preocupa numai de istoriografie, și nu de 
istoria propriu-zisă. Un grup de ofițeri, scârbiți de 
cursul evenimentelor, şi-au propus să organizeze o 
conspirație şi s-au hotărât să ia legătură și cu von 
Fritsch. Ei n-au putut dobândi însă sprijinul lui, care 
i-a refuzat și la o a doua încercare, întreprinsă șase 
luni mai târziu. A doua oară făcu şi o remarcă 
fatalistă: „Omul acesta este însuşi destinul Germaniei, 
iar acest destin își va urma cursul până la capăt”. 

Oricum, criza din primăvara anului 1938 fu 
punctul de plecare al unor eforturi menite să 
recâștige prin acţiune personală acea onoare a 
armatei a cărei pierdere Fritsch se mulțumea doar s-o 
deplângă. Într-adevăr, anumite elemente ale politicii 


de agresiune urmărite de Hitler, care până atunci 
aproape că nu fuseseră luate în seamă sau fuseseră 
pur și simplu ignorate în mod ușuratic, devin din ce 
în ce mai îngrijorătoare. În fapt, e aproape cert că 
majoritatea ofițerilor superiori adoptaseră o atitudine 
tot mai critică față de proiectele aventuroase ale lui 
Hitler și nu aprobau nicidecum o politică ce risca să 
ducă la război. Desigur, poziția adoptată își avea 
sorgintea mai puţin în scrupulele morale și mai 
curând într-o apreciere realistă a raportului de forțe. 
Dar propriile lor obiecţii se pierdeau într-un sistem 
complicat de tentative menite să le liniștească 
conștiința, ei autoiluzionându-se și încercând, sub 
felurite pretexte, să uite „presentimentul îngrijorător 
că Hitler le va aduce catastrofa”t!72. Unii se 
comportau ca Blomberg, refuzând timp îndelungat 
„să ia în serios” proiectele lui Hitler; alții acordau 
credit acțiunii moderatoare a evenimentelor politice 
care ar fi reușit să curme la timp extravaganţele 
tinzând spre hegemonie; mai existau și aceia care, 
mai ales după succesele răsunătoare obținute fără 
vărsare de sânge, își puneau toate speranţele în 
„geniul fiihrerului”. Doar o minoritate refuza în 
permanenţă să accepte aceste eschivări necinstite, 
luând în serios persoana și planurile lui Hitler, ca și 
angajamentele personale pe care aceste planuri le 
reprezentau. Încă din ianuarie 1937, șeful statului- 
major, Ludwig Beck, scria superiorului său, generalul 
von Fritsch: 

„Dată fiind mentalitatea poporului nostru, atât 
de atașat de armată, este firesc ca armata să se 


bucure de o încredere cvasinelimitată... Ca atare, 
tocmai armatei îi revine aproape în exclusivitate 
răspunderea viitorului. Nu e chip să te sustragi 
acestui raționament”(173). 

În ceea ce-l priveşte, Beck a făcut tot posibilul 
pentru a contracara planurile de război ale lui Hitler, 
sau cel puţin pentru a le amâna, fără a obţine însă la 
început altceva decât propria sa destituire. „Ce face 
câinele ăsta din frumoasa noastră Germanie!”, 
exclama el pe atunci, aderând doar după îndelungate 
ezitări și cu preţul unui grav conflict moral la 
succesivele proiecte de lovitură de stat elaborate într- 
un cerc restrâns începând din 1938. Desperarea sa nu 
rezulta doar din neputinta fizică a individului în faţa 
unui regim dictatorial, ci în egală măsură din 
neputinţa psihologică a unui om prizonier al 
mentalităţii castei sale. La Beck se vădea astfel 
întreaga problematică  neliniștitoare care i-a 
frământat pe aproape toți ofițerii participanți la 
conjuraţii. Astfel, respectul față de legământ, care nu 
mai avea decât un conţinut formal, alcătuit din 
jurământ şi obligaţia de supunere, a rămas, în 
înțelesul strict al noţiunii, un obstacol de nedepăşit. 
Rational, Beck recunoștea că Hitler pierduse de mult 
dreptul de a pretinde fidelitate faţă de jurământul dat 
şi că proiectele de atentat erau moralmente 
justificate; totuși el n-a reușit niciodată să suprime 
această ultimă reacţie de ordin sentimental, care-l 
făcea să considere aceste proiecte drept o rebeliune, o 
revoluţie. Într-o discuţie cu Halder aprecia aceste 
două cuvinte ca „inexistente în vocabularul 


soldatului german”. Iată de ce a considerat până în 
ultima clipă că jurământul dat lui Hitler a fost „ziua 
cea mai neagră” din viaţa sa. 

În fond, această contradicţie dezvăluia lipsa de 
viabilitate a unei atitudini fixate de la început în 
categoriile rigide ale gândirii și afectivității militare. 
Etica funcţionării riguroase, în care atitudinea 
conformistă și integrarea în obiectivele generale ale 
planului erau elementele esenţiale, în timp ce 
elementul subiectiv era întotdeauna privit cu 
neîncredere, se bizuia pe raționamentul conform 
căruia ordinea trebuie acceptată fără a fi pusă în 
discuţie. Dar o astfel de atitudine se dovedea valabilă 
doar atâta timp cât ordinea însăși nu era pusă în 
discuție. Într-o perioadă revoluţionară însă, o 
asemenea etică nu-și mai găsește justificarea. 
Reprezentanţii ei aveau, prin tradiţie, obișnuinţa să 
înăbușe orice manifestare personală, să-și refuze 
orice contradicţie și sentiment, ba chiar şi mai ales 
sentimentul indignării faţă de ordinea existentă 
(deoarece aceasta ar fi fost o insolenţă de „cârcotaș” 
şi deoarece, în genere, „aici nu este loc pentru 
sentimente”); de aceea, îndoielile privind dreptul 
dictatorului de a-și exercita puterea se transformau în 
cele din urmă în dreptul de a formula îndoieli. 
Desigur, o dilemă autentică îşi câștigă dreptul la 
respect, dar aici valoarea morală a unui sistem 
educativ se lovea de propriile sale limite. Se poate 
pune întrebarea dacă nu tocmai această atitudine 
scrupuloasă, grevată de permanente îngrijorări și 
conflicte lăuntrice, notorie la ofițerii opoziţiei, de la 


Hammerstein la Canaris, de la Olbricht, Tresckow, 
Stieff și Schlablendorff până la Stauffenberg, n-a fost 
cumva cauza care a transformat istoria rezistenţei 
militare într-o serie de tentative a căror permanentă 
ratare este de neînțeles. Fireşte că și aici și-au avut 
contribuția supletea descurajantă a Marii Britanii, 
apoi un eşec tehnic, apoi din nou succesele repurtate 
de Hitler, flerul care-l făcea să presimtă pericolul și, 
în cele din urmă, câte o coincidență nenorocită. În 
fond însă, răspunderea principală a eșecurilor este 
imputabilă incapacității conjuraţilor de a se hotărî să 
ducă la bun sfârșit o acţiune contrară principiilor 
fundamentale ale educaţiei lor, care făcea din toţi 
acești oameni, pierduţi în propriile lor reverii, 
distruși, antrenați în discuţii fără sfârșit, cântărind 
fără încetare felurite alternative, niște stranii 
întruchipări moderne ale lui Hamlet. 

Proiectele au mai eşuat și din cauza slăbiciunilor 
şi imobilismului moral al unui mare număr de 
generali și ofițeri superiori care, de fiecare dată când 
trebuiau să-şi dea adeziunea, trebuiau să fie 
imploraţi, pentru ca, până la urmă, să rămână 
nehotărâți, imprimând fiecărui proiect, de la cel din 
vara anului 1938 și până la cel din 20 iulie 1944, un 
element de nesiguranţă. Ceea ce îi determina în cele 
din urmă să adere era mai puţin convingerea în 
succes, cât sentimentul că până și un atentat nereușit 
îi va ajuta să-şi redobândească cel puţin onoarea. 
Unuia care se arăta circumspect față de șansele 
acestei acțiuni, generalul Stieff îi răspunse: „Noi ne 
purificăm astfel”. Întâlnim aici din nou concepția în 


virtutea căreia ofiţerul este supus unor reguli aparte, 
întemeiate pe imaginea tradițională a unui corp de 
elită. Proba hotărâtoare la care au fost supuse 
concepţiile lor sub regimul hitlerist dezvăluie însă că, 
pentru majoritatea ofițerilor, conștiința valorii 
militare s-a pervertit într-o pretenție neîntemeiată la 
privilegii sociale. Această majoritate păstrase doar 
aspectul exterior, formele și uzanțele corpului 
ofițeresc prusac la care se referea mereu și cu care 
prea adeseori a ajuns să fie confundată. 

Dimensiunile reale ale decăderii s-au manifestat 
într-un chip izbitor prin incapacitatea unuia dintre 
reprezentanţii castei de a înţelege, chiar după 
catastrofă, problemele de conștiință ale 
participanţilor la atentatul din 20 iulie 1944; el n-a 
văzut în acțiunea lor decât rezultatul unui orgoliu 
rănit, al unei ambiţii nerealizate și al unei dorințe de 
avansare şi căpătuială(!74. Când mareșalul von 
Rundstedt a fost întrebat la Niirnberg dacă n-a 
intenționat niciodată să-l suprime pe Hitler, el a 
răspuns că era soldat, și nu trădător. Aici, ca și cu 
ocazia discuţiilor postbelice privind rezistența 
militarilor, se discerne ușor caracterul confuz al 
noţiunilor, această concepţie după care un soldat își 
poate trăda patria, poporul, onoarea, răspunderea 
asumată pentru viața subalternilor săi, pe scurt, 
orice, în afară de omul care şi-a călcat de o mie de 
ori cuvântul dat, dar căruia i-a depus jurământ. 

Nu este greu să descifrezi în spatele acestor 
pledoarii, care puneau mai presus de orice 
îndeplinirea datoriei și devotamentul, ceea ce de fapt 


era lipsă de caracter și oportunism, slăbiciuni care au 
caracterizat în această perioadă marea majoritate a 
ofițerimii superioare germane, a cărei expresie — 
poate chiar cea mai tipică — sunt Friedrich Fromm și 
Giinther von Kluge. Lipsa lor de fermitate rezulta 
dintr-un conflict moral, pe care normele și 
deprinderile modului tradițional de a gândi nu mai 
erau în măsură să le rezolve. Era necesară o anumită 
doză de curaj individual, „civil”, pe care ei nu-l 
aveau. În vârtejul care opunea valorile, după lungi și 
nesfârșite ezitări, în cursul cărora ralierea la planurile 
conjuraţilor alterna brusc cu jurăminte de fidelitate 
adresate fiihrerului, viața ambilor s-a încheiat într-un 
fel deopotrivă de semnificativ și de straniu în 
momentul în care au trebuit să ia în sfârşit o hotărâre 
irevocabilă: în timp ce Fromm i-a adus pe conjurați 
în curtea Ministerului de Război din Bendlerstrasse în 
fața plutonului de execuţie, folosind o procedură 
accelerată, evident cu scopul de a suprima 
eventualele mărturii care-l acuzau, deci pentru a-și 
salva viaţa, feldmareșalul von Kluge, revocat și 
rechemat la Berlin, se sinucidea în mașina sa, între 
Paris şi Metz, nu însă fără ca, într-o ultimă scrisoare, 
să-l asigure încă o dată pe Hitler de admiraţia sa. 
Numeroși alții au eșuat la fel, poate în circumstanțe 
mai puţin dramatice, dar tot ca o consecință a 
caracterului lor şovăielnic. În loc să ducă la bun 
sfârşit o acţiune, dacă nu eficace pe plan istoric, cel 
puţin demnă pentru amintirea lor, ei au căutat cu 
resemnare moartea. 

În cursul războiului, lipsa de personalitate 


aproape generală a șefilor militari a determinat o 
diminuare progresivă a influenţei lor atât pe plan 
politic, cât şi pe cel al conducerii operaţiilor. 
Supunându-se, în pofida conștiinței lor, directivelor 
mereu schimbate pe care Hitler le adopta sub 
impulsul unor impresii fortuite, au favorizat ei 
singuri acel proces care trebuia în cele din urmă să-i 
ducă la pierderea autorităţii. Iniţiată o dată cu 
elaborarea planurilor campaniei împotriva Franței, 
atingând punctul culminant în timpul bătăliei de la 
Dunkerque, după îndepărtarea lui von Brauchitsch și 
concomitent cu evenimentele de la Stalingrad, 
evoluţia și-a atins apogeul o dată cu numirea lui 
Himmler în calitate de comandant-șef al lui 
„Ersatzheer”t175, după atentatul din 20 iulie 1944. 
Apoi a fost și acea predispoziţie la colaborare, chiar 
cu riscul compromiterii, care angaja numeroși ofițeri 
pe făgașul nelegiuirii și al măsurilor de exterminare 
aplicate de regim. Putem fi siguri că „procedura 
justiţiei criminale”(176, decretul „Nacht und Nebel”, 
ca și ordinul privind „grupurile de comando”(177: au 
suscitat o dată mai mult în rândul ofițerilor superiori 
o „vie consternare”. Dar, o dată mai mult, cu câteva 
excepții, nimeni n-a protestat și n-a încercat să se 
opună. Nu s-au produs decât tentative pentru a 
salvgarda o integritate care devenise formală. Astfel, 
în timp ce șeful de stat-major al armatei lui Manstein 
îi ordona lui Otto Ohlendorf, șeful unităților de 
comando SS, să aplice măsurile de exterminare în 
afara jurisdicției marelui cartier general, Manstein 
personal, precum şi von Küchler, Hoth și von 


Reichenau, trecând peste asemenea nuanţe, dădeau, 
adresându-se unităților de sub comanda lor, ordine 
aproape identice, care precizau că „soldatul care 
luptă pe Frontul de est nu este numai un combatant 
care urmează regulile artei militare, ci totodată un 
luptător dârz pentru ideologia rasistă”, motiv pentru 
care trebuie „să înțeleagă bine că este necesar să 
impună suboamenilor evrei o aspră, dar corectă 
ispășire”t178. Când, mai târziu, la Nürnberg, 
Manstein a pretins că nu-și mai aduce aminte de 
acest ordin, această atitudine a lui nu poate fi 
considerată decât ca rezultatul corupţiei, datorită 
participării sale continui la acţiunile unui regim 
inechitabil. Numai o colaborare oarbă și deliberată ar 
putea explica faptul că o directivă atât de categorică 
şi contrară tuturor tradițiilor soldatului ar fi putut fi 
uitată. 

În cele din urmă şi veșnica referire la noțiunea 
de supunere, care a jucat un rol atât de mare în 
încercările de justificare ale generalilor, n-a servit la 
altceva decât la a demonstra totala lipsă de 
personalitate. Nu e necesar să reamintim că 
supunerea face parte din structura disciplinei 
militare, dar că ea își are propriile sale limite, trasate 
de normele supralegale la care trebuie să se refere. 
Caracterul absolut atribuit noțiunii de supunere, până 
acolo încât conștiința și responsabilitatea să fie 
coborâte în mod obligatoriu la nivelul „unei categorii 
care depinde de directive”, nu se poate întemeia nici 
pe noțiunea de drept, nici pe cea de lege. Chiar dacă 
tradiţia prusacă, la care se face mereu apel, repudiază 


nesupunerea activă, ea lasă totuşi suficiente 
posibilități pentru refuzarea supunerii. Se poate cita 
exemplul acelui general care-l apostrofa pe unul din 
ofițerii săi pentru că executase un ordin fără a fi 
chibzuit în prealabil: „Domnule, dacă regele Prusiei 
v-a făcut ofițer de stat-major, este pentru ca 
dumneavoastră să știți când nu trebuie să executați 
ordinul!”4179. Marwitz, Seydlitz sau Yorck au avut 
atitudini similare. Al doilea război mondial oferă 
exemple asemănătoare; hotărârea lui Rommel de a-și 
retrage trupele de la El Alamein, cu toate că primise 
ordinul formal să învingă sau să moară, nu este un 
fapt izolat. Totuși exemplele opuse sunt, fără 
îndoială, mult mai numeroase. De la Stalingrad până 
la actele absurde de autodistrugere săvârșite în 
ultima fază a războiului, majoritatea ofițerilor au dat 
dovadă de nehotărâre și nevolnicie, de o indiferență 
morală care îi făcea incapabili să ia o hotărâre 
personală, care-i împingea la executarea fără discuţie 
a ordinelor lui Hitler. Practic, ei se aliniau alături de 
el, nepăsători, obosiţi și neputincioşi, îndreptându-se 
către prăbușirea care se pregătea de multă vreme. 
Desigur, concluziile merită să fie completate și 
diferenţiate în funcţie de nuanțele lor. Într-adevăr, 
împrejurările proprii în care se găseau făceau 
deosebit de dificilă pentru unii ofițeri — cu deosebire 
pentru cei care exercitau o comandă pe front- 
opțiunea hotărâtă între supunere și rebeliune. 
Tocmai în rândurile lor se găsea larg răspândit tipul 
„soldatului apolitic”, pentru care victoriile dobândite 
la începutul războiului mai degrabă l-au întărit în 


dorința sa de pace decât să-l menţină în limitele 
exigențelor sale profesionale. Abia mai târziu, o dată 
cu schimbarea negativă a cursului războiului, genul 
acesta de militar a început să vadă în același timp 
incapacitatea și inechitatea regimului, chiar dacă 
până atunci el își dovedise lealitatea, inspirată de 
succese, dar nicidecum întemeiată pe un atașament 
de ordin ideologic. Atunci când războiul se 
transformă din ofensiv în defensiv, hotărârea 
deliberată de a se opune fu contracarată de diverse 
considerații. Unii nu se considerau îndreptățiți să 
semene, prin exemplul propriei lor rebeliuni, 
neîncrederea în mijlocul trupelor a căror răspundere 
le fusese încredințată; alții se considerau obligați să 
ducă războiul până la capăt, pentru ca abia ulterior 
să acționeze în domeniul politicii interne, în direcția 
care li se părea deja obligatorie; o altă categorie, 
temându-se de consecinţele prăbușirii frontului și ale 
haosului inevitabil, erau tentaţi să evalueze numărul 
victimelor în funcție de alternativă; în sfârșit, toţi 
ezitau în faţa exigenţei ridicate de „capitularea 
necondiționată”. Tot atât de adevărat este că pe 
măsură ce războiul se prelungea, libertatea de a 
hotărî s-a îngustat din ce în ce. Poate că din situaţia 
aceasta fără ieşire, continuarea războiului părea 
singura soluție; oricum, trebuie luat în consideraţie 
faptul că în stadiul respectiv nu mai putea fi vorba, în 
fond, decât de o atenuare a consecințelor. Cauzele 
situaţiei de fapt se aflau -— în timp — undeva în urmă. 
O privire retrospectivă permite reconstituirea 
etapelor hotărâtoare ale acestei evoluţii. Esenţialul 


nu s-a produs la 30 ianuarie 1933 şi, cu atât mai 
puţin, la o dată anterioară, cu toate că anumite 
condiții psihologice s-au desăvârşit în cursul acestei 
faze; n-a fost nici sentimentul necugetat al 
superiorității cel care ar fi îndemnat corpul ofițeresc 
să aprobe „ordinea” şi conștiința naţională instaurate 
de regim și nici impresia produsă de încălcarea 
spiritului de la Potsdam sau iluziile prelungite în 
capacitatea conducerii; n-a fost nici măcar atracţia 
naturală a „spiritului militar prusac” sau a 
primitivismului vulgar, reprezentat de nazism. Dacă 
toate aceste elemente au jucat vreun rol, acesta a fost 
un rol secundar. Factorul esenţial a fost mai degrabă 
adaptarea treptată şi docilă la cuvântul de ordine 
dezonorant, lansat de von Reichenau, care cerea 
Wehrmachtului să rămână „cu arma la picior”. A fost 
de asemenea și acel echivoc neutralism politic, și mai 
ales ziua de 30 iunie 1934, cu deviza: „Daţi arme 
unităţilor SS dacă doresc” — acea afacere criminală 
care, apreciată ca o victorie, a provocat o asemenea 
satisfacţie în conducerea armatei, încât von Blomberg 
a trebuit s-o avertizeze că este indecent să te bucuri 
de soarta celor „căzuţi”, cum s-a exprimat el. Aceste 
fapte inspirate de oportunism și săvârşite iniţial într- 
o manieră șovăielnică, iar apoi cu conștiința 
încărcată, devenind, în cele din urmă, o practică 
nestânjenită, au fost definitorii pentru drumul și locul 
ocupat de factorii militari de răspundere în cel de-al 
III-lea Reich. Calculele egoiste care au determinat tot 
mai direct comportarea șefilor militari nu le-au 
asigurat decât succese de scurtă durată, sau doar 


iluzia lor, care n-au întârziat să se transforme curând 
în înfrângeri: „Les institutions perissent par leurs 
victoires”1180). Atentatul de la 20 iulie a fost, fără 
îndoială, tentativa întreprinsă de o minoritate pentru 
a încerca să iasă, printr-o acţiune îndrăzneață, din 
acest ciclu infernal, să frângă — printr-un act fățiș și 
hotărât de revoltă — drumul ultimilor ani, marcat de 
erori şi miopie, pentru a recuceri, fie numai în parte, 
integritatea sacrificată în favoarea unor obiective 
imediate. 

Dispreţul crescând pe care-l resimțea Hitler față 
de comandanții militari avea, neîndoios, o motivare 
complexă, în care este sigur că se reflectau în bună 
măsură lipsa de caracter și oscilaţiile nesfârșite ale 
ofițerilor superiori. Rareori șefi militari au fost 
acuzați cu atâta violență ca Marele stat-major german 
din această perioadă. Începând cu Fritsch și 
Blomberg până la generalii Wilhelm Adam și Georg 
Thomas, deși n-au lipsit nici avertismentele, nici 
obiecțiile de ordin tehnic, nici tentativele de a 
contracara extravagantele proiecte hitleriste prin 
aprecierea pesimistă a situaţiei, ei n-au avut 
niciodată ultimul cuvânt. Desele schimbări survenite 
în înaltul comandament sunt urmarea acestei 
rezistențe. Hitler însuși a constatat în cursul 
războiului: 

„Înainte de a deveni cancelar al Reichului 
credeam că Marele stat-major putea fi asemuit cu un 
dulău pe care trebuie să-l ţii bine de zgardă, pentru 
că altminteri este gata să se arunce asupra oricui. De 
când am devenit însă cancelar al Reichului, am fost 


nevoit să constat ca n-are nici una din trăsăturile 
unui dulău. Acest Mare stat-major m-a stânjenit 
necontenit în tot ceea ce voiam să întreprind. El s-a 
opus  reînarmării, ocupării Renaniei, intrării în 
Austria, ocupării Cehoslovaciei și, în cele din urmă, s- 
a manifestat și împotriva războiului din Polonia. El 
m-a sfătuit să nu încep războiul împotriva Rusiei. Eu 
am fost acela care a trebuit să asmut mereu 
dulăul”us1». 

Resentimentele lui Hitler față de totalitatea 
corpului generalilor, un amestec de îngâmfare, 
nepăsare și suspiciune, s-au transformat într-o ură 
vădită, care nu i-a cruțat nici pe colaboratorii săi cei 
mai apropiaţi de la marele cartier general. În orice 
caz, Goebbels notează în perioada de apogeu a 
războiului: 

„El (Hitler) are despre întregul corp al 
generalilor o părere foarte proastă, care, dacă în 
asprimea ei este câteodată bazată pe idei 
preconcepute sau nedreaptă, în ansamblu însă este 
justificată. El îmi explică de ce nu mai ia acum masa 
în comun, în cadrul marelui cartier general. Nu mai 
poate să-i vadă în ochi pe generali... «Toţi mint — 
spune el —, sunt lipsiți de lealitate, ostili față de 
național-socialism, reacţionari...» Ei sunt lipsiți de 
lealitate, nu-l iubesc şi o bună parte din ei nici nu-l 
înțeleg... De altfel, el socotește că un general nici nu-l 
mai poate ofensa. Se consideră complet străin faţă de 
această clasă, iar în viitor se va îndepărta de ei și mai 
mult decât până acum”(182). 

Nu te poţi împiedica să nu compari rezultatele 


acestei meditații asupra atitudinii și rolului corpului 
ofițeresc german în cursul celui de-al III-lea Reich cu 
aureola care încununa pe conducătorii militari 
germani, și în special Marele stat-major, cu reputația 
sa aproape legendară. Acestei întruchipări fabuloase 
Hitler i-a smuls cel mal umilitor secret posibil: 
existenţa și practica, lipsite de convingeri sincere, a 
unui oportunism care se voia abil, aproape exclusiv 
preocupat de propriile sale treburi, „gata la orice”, 
împărtășind vădit opiniile lui Blomberg, după care, 
dacă onoarea ofițerului prusac consta în 
corectitudine, aceea a ofițerului german trebuia să fie 
de aici înainte vicleniat183). 

Mărturiile redate aici și altele asemănătoare scot 
la iveală existenţa unui îndelungat proces de 
degenerare, față de care referirile la jurământ, la 
datoria de a se supune și la legământul de fidelitate, 
precum și la tradiția prusacă devin inoperante. 
Desigur, este justă aprecierea că răspunderea pentru 
falimentul unei naţiuni nu poate fi imputată doar 
şefilor militari, că „o mână de generali, indiferent 
care este numărul blindatelor de care dispun”, nu 
poate îndeplini obligaţiile care revin întregului grup 
de conducători politici şi nici nu pot repara singuri 
eșecurile acestora. Recunoașterea unei competenţe 
deosebite, pe plan moral și naţional, revendicată de 
corpul ofițeresc de mai multe generaţii în Germania 
justifica cel puţin pretenţia ca acest corp de ofițeri să 
fi dat dovadă de mai multă iniţiativă decât au 
dovedit-o în marea lor majoritate. Unul din 
rezultatele pozitive ale acestei perioade constă în 


faptul că o asemenea revendicare și-a pierdut pentru 
viitor raţiunea de a fi. Sila cu care i se aduce omagiu 
rezistenței militarilor este o dovadă semnificativă în 
acest sens. Apoi trebuie reţinut că prejudiciile aduse 
renumelui și încrederii de care se bucura armata nu 
s-au datorat doar ofițerului de tip nazist. O 
contribuţie la fel de importantă a adus și un alt 
factor: servilismul unui număr atât de mare de 
ofițeri, lipsa completă de curaj moral la atâţia dintre 
ei au eclipsat calitățile militare care, incontestabil, au 
existat şi au contribuit la dezonoarea corpului 
ofițeresc într-un mod mai profund și mai real decât 
toate reproșurile care i-au fost vreodată adresate de 
cei mai înverșunați adversari ai săi. 


CAPITOLUL al IX-lea - „PROFESOR 
NSDAP”:184 Intelectualii și nazismul 


„Nu vreau intelectuali”. 
Adolf Hitler 


„Orice atitudine spirituală cuprinde, 
In mod latent, o atitudine politică”. 
Thomas Mann 


„Eu spun da” declara în mod public Gerhart 
Hauptmann în primăvara anului 1933. Atmosfera de 
exaltare naționalistă, care se răspândea asemenea 
unei epidemii, cruțând numai spiritele foarte sigure, 
declanșă un val de jurăminte de lealitate în favoarea 
noilor conducători, astfel încât protestele amare și 
dezgustul neputincios al celor persecutați, ba chiar 
izgoniți din Germania, trecură aproape neobservate. 
În faţa acestor nenumărate adeziuni, adeseori oferite 
în grabă și fără măcar să fi fost cerute — tot atâtea 
fragmente ale unei mari capitulări —, nu te poţi decât 
întreba cu stupoare care să fie cauzele succesului 
obținut printre poeţi și filozofi de o mișcare atât de 
vădit antiintelectuală ca nazismul. Se pune chiar 
întrebarea dacă este cu adevărat întemeiată teza 
după care corpul ofiţerilor superiori și cercurile marii 
industrii au fost cele mai sensibile la manevrele de 
seducţie şi la încercările de şantaj ale regimului. 
Desigur, când nu acţiona purul oportunism, această 


stranie fraternitate își afla sorgintea în numeroase 
confuzii, și curând mulți adepţi trebuiră să 
recunoască că se pripiseră când își dăduseră 
adeziunea la o cauză sinistră. Nu-i mai puțin 
adevărat că exista deja un consens mai profund, 
premisa oricărei confuzii, aşa că pe drept cuvânt îi 
scria Thomas Mann lui Ernst Bertram: „Nu ţi se poate 
reproşa că ţi-ai orientat pânzele după vânt. Ele erau 
dinainte orientate astfel...”(185). 

Pentru a înţelege o asemenea abdicare, trebuie 
să avem în vedere motivele complexe care ţin în 
parte de locul și rolul intelectualilor în societatea 
modernă, atitudinea lor ambiguă față de putere, 
atașamentul lor față de sisteme utopice. Alt factor și 
mai eficace: incertitudinea generală în aprecierea 
valorilor, părerilor şi adevărurilor, care conferă 
perioadei un caracter incontestabil predictatorial și 
care și-a găsit tocmai în nazism expresia, ca și 
presupusele mijloace de a învinge această 
incertitudine. Atunci când mișcarea și mai târziu 
regimul se defineau ca „începutul unei noi ere” sau 
ca o „cotitură hotărâtoare”, fără îndoială că aceasta 
era dovada unei supraaprecieri. Totuși, formula 
ascundea un sâmbure de adevăr. Nazismul constituia 
în realitate o schimbare de regim a cărei origine se 
afla undeva, mult în urmă, într-o perioadă anterioară 
nașterii partidului nazist. Dacă numeroși intelectuali 
s-au alăturat mișcării, aceasta nu s-a datorat în 
primul rând faptului că ea a exploatat fără rușine 
teama unui popor care se simţea în majoritatea lui 
declasat, nici faptului că a ştiut să folosească în chip 


magistral în profitul său „suferinţele naționale”, sau 
că a știut să aleagă lozinci sugestive, ci mai ales 
datorită zarvei antiraţionale care a însoţit nazismul 
din perioada când nu era decât o sectă și până la 
isteria colectivă a manifestărilor triumfale de mai 
târziu, care au exercitat o atracţie deosebită asupra 
unui mare număr de intelectuali. 

Astfel, nazismul dezvăluia fenomene al căror 
simptom era: capacitatea de a întruni și a concentra 
pe plan politic, într-un singur mănunchi, o 
multitudine de tendinţe eterogene: nostalgii pseudo- 
religioase, nevoia unei certitudini fundamentale, un 
profund dezgust față de sine însuși, inclusiv dorința 
de a evada din faţa adevăratelor probleme obiective 
în  semiobscuritatea mult mai confortabilă a 
surogatelor metafizice. În plus, intelectualul, 
cufundat în meditaţiile sale, aspira vizibil să 
regăsească posibilitatea fraternizării cu mulțimile, să 
se împărtășească din exaltarea lor, din brutalitatea și 
spontaneitatea lor, dar în același timp să beneficieze 
de forța și eficienţa lor istorică, așa cum se exprimau 
ele în mitul comunităţii poporului. În fond, nazismul 
era organizarea politică a disprețului faţă de 
fenomenele spirituale. Desigur, nu tipii 
antiintelectuali, nici eroii încăierărilor din sălile de 
întrunire și nici fanfaronii în cămăși brune nu sunt 
cei care i-au atras masele. În marginea organizațiilor, 
și chiar din ce în ce mai des în rândurile sale, se 
întâlneau reprezentanţi ai claselor culte care, pentru 
motivele deja enumerate, dar și din ură față de ei 
înșiși, dintr-un instinct distructiv sau pur și simplu 


din dorința de a fi originali sau de a evita orice 
răspundere, comiteau acest act de „înaltă trădare a 
spiritului”, la care un Ernst Jünger adera cu 
mândrie(!86, furnizând totodată mișcării fragmente 
disparate de ideologie, pe care aceasta le absorbea 
de-a valma, în disprețul oricărei logici. În ciuda 
caracterului cel puţin irațional al viziunii sale despre 
lume, nazismul a obţinut nu numai sprijinul câtorva 
originali rătăciți în propriile lor fantasme, ci chiar al 
unui număr de profesori universitari, avocaţi ahtiaţi 
de politică, poeţi și literați. Ostil raţiunii, nazismul 
era o mișcare a intelectualilor rataţi și a celor care-și 
pierduseră nădejdea în rațiune. Ei au fost aceia care 
i-au dat aparenţa de respectare a spiritualității, fără 
de care, într-o perioadă de încredere în știință, nu 
este posibil să  cucerești masele mic-burgheze, 
deoarece chiar atunci când denigrezi rațiunea 
folosești un limbaj raţional. „Pregătirea pe plan 
intelectual a revoluţiei germane - scria în 1933 Edgar 
Jung, care în acest domeniu și-a avut contribuţia sa — 
a fost realizată prin nenumărate opere ştiinţifice”. 
Lor le datorează poporul german „distrugerea 
ideologiei drepturilor omului pe care se sprijinea 
edificiul de la Weimar, precum și disprețul pentru 
dreptul formal, pentru dialectică şi intelect în 
general”(187). 

O atât de profundă corupere a criteriilor 
culturale și morale era rezultatul unui îndelungat 
proces de dezagregare care-și are originea încă la 
începutul secolului al XIX-lea. Într-adevăr, atunci 
putem consemna momentul în care spiritul, abordând 


o cale potrivnică naturii sale, a renunțat la tradiția 
raționalistă europeană în numele unei „filozofii a 
vieţii”, a dorinței de dominație și a unei afirmări 
impetuoase și brutale. Generaţii de filozofi, de 
istorici, de sociologi sau psihologi au contribuit la 
discreditarea spiritului; prezentând spiritul ca 
„adversar al sufletului”, l-au înlocuit prin intuiție, 
sânge, instinct, inaugurând în acest chip o epocă în 
care prostia a fost ridicată la rang de instituție, iar 
degradarea morală și „defetismul umanităţii”(188 au 
luat proporţii care nu-și găsesc asemănare în istorie. 
Această tendinţă, în loc să fie repudiată ca una care 
marca un regres sau o decădere, era celebrată ca o 
expresie a renașterii unei forțe vitale creatoare. 
Antiiluminismul vehement alimentat de impulsuri 
romantice s-a manifestat în întreaga Europă. Pot fi 
menţionate nume ca, de pildă, Carlyle, Sorel sau 
Bergson. Dar nicăieri critica raţiunii n-a devenit 
cauza lichidării ei, nicăieri rațiunea n-a fost urmărită 
cu un extremism atât de vindicativ ca în Germania, 
unde o lucrare foarte răspândită califica raţiunea 
drept „infamie” și „crimă”, iar tânguirile despre trista 
situație a „omului, sclav al raţiunii”, sau 
„cerebralizarea” omului se bucurau de o aprobare 
crescândăt189). 

Evoluţia aceasta se datorește unui număr de 
factori specifici. Dacă formula lui Luther exagerată 
până la paroxism: „Rațiunea este o curvă” reflectă 
temperamentul lui de reformator, conjunctura epocii 
şi contextul teologic neputând fi luate, cum s-a 
încercat, drept bază a unei revolte permanente a 


spiritului german împotriva normelor morale 
europene, nu-i mai puţin adevărat că ea dezvăluie o 
tradiţie de neîncredere faţă de categoriile raționale. 
Tendinţa n-a dispărut niciodată complet și, în orice 
caz, a împiedicat rațiunea să se aclimatizeze 
vreodată. Întotdeauna suspectată de a fi superficială 
şi profanatoare, ea n-a fost niciodată recunoscută, 
neobținând niciodată în Germania drepturi depline. 

Pentru a sesiza elementele romantice ale acestor 
tendinţe, ar trebui procedat la o investigaţie profundă 
a datelor politice şi sociale, ca și a structurilor 
psihologice de care sunt legate printr-un fenomen de 
interacțiune. Printre ele se număra și dilema seculară 
a statului german, care a dat toată ponderea sa 
noţiunii de „Inneres Reich” (Împărăția dinăuntru), 
favorizând înclinarea spre reverie și sentimentalism 
politic. Este de asemenea cazul să amintim în mod 
deosebit concepţia germană despre cultură, amestec 
ciudat de respingere a realității și de orgoliu 
antisocial, ca și dezechilibrul tradițional dintre spirit 
şi putere; acestora li se mai adaugă rolul jucat de 
poeţii și scriitorii germani în realitatea socială, din 
care se vedeau continuu excluși și obligaţi să se 
retragă în strâmtele lor mansarde, unde, în 
imposibilitate de a exercita o influență concretă, se 
pierdeau în meditații vagi. 

Regăsim urme ale acestor eforturi încă în textele 
care vor să clarifice în cea mai mare măsură acest 
curent din deceniul al treilea al secolului nostru, 
asociat cu noțiunea generală de „revoluţie 
conservatoare”. Tonul lor categoric și inspirat, în 


afara realităţii, trădează bâjbâielile unor spirite 
dornice să se elibereze de limitele provincialismului, 
pentru a atinge sfera „eternului”. Aprecierile asupra 
situaţiei politice nu sunt sociologice, ci teologice, căci 
este vorba mai mult de viziuni decât de analize: 
„Reînnoirea realității germane se va întemeia nu pe 
rațiune, ci pe inimă, nu pe doctrine, ci pe impresii (!) 
şi pe instincte”(190). Se regăsește în asemenea texte 
vechea nemulțumire față de formele statale germane, 
care nu dispăruse decât temporar în cursul scurtei 
existente a imperiului, pentru a-și face din nou 
apariţia în Republica de la Weimar. Câteva spirite 
opuneau resentimentelor metafizice ale 
contemporanilor cinismul indiferenței, pretutindeni 
însă se resimțea dorința de a submina temeliile 
statului, de a discredita spiritul, civilizaţia, 
umanitatea. Ele apreciau că viața și-a pierdut din 
substanţa și erau dispuse să-și caute un refugiu în 
delirul lăuntric, în „forțele originare ale vieţii”, în 
„sacrele tenebre ale epocilor primitive”, alăturându-și 
vocea corului acelora care stigmatizau rațiunea ca 
„cea mai sterilă din toate iluziile”. Curentele 
antiraționaliste își aveau, în bună măsură, originea în 
însăşi natura acestei republici, care, searbădă și 
lipsită de căldura sentimentelor, părea să confirme 
eșecul principiilor raţiunii, sporea îndoielile şi 
favoriza interesul pentru „soluţii noi”. 

Într-o conferință rostită la sfârșitul celui de-al 
treilea deceniu, însuși Max Scheler, cu toate că refuza 
să adopte faţă de rațiune atitudinea de dispreţ, pe 
atunci la modă, vedea în tendinţele iraționale ale 


epocii un „proces de asanare”, o „revoltă organizată a 
instinctului, care împinge oamenii zilelor noastre să 
se ridice împotriva sublimărilor trecutului, împotriva 
intelectualismului exacerbat al predecesorilor și al 
ascezei lor seculare”(191. Victoria mișcării hitleriste a 
fost adeseori considerată drept faza ultimă a acestui 
proces de „asanare”, deoarece, conform propriilor 
sale declaraţii, nazismul părea să inaugureze o nouă 
eră, consacrând falimentul raţiunii și triumful 
drepturilor originare ale vieţii. 

Numai aceste împrejurări pot explica valul de 
adeziuni care au întâmpinat regimul a doua zi după 
30 ianuarie 1933. „Rasiștii”, „naţionalii”, 
„conservatorii” sau „autoritarii” n-au fost singurii 
care să-și exprime satisfacția în termeni la fel de 
entuziaști ca Hans Friedrich Blunck, care 
propovăduia „umilință față de dumnezeu, respect 
față de Reich, îmbinarea artelor”. Încă de la 3 martie, 
300 de profesori universitari aparținând tuturor 
orientărilor s-au pronunțat, printr-un manifest 
electoral, în favoarea lui Hitler, iar numeroşi studenți 
sprijineau, de fapt, de mult tabăra nazistă. Partidul 
nazist putea conta în universități pe 50-60% din 
voturi începând încă din 1931, dublul procentajului 
atins în general pe ţară. Influența hotărâtoare a 
tendințelor de dreapta era vizibilă deopotrivă în 
corpul didactic, ca și în asociațiile studențești, aflate 
în bună măsură sub influenţa partidului hitlerist. 
Aceeași influență explică de ce evenimentele de la 
Langemarck s-au comemorat într-o atmosferă de 
exaltare naționalistă absolut incompatibilă cu 


absurditatea tragică a evenimentelor petrecute în 
1927. Ea a inspirat stilul și discursurile rostite la 
congresele studențești, ultimul — organizat în cursul 
verii 1932 — ţinându-și lucrările, în mod semnificativ, 
într-o cazarmă. În mai 1933 corpul profesoral îşi 
manifestă o dată mai mult, în chip colectiv, 
adeziunea sa la regim. Adeziunile individuale au fost 
numeroase, unele cuprinzând și revendicări concrete. 
Spre exemplu, când binecunoscutul sociolog Hans 
Freyer a cerut politizarea sistematică a universităţilor 
şi aderarea lor la noul spirit, iar în ajunul 
plebiscitului din 12 noiembrie, când oameni de 
ştiinţă ca Pinder, Sauerbruch sau Heidegger au 
invitat păturile culte să manifeste înţelegere față de 
politica hitleristă. Sub un „jurământ de credinţă al 
poeţilor germani adresat cancelarului poporului 
Adolf Hitler” se puteau citi numele lui Rudolf 
Binding, Max Halbe, Walter von Molo, Felix Ponten, 
Wilhelm von Scholz și Eduard Stucken. Căutând să-și 
apropie personalități marcante, regimul, urmând o 
tactică verificată, disimulă adevăratele țeluri ale 
regimului nazist în spatele paravanului naţionalist. 
Aproape toţi cei cărora li s-au făcut avansuri s-au pus 
la dispoziţie: Richard Strauss, Wilhelm Furtwângler, 
Gustaf Griindgens, Heinz Hilpert, Werner Krauss. Un 
asemenea servilism explică ușurința cu care noii 
conducători au putut pune mâna pe astfel de 
instituţii ca, de pildă, Academia prusiană a poeţilor. 
Au fost însă şi comportări mai curajoase, ca aceea a 
Ricardei Huch, care, retrăgându-se din noua 
Academie a artelor, a declarat că germanismul ei nu 


este cel al guvernuluit192. Faţă de aceste convertiri în 
masă, Hitler lansă, în septembrie 1933, un 
avertisment: el atrase atenţia împotriva acelora „care, 
făcând brusc o întorsătură de 180°, se integrează în 
noul stat ca și cum nu s-ar fi produs nici o schimbare, 
cu scopul vădit de a juca, o dată mai mult, un rol de 
prim plan în viaţa artistică și culturală... Pentru că 
statul acesta este al nostru, și nicidecum al lor”1193}, 

În timp ce conducătorii aproape că trebuiau să se 
apere de afluxul de noi partizani ai regimului, ei n-au 
fost nevoiţi să adopte decât un număr relativ restrâns 
de măsuri de constrângere, rolul funcționarilor 
culturali ai regimului limitându-se, ca să ne 
exprimăm astfel, la instituționalizarea adeziunilor pe 
care cei mai mulți dintre intelectuali le-au oferit din 
proprie iniţiativă. Doar în câteva universităţi s-a 
recurs pentru o scurtă perioadă la tactica verificată a 
„manifestaţiilor spontane” pornite de jos, urmate de 
hotărâri administrative, pentru a se făuri cadrul 
considerat a fi expresia logică a celui de-al 111-lea 
Reich. Metoda confirma ceea ce nimeni n-a pus 
vreodată la îndoială: regimul era ferm hotărât să-și 
impună controlul şi pe plan cultural. 

Wilhelm Frick, ministrul de interne al Reichului, 
definea astfel obiectivele primei perioade: „Acum 
trebuie să punem capăt o dată pentru totdeauna 
acelui spirit de dezagregare care a mistuit vreme atât 
de îndelungată inima Germaniei”. În acest scop au 
fost transferate numeroase cadre în toate 
universitățile și instituțiile superioare de învățământ 
din Germania; artiştii „indezirabili” au fost împinși 


pe planul al doilea, li s-au creat felurite dificultăți în 
exercitarea profesiunii lor, în cazul în care nu le era 
complet interzisă. În același timp a avut loc cea mai 
spectaculoasă demonstraţie ostilă spiritului: aproape 
20000 de opere „contrare spiritului german” au fost 
arse în pieţele publice ale orașelor universitare din 
Germania, în sunetul „cântecelor patriotice” 
interpretate de fanfarele formațiunilor SA şi SS. 
Crearea Camerei de cultură a Reichului întregi 
măsurile adoptate; ea grupa, prin mijlocirea 
celorlalte șapte filiale subordonate, pe toți artiştii și 
publiciştii germani, pentru ca, aşa cum declarase pe 
şleau și cu cinism Goebbels, să le ia creatorilor 
„Sentimentul dezolant al vidului”, oferindu-le în 
schimb convingerea că statul „întinde asupra lor 
brațul său protector”(194). 

În același timp, o serie de măsuri jignitoare, de 
interdicții şi de ordonanțe administrative urmăreau 
oficializarea ingerinţelor cu care debutase regimul, 
fără ca cei interesaţi, care începuseră să devină 
conștienți de situaţia în care se aflau, să aibă altă cale 
de protest decât aceea a jurnalelor intime, ţinute pe 
ascuns. În acele săptămâni, 250 de scriitori renumiţi 
părăsiră Germania, declanșând astfel un proces de 
declin cultural fără asemănare în istoria Germaniei, 
ale cărui repercusiuni se fac simţite până azi. Alţii, 
cuprinși de mânie, de dezgust și de o furie 
neputincioasă, optară pentru autoizolare şi tăcere. 
Dar nici unul dintre ei nu îndrăzni să-și manifeste 
public indignarea, după cum n-au avut loc nici 
demonstraţii colective. Zadarnic vom căuta un act de 


curaj exemplar. Fără îndoială, regimurile 
antidemocratice nu se sinchisesc de fel de 
discreditarea pe care violența împotriva spiritului o 
poate arunca asupra lor; dar nu este mai puțin 
adevărat că savanții și scriitorii ar trebui să facă un 
asemenea gest, dacă n-ar fi decât pentru reputația 
lor. Mulţi din cei rămași în Germania, ca Hans 
Friedrich Blunck, Gottfried Benn, Băumer, Gerhart 
Hauptmann, Walter von Molo sau Ina Seidel, care 
deţineau atunci poziții oficiale în academii şi luau 
cuvântul la banchete, aveau prieteni printre cei 
emigraţi. Și toți aceștia, așa cum și-a amintit unul din 
ei mai târziu, alcătuiau o mare comunitate. Dar beţia 
naționalistă nu întârzie să măture aceste sentimente. 
În al său „Răspuns al unui german adresat lumii”, 
Rudolf G. Binding, sprijinindu-se pe noţiunea 
comunităţii de rasă, justifica măsurile de expulzare, 
declarând printre altele: „Germania — această 
Germanie — s-a născut dintr-o nostalgie furibundă, 
dintr-o arzătoare voinţă lăuntrică, dintr-o suferință 
aprigă de a dori ca Germania să existe”. „Cu orice 
preţ, fie și cu prețul unei catastrofe”(19%, continua 
Borries von Münchhausen, care mai declara: „Pe aria 
lumii grâul a mai fost vânturat încă o dată. Ce 
importanţă are dacă, curăţind pleava, se pierde și un 
pumn de boabe aurii? Sfânta recoltă va fi totuși 
strânsă în hambare! Germania, inima popoarelor, este 
risipitoare ca toate inimile adevărate”. Atunci când 
revista „Der Nationalsozialist” propuse deportarea 
scriitorilor și poeţilor „negermani”, revista „Die Tat” 
se declară de acord. 


În aceste declaraţii și în altele asemănătoare 
regăsim în cele din urmă acele tendinţe permanente 
spre dezumanizare. Autodafeurile de cărți n-au 
preocupat de fel pe aceia care, de la mesele lor de 
lucru, suscitând cu abilitate oroarea, au aruncat 
întregul univers în flăcări sau care au preamărit în 
luptă — această „bucurie a distrugerii” ca semn 
caracteristic al unui „naționalism eroic”1196}, 
Emigrația şi vexațiunile nu cântăreau prea mult 
pentru cel ce obișnuia să dorească și să evoce 
catastrofe cosmice care aniversau „ziua atât de 
frumoasă” în care „vulcanii vor acoperi sub lava lor 
cetăţile prospere și oceanele vor înghiţi fără zgomot 
aceste soluri nutrite cu îngrăşăminte”. Nu era rar să-l 
vezi pe terorist coexistând cu estetul. La începuturile 
celui de-al III-lea Reich, Gottfried Benn medita 
asupra faptului că tot ce făcuse gloria culturii 
occidentale se născuse în naţiuni de sclavi; el credea 
că istoria oferă numeroase exemple de „îmbinare a 
civilizaţiei şi culturii cu absolutismul unui 
faraon”(197), 

Istoria celui de-al III-lea Reich demonstrează 
vădit contrariul. Rareori conducătorii politici au 
manifestat ambiţii culturale mai mari și niciodată 
rezultatul n-a fost mai mizerabil. Profeţiile, pline de 
îngâmfare, rostite de la nașterea regimului despre 
„înflorirea fără precedent a artei germane”, despre 
„renașterea artistică a omului arian” au fost urmate, 
într-un bilanț al lui Goebbels asupra rezultatelor a 
cinci ani de politică culturală nazistă, de termeni 
mult mai moderați; el declară că literatura, „epurată 


cu grijă, luptă din greu pentru a atinge noi 
orizonturi”. Hitler, care revendica cu intoleranța 
rataților autoritatea supremă în materie de artă, în 
discursul rostit cu prilejul votării legii deplinelor 
puteri proclamase eroismul și rasismul drept criterii 
obligatorii ale creaţiei artistice. În numeroase 
declaraţii, a căror irascibilitate furioasă n-a mai fost 
egalată decât de viitoarele sale diatribe împotriva 
evreilor, el proclamă sfârșitul „artei lui noiembrie”, 
sfârşitul „degradării şi distrugerii culturii”. În același 
timp, el amenința cu internarea medicală sau 
închisoarea, ca vinovați de escrocherie, pe 
„Neandertalienii culturii”,  sortind distrugerii 
„bâiguielile artistice”, „mâzgăliturile internaţionale”, 
„produsele unei îngâmfări arogante” care-și găsiseră 
locul în muzeele germane. 

Dar, în ciuda tuturor formulelor sforăitoare, ceea 
ce înlocuia operele puse pe rug nu era decât 
reflectarea în domeniul artelor a prejudecăţilor 
vulgare național-germane ale mic-burghezilor, care 
își vedeau acum aprobate de stat ideile retrograde și 
închistate în materie de cultură, sub eticheta 
„sensibilitatea sănătoasă a poporului”, în realitate era 
domnia mic-burghezului care, în pofida programelor 
grandioase ale serviciilor oficiale și ale expozițiilor 
organizate anual la „Haus der Kunst” (Casa artelor), 
rămânea prizonierul orizonturilor sale înguste. 
Niciodată încercările ambiţioase ale celui de-al III-lea 
Reich nu au reuşit să depășească o imitație găunoasă 
a clasicismului, niciodată regimul n-a reușit să creeze 
o estetică proprie, cu toate că Hitler dăduse cuvântul 


de ordine, încă din 1933, la congresul partidului, să 
se descopere „un stil nou de viață, de cultură și de 
artă, grație renașterii ideologice și epurării rasiale”. 
De fapt nu s-a depășit principiul selecției negative, 
după cum o confirmă în domeniul picturii și 
sculpturii alegerea operelor autorizate să figureze în 
expoziţiile de la Miinchen, alegere făcută de Hitler 
personal. 

Un vast aparat de cenzură a avut o sarcină 
asemănătoare în câmpul literaturii. El se străduia să 
depisteze şi să reprime tot ceea ce-i readusese 
literaturii germane interesul lumii, favorizând în 
schimb lucrările insipide ale şcolii „Blut-und 
Schollendichtung”!19%. Era, în fond, erupția unui 
curent pseudoromantic care, deşi necontenit prezent, 
în stare latentă, în literatura germană, nu reuşise 
niciodată să se impună; acum însă, graţie sprijinului 
necondiționat al statului, se vedea în situaţia să 
sărbătorească triumful operelor sale, eliberându-i 
totodată de resentimente pe autorii neapreciaţi. 
Izolându-se de lume, mândru de orizonturile sale 
înguste, lipsit de urbanitate şi de receptivitate 
spirituală, acest curent se consacră cultului ce-l avea 
pentru amurg și pentru glie, fără a avea însă 
sensibilitatea, gingăşia poetică și rafinamentul artistic 
propriu romantismului german, manifestând în 
schimb agresivitatea îndârjită a orgoliului rasist. 
Corelaţia sa patologică cu realitatea modernă îl 
împiedica să aibă o viziune exactă și largă a 
lucrurilor. Pământul german, pădurea germană sau 
crestele strălucind sub zăpada veşnică îi închideau 


orizontul; agricultura primitivă se opunea civilizaţiei 
urbane; cultul lui Wotan - muncii organizate pe 
bandă, moravurile vikingilor — structurilor sociale 
contemporane; o falsă interiorizare, care, după 
ferestre oarbe, se deda la meditații asupra lucrurilor 
esenţiale: plugul, spada, fericirea serilor sub tei. Nu e 
necesară o analiză psihologică adâncă pentru a scoate 
la iveală sincretismul dintre această interiorizare și 
gândirea totalitară; ajunge să ne referim la 
producţiile literare ale lui Max Jungnickelt19». 

Fier și interioritate — aceasta era sinteza pe care 
o dorea Goebbels atunci când, cu diferite ocazii, 
preconiza un „romantism de oţel”. Se pretindeau în 
acelaşi timp „atitudini umane” corespunzătoare; 
astfel, Goebbels sublinia voinţa conducătorilor de „a 
crea un tip nou de artist german” sau „un nou tip de 
profesor universitar”. Șefii naziști nu-și ascundeau 
scopurile: se vorbea de „un spirit soldăţesc”; poezia 
era considerată ca „un mijloc de luptă”, savanții 
calificați drept „camarazi în serviciul naţiunii 
germane”; s-au creat „asociaţii de autori”, „serate 
amicale pentru specialiștii lirismului”. Integrarea în 
categorii de tip militar avea drept scop sublinierea 
rolului funcţional al artei și științei, astfel încât 
atitudinile individuale de revoltă sau scepticismul să 
fie considerate de aci înainte drept un act de 
dezertare, ceea ce pentru un popor cu înclinații atât 
de profund militare ar fi fost un lucru deosebit de 
reprobabil. Până la urmă, toate deosebirile dintre 
poet și soldat au fost estompate în această naţiune 
alcătuită dintr-un bloc omogen de militanţi pe care 


dramaturgul Reichului, Rainer Schlösser, îl glorifica 
în stilul său hiperbolic: „Nu există aici poetul și 
gânditorul, acolo soldatul și politicianul, ci frunţi 
semețe sub căşti de oţel, inimi nobile sub platoşe, iar 
atunci când e să pornim la luptă, suflete germane în 
tranșee”1200). 

Până la 30 iunie 1934 cel puţin, soldatul SA era 
cu deosebire modelul soldatului îndoctrinat. Se 
vorbea despre „luptătorii pe plan spiritual ai SA-ului” 
și, în timp ce Göring și Rosenberg ridicau simţul 
estetic al „soldatului SA plesnind de sănătate” la 
rangul de model artistic, se reproşa criticilor de artă 
recalcitranți că nu au urmat exemplul lui Horst 
Wessel; ei ar fi trebuit să mărșăluiască cot la cot în 
„batalioanele brune ale lui Adolf Hitler”, ceea ce le-ar 
fi îngăduit „să cunoască şi să înțeleagă azi mai bine 
arta germană”{201}, Pentru ca „savantul german, 
străin de popor, să nu mai fie în curând decât o 
amintire”, profesorul Ernst Storm, viitorul rector al 
Școlii tehnice superioare din Berlin, declara că Hitler 
şi Röhm trebuie să servească drept model „tuturor 
profesorilor germani”. La 1 decembrie 1933, Oscar 
Stăbel, Reichsfiihrer al Asociaţiei studenților germani 
şi al Federației studenților  naţional-socialiști 
germani, afirma că „nu este departe ziua în care 
oamenii prea manierați pentru a se încadra în 
comunitatea membrilor SA nu-și vor mai avea locul 
în universitățile germane”. Un decret din aceeași zi al 
ministrului cultelor din Prusia completa declaraţia, 
stipulând că în viitor cei ce voiau să intre în 
învățământ trebuiau să facă un stagiu de zece 


săptămâni fie în SA, fie în Serviciul muncii. 

Și în învățământul superior reglementarea 
raporturilor față de organizaţiile paramilitare nu 
întârzie a fi instituţionalizată. Hitler era convins că 
ideea unei științe libere și necontrolate este o 
„absurditate”, că adevărul în sensul moral și științific 
al termenului nu există, ba chiar că, în fond, 
rezultatele „dezastruoase” ale științei sunt expresia 
îndepărtării ei de instinct. Curând, admiratori zeloși 
care acționau în domeniul culturii, dar și numeroși 
profesori universitari au considerat de datoria lor să 
aplice conceptiile respective în învățământul 
superior. Eforturile întreprinse pentru a pune capăt 
dominației rațiunii îmbrăcau câteodată forme 
groteşti, în care războiul împotriva spiritului se 
dezlănțuia nestânjenit. „Rațiunea — ce înseamnă asta 
de fapt?” — se întreba, într-unul din discursurile sale, 
Hans Schemm, ministrul cultelor din Bavaria. Şi 
răspundea: „Logica, calculul, speculaţiile, băncile, 
bursele, dobânzile, dividendele, capitalismul, 
marxismul, bolşevismul, carierismul, comerțul ilicit, 
camăta, escrocii și șnapanii”(202. Şi în timp ce o 
avalanșă de directive şi pamflete condamna 
principiul obiectivității științifice ca pe un simptom 
al unei epoci burgheze și liberale (Hitler declara că 
aceasta era de fapt o „lozincă” cu ajutorul căreia 
corpul didactic încerca să scape de supravegherea, 
atât de necesară, a statului), istoricilor li se 
recomanda „să privească istoria Germaniei cu ochi de 
german, cu ochii sângelui”. Cu prilejul celei de-a 550- 
a aniversări a întemeierii Universității din 


Heidelberg, Philipp Lenard, laureat al Premiului 
Nobel, a scris uluitoarele sale reflecții despre „fizica 
ariană”. În ceea ce-l privește, profesorul Walter 
Poppelreuther îl califică pe Hitler drept „psiholog 
ştiinţific”, iar profesorul Reinhard Höhn ridică 
noțiunea de comuniune etnică la rangul de „principiu 
ştiinţific fundamental”(203). Această listă s-ar putea 
lungi aproape la infinit şi pe ea am întâlni nume de 
juriști, medici, teologi, economiști, germaniști sau 
istorici ai muzicii. 

Este sigur că autorii unor asemenea declaraţii nu 
făceau afirmaţii total potrivnice convingerilor lor, 
însăși trădarea rațiunii săvârșindu-se în numele ei, 
pentru că omul are întotdeauna nevoie să-și motiveze 
acţiunile. Sub regimul nazist sacrificarea intelectului 
găsea o sumedenie de justificări ideologice, mai ales 
în perioada iluziilor care a marcat prima fază a 
mișcării. Începând cu înfăptuirea conceptiei 
medievale a imperiului, sau teoria despre stat făurită 
de filozofia idealistă germană, şi până la concepția 
desăvârșirii imperiului aşa cum o gândise Bismarck, 
luarea puterii de către nazişti se sprijinea pe sursele 
spirituale cele mai diferite ale doctrinei naziste și în 
care violența a avut adeseori pondere. Răsturnările 
din perioada postbelică au fost martorele unei 
ciudate renaşteri a acestor factori o dată cu 
„revizuirea” istoriei Germaniei. Amestecul de idei 
despre revolta instinctelor, a sângelui, a forţei vitale, 
împotriva rațiunii și platitudinii societății occidentale 
își afla obârșia în scrierile antiraţionale ale fazei 
pretotalitare și se făcea simţit în evenimentele epocii. 


Se pare că toate aceste mișcări n-au exprimat decât 
un fel de aşteptare prelungită care avea să-și găsească 
împlinirea. Măsurile adoptate în cursul cuceririi 
puterii, ca și diferitele atitudini individuale și-au 
găsit, în sfârșit, fundamentul lor ideologic. În felul 
acesta duritatea, arbitrarul și supunerea 
necondiționată, pretinse de regim, au putut să se 
justifice plecând de la noţiuni semimitologice ca 
ordinea, prusacismul sau democraţia germanică. 

Liniştea obținută prin constrângere, refuzul de a 
lua cunoștință de acte de violență se ascundeau 
îndărătul unor categorii ca datoria și amorul-propriu 
național, atât de sugestive pentru conștiința mic- 
burghezului german. Naționalismul dus la exces a 
devenit astfel dovada că Germania depășise stadiul 
somnolenţei seculare, părăsise vechiul 
„cosmopolitism cu scufie de noapte” și intrase în 
istoria contemporană. Și peste toate acestea se simţea 
vibrând ceva din noţiunea foarte germană de destin, 
care dintotdeauna a dus la un soi de supunere oarbă 
în faţa înlănţuirilor inevitabile. 

Oare nu era vorba de a înfăptui în cele din urmă 
acea comunitate națională (,„,Volksgemeinschaft”) care 
fusese întotdeauna dezbinată şi de a da acum viață 
unei noțiuni sacre? În numele acestei comunități 
naționale se puteau foarte bine smulge de pe 
postamentele lor norme venerabile, ca cea a 
obiectivității gândirii științifice. De aceea, 
promovându-se trădarea raţiunii, s-a crezut că se 
slujește o măreție istorică imaginară. 

Pe de altă parte, mulți dintre cei ce au depus 


armele sau căutau să trăiască în pace cu stăpânii zilei 
se legănau, mai mult sau mai puţin, ca întregul 
popor, în iluzii și visuri întreținute de altfel cu grijă și 
succes de către conducătorii regimului: ideea vagă și 
generală a unei reînnoiri, rolul uzurpat de „apărător 
al Occidentului împotriva bolșevismului”. În fine, pe 
lângă o serie de curente și tendințe ale istoriei 
spirituale germane și europene, al căror studiu ar 
depăși cadrul lucrării de faţă și care, falsificate și 
denaturate, au fost exploatate fără rușine de nazism, 
juca un rol de seamă însăşi ideea de al III-lea Reich, 
care conţinea o magică promisiune seculară. Toate 
impulsurile având o anumită forță se aflau reunite în 
„Weltanschauung”-ul nazismului, de care șefii naziști 
se sinchiseau în prea puțină măsură. 

Este, desigur, stranie constatarea că lipsa unei 
ideologii închegate, în loc să-i îndepărteze pe 
intelectuali, exercita asupra lor atracție. Acordând un 
loc larg tuturor concepţiilor naționale, conservatoare 
sau rasiste, ideologia aceasta depășea tot ceea ce se 
putea aștepta de la ea. Oricine încerca însă să se 
sustragă mecanismului acestei seducţii, cunoscând 
soarta cruntă rezervată recalcitranţilor,  sfârşea 
adesea prin a se refugia de bunăvoie în lumea 
iluziilor. Într-adevăr, cei care-și atrăgeau fulgerele 
conducătorilor și deveneau astfel „indezirabili” erau 
supuși excomunicărilor oficiale; afectând activitatea 
lor profesională, interzicându-li-se dreptul de a 
publica, atrăgând supravegherea permanentă a 
Gestapoului şi a organelor de partid etc. În sfârșit, ca 
în toate perioadele tulburi, se dezvăluiau caracterele, 


ca și cele mai cumplite slăbiciuni: cariere 
fulgerătoare atestă triumful  oportunismului, al 
ambiţiei nemăsurate și al spiritului de intrigă. În 
iunie 1933 Thomas Mann nota în jurnalul său: 

„Nemernicia oamenilor este câteodată 
surprinzătoare... Astfel graficienii colaboratori ai lui 
«Simplicissimus» care afirmă că n-au împărtășit 
niciodată opiniile revistei îl urmează doar, probabil, 
pe sculptorul berlinez care, de dragul catedrei sau în 
general al carierei, declară că, într-adevăr, soţia lui 
este evreică, dar că nu are relaţii intime cu ea de 
cinci ani... Ziarele germane: oribile...”(204). 

Mărturia de credință pe care epoca a cerut-o 
fiecărui intelectual dezvăluia o stare de lucruri 
profund alarmantă. Doar cei ce tăceau și emigranții 
păreau să-şi mai reamintească faptul că spiritul ar 
putea avea nevoie de sacrificiul celor ce se recunosc 
adepţii lui. Dreptul de a greși este, firește, esenţial și 
desigur că „niciodată încă libertatea spirituală și 
semnificaţia valorilor culturale n-au mai fost supuse 
unor încercări atât de dure”. Dar ceea ce s-a vădit în 
cursul acelor ani era mai mult decât o eroare, și 
„acest faliment de neuitat, fatal pentru onoarea 
spiritului german”, de care vorbește Thomas Mann, 
nu era numai rezultatul unei beţii trecătoare, 
provocată cu grijă de oameni pricepuţi în arta 
înșelării. Doar o corupere lentă a tuturor valorilor 
politice şi morale explică slăbiciunile unor 
angajamente personale ale intelectualilor. Fără 
îndoială că doar o minoritate s-a alăturat în mod 
sincer și a urmat consecvent regimul nazist și pe şefii 


săi; mai ales că evoluţia ulterioară a regimului a 
risipit multe iluzii. Hitler și-a manifestat adeseori 
mânia împotriva „cercurilor intelectuale”; în 
discursul pe care-l pronunță la 10 noiembrie 1938 în 
fața reprezentanţilor presei germane, el declară că, 
într-adevăr, dacă „îi tratează astfel, este pentru că din 
nefericire are nevoie de ei, altfel într-o bună zi ar fi 
exterminați sau ceva în genul acesta. Dar, din păcate, 
sunt necesari”. Refuzul intelectualilor de a-l urma 
fără reticențe explica, se pare, comportarea sa. 

Dar surprinzător pentru cronicar este marele 
număr al acelora care pactizară pe jumătate cu liderii 
naziști, se dovediră gata să justifice renegarea 
rațiunii, convingându-se în mod vădit că nu tot ce 
este propriu acestei barbarii trebuie repudiat și care 
văzură în cele din urmă în nazism o simplă 
degenerare a idealurilor lor rasiste și antiraționaliste. 
Astfel se comportă scriitorul și poetul Ernst Bertram, 
care în primele zile ale lunii mai 1933 a pus totul în 
mișcare pentru a șterge de pe lista cărților ce urmau 
să fie arse lucrările prietenilor săi personali Thomas 
Mann și Friedrich Gundolf. Succesul demersurilor 
sale îl determinară să scrie fericit că, „în această 
situaţie”, el poate „participa la solemnul autodafe”. 
Mai mult, el citi în public un poem, compus anume 
pentru această ocazie(205). Asemenea comportări, mai 
neliniștitoare decât absurdităţile sincere ale lui 
Philipp Lenard sau Reinhard Höhn, pun în lumină nu 
numai poziţia ambiguă a savantului cufundat în 
lucrările sale de specialitate, care, fără să înţeleagă 
rostul său în societate, se manifestă ca lipsit 


totalmente de maturitate politică; ele demonstrează 
şi cât era de eronat și neadaptat la viaţă idealul 
culturii burgheze, care se voia „apolitică”, dar în 
realitate se dovedea întotdeauna supusă față de 
autoritățile naziste. Nu numai  „maleabilitatea 
politică a spiritului burghez”{206 german, ci și lipsa 
de încredere și curaj civic și, în sfârșit, mediocritatea 
descurajantă a caracterelor acestei epoci își află aici 
una din rădăcinile lor esenţiale. „Dacă ar înceta o 
dată viaţa asta să ne mai ceară soluţii!”, striga 
Gerhart Hauptmann, făcând aluzie la obligativitatea 
opțiunii, pe care încerca tot timpul s-o ocolească. 

În cele din urmă, problema cauzelor și a 
responsabilităților în falimentul intelectualilor ne 
readuce mereu la această criză a conștiinței, a cărei 
îndelungată fază de incubație a atins paroxismul în 
climatul putred al celui de-al treilea deceniu. Orice 
intelectual poate să cunoască ispitele șarlatanismului, 
dorinţa secretă de „a inversa ordinea lucrurilor, ca 
şugubăţul care încurcă noaptea pantofii lăsaţi în fața 
camerelor pe culoarul unui hotel”(207. Dar când 
şarlatanii şi șugubeţii apar deodată în masă și fără 
umbră de umor, prezentându-se sub trăsăturile unei 
sumbre înțelepciunii, ca și cum ar fi într-un perpetuu 
şi dureros dialog cu îngerul, înţelegem că avem de-a 
face cu una din acele crize ale conștiinței sociale care 
preced de obicei catastrofele politice şi morale. O 
cultură ai cărei protagoniști au devenit de multă 
vreme, în aplauzele mulțimii, purtătorii de cuvânt a 
tot ce poate defăima și renega înseși fundamentele 
acestei culturi nu mai are nici o posibilitate de a 


împiedica propria ei distrugere. Atunci când poetul 
expresionist și viitor președinte al scriitorilor 
Reichului, Hanns Johst, punea în gura unuia din eroii 
săi cuvintele „de îndată ce auzea pronunțându-se 
cuvântul cultură, apuca revolverul”(20%, el atingea 
punctul sensibil al crizei, deoarece, în fond, această 
atitudine era comună tuturor intelectualilor germani. 
Cât despre Friedrich Georg Jiinger, acesta scria că 
„fiecare șurub nou plasat într-o mitralieră, fiecare 
perfecționare adusă războiului cu gaze sunt lucruri 
mai importante decât Liga Naţiunilor”. lar Stefan 
George afirma: „Orice eveniment, orice epocă este 
pentru noi doar un mijloc de stimulare artistică. 
Chiar și cele mai libere dintre spiritele libere n-ar 
putea s-o scoată la capăt fără o acoperire etică — să ne 
gândim numai la noţiunile de culpabilitate etc. — care 
pentru noi și-a pierdut complet valoarea”. Alte 
simptome ale aceleiași stări de spirit au fost disprețul 
față de om manifestat în literatură şi artă, violența 
stilului și expresiilor, într-un ciudat paralelism cu 
mania tenebrelor şi a amurgurilor, gustul pentru 
vandalism și catastrofe, mituri sau atitudini cinice. 
Pierduţi în această atmosferă de catastrofă, artiști, 
scriitori și intelectuali nu sesizau că hulita cultură era 
însăşi temelia existenţei lor. În definitiv, dacă mulți 
dintre ei au salutat cu bucurie victoria nazismului, 
aceasta s-a datorat tocmai perspectivei de haos și 
barbarie pe care o întrezăreau și de care nu avea 
motive să se înspăimânte, după părerea lor, decât „o 
burghezie lașă și ghiftuită”. 

Prea târziu observară ei că regimul de teroare îi 


viza pe toți; și mulți plătiră scump eroarea pe care o 
făcuseră. Pentru alții, dimpotrivă, soarta se arătă 
binevoitoare. Nimeni nu le-a cerut să tragă 
consecințele pentru ceea ce invocaseră cu ardoare. Ei 
se mulțumiră să tacă, se ghemuiră împreună în 
refugiile lor și fură cruțaţi, în timp ce înregistrau cu 
tainică amărăciune barbaria vieții publice, pregătirea 
de război și haosul, apreciind de fiecare dată că nu 
acestea sunt plebea, barbaria și haosul a căror 
victorie o doriseră odinioară împotriva civilizaţiei. 
Despre ei Hitler afirma, nu pe nedrept: 

„Astăzi femelele literare ale lumii croncăne 
despre «trădarea spiritului». Dar cu puţin timp în 
urmă au savurat chiar ele trădarea comisă de spirit 
faţă de viaţă. Câtă vreme era vorba de un rafinament 
literar, s-au delectat. Acum însă, când trecem la 
fapte, ele holbează ochii ca niște copii uimiți” (209). 

Se poate presupune că ceva din această uimire s- 
a oglindit și în privirea lui Edgar Jung atunci când, la 
sfârşitul lunii iunie 1934, zbirii SS-ului au năvălit în 
locuinţa sa. Numai cu câteva luni în urmă declarase 
celor care „rămăseseră prizonieri ai noţiunii de stat 
constituțional” și „se arătau neliniștiți” față de un 
anumit număr de „excese” că „violența este o parte 
componentă a vieţii” și că „un popor care nu mai este 
în stare de manifestări brutale se află în proces de 
decădere biologică”(210%. 

Istoria  aservirii spiritului într-o ţară este 
întotdeauna istoria propriei sale înrobiri și când se 
cere „savoir râsister”(211), aceasta înseamnă să reziști 
tentaţiei de a te sinucide. Thomas Mann întreba în 


1930 dacă e posibil să faci să triumfe incultura, 
barbaria și abrutizarea naţională în viaţa unui popor 
atât de matur, cu o civilizaţie atât de veche și cu o 
experienţă multilaterală ca aceea a poporului 
german, care trecuse prin asemenea aventuri 
spirituale și sufletești. În fond, răspunsul fusese dat 
mai înainte ca întrebarea să fi fost formulată, deși 
trăsăturile situaţiei s-au definitivat doar mai târziu, în 
condițiile regimului dictatorial, când s-a constatat 
totodată că limitele a ceea ce poate face omul sunt 
infinite. Condiţionarea opiniei publice pentru a o 
pregăti să accepte pretenţiile nelimitate ale 
regimului, proscrierea raţiunii, degradarea noțiunii 
de om, stigmatizarea tuturor acelora care atribuiau 
încă valoare adevărului şi criteriilor morale, 
renunțarea la toate bazele etice în favoarea unei 
concepţii despre viață care se autodeclară nouă, 
îndrăzneață şi lipsită de iluzii — iată contribuţia 
nefastă a intelectualității extremiste la înfăptuirea 
nazismului. „Orice gândire romantică este în serviciul 
altor forțe, lipsite de romantism”, scria în 1925 Carl 
Schmitt,  demascând astfel, fără voie, esența 
concepției salet212). 

Au fost, desigur, și excepţii; oameni care nici 
înainte, nici după 1933 n-au participat de loc la toate 
acestea. Sculptorul Ernst Barlach, poetul Friedrich 
Reek-Malleczewen, pictorul Karl Schmitt-Rottluff, 
care, șicanaţi de funcţionărașii din domeniul culturii, 
s-au văzut curând, cum scria Barlach, supuși unei 
„lente  sugrumări”. A existat de asemenea 
minoritatea, câtuși de puţin neglijabilă ca număr, de 


savanţi care, cu preţul unor lupte aprige, au încercat 
să apere integritatea cercetării și a învăţământului: 
istoricul Friedrich Meinecke, filozoful Kurt Huber, 
fizicienii Otto Hahn și Werner Heisenberg. Și dacă 
regimul, în locul succeselor culturale pe care le 
sconta, n-a cules decât sărăcirea și abrutizarea 
culturii, el a trebuit de asemenea să suporte 
consecințele pe plan științific și militar: surghiunirea 
elitei intelectuale și refuzul marilor savanţi de a se 
alătura celui de-al III-lea Reich au atras după sine o 
asemenea pierdere de substanță pentru Germania, 
încât destinul ei a fost profund modificat. 
Antiintelectualismul — unul dintre factorii esenţiali ai 
ascensiunii nazismului — se numără și printre factorii 
esenţiali ai prăbușirii sale. 


CAPITOLUL al X-lea - FEMEIA ȘI MAMA 
GERMANĂ Rolul femeii în cel de-al III-lea Reich 


Încă de la începuturile ei, mișcarea nazistă a fost 
o comunitate de acţiune militantă a bărbaţilor, care 
n-a primit aproape de loc în rândurile sale femei. Cu 
prilejul primei adunări generale a membrilor de 
partid, la începutul anului 1921, participanţii au 
votat în unanimitate o moţiune care preciza că „nici 
o femeie nu va putea fi primită în conducerea 
partidului sau în comitetul său de conducere”. 
„Fuhrerlexikon”, ediţia 1934, care cuprindea numele 
foarte multor persoane puţin cunoscute, nu menţiona 
nici o singură femeie. Deși în anii următori milioane 
de femei s-au încadrat în organizaţiile partidului 
nazist, ele n-au avut o adevărată reprezentanță 
politică. În pofida declaraţiilor atenuante făcute de 
conducătorii partidului, antifeminismul a rămas una 
din trăsăturile fundamentale ale partidului nazist, 
deosebindu-l de celelalte organizaţii politice ale 
mișcării. La începuturile sale aceasta cuprinsese în 
rândurile sale mai ales oameni fără căpătâi, 
incapabili să adopte un stil de viaţă aşezat. Categoria 
aceasta de indivizi disprețuiește în primul rând orice 
fel de legătură trainică, inclusiv căsătoria şi familia. 
Experiența de viață care-i stigmatizase (front, 
formaţiile de voluntari sau asociaţiile cu caracter 
politic ai căror membri se recrutau din boema 


marilor orașe) dăduse şi ea mișcării caracterul unei 
organizații exclusiv masculine, trăsătură consolidată 
de atmosfera „uniunilor de camarazi”, de regiment, 
atât de răspândite în anii aceia. În întreţinerea 
sistematică a unui cult al elitei, în sentimentul 
apartenenței la un Ordin, cultivat în SA și, mai târziu, 
în SS, în admiraţia exacerbată și fanatică pentru 
„fuhrerul invincibil”, în „prietenia eroică” și 
„devotamentul camaraderesc” se poate descifra acel 
caracter „homo-erotic” care se făcea simțit și în 
sentimentalismul dulceag și ambiguu folosit pentru a 
conferi o coloratură romantică actelor de brutalitate. 

Nu este deci o întâmplare că, de-a lungul anilor, 
în cercul îngust al conducătorilor, au existat prea 
puţini care să fi fost căsătoriți și care să fi corespuns 
exigenţelor doctrinei naziste în materie de familie așa 
cum a fost ea popularizată în numeroase scrieri, 
picturi și monumente, pe care propaganda le-a impus 
populaţiei și, cu atât mai mult, în „poezia autentic 
rasistă”, încurajată oficial de regim: bărbatul, un 
erou, reprezentat de preferinţă pe peticul său de glie, 
cu privirea aţintită semeţ către soarele care răsare 
sau cu picioarele viguroase bine înfipte în sol, sfidând 
vâltoarea vieţii, cu un piept atletic dezgolit; sprijinit 
de el, o femeie înaltă, pieptoasă, curajoasă și ea, 
capabilă să se apere, dar totodată înzestrată cu 
sentimente profunde, cu un chip fericit în mijlocul 
unor copii zămisliți fără odihnă —idilă înaltă și 
blondă, peste care pluteşte acel amestec permanent 
de miros de sudoare virilă și de exaltare sufletească, 
specifice tuturor reprezentărilor ideologice naziste, 


oricât de stilizate ar fi fost. În spatele acestui eroism 
de paradă se ascundeau întotdeauna scopurile 
practice ale regimului, care vedea în căsătorie o 
„asociaţie de producţie” și clasifica femeile în funcţie 
de „capacităţile lor de procreare”. Se vorbea de 
„angajarea” femeii în accepţia unui termen folosit în 
vocabularul militar, precizându-se că aceasta trebuia 
să se producă „nu pe plan social, ci pe plan erotic, 
împlinirea în dragoste, marea fericire a dragostei, 
procrearea și nașterea fiind culmile eroice ale vieţii 
femeii”(213), 

Dar, independent de orice consideraţii legate de 
problema puterii, originea şi conţinutul doctrinei 
naziste în ceea ce privește rolul femeii nu se explică 
pe deplin decât luând în consideraţie și strania 
atitudine a lui Hitler faţă de celălalt sex. Este aproape 
sigur că îndepărtarea sa de la idealul pe care-l 
propovăduia a fost determinată cu deosebire de un 
calcul psihologic, așa cum s-a întâmplat cu toate 
hotărârile şi  comportările sale, inclusiv cele 
personale. Din 1919, viitorul său mentor Dietrich 
Eckart, schițând la o masă a cafenelei Schwabing 
chipul salvatorului poporului german, susținea: 
„Trebuie să fie un celibatar! Atunci femeile vor fi de 
partea noastră!” Hitler însuși avea să mărturisească 
mai târziu că, dată fiind influenţa hotărâtoare 
exercitată de femei în alegeri, el nu și-a putut permite 
niciodată să se însoare. Dar nu-i mai puţin adevărat 
că neconformismul atitudinii sale față de idealurile 
naziste s-a datorat și incapacității sale de a avea 
sentimente profunde sau de a stabili contacte umane 


fireşti, după cum reiese din mărturiile prietenului său 
din tinereţe, August Kubizek, referitoare la caracterul 
straniu al relaţiilor sale cu „Stefania”. Poate că 
atitudinea lui Hitler față de sexul slab, și așa 
complexă și greu de pătruns, să fi devenit și mai 
confuză din cauza acelei legături nenorocite cu 
nepoata sa Geli Raubal, care, după toate aparențele, 
pentru a scăpa de apăsarea pe care o exercita 
prezenţa lui, s-a hotărât brusc să se sinucidă; oricum, 
este greu de precizat care din aceste motive a fost cel 
determinant. În orice caz, după unii dintre apropiații 
lui, frica de „a conversa cu o femeie” era o parte 
componentă a fricii — caracteristică lui Hitler — față 
de întreaga sferă de contacte externe. S-a emis și 
ipoteza, nu întru totul lipsită de temei, că legătura lui 
Hitler cu Eva Braun, despre care s-a păstrat cu atâta 
grijă cel mai mare secret, n-a avut un caracter sexual 
normal, singurul ei scop fiind să-i procure lui Hitler, 
ca și anturajului său, un soi de dovadă a virilităţii 
sale. 

Fără îndoială că asemenea afirmaţii cuprind și o 
parte speculativă. „Mein Kampf” însă ne oferă o 
mărturie mult mai sigură şi mai edificatoare; autorul 
scoate acolo involuntar la iveală elementele esenţiale 
ale comportamentului său maladiv faţă de femei. Fie 
că se referă la capitolul excesiv de lung și aproape 
intolerabil despre sifilis, fie la vocabularul ciudat de 
„corupt” al fiihrerului sau la acel coșmar obscen care 
l-a urmărit, desigur, de-a lungul întregii vieţi și 
căruia Julius Streicher avea să-i facă mai târziu o 
publicitate atât de respingătoare: femeia germană, 


goală, strâns încătuşată; în al doilea plan călăul evreu 
o pândește, apropiindu-se încet de ea, în timp ce 
Hitler însuși, înfricoșat, complexat, se salvează 
abandonând-o pe fecioară „dragonului”, în loc s-o 
scape. Se pare că o parte esenţială din pretinsa 
concepţie despre lume a lui Hitler era un soi de 
raționalizare a sentimentelor de ură și de răzbunare, 
suscitate de asemenea visuri umilitoare; iar structura 
ideologică în care Hitler încerca să încorporeze 
femeia reproducea aceste imagini ireale, impregnate 
de reprezentări sublime și totodată obscure pe care 
experiența unei sexualități normale nu le corecta 
niciodată. 

Dimpotrivă, așa cum am mai arătat, Hitler a 
căutat și a și găsit în mare măsură în intrările sale în 
scenă și în discursurile rostite de el în fața mulțimilor 
ceea ce îi fusese refuzat în contactul personal cu 
oamenii. De altfel, caracterul acestor manifestații, 
care lăsau să se vadă atât de pregnant căutarea 
plăcerii personale, precum și semnele evidente ale 
refulării care se deslușeau în întreg personajul, 
exercitară foarte curând o atracţie profundă asupra 
femeilor, a căror reacţie entuziastă a contribuit „de la 
începutul  mișcării-și chiar într-o măsură 
hotărâtoare — la succesul repurtat” de discursurile 
lui214. Fihrerul însuși, pe care Friedrich Reck- 
Malleczewen îl compara cu un escroc sentimental 
încercând să înșele bucătăresele dornice de amor, a 
recunoscut de altminteri că femeile au jucat „un rol 
de loc neglijabil în cariera sa politică”: într-adevăr, se 
poate spune că ele l-au descoperit, au optat pentru el 


şi l-au adorat. Cu mult înainte ca „Miinchener Post” 
să fi scris, în aprilie 1923, că se vorbește de „femei 
care s-au îndrăgostit fulgerător de Hitler”, contesa 
Reventlow declara că el este „Mesia care va să vină”. 
În jurul acestui bărbat tânăr, sumbru și atât de 
straniu se înghesuiau prietene cu înfățișare maternă 
care, „dovedind un instinct sigur, presimţeau în 
persoana lui masculul ce trebuie salvat”. Printre ele 
se afla Carola Hofmann, văduva unui profesor, 
poreclită „mămica lui Hitler”, soția editorului 
Bruckmann, aparținând marii nobilimi europene, 
precum și soţia fabricantului de piane Bechstein. Ele 
mai ales, împreună cu diverse rivale sau locţiitoare, 
care li s-au adăugat ulterior, i-au deschis lui Hitler 
porţile „bunei societăţi”. Când nu era vorba de 
personaje aparținând dreptei tradiționale, femeile 
acestea reprezentau adeseori o pătură socială 
îmbătrânită și uzată în rafinamentele vieţii, motiv 
pentru care erau interesate tocmai de acel gen de 
senzaţii pe care le putea oferi Hitler: extremismul 
său, concepţiile sale lipsite de cea mai elementară 
logică, dar și lipsa de experienţă necesară în lumea 
bună, inclusiv proasta sa educaţie; pe scurt, aspectele 
şocante ale acestui personaj constituiau un 
amuzament pentru o societate care, ducând o 
existență searbădă, căuta cu orice preț excitante. 
Caracterul sumbru, crispat, angoasa permanentă de 
care, pare-se, suferea sugerau existenţa unor tensiuni 
interioare ce-și așteptau eliberarea pe care ar fi putut 
să i-o aducă un suflet plin de înţelegere. Aceste 
solicitări materne se îmbinau cu elemente de seducţie 


mai obscure. Hannah Arendt a evocat cu o ocazie 
„admiraţia tot mai puternică pe care societatea bună 
a secolului al XIX-lea o încerca față de lumea 
interlopă, decăderea sa morală progresivă, predilecția 
tot mai pronunțată pentru cinismul anarhic al 
progeniturii sale”. Ea a scos în relief surprinzătoarea 
afinitate dintre concepţia politică despre lume a 
drojdiei societăţii și cea a burgheziei. Procesul a atins 
punctul culminant la începutul celui de-al treilea 
deceniu, în saloanele din Miinchen și, ulterior, în 
celebrul cerc al doamnei von Dricksen215). 

Cultul care se dezvolta în jurul persoanei sale a 
avut o importanță mult mai mare decât sprijinul 
material și social acordat de aceste cercuri tânărului 
agitator(216). Fără îndoială, cultul idolatru n-a fost 
mai puţin eficace în „mişcarea masculină”, dar sursa 
cultului exacerbat şi isteric al cărei obiect a fost 
Hitler trebuie văzută în efuziunile sentimentale ale 
unei categorii bine delimitate de femei, de o anumită 
vârstă, care căutau o trezire a instinctelor lor 
nesatisfăcute în tumultul entuziast al marilor 
manifestații nocturne, la picioarele unui Hitler 
transfigurat de extaz. Unul din acoliții lui Hitler scria: 
„Pentru a înțelege caracterul acestui entuziasm, 
trebuie să fi văzut de la înălțimea tribunei 
auditoarele de acest gen, cu privirea lor umedă și 
împăienjenită, tulburată de emoție”. Rareori „rolul 
erotismului în propagandă” a fost atât de eficace. Și, 
după cum folosirea sistematică a stimulentelor abil 
alese, inclusiv o punere în scenă sugestivă, 
transforma manifestaţiile politice într-o exaltare a 


instinctelor, la fel Hitler părăsea tot mai mult rolul 
oratorului tradițional pentru a deveni încarnarea 
unui instinct a cărui prezență permitea unor mic- 
burgheze neurastenice să se dedea la un dezmăţ 
colectiv. Aşteptarea, încărcată de neliniște, a clipei în 
care masa se dezlănţuie, a sentimentului marii 
eliberări, în mijlocul strigătelor incoerente ale 
mulțimii dezvăluia caracterul isteric al acestor 
manifestații. Însuși Hitler a declarat că în discursurile 
sale „a ţinut întotdeauna seama de gusturile 
femeilor”, întrucât acestea au fost, de la început, 
„admiratoarele sale cele mai entuziaste”. Până şi în 
cursul războiului el a încercat să facă faţă criticilor 
prin argumente „anume ticluite pentru a impresiona 
sensibilitatea feminină”. 

Fie că acest erotism public este explicat prin 
considerații tactice, fie prin obsesiile personale ale lui 
Hitler, în ambele ipoteze femeia era privită exclusiv 
ca obiect, iar calităţile ei specifice — capacitatea de a 
se devota, nevoia ei de ordine, de autoritate — n-au 
fost socotite decât ca niște instrumente ale unei 
orientări psihologice intensive. Aici ne aflăm în 
punctul de convergență dintre comportamentul 
personal al lui Hitler și trăsăturile, de altfel destul de 
vagi, ale doctrinei naziste în ceea ce privește femeia. 
Această doctrină nu făcea altceva decât să reia, în 
acest domeniu, tezele formulate în scrierile rasiste, 
dându-le însă o orientare proprie, astfel încât de sub 
neadevărurile și fantasmagoriile ei răzbăteau brutal 
adevăratele țeluri ale conducătorilor. Și aici se 
regăsește încă una din trăsăturile caracteristice ale 


practicii ideologice naziste: noțiunile pseudo- 
romantice slujesc doar pentru a disimula obiectivele 
şi tactica țintind dominația. 

Nazismul pretindea că aduce o soluție definitivă 
problemei femeii. Într-adevăr, el aprecia că situația 
dificilă a femeii în societatea modernă are drept 
cauză unică egalitatea sexelor proclamată de spiritele 
liberale; dacă se restabilește inegalitatea naturală 
dintre bărbat și femeie, chipurile negată de ideologia 
Drepturilor omului, revenindu-se la regimul iniţial, 
toate problemele create artificial de o 
„intelectualitate profund coruptă” dispar de la sine. 
În ochii naziștilor, femeia era aceea care conserva 
neamul şi moştenirea biologică, apăra puritatea 
sângelui și a rasei, virtuțile domestice şi moravurile 
tradiționale. După cum afirma Alfred Rosenberg, 
femeia are un spirit „liric” și „atomist”, în timp ce 
bărbatul gândește într-o manieră „arhitecturală” și 
„sintetică”! După părerea lui, una din sarcinile 
esențiale ale femeii constă în „a propovădui 
menţinerea purității rasei”. Gertrud Scholtz-Klink — o 
Reichsfrauenfiihrerin — deplângea și ea faptul că în 
epoca noastră prozaică funcţiile și semnificaţia 
națională şi sfântă ale femeilor au fost uitate; ca 
atare, ea le invita „să redevină preotesele familiei și 
ale naţiunii”. Promotorilor unor asemenea concepții, 
mișcarea feministă din secolul al XIX-lea le apărea ca 
un „simptom al decadenței” în aceeași măsură ca 
democraţia, liberalismul sau  parlamentarismul, 
„noţiune — spunea Hitler — inventată de intelectualii 
evrei” pentru a distruge sistematic rasa ariană. O 


lucrare de popularizare a doctrinei naziste o spunea 
pe șleau: „Femeile germane... doresc înainte de toate 
să fie soții şi mame, ele nu ţin să fie tovarășe, cum 
încearcă să le convingă și să se convingă pe ei înșiși 
roşii, care pretind că vor să asigure fericirea 
popoarelor. Ele n-au nostalgia uzinei, a biroului sau a 
parlamentului. Un cămin plăcut, un soţ bun și o liotă 
de copii fericiți sunt mult mai aproape de inima 
lor”4217). 

Ostilitatea nazismului față de lumea modernă a 
muncii, protestele violent romantice împotriva 
marilor orașe și a civilizației în general, eforturile 
absurde ale celui de-al III-lea Reich de a impune unei 
societăţi industriale cu înalt nivel tehnic modele de 
organizare rurală (n-au mers oare până acolo încât să 
ceară deschis „ruralizarea spirituală a poporului”?) 
își găseau în aceeași măsură expresia în idealul 
feminin, așa cum îl prezentau directivele oficiale 
destinate publiciștilor naziști. „Meşteşugarilor în ale 
literaturii” li se propuneau următoarele subiecte: 
„munca ţăranului; ideea de familie; legea privind 
moștenirea pământului; lupta împotriva urbanizării; 
verificarea omului într-o nouă ordine socială, 
întemeiată pe ideea de rasă; viaţa unor colonii 
militare rurale; dotarea tehnică și originalitatea vieții 
culturale a satului”. Într-un articol de ziar în care se 
anunţa introducerea „ordinii în literatura germană”, 
dramaturgul nazist Rainer Schlösser scria: „Nu 
așteptăm noi toți cu nerăbdare renașterea acelui 
erotism autentic german care i-a caracterizat pe unii 
ca Goethe, Kleist, Storm sau Moricke? Poeţii noștri 


trebuie, înainte de toate, să opună freneziei 
speculațiilor sexuale, de un asiatism din fericire 
astăzi refulat, imnul sângelui sănătos al omului 
german, legat de pământul lui”. Această declaraţie, 
ca și altele de același gen, erau îndreptate împotriva 
„femeilor de tip ibsenian”, care au pierdut calităţile 
materne ale „femeii primitive, ale ţărăncii, și care, în 
loc să aibă copii, are numai conflicte sufletești”. 
Declaraţia stigmatiza și „doamna”, adică femeia care 
fumează, își dă cu ruj pe buze, își lăcuieşte unghiile și 
poartă tocuri înalte. Mai ales în primii ani ai 
regimului, acest puritanism meschin, în surprinzător 
contrast cu cultul forței brutale, cu disprețul moralei 
practicate în alte domenii și care provocă chiar 
protestele lui Goebbels, dădu loc la multe șicane. 
Astfel, prefecţii de poliție din numeroase orașe 
germane dispuseră ca în restaurante să se afișeze 
dispoziții interzicând femeilor să fumeze în public; 
mai zelos, cel din Erfurt incită chiar populaţia să 
interpeleze femeile care fumează în public, 
amintindu-le „îndatoririle lor de femeie și de mamă 
germană”. Idealul feminin nazist, în care se îmbina în 
chip straniu tipul ţărăncii din Friza{218 cu anumite 
trăsături ale reginei Luiza de Prusia, preciza că 
germanismul autentic este incompatibil cu 
întrebuințarea tutunului, a  rujului sau cu 
preocuparea pentru modă: 

„Bărbaţii germani — scria Curt Rosten într-o 
lucrare intitulată „ABC-ul național-socialismului” — 
vor din nou, și pe bună dreptate, să aibă de-a face cu 
femei germane. Nu jucării frivole, interesate doar de 


plăceri, ocupate cu toalete și zorzoane, semănând cu 
o cupă strălucitoare, goală și inutilă. Adversarii noștri 
au încercat să pună femeia în serviciul obiectivelor 
lor tenebroase, prezentându-i frivolitatea sub culorile 
cele mai atrăgătoare, calificând drept sclavaj vocaţia 
lor naturală”. 

Această vocaţie era exclusiv cea de maternitate, 
de „protectoare a căminului”. „Doamna”, înconjurată 
de suspiciuni, nu putea înțelege cerințele de 
seriozitate pe care le pretinde o conștiință familială 
strâns legată de  „Weltanschauung”. Ea era 
considerată marea vinovată pentru „declinul 
familiei”. În „Mein Kampf’, Hitler preconiza deja 
viitoarele „măsuri de selecție biologică”: „Un stat 
rasist trebuie... înainte de orice să elibereze căsătoria 
de înjosirea în care a fost menținută datorită 
oprobriului ideii de rasă, redându-i caracterul 
sacrosanct cuvenit unei instituții menite să creeze 
fiinte după chipul Domnului, și nu monștri care se 
află undeva între om și maimuţă”. 

De fapt, ideologii naziști au afirmat întotdeauna 
că nu vor să îndepărteze femeia de la orice activitate 
publică și nici că ar dori să o priveze de drepturile și 
interesele sale legitime. Ei au afirmat sus și tare că 
„lupta spirituală a femeii își are drepturile și 
îndatoririle sale, alături de lupta specifică 
bărbatului”, sau, cum spunea Gertrud Scholtz-Klink 
într-o formă destul de grotescă: „Chiar dacă singura 
noastră armă este polonicul, forța lui de izbire nu 
trebuie să fie mai mică decât a celorlalte arme”. 
Obiectivul fundamental al acestor încercări de 


revalorizare era promovarea maternității: „Pot 
femeile să-și închipuie ceva mai frumos decât o viață 
tihnită, în mijlocul căminului familial, în tovărășia 
bărbatului iubit, trăind în aşteptarea plină de emoție 
a misterelor vieţii care se plămădește într-însele, 
același simțământ al creaţiei care răzbate peste secole 
și milenii?” În timp ce Goebbels afirma că „dacă noi 
am îndepărtat femeia din viaţa publică, unicul scop 
urmărit a fost de a-i reda demnitatea”, Hitler declara 
fără înconjur: „Dacă înainte mișcările feminine 
liberale şi intelectualiste ofereau programe conținând 
un anumit număr de puncte inspirate din pretinse 
valori spirituale, programul mișcării noastre național- 
socialiste nu are în vedere decât un singur scop: 
copilul”. Asemenea postulate, care pretindeau să 
rezolve problema,  ignorându-i datele, erau 
completate de o viziune - mai curând meschină a 
armoniei dintre sexe. „Atunci nu vor mai exista 
niciodată gâlceavă și discuții între cele două sexe, 
care, dimpotrivă, vor străbate viața mână în mână, 
unite în luptă, cum o dorește providenţa, care i-a 
făurit pe amândoi în acest scop”. 

În timp ce pentru problemele puterii 
conducătorii naziști dovedeau un instinct foarte 
precis, numeroase formule referitoare la problemele 
femeii, aforisme adesea vagi, exprimă interesul 
limitat pe care-l aveau pentru precizarea doctrinei lor 
în acest domeniu. Deși imediat după 30 ianuarie 
1933 regimul s-a ocupat de mijloacele potrivite 
pentru a influența femeia și familia, el n-a făcut nici 
o încercare pentru a clarifica și a ordona ideile, 


câteodată contradictorii, expuse în scrierile rasiste. 
Scopurile totalitare, cărora le-au căzut victime, încă 
de la primele măsuri, asociaţiile feminine existente, s- 
au manifestat prin crearea unei puzderii de felurite 
organizații: Asociaţii național-socialiste de binefacere 
(NSV), Asociaţia femeilor naţional-socialiste (NS- 
„Frauenschaft”), Opera femeii germane („Deutsches 
Frauenwerk”), și anexele sale, Ajutorul pentru mamă 
şi copil („Hilfswerk Mutter und Kind”), Secţiile 
feminine ale Frontului german al muncii („Frauenamt 
der Deutschen Arbeitsfront”) etc... „Numai noi 
suntem autorizați — proclama Hitler - să conducem 
poporul ca atare — fiecare bărbat, fiecare femeie, luaţi 
separat. Noi vom reglementa relațiile dintre sexe, noi 
vom educa copiii”. Iar într-un alt pasaj declara: 
„Copiii îmi aparţin tot atât de mult mie, cât și 
mamelor lor”. 

Pentru a face față acestor exigente, începând din 
1933 s-au luat o serie de măsuri privind „puritatea 
biologică a poporului”, care, curând amplificate și 
perfecționate, au fost efectiv aplicate cel puțin 
evreilor. Numeroase servicii, comisii, comitete de 
experți și servicii ministeriale, însărcinate ulterior cu 
toate problemele privind demografia, rasa și 
sănătatea publică, își desfășurau activitatea paralel 
cu elaborarea unei legislații destinate să încurajeze 
creşterea populaţiei şi eugenia. Printre ele se 
enumeră „legea pentru încurajarea căsătoriei” din 5 
iulie 1933 (revizuită la 21 februarie 1935). Telul ei 
principal era să acorde împrumuturi cu ocazia 
căsătoriilor, urmând ca la fiecare nouă naștere să se 


suprime o parte din datorie; „legea pentru protecția 
împotriva maladiilor ereditare”, sărbătorită public ca 
„începutul măsurilor statale de exterminare”, de 
asemenea, unele proiecte prevăzând că pentru 
obținerea unei încadrări tânărul funcționar trebuie să 
fie însurat. În același sens trebuie menţionată 
instituirea „pașaportului genealogic”, transformarea 
birourilor de stare civilă ale statului în „oficii ale 
rasei”, însărcinate să clarifice pe deplin „situația 
biologică a tuturor germanilor” în acest scop, 
guvernul nazist a dispus, începând din 1933, 
fotocopierea tuturor registrelor parohiale. Au mai 
fost adoptate și alte măsuri, printre care programul 
de euthanasie și crearea unei „Cruci a mamei”, 
decernată anual la 12 august, „ziua aniversării 
nașterii mamei führerului nostru”, cum preciza 
expunerea de motive. În atribuirea distincţiei se pleca 
de la principiul că „mama unei familii numeroase 
trebuie să ocupe în comunitatea poporului german 
acelaşi loc de onoare ca soldatul pe front, pentru că 
ea, la fel ca soldatul în vârtejul bătăliilor, își dă 
trupul și viața pentru popor şi patrie”(219%. 

Pentru a-și asigura într-un mod și mai direct 
influența, guvernul a creat în același timp asociaţii 
prevăzute cu o structură rigidă, membrele lor 
purtând uniformă. Toate femeile sau tinerele fete 
germane erau obligate să se încadreze. Existau astfel 
secţiunea feminină a Tineretului hitlerist și cea a 
Frontului muncii, al căror rost era de a organiza 
lupta împotriva aşa-zisei masculinizări a femeii, 
determinată de spiritul iudeo-liberal; în fapt, totul 


oferea un exemplu excelent al modului în care 
naziștii știau să folosească în interesul lor anumite 
concepții ideologice. Ori de câte ori doctrina intra în 
conflict cu voinţa de dominație, conducătorii naziști 
renunțau la doctrină. În același timp, conducătorii 
naziști se străduiau să făurească din conducătoarele 
Serviciului muncii tipul femeii ideale: opunându-le 
„feministelor” din alte țări, care, „în protestul lor, se 
străduiau în chip ridicol să imite moravurile 
bărbaţilor”, această „Fiihrerin”, trebuia, prezentând 
toate garanţiile ideologice și biologice, să ofere 
modelul unui nazism „trăit”. 

Acest tip de femeie trebuia să posede 
caracteristici bine precizate; doar ceva mai târziu, 
mai ales sub influenţa citadină a soţiei ministrului 
propagandei, Magda Goebbels, imaginea aceasta 
lipsită de graţie a fost puţin retușată. Totuși se 
continua sărbătorirea femeii ideale cu tenul deschis, 
cu părul blond strâns în cozi așezate cunună pe cap, 
sau pieptănată cu coc, cu șolduri ample. Îmbrăcată cu 
o fustă lungă şi largă, încălțată cu pantofi cu tocuri 
joase, corpul eliberat de strânsoarea corsetului — 
considerat ca accesoriu rușinos —, era o apariţie 
lipsită de gingășie și, în ciuda „naturaleţii” ei 
stilizate, izbea prin tot ceea ce era antinatural în 
comportamentul ei, ca şi prin exasperantul și 
folcloricul ei „Gemiitlichkeit”. Fiecare din mișcările și 
atitudinile ei exprima efectiv conștiința „îndatoririlor 
de sânge” şi „calităţile indispensabile menţinerii 
rasei”. Un mic anunţ apărut în 1935 la rubrica 
„Căsătorii” a unui mare cotidian ne oferă o descriere 


expresivă a acestui tip feminin: 

„Medic, 52 ani, rasă ariană pură, combatant la 
Tannenberg, dorește posteritate masculină graţie 
căsătoriei civile cu o femeie perfect sănătoasă, de 
veche origine ariană, tânără și virgină, bună 
gospodină, fără pretenţii, capabilă să facă munci 
grele, purtând încălțăminte cu tocuri joase, fără 
cercei în urechi, dacă e posibil fără avere. 
Intermediarii nu sunt acceptaţi, discreţie asigurată. 
Oferte sub AEH 11094 la Münchener Neueste 
Nachrichten”. 

Tipul ideal al femeii naziste și-a găsit una din 
întruchipările cele mai perfecte în persoana Gerdei 
Bormann, soţia lui Martin Bormann. Dragostea ei de 
familie, aspectul ei fizic și numeroasa-i progenitură 
au făcut-o să fie demnă de acest model, ca și, de 
altfel, ataşamentul, de o naivitate dezarmantă, pentru 
persoana fiihrerului. Faţă de doctrina nazistă avea o 
atitudine foarte serioasă, fiind gata să accepte orice 
exigență intelectuală. O parte a corespondenței cu 
soțul ei a fost publicată, și în aceste texte regăsim 
principalele caracteristici psihologice ale acestui tip 
de femeie: dorința de a se supune şi a se devota, 
unite cu dezinteresarea personală și manifestările 
exacerbate ale unei credinţe isterice; violența brutală 
a prejudecăţilor;, aptitudinea de a accepta fără 
dificultate elementele contradictorii ale doctrinei 
alese, de a sanctifica absurdităţile și de a se abandona 
celor mai fantastice reverii romantice. Într-o zi, către 
sfârşitul războiului, ea scria cu acea exaltare prozaică 
care îi era proprie: „Oh! tată, fiecare cuvânt pe care 


fuhrerul l-a rostit de-a lungul anilor în care am purtat 
luptele noastre cele mai grele îmi revine în minte...” 
Și puţin mai târziu: „La radio se cântă: «Și chiar dacă 
lumea ar fi fost plină de demoni»(220. Fără să ştie, 
Luther a scris un veritabil cântec nazist”. Ea era 
preocupată de însemnătatea istoriei în viață, de 
răspunderea lui Carol cel Mare pentru introducerea 
creştinismului și iudaismului în Europa centrală, de 
repercusiunile dăunătoare ale moralei creştine sau de 
caracteristicile proprii fiecărei rase; se informa la 
propagandiștii de partid sau la gauleiteri, care 
„lămureau de îndată toate nedumeririle”. Era 
întotdeauna gata să reflecteze asupra problemelor 
ideologice sau să-şi verifice convingerile, gata să 
accepte cu bucurie -în interesul „cauzei” — orice 
sacrificiu. Numai dacă ne referim la această atitudine 
putem înțelege reacţiile ei atunci când soţul său a 
informat-o că, în fine, a reușit s-o cucerească pe 
actriţa „M”. Primind știrea, Gerda Bormann s-a 
mulțumit să-i propună soţului să o aducă pe „M” 
acasă, în vederea instaurării unui sistem de 
„maternitate alternativă”, în aşa fel încât „toţi copiii 
să poată fi adunaţi și crescuţi laolaltă în casa de pe 
marginea lacului. Astfel, femeia care în momentul 
respectiv nu va avea copil, va putea rămâne alături 
de tine la Obersalzberg sau la Berlin”. În continuare, 
ea își asigura soţul: 

„Sigur că nu sunt supărată pe voi și nici geloasă. 
Ceva a pus stăpânire pe tine, cum ţi se întâmplă 
adeseori când ai o idee sau o dorință pe care, cu 
ardoarea ta obișnuită, o duci până la capăt... Mă tem 


doar, cunoscând impetuozitatea ta, să nu-i fi provocat 
sărmanei fete un șoc teribil (pentru moment, e 
sigurt221)). Te iubeşte cu adevărat...?” Apoi, căutând 
să tragă din această întâmplare concluzii practice 
corespunzătoare cerințelor doctrinare naziste, Gerda 
Bormann continuă: „Ar fi bine dacă, o dată cu 
terminarea războiului, s-ar face o lege asemănătoare 
cu cea promulgată la sfârşitul războiului de treizeci 
de ani, care ar da tuturor bărbaţilor pe deplin 
sănătoși şi de rasă ariană pură dreptul de a avea două 
femei. (Fiihrerul este de această părere.) Atât de puţini 
oameni valoroși vor supravieţui acestei lupte 
hotărâtoare, atâtea femei de treabă vor fi 
condamnate să nu aibă copii fiindcă cel ce le fusese 
menit a căzut pe câmpul de luptă-trebuie să 
acceptăm această situație? Noi avem nevoie și de 
copiii acestor femei!” (foarte just, avem nevoie de ei 
pentru lupta viitoare care va hotărî soarta naţiunii )(222). 

Gerda Bormann propunea în continuare 
introducerea unei „căsătorii de necesitate 
națională”{223, în cadrul căreia, pentru a spori 
producția de copii, monogamia să fie suprimată. 
Ideile acestea reflectau concepțiile exprimate în 
numeroase documente oficiale. Anumite aspecte 
populare ale politicii familiale în cel de-al III-lea 
Reich au făcut adesea să se uite că măsurile de 
ajutorare a familiilor urmăreau exclusiv crearea 
condițiilor demografice indispensabile pentru 
îndeplinirea „misiunii imperiale? a poporului 
german, adică dezlănțuirea agresiunii. În timp ce 
Bormann pretindea „pentru viitorul poporului 


german instituirea unui cult al mamei”, Walther 
Darr€, cu nepăsarea caracteristică scolasticului care 
prevede și catastrofele ce pot decurge din teoriile 
sale, declara că „într-un regim de jurisprudență 
funciară echilibrată şi de căsătorii bine concepute... 
un război n-a adus niciodată pe plan biologic 
prejudicii rasei nordice”. La fel, Himmler asigura că 
fără creșterea potenţialului demografic, „noi nu vom 
putea stăpâni pământul..., nici nu vom putea menţine 
marele imperiu german, care este în curs de 
constituire”. Și când directorul cancelariei partidului 
declara într-un memoriu privind „salvgardarea 
viitorului poporului german” că  „fecunditatea 
numeroaselor generații de milioane de femei 
reprezintă capitalul cel mai important (al 
Reichului)”, era vorba în fapt de un capital dinainte 
destinat irosirii, întrucât rareori nazismul și-a 
manifestat atât de deschis caracterul violent agresiv. 
Hitler putea deci să declare: „Va fi o binecuvântare 
pentru noi să avem un excedent de copii, căci acest 
lucru ne va forța să acţionăm!”(224. 

Dar, vădit lucru, în planurile acestea nu erau 
prevăzute pierderile importante pe care le va aduce 
războiul. Astfel și înalții funcționari ai partidului au 
ajuns, începând din 1943, să imagineze o serie de 
proiecte uluitoare, în care se făceau fără jenă 
comparatii între creșterea animalelor și viața omului. 
Acestea s-au finalizat într-un amestec de proiecte 
himerice, de fervoare şi de glume de prost gust, 
însoţite de dorința aprigă de a sluji statul. Hitler și 
clica lui plecau de la aprecierea că, după război, trei 


sau patru milioane de femei nu-și vor găsi soți, și deci 
nu vor avea copii. Or, după cum declara Hitler în 
cursul unei discuţii, aceasta constituia, calculat în 
viitoare divizii, un deficit pe care „poporul nostru nu 
şi-l poate permite”. Era deci absolut necesar să se 
ofere acestor femei posibilitatea de a avea copii. Şi 
Martin Bormann adăuga: „Aceste femei nu vor putea 
procrea cu Sfântul Duh, ci numai cu bărbaţii germani 
încă disponibili”; statul deci va trebui să vegheze „ca 
oamenii cumsecade, înzestrați cu personalitate, cu o 
bună condiţie fizică şi psihică să poată avea o 
progenitură numeroasă”. Candidaturile vor fi supuse 
unei selecții severe, după care cei aleși vor avea 
dreptul „să contracteze o căsătorie nu numai cu o 
femeie, ci şi cu o a doua, ea obținând fără dificultăți 
dreptul de a purta numele soţului, iar copiii numele 
tatălui (225), 

Și Himmler se gândise la măsuri asemănătoare. 
În completarea unor ordonanțe anterioare, 
„ordonanța SS pentru toate unitățile SS şi de poliţie”, 
dată la 28 octombrie 1939, avea ca scop încurajarea 
procreării, dar cu deosebire a copiilor nelegitimi. 
Crearea organizației „Lebensborn”, adevărat bordel 
de stat, şi instituirea sistematică a „procreatorilor 
voluntari” fură primele măsuri concrete în această 
direcție. Himmler fu, alături de Bormann, marele 
promotor în acest domeniu. Urmărind să asigure 
poziţia privilegiată a primei soţii, avea de gând să-i 
acorde titlul de „Domina”t226. În același timp el 
cerea ca dreptul de a contracta o a doua căsătorie să 
fie considerat la început ca „o înaltă distincție 


rezervată eroilor de război, titularilor Crucii de aur 
germane şi cavalerilor Crucii de fier”. Ulterior, 
măsura s-ar fi putut extinde, cuprinzându-i și pe 
deţinătorii Crucii de fier (clasa 1), precum și pe cei 
decoraţi cu medalia de aur sau argint „pentru lupte 
corp la corp”, întrucât „celor mai valoroși combatanți 
le revin de drept cele mai frumoase femei”, obișnuia 
să spună Hitler. Modelele unei concepţii romantice 
despre istorie, visurile sale din tinereţe de a fi un nou 
Sfânt Gheorghe și coloratura darwinistă, datorată 
încă primelor sale lecturi, se amestecă şi se combină 
aici în chipul cel mai straniu, pentru a ne oferi 
formulări de genul: 

„Dacă bărbatul german trebuie să fie gata să 
moară, ca soldat, necondiționat, el trebuie să aibă și 
dreptul să iubească necondiţionat. Lupta și amorul 
sunt legate.  Mic-burghezul ar trebui să se 
mulțumească cu ceea ce-i mai rămâne” (227). 

Pe de altă parte, proiectele privind noua lege a 
căsătoriilor prevedeau că soţii care după cinci ani de 
căsătorie n-au avut copii pot divorța fie și numai din 
acest motiv. Conducătorii naziști apreciau că, 
întrucât scopul statului era procrearea unui număr 
cât mai mare de copii, o căsătorie sterilă nu prezenta 
pentru el nici un interes. Kaltenbrunner formula un 
dublu obiectiv: sporirea potenţialului uman al 
Reichului și, în consecință, a forței sale, și, totodată, 
crearea acelui „om nou” a cărui naștere constituia — 
după Hitler —- adevărata sarcină istorică a 
nazismului. Numeroasele proiecte elaborate în acest 
scop se apropiau de teoriile şcolilor darwiniste din 


secolul al XIX-lea. Teoreticienii naziști se lansau, 
folosind un limbaj pseudoștiinţific, specific inițiaţilor, 
cu pasiunea proprie celor care găseau, într-un 
domeniu atât de puţin sigur, posibilitatea de a se 
deda, după pofta inimii, la speculaţii nebuloase. Ei 
regăsiră aici întregul arsenal de noțiuni şi teze care le 
erau scumpe: exterminarea tuturor acelora care erau 
lipsiţi de valoare în ochii lor, o politică demografică 
interesată în primul rând de cantitate, internarea 
obligatorie și sterilizarea indivizilor considerați 
nedemni de a procrea, selecționarea elementelor 
considerate a fi cele mai valoroase din punct de 
vedere biologic, dreptul elitelor la poligamie. Toate 
acestea nu erau lucruri noi, uneori era suficient să 
modifici doar terminologia și să o  adaptezi 
conjuncturii epocii. Pseudoromantismul și exaltarea 
naturii cu imaginile sale bucolice, opuse efectelor 
nocive ale civilizației și progresului social, se 
întemeiau la rândul lor pe teorii deja cunoscute. 
„Lebensborn” organizat de Himmler nu era decât o 
nouă ediție a „grădinii bărbaţilor” din ideologia 
organizaţiei „Mittgart-Bund”, iar proiectul prin care 
se urmărea întocmirea unui „dosar biologic” 
individual își găsea realizarea, cel puţin pentru o 
parte din populaţie, în fișierul Oficiului pentru 
problemele rasei și colonizării SS. Dacă în secolul al 
XIX-lea au văzut lumina zilei anumite teorii, potrivit 
cărora „combinaţiile favorabile ale genelor” vor 
permite ridicarea nivelului general al umanității și 
producerea unor genii, „putem spera că poeţii și 
filozofii viitorului vor fi infinit superiori lui Homer, 


Shakespeare, Goethe sau Humboldt”. Himmler 
considera că „supraomul nietzschean poate a fost 
creat prin selecţie biologică”. „Ordonanţa cu privire 
la logodna și căsătoria membrilor SS” din 31 
decembrie 1931 îi permitea deja să exercite un 
control asupra partenerelor alese de către membrii 
unităţilor sale. Crearea Oficiului pentru problemele 
rasei și colonizării dădea celui de-al III-lea Reich un 
instrument eficace pentru „înmulţirea” științifică a 
populaţiei germanet228. Pentru Himmler promovarea 
Miinchenului la rangul de „capitală a noii ordini şi a 
familiei” trebuia să marcheze o nouă etapă în 
materializarea voinţei sale de a pune în aplicare 
vastele proiecte de organizare a prăsilei umane. 
Veniră apoi la rând „școlile feminine superioare 
pentru știință și cultură”; plecând de la convingerea 
că poporul german nu posedă încă „femeia mare, 
puternică, cu o formaţie superioară, care urmărește 
cu energie îndeplinirea misiunii ei”, precum erau 
vestalele Romei și „înțeleptele” triburilor germanice, 
Reichsfiihrerul SS voia să strângă în școli speciale o 
elită de tinere femei, selecționate cu grijă din punct 
de vedere politic, biologic și intelectual; se urmărea 
să li se dea o instrucţie foarte largă, mergând de la 
cursuri culinare și de gospodărie până la regulile 
fundamentale ale serviciului prestat în străinătate, 
fără a omite sportul și tragerea cu pistolul. La 
părăsirea şcolii, elevele dobândeau titlul de „Hohe 
Frau”. După dorinţa lui Hitler, ele erau destinate în 
primul rând a înlocui „soțiile celor mai mulți dintre 
conducătorii noştri  național-socialiști”, „femei 


cumsecade, bune gospodine, perfect corespunzătoare 
epocii de luptă pentru cucerirea puterii,... dar care 
astăzi au rămas în urma nivelului soţilor lor”. 
Împreunarea sistematică a unor indivizi de valoare, 
înfăptuită prin mijlocirea „căsătoriilor național- 
socialiste model”, ar constitui, spunea Himmler, „un 
fenomen unic, începând cu care rasa germanică ar 
cunoaște un nou avânt... (229%. 

Dar, „pentru raţiuni evidente”, Bormann a 
propus ca opinia publică să fie pusă la curent cu 
aceste proiecte abia la sfârșitul războiului. Până 
atunci pregătirea psihologică avea în vedere anumite 
situaţii speciale. Astfel, pentru viitor a fost interzisă 
apariția unor romane, nuvele și piese de teatru în 
care „dramele conjugale” aveau drept conţinut 
„divorţul” sau în care se evoca conflictul dintre 
femeia legitimă și amantă. Dimpotrivă, declara 
Bormann în memoriul său, „trebuie să arătăm cu 
îndemânare și discreţie, așa cum rezultă și din arborii 
genealogici, că în numeroase familii de savanți, 
oameni de stat, artiști, economiști și soldaţi celebri s- 
au născut copii nelegitimi”, în genere, este absolut 
necesar „să interzicem definitiv” termenul de 
„nelegitim”. „În ce privește expresia obișnuită a avea 
o legătură, deoarece păstrează întotdeauna un sens 
mai mult sau mai puţin peiorativ, trebuie și ea 
eliminată și înlocuită cu termeni mai agreabili...” 

Dar n-a mai fost timp să se găsească acești 
termeni agreabili, și numeroase din planurile acestor 
fanatici ai cultului sângelui au rămas în stadiul de 
proiect. Totuși, din aceste concepţii naziste continuă 


să se degajeze miasme insuportabile. Planurile 
naziste privind expansiunea demografică a rasei 
germane, invocarea aportului de „sânge nou” nu fac 
decât să demonstreze perfect până la ce punct femeia 
era considerată exclusiv un obiectiv, un instrument 
menit să slujească la îndeplinirea unor scopuri 
ambiţioase. Ceea ce mai înainte a fost prezentat ca un 
protest împotriva „masculinizării” femeii a avut drept 
consecinţă logică suprimarea totală a diferenţelor 
dintre sexe. În cele din urmă regimul nazist nu a mai 
cunoscut decât indivizi asexuaţi „angajați în serviciul 
comunității naţionale”. Hitler și discipolii lui fanatici 
au făcut totul pentru a degrada femeia, dar, cu toate 
că, datorită iniţiativelor regimului, conștiința 
națională a fost în asemenea măsură orbită și 
coruptă, degradarea nu s-a înfăptuit niciodată până la 
capăt. 

Chiar şi astăzi ne este greu să apreciem exact 
importanţa problemei. Pe de altă parte, fie-ne permis 
să considerăm că dacă din șase femei care au trăit în 
preajma lui Hitler, cinci s-au sinucis, sau cel puţin au 
încercat s-o facă, lucrul se datorește fără îndoială 
acelorași teorii, devenite cu atât mai insuportabile în 
atmosfera care domnea în viața particulară a 
fuhrerului (230. 


CAPITOLUL al XI-lea - RUDOLF HÖSS Omul 
din mulțime 


Instituţia lagărelor avea două obiective: pe de o 
parte, lupta împotriva adversarilor regimului, 
scoaterea lor din luptă şi distrugerea lor, pe de alta, 
educarea unei „elite”, selecționată cu grijă și 
antrenată pentru un comportament dur. Și într-un caz 
şi în celălalt era vorba de distrugerea sistematică a 
substanței umane. La Chelmno, Treblinka sau 
Auschwitz au dispărut ultimele vestigii ale unei 
imagini pline de încredere și optimism despre om, ca 
şi categoriile de judecată și sistemul de referințe ale 
unei psihologii întemeiate pe o argumentatie 
„cauzală”. Lagărele au demonstrat „că există 
realmente un Rău absolut, un Rău pe care nu-l poți 
nici înțelege, nici explica în funcție de mobiluri 
antisociale ca egoismul, cupiditatea, invidia, setea de 
putere, ostilitatea, lașitatea sau alte motivări, un Rău 
în fața căruia toate reacţiile omenești devin 
neputincioase "1231. 

În cel de-al III-lea Reich, Răul absolut a luat o 
formă puţin obișnuită. Ceea ce e denumit, printr-un 
termen convenţional care exprima prost realitatea 
înspăimântătoare, aspectul barbar al regimului avea, 
în afara brutalităţii naturale a câtorva indivizi, 
sistematic folosiți de conducători, sau a cruzimii 
primitive și a sadismului, și alte numeroase cauze. E 


drept că în fiecare societate există elemente cu 
ajutorul cărora este posibilă instaurarea și 
menţinerea câtăva vreme a unui regim de teroare; și 
regimul nazist s-a servit de asemenea elemente, mai 
ales în faza inițială a mișcării. Dar numărul lor este 
restrâns, iar ura, brutalitatea și pofta de a ucide au 
totuşi o capacitate distructivă limitată. În schimb, 
pentru moartea științific organizată și necontenit 
perfecționată, aşa cum a și fost cazul, limita 
cuprinderii este doar o chestiune de tehnică. Astfel, 
mobilizarea sentimentelor sau a energiilor criminale 
nu reprezintă încă o explicaţie suficientă pentru cele 
petrecute în lagărele de exterminare ale celui de-al 
III-lea Reich. Tocmai faptul că nazismul n-a avut 
nevoie să facă uz de instincte reprezintă elementul 
nou și atât de neliniștitor. Apelul la spiritul de 
devotament față de o misiune istorică a permis 
regimului să dispună de acele energii fără de care 
docilitatea, disciplina şi conștiința datoriei n-ar fi fost 
niciodată suficiente pentru a aplica cu atâta amploare 
şi sânge rece un astfel de sistem de exterminare. Cu 
toate deosebirile de amănunt, cei care au conferit 
ororii trăsăturile sale caracteristice au fost oameni 
convinși de justețea doctrinei lor și ca atare militanți 
fideli. Ei au zdruncinat imaginea despre om mai 
profund decât ar fi putut s-o facă chiar explozia 
colectivă a celor mai josnice pasiuni. 

În condiţiile celui de-al III-lea Reich, numeroși 
germani, simpli şi conștiincioși, au acceptat cu atât 
mai mult să răspundă apelului conducătorilor, cu cât 
abilitatea regimului de a înfăţişa țeluri concrete și de 


a genera credința corespundea dorinței lor de a nu-și 
mai asuma răspunderi personale. Populaţia dorea 
restabilirea ordinii, a autorităţii, definirea exactă a 
răspunderilor. Mai mult chiar, dorința de „a-și 
demonstra aptitudinile” nu încetase să se amplifice în 
anii de criză. Astfel, seduse prin cuvintele magice ale 
„noii morale”, masele l-au urmat pe Hitler. Chiar 
mult timp după ce caracterul criminal al regimului 
devenise evident, ele au rămas convinse că servesc o 
cauză justă. O minoritate s-a trezit prinsă în mrejele 
acestei activități criminale. Maximele „noii morale” și 
structurile rigid ierarhizate ale regimului i-au 
îngăduit să-și îndeplinească sarcinile inumane ce i-au 
fost încredințate fără să încerce sentimentul vinei 
personale. 

Rudolf Hoss este unul din acele cadre de mijloc 
ale regimului la care această situație a îmbrăcat un 
caracter extrem şi deosebit de apăsător. În timpul 
celui de-al III-lea Reich numele său n-a fost cunoscut 
decât de un număr mic de oameni, el fiind un 
personaj de rangul al doilea. Pe de altă parte, nu 
numai caracterul, formația și inteligența, ci și 
originea și cariera sa fac din el tipul individului 
mediu din generaţia sa; diferitele etape și cotituri 
decisive ale existenței sale sunt caracteristice pentru 
evoluția a numeroși bărbaţi care au ajuns la nazism 
prin mijlocirea războiului, a formatiilor de voluntari, 
a organizaţiilor secrete, a închisorii sau, în fine, a 
vreunei asociaţii naţionaliste. Evoluţia psihologică a 
acestui om, mereu neliniștit, tinzând către nici el nu 
ştia ce, este foarte semnificativă pentru atitudinea 


acestei categorii sociale. La el evoluţia aceasta a luat, 
de altfel, o formă exacerbată puţin obișnuită; el 
simțea nevoia să se agațe de cineva sau de ceva. 
Biografia sa exemplifică într-o manieră brutală 
dilema omului care respinge răspunderea și cumplita 
mizerie morală a subordonării totale. 

Rudolf Höss a fost tipul funcţionarului model: 
produs exemplar al combinației dintre nevoia de 
renunțare completă la orice voință personală și 
dresajul dictatorial. Dacă refularea „spontaneităţii” 
personale, automatismul perfect al gândirii și al 
reacțiilor s-au putut întruchipa într-un asemenea grad 
de perfecțiune în Rudolf Hoss, explicaţia o aflăm în 
caracterul său și în circumstanţele externe care l-au 
adus, încă din tinereţe, în situaţia de a se simţi bine 
doar într-o lume puternic ierarhizată, singura în care 
putea găsi justificarea propriei sale existențe. „A 
crede, a asculta și a lupta, aceasta e totul!” Rudolf 
Hoss se recunoștea în această deviză a SS-ului, care 
se potrivea întocmai cu nevoile sale cele mai intime. 
El era complet incapabil de a pune în balanță 
argumentele pro şi contra, de a lua asupra-și 
responsabilități, de a adopta hotărâri. Singura 
îndoială pe care o putea avea omul acesta, gata la 
orice, era de a ști dacă ordinul dat avea acoperirea 
vreunei autorități competente. Dacă destinul său l-ar 
fi dus pe alte căi, Rudolf Hoss ar fi studiat dosare, ar 
fi condus afaceri sau ar fi exploatat mica fermă la 
care visa cu aceeași meticulozitate și conștiinciozitate 
pe care le-a manifestat în asasinarea a sute de mii de 
fiinţe omenești. Höss a fost comandantul lagărului de 


concentrare și exterminare de la Auschwitz. 

Având continuu sentimentul de a fi în exercițiul 
funcţiunii, el s-a străduit (cu un zel ciudat) să-i ajute 
în timpul detenţiunii pe anchetatorii de la Nürnberg 
şi pe judecătorii tribunalului poporului din Varșovia 
prin relatarea experienţelor și observaţiilor sale 
amănunțite. Cu aceeași promptitudine pe care o 
vădise în organizarea masacrelor colective furniza 
acum judecătorilor elementele necesare condamnării 
sale. Fiind deprins să asculte întotdeauna, el a văzut 
în posibilitatea care i s-a oferit de a-şi pune pe hârtie 
memoriile o „datorie ce trebuia îndeplinită”, fapt 
pentru care a fost recunoscător. 

Memoriile lui Rudolf Höss nu constituie numai 
un document dintre cele mai revelatoare privind 
organizarea și punerea în funcțiune a mecanismului 
de distrugere a vieților omenești. El ne furnizează în 
plus exemplul unui proces cu totul deosebit, de care 
am pomenit de altfel la începutul capitolului: 
coruperea unui individ mediocru cu ajutorul 
pretențiilor pseudo-morale ale doctrinei dictatoriale 
hitleriste. Dacă e adevărat că Rudolf Hoss n-a fost 
tipul criminalului sadic, nu-i mai puţin adevărat că el 
nu făcea parte nici din masa mediocrităţilor care 
încercau, prin apartenența lor la vreun ordin 
privilegiat, să-și creeze iluzia unei valori personale 
mai mari. Acest tip uman, a cărui aroganță și 
brutalitate nu erau decât exteriorizarea unei 
personalități primitive, înclinată spre rigiditate, 
reprezintă însăși imaginea comandantului de lagăr 
himmlerist. Rudolf Höss se deosebea totuşi în mod 


vizibil de acest model. Printre principalele lui 
trăsături de caracter aflăm o tendință aproape 
hipertrofică de a se supune dispoziţiilor categorice. 
Se afla, ca cei mai mulți din generaţia sa, în fața 
dilemei: cum să se considere satisfăcut într-o 
societate care a pierdut sensul valorilor, ba chiar le 
respinge? Numai lumea militarilor părea să-i poată 
asigura acele noţiuni bine definite, acele valori sigure 
şi imuabile la care aspira. 

Tocmai nevoia aceasta de respectare a unei 
moralități, pe cât de intensă, pe atât de prost definită, 
a făcut din Rudolf Höss instrumentul ideal al moralei 
naziste. Sistemul acesta cuprindea într-adevăr toate 
aspiraţiile sale: simplitatea lozincilor, deosebirea 
tranșantă dintre bine și rău, ierarhia normelor de 
conduită, similară celei militare, și... utopia. Spre 
deosebire de ceea ce se întâmpla cu marea majoritate 
a șefilor SS, exigenţele care-l solicitau nu erau pe 
acelaşi plan cu instinctele sale personale. Tocmai 
pentru că sarcina ce i-a revenit i s-a părut multă 
vreme penibilă, el a putut avea sentimentul că și-a 
făcut cu adevărat datoria. De altfel, în „Memoriile” 
sale el n-a contenit să sublinieze cât a suferit, mai 
ales la început, pentru că a trebuit să fie aspru; cât de 
neplăcut îl impresionau execuțiile, prizonierii care, 
încercând să evadeze, rămâneau pentru totdeauna 
fixati — prin  electrocutare - de  sârma ghimpată, 
actele de brutalitate. Cu acest prilej menţionează că 
nu era „de loc apt pentru serviciul într-un lagăr de 
concentrare”. 

Or, tocmai datorită acestor trăsături psihologice, 


interpretate în funcţie de principiile de selecţie 
profesate de Himmler, el a fost declarat apt pentru o 
asemenea misiune. Efortul permanent de a-și depăși 
propriile sentimente îi stimula necontenit idealismul 
pervertit până într-atât încât considera „atitudinea 
rece, dacă nu chiar impasibilă” pe care și-o impunea, 
drept rezultat al unui efort moral. În cursul acestui 
necurmat proces de insensibilizare deveni însuși tipul 
ucigașului nepăsător, pentru care a ucide este o 
sarcină ca oricare alta. Hitler declarase că noţiunea 
de „crimă” aparţine unei epoci depășite, că de aci 
înainte nu există decât activități pozitive sau 
negative. 

Rudolf Höss era, fără îndoială, produsul unei 
asemenea concepţii. Plasând actele săvârşite de 
fiecare individ în afara tuturor normelor obișnuite, 
ele își pierd caracterul personal; în chipul acesta până 
şi asasinatul ajunge un proces administrativ. La un 
om ca Rudolf Hoss, Răul luă chipul liniștit al 
contabilului, exact, realist şi pedant. El susținea că n- 
a cunoscut niciodată sentimentul de ură și afirma că 
a luptat de mai multe ori- zadarnic — împotriva 
subordonaţilor răuvoitori și brutali. Omul care se 
referea atât de des la „corectitudinea” sa burgheză își 
exprima dezgustul față de chefurile camarazilor săi, 
dând asigurări că, personal, nu i-a urât niciodată pe 
evrei; el, care nu-și ascundea repulsia pentru revista 
antisemită „Der Stiirmer”, pentru că „face apel la 
instinctele cele mai josnice”, tocmai el este omul care 
posedă toate aptitudinile cuvenite pentru a fi „tipul 
ideal” al comandantului de lagăr organizat de 


Himmlert232. Într-adevăr, toate impulsurile 
subiective, de la sadism până la milă, n-ar fi avut alt 
efect decât să tulbure buna funcționare a 
mecanismului de distrugere. „În ceea ce mă 
priveşte — declara Rudolf Höss în 1944 unui 
camarad — am încetat de mult să mai am sentimente 
omeneşti”1233}, Astfel corespundea întocmai imaginii 
pe care Himmler o prezenta în nenumărate discursuri 
drept modelul SS-istului care funcționează într-un 
lagăr de concentrare: o ființă a cărei nepăsare totală 
coincidea perfect cu fanatismul birocratic și abstract 
al  Reichsfiihrerului SS. Anumiți adversari ai 
regimului afirmau că sigla „SS” însemna în realitate 
„Societas Satanas”. Dar aceasta nu este suficient 
pentru a explica tipul de om care conferă comunității 
trăsăturile sale „satanice”: să fi fost acea ființă 
nepăsătoare, scutită de orice impulsuri personale și 
interesată doar de îndeplinirea sarcinii încredințate, 
cum era Rudolf Hoss, sau, dimpotrivă, individul 
„anormal”, criminalul, a cărei brutalitate sadică este 
motivată printr-un profund  resentiment social, 
intelectual sau de altă natură și care, prin aceasta, 
„mai păstrează câteva trăsături de comportare 
omenească”'(234). 

Viitorul comandant al Auschwitzului s-a născut 
în 1900 la Baden-Baden. Părinţii lui se distingeau 
printr-o strictă şi deosebită religiozitate. Tatăl, a 
cărui severitate şi personalitate puternică au apăsat 
foarte greu asupra copilăriei lui Rudolf Hoss, a făcut 
legământ să-l consacre pe fiul său sacerdoţiului. 
Educaţia sa, așa cum este evocată în primele pagini 


ale „Memoriilor”, ne dă explicaţia evoluţiei sale 
ulterioare: 

„Părinţii mei m-au învăţat să-i respect şi să-i 
venerez pe toți adulţii, cu deosebire persoanele care 
au atins o vârstă înaintată, indiferent de categoria 
socială din care fac parte. De fiecare dată când 
trebuia dat un ajutor, aceasta se transforma pentru 
mine într-o sarcină obligatorie. Mi se reamintea 
necontenit că trebuie să cedez pe loc dorințelor și 
dispoziţiilor părinţilor mei, profesorilor, preoţilor 
etc., pe scurt, tuturor adulţilor, inclusiv servitorilor 
casei, și că nimic nu trebuie să mă abată de la 
îndeplinirea acestor îndatoriri, deoarece tot ceea ce 
spuneau aceștia era întotdeauna just. 

Aceste principii educative mi-au pătruns în 
sânge. Îmi amintesc şi acum cum tatăl meu -— care, în 
calitatea sa de catolic fanatic, era un adversar hotărât 
al guvernului Reichului și al politicii sale — spunea 
mereu prietenilor săi că, oricât ai fi de ostil statului, 
trebuie să te supui necondiționat legilor și 
directivelor lui. 

Începând din cea mai fragedă tinereţe, mi s-a 
insuflat conștiința profundă a îndatoririlor mele. 
Părinţii mei vegheau cu cea mai mare grijă ca să-mi 
îndeplinesc obligaţiile cu zel şi minuţiozitate. Fiecare 
din noi avea un anumit număr de îndatoriri precise 
de îndeplinit...” 

Avem aici la îndemână elementele fundamentale 
care au orientat întreaga viaţă a lui Rudolf Höss, 
dobândind o dată cu trecerea anilor o pondere tot 
mai mare. Nu există etapă a evoluţiei lui în care să 


nu regăsim, în serviciul diferiților stăpâni, 
predispoziția lui pentru îndeplinirea absolută a 
sarcinilor. În celula de la Nürnberg, la sfârșitul vieții 
sale, el rezuma situaţia astfel: „N-am nimic de spus. 
Eu nu puteam să zic decât «da». Noi nu puteam decât 
să executăm ordinele, fără să ne facem probleme”. 
Atunci când a fost întrebat dacă nu putea să refuze 
executarea unui ordin, el răspunse: „Nu, cu educaţia 
pe care o primisem noi, nu ne-ar fi trecut niciodată 
prin minte o asemenea idee, indiferent care ar fi fost 
ordinul”. 

Această tendință era în plus sporită de o foarte 
puternică introversiune, manifestată încă din fragedă 
copilărie, astfel că dificultatea de a stabili contacte cu 
cei din jur- dificultate caracteristică unui mare 
număr de înalți funcţionari ai celui de-al III-lea 
Reich — explică nu numai supunerea oarbă în cadrul 
ierarhiei, ci şi lipsa de sensibilitate, precum și 
incapacitatea de a se identifica cu cei apropiaţi lor. 
„Numai în singurătate m-am simţit în largul meu - a 
mărturisit Rudolf  Hoss.- Când eram  necăjit, 
încercam să mă descurc singur. Acest lucru o întrista 
foarte mult și pe soția mea. Mă mulțumeam 
întotdeauna cu mine însumi. N-am avut niciodată 
prieteni și nici n-am întreținut relații mai strânse cu 
cineva — chiar în tinerețe. N-am avut niciodată un 
prieten... N-am avut niciodată legături strânse, 
întemeiate pe încredere, cu părinții mei, nici cu 
surorile mele. De fapt, abia după ce s-au măritat, mi- 
am dat seama cât de străine îmi erau. Copil fiind, mă 
jucam întotdeauna singur..."(235). Dragostea pentru 


animale, prezentă în amintirile lui din copilărie, ca și 
încadrarea sa ulterioară — aproape fără întrerupere — 
în diverse formaţii militare n-au fost altceva decât 
expresia permanentă a căutării continue a unui 
surogat, menit să înlocuiască lipsa relaţiilor cu 
oamenii, evaziunea în fața exigențelor pe care i le 
ridica mediul înconjurător. lată de ce se orienta fie 
către animal, „camaradul mut”, fie către instituția 
anonimă în care individul, ca atare, dispare. Tocmai 
absența oricărei manifestări a factorului individual 
este ceea ce explică atracţia exercitată asupra omului 
acesta de către asociaţiile militare și mișcările 
exclusiv masculine. 

Imediat după decesul tatălui său, în 1914, 
Rudolf Höss ceru în mod insistent să devină soldat. 
După nesfârşite şi zadarnice discuţii cu mama și cu 
tutorele său, reuşi în cele din urmă, la cincisprezece 
ani, să fie primit, fără ştirea lor, în armată. După o 
scurtă perioadă de instrucţie, fu trimis pe frontul 
turcesc. Ca toți camarazii săi, cunoscu spaimele și 
groaza botezului focului. În cursul atacului văzu „cu 
teamă și spaimă” „primii morţi”. Tinuta sa 
corespunzătoare i-a adus felicitările căpitanului său. 
Cu acest prilej, Rudolf Höss notă însă: „Dacă ar fi 
ştiut el ce se petrecea în sufletul meu!” De mai multe 
ori rănit, dar și de mai multe ori decorat, titular, 
între altele, al Crucii de fier clasa a II-a și clasa I, la 
17 ani era cel mai tânăr subofițer din armată. Pentru 
a se sustrage, după armistițiu, internării, străbătu 
împreună cu grupa sa-realizând o adevărată 
odisee — Anatolia și Peninsula Balcanică. După trei 


luni de aventuri, reuși să ajungă în Germania, unde 
se prezentă, cu întreaga formaţie, în cea mai deplină 
ordine, serviciului de rezervă respectiv. 

Curând și Rudolf Höss trebui să facă față 
problemei care stătea în faţa generaţiei sale: 
readaptarea acestor tineri soldați dezrădăcinațţi, care 
reveneau de pe front, la viața civilă, la câştigarea 
existenţei. Mama lui murise și ea în 1917, iar el nu 
mai nutrea nici o dorință să devină preot. 
Considerând că va găsi puţină înţelegere din partea 
familiei, se angajă ca grănicer, în formaţia de 
voluntari a Prusiei orientale. În legătură cu hotărârea 
aceasta, găsim în „Memoriile” sale o frază care, într-o 
formă mai mult sau mai puţin asemănătoare, apare în 
numeroase biografii ale militanților celui de-al III-lea 
Reich. „Astfel problema unei profesiuni își găsi brusc 
rezolvarea”. Rezolvată fu totodată și problema strict 
personală, pricinuită de nesiguranță, de îndoielile 
alegerii unui drum în viaţă. În viața militară îi era 
suficient să execute ordinele primite. „Am redevenit 
soldat. Am regăsit o patrie, siguranța pe care mi-o 
crea amiciţia camarazilor mei. Ciudat lucru, eu, 
solitarul, care a trebuit întotdeauna să-mi rezolv 
singur toate problemele intime, mă simţeam mereu 
atras de camaraderie, în cadrul căreia fiecare putea 
să se sprijine pe celălalt, fără grijă, în cazul unei 
amenințări sau al unui pericol”. În calitate de 
membru al formaţiei de voluntari Rossbach, de 
sinistră amintire, luă parte la luptele din provinciile 
baltice, la cele din Mecklenburg, Ruhr și Silezia 
Superioară, constatând pe atunci, „completamente 


uluit”, „furia distructivă” care se dezlănțuia în cursul 
acestor lupte, purtate fără cruțare. Se pare că această 
școală a violenţei a înrâurit puternic natura lui. În 
orice caz, numele lui apare în 1923, în cursul 
„procesului Sfintei Vehme din Parchim”, atunci când 
Curtea Supremă deliberează asupra cazului mai 
multor foști membri ai formaţiei de voluntari 
Rossbach (între timp interzisă) care, după un chef 
monstru, au ucis noaptea în pădure un tânăr pe care-l 
considerau trădător. După ce şi-au omorât aproape 
victima cu lovituri de bâtă, au răpus-o cu câteva 
gloanțe de revolver. Considerat ca unul din 
principalii vinovaţi, Höss fu condamnat la zece ani 
închisoare. Viitorul comandant al lagărului de la 
Auschwitz povesteşte în „Memoriile” sale amintirile 
pe care i le-a lăsat închisoarea din Brandenburg. În 
narațiunea sa nu găsim nici o aluzie la suferințele 
morale ale deținutului. Rezultă deci în mod limpede 
că și în această situație, tocmai datorită 
regulamentului sever al închisorii, Rudolf Höss a 
regăsit, sub o altă formă, un fel de „patrie”, inclusiv 
„siguranţa” pe care i le oferise înainte organizarea 
rigidă a armatei. „Obișnuit încă din tinereţe cu 
supunerea absolută, cu ordinea și curăţenia cea mai 
severă, n-am întâmpinat mari dificultăţi pentru a mă 
obişnui cu viaţa aspră a închisorii. Îmi îndeplineam 
cu conștiinciozitate obligaţiile precise care-mi erau 
fixate, îmi făceam munca ce mi se impunea, ba chiar 
ceva mai mult, spre satisfacția șefului de echipă, îmi 
tineam întotdeauna celula într-o ordine şi o curăţenie 
atât de exemplare, încât nici cel mai răuvoitor nu 


putea găsi motiv de critică”. 

Mereu aceeași preocupare, aceeași problema, 
esențială pentru o existență fără conținut și 
impersonală, pe care Rudolf Höss se străduia cu 
desperare să o rezolve: „Unde aș putea sluji?” Aceiași 
termeni: „supunere oarbă”, „ordinea cea mai severă”, 
„scrupulozitate”, „îndeplinirea unor sarcini precise” 
vor reveni mai târziu sub pana lui Rudolf Hoss, 
pentru a motiva activitatea sa la Auschwitz. El a 
justificat actele sale monstruoase cu ajutorul unei 
concepții despre lume ce n-a depășit niciodată nivelul 
mândriei naive și stupide a recrutului care, după ce 
şi-a făcut cu grijă patul, nu-şi mai încape în piele de 
bucurie văzând mutra satisfăcută a subofițerului de 
serviciu. Din cei opt sute de ocupanţi ai închisorii, 
Rudolf Höss, deținut-model, fu primul care beneficie 
de regimul „punerii la încercare”, ceea ce presupunea 
o serie de înlesniri aduse vieţii de penitenciar, 
inclusiv perspectiva unei reduceri a pedepsei. Totuşi, 
cererile sale repetate de eliberare anticipată s-au izbit 
de refuz, iar Höss a rămas în închisoare. În visurile 
sale se oprea tot mai des la ideea de a se stabili, pe 
cont propriu, într-o fermă, căutând să regăsească în 
felul acesta contactul pierdut cu viaţa civilă. 

La 14 iulie 1928, după șase ani de detenţiune, se 
trezi brusc eliberat, în virtutea unei legi de 
amnistiere. El nu pregetă să intre în „Asociaţia 
artamanilor”, o grupare naționalistă unde se 
întâlneau resentimentele față de civilizație, dragostea 
pentru ogor, credinţele runice, dorința de a reforma 
lumea existentă și un program de colonizare agricolă. 


Atunci când mai mulți dintre vechii camarazi l-au 
invitat, în calitatea sa de vechi membru al partidului, 
să preia o funcţie oficială în partidul nazist, Rudolf 
Höss a refuzat categoric, fiindcă, chiar dacă aproba 
obiectivele mișcării, nu aprecia nici „compromisurile 
făcute pentru a câștiga favoarea maselor”, nici 
„apelul la cele mai josnice instincte ale gloatei”. Ceea 
ce voia era să devină fermier: „Pentru mine nu exista 
decât un scop care merita osteneala de a munci și a 
lupta: să devin proprietarul unei ferme, unde să 
trăiesc cu familia mea, numeroasă şi sănătoasă. 
Acesta trebuia să fie țelul meu, scopul vieţii mele”. 
Puțin timp după eliberarea sa din închisoare se 
însură. Timp de mai mulți ani lucră în diverse servicii 
agricole din Brandenburg și Pomerania, și când, în 
cele din urmă, reuși să obțină pământul atâta timp 
râvnit, îi parveni o chemare, de la care Rudolf Höss 
nu era omul care să se dea în lături. Într-adevăr, în 
1934, Heinrich Himmler, el însuși membru al 
„Asociaţiei artamanilor”, îi propuse stăruitor să intre 
în SS. După îndelungi ezitări, Hoss se hotărî să 
schimbe situaţia nesigură pe care o oferea viaţa civilă 
cu serviciul care lui îi era deja familiar, într-o 
comunitate temeinic organizată. Merită reținut faptul 
că n-a acordat — cum avea să o afirme mai târziu — 
nici o importanță remarcii făcute de Himmler, care i- 
a atras atenţia că va fi repartizat serviciilor de pază 
ale unui lagăr de concentrare: „Vedeam în aceasta 
numai faptul că îmi voi relua serviciul activ, că voi 
regăsi viața cazonă”. 

Höss fu afectat lagărului de concentrare de la 


Dachau, al cărui șef, colonelul SS Theodor Eicke, era 
un om în care se îmbinau energia și spiritul de 
organizare al ofițerului de carieră cu lipsa de 
scrupule a mercenarului incult. Hârtia sa de scrisori 
avea în chip de antet deviza: „Un singur lucru are 
importanţă: ordinul”. Nimic nu-i putea conveni lui 
Rudolf Höss mai mult decât această deviză, care-l 
scutea de consecinţele dificultății de a lua hotărâri și 
nu-i cerea decât să fie acel executant perfect, care nu 
pune întrebări. Avusese aceeași atitudine de ascultare 
față de tatăl său, faţă de căpitanul său în cursul 
războiului, față de șeful formaţiei de voluntari, și, 
fără îndoială, şi faţă de șeful de echipă din 
închisoare. Această supunere oarbă era însăși 
concepția sa fundamentală despre viață. Rudolf Hoss 
a declarat într-o zi că el dezaprobase complet 
metodele teroriste ale lui Theodor Eicke; afirmație 
ciudată, dar care constituie un prim exemplu pe 
drumul dedublării personalităţii, una din trăsăturile 
caracteristice ale adaptării la un regim de dictatură. 
Atunci când deţinuţilor li se aplica pedeapsa bătăii cu 
ciomagul, ceea ce nu se întâmpla rar, Rudolf Hoss, 
neputând suporta acest sistem barbar, după propriile 
sale afirmaţii, se refugia în ultimele rânduri ale 
asistenței. Cu o francheţă naivă, el recunoștea că și 
mai târziu, când era comandantul Auschwitzului, nu 
„asista decât arareori” la aplicarea acestor pedepse, 
pe care el singur le hotărâse. Uitând că este departe 
de a fi îndreptăţit să-i judece pe alții, afirma că acei 
camarazi care aplicau pedeapsa bătăii cu ciomagul 
„sânt aproape întotdeauna indivizi vicleni, brutali, 


violenţi, adesea huligani adevăraţi”. Întrebuinţa chiar 
o formulă, cu totul neașteptată în gura lui: „Pentru ei, 
deţinuţii nu erau ființe omenești”. 

Era însă o sinceritate anulată de lipsa de 
judecată și de orbirea morală a unui om incapabil să 
dea cu adevărat socoteală de actele sale, pentru că nu 
poseda nici sensibilitatea, nici criteriile, nici 
facultatea de a gândi necesare. Introversiunea nu era 
decât expresia incapacității sale de a avea sentimente 
profunde, iar ceea ce lua drept milă faţă de victime 
nu era decât un sentiment de înduioșare față de sine 
însuși, provocat de obligaţiile sale, care-l sileau să 
săvârșească lucruri atât de inumane. El ajungea astfel 
să considere ca un merit personal manifestarea unor 
sentimente atât de vagi, să creadă că mila ipocrită a 
„criminalului întristat” ar fi dovada unui spirit 
umanitar. 

Ca pe mulți alţii dintre semenii săi, realitatea 
lagărului îl ajuta pe Rudolf Hoss să despartă tot mai 
categoric diferitele sectoare de activitate: pe de o 
parte „serviciul”, pe de alta viaţa sa personală, adică 
sfera de manifestare a sentimentelor, soția și copiii, 
pe care îi înconjuri cu grijă și atenţii, sferă în care 
exaltarea permitea un soi de înnobilare morală. Fără 
îndoială, trecerea necontenită de la sentimentalismul 
manifestat în particular la rigorile rutinei cotidiene, 
de la plăcerile vieţii de familie la meseria de călău nu 
se desfășurau fără complicaţii. Dar tipul uman pe 
care Rudolf Höss îl reprezintă perfect, respectiv 
executantul dresat pentru a se supune orbește, se 
distinge totodată prin incapacitatea de a sesiza 


situaţiile singulare, indiferent dacă sunt de ordin 
istoric, social sau moral, de a le situa în cadrul care le 
este propriu, fiind în același timp inapt de a le 
aprecia critic. Tocmai această stare de spirit îi 
permitea comandantului de la Auschwitz să înalțe 
bariera la adăpostul căreia își îndeplinea, convins de 
poziţia sa justă și de nezdruncinat, misiunile ce-i 
fuseseră încredințate de superiorii săi. În rest, teama 
obsesivă că ar putea fi acuzat de slăbiciune era, cel 
mai adeseori, suficientă pentru a face să dispară 
conflictele. Imaginea bărbatului aşa cum îl vedeau 
naziștii, întemeiată pe idei pervertite, incita la mulți 
dorinţa de a fi „acuzați de asprime”, pentru ca, după 
cum observa Rudolf Höss, „să nu treacă drept niște 
molâi”. Frica aceasta refula toate obiecțiile posibile 
ale spiritului. În 1938, atunci când fu trimis la 
Sachsenhausen pentru a îndeplini funcţia de adjunct 
al comandantului lagărului, Höss îl lăudă pe 
comandantul lagărului, colonelul SS Hermann 
Baranovski, pe care-l venera ca pe „propria sa 
imagine amplificată”, ca pe unul care a unit 
„blândeţea” cu „severitatea necruțătoare în toate 
problemele de serviciu”. 

Acest gen de schizofrenie, care permitea 
salvgardarea rezervelor sentimentale în mijlocul unui 
univers al brutalităţii și asasinatului, ca și adoptarea 
de la masa de lucru a celor mai atroce măsuri, 
refuzând însă, sub pretextul sensibilităţii, 
participarea nemijlocită la îndeplinirea lor, a fost 
aplicat de Höss până la consecinţe inimaginabile. Doi 
ani mai târziu, după ce dovedise într-adevăr ce este 


în stare, i se încredință misiunea de a mări lagărul de 
la Auschwitz. Aproape în fiecare pagină a 
„Memoriilor” sale, Rudolf Höss relatează în ce 
măsură se simțea „pe deplin angajat, ba chiar 
stăpânit de misiunea sa”, cum își folosea întreaga 
rațiune „pentru a asigura lagărului, așa cum i se 
cerea, o eficiență maximă”. „Un singur lucru mai 
avea importanță pentru mine: să merg înainte, să 
progresez... pentru a putea aplica măsurile adoptate 
de superiorii mei. Reichsfiihrerul SS pretindea ca 
fiecare să-și facă datoria și să pună persoana sa — 
până la neglijarea propriilor sale interese — în slujba 
statului”. În consecinţă, tragedia victimelor lua un 
caracter ireal, de care el nici nu avea cunoștință. 
Deveni modelul perfect al asasinului „in abstractum”, 
care își ucide victimele metodic, câteodată stăpânit 
de un sentiment de jenă lăuntrică, dar în orice caz cu 
o răbdare dezinteresată. Când a fost întrebat dacă 
personal a fost convins de vinovăția evreilor asasinați 
a răspuns că problema nu avea prea mare importanță 
şi că, în orice caz, „personal n-a pierdut niciodată 
prea mult timp ca să reflecteze asupra 
problemei”(236. Departe de a fi tulburat și muncit de 
soarta acestor ființe omenești deznădăjduite, care 
mureau în chinuri groaznice, Höss reducea totul la o 
chestiune de organizare administrativă, fiind 
preocupat doar de aducerea transporturilor omeneşti 
fără dificultăți, de alegerea celor mai eficace modele 
de cuptoare, de studierea capacităților de gazare şi a 
„posibilităților tehnice de ardere”. Tocmai această 
mecanizare a asasinatului a folosit-o mai târziu 


pentru a nega orice conștiință a culpabilității sub 
pretextul că săvârşea asasinatele fără a avea 
sentimentul participării sale. Unul din pasajele cele 
mai edificatoare ale „Memoriilor” sale este acela în 
care vorbește despre sentimentul de ușurare încercat 
atunci când a aflat că întrebuințarea gazelor îi 
asigură o lichidare a deţinuţilor pe cât de raţională și 
igienică, pe atât de nesângeroasă: „Când mă gândeam 
la masa victimelor, la femei și la copii, execuțiile prin 
împușcare Îmi provocau oroare. Executarea 
ostaticilor şi  lichidările masive ordonate de 
Reichsführerul SS şi de Oficiul securității Reichului 
îmi erau suficiente. Acum eram liniştit, pentru că de 
aci înainte eram scutiți de aceste băi de sânge”. 
Acumularea prenumelor personale scoate bine în 
relief egocentrismul insuportabil al personajului: 
victimele nu mai apar decât ca un element 
indezirabil, o sursă de chinuri pentru călău. Atunci 
când ne povestește despre „nesfârșitele hărțuieli” a 
căror victimă era, despre decepţiile sale personale, ca 
şi despre lipsa de înțelegere a autorităților 
competente la cererile sale de material și personal, 
nu se mai poate opri. După ce şi-a înşirat doleanțele, 
izbucneşte: „Realmente nu era o situație de invidiat”. 
Așa cum scrie el singur, dificultăţile esenţiale de 
ordin tehnic, și nu caracterul inuman al sarcinilor 
sale l-au făcut să dispere, suscitându-i amara 
mizantropie a aceluia care nu este apreciat şi căruia 
nu i se recunoaște zelul depus. Letargia sa morală 
ocupă un asemenea loc, încât suferințele milioanelor 
de victime îi apar ca o nimica toată pe lângă 


dificultăţile tehnice pe care le întâmpină în meseria 
de călău: „Puteţi să mă credeţi, nu era întotdeauna o 
plăcere să vezi munţii de cadavre și să simți în 
permanenţă mirosul corpurilor care ardeau”(237). 
Aceeași conștiință de nezdruncinat îl făcea să 
vorbească de furturile și aberaţiile sexuale de care se 
făceau vinovaţi deţinuţii, pe tonul moralizator al mic- 
burghezului, sau să amintească, nu fără o vădită 
dezaprobare, că, pentru a-și prelungi puţin zilele, 
deținuții din Sonderkommando nu ezitau să ajute la 
gazarea coreligionarilor lor. 

Ne mai întâlnim încă o dată cu urmele acestei 
mândrii oarbe și ale acelei perfecțiuni a tehnicianului 
de mare clasă atunci când Rudolf Höss subliniază că, 
„dând curs dorinței Reichsfiihrerului SS, Auschwitzul 
a devenit cea mai mare instituţie a tuturor timpurilor 
pentru distrugerea vieților omeneşti”; sau acolo unde, 
cu satisfacția unui bun planificator, el constată că 
instalaţiile sale de gazare aveau o capacitate de zece 
ori mai mare decât aceea de la Treblinka. De 
asemenea, descrierea diferitelor stadii ale procesului 
de exterminare sunt cele ale unui expert calificat, 
satisfăcut de sine. Ele conţin chiar anumite elemente 
didactice, ca și cum Rudolf Höss voia să permită 
lumii să profite de pe urma experienţelor sale pentru 
a raționaliza exterminările masive. După ce a descris 
panica produsă cu ocazia primelor transporturi, el 
adaugă: 

„La transporturile ulterioare s-a urmărit de la 
început identificarea spiritelor turbulente, care n-au 
mai fost scăpate din vedere. De îndată ce se producea 


vreo agitaţie, respectivii erau duși — în mod discret — 
în spatele unei clădiri, unde erau împușcați cu o 
pușcă de calibru mic, în aşa fel încât ceilalți să nu 
audă nimic. De asemenea, prezenţa grupelor speciale 
de deținuți (Sonderkommando) contribuia prin 
calmul lor la liniştirea acelora care presimțeau ce 
avea să se întâmple. Prezența câtorva oameni din 
aceste grupe chiar în camera de gazare a deținuților, 
ca şi a pazei SS, care rămânea în fața ușii până în 
ultimul moment, era un factor de încurajare. Se 
urmărea stăruitor ca venirea și dezbrăcarea să se facă 
într-o liniște perfectă, fără strigăte sau busculade. 
Dacă unii nu voiau să se dezbrace, cei care erau deja 
goi sau oamenii din grupele speciale îi ajutau. 
Vorbindu-li-se frumos, recalcitranţii se  calmau, 
acceptând să se dezbrace. Deţinuţii din grupele 
speciale aveau grijă ca dezbrăcarea să se facă cât mai 
repede, pentru ca victimele să nu aibă timp să se 
gândească...” 

În cursul anilor, Rudolf Höss a transformat acest 
proces complex de exterminare (gazarea, eliminarea 
cadavrelor, utilizarea hainelor lor și a altor bunuri 
etc.) într-un angrenaj perfect rodat, a cărui 
funcţionare impecabilă era demnă de setea de 
organizare — rece şi ambițioasă — caracteristică 
oamenilor de teapa sa, cărora lipsa oricărui 
simțământ omenesc le permite să se achite de o 
asemenea treabă fără cel mai mic scrupul. Tocmai 
conștiința că a realizat o operă de o deosebită 
însemnătate l-a făcut pe Rudolf Höss să resimtă 
„dureros primul moment” al noii sale numiri. Într- 


adevăr, după ce a prestat trei ani și jumătate serviciu 
la Auschwitz, el fu promovat la conducerea secției 
politice a inspectoratului lagărelor de concentrare. El 
şi-a exercitat funcţiile până la sfârșitul războiului, din 
ce în ce mai neliniștit din cauza proastei funcționări a 
celor mai multe dintre lagăre, ceea ce îl făcea să 
regrete perfecțiunea organizatorică atinsă la 
Auschwitz. Dar înrăutățirea generală a situației nu i-a 
permis să reorganizeze lagărele. Relatarea lui Rudolf 
Höss se termină printr-un episod a cărui absurditate — 
ieșită din comun - exprimă în mod sintetic 
caracterul și cariera omului. El ne pune la curent cu 
avatarurile îndurate de serviciile sale în haosul care a 
însoţit prăbușirea definitivă. „Noi am fost obligaţi să 
fugim — povesteşte el —, mai întâi către nord, apoi, 
două zile mai târziu, în direcţia Schleswig-Holstein. 
Conform ordinelor primite, trebuia să încercăm să-l 
întâlnim pe Reichsfiihrerul SS. Despre ce trebuia să 
facem după aceea, despre misiunea ce urma să o 
căpătăm, habar n-aveam”. Astfel, existența acestui 
individ, lipsit de orice inițiativă personală, care a 
trăit, ca să spunem așa, „printr-un intermediar”, s-a 
încheiat prin acceptarea absurdă a unui ordin, adică, 
o dată mai mult, printr-un act de supunere oarbă. 

O sumedenie de lucruri trebuiau să rămână 
pentru Rudolf Hoss înconjurate de mister. Astfel, deși 
a recunoscut mai târziu în declaraţiile lui caracterul 
criminal al activităţii sale, se pare că n-a înțeles 
niciodată integral ce a fost el şi ce reprezintă faptul 
că numele său este de nedespărţit de numele 
Auschwitz. Eşti mai curând tentat să bănuiești că 


înseși aceste mărturisiri n-au fost decât o ultimă 
încercare de a se adapta de data aceasta autorităţii 
magistraților însărcinaţi cu anchetarea şi conducerea 
procesului, care dezaprobau genocidul. Rudolf Höss 
spera să le intre în voie dacă, „conform ordinelor 
primite”, va renega cele comise. După o întrevedere 
pe care a avut-o cu el, psihiatrul american G. M. 
Gilbert era convins că „niciodată fostul comandant al 
lagărului Auschwitz n-ar fi devenit conștient de 
monstruozitatea crimelor sale dacă cineva nu i-ar fi 
demonstrat-o”. Nu numai numeroase pasaje din 
memoriile sale, dar chiar tonul și stilul lor dovedesc 
că, până şi în faţa morţii, Rudolf Höss n-a reușit 
niciodată să înțeleagă actele sale criminale din 
punctul de vedere al responsabilităţii personale. 
Singurele categorii existente pentru el, și aceasta 
până în ultimul moment, erau ordinul primit și 
supunerea, și nu pentru că el încerca să se justifice 
sau să-şi salveze viaţa, insistând asupra funcţiei sale 
de simplu executant, ci pentru că era incapabil să 
înțeleagă lucrurile dintr-o altă perspectivă. Nici o 
referire la sentimente umane, nicio tulburare nu 
putea să-i zdruncine convingerea că și-a îndeplinit 
sarcina, „cu grijă și conştiinciozitate, spre satisfacția 
tuturor”. El relatează în „Memoriile” sale că, atunci 
când a ajuns la Varșovia şi a fost remis autorităților 
poloneze, a fost de îndată transferat la închisoare. 
Acolo, ne spune el, „mai mulți paznici s-au repezit la 
mine arătându-mi numărul de înmatriculare de la 
Auschwitz tatuat pe braţele lor. N-am înțeles pentru 


ce”. Ceea ce fusese făcut în numele său n-a avut 


niciodată ceva comun cu el, Rudolf Höss, prietenul 
solitar al naturii, sensibil, legat de familie și mai ales 
de copiii lui. În fond toate acestea nu-l priveau. 
Așteptându-se ca lumea să nu admită această 
distincţie, a adoptat până la urmă poziţia victimei 
unei tragedii personale. Acuza destinul care i-ar fi 
refuzat o moarte onorabilă, doar „pentru a-l ucide 
acum într-un chip rușinos”, pe el, care, „fără să-și dea 
seama (!), devenise o rotiță în marele angrenaj de 
distrugere al celui de-al III-lea Reich”. Cu starea de 
spirit caracteristică unui introvertit, el întoarce 
spatele, la sfârşitul „Memoriilor” sale, acestei lumi 
care l-a înșelat și l-a păcălit, care l-a încărcat cu 
responsabilitatea altora și care, în cele din urmă, n-a 
ştiut să-l înţeleagă. El se lasă pradă atunci acelui gen 
de autoînduioșare care constituie una din trăsăturile 
dominante ale personalităţii sale: „Opinia publică n- 
are decât să continue netulburată să mă considere 
drept un monstru însetat de sânge, un sadic, asasin a 
milioane de ființe omenești, pentru că mulțimea nu-și 
poate face câtuși de puţin o altă imagine despre 
comandantul de la Auschwitz. Niciodată ea nu va 
putea înțelege că şi el a avut o inimă, și că n-a fost un 
om rău”t238. Dar chiar dacă notițele biografice ne 
oferă cea mai teribilă imagine a trecutului, ea nu este 
atât de cumplită numai din pricina milioanelor de 
ființe omenești asasinate. Ceea ce apare tot atât de 
înspăimântător sunt trăsăturile acestor organizatori ai 
exterminărilor colective, care „aveau și ei o inimă”, 
dar a căror supunere oarbă și nepăsare în exercitarea 
funcţiunii îi încarcă cu o responsabilitate mai mare 


decât a fost vreodată aceea a unui criminal „fără 
inimă”. 

La 2 aprilie 1947, tribunalul poporului din 
Varșovia, însărcinat cu judecarea crimelor de război, 
îl condamnă pe Rudolf Höss la pedeapsa capitală. 
Cincisprezece zile mai târziu, sentinţa fu executată la 
Auschwitz, prin spânzurare. 


PARTEA A PATRA - CHIPUL CELUI DE-AL 
III-lea REICH 


O încercare de sinteză 


„Niciodată n-au existat sclavi mai buni, 
nici stăpâni mai răi”. 
Tacit 


Drept concluzie la acest studiu, consider potrivit 
să subliniez câteva din rezultatele esenţiale. 
Încercând să pună în lumină structura psihologică a 
principalilor conducători ai celui de-al III-lea Reich, 
cronicarul acestei epoci rămâne uluit în fața 
problemei care i se ridică: de a arăta cum atâta 
incapacitate, mediocritate și nimicnicie de caracter 
au putut avea asemenea consecinţe. Nici un fel de 
măreție, rareori vreun talent remarcabil, și numai 
într-un singur caz obsesia urmăririi unui ţel. Nici 
măcar, în înțelesul obișnuit al noțiunii, o pasiune 
mârșavă, căreia o voinţă fermă să-i fi putut conferi 
intensitate. Dimpotrivă, nu se întâlnesc decât mici 
slăbiciuni, manifestări de egoism, pretenţii, impulsuri 
ale unor caractere pe cât de neînsemnate, pe atât de 
lipsite de scrupule. De la Hitler la Heydrich, de la 
Goebbels la Rosenberg, avem de-a face cu indivizi în 
permanenţă stăpâniți de pasiunile și instinctele lor, 
cocoţându-se astfel spre putere sau lăsându-se 
antrenați de o mișcare care îi duce spre putere. 

Dar, cum s-a spus şi până acum, ar fi o greşeală 
să se vadă în nazism o voință de dominație limitată 
la ea însăși și determinată exclusiv de dorințele 
individuale ale purtătorilor de cuvânt ai acestuia; el 


includea, fără îndoială, şi un element utopic. „Zei și 
animale, aşa ni se înfățișează azi lumea” — spunea 
Hitler în cursul uneia din digresiunile sale filozofice, 
la care se deda câteodată în prezenţa celor apropiaţi. 
Pe această viziune s-au întemeiat liniile directoare ale 
sistemului dictatorial al celui de-al III-lea Reich, 
concepția sa despre om, dorinţa sa de dominație 
rasistă. Tot aici rezidă și principiul de la care s-au 
dezvoltat multiplele elemente doctrinare. Trăsăturile 
înfumurate și hibride ale celui de-al III-lea Reich, 
rigiditatea lui, străduințele sale patetice, dar și 
convulsiile sale dezordonate şi groteşti, brutalitatea 
şi, în fine, patima patologică care îi este specifică, 
toate acestea sunt cuprinse în formula lui Hitler: 
oamenii nu sunt toți egali; ei se împart în zei și în 
animale. 

Cum se înfățișau acești zei... și aceste animale? 
tipul ideal şi personajul ideal? Care erau relaţiile lor 
reciproce? Aveau nevoie unii de ceilalți? După ce 
criterii poate fi recunoscut omul care este predispus 
să domine pe ceilalți sau, dimpotrivă, să fie dominat 
de alții? Există măcar un tip uman gata a se supune 
exigențelor unui regim fascist totalitar? Toate aceste 
întrebări — care au făcut obiectul studiului de față — 
pun în evidență frământarea unui secol care s-a 
„fript” o dată și nu numai că a învăţat să se teamă de 
focurile  totalitarismului fascist, ci încearcă să-i 
cunoască și cauzele, pentru a i se putea opune cu mai 
mult succes. Fără îndoială, o bună parte din 
probleme rămâne încă obscură sau mai curând se 
situează în domeniul nesigur al psihologiei maselor. 


Personalitatea acoliților lui Hitler și principiile de 
selecție aplicate de nazism ne permit totuşi să 
degajăm anumite elemente sigure care caracterizează 
în mod fundamental acest tip uman. Nimic nu 
demonstrează mai bine caracterul celui de-al III-lea 
Reich decât influența pe care a exercitat-o asupra 
tuturor compartimentelor vieţii sociale, pentru 
crearea unui tip uman nou, a cărui educaţie trebuia 
să fie, în spiritul naziștilor, sarcina secolului al XX- 
leat23%. Hitler însuși a identificat acest proiect cu 
sensul aspirațiilor sale la putere când afirma: 

„Selecţionarea noii pături conducătoare este 
însăși lupta mea pentru putere. Cine mi se alătură 
devine implicit un ales, chiar prin această profesiune 
de credinţă și prin felul în care o realizează. Marea 
semnificație a drumului nostru pentru putere, lung și 
marcat de lupte dârze, este că el permite nașterea 
unei generaţii de stăpâni, chemată să ia în mâini nu 
numai destinele poporului german, ci și pe cele ale 
lumii întregi”(240). 

De-a lungul nenumăratelor sale discursuri și 
declaraţii, Hitler n-a încetat niciodată să evoce 
imaginea „omului nou”. lar numeroșii adepţi ai 
regimului, care salutau fiecare măsură sau punct din 
programul nazist cu aclamații entuziaste, au 
sărbătorit venirea acestui om nou drept începutul 
unei „adevărate vârste de aur”. Ca în ansamblul 
doctrinei naziste (în care elementele originale sunt 
rare), iese aici la iveală influența unor teorii mai 
vechi, ca aceea a darwinismului social din secolul al 
XIX-lea. Aportul original al nazismului nu se afla pe 


planul ideologic, ci pe cel al execuţiei; adică în 
minuțiozitatea și logica implacabilă care au stat la 
baza aplicării acestor planuri de „renovare” a naturii 
umane. 

Programul de exterminare a raselor străine sau 
potrivnice se desfășura în paralel cu acela al 
„înnobilării” sângelui german. Conducătorii celui de- 
al III-lea Reich erau, într-adevăr, convinși că poporul 
german însuşi, cu cultura sa, cu spiritul său creator și 
cu calităţile sale de conducător, era încă departe de a 
îndeplini condiţiile impuse pentru a se putea numi 
membru al „rasei pure a stăpânilor”. Singurii care se 
puteau mândri cu asemenea titlu erau înalții 
demnitari naziști, şi, poate, activiștii de pe o treaptă 
mai joasă, care, datorită rangului și devotamentului 
lor faţă de persoana fiihrerului, erau declaraţi 
corespunzători din punct de vedere rasial. Ei 
reprezentau o elită, matricea acestei noi generaţii, ai 
cărei membri urmau să aibă cu toţii o înfățișare 
fizică, o expresie și o atitudine identice. „Mândria 
mișcării noastre — a spus într-un rând Hitler — constă 
în aceea că șaizeci de mii de oameni au devenit o 
asemenea unitate, şi aceasta nu numai pentru că 
ideile, dar și expresia fizionomică a acestor membri 
(ai mișcării) sunt uniforme. Când vezi acești ochi 
surâzători, acest entuziasm fanatic, înţelegi... cum o 
sută de mii de oameni au dobândit un tip unic”41241), 
Hitler a apreciat această expresie comună ca 
rezultatul unui îndelungat proces biologic și 
pedagogic. Într-un discurs pe care l-a pronunțat în 
fața tinerilor ofițeri din promoţia 1938, el a vorbit de 


o evoluţie care avea să dureze un secol și la sfârşitul 
căreia majoritatea germanilor vor avea acele 
caractere distinctive graţie cărora le va fi posibil să 
cucerească și să stăpânească lumea. 

În momentele sale de exaltare, în cursul 
interminabilelor monologuri nocturne, debitate într- 
un cerc intim, Hitler descria trăsăturile acestei fiare 
demonice, „feroce și neînfricate”, a cărei evocare îl 
îngrozea şi pe el. În lucrarea sa „Der Weg zur 
Ordensburg”, Robert Ley a prezentat într-un mod 
sugestiv imaginea omului nou: 

„Noi vrem să știm dacă acești oameni sunt 
purtătorii voinţei de a conduce, de a fi stăpâni, cu un 
cuvânt de a domina. NSDAP-ul și conducătorii lui 
trebuie să vrea să domine. Cine n-are voința să-și 
asume singur calitatea de conducător al poporului 
german, sau se arată dispus să o împartă cu alții, nu 
va putea deveni niciodată conducătorul NSDAP-ului. 
Noi vrem să stăpânim, ne place să stăpânim, nu 
pentru că vrem să ne comportăm în mod despotic sau 
să exercităm o tiranie sadică, ci pentru că suntem 
ferm convinși că, în toate domeniile, un singur om 
poate să dirijeze poporul şi să-şi asume 
responsabilitățile. Acestuia singur trebuie să-i 
aparțină și puterea. Acești oameni vor învăța, de 
pildă, să călărească nu pentru a satisface o 
prejudecată socială, ci pentru a avea sentimentul că- 
şi exercită în mod absolut puterea asupra unei ființe 
vii. Noi vrem ca oamenii aceştia să fie pregătiți 
pentru a face față în viață oricărei situaţii, nelăsându- 
se dominați cu nici un preț și de nimeni... Aceşti 


oameni, cărora Ordinul NSDAP le aduce onoarea și 
puterea, cărora le dă tot ceea ce un om adevărat 
poate spera de la viaţă, trebuie, pe de altă parte, să 
recunoască și să păstreze în adâncul inimii lor 
sentimentul că fac parte din acest Ordin și la bine și 
la rău, că îi datorează o supunere totală... Așa îi 
vreau pe oamenii care vor avea onoarea să devină 
conducătorii politici ai Germaniei, care vor vedea 
deschizându-li-se în față porţile puterii și ale 
conducerii supreme, pentru că numai ei singuri vor 
conduce destinele Germaniei. Acești oameni trebuie 
deci să știe și să admită că nu pot da nicicând înapoi. 
Cine eșuează în misiunea sa, sau chiar trădează 
partidul sau pe fiihrerul său, cine nu este capabil să 
învingă mediocritatea din inima sa, acela va fi 
nimicit de Ordin. Fiecare din noi trebuie să știe și să 
accepte următorul fapt: celui căruia partidul îi 
retrage dreptul de a mai purta cămașa brună nu este, 
prin aceasta, numai destituit din funcţiile sale, ci el 
însuși, împreună cu familia sa, cu soţia și copiii săi 
vor fi, prin aceasta, nimiciți. Acestea sunt regulile 
dure și necruțătoare ale Ordinului. Pe de o parte, 
membrii săi pot pretinde paradisul și obţine tot ceea 
ce un om își poate dori, pe de altă parte -—abisul 
nimicirii(242”. 

Apartenența la rasa stăpânilor şi 
despersonalizarea, sentimentul puterii și al 
automatismului, acestea sunt trăsăturile ambivalente 
care vor conferi omului nou silueta sa adevărată. 
Pasajul citat permite o analiză a aproape întregii 
game de mijloace folosite pentru dresajul indivizilor 


pe deplin disponibili și apți a deveni executanţi 
eficienți. Toate eforturile a nenumărate instituţii 
pedagogice erau îndreptate către acest scop. Pe de 
altă parte, „psihosomatica” rasistă elaborată de 
naziști, și care vedea în valorile supreme ale rasei 
cele mai înalte valori ale caracterului și intelectului, 
a incitat pe naziști să purceadă la experiența asupra 
„creșterii” sistematice a omului nou. Măsurile de 
ordin genetic, cât și legile privind căsătoria, dintre 
care unele fuseseră deja puse în aplicare, în timp ce 
altele erau prevăzute pentru perioada de după război, 
confirmă existența acestor preocupări. 

Dar realitatea și-a luat sarcina să contracareze 
aceste tendințe, inclusiv cercetările pentru realizarea 
tipului ideal. Trebuie să cauţi mult și bine până să 
găsești printre conducătorii celui de-al III-lea Reich 
fie şi elemente în care să recunoști tipul arian pur, 
așa cum îl preconizau demnitarii regimului. Cei mai 
mulți par să fie, într-adevăr, produsul unor 
încrucișări felurite. Și, cu toate că, supunându-se 
idealului rasist, s-a ajuns să se proclame că „ceea ce 
este sănătos” constituie un „imperativ categoric”, 
trebuie să constatăm că rezultatele dobândite n-au 
corespuns obiectivului propus. Fără să mai vorbim de 
nevrozele, mai mult sau mai puţin vădite, de care 
sufereau aproape toți conducătorii naziști și despre 
care studiul de faţă ne-a furnizat numeroase dovezi, 
mulți dintre ei erau cu adevărat bolnavi, în accepţia 
clinică a noțiunii. Printre aceștia se numără 
Goebbels, Göring, Ley, Himmler și, să nu uităm, 
Hitler însuşi. Pretinzând că pentru valoarea și 


puritatea rasială sunt în mai mică măsură esenţiale 
aparențele exterioare şi trăsăturile fizice distinctive, 
hotărâtoare fiind atitudinea față de ideea nazistă și 
față de führer, Hitler încerca să rezolve aceste 
contradicții flagrante, fără să-și dea seama că 
dezavuează astfel propriile sale teorii despre rasă. El 
declara: „Aceasta este metoda cea mai sigură pentru 
a găsi oamenii de care ai nevoie, pentru că fiecare 
percepe doar sunetele corespunzând propriului său 
diapazon”1243). 

În realitate, e cert că printre membrii „vechii 
gărzi” foarte puţini au îndeplinit condiţiile cerute pe 
plan rasial. Lucrul se explică și prin faptul că 
programul partidului și ideologia sa aveau, în primul 
rând, de îndeplinit un rol propagandistic (ceea ce 
conducătorii nazişti nici nu ascundeau) şi că „vechea 
gardă” se sinchisea prea puţin de problemele 
ideologice, ca și de istoria însăși a mișcării. 

Într-adevăr, nucleul primilor  militanți ai 
partidului nazist era alcătuit din oameni decepţionați 
şi înăcriți, proveniţi din toate păturile sociale și din 
toate profesiunile. Și dacă ostilitatea „față de evrei” s- 
a manifestat relativ de timpuriu, ba chiar a făcut 
parte de la început din lozincile de bază ale 
partidului hitlerist, antiteza lui „nordică” nu a fost 
ridicată la rangul de ideal concret și obligatoriu decât 
mult mai târziu; formaţia anterioară, originea 
biologică și socială ale fiecăruia n-aveau nici o 
importanţă. În sfârșit, nimeni nu se sinchisea de țelul 
politic, îi legau doar mișcarea, activismul, 
manifestațiile. Toate aceste proteste, aceste 


resentimente aveau aceeași origine: incapacitatea de 
a depăși individual consecințele naţionale ale 
catastrofei militare și politice suferite de națiune. În 
fond, în afara devizei de bază: „Dreinschlagen” căreia 
mediul politic bavarez îi conferea un iz particular, 
mișcarea nu avea premise ideologice bine definite, cu 
toate că diriguitorii partidului nazist au încercat 
întotdeauna să convingă masele că scopul activității 
lor nu este decât unul: „slujirea Germaniei”. La 
Niirnberg Goring a afirmat, într-o manieră deosebit 
de caracteristică, că dacă a aderat la mișcare, a făcut- 
o pentru motive „de ordin revoluţionar și nu pentru 
fleacuri ideologice”. În rândul înalților demnitari 
naziști practic nu poţi găsi cadre care să fi aderat la 
NSDAP pentru motive ideologice. Aproape în fiecare 
caz, luat ca atare, este ușor de scos la iveală în ce 
măsură dificultăţile personale de adaptare la lupta 
pentru existență şi resentimente latente, pe scurt 
confuzia generală proprie acestei generaţii, au 
îndreptat persoana respectivă către politică, devenită 
în acea perioadă frământată „vocaţia” clasică a unor 
oameni dezrădăcinaţi. Aspectul subliniat bărbătesc al 
mișcării, structurile sale semimilitare trădau tocmai 
instabilitatea unor oameni cărora doar o organizație 
rigidă le putea îngădui să-și învingă sentimentul de 
neputinţă personală.  Deveniseră incapabili să 
practice o altă meserie în afară de politică. Erau niște 
dezechilibraţi cărora războiul și perioada postbelică 
le pervertise scara valorilor, niște dezrădăcinați în 
care se întruchipau în chip patologic amărăciunea 
națională și falimentul personal. Hitler însuși este 


exemplul cel mai izbitor. Dar trebuie de asemenea 
citați Rudolf Hess, Alfred Rosenberg şi mai ales 
numeroșii militanţi de rangul doi, printre care cei 
încadraţi în formaţiile de voluntari și în asociaţiile 
naționaliste, care s-au alăturat foarte repede mișcării. 
Nevoia aproape oarbă de a răsturna raporturile 
existente constituia numitorul comun al unor 
speranţe divergente. Gregor Strasser a rezumat într-o 
zi acest fenomen, declarând că nazismul ar fi 
„contrariul a ceea ce există azi”244%, în timp ce Hitler 
declara la rândul său: „Niciodată nu vor veni în 
rândurile noastre aceia care văd în menţinerea unei 
situaţii date sensul suprem al vieții lor”(245: rerum 
novarum cupidi. 

În timpul primei sale perioade de existenţă, 
partidul nu-și recruta practic militanţii decât printre 
declasaţi, oameni care nu posedau nimic, lipsiţi de 
legături și de respectul tradiţional pentru anumite 
instituţii, ca și de vreo „origine”, recunoscând 
temeliile unei apartenențe familiale, religioase sau 
sociale. În nihilismul lor generalizat, ei mergeau până 
acolo încât negau convențiile societăţii civilizate. Pe 
lângă lipsa oricărui atașament, ei se mai recunoșteau 
prin tendința de a recurge la forță și de a trece la 
„acțiuni directe”. Aceste predilecţii au contribuit la 
cimentarea mișcării, pentru că, după părerea lui 
Hitler, nimic în afara idealurilor comune nu-i unește 
mai bine pe oameni decât „crimele comise 
împreună”. În plus, ele ofereau observatorilor din 
afară, de asemenea victime ale catastrofei, impresia 
că ar fi vorba de o revoltă serioasă care, în această 


perioadă de tulburări și de confuzii, departe de a se 
gândi la compromisuri secrete, nu ezita să ardă toate 
vasele şi punţile în urma ei. 

Implicaţiile psihologice, rezultat deopotrivă al 
lipsei oricărei legături și al credinţei în violenţă, pe 
care le regăsim la toți exponenţii mișcării naziste, nu 
constituie numai factorii fundamentali care justifică 
ascensiunea lui Hitler; ele sunt, de asemenea, semnul 
decisiv al fazei ce precede instaurarea unui regim 
fascist. Ceea ce se manifesta aici, în procesul de 
prăbușire al ordinii tradiționale, era machiavelismul 
executantului care, refuzând să mai recunoască 
instituţii față de care să dea socoteala pentru vorbele 
şi faptele sale, considerându-și existenta 
problematică, nu găsea nimic mai potrivit decât să-și 
caute refugiul în fărădelegi. „Vreau să am în jurul 
meu — declara Hitler — oameni care, asemenea mie, 
recunoscând violența drept motorul istoriei, știu să 
tragă consecinţele corespunzătoare”. O parte a 
populaţiei, şi chiar una din ce în ce mai mare, a ajuns 
curând să considere violenţa nu numai ca motorul 
istoriei, ci şi al propriilor lor interese, ca un panaceu 
pentru rezolvarea dificultăţilor existenţei. Nostalgia 
oarbă a unei mari părți din populaţie (mai ales a 
micii burghezii îngrijorate și declasate) care caută 
fericirea, nevoia sa de a se încrede în această lume, 
tendinţa de a vedea în spatele fiecărei lovituri a 
destinului opera unor puteri obscure și de a arunca 
asupra altora răspunderea pentru propriul faliment, 
sentimentalismul și, în fine, nevoia de a capitula în 
fața unui stat puternic fură aspiraţiile pe care 


lozincile naziste se pricepură să le îndeplinească și să 
le exploateze fără rușine. 

Dar ceea ce a dat un impuls decisiv acestor 
dorințe confuze ale unor indivizi dezorientaţi a fost 
însăși persoana lui Hitler. Apărând drept sinteza 
nemulțumirilor comune ale acestei perioade, el 
regrupă în jurul lui numeroasele asociații și grupări 
naționaliste, mai mult sau mai puţin rivale. Mai 
târziu reuși să câștige pentru cauza sa și masele 
neliniștite şi șovăielnice. El deveni atunci stăpânul 
recunoscut al tuturora, înmănunchind speranţele și 
țelurile lor, fixându-le activitatea și făcând din 
duşmanii lor dușmanii săi. El le-a oferit mijloacele de 
a învinge conştiinţa propriei lor slăbiciuni prin 
identificarea cu o forță elementară. Graţie 
ascendentului său, care s-a manifestat în luptele 
interne pentru cucerirea puterii, ca şi în influența 
exercitată asupra indivizilor și maselor, el dădu 
resentimentelor difuze o formă coerentă. Şi, în timp 
ce impulsurile începuturilor şi conținutul 
programului nazist, încă de pe atunci vagi, își 
pierdeau importanța, Hitler însuși devenea elementul 
de coeziune cel mai eficace al unei mișcări fără 
program. În legătură cu aceste aspecte, Hans Frank 
avea să declare mai târziu: „Hitler însuşi, și numai el, 
era la originea tuturor evenimentelor. Cei care i-au 
fost colaboratorii cei mai apropiaţi nu l-au urmat din 
cauza programului său, ci l-au însoţit pe Adolf Hitler 
în marșul său spre viitor”. Într-o formulă și mai 
lapidară, șeful SA August Schneidhuber afirma într- 
un memoriu că meritul atracției exercitate asupra 


maselor de către partid nu revenea „organizatorilor 
partidului, ci era expresia ralierii provocate de 
numele lui Hitler, deoarece el era acela care susținea 
întregul edificiu”. 

Structurile puternic ierarhizate impuse partidului 
de către Hitler modificară fără îndoială principiul 
supunerii absolute al noii elite. Începând din 
momentul în care persoana lui Hitler dobândi 
aspectul  semimitologic de  „fihrer”, membrii 
partidului trebuiră să practice această supunere 
necondiționată pe care se sprijină, după Franz L. 
Neumann, orice dominație întemeiată pe barul 
divin246. Până în ajunul catastrofei, pe când se afla 
deja blocat în adăpostul său subteran, puternic 
blindat, șeful partidului nazist a știut să aplice acest 
principiu într-o manieră dintre cele mai riguroase. 
Colaboratorii săi cei mai apropiaţi trebuiau să 
cumpere cu prețul sacrificării continue a onoarei lor 
dreptul de a face parte din anturajul lui imediat, și 
cei pe care lucrul acesta îi mai putea irita încercau, 
ca Goebbels, să se consoleze, zicându-şi că cea mai 
mare fericire ce i se poate întâmpla unui om este să 
slujească un „geniu”. La cei care-l înconjurau pe 
Hitler se regăsește, de regulă, nevoia irezistibilă de a 
comanda, care coexista prea adesea cu cea mai 
josnică servilitate. Göring însuși, care se lăuda, nu 
fără temei, că a fost „singurul om din Germania care, 
alături de Hitler, se bucura de o autoritate proprie, 
nu delegată”, trebuia să recunoască că „atunci când 
trebuia luată o hotărâre, noi nu contam de loc. 
Fuhrerul singur era cel care decidea”. Când se 


manifesta o opoziţie, Hitler recurgea la felurite 
metode: fie, ca în cazurile lui Gregor Strasser sau 
Ernst Röhm, îl scotea pe cel în cauză din toate 
funcţiile, fie îl lichida pur şi simplu; fie se mulțumea 
să facă mai mult sau mai puţin vizibilă indiferența sa 
faţă de cel vinovat, de pildă prin aceea că-l primea 
doar din când în când. Cunoaștem efectul unor 
asemenea măsuri aplicate lui Rosenberg, Frank sau 
Ribbentrop, pentru a nu pomeni decât de aceste 
nume. Suferința, ba chiar desperarea de care erau 
cuprinși atunci când Hitler nu-i mai lăuda sau nu-i 
mai lua în seamă arată că el se bucura în anturajul 
său de un ascendent psihic aproape religios. De 
îndată ce Hitler formula critici la adresa lor, 
Himmler, Göring sau Ribbentrop erau atât de 
afectaţi, încât se putea întâmpla să cadă la pat. Și 
când Frank striga: „Constituţia noastră este voința 
fuhrerului”, remarca se putea aplica, la figurat, și în 
domeniul medical. Mulţi conducători naziști erau în 
căutarea unui surogat patern. Starea lor de confuzie 
şi lipsa de personalitate îi obliga într-adevăr să caute 
o forță pe care să se sprijine; ei o găsiră în persoana 
lui Hitler, și aceasta ne explică pentru ce, în pofida 
tuturor umilințelor suferite, i-au rămas fideli. În 
prezenţa lui resimțeau un profund calm. Duritatea și 
arbitrariul cu care Hitler își trata anturajul le sporea 
şi confirma acest sentiment. 

Dacă aceste fenomene pun în evidență 
autoritatea monstruoasă pe care Hitler a exercitat-o 
asupra spiritelor, ele pun în egală măsură în lumină 
mecanismul  selecționării elitelor naziste. Doar 


acelora care acceptau o supunere totală li se putea 
acorda onoarea de a face parte dintre aleşii pe care 
Hitler îi strângea în jurul lui pentru conferințele lui 
nocturne, în cursul cărora, ca unul care disprețuia 
profund poporul- pleava —, îşi expunea pe șleau 
teoriile sale cinice despre exercitarea puterii. În timp 
ce enumerarea „principiilor solide ca granitul”, 
asigurările regimului privind dorinţa de pace sau de 
ordine ofereau celor din afară impresia unei 
bunăvoințe atașate de principii, în cursul acelor 
monologuri Hitler se arăta sub adevăratul său chip. 
Oportunismul său tactic, dezavuările, aptitudinea de 
a acţiona când pe bază de calcul, când sub imperiul 
fanatismului, care îi permitea să nu uite 
consideraţiile tactice nici măcar cu prilejul celor mai 
teribile accese de furie (pentru că, în fond, setea 
neostoită de putere a rămas întotdeauna unicul său 
scop) — toate aceste trăsături apăreau atunci cu o 
claritate orbitoare, o dată cu o ură cu adevărat 
barbară față de cultură, cu proiectele de cucerire ale 
universului, cu planurile pentru restabilirea purității 
sângelui german sau pentru restructurarea societății. 
Intenţiile clasei conducătoare, declara Hitler, „nu 
trebuie niciodată să tulbure spiritul militantului 
simplu”. Și el nu ascundea „plăcerea nemărturisită și 
cu totul deosebită” pe care o simțea „văzând că 
oamenii din jur n-au habar de ceea ce se întâmplă cu 
ei”. Noua ordine socială a cărei instaurare o anunţase 
iniţiaţilor prevedea patru clase: înalta aristocrație 
nazistă, „selecționată prin luptă”; ierarhia membrilor 
de partid, care „urma să constituie noua clasă de 


mijloc”; „marea masă a anonimilor, colectivitatea 
executanților, veşnic minori” și, în fine, „clasa 
indivizilor de rasă străină, reduși la situaţia de 
subordonare, pe care putem să-i numim liniștit clasa 
sclavilor moderni ”(247). 

Răceala şi calculul lipsit de scrupule în 
exploatarea pasiunilor, iluziilor și  speranțelor 
omenești, ca şi pragmatismul brutal, lipsit de orice 
referință la valorile umane, care determina 
elaborarea planurilor monstruoase, ne-au făcut să 
uităm uneori că Hitler și vârfurile naziste, în 
ansamblul lor, rămăseseră prizonierii celor mai 
nefaste forme de iraţionalism. Este, desigur, limpede 
că orbirea și ura n-ar fi fost suficiente pentru a ridica 
la un asemenea grad de perfecțiune tehnică măsurile 
de exterminare, dar această luciditate rece avea ca 
obiect doar problemele de metodă, și nu era de loc 
revelatoare pentru tulburările afective profunde care 
acționau asupra acestor oameni. Monologurile lui 
Hitler, la care făceam aluzie mai sus, pun în lumină 
tocmai aceste situații. În clipa în care Hitler însuşi 
sau participanţii la masa rotundă se credeau, în 
machiavelismul lor caustic, cu șapte coți deasupra 
masei dispreţuite a populaţiei, o reflecţie îi arunca 
înapoi, în mijlocul pretențiilor lor absurde, în lumea 
din care veneau. Nimic nu caracterizează mai bine 
caracterul dictatorial al nazismului decât această 
strânsă  coexistență a  machiavelismului și a 
superstiţiilor, a brutalității săvârșite cu sânge rece și 
a credinţei rătăcite, a absenței totale de prejudecăţi și 
a misticismului nu mai puţin absolut(248). 


Acest amestec bizar și-a pus pecetea nu numai pe 
gândirea și comportamentul conducătorilor naziști, ci 
şi pe climatul general al mişcării. Majoritatea 
activiștilor naziști, care în cursul anilor 1933-1934 s- 
au ridicat până la poziţii-cheie, stăpâneau o gamă 
uimitoare de cunoștințe privind feluritele modalităţi 
tactice potrivite pentru a-și realiza ţelurile, a elimina 
adversarii sau rivalii, a-şi asigura o largă influență 
sau a-şi consolida propriile poziţii. Clarviziunea de 
care dădeau dovadă în analiza tactică a situației 
contrasta ciudat cu confuzia lor ideologică. Imaginea 
pe care şi-o făceau despre om amintea la unii pe 
fondatorii catedralei din Naumburg, la alții pe Cezar 
Borgia; referințele la vechea nobilime germană 
coexistau nestingherite cu practicarea celui mai pur 
egoism. În fond, eşafodajul ideologic nu era decât 
„acest mare prospect agăţat în spatele tribunei 
noastre”, de care vorbea Hitler. De altfel, pe treptele 
inferioară sau mijlocie ale ierarhiei partidului, 
preocupările constau exclusiv în satisfacerea 
dorințelor şi salvgardarea intereselor personale. 
Efortul continuu depus pentru a se afirma, obligația 
de a-şi completa cunoștințele în domeniul exercitării 
puterii absorbeau energia intelectuală a militanţilor 
şi favorizau indiferența în materie de doctrină, care, 
în afara noţiunilor celor mai generale despre patrie, 
onoare, sânge sau fidelitate, se acomoda foarte bine 
cu teoriile cele mai contradictorii. 

Hitler însuși n-a luat niciodată poziție împotriva 
manevrelor camarazilor săi. „Prea puţin îmi pasă; 
faceţi ce vreţi, dar nu vă lăsaţi prinși” — declara el, 


justificând acest sfat prin consideraţii psihologice: 
„Nu pot avea încredere decât în cel care uneşte în 
mod indisolubil propria carieră cu interesele 
generale”(249). 

Pentru aceleași motive, parazitismul și aroganța 
seniorilor prezenţi în această goană pentru ocuparea 
posturilor de conducere, sinecure și pensii nu 
favorizau de fel îndeplinirea sarcinilor cărora trebuia 
să le facă față regimul. Pentru toți cei care, de la cele 
mai înalte instanţe executive ale Reichului până la 
prefecturi și primării, sau în forurile regionale și 
districtuale ale partidului nazist, își dădeau aere de 
stăpâni, obligaţiile administrative nu erau cel mai 
adesea decât un pretext pentru a-și exercita dreptul și 
a-și dezlănțui lăcomia mult timp refulată. Sub masca 
ideologică, ei dădeau frâu liber instinctelor lor. 
Astfel, Goebbels observa, nu fără justeţe, că acestor 
oameni nu le lipsea „decât dreptul de a beneficia de 
jus primae noctis pentru a-i depăși în putere pe 
monarhii absoluţi ai secolelor al XVII-lea și al XVIII- 
lea”. Unii din ei, din cauza incapacității lor vădite, 
trebuiră curând să fie plasați în alte posturi sau să 
îndeplinească funcții exclusiv reprezentative. Dar 
majoritatea lor se bucura de protecţia lui Hitler, în 
ciuda opoziţiei, uneori violentă, care se manifesta în 
propriile lor rânduri. Hitler manifesta întotdeauna o 
preferință marcată pentru caracterele brutale. 
Oamenii aceştia, nu prea inteligenţi și fără orizont, a 
căror fizionomie exprima atâta brutalitate mărginită, 
reaminteau partidului hitlerist incoerența trecutului 
său. La fel, persoana șefului SA-ului, care a slujit 


atâta vreme drept model, își pierdu foarte repede 
valoarea sa de exemplu a doua zi după masacrarea 
lui Röhm. În consecință, și mai ales sub presiunea lui 
Himmler, conducătorii naziști făcură tot posibilul 
pentru a încerca să dea celui de-al III-lea Reich o 
înfățișare care să corespundă cât de cât cu lozincile 
preconizate de regim, cât și pentru a crea acel „Ordin 
al sângelui pur” în care Reichsfiihrerul SS vedea 
„marele și neclintitul scop” al întregii sale activități. 
Astfel, tipul de mic-burghez umilit, reprezentat cu 
deosebire de activiștii organizaţiilor politice, a fost 
curând înlăturat. Realismul și șiretenia lui au fost 
înlocuite prin silueta rigidă și fanatică a SS-istului. 
Sprijinindu-se în mod deliberat pe tradițiile Ordinelor 
existente, Himmler şi-a pus toată ambiția și 
sectarismul în slujba „operei” sale: selecţionarea, 
educarea şi formarea „culturii” omului nazist de rasă 
nordică pură. Într-una din nenumăratele sale 
declaraţii despre acest subiect, el preciza că un SS-ist 
trebuie să reunească în persoana sa, grație selecţiei 
rasiale și conform cerințelor sociale ale epocii, 
„tradiţia adevăratului soldat, caracterul distins, 
comportamentul și buna educaţie a aristocrației 
germane, cunoştinţele și spiritul creator al 
industriașilor și profunzimea de gândire a științei 
germane”. Dar SS-ul nu întârzie să fie încărcat cu un 
număr crescând de sarcini politice și misiuni 
teroriste, normale într-un regim fascist, astfel încât 
asemenea postulate au rămas foarte repede formulări 
fără conţinut, menite doar să dea o aură romantică 
practicilor criminale ale zbirilor moderni. Un ofițer 


superior SS a prezentat în felul următor această dublă 
funcţiune: 

„SS-ul înfăptuieşte selectionarea noii clase 
conducătoare: într-o manieră pozitivă, grație 
formaţiei obținute de la început în instituţiile de 
educație politică, apoi în «Ordensburgen» — adevărate 
școli superioare ale viitoarei aristocrații național- 
socialiste — și, în sfârșit, în cursul unui stagiu practic, 
consacrat problemelor politice. La rândul ei, maniera 
negativă înseamnă exterminarea tuturor elementelor 
lipsite de valoare rasială, inclusiv eliminarea 
definitivă a tuturor adversarilor politici 
incorigibili...” 1250}, 

Contradicția dintre pretențiile SS-ului și funcțiile 
sale reale n-au rămas fără repercusiuni asupra 
caracterului membrilor săi. Oameni ca Rudolf Höss, 
Otto Ohlendorf sau Adolf Eichmann au ilustrat tipul 
de individ gata la orice, capabil să îmbine, fără cea 
mai elementară urmă de conflict moral, noțiuni 
totalmente ireconciliabile: asasinatul practicat 
cotidian și dragostea pentru familie, discuțiile privind 
îmbunătățirea „capacităţii de ardere” a cuptoarelor și 
serile în care se făcea muzică la lumina lumânărilor, 
maltratările și şicanele absurde aplicate victimelor și 
cerințele riguroase de „moralitate? (care se 
manifestau, de exemplu, sub forma de indignare în 
legătură cu furturile de care se făceau vinovați unii 
deținuți evrei în lagăre). Manifestările acestea se 
succedau într-o perfectă incoerență mentală. Rudolf 
Hoss afirmă în „Memoriile” sale că și el „avea o 
inimă”, că el „n-a fost om rău”. Supunere oarbă față 


de superiori, inflexibilitate față de inferiori, 
nesiguranță atunci când se cerea luată o hotărâre 
personală, dar o rigiditate hotărâtă în îndeplinirea 
sarcinilor, sentimentalism în viaţa particulară şi o 
inimă închistată la serviciu, capacitatea de a se 
dedubla şi totuşi de a rămâne în armonie cu sine. 
Cunoașterea acestor antagonisme şi a altora ne 
permit să pătrundem, într-o anumită măsură, 
psihologia acestui tip. Nevoia, datorată lipsei de 
personalitate, de a căuta un sprijin era amplificată 
datorită conştiinţei, cu grijă întreținută de regim, că 
există un pericol omniprezent. În cele din urmă, 
sentimentul siguranței mergea mână în mână cu cel 
al supunerii absolute. În legătură cu acestea, Rudolf 
Höss constată că „sentimentele umane i-ar fi părut 
aproape o trădare faţă de führer”. 

Se crede în general că dictaturile de tip fascist 
beneficiază de structuri monolitice ferme. Rareori 
realitatea confirmă ipoteza. Până și azi este câteodată 
dificil de tras o concluzie clară din relaţiile reciproce 
ale conducătorilor celui de-al II-lea Reich, de 
descifrat motivele felurite care alcătuiesc fondul, în 
veşnică schimbare, al antagonismelor dintre şefii 
naziști. În cursul luptelor înverșunate pentru putere 
care se dădeau în faţa tronului lui Hitler, fiecare era 
în conflict cu un altul: Göring incita contra lui 
Goebbels, Goebbels contra lui Rosenberg, Rosenberg 
contra lui Ley („el încearcă, în spatele meu, să 
distrugă opera vieţii mele”) și a lui Bormann, 
Bormann contra lui Frank, Frank contra lui Himmler 
şi toți erau împotriva tuturor.  Rivalităţile 


permanente, vizând competența în problemele 
politicii externe sau ale propagandei, pun în lumină, 
sub o formă câteodată grotescă, repercusiunile 
acestui „pluricezarism”. Pe bună dreptate procurorul 
general adjunct francez la procesul de la Niirnberg, 
Charles Dubost, spunea că aceasta îi reamintea 
„micile curţi din Italia Renaşterii” (351). 

Hitler a încurajat întotdeauna această anarhie a 
rivalităților. De la începutul carierei sale s-a folosit de 
ele ca de unul din cele mai eficace instrumente 
tactice înăuntrul partidului nazist. Şi desigur că, în 
parte, grație tacticii adoptate, a rămas el până la 
sfârşit unicul centru de raliere, axul unei forțe 
centripete, care, fixând orbita sateliților, stabilea 
echilibrul dintre ei. Fiecare schimbare, fiecare fază 
nouă, fiecare ascensiune sau declin se realiza în 
funcţie de el. Mai bine decât oricare alt fenomen, 
persoana lui Hitler pune în evidență factorul 
psihologic fundamental care, în pofida tuturor 
rivalităților personale, unea pe înalții demnitari 
naziști: vidul personal, absența caracterului 
individual și pur și simplu a celui omenesc. Lipsa de 
principii, dificultăţile stabilirii contactelor cu cei din 
jur, instabilitate, agresivitate a  prejudecăţilor, 
acceptarea cu uşurinţă a influențelor externe, 
sciziunea sufletească, cultul führerului şi disprețul 
față de om — iată tot atâtea trăsături care mărturisesc 
mediocritatea personalităților respective. 

Acest fenomen s-a exprimat nu numai prin 
confuzia care-i stăpânea pe cei mai mulți dintre 
conducătorii celui de-al III-lea Reich înainte de a-l fi 


întâlnit pe Hitler, ci și prin înclinațiile lor foarte 
stranii: de exemplu, căutarea „predecesorilor” în 
istorie. Himmler, de pildă, se considera drept 
reîncarnarea împăratului Henric I și nu-i displăcea să 
se audă numit „ducele negru” de către camarazii și 
subalternii lui, în timp ce Rosenberg se voia 
sărbătorit ca moștenitor spiritual al lui Henric Leul, 
Frederic al II-lea și Bismarck. „Pentru ce-l iubeşte 
germanul pe Adolf Hitler?” — striga Robert Ley în 
1942, într-un discurs pronunţat la Palatul sporturilor 
din Berlin: „Pentru că, alături de Adolf Hitler, el se 
simte în siguranță; da, este acest sentiment de 
siguranță!” Manifestările de autoritate și vorbele 
grandilocvente, pe care le foloseau cu predilecție, au 
reușit să ascundă multă vreme faptul că ei nu erau 
altceva decât proiecția voinței lui Hitler. Doar 
procesul de la Niirnberg avea să scoată la iveală 
realitatea: toți acești oameni jucau un rol numai în 
măsura în care Hitler consimţea. Cu câteva rare 
excepții, cum au fost Göring sau Speer, oamenii care 
au compărut în faţa Tribunalului de la Nürnberg n-au 
fost decât o liotă de vietăţi cenușii, lipsite de 
personalitate. Au domnit peste un popor, apoi peste 
un continent, și în cele din urmă au sfidat universul, 
dar totuși n-au fost niciodată altceva decât creaturile 
lui Hitler. Aprecierile, adeseori parţiale, care-i 
calificau drept indivizi mărginiți, sau de-a dreptul 
proşti, ignorau completamente esența problemei. 
Căci indiferența manifestată de toți față de 
contradicţiile doctrinei naziste nu reflecta atât lipsa 
de inteligență, cât mai ales atesta existența 


cinismului omului care, fără să creadă în teorii, 
înțelegea să se servească din plin de ele. Testele 
făcute la Niirnberg au confirmat la majoritatea 
acuzaților un nivel intelectual superior celui mijlociu. 
În realitate, conducătorii celui de-al III-lea Reich n-au 
fost nici oameni de valoare, nici brute mărginite, ci 
pur și simplu niște oameni fără conținut, gata să 
devină unelte ale intenţiilor altcuiva și să accepte 
toate compromisurile: niște rataţi, simple ambalaje 
omenești, a căror slăbiciune a constituit cel mai mare 
atu al lui Hitler. „Totul era pecetluit într-un destin 
mult mai puternic, căruia nu mă puteam opune” — a 
declarat unul din acuzaţi. Cursul ulterior al 
procesului n-a făcut decât să confirme această teză: 
acuzații nu se considerau nici măcar protagoniștii 
unei doctrine. Actele de violenţă, războiul, genocidul 
nu mai erau în ochii lor decât roadele unei erori, ale 
unei înspăimântătoare neînțelegeri, de la ale căror 
consecinţe ei căutau doar să se sustragă ridicând din 
umeri. Procesele ulterioare, judecate la Niirnberg, au 
arătat la rândul lor că, în cele mai multe cazuri, 
acuzații nici nu aparțineau măcar „clasei? marilor 
criminali: comportamentul şi impulsurile lor 
rămăseseră acelea ale unor mic-burghezi. Fanatismul 
lor nu era decât o practică cotidiană, nedublată de 
judecată. Pedantțti, plini de un zel criminal pentru 
„îndeplinirea sarcinilor”, ei nu făcuseră niciodată 
decât ceea ce considerau că era datoria lor și, 
asemenea lui Himmler sau lui Rudolf Höss, erau 
incapabili să înțeleagă groaza pe care o răspândea 
numele lor. În locul „bestiilor demonice”, pe care 


toată lumea se aştepta să le vadă pe banca acuzaților 
de la Niirnberg, se aflau niște oameni „oarecare”. În 
timpul primilor ani de după război s-au mai făcut 
câteva încercări desperate de a descifra sufletul 
acestor oameni, s-a vorbit de o „criză a spiritului 
faustian”,  văzându-se în naziști expresia unei 
exigente supraomenești. Era aici o neînțelegere 
profundă; dacă se impunea o imagine era aceea a lui 
Wagner, nu cea a lui Faust. 

Prezentarea principalilor actori ai acelor ani, 
care alcătuiesc obiectul acestei cărți, nu urmărește să 
creeze un grup de țapi ispășitori, pentru a arunca 
vălul uitării peste eșecul istoric al unui popor. După 
ce am schițat aceste portrete, ni se pare indispensabil 
să evocăm acele probleme ale culpabilităţii care-i 
depășesc pe conducătorii celui de-al III-lea Reich. 
„Hitler — afirma solemn Frank la Nürnberg — era 
diavolul. Aşa se explică că ne-a sedus pe toţi”. 
Asemenea afirmaţii nu reduc cu nimic răspunderea 
generală, pentru că este sigur că un popor nu se lasă 
târât într-o aventură decât dacă posedă în prealabil 
condițiile care permit să fie sedus. 

Ceea ce noi numim nazism este rezultatul unei 
îndelungate și lamentabile perioade din istoria 
spiritului german, care a coexistat mai întâi cu 
umanismul, pentru a i se opune în cele din urmă cu o 
violență crescândă. 

Actul de naștere al acestui fenomen istoric 
datează dinaintea apariţiei celui de-al III-lea Reich. 
Generaţii întregi de profesori universitari, de 
pseudoprofeţi cu ambiţii literare și de președinți de 


asociaţii patriotice au contribuit la crearea acestei 
atmosfere, în care a fost suficientă o agravare a 
conjuncturii politice și prezența unui om capabil să 
antreneze masele pentru ca desconsiderarea raţiunii, 
disprețul tot mai puternic față de regulile de 
comportare civilizată şi degradarea criteriilor morale 
să-şi poată desfășura întreaga lor putere distructivă. 

Desigur, Hitler este astăzi uitat, și 
„Weltanschauung”-ul lui, care a provocat perturbări 
atât de mari, s-a prăbuşit în neant o dată cu el. Chiar 
şi vestigiile dominaţiei sale nu mai înspăimântă decât 
indivizi izolaţi. Printre documentele care vorbesc 
despre forța psihică a personajului nu mai rămâne 
acum decât vocea sa, care celor de azi le provoacă 
mai curând un sentiment de jenă, decât unul de 
fascinaţie. 

Istoria nu oferă exemplul nici unui alt regim care 
să se fi discreditat în aceeași măsură ca cel hitlerist. 
Și, mai ales după prăbuşire, acest regim a dezvăluit 
majorității poporului un chip care nu mai lasă nici o 
posibilitate unui atașament sentimental. O revizuire a 
conceptelor noastre istorice, politice și sociale care să 
fie la adăpost de resentimente, tot atât ca și de 
autoliniștire lipsită de spirit critic, clarificarea 
raporturilor între drepturile spiritului și putere, 
societate și libertate, problematica autorității și 
supunerii, a răspunderii civice, a eticii cetățenești, a 
rezistenței sau a încadrării în normele de drept ale 
statului modern, — toate aceste chestiuni, ca și 
numeroase altele, încă nu au făcut obiectul unor 
studii aprofundate, ţinând seama de experiența 


dictaturii naziste. Dacă astăzi aceste noțiuni par 
uzate, aceasta nu este un motiv de liniștire. Desigur, 
Hitler e mort. Dar, în ciuda tuturor celor întâmplate, 
el a fost în prea mare măsură simptomul de 
necontestat şi rezultatul erorilor istorice specific 
germane, el s-a manifestat mult prea intens „în noi”, 
pentru ca uitarea să poată fi o reacţie sănătoasă. 


1 Hans Frank. Im Angesicht des Galgens. 


{2 Hans Frank, op. cit., şi Franz Jetzinger. Hitlers Jugend. Phantasien, 
Liigen — und die Wahrheit, Viena, 1956. 


(3 August Kubizek. Adolf Hitler, Mein Jugendfreund, Graz şi 
Gottingen, 1953. 


«4 Adolf Hitler. Mein Kampf. 

15 Herbert Liithy, în revista Der Monat (noiembrie 1953). 
16) Ibid 

17 R. Olden. Hitler, Amsterdam, 1936. 


8 Revoluţia din 1918 care a răsturnat monarhia în Germania. Nota 
trad. 


% Hans Hubert Hofmann. Der Hitlerputsch. 
a0 Adolf Hitler. Mein Kampf. 

(11) Ibid. 

12 Ibid. 


as În aprilie 1919, în condițiile avântului revoluționar din 
Germania, muncitorii și soldații au proclamat Bavaria o republică a 
Sovietelor. Ea a fost sugrumată în mai 1919. — Nota trad. 


u4 Freikorps — unităţi alcătuite din voluntari. — Nota trad. 
a5} Heinrich Hoffmann. Hitler was my friend, Londra, 1955. 
{16} Der Hitler Prozess, 1924. 

a7 H. Rauschning. Gespräche mit Hitler. 

as} Hans Wendt. Hitler regiert, Berlin, 1933. 


a9 Hans Frank, op. cit. 


{20 Alfred Richter. Unsere Führer im Lichte der Rassenfrage und 
Charakterologie, Leipzig, 1933. 


21) — conducător al imperiului. — Nota trad. 
(22) — conducător de regiune. — Nota trad. 
23) H. Picker. Hitlers Tischgesprăche, Bonn, 1951. 


24 Karl Dietrich Bracher, W. Sauer și G. Schulz. Die 
nationalsozialistische Machtergreifung, Köln, 1960. 


125} H. Picker, op. cit. 


26 Discursuri adresate comandanților armatei, 22 august 1939. 


{127 München, 14 martie 1936. 

28) H. Rauschning, op. cit. 

29 H. Picker, op. cit. 

130 Edgar von Schmidt-Pauli. Die Männer um Hitler, Berlin, 1932. 
431 M. H. Sommerfeldt. Ich war dabei, Darmstadt, 1949. 

132 Carl Jacob Burckhardt. Meine Danziger Mission, 1937-1939. 
133} Sir Ivone Kirkpatrik. The Inner Circle. 


434 Carl Haensel (avocat la procesul de la Nürnberg). Das Gericht 
vertagt sich, Hamburg, 1950. 


135} Der Angriff, München, 1935. 

86 M. H. Sommerfeldt. Ich war dabei. 

87 Mein Kampf. 

138} Cf. H. Conrad-Martius. Utopien der Menschenzüchtung. 


4% Alfred Richter. Unsere Führer im Lichte der Rassenfrage und 
Charakterologie, Leipzig, 1933. 


40 Cf. Hannah Arendt. Elemente und Ursprünge totaler Herrschaft, 
Frankfurt/Main, 1955. 


141} Walter Dornberger. V2, Londra, 1954. 


42 Carl Jacob Burckhardt. Meine Danziger Mission 1937-1939, 
Zürich-München, 1960. 


43) Eugen Kogon. Der SS-Staat. 

444 Documente ale Tribunalului militar de la Nürnberg. 
45 Documente ale Tribunalului militar de la Nürnberg. 
146} Un dumnezeu ascuns. — Nota trad. 


47 The Bormann Letters. Edited by Hugh R. Trevor-Roper, Londra, 
1954. 


{48} François Le Clerc du Tremblay, denumit Părintele Joseph (Père 
Joseph) (1577-1638) - capucin, şi diplomat francez, a exercitat o 
deosebită influență asupra lui Richelieu, ceea ce i-a atras din partea 
inamicilor săi porecla de „eminența cenușie”. — Nota trad. 


49 Albert Zoller. Hitler privat, Düsseldorf, 1949. 
{150 Bormann s-a născut la 17 iunie 1900 la Halberstadt. 
151) Alfred Rosenberg. Letzte Aufzeichnungen, Göttingen, 1955. 


{152 Ernst Röhm. Die Geschichte eines Hochverrăters, München, 1928. 


153) SA (Sturmabteilung) — secţie de asalt. — Nota trad. 


54 Hermann Rauschning. Gespräche mit Hitler; H. Picker. Hitlers 


Tischgespräche. 


(55; fehme sau vehme -în limba germană tribunal secret. Aceste 


tribunale denumite adeseori Sfânta Vehme şi datând din timpuri 
îndepărtate în Germania, au luat ființă pentru a-i judeca pe cei ce scăpau 
justiției ordinare. Au dispărut în secolul al XVI-lea. — Nota trad. 


156 Ernst Röhm, op. cit. 
157} Besonnen. 
158) Sir Ivone Kirkpatrick. The Inner Circle, Londra, 1959. 


159% De fapt, cam o treime din materialele care au slujit la mărirea 


potenţialului militar după preluarea puterii de către Hitler provenea din 
aceste depozite. 


1962. 


160 Uniforma SA-ului era cămașa brună. — Nota trad. 
{61} Politische Organisation. — Nota trad. 
{162} Henrich Bennecke. Hitler und die SA, Miinchen-Viena, 1962. 


63; Vezi Heinrich Bennecke. Hitler und die SA, Miinchen-Viena, 


164 Numele unui cartier din Berlin. — Nota trad. 

165; Secţie de asalt de tâlhari. — Nota trad. 

t66 „Ghilda dansurilor”. — Nota trad. 

167 „Regele halbei”. — Nota trad. 

{68} „Bot de revolver”. — Nota trad. 

{169 K. Heiden. Geburt des Dritten Reiches, Zürich, 1934. 
17% Discurs pronunțat în Reichstag la 13 iulie 1934. 


71 Consilier privat. Titlu foarte răspândit pe acea vreme în 


rândurile burgheziei germane și care nu corespundea unor funcţii prea 
precise. Este ceea ce se numește un „notabil”. — Nota trad. 


172) „Secţie de peşti”. — Nota trad. 


73 André Francois-Poncet. Souvenirs d'une ambassade à Berlin, Ed, 


Flammarion, Paris, 1946. 


174 Franz von Papen. Der Wahrheit eine Gasse, München, 1952. 
175} Th. Eschenburg. 


176; Vezi von Papen. Appell an das deutsche Gewissen. Reden zur 


nationalen Revolution, Oldenburg, 1933. 
177} SPD - partid socialist. — Nota trad. 
178} Primul vers al unui cântec german foarte popular. 
179 Partid conservator de dreapta. 
180 H. Rauschning. Revolution des Nihilimus. 
{8 K. D. Bracher. 
(82) Netrebnic. — Nota trad. 
{183} Michael Freund. Deutsche Geschichte, Gütersloh, 1960. 


484 Schwerin von Krosigk. Es geschah in Deutschland, Tübingen- 
Stuttgart, 1951. 


185 E. Jung. Sinndeutung der deutschen Revolution, Oldenburg, 1933. 
{86 A. Rosenberg. Letzte Aufzeichnungen. 

187 H. Rauschning. Die Revolution des Nihilismus. 

188 H. Frank. Im Angesicht des Galgens. 

{89 Discursul din 6 septembrie 1938, citat de M. Domarus, Hitler. 


490 Das politische Tagebuch Alfred Rosenbergs, publicat de H. G. 
Seraphim. 
191} „Cât pe-aci-ul Rosenberg”. — Nota trad. 
192} „Auslăndsdeutsche”. — Nota trad. 


193} Albert Krebs. Tendenzen und Gestalten der NSDAP, Stuttgart, 
1959. 


194 „Deutschheit”. — Nota trad. 
{19} Dietrich Strothmann. Nationalsozialistische Literaturpolitik, Bonn, 
1960. 


496) E. Kordt. Nicht aus den Akten. Stuttgart, 1950 (1928-1945); 
Wahn und Wirklichkeit, Stuttgart, 1948. 


97 H. Rauschning. Gespräche mit Hitler, Zirich-Viena-New York, 
1940. 


198} „Raumlâsungen”. — Nota trad. 
199 Serviciu cu jumătate normă. — Nota trad. 


u00 Ernst von Weizsäcker. Erinnerungen, Miinchen-Leipzig- Freiburg, 
1950. 


(01) Birger Dahlerus. Der letzte Versuch. London-Berlin, 1939, 
Miinchen, 1948. 


(102) Citat după documentele Tribunalului militar de la Nürnberg 
(IV). 
(103; R. Semmler. Goebbels — the Man next to Hitler, Londra, 1947. 


Ribbentrop primise într-adevăr un cufăr de acest fel; acesta conținea 
documentele celor 18 tratate semnate de el; 17 dintre ele au fost încălcate. 


(104 Schwerin von Krosigk. Es geschah in Deutschland, Tübingen- 
Stuttgart, 1951. 


(105) Scrisoare adresată soției sale la 5 octombrie 1945. 
106) C. Haensel. Dos Gericht vertagt sich, Hamburg. 1950. 


107 Hermann Glaser. Das Dritte Reich. Anspruch und Wirklichkeit, 
Freiburg, 1961. 


1108) Discursul din 8 aprilie 1933 adresat SA-ului. 
(109 Dokumente der Deutschen Politik, volum editat de Paul Meier- 
Benneckenstein, vol. I-VII, Berlin, 1937-1940. 


0; Ilse Hess. Gefangener des Friedens. Neue Briefe aus Spandau. 
Leoni, 1955. 


111) Ibid. 


112} Rudolf Hess, der Stellvertreter des Führers, volum apărut la Berlin 
în 1933, fără autor, în colecția „Zeitgeschichte”. 


3 „Das Reich” din 22 decembrie 1940. 


(14) Se pare că în acea vreme Hess nu avea idee de atacul împotriva 
Rusiei pe care-l punea la cale Hitler. Cf. sir Ivone Kirkpatrik. The Inner 
Circle, Londra, 1959. 


u15} Karl Anders. Im Nürnberger Irrgarten, Nürnberg, 1948. 

(116) R. Semmler. Goebbels — the Man next to Hitler, Londra, 1947. 
117 Douglas M. Kelley. 22 Männer um Hitler, Olten-Berna, 1947. 
118) Ibid. 

119% Titlul unui film german. 


120 Arhivele Tribunalului militar de la Nürnberg (XXII). 


~ 


~ 


{121} Certificatul psihiatrului american Maurice M. Walsch, citat de F. 
Bayle, op. cit, p. 351. Documentul continuă: „Nu am descoperit nici un 
simptom care să ateste o tendință spre halucinații, iluzii sau deziluzii. În 
momentul examinării, subiectul era perfect normal. Nu am descoperit nici 
o urmă care să ne permită să-l clasăm în tipul paranoic. Deşi consideră că 
memoria îi funcționează perfect, nu-și mai aduce aminte de cele două crize 
de amnezie suferite în Anglia. Aceasta ne întărește impresia pe care ne-o 


formasem că acele două crize erau de natură isterică”. 


1 


~ 


m~ 


~ 


~ 


1938). 


{ 
{ 


{ 


22} G. M. Gilbert. Psychology of Dictatorship, New York, 1950. 
23) Albert Zoller. Hitler privat, Düsseldorf, 1949. 

24 geniu stupid. — Nota trad. 

25 Cf. Rudolf Wolters. Albert Speer, Oldenburg, 1943. 

26 Mein Kampf. 

27 Este vorba de Simfonia a IX-a de Beethoven. — Nota trad. 


28 Raportul oficial al congresului din septembrie 1937 (München, 


29 Henry Picker. Hitlers Tischgespräche, Bonn, 1951. 
30 Discursul din 11 septembrie 1935. 
3D H. Frank, op. cit. 


32} Scrisoare adresată lui Hitler la 29 martie 1945. Arhivele 


Tribunalului de la Nürnberg, XLI. 


m~ 


33} Scrisorile lui Speer către Hitler. Arhivele Tribunalului de la 


Nürnberg, XLI. 


{ 


{ 


{ 


34 Arhivele Tribunalului de la Nürnberg, XVI. 
35; H. R. Trevor-Roper, Hitlers letzte Tage, Zürich, 1948. 
35 Arhivele Tribunalului de la Nürnberg, XVI 


37 Im Angesicht des Galgens, titlul jurnalului scris de H. Frank în 


închisoarea de la Nürnberg. 


{ 


~ 


~ 


1941). 


1956. 
i 
Franţa, 
{ 


38) Arhivele Tribunalului de la Nürnberg, XXIX. 

39 G. M. Gilbert, op. cit. 

40 Volksfremde Justiz. 

41} Dokumente der deutschen Politik, vol. I, Berlin, 1937. 
42 H. Picker. Hitlers Tischgespräche, Bonn, 1951. 


43) H. Frank. Die Technik des Staates (Discursul din 6 decembrie 


44 Dokumente der Deutschen Politik, vol. IV. 
45 Martin Broszat. Nationalsozialistische Polenpolitik, Stuttgart, 


45 Frank-Reich — joc de cuvinte legat de numele lui, Frankreich = 
imperiul franc. — Nota trad. 


47} Nebenland des Reiches. 


48 Arhivele Tribunalului de la Nürnberg, XXIX. 


49 „Reichskommissar zur Festigung deutschen Volkstum”. — Nota 


50 Arhivele Tribunalului de la Niirnberg, XII. 
51 Baldur von Schirach. Die Hitlerjugend, Idee und Gestalt, Berlin, 


1934; Gregor Strasser. Kampf um Deutschland, Miinchen, 1932. 


{ 


~ 


~ 


~ 


{ 


{ 


52) Carlo Mierendorff. 

53 „Mișcare de tineret”. — Nota trad. 

54 „Pasăre călătoare”. — Nota trad. 

55) „Tineretul federat”. — Nota trad. 

56 „Wandergliick”. — Nota trad. 

57% „Heimat”. — Nota trad. 

58} Cântec german repus în valoare de „Wandervogel”. — Nota trad. 
59) „Șeful tineretului din Reich”. — Nota trad. 

6% Arhivele de la Nürnberg, XIV. 

61 Discursul de la Reichenberg din 2 decembrie 1938. 

62) Cei mai tineri membri ai HJ-ului. — Nota trad. 

63 Baldur von Schirach. Revolution der Freiehrung, München, 1938. 


64% „Bund deutscher Mädel” — Uniunea tinerelor fete germane. — 


Nota trad. 


{ 


~ 


65 Arhivele de la Nürnberg, XXIX. 
66 Arthur Axmann. Hitlerjugend, 1933-1934, citat de A. Klönne. 


Hitlerjugend, Hannovra-Frankfurt, 1960. 


{ 


{ 


{ 


~ 


~ 


~ 


{ 


{ 


{ 


67 Castele feudale ale Ordinului hitlerist. — Nota trad. 

68) D. von Choltitz. Soldat unter Soldaten, 1951. 

6% P, Bor. Gespräche mit Halder, Wiesbaden, 1950. 

70% Înaltul comandament al Wehrmachtului. — Nota trad. 
71 Protocolul din 23 februarie 1938. 

723 H. Frank. 

73} Memorandumul adresat lui von Fritsch, ianuarie 1937. 
74 E vorba de Keitel. 


75 Trupe de rezervă în curs de formare, alcătuite din recruți, 


persoane recuperate etc. — Nota trad. 


trad. 
{ 


76 „Gerichtsbarkeitsbefehl” — Nota trad. 

77} Care erau subordonate SS-ului. — Nota trad. 

78 Arhivele de la Nürnberg, XXXV și XXXIX. 

79 Ulrich Kayser-Eichberg. Geist und Ungeist des Militärs. 


80 „Instituțiile sucombă din pricina propriilor lor succese”. — Nota 


8 Fabian von Schlabrendorff. Offiziere gegen Hitler, Frankfurt/ 


Main, 1959 (Fischer-Biicherei). 


{ 
1948. 
{ 


82) J. Goebbels. Tagebücher aus den Jahren 1942-1943, Zürich, 


83; W. Görlitz. Der deutsche Generalstab. Geschichte und Gestalt, 


Frankfurt/Main, 1950. 


i 
Sander 
i 


84 „Profesor NSDAP” este legenda pe care fotograful elvețian A. 
a dat-o fotografiei reprezentând un profesor nazist. 


85) Scrisoarea din 14 iunie 1935. 
86 Ernst Jünger. Der Arbeiter, Hamburg, 1932. 
87 E. J. Jung. Sinndeutung der deutschen Revolution, Oldenburg, 


88 Thomas Mann. 
8% Ludwig Klages. Der Mensch und das Leben, Jena, 1937. Cf. Ch. V. 


Krogkow. Die Entscheidung. Eine Untersuchung iiber E. Jiinger, C. Schmidt, M. 
Heidegger, Stuttgart, 1958. 

a90 Max Hildebert Böhm. Körperschaft und Gemeinwesen, în 
Grundbegriffe der Politik, 1, Leipzig, 1920. A se compara cu declaraţiile lui 
Hitler din Mein Kampf etc. 


{ 
Gefahr, 
{ 
Denker. 


91 În același sens vezi şi Ernst Robert Curtius. Deutscher Geist in 
Stuttgart, 1932. 


92 9 aprilie 1933. Cf. L. Poliakov-J. Wulf. Das dritte Reich und seine 


93 Discurs la congresul cultural din 1933. 


94 Discursul de deschidere al Camerei de cultură, 14 noiembrie 


95) Răspuns unui articol ai lui Romain Rolland, 1993. 


9% Ernst Jünger. 


97} Gottfried Benn. Der neue Staat und die Intelektuellen. 


u98 „Literatura sângelui și a gliei”. — Nota trad. 

(19) Robert Minder. Kultur und Literatur in Deutschland und 
Frankreich, Frankfurt/Main, 1962. 

{200} R. Schlösser. Wille und Macht. 


{201} Wilfried Bade. Kulturpolitische Aufgaben der deutschen Presse, 
Berlin, 1933. 


{202} Hans Schemm spricht. Discursuri editate de Kahl-Furthmann, 
1935. 


{203} Alte exemple de același gen se găsesc în lucrările lui K. D. 
Bracher. 


1204 Thomas Mann. Leiden an Deutschland. 


{205} Cf. hebdomaderul Die Zeit (17.11.1961): Die Kapitulation der 
deutschen Universitäten. 


1206) Helmut Plessner. Die verspätete Nation, Stuttgart, 1959. 

{207} Peter de Mendelssohn. Der Geist in der Despotie, Berlin, 1953. 
1208) În piesa de teatru intitulată Schlageter. 

{209 H. Rauschning. Gespräche mit Hitler. 

(210 E. J. Jung. Sinndeutung der deutschen Revolution. 

(211) — „să ştii să reziști”, — Nota trad. 

{212} Carl Schmitt. Politische Romantik, 1925. 

1213 Edgar Jung. 

214 H. Hoffmann, Hitter was my friend, Londra, 1955, 

215 Hannah Arendt. Elemente und Ursprünge totaler Herrschaft. 


(216) Se știe că un număr de femei au cedat moștenirea lor partidului 
nazist în curs de formare. 
{1217} Dr. Curt Rosten. Das ABC des Nationalsozialismus, Berlin, 1933. 
(218) Friza — regiune din nordul Germaniei și al Olandei, situată pe 
coasta Mării Nordului — Nota trad. 
{219 Dokumente der deutschen Politik, Berlin, 1937-1940. 

1220 „Und wenn die Welt voll Teufel war”, cântec german compus de 
Luther. — Nota trad. 

{221} Bormann avea obiceiul să facă adnotări pe marginea scrisorilor 


soției sale. Ele figurează aici în litere cursive. Scrisorile din 24 şi 27 
ianuarie 1944. 


4222 The Bormann Letters. Edited by Hugh R. Trevor-Roper, Londra, 
1954. 


1223} Volksnotehe. 

1224 H. Picker. Hitlers Tischgesprăche, Bonn, 1951. 

1225; Memoriul din 25 ianuarie 1944. 

{1226} „Stăpâna casei”. — Nota trad. 

(227) H. Picker. Hitlers Tischgesprăche. 

{228} Arhivele de la Nürnberg. 

{229 Kersten. 

{230} Cf. Otto Dietrich. 12 Jahre mit Hitler, München, 1955. 

1231) Hannah Arendt. Elemente und Ursprünge totaler Herrschaft, 1955. 
1232 Arhivele Tribunalului de la Nürnberg, XI. 

1233} G. M. Gilbert. The Psychology of Dictatorship, New York 1950. 
1234 H. Arendt, op. cit. 

(235) G. M. Gilbert. Nürnberger Tagebuch. 

1236} G. M. Gilbert. Nürnberger Tagebuch. 

(237) Ibid. 

1238 Kommandant in Auschwitz. 


(239 A. Rosenberg. „Le Mythe du XX-e siècle. Vezi și H. Buchheim. 
Totalitäre Herrschaft, München, 1962. 


240% H. Rauschning. Gespräche mit Hitler. 

4241 Citat de H. Arendt, op. cit. 

{242} Citat de K. Heiden. Adolf Hitler (vol. II), Zürich, 1936-1937. 
{1243} Congresul de la Nürnberg, 3 septembrie 1933. 

{244 Discursul din 20 octombrie 1932. 

1245) Mein Kampf. 


(246) F. L. Neumann. Behemoth. The Structure and Practice of National 
Socialism, New York, 1944 


{247 H. Rauschning, op. cit. 


{248} Cf. Erwin Paul. Der moderne Macchiavellismus, Köln/Berlin, 
1961. 


1249 H. Rauschning, op. cit. 


4250) Citat de E. Kogon. Der SS-Staat. 
251) Arhivele de la Nürnberg, XIX. 


